
Pratarmė 


„Ramzis, didžiausias iš nugalėtojų, Karalius Saulė, Tiesos ser- 
gėtojas“, — štai šitaip Žanas Fransua Šampoljonas, dešifravęs 
hieroglifus ir tuo atvėręs kelią į Egipto pažinimą, rašo apie 
faraoną Ramzį II, kurį jis tiesiog garbino. 

Ramzio vardas iš tiesų išliko per amžių amžius ir nugalėjo 
laiką; jis pats vienas įkūnija faraonų Egipto, dvasinio Vakarų 
civilizacijų tėvo, galią ir didybę. Per šešiasdešimt septynerius 
(1279-1212 m. pr. Kr.) valdymo metus Ramzio, „Saulės sū- 
naus“, pastangomis jo šalies šlovė pasieks viršūnę, o Egipto 
išmintis sužėrės dar nematytu spindesiu. 

Patekęs į Egiptą, keliautojas susiduria su Ramziu kiekvie- 
name žingsnyje: juk jo ženklu pažymėta nesuskaitoma daugy- 
bė paminklų, kuriuos jo meistrai pastatė arba atstatė jam val- 
dant. Ir kiekvienas tuoj pat pagalvoja apie dvi Abu Simbelio 
šventyklas, kur amžinai viešpatauja karališkoji pora: sudievin- 
tas Ramzis ir didžioji valdovo sutuoktinė Nefertarė, apie di- 
džiulę Karnako šventyklos kolonų salę, apie besišypsantį Luk- 
soro šventyklos kolosą. 

Ramzis - pagrindinis herojus ne vieno, o kelių romanų, tik- 
ros epopėjos, kurios pradžioje matome, kaip Ramzio tėvas Se- 
tis, toks pat didis valdovas, koks bus jo sūnus, supažindina jau- 
nuolį su faraono pareigomis, o pabaigoje žvelgiame į paskuti- 
nes savo dienas išgyvenantį monarchą, kuriam teko įveikti dau- 
gybę išbandymų. Norėdamas papasakoti šio nepaprastai Žy- 
maus žmogaus likimą, aš skyriau jam penkių romanų ciklą, 
kurio puslapiuose atgis neužmirštami personažai: faraonas Se- 
tis, jo sutuoktinė Tuja, įstabioji Nefertarė, Gražioji Izetė, poe- 

tas Homeras, gyvačių kerėtojas Setau, hebrajas Mozė ir dar 
daug kitų. 

Išliko Ramzio mumija. Didžiojo senolio bruožai tarsi sklei- 
džia ypatingą galią. Ne vienam Kairo muziejaus mumijų salės 
lankytojui susidarė įspūdis, kad didysis faraonas tuoj pakirs iš 
miego. Romano magija gali suteikti Ramziui tai, ką jam drau- 
džia fizinė mirtis. Vaizduotė ir egiptologija leidžia mums neri- 
mastauti ir viltis kartu su Ramziu, išgyventi jo sėkmes ir pra- 
laimėjimus, susitikti su moterimis, kurias jis mylėjo, kentėti 
dėl patirtų išdavysčių ir džiaugtis draugų ištikimybe, kovoti su 
blogio jėgomis ir siekti tos šviesos, kuri yra visa ko pradžia ir 
pabaiga. 

Didysis Ramzis... Koks palydovas, koks bendrakeleivis ro- 
manistui! Didžiojo faraono likimas rutuliojasi nuo pirmųjų jo 
kautynių su laukiniu buliumi iki raminamo Vakarų akacijos še- 
šėlio, ir tasai likimas susijęs su Egiptu - dievų mylima šalimi. 
Egiptas buvo vandens ir saulės žemė, kur žodžiai teisumas, tei- 
singumas ir grožis turėjo prasmę ir įsikūnydavo kasdieniniame 
gyvenime. Tai buvo žemė, kur Šiapus nuolat susiliesdavo su Ana- 
pus, kur gyvybė galėdavo atgimti iš mirties, kur buvo įmanoma 
apčiuopiamai pajusti tai, kas nematoma, kur gyvenimo ir amži- 
nybės meilė pripildė gyvųjų širdis ir jas džiugino. 

Išties, toji žemė — Ramzio laikų Egiptas. 

Sustingęs vietoje, laukinis bulius įdėmiai žiūrėjo į jaunąjį Ramzį. 

Gyvulys buvo tikrai baisus: kojos storos kaip stulpai, ilgos 
nusvirusios ausys, apatinis žandikaulis pasišiaušęs šiurkščia 
barzda, juosvai rudas kailis. Bulius dar tik vos spėjo suvokti, 
kad čia esama Žmogaus. 

Ramzis it užburtas žiūrėjo į buliaus ragus. Jie buvo išaugę 
labai arti vienas kito. Masyvūs apačioje, jie buvo atsilenkę at- 
gal, o paskui kilo aukštyn nelyginant šalmas, kurį vainikavo 
aštrūs smaigaliai, galį persmeigti bet kokį priešininką. 

Paauglys dar niekada nebuvo matęs tokio didžiulio buliaus. 

Gyvūnas priklausė pavojingai veislei, ir net geriausi medžio- 
skubantis į pagalbą sužeistiems ar sergantiems gentainiams, 
besirūpinąs jauniklių auklėjimu, patinas bemat tapdavo siau- 
bą keliančiu kovotoju, vos tik kas sudrumsdavo jo ramybę. Jam 
įsiutinti pakakdavo menkiausios provokacijos, o tada jis pul- 
davo stebėtinai veržliai, nenurimdamas tol, kol neparblokš- 
davo savo priešininko. 

Ramzis žingtelėjo atgal. 

Laukinis bulius ėmė plakti uodega ir įniršęs žvilgtelėjo į įsi- 
brovėlį, išdrįsusį įkelti koją į jo valdas: prižėlusias aukštų nen- 
drių pievas, besidriekiančias šalia pelkės. Netoliese veršiavosi 
karvė, aplink kurią būriavosi jos bendrės. Čia, nuošalioje Nilo 
pakrantėje, didysis patinas buvo savo kaimenės viešpats ir val- 
dovas, nepakenčiantis jokio pašaliečio. 

Jaunuolis tikėjosi, kad vešli augmenija jį paslėps, bet bulius 
nenuleido nuo jo rudų, giliose akiduobėse blyksinčių akių. 
Ramzis suprato, kad pasprukti jam nepavyks. 

Mirtinai išblyškęs, jis lėtai atsigręžė į savo tėvą. 

Setis, Egipto faraonas, pramintas „pergalinguoju buliumi“, 
stovėjo per kokius dešimt žingsnių už sūnaus. Buvo sakoma, 
kad vien tik jo buvimas sukaustąs priešus, 0 jo protas, aštrus it 
sakalo snapas, visur prasiskverbia ir viską aprėpia, tad nesą 
dalykų, kurių jis nežinotų. Lieknas, griežto veido, aukšta kak- 
ta, kumpanosis, išsišovusiais skruostikauliais, Setis buvo gy- 
vas valdingumo įsikūnijimas. Jį gerbė, bet ir bijojo. Šis monar- 
chas grąžino Egiptui ankstesnę šlovę. 

Keturiolikmetis Ramzis, stotu jau panašus į suaugusį, pir- 
mąkart susitiko su savo tėvu. 

Ligi šiol jis augo rūmuose prižiūrimas auklėtojo, įpareigoto 
išmokyti jį visko, kas reikalinga garbiam žmogui, kuris, būda- 
mas karaliaus sūnus, gyvens sau laimingas eidamas aukštas pa- 
reigas. Bet Setis pasišaukė jį tiesiai iš hieroglifų rašybos pa- 
mokos ir nusivežė į plynus laukus, toli nuo bet kokio kaimelio. 
Kelionės metu nebuvo ištarta nė žodžio. 

Kai augmenija pasidarė per tanki, karalius ir jo sūnus pali- 
ko dviejų arklių traukiamą vežimą ir ėmė skintis kelią per aukš- 
tą žolę. Įveikę šią kliūtį, jie ir atsidūrė buliaus teritorijoje. 

Laukinis bulius ir Faraonas - kuris iš jų buvo baisesnis? Ir 
vienas, ir kitas skleidė jėgą, kurią įveikti jaunasis Ramzis jau- 
tėsi nesugebėsiąs. Juk pasakų sekėjai teigė, kad bulius - dan- 
giškas gyvulys, kuriame liepsnoja kito pasaulio ugnis, o Farao- 
nas esąs dievų brolis. Nors aukštaūgis, tvirto sudėjimo paaug- 
lys nepasidavė baimei, jis jautėsi pakliuvęs tarp dviejų galybių, 
kone susimokiusių prieš jį. 

— Jis mane pastebėjo, - pripažino Ramzis, stengdamasis kal- 
bėti tvirtesniu balsu. 

— Tuo geriau. 

Abu pirmieji tėvo ištarti žodžiai nuskambėjo kaip nuosp- 
rendis. 

— Jis didžiulis, jis... 

— O tu? Kas tu toks? 

Klausimas Ramzį nustebino. Kairiąja priekine koja bulius 
ėmė įnirtingai kapstyti žemę; baltos ir pilkos gervės spurstelė- 
jo šalin, tarsi bėgdamos iš mūšio lauko. 

— Ar tu bailys, ar - karaliaus sūnus? 

Sečio žvilgsnis kiaurai vėrė sielą. 

— Man patinka kautis, bet... 

— Tikras vyras išnaudoja savo jėgas ligi paskutiniųjų, kara- 
lius peržengia ir tą ribą. Jei šito nesugebi, nebūsi valdovu, ir 
mes daugiau nebepasimatysime. Niekada. Tu neturi susvyruoti 
prieš jokį išbandymą. Jei nori - bėk, jei ne - nugalėk jį. 

Ramzis išdrįso pakelti akis ir atlaikyti tėvo žvilgsnį. 

— Jūs siunčiate mane į mirtį. 

— „Būk galingas, amžinai jaunas, tvirtaširdis ir aštriaragis 
bulius, kurio joks priešas nepajėgs įveikti“, kitados pasakė man 
mano tėvas. Tu, Ramzi, išėjai į dienos šviesą iš savo motinos 
įsčių kaip tikras bulius ir privalai tapti švytinčia saule, kuri spin- 
duliuos savo liaudies labui. Laikiau tave saujoje it žvaigždę, 
šiandien aš atgniaužiu pirštus. Spindėk - arba išnyk. 

Bulius sumaurojo: įsibrovėlių pokalbis jį erzino. Aplink vis- 
kas nuščiuvo - laukų gyventojai, pradedant graužikais ir bai- 
giant paukščiais, rodos, jautė, kad mūšis neišvengiamas. 

Ramzis pasiryžo. 

Imtynėse jam jau buvo tekę nugalėti priešininkus, sunkes- 
nius ir stipresnius nei jis pats, nes auklėtojas išmokė jį tam 
tikrų veiksmų. Tačiau kokios taktikos imtis prieš šitokio dy- 
džio pabaisą? 

Setis įteikė sūnui ilgą virvę su užveržiama kilpa. 

— Galva - štai kur glūdi jo jėga. Nutverk jį už ragų ir nugalėsi. 

Jaunuolis atgavo viltį: laivybos varžybose, kurios vykdavo 
netoli rūmų tyvuliuojančiame ežere, jis dažnai pratinosi ma- 
nipuliuoti virvėmis. 

— Vos išgirdęs, kaip švilpia tavo lasas, bulius puls, — įspėjo 
faraonas. - Nepražiopsok, nes kitos progos neturėsi. 

Mintyse Ramzis atkartojo būsimą judesį ir tylomis pats sa- 
ve padrąsino. Nors buvo dar labai jaunas, jo ūgis siekė jau dau- 
giau nei metrą septyniasdešimt, o atletiški raumenys rodė, kad 
jis užsiiminėja įvairiomis sporto šakomis. Ak, kaip jį erzino 
vaikiška garbana, kurią prie ausies prilaikė kaspinas - toji ri- 
tualinė puošmena iš jo puikių šviesių plaukų! Kai tik gaus ko- 
kį nors postą faraono dvare, jam bus leista šukuotis kitaip. 

Bet ar likimas suteiks jam tokią galimybę? Žinoma, karšta- 
košis jaunuolis ne kartą pagyrūniškai šaukėsi išbandymų, ku- 
rie būtų jo verti, tačiau nė neįtarė, kad pats Faraonas įgyven- 
dins jo lūkesčius, ir dar tokiu žiauriu būdu. 

Bulius, kurį erzina žmogaus kvapas, ilgai nelauks. Ramzis 
suspaudė rankose virvę. Kai gyvulys bus pagautas, jam prireiks 
milžino jėgos, norint bulių sutramdyti. Tokios jėgos jis dar ne- 
turi; vadinasi, jam teks pranokti save, nors jo širdis dėl to ir 
plyštų. 

Ne, jis neapvils Faraono. 

Ramzis įsuko lasą; bulius puolė, atstatęs ragus. Gyvulio ver- 
žlumas išmušė jaunuolį iš vėžių; jis pasitraukė porą žingsnių į 
šoną, ištiesė dešinę ranką ir metė lasą, kuris suvinguriavo kaip 
gyvatė ir kliudė pabaisos nugarą. O Ramzis, inercijos pastū- 
mėtas pirmyn, paslydo ant drėgnos žemės ir pargriuvo kaip 
tik tą akimirką, kai bulius buvo pasiruošęs pamauti jį ant ragų. 
Jie nuslydo Ramzio krūtine, 0 jis net neužsimerkė. 

Jis norėjo pažvelgti savo mirčiai tiesiai į akis. 

Suirzęs bulius nubėgo ligi meldyno ir vienu šuoliu apsigrę- 
žė; Ramzis, jau spėjęs atsistoti, įrėmė žvilgsnį į nirštančio gy- 
vulio akis. Jis drąsiai stos prieš bulių ligi paskutinės savo aki- 
mirkos ir įrodys Sečiui, kad karaliaus sūnus sugeba garbingai 
pasitikti mirtį. 

Bet pabaisos puolimas buvo staigiai sustabdytas: virvė, ku- 
rią tvirtai laikė Faraonas, užsiveržė aplink buliaus ragus. Pašė- 
lusiai niršdamas ir purtydamas galvą taip, kad rizikavo nusi- 

laužti sprandą, bulius veltui stengėsi išsivaduoti: Setis suma- 
niai tramdė besiblaškantį gyvulį, nukreipdamas jo jėgą prieš jį 
patį. 

— Čiupk jį už uodegos! - įsakė faraonas sūnui. 

Pribėgęs Ramzis nutvėrė lygią, kone pliką uodegą, kurios 
galiuką puošė kuokštas šerių. Tokia pat uodega kabojo prie 
Faraono klubjuostės diržo, rodydama, kad jis yra buliaus ga- 
lios valdovas. 

Nugalėtas bulius aprimo ir tik šnopavo sunkiai alsuodamas. 
Karalius jį paleido, pirma davęs Ramziui ženklą atsistoti jam 
už nugaros. 

— Ši veislė nesutramdoma; toks patinas puola per ugnį ir 
vandenį. Jis net moka pasislėpti už medžio, norėdamas už- 
klupti priešą iš netyčių. 

Gyvulys pasuko galvą ir valandėlę įsistebeilijo į savo prieši- 
ninką. Paskui, tarsi pripažinęs, kad prieš Faraoną jis yra bejė- 
gis, bulius ramiai nužingsniavo savo teritorijos link. 

— Jūs stipresnis už jį! 

— Mes jau nebe priešai, nes sudarėme sutartį. 

Iš odinės makšties Setis išsitraukė durklą ir vienu greitu, 
tiksliu judesiu nupjovė Ramzio vaikišką garbaną. 

— Tėve... 

— Baigėsi tavo vaikystė, Ramzi; rytoj prasideda gyvenimas. 

— Aš nenugalėjau buliaus. 

— Tu nugalėjai baimę, pirmąjį priešą kelyje į išmintį. 

— O arjų daug? 

— Be abejo, daugiau nei dykumoje smiltelių. 

Pakibęs ant liežuvio galo klausimas, rodos, deginte degino 
jaunuoliui lūpas. 

— Ar tai reiškia... kad jūs pasirinkote mane savo įpėdiniu? 

— Manai, gana drąsos, kad galėtum valdyti žmones? 


Saris, Ramzio auklėtojas, aplakstė rūmus skersai ir išilgai ieš- 
kodamas savo mokinio. Jaunuolis jau ne kartą buvo pabėgęs 
iš matematikos pamokos pajodinėti ar surengti plaukimo var- 
žybų su visa gauja nedrausmingų ir užsispyrusių draugų. 

Užsiauginęs solidų pilvuką, linksmo būdo, nepakenčiąs bet 
kokio fizinio krūvio, Saris be atvangos koneveikdavo savo auk- 
lėtinį ir nerimaudavo dėl menkiausio išsišokimo. Pavydėtiną 
karalaičio auklėtojo postą jis gavo tik dėl to, kad buvo vedęs 
už save daug jaunesnę moterį - vyresniąją Ramzio seserį. 

Pavydėtiną... pavydėti jam šių pareigų galėjo tik nepažino- 
jusieji atkaklaus, nepakenčiamo jaunesniojo Sečio sūnaus bū- 
do! Jei ne įgimta kantrybė ir karštas noras išugdyti dažnai įžū- 
laus ir pernelyg savimi pasitikinčio vaikigalio protą, Saris jau 
seniai būtų atsisakęs tos užduoties. 

Faraonas tradiciškai pats neauklėjo savo mažamečių vaikų; 
jis laukė valandos, kai paauglys imdavo keistis, ryškėjant su- 
augusio žmogaus bruožams. Tada faraonas susitikdavo su jau- 
nuoliu ir išbandydavo jį, norėdamas sužinoti, ar jis vertas sos- 
to. Tačiau šiuo atveju viskas buvo seniai nuspręsta: valdovu 
taps Šenaras, vyresnysis Ramzio brolis. Tad reikėjo nukreipti 
jaunėlio įkarštį taip, kad geriausiu atveju Ramzis taptų geru 
karvedžiu, o blogiausiu — visa kuo patenkintu dvariškiu. 

Persiritęs per trisdešimt, Saris būtų mielai leidęs laiką ant 
tvenkinio kranto savo dvare šalia dvidešimtmetės žmonos; bet 
ar jo neapniktų nuobodulys? O Ramzio dėka nė viena diena 
nepanašėjo į ankstesniąją. To berniuko troškimas gyventi bu- 
vo nenumaldomas, o vaizduotė beribė. Jis nukamavo keletą 

auklėtojų, kol sutiko, kad jį mokytų Saris. Nepaisant dažnų 
konfliktų, pastarasis nuosekliai siekė savo tikslo: supažindinti 
jaunuolį su visais mokslais, kuriuos privalo išmanyti raštinin- 
kas. Nors Saris pats sau to nepripažino, taurinti ir turtinti lanks- 
tų Ramzio protą, kartais pasižymintį ypatingu įžvalgumu, jam 
buvo grynas malonumas. 

Prieš kurį laiką jaunuolis ėmė keistis. Anksčiau nė minutės 
nenustygęs vietoje, dabar jis ilgai užtrukdavo prie senojo iš- 
minčiaus Ptahotepo Maksimų; kartą Saris net užklupo jį sva- 
jingai stebintį kregždučių šokį rytmečio šviesoje. Brendimas 
darė savo darbą; bet juk daugeliu atvejų rezultatas būna abe- 
jotinas... Auklėtojas dažnai susimąstydavo, iš kokios tešlos bus 
Ramzis vyras, jeigu jaunystės ugnis pavirs kita ugnimi: rames- 
ne, bet tokia pat kaitria. 

Argi buvo įmanoma atsispirti nerimui, susidūrus su tokia 
daugybe įgimtų gabumų? Faraono dvare, kaip ir bet kuriame 
visuomenės sluoksnyje, vidutinybės, kurioms niekas negrėsė, 
nemėgo ir netgi nekentė tų, kurių ryškios asmenybės dar la- 
biau pabrėžė, kokie blankūs ir nereikšmingi tie menki žmoge- 
liai. Nors Sečio įpėdinioklausimas buvo visiškai aiškus ir Ram- 
zis neturės rūpesčių dėl neišvengiamų intrigų, kurias rezga val- 
džios vyrai, jo rytojus galbūt bus ne toks šviesus, kaip tikimasi. 
Kai kas, pradedant tikruoju Ramzio broliu, jau mąstė, kaip 
nušalinti jį nuo aukščiausių valstybės postų. Kas laukia jo, nu- 
tremto į tolimą provinciją? Ar jis pripras prie kaimo gyveni- 
mo, prie monotoniškos metų laikų kaitos? 

Saris nedrįso pasidalyti savo nerimu su auklėtinio seseria, 
nes žinojo, kokia ji plepi. Išlieti širdį Sečiui? Apie tai nebuvo 
ko nė galvoti: paskendęs darbuose, faraonas buvo pernelyg 
užsiėmęs kasdien vis labiau klestinčio krašto valdymu, kad 
kreiptų dėmesį į kažkokio auklėtojo dvasinę būseną. Tai, kad 
tėvas ir sūnus visai nebendravo, buvo gerai: Ramziui, susidū- 
rusiam su tokia stipria asmenybe kaip Setis, neliktų kito pasi- 

rinkimo, tik paskelbti maištą arba būti sunaikintam. Iš tiesų 
tradicija buvo geras dalykas; tėvai ne per daugiausia tiko savo 
vaikams auklėti. 

Tujos, didžiosios valdovo sutuoktinės ir Ramzio motinos, 
pažiūra į jaunėlį sūnų buvo visai kitokia; Saris vienas iš nedau- 
gelio pastebėjo, kad ji aiškiai teikia pirmenybę kaip tik Ram- 
ziui. Jai, išsilavinusiai ir subtilaus skonio moteriai, buvo žino- 
mi kiekvieno dvariškio privalumai ir trūkumai. Ji valdė ir ri- 
kiavo visus faraono šeimos narius kaip tikra karalienė bei žiū- 
rėjo, kad būtų griežtai laikomasi etiketo. Ją gerbė ir liaudis, ir 
kilmingieji. Bet Saris Tujos bijojo; jeigu jis būtų kvaršinęs jai 
galvą savo juokingais būgštavimais, tai būtų smukęs jos akyse. 
Karalienė nemėgo plepių; nepagrįstas kaltinimas jai atrodė 
esąs toks pat sunkus nusižengimas kaip melas. Verčiau buvo 
tylėti nei pasirodyti bloga lemiančiu pranašu. 

Užgniaužęs pasibjaurėjimą, Saris nukako į arklides; jis bijo- 
jo besispardančių arklių, nekentė arklininkų, o dar labiau - 
raitelių, trokštančių bereikalingų žygdarbių. Nekreipdamas dė- 
mesio į juokus, kuriais buvo pasveikintas jo atvykimas, auklė- 
tojas veltui ieškojo savo mokinio; čia jo niekas nematė jau dvi 
dienos, ir visi tuo stebėjosi. 

Pamiršęs apie pusryčius, Saris vis bandė rasti Ramzį, O lai- 
kas bėgo. Pavargęs, dulkinas jis galų gale nuleido rankas ir 
temstant ryžosi grįžti į rūmus. Netrukus jam teks pranešti, kad 
jo auklėtinis dingo, ir įrodyti, kad jis, Saris, neturi ničnieko 
bendra su šiuo dramatišku įvykiu. O kaip jis pažvelgs į akis 
karalaičio seseriai? 

"Tokių niūrių minčių apniktas auklėtojas net nepasisveikino su 
išeinančiais iš klasės kolegomis. Rytoj iš pat ryto teks apklausti 
geriausius Ramzio draugus — nors tai ir neteikia daug vilties... 
Jeigu jis negaus jokios nuorodos, beliks pripažinti šiurpų faktą. 

Kuo gi jis, Saris, prasikalto dievams, kad piktoji dvasia šitaip 
jį kankina? Gresiantis jo karjeros žlugimas - didžiausia skriau- 

da ir neteisybė; jis bus išvytas iš dvaro, Žmona su juo išsituoks, jį 
paskirs kokiu nors skalbėju! Pasibaisėjęs tokio nuopuolio per- 
spektyva, Saris atsisėdo įprastoje vietoje raštininko poza. 

Paprastai priešais jį sėdėdavo Ramzis, tai dėmesingas, tai 
užsisvajojęs, bet visada galintis pateikti netikėtą atsakymą. Bū- 
damas aštuonerių, jis jau sugebėjo tvirta ranka rašyti hierogli- 
fus ir apskaičiuoti piramidės nuožulniosios plokštumos kam- 
pą... nes tas pratimas jam patiko. 

Auklėtojas užsimerkė, norėdamas prisiminti gražiausias savo 
kopimo karjeros laiptais akimirkas. 

— "Tu sergi, Sari? “ 

Šis balsas... šis balsas, jau rimtas ir valdingas! 

— Čia tu, čia tikrai tu? 

— Jei miegi, miegok toliau; jei ne, žiūrėk. 

Saris atmerkė akis. 

Tai iš tikrųjų buvo Ramzis, irgi visas apdulkėjęs, bet spin- 
dinčiomis akimis. 

— Mums abiem reikia nusiprausti; kur basteisi, auklėtojau? 

— Po visokias sveikatai kenksmingas vietas, kaip antai arklidės. 

— Negi manęs ieškojai? 

Netverdamas nuostaba, Saris pakilo ir apėjo aplink Ramzį. 

— Kur padėjai vaikišką garbaną? 

— Mano tėvas pats ją nukirpo. 

— Negali būti! Ritualas reikalauja, kad... 

— Tu abejoji mano žodžiais? 

— Atleisk man. 

— Sėsk, auklėtojau, ir klausyk. 

Paveiktas karalaičio, kuris jau nebebuvo vaikas, tono, Saris 
pakluso. 

— Tėvas surengė man išbandymą: aš stojau prieš laukinį bulių. 

— Tai... tai neįmanoma! 

— Aš jo neįveikiau, bet ir nepabėgau nuo tos pabaisos, ir 
manau... kad tėvas pasirinko mane. Aš būsiu valdytojas! 

— Ne, mano karalaiti; juo buvo paskirtas tavo vyresnysis brolis. 

— Arjis išlaikė išbandymą ir nepabūgo laukinio buliaus? 

— Setis tiesiog norėjo leisti tau susidurti su pavojumi, tu tai 
taip mėgsti. 

— Argi jis būtų eikvojęs savo laiką tokiam mažmožiui? Aš 
esu tikras, kad jis ne šiaip sau mane pasišaukė! 

— Nesisvaigink šia viltimi, atsisakyk tos beprotybės. 

— Beprotybės? 

— Daug įtakingų asmenų faraono dvare apie tave nelabai 
kokios nuomonės. 

— Ką gi man prikiša? 

— Tai, kad tu toks, koks esi. 

— Gal tu mane ragini būti tokiam kaip visi? 

— To reikalauja sveikas protas. 

— Jis neturi buliaus jėgos. 

— Valdžios žaidimai Žiauresni nei tau atrodo; norint juose 
nugalėti, drąšos nepakanka. 

— Na, tu man padėsi. 

— Ką?! 

— "Tu gerai Žinai dvaro papročius; išsiaiškink, kas mano drau- 
gai, o kas - priešai, ir būk mano patarėju. 

— Nereikalauk iš manęs per daug... Aš- tik tavo auklėtojas. 

— Gal pamiršai, kad mano vaikystė baigėsi? Arba tu tapsi 
mano draugu ir patarėju, arba mudu išsiskirsime. 

— Tu verti mane neapdairiai rizikuoti... Juk tu nesi sutver- 
tas aukščiausiai valdžiai, 0 vyresnysis tavo brolis jau seniai tam 
rengiasi. Jei tu mesi jam iššūkį, jis sunaikins tave! 


Pagaliau didysis vakaras atėjo. 

Buvo mėnulio jaunatis, tad naktis tokia tamsi, kad nors į akį 
durk. Ramzis paskyrė lemiamą pasimatymą visiems savo ben- 
dramoksliams, kuriuos, kaip ir jį patį, ugdė karališkieji auklė- 
tojai. Ar jie sugebės prasprūsti pro sargybą ir susirinkti miesto 
centre, kad galėtų aptarti svarbiausią dalyką - klausimą, kuris 
degino jiems širdis ir kurio niekas nedrįso užduoti? 

Ramzis išlindo pro savo kambario langą ir nušoko Žemyn iš 
antro aukšto; puri žydinčio sodo žemė sušvelnino smūgį, ir 
jaunuolis nuėjo išilgai pastato. Sargybinių jis nesibaimino: vieni 
miegojo, kiti lošė kauliukais. O jeigu per nelaimę jis sutiks 
tokį, kuris sąžiningai eina savo pareigas, tai apdums jam akis 
postringavimais arba paklos vietoje geru smūgiu. 
dė: auksaspalvį vidutinio ūgio, bet kresną ir raumeningą šunį, 
nulėpausį ir riestauodegį. Stovėdamas kaip įbestas vidury ke- 
lio, jis nelojo, bet ir nepraleido. 

Ramzis instinktyviai pažvelgė jam tiesiai į akis; šuo atsitūpė 
ir ėmė vizginti uodegą. Jaunuolis priėjo ir paglostė jį - drau- 
gystė užsimezgė akimirksniu. Raudonai dažytos odos antkak- 
lyje buvo užrašytas šuns vardas: „Budrius“. 

— Ar kartais manęs nepalydėtum? 

Budrius pritariamai maktelėjo trumpu snukiu su drėgna 
juoda nosimi ir nuvedė savo naująjį šeimininką prie išėjimo 
iš dvaro, kur buvo auklėjami būsimieji aukšti Egipto parei- 
gūnai. 

Nors buvo jau vėlu, daug žioplių dar vaikštinėjo Memfio, 
seniausios Egipto sostinės, gatvėmis. Nepaisant pietinių Tėbų 
turtų, Memfis išlaikė buvusį prestižą. Kaip tik čia buvo didžio- 
sios mokyklos, kurias lankė karališkosios šeimos atžalos ir vai- 
kai, laikomi verti ateityje užimti aukščiausius postus. Būtent 
Memfio mokyklose jie buvo griežtai ir nuodugniai rengiami 
būsimosioms pareigoms. Galimybė įstoti į Kap'ą - „uždarą, 
apsaugotą vietą maitintoją“ - sukeldavo daug pavydo, bet tie, 
kurie, kaip ir Ramzis, gyveno ten nuo pat ankstyvos vaikystės, 
norėjo tik vieno: kaip galima greičiau ištrūkti laisvėn! 

Apsirengęs kuklia tunika su trumpomis rankovėmis ir dėl 
to nesiskiriąs nuo bet kurio praeivio, Ramzis nusigavo į gar- 
siąją medicinos mokyklos kvartalo alinę, kur būsimieji gydy- 
tojai mėgo kaip reikiant atsipalaiduoti po įtemptų mokslų. Ka- 
dangi Budrius dabar nuo jo nesitraukė, Ramzis nenuvijo šuns 
ir kartu su juo įėjo į užeigą, kur „Kap'o vaikams“ lankytis buvo 
draudžiama. 

Bet Ramzis buvo nebe vaikas, ir jam pavyko pasprukti iš 
savo paauksuoto narvo. 

Kalkėmis balintoje didžiojoje alinės salėje linksmų klientų, 
stipraus alaus, vyno ir palmių likerio mėgėjų laukė taburetės 
ir dembliai. Šeimininkas mielai rodė amforas, atkeliavusias iš 
Deltos, iš oazių ar iš Graikijos, ir gyrė gėrimų kokybę. Ramzis 
pasirinko ramią vietelę, iš kurios buvo galima stebėti laukujes 
duris. 

— Ko norėtum? - pasiteiravo padavėjas. 

— Kol kas nieko. 

— Nepažįstami moka iš anksto. 

Karalaitis ištiesė jam raudono chalcedono apyrankę. 

— Šito tau užteks? 

Padavėjas apžiūrėjo apyrankę. 

— Tiks. Vyno ar alaus? 

— Geriausio alaus. 

— Kiek taurių? 

— Dar nežinau. 

— Atnešiu visą ąsotį... Taures gausi, kai žinosi, kiek jų tau 
reikia. 

Ramzis susivokė, kad nieko neišmano apie gėrimų kainas; 
padavėjas tikriausiai jį apgavo, paėmęs per daug. Be abejo, 
pats laikas pasitraukti iš mokyklos, pernelyg uoliai saugomos 
nuo išorinio pasaulio. 

Budrius gulėjo prie Ramzio kojų. Karalaitis nenuleido akių 
nuo įėjimo į alinę. Kas iš jo bendramokslių išdrįs ryžtis tokiam 
nuotykiui? Pabandęs įvertinti kiekvieną iš jų, Ramzis atmetė 
didžiausius silpnavalius ir karjeristus, tokiu būdu iš viso būrio 
išskyręs tris jaunuolius. Šitie tikrai nepabūgs pavojaus. 

Jis šyptelėjo, kai pro alinės duris įėjo Setau. 

Kresnas, vyriško sudėjimo, išsišovusiais raumenimis, tam- 
siaplaukis, matinio griežtų veido bruožų, Setau buvo jūreivio 
ir nubės sūnus. Jo mokytojo dėmesį patraukė ypatinga Setau 
ištvermė, taip pat jo gabumai chemijos ir augalų tyrinėjimo 
srityse; Kap'o dėstytojai niekada nesigailėjo atvėrę jam kelią į 
aukštąjį mokslą. 

Nelinkęs plepėti, Setau tylomis atsisėdo šalia Ramzio. 

Abiem vaikinams nebuvo kada šnekučiuotis, nes įėjo Ame- 
nis - mažiukas, liesutis, laibas it žolelė, išblyškęs ir jau praretė- 
jusiais plaukais, nors buvo dar visai jaunas. Amenis nepajėgė 
sportuoti ar nešti sunkų krovinį, bet pralenkė visus savo laidos 
moksleivius hieroglifų rašymo mene. Dirbdamas be atvangos, 
jis miegodavo vos tris ar keturias valandas per parą ir buvo su- 
sipažinęs su didžiaisiais autoriais geriau nei jo literatūros mo- 
kytojas. Tinkuotojo sūnus, Amenis tapo šeimos pasididžiavimu. 

— Man pavyko išeiti, kai atidaviau savo pietus sargybiniui, — 
išdidžiai pareiškė jis. 

Jo atvykimu Ramzis taip pat neabejojo; jis žinojo, kad rei- 
kalui esant Setau panaudos jėgą, o Amenis - gudrybę. 

Trečias atvykėlis karalaitį nustebino; Ramzis niekada ne- 
manė, kad turtuolis Aša ryšis taip rizikuoti. Jis buvo vieninte- 
lis turtingų kilmingųjų sūnus, o mokymasis Kap'e buvo jo gy- 
venime savaime suprantamas ir būtinas etapas prieš prade- 
dant aukšto pareigūno karjerą. Elegantiškas, smulkių kaulų, 
pailgo veido, Aša augino išpuoselėtus ūsiukus ir dažnai į kitus 
žvilgčiodavo su panieka. Jo švelnus, įtaigus balsas ir protingos 
akys tiesiog užburdavo pašnekovus. 

Aša atsisėdo priešais trijulę. 

— Stebiesi, Ramzi? 

— Prisipažįstu, - taip. 

— Aš nieko prieš pasitrainioti vieną vakarėlį su jumis - gyve- 
nimas man atrodo toks nuobodus! 

— Mes galime užsitraukti bausmę. 

— Ką gi, tai bus Žiupsnelis druskos naujam patiekalui. Ar jau 
visi susirinkę? 

— Dar ne. . 

— Negi geriausias draugas tave išdavė? 

— Jis ateis. 

Ironiškai kilstelėjęs antakius, Aša liepė išpilstyti alų... Ram- 
zis net nepalietė savo taurės: nerimas ir nusivylimas gniaužė 
jam gerklę. Nejaugi jis būtų taip smarkiai apsirikęs? 

- Štai jis! - sušuko Amenis. 

Aukštas, plačiapetis, vešliais plaukais ir smakrą juosiančia 
barzdele, penkiolikmetis Mozė atrodė esąs daug vyresnis. Dar- 
bininkų izraelitų, kurių jau kelios kartos praleido savo gyveni- 
mą Egipte, sūnus, jis dar ankstyvoje jaunystėje buvo priimtas į 
Kap'ą, nes pasižymėjo puikiais protiniais gabumais. Kadangi 
fizine jėga jis prilygo Ramziui, abu berniukai nedelsdami ėmė 
aiškintis santykius įvairiausiose dvikovose, kol sudarė nepuo- 
limo paktą ir susijungė prieš savo mokytojus. 

— Senas sargybinis norėjo sutrukdyti man išeiti; kadangi aš 
neketinau smūgiu jo apsvaiginti, teko įtikinti žmogelį, kad ma- 
no išvykimą pateisina daugybė priežasčių. 

Bičiuliai pasveikino vienas kitą sėkmingai įvykdžius savo pla- 
ną ir ištuštino taures. Uždraustojo vaisiaus skonis buvo išties 
nepakartojamas. 

— Atsakykime į vienintelį svarbų klausimą, - pareikalavo 
Ramzis. - Kaip įgyti valdžią? 

— Naudojantis hieroglifais, - tučtuojau atsakė Amenis. - Mū- 
sų kalba - dievų kalba; išminčiai ja perteikė mums savo prie- 
sakus. Juk parašyta: „Sek savo protėviais, nes jie pažino gyve- 
nimą anksčiau už tave. Valdžią suteikia pažinimas, o nemir- 
tingumą — tik raštas“. 

— Mokslinčių kvailystės, - paprieštaravo Setau. 

Amenis nukaito. | 

— Argi tu imsi neigti, kad raštininkas tikrai turi valdžią? Gra- 
žus elgesys, mandagumas, taktas, punktualumas, duoto žodžio 
laikymasis, atsisakymas nedorybės ir pavydo, savitvarda, su- 
gebėjimas tylėti atiduodant pirmenybę parašytam žodžiui — 
štai savybės, kurias aš noriu ugdyti savyje. 

— To nepakanka, - nusprendė Aša. — Aukščiausia valdžia 
priklauso diplomatijai. Kaip tik dėl to aš netrukus išvyksiu už- 
sienin mokytis mūsų sąjungininkų ir mūsų priešų kalbų, kad 
suprasčiau, kaip vyksta tarptautinė prekyba, ir suvokčiau tik- 
ruosius kitų kraštų valdovų ketinimus - tada galėsiu jais mani- 
puliuoti kaip tinkamas. 

— Štai ko siekia miestelėnas, praradęs bet kokį ryšį su gam- 
ta, - liūdnai ištarė Setau. —- Miestas - štai tikrasis pavojus, ku- 
ris mums gresia! 

— Ko gi mums nesakai, kaip pats ketini užkariauti valdžią? — 
kandžiai pasiteiravo Aša. 

— Tėra tik vienas kelias, kur nuolat susiduria gyvybė ir mir- 
tis, grožis ir siaubas, vaistas ir nuodas: gyvačių kelias. 

— Juokauji? 

— Kur yra gyvačių? Dykumoje, laukuose, pelkėse, Nilo pa- 
krantėse ir kanaluose, klojimuose, piemenų palapinėse, gyvu- 

lių aptvaruose ir net tamsiose bei vėsiose namų kertelėse! Gy- 
vačių yra visur, ir jos saugo Sutvėrimo paslaptį. Aš skirsiu savo 
gyvenimą, kad išgaučiau iš jų tą paslaptį. 

Niekas nedrįso kritikuoti Setau; atrodė, kad jis apsisprendė 
po ilgų apmąstymų. 

— O tu, Moze? - paklausė Ramzis. 

Jaunasis milžinas aiškiai dvejojo. 

— Pavydžiu jums, bičiuliai, nes nesugebu atsakyti. Mane jau- 
dina keistos mintys, protas nuklysta kažin kur, bet savo likimo 
aš taip ir nesuvokiu. Mane turi paskirti į svarbų postą didelia- 
me hareme*; esu pasirengęs su tuo sutikti, kol nepasitaikys 
kas nors įdomesnio. 

Keturių jaunuolių žvilgsniai nukrypo į Ramzį. 

— Tikroji valdžia tėra viena, — pareiškė jis. - Tai - faraono 
valdžia. 


* Senovės Egipte haremas buvo ne paauksuotas kalėjimas gražioms moterims, o stambi 


ekonominė institucija, apie kurią mes dar kalbėsime. 


— Nelabai tu mus nustebinai, - apgailestaudamas tarė Aša. 

— Tėvas surengė man išbandymą: aš turėjau stoti prieš lau- 
kinį bulių, - pasakė Ramzis. - Kokiu tikslu jis tai padarė, jei 
ne tam, kad imtų mane ruošti Faraono pareigoms? 

Išgirdę šiuos žodžius, keturi karalaičio bendramoksliai ne- 
teko žado. Pirmasis atsipeikėjo Aša: 

— Argi Setis nepasirinko savo įpėdiniu tavo vyresniojo brolio? 

— Tokiu atveju kodėl ne jį faraonas pastatė prieš laukinį bulių? 

Amenis švytėjo iš džiaugsmo. 

— Tai nuostabu, Ramzi! Būti būsimojo faraono draugu - tie- 
siog neįtikėtina! | 

— Nesikarščiuok, - patarė Mozė, - galbūt Setis dar neapsi- 
sprendė. 

— Jūs būsite su manimi ar prieš mane? - paklausė Ramzis. 

— Su tavim, ligi mirties! - atsakė Amenis. 

Mozė pritariamai linktelėjo galva. 

— Reikia pagalvoti, — nutęsė Aša. — Jei matysiu, kad tavo 
šansai kyla, tai pamažu liausiuosi tikėjęs tavo vyresniojo bro- 
lio paskyrimu. Priešingu atveju... pralaimėjusiojo aš nepalai- 
kysiu. 

Amenis sugniaužė kumščius: 

— Tu... Juk tu vertas... 

— Galbūt aš nuoširdžiausias iš mūsų, nes sakau tai, ką tikrai 
galvoju, - pastebėjo būsimasis diplomatas. 

— Nemanyčiau, - atkirto Setau. - Jeigu kas ir Žiūri realiai į 
šią padėtį, tai tik aš. 

— O kaip tu į ją Žiūri? 

— Gražūs žodžiai man nerūpi, svarbu veiksmai. Būsimasis 
valdovas neturi pabūgti gyvačių; per artimiausią pilnatį, kai 
jos visos išlįs iš savo urvų, aš nusivesiu Ramzį susitikti su jo- 
mis. Tada ir pamatysime, ar jis vertas savo užmojų. 

— Ramzi, atsisakyk! - melste meldė Amenis. 

— Sutinku, - atsakė šis. 


Kilęs skandalas sudrebino garbiąją Kap'o mokyklą. Dar nie- 
kada nuo pat jos įkūrimo geriausi laidos auklėtiniai neleido 
sau šitaip pažeisti vidaus tvarkos taisyklių. Kolegos įpareigojo 
Sarį — prieš jo norą — sukviesti penkis prasikaltėlius ir skirti 
jiems rimtas bausmes. Ši užduotis atrodė jam neįmanoma dėl 
to, kad ligi vasaros atostogų tebuvo likusios kelios dienos, ir 
dar labiau dėl to, kad visiems penkiems jaunuoliams ką tik 
buvo numatytos puikios tarnybos, atitinkančios jų pastangas 
ir gabumus. Mokyklos durys jau buvo plačiai beprasiverian- 
čios, kad išleistų juos į aktyvų gyvenimą. 

Ramzis žaidė su savo šunimi, kuris bemat priprato prie to, 
kad šeimininkas dalijasi su juo savo maistu. Auklėtojui atro- 
dė, kad šuo niekad nesiliaus pašėlusiai lakstyti paskui skudu- 
rinį kamuolį, kurį jam mėtė faraono sūnus, bet karališkasis 
Sario mokinys niekam neleido nutraukti savo numylėtinio žai- 
dimų, nes senasis šeimininkas, anot Ramzio, labai prastai el- 
gęsis su šunimi. 

Pagaliau prisilakstęs, pavargęs, iškoręs liežuvį, gaudydamas 
kvapą, Budrius puolė lakti vandenį iš molinio dubenėlio. 

— Tavo elgesys, Ramzi, vertas papeikimo. 

— Už ką? 

— Tas jūsų šlykštus pabėgimas iš mokyklos... 

— Neperdėk, Sari; juk mes net nepasigėrėme. 

— Turint galvoje, kad tavo draugų mokslas baigtas, jūsų pa- 
bėgimas atrodo dar kvailesnis. 

Ramzis sugriebė auklėtoją už pečių. 

— Gera naujiena iš tavęs, Sari! Sakyk gi greičiau! 

— Nuobaudos... 

— Apie jas dar spėsime! Kas numatyta Mozei? 

— Jis paskirtas ūkvedžio pavaduotoju didžiajame Mer-Uro 
hareme, Fajume*. Tokiam jaunam Žmogui tai labai didelė at- 
sakomybė. 

— O, jis išjudins senuosius valdininkus, apkiautusius dėl sa- 
vo privilegijų. Kur paskirtas Amenis? 

— Jis bus rūmų kanceliarijos raštininku. 

— Puiku! Setau? 

— Gaus Žiniuonio ir gyvačių kerėtojo liudijimą ir bus įparei- 
gotas rinkti nuodus vaistams gaminti. Nebent dėl bausmės... 

— O Aša? 

— Aša jau moka libų, sirų ir hetitų kalbas; dar kiek pasitobu- 
linęs, jis išvyks į Biblą ir pradės dirbti vertėju. Tačiau visi tie 
paskyrimai atidėti! 

— Kas juos atidėjo? 

— Kap'o valdytojas, mokytojai ir aš. Jūsų elgesys nepaken- 
čiamas. 

Ramzis susimąstė. 

Jei padėtis šitaip paaštrės, apie nelemtą įvykį sužinos viziris, 
o paskui ir Setis. Iš tiesų puikus būdas sukelti valdovo pyktį! 

— Sari, juk visur ir visuomet reikia siekti teisingumo? 

— Žinoma. 

— Tada nubauskime vienintelį kaltininką: mane. 

— Bet... 

— Aš organizavau tą susirinkimą, aš paskyriau susitikimo vie- 
tą ir priverčiau draugus man paklusti. Jeigu nebūčiau faraono 
sūnus, jie būtų atsisakę. 

— Galimas dalykas, bet... 

— Pranešk jiems gerą naujieną, 0 visas numatytas bausmes 


* Apie šimtą kilometrų į pietvakarius nuo Kairo. 

suversk ant mano galvos. O dabar, kai reikalas sutvarkytas, 
leisk man suteikti truputį džiaugsmo tam vargšui šuniui. 


Saris padėkojo dievams: Ramziui kilusios idėjos dėka jis kuo 
geriausiai išsinarpliojo iš keblios padėties. Karalaičiui, kurio 
daugelis mokytojų nemėgo, buvo liepta per visas potvynio šven- 
tes likti Kap'o patalpose, gilinti matematikos bei literatūros 
žinias ir neiti į arklidę. Liepą, Naujųjų metų pradžioje, kai Fa- 
raonas iškilmingai minės dar sykį Egiptą gyvenimui prikėlusį 
potvynį, šventinėje eisenoje šalia Sečio puikuosis vyresnysis 
Ramzio brolis, o tai, kad jaunėlis iškilmėse nedalyvaus, gana 
iškalbingai parodys, koks jis menkareikšmis. 

Prieš prasidedant šiam vienatvės laikotarpiui, kurio metu 
karalaitį linksmins tik jo auksaspalvis šuo, Ramziui buvo leis- 
ta pasveikinti savo bendramokslius gautų paskyrimų proga. 

Amenis kalbėjosi su Ramziu širdingai ir optimistiškai: pa- 
skirtas tarnybon Memfyje, visai šalia savo draugo, jis kasdien 
galvosiąs apie jį ir tikrai rasiąs būdą atsiųsti šiam truputį saldu- 
mynų. O kai Ramzis išeis į laisvę, viskas būsią kuo puikiausiai. 

Mozė pasitenkino tuo, kad stipriai apglėbė Ramzį. Jam at- 
rodė, kad išvykimas į tolimą Mer-Urą - tai išbandymas, kurį 
jis pasistengsiąs atlaikyti kaip įmanydamas geriau. Jį kamavo 
įkyrūs sapnai, bet apie juos jis pakalbėsiąs vėliau, kai Ramzis 
bus paleistas iš narvo. 

Aša laikėsi šaltai ir santūriai. Jis padėkojo karalaičiui už pa- 
rodytą gerumą ir pažadėjo progai pasitaikius atsilyginti tuo 
pačiu; tik jis abejojąs, ar tokia proga pasitaikysianti: mažai ti- 
kėtina, kad jų gyvenimo keliams būtų lemta vėl susikirsti. 

Setau priminė Ramziui, kad kvietė jį susitikti su gyvatėmis, 
o pažadas lieka pažadu: Žinoma, apmaudu, kad jų planą tenka 
kuriam laikui atidėti, bet jis pasinaudosiąs šia proga, kad ras- 
tų geriausią vietą būsimam išbandymui. Setau neslėpė, kad 
yra laimingas galėdamas pritaikyti savo sugebėjimus toli nuo 
miestų ir kasdien bendrauti su tikrąja galia. 

Auklėtojo nuostabai, Ramzis visai ramiai sutiko išbandymą 
vienatve. Tuo metu, kai jo amžiaus jaunuoliai mėgavosi potvy- 
nio malonumais, karalaitis visą savo laiką skyrė matematikai, 
senųjų autorių raštams ir tik retkarčiais šuns lydimas išeidavo 
pasivaikščioti soduose. Su Sariu juodu kalbėdavosi pačiomis 
rimčiausiomis temomis. Ramzis pasirodė stebėtinai sugebąs 
susikaupti; be to, jis turėjo puikią atmintį. Per keletą savaičių 
jaunuolis virto suaugusiu vyru. Netrukus buvęs auklėtojas ne- 
labai beturės ko jį mokyti. 

Ramzis įžengė į šį priverstinio atsiskyrimo laikotarpį taip 
pat ryžtingai, kaip anksčiau puldavo kautis, tik dabar jis pats 
sau buvo priešininkas. Nuo pat susirėmimo su laukiniu buliu- 
mi Ramzis troško kautis su kita pabaisa, slypinčia jo viduje: 
pretenzingu, pernelyg savim pasitikinčiu, nekantriu ir neža- 
botu paaugliu. Ko gero, ši kova bus ne mažiau pavojinga. 

Ramzis nuolat galvojo apie tėvą. 

Galbūt jis niekada su juo nebesusitiks; galbūt jam teks pasi- 
tenkinti tik prisiminimu, tik neprilygstamo faraono atvaizdu. 

Paleidęs bulių, faraonas tada leido jam kelias akimirkas pa- 
imti į rankas vežimo vadžias. Paskui, neprataręs nė žodžio, 
perėmė jas iš sūnaus. Ramzis nedrįso jo klausinėti; praleisti 
kartu kad ir keletą valandų jam atrodė didžiausia privilegija. 

Tapti faraonu? Šis klausimas nebeturėjo prasmės. Jis ir vėl 
pasikarščiavo davęs valią įaudrintai vaizduotei. 

Bet juk jam teko atlaikyti išbandymą, susidūrus su laukiniu 
buliumi. Tai buvo senovinė apeiga, mažai kas ją beprisiminė; 
o Setis niekada nieko nedarė be reikalo. 

Užuot tuščiai kankinęsis dėl klausimų, į kuriuos jis vis tiek 
negalėjo atsakyti, Ramzis nusprendė užpildyti savo Žinių spra- 
gas ir pasivyti Amenį. Kad ir kokios būtų jo būsimosios parei- 
gos, norint gerai jas eiti, drąsos ir įkarščio nepakaks. Setis, kaip 
ir kiti faraonai, taip pat buvo gavęs raštininko išsilavinimą. 

Ir Ramzį vėl imdavo persekioti toji įkyri mintis! Ji grįždavo 

kaip banga, nors jaunuolis stengėsi ją nuvyti. O juk Saris jam 
sakė, kad faraono dvare Ramzio vardą kone visi pamiršo; jis 
beveik neturįs priešų, nes visi žino, kad jis pasmerktas paauk- 
suotai tremčiai kokios nors provincijos sostinėje. 

Nieko į tai neatsakydamas, Ramzis nukreipdavo pokalbį į 
šventąjį trikampį, kuris įgalina pastatyti šventyklos sieną, arba 
į proporcijas, kurių privalu laikytis norint sukurti pastatą pa- 
gal Maat, trapios ir nuostabios harmonijos bei tiesos deivės, 
dėsnius. 

Anksčiau taip mėgęs jojimą, plaukimą ar imtynes, Ramzis 
pamiršo gamtą ir išorinį pasaulį visiškai paklusdamas Sariui, 
kuris netvėrė džiaugsmu, kad turi galimybę ugdyti mokslinin- 
ką; dar keleri atkaklaus darbo metai, ir buvęs neklaužada bus 
vertas didžiųjų praeities mąstytojų! Ramzio nusižengimas ir 
už jį tekusi bausmė grąžino jaunuolį į doros kelią. 

Išėjimo į laisvę išvakarėse Ramzis vakarieniavo su Sariu ant 
klasės stogo. Susėdę ant demblių, juodu gurkšnojo vėsų alų ir 
gardžiavosi džiovinta žuvimi bei pupomis su prieskoniais. 

— Sveikinu! Tu padarei didelę pažangą. 

— Lieka išsiaiškinti vieną smulkmeną: kokį postą man pa- 
skyrė? 

Auklėtojas atrodė sutrikęs. 

— Na... po tokio įtempto darbo tau reikėtų pagalvoti apie 
poilsį. 

— Ką tu čia dabar šneki? 

— Tai šiek tiek keblu, bet... Faraono sūnus gali mėgautis sa- 
vo padėtimi. 

— Koks mano būsimasis postas, Sari'? 

Auklėtojas atkakliai vengė savo mokinio žvilgsnio. 

— Šiuo metu joks. 

— Kas taip nutarė? 

— Tavo tėvas, karalius Setis. 


— Pažadas lieka pažadu, - pareiškė Setau. 

- Čia tu, čia tikrai tu? 

Setau smarkiai pasikeitė. Prastai nusiskutęs, be peruko, ap- 
sirengęs antilopės kailio tunika su daugybe kišenių, jis visai 
nebuvo panašus į žmogų, baigusį geriausią šalies mokyklą. Jei- 
gu vienas rūmų sargybinis nebūtų jo atpažinęs, Setau būtų tie- 
siog šiurkščiai pavarę šalin. 

— Kas tau nutiko? 

— Aš dirbu savo darbą ir tesiu duotą žodį. 

— Kur tu ketini mane vestis? 

— Pamatysi... Jei tik iš baimės nesulaužysi priesaikos. 

Ramzis blykstelėjo akimis. 

— Keliaukime. 

Užšokę ant asilų, jie kirto miestą, išjojo pro pietinius vartus ir 
leidosi tolyn palei kanalą, o po kurio laiko pasuko į dykumą seno 
nekropolio link. Ramzis pirmąkart išvyko iš slėnio ketindamas 
įžengti į baugų pasaulį, kur žmonių įstatymai nebegaliojo. 

— Šiąnakt mėnulio pilnatis! - priminė Setau iš anksto gar- 
džiuodamasis būsimu malonumu. - Visos gyvatės atšliauš į pa- 
simatymą. 

Asilai nutapeno keliuku, kuris Ramziui buvo visai nežino- 
mas. Gana greita žingine jie pasiekė apleistas kapines. 

"Tolumoje — Nilo mėlis ir laukų žaluma, o čia - kiek akys 
užmato, bevaisiai smėlynai, tyla ir vėjas. Ramzis visa savo esy- 
be suvokė, kodėl šventikai vadino dykumą raudonąja Seto, aud- 
ros ir kosminės ugnies dievo, žeme. Seto dėka jie pajėgė staty- 
dintis amžinąsias buveines, kur mumijos nesutrūnydavo. 

Ramzis įkvėpė gaivinančio oro. 

Faraonas buvo šeimininkas ne tik juodos, derlingos ir dum- 
blėtos žemės, maitinančios Egiptą, bet ir šių raudonų tyrų; jis 
turėjo išmanyti jų paslaptis, mokėti naudotis jų galiomis ir pa- 
jungti jas savo valiai. 

— Jei norėtum, dar nevėlu atsisakyti. 

— Tesutemsta greičiau. 


Rausvanugarė ir geltonpilvė gyvatė pravinguriavo prie pat 
Ramzio kojų ir pasislėpė tarp dviejų akmenų. 

- Ji nekenksminga, - paaiškino Setau. - Šitos rūšies gyvačių 
knibždėte knibžda apleistuose pastatuose ir paminkluose. Die- 
nos metu jos paprastai slapstosi viduje. Eik paskui mane. 

Abu jaunuoliai nusileido stačiu šlaitu, kurio apačioje dunk- 
sojo kapo griuvėsiai. Prieš įžengdamas į vidų Ramzis stabtelė- 
jo, akimirksnį sudvejojęs. 

— Ten nebėra nė vienos mumijos, o viduje vėsu ir sausa. Pats 
pamatysi. Jokia piktoji dvasia tavęs neužpuls. 

Setau uždegė aliejinę lempą. 

Ramzis išvydo lyg ir grotą grubiai tašytomis lubomis ir sie- 
nomis; galbūt šia patalpa niekada nesinaudota pagal paskirtį. 
Gyvačių kerėtojas čia buvo pastatęs keletą žemų stalų, ant ku- 
rių buvo išdėlioti įvairiausi reikmenys: galąstuvas, bronzinis 
skustuvas, medinės šukos, gertuvė, medinės lentelės, raštinin- 
ko gremžtukas ir daugybė puodų puodynėlių, pripildytų gydo- 
mųjų ir kosmetinių tepalų. Ąsočiuose Setau laikė vaistams ga- 
minti būtinus ingredientus: dervą, vario pjuvenas, švino oksi- 
dą, raudonąją ochrą, alūną, molį ir gausybę augalų, tokių kaip 
driekana, barkūnas, ricinžolė ir valerijonas. 

Vakarėjo; oranžinė saulė auksu nudažė dykumos plotus, ku- 
riais skriejo smėlis, vėjo šuorų pustomas nuo kopų. 

— Nusirenk, - įsakė Setau. 

Kai karalaitis buvo visai nuogas, draugas ištepė jį sutrintų ir 
vandeniu atmieštų svogūnų košele. 

— Gyvatės baisiai nemėgsta to kvapo, - paaiškino jis. - Kokį 
postą tau patikėjo? 

— Jokio. 

— Kad faraono sūnus bindzinėtų dykas? Dar viena tavo auk- 
lėtojo šunybė! 

— Ne, taip įsakė mano tėvas. 

— Panašu, kad tu neišlaikei išbandymo buliumi. 

Ramzis nenorėjo sutikti su šia akivaizdžia tiesa, tačiau ja 
vadovaujantis darėsi aišku, kodėl jį nušalino. 

— Pamiršk dvarą, jo intrigas ir niekšybes; ateik dirbti su ma- 
nimi. Gyvatės - pavojingi priešai, bet jos nors nemeluoja. 

Ramzį apniko abejonės. Kodėl tėvas nepasakė jam teisy- 
bės? Išeitų, kad Setis iš jo pasityčiojo nepalikdamas nė men- 
kiausios galimybės įrodyti savo vertę. 

— O dabar - tikras išbandymas. Kad gyvačių nuodai tavęs 
neveiktų, privalai išgerti šį neskanų ir pavojingą gėrimą, paga- 
mintą iš dilgėlinių augalų šakniagumbių. Jis sulėtina kraujo 
apytaką, kartais taip smarkiai, kad visiškai ją sustabdo... Jei 
išvemsi jį, tu žuvęs. Ameniui aš jo nepasiūlyčiau, 0 tavo orga- 
nizmas stiprus, taigi turėtum ištverti. Tokiu būdu tu tapsi at- 
sparus kai kurių gyvačių įkandimui. 

— Bet ne visų? | 

— Norint apsisaugoti nuo stambiausių, reikia kasdien suvar- 
toti nedidelę skiesto kobros kraujo dozę. Jei pasirinksi mūsų 
amatą, galėsi naudotis šiuo išrinktiesiems taikomu gydymu. 
Na, gerk. 

Gėrimas buvo siaubingai bjauraus skonio. 

Ramzį persmelkė šaltis, jį ėmė taip pykinti, kad širdis, ro- 
dės, tuoj išlips per gerklę. 

— Laikykis. 

Išvemti tą graužiantį skausmą, išvemti, išsitiesti 1r užmigti... 

Setau sugriebė Ramzį už rankos. 

— Laikykis, atsimerk! 


“, 
0 


UT 
| S 
LITTTO 


34 


Faraono sūnus atsipeikėjo; Setau dar niekada nepavyko jo įveik- 
ti. Skrandžio spazmai atsileido, apėmęs šaltis pamažu slūgo. 

— Tu tikrai stiprios sveikatos, bet neturi jokio šanso tapti 
valdovu. 

— Kodėl? 

— Todėl, kad pasitikėjai manimi; o juk aš galėjau tave nu- 
nuodyti. 

— Tu esi mano draugas. 

— Iš kur Žinai? 

— Žinau. 

— O aš pasitikiu tik gyvatėmis. Jos paklūsta savo prigimčiai 
ir lieka jai ištikimos; o žmonės kitokie. Jie visą gyvenimą suk- 
čiauja ir pelnosi iš apgavysčių. 

— Tu irgi? 

— Aš palikau miestą ir gyvenu čia. 

— Jei mano gyvybei būtų grėsęs pavojus, argi tu nebūtum 
manęs gydęs'? 

— Apsivilk šią tuniką ir eime. Tu ne toks kvailas, kaip atrodai. 

Dykumoje Ramzis praleido pasakišką naktį. Jos žavesio ne- 
sudrumstė nei kraupus hienų kvatojimas, nei šakalų kiauksė- 
jimas, nei tūkstančiai keistų garsų, sklindančių iš ano pasau- 
lio. Raudonoji Seto žemė priglaudė prisikėlusiųjų balsus. Slė- 
nio žavesį ji pakeitė nežemiška galia. 

Tikroji galia... Argi Setau nerado jos vėlių lankomoje dy- 
kumos vienatvėje? 

Aplink juos sklido šnypštimas. 

Setau žengė pirmas, stuksendamas į žemę ilga lazda. Jis ėjo 
akmenų krūvos link. Nužerta mėnulio pilnaties spindesio, ji 
atrodė it vaiduoklių pilis. Sekdamas paskui savo vadovą, Ram- 
zis nebegalvojo apie pavojų; gyvačių žinovas buvo prikabinęs 
jam prie diržo maišiukus su įkandimo atveju pirmiausia varto- 
tinais vaistais. 

Setau sustojo krūvos papėdėje. 

— Mano valdovas gyvena čia, - tarė jis. - Galbūt jis nepasi- 
rodys, nes nemėgsta svetimų. Turėkime kantrybės ir melski- 
me Nematomąjį pabūti su mumis. 

Setau ir Ramzis atsisėdo raštininko poza, sukryžiavę prie- 
kyje sulenktas per kelius kojas. Karalaitis jautėsi esąs lengvu- 
tis, kone besvoris. Jis godžiai kvėpavo dykumos oru, gardžiuo- 
damasis juo.lyg kokiu skanėstu. Klasės lubas dabar jam atsto- 
jo tūkstančiais žvaigždžių tviskantis dangus. 

Iš akmenų krūvos iškilo grakštus, lankstus siluetas. Juoda, 
blizgančiais žvynais, pusantro metro kobra išlindo iš savo ur- 
vo ir didingai pasistiebė visu ūgiu. Mėnulis padabino ją sidab- 
ru švytinčia aureole. Gyvatė siūbavo į šalis, pasiruošusi Žaibiš- 
kai kirsti. 

Setau žengė į priekį. Juodoji kobra įspėjamai sušnypštė. Ran- 
kos mostu gyvačių kerėtojas pakvietė Ramzį atsistoti šalia. 

Susidomėjęs roplys ėmė sūpuotis pirmyn atgal: kuriam įsi- 
brovėliui įgelti pirmajam? 

Žengtelėjęs dar porą žingsnių, Setau atsidūrė vos per metrą 
nuo kobros; Ramzis pasekė jo pavyzdžiu. 

— Tu esi nakties valdovas ir apvaisini žemę, kad ji duotų der- 
lių, - ištarė Setau kiek galėdamas žemesniu balsu, labai lėtai, 
pabrėždamas kiekvieną skiemenį. 

Jis pakartojo užkeikimą kokius dešimt kartų ir įsakė Ram- 
ziui savo ruožtu tokiu pačiu monotonišku progiesmiu kreiptis 
į kobrą. Atrodė, kad žodžių muzika ramina gyvatę; vis dėlto ji 
dukart puolė ketindama įgelti, bet susilaikė visai prie pat Se- 
tau veido. Kai jis uždėjo ranką kobrai ant galvos, ši sustingo 
nė nekrusteldama. Ramziui pasirodė, kad jos akys sušvito rau- 
donais žiburiukais. 

— Tavo eilė, faraono sūnau. 

Jaunuolis ištiesė ranką. Reptilija puolė. 

Ramzis lyg ir pajuto įkandimą, bet gyvatė nesučiaupė nas- 
rų, nes užpuolikei labai nepatiko svogūnų kvapas. 

— Uždėk ranką jai ant galvos. 
Ramzis nesudrebėjo; kobra atrodė besitraukianti. Suglaus- 
tais pirštais jis palietė juodosios gyvatės viršugalvį; keletą aki- 
mirksnių nakties valdovė pakluso faraono sūnui. 


Setau patraukė Ramzį atgal; puolanti kobra kirto tuštumon. 
— Persistengei, drauguži; gal pamiršai, kad tamsos jėgų dar 


niekas nenugalėjo? Kobra urėjas kyla virš Faraono kaktos kaip 
jo valdžios simbolis; jeigu ši nebūtų tavęs pripažinusi, tai ko tu 


būtum galėjęs tikėtis? 
Ramzis atsikvėpė ir pažvelgė į Žvaigždes. 
— Esi neatsargus, bet tau sekasi; nuo šios gyvatės įkandimo 


vaistų nėra. 


Ramzis užšoko ant plausto iš virvutėmis surištų papiruso stie- 
bų. Ši kukli plūduriuojanti salelė buvo per trapi, kad atlaikytų 
dešimtąsias per dieną greitojo plaukimo varžybas, kuriose ka- 
ralaitis lenktyniavo su visu pulku plaukikų, o šie netvėrė sa- 
vam kaily tikėdamiesi jį nugalėti, ypač būrio merginų, stebin- 
čių varžybas nuo kanalo kranto, akivaizdoje. Norėdami užsi- 
tikrinti sėkmę, jaunuoliai po kaklais buvo pasikabinę amule- 
tus: vienas — varlę, kitas — jaučio figūrėlę, trečias - sergstinčią 
akį. Ramzis buvo nuogas ir neturėjo jokių magiškų priemo- 
nių, bet plaukė greičiau už kitus. 

Daugumą atletų skatino ir drąsino jų širdies damos; jaunes- 
nysis Sečio sūnus rungtyniavo ne tam, kad pasižymėtų kieno 
nors akyse, o norėdamas įrodyti, pirmiausia sau pačiam, kad 
visada gali įvykdyti tai, kas viršija jo jėgas, ir pirmas pasiekti 
krantą. 

Ramzis baigė nuotolį, pralenkęs antrą finišuotoją daugiau 
kaip penkiais sieksniais; jis nejautė nė menkiausio nuovargio 
ir būtų galėjęs plaukti dar valandų valandas. Nugalėti varžo- 
vai pasveikino jį. Visiems buvo gerai žinoma, kad jaunasis ka- 
ralaitis, galutinai nušalintas nuo valdžios, yra atkaklaus būdo. 
Bet kas iš to? Nors jis puikiai išsilavinęs, jam lemta dykai leisti 
laiką. Netrukus jis persikels gyventi į Pietus, toli nuo Memfio 
ir sostinės. 

Daili penkiolikos metų tamsiaplaukė, iš pažiūros jau subren- 
dusi moteris, priėjo prie Ramzio ir ištiesė jam gabalą audeklo. 

— Vėjas pernelyg vėsus; štai, nusišluostykite. 

— Man to nereikia. 

Užgaidi išdykėlė pašaipiomis žaliomis akimis, maža tiesia 
nosyte, siauromis lūpomis ir vos ryškėjančiu smakriuku, ji bu- 
vo guvi, grakšti ir švelni. Jos permatoma lininė suknelė, matyt, 
buvo pasiūta geriausioje siuvykloje. Už prilaikančios plaukus 
juostelės užkištas lotoso žiedas. 

— Be reikalo atsisakote: juk ir sveikiausi gali peršalti. 

— Aš nežinau, ką reiškia sirgti. 

— Aš vardu Izetė. Šįvakar mes su draugėmis ruošiame šven- 
tę. Ar sutinkate ateiti į svečius? 

— Žinoma, ne. 

— Jei apsigalvosite, mums bus malonu jus matyti. 

Ji šyptelėjo ir nuėjo nė negrįžtelėjusi. 


Auklėtojas Saris miegojo pačiame savo sodo viduryje au- 
gančio didelio figmedžio pavėsyje; Ramzis vaikštinėjo pirmyn 
atgal priešais savo seserį Dolantę, nerūpestingai tysančią su- 
lankstomame krėsle. Dolantė nebuvo nei graži, nei bjauri; jai 
terūpėjo tik jos pačios patogumai ir gerovė. Jos vyro padėtis 
leido jai tikėtis malonaus, pasiturimo gyvenimo, apsaugoto nuo 
kasdienybės vargų ir rūpesčių. Pernelyg aukšta, amžinai pa- 
vargusi, kiaurą dieną gydanti riebią odą įvairiais tepalais, vy- 
resnioji Ramzio sesuo mėgo girtis, kad puikiai žino net ma- 
žiausias aukštuomenės paslaptis. 

— Nedažnai tu mane aplankai, mielas broli. 

— Aš labai užsiėmęs. 

— Šnekama, kad tu greičiau neturi ką veikti. 

— Paklausk savo vyrą. 

— "Tu juk atėjai ne tam, kad pasigrožėtum manimi... 

— Tiesa. Man reikia tavo patarimo. 

Dolantė neapsakomai nudžiugo; juk Ramzis taip nemėgo 
jaustis kam nors skolingas! 

— Klausau tavęs; jei turėsiu ūpo - atsakysiu. 

— Ar pažįsti tokią Izetę? 

— Nupasakok, kaip ji atrodo. 

Karalaitis pakluso. 

— Gražioji Izetė! Pavojinga koketė. Nors ji dar labai jauna, 
garbintojų turi devynias galybes. Kai kas ją laiko pirmąja Mem- 
fio gražuole. 

— Kas jos tėvai? 

— Kilmingi turtuoliai. Jau kelios jų šeimos kartos priklauso 
faraono dvarui ir lankosi rūmuose. Ar tik gražioji Izetė nesu- 
suko tau galvos? 

— Ji pakvietė mane į pobūvį. 

— Tikrai ne tave vieną! Toji mergina linksminasi kas mielą 
vakarėlį. Gal tu kartais ją įsižiūrėjai? 

— Žengusi pirmąjį žingsnį pati? Mielas brolau, nebūk sena- 
madiškas! Tu tiesiog patikai gražiajai IZetei, štai ir viskas! 

— Jaunai merginai nedera... 

— O kodėl gi ne? Mes juk egiptiečiai, o ne kokie nors atsili- 
kę barbarai. Į žmonas ją imti aš tau nepatariu, na, O... 

— Nutilk. 

— Ar nenori sužinoti apie gražiąją Izetę ko nors daugiau? 

— Ačiū, brangi sesute, tavo Žinių man jau nebereikia. 

— Neužsibūk Memfyje. 

— Tu mane perspėji? Kodėl? 

— Čia tu - niekas; jei pasiliksi, tai sunyksi kaip nelaistoma 
gėlė. O provincijoje tave gerbs. Nė nesvajok išsivežti ten gra- 
žiąją Izetę: ji nemėgsta nugalėtųjų. Man teko girdėti, kad tavo 
brolis, būsimasis Egipto karalius, neabejingas jos kerams. Bėk 
nuo jos kuo greičiau, Ramzi, kitaip tau, vargšeli, gresia rimtas 
pavojus. 


Tai nebuvo įprastas pobūvis: keletas merginų iš geriausių 
šeimų, kurias lavino profesionali šokių mokytoja, nusprendė 
pademonstruoti savo sugebėjimus. Ramzis atėjo vėlai, nes ne- 

norėjo dalyvauti pokylyje, ir netikėtai atsidūrė pirmoje gausių 
žiūrovų eilėje. 

Dvylika šokėjų nutarė parodyti savo talentą ant plataus ežero 
kranto. Ramiame vandens paviršiuje skleidėsi balti ir mėlyni lo- 
tosai. Sceną apšvietė deglai, pritvirtinti aukštų stulpų viršūnėse. 

Pasipuošusios perlų tinkliukais po trumpomis tunikomis, pla- 
čiais vėriniais ir lazurito apyrankėmis, užsidėjusios perukus su 
trimis eilėmis kasų, jaunos moterys pradėjo geidulingą šokį. 
Jų liauni kūnai darniai lankstėsi ligi pat Žemės, o ištiestos ran- 
kos tarsi siekė apkabinti įsivaizduojamą partnerį. Lėti ir grakš- 
tūs šokio judesiai taip svaigino, kad Žiūrovai sulaikė kvapą. 

Staiga šokėjos nusimetė perukus, tunikas ir perlų tinklelius; 
dabar jas vos dengė trumputė klubjuostė, krūtys buvo apnuo- 
gintos, o plaukai susukti ir susmeigti ant pakaušio. Merginos 
ėmė ritmingai trypti dešine koja, o paskui nuostabiai sutarti- 
nai padarė atbulinį šuolį „žuvele“, sukeldamos sužavėtų Žiū- 
rovų šūksnius. Grakščiai besilankstydamos, čia susiriesdamos, 
čia išsitiesdamos kaip spyruoklė, jos atliko dar daug tokių pat 
nuostabių akrobatinių triukų. 

Paskui į priekį išėjo keturios merginos, o kitos ėmė dainuo- 
ti ir ritmingai ploti. Skambant senovinei melodijai, keturios 
solistės gestais vaizdavo keturis vėjus, kurie pučia iš keturių 
pasaulio šalių. Gražioji Izetė vaidino švelnų šiaurės vėją, kuris 
kaitriais vakarais leidžia atsikvėpti viskam, kas gyva. Ji prano- 
ko kitas šokėjas ir buvo aiškiai patenkinta tuo, kad žiūrovai 
neatitraukia nuo jos akių. 

Ramzis nepajėgė atsispirti jos kerams. Taip, ji buvo nuosta- 
bi, ir jokia kita mergina negalėjo jai prilygti. Kaip kiti groja 
kokiu nors instrumentu, taip ji grojo savo kūnu, išgaudama 
kokią tik nori melodiją, ir darė tai kažkaip abejingai, lyg nuto- 
lusi nuo Žmonių ir pasaulio, tarsi ji būtų nė kiek nesidrovėda- 
ma grožėjusis pati savimi. Pirmąkart gyvenime Ramzis žvelgė 
į moterį geisdamas suspausti ją savo glėbyje. 

Vos tik šokiui pasibaigus, jis prasiskynė kelią pro žiūrovų ei- 
les ir atsisėdo nuošaliame kampe prie asilams skirto aptvaro. 
nodama, kad ištekės už jo brolio, ji kirto jam malonės smūgį, 
kuriuo pribaigiami sužeistieji. Šitaip ji norėjo jam parodyti, 
kad jis nebepriklausąs išrinktiesiems. Jis, Ramzis, svajojęs apie 
didį likimą, dabar kentė vieną pažeminimą po kito. Jam reikia 
ištrūkti iš to pragariško rato ir atsikratyti piktųjų dvasių, su- 
pančiojusių jam rankas ir kojas. Provincija? Tebūnie. Ten jis 
įrodys savo vertę — nesvarbu kaip. O jeigu jam nepavyks to 
padaryti, ką gi - jis prisidės prie Setau ir dirbs su pačiomis 
pavojingiausiomis gyvatėmis. 

— Jūs kažkuo susirūpinęs? 

Negirdimai priėjusi, gražioji Izetė stovėjo priešais ir šypso- 
josi jam. 

— Ne, aš susimąsčiau. 

— Kokie gilūs apmąstymai... Visi svečiai išsiskirstė, mano 
tėvai ir jų tarnai miega. 

Ramzis nepastebėjo, kad prabėgo tiek daug laiko; nemalo- 
niai tuo nustebintas, jis pakilo. 

— Atleiskite man, aš tuoj pat išeinu. 

— Ar kokia nors moteris jums jau sakė, kad esate gražus ir 
patrauklus?) 

Palaidi Izetės plaukai sviro jai ant pečių, krūtys buvo nuo- 
gos, o akys degė keista, jaudinančia liepsna. Ji užstojo Ram- 
ziui kelią. 

— Argi jūs nesužadėta su mano broliu? 

— Nuo kada faraono sūnus tenkinasi paskalomis? Aš myliu 
ką panorėjusi, o tavo brolio aš nemyliu. Aš geidžiu tavęs, čia ir 
šią akimirką. 

— Faraono sūnus... Ar aš vis dar - faraono sūnus? 

— Mylėk mane. 

Juodu kartu nusirišo klubjuostes. 

— Aš garbinu grožį, Ramzi, o tu - grožio įsikūnijimas. 

Ramzio rankos glamonėjo merginą nepalikdamos jai jokios 
iniciatyvos; jis norėjo tik duoti nieko neimdamas, norėjo pa- 
dovanoti mylimajai ugnį, siautėjančią jo kūne. Nugalėta, pa- 
vergta, užburta, ji išsyk pakluso jo glamonėms; kažkokio ste- 
bėtinai tikslaus instinkto padedamas, Ramzis atrado jos ma- 
lonumų slaptavietes ir stengėsi neskubėti, švelnindamas savo 
įkarštį. 

Ir jam, ir jai tai buvo pirma meilės naktis; paskendę šiltoje 
jos tamsoje, juodu atsidavė vienas kitam, svaiginami nuolat 
atgimstančio geismo. 


Budrius buvo alkanas. 

Auksaspalvis šuo ryžtingai lyžtelėjo per ilgai miegančio šei- 
mininko veidą. Ramzis krūptelėjo ir prabudo dar neatsikratęs 
sapno, kuriame jis glaudė prie savęs mylinčią moterį, kurios 
krūtys buvo it saldūs obuoliai, lūpos švelnios kaip cukranen- 
drė, o kojos lanksčios ir vikrios kaip vijokliniai augalai. 

Sapnas... Ne, tai buvo ne sapnas! Ji egzistavo iš tikrųjų, ji 
buvo vardu gražioji Izetė, ji jam atsidavė ir atskleidė ligi šiol 
nepatirtą palaimą. 

Budrius, kuriam karalaičio prisiminimai visai nerūpėjo, ėmė 
loti, netekęs vilties kitaip atkreipti šeimininko dėmesį. 

Ramzis pagaliau suprato, kad delsti nebegalima, ir nuvedė 
šunį į rūmų virtuvę, kur šis puolė prie maisto. Kai tik dubenėlis 
ištuštėjo, Ramzis išsivedė Budrių pasivaikščioti arklidžių link. 
lėjami, ypač rūpinantis švara. Budrius privengė tų aukštaūgių 
keturkojų, galinčių iškrėsti netikėčiausių dalykų, todėl apdai- 
riai bidzeno šeimininkui iš paskos. 

Arklininkai šaipėsi iš parankinio, kuris nešė sunkią pintinę, 
prikrautą arklių mėšlo. Vienas iš jų pakišo vargšeliui koją, ir 
šis paleido iš rankų nešulį, kurio turinys pabiro jam po kojom. 

— Surink, - įsakė jo kankintojas, storasprandis, kokių pen- 
kiasdešimties metų arklininkas. 

Nelaimėlis atsigręžė, ir Ramzis jį pažino. 

— Ameni! 

Karalaitis vienu šuoliu atsidūrė šalia, nustūmė arklių prižiū- 
rėtoją ir padėjo atsistoti visu kūnu drebančiam savo draugui. 

— Kodėl tu čia? 

Dar neatsipeikėjęs, jaunuolis sumurmėjo kažką nesupran- 
tama. Kažkieno ranka piktai nutvėrė Ramzį už peties. 

— Ei tu... Kas tu toks, ko čia kišiesi? 

Ramzis taip stumtelėjo besiteiraujantįjį alkūne į krūtinę, kad 
šis neišsilaikė ant kojų ir griuvo aukštielninkas. Įsiutęs dėl to, 
kad tapo šitaip išjuoktas bičiulių akivaizdoje, jis pašoko ant 
kojų ir persikreipęs iš įniršio ėmė kurstyti kitus: 

— Mes juos pamokysime mandagumo, tuos du įžūlius vaiki- 
galius... 

Auksaspalvis šuo sulojo ir iššiepė dantis. 

— Bėk, - įsakė Ramzis Ameniui. 

Tačiau raštininkas nepajėgė nė krustelėti. 

Būdamas vienas prieš šešis, Ramzis niekaip negalėjo nuga- 
lėti; kol arklininkai bus tuo tikri, jam lieka mažulytis šansas 
ištrūkti iš to širšių lizdo. Ramzį puolė vienas žaliūkas, atrodęs 
stipriausias iš viso šešeto; bet jo kumštis smogė tuštumon, 0 
užpuolikas, dar nesuprasdamas, kas čia su juo vyksta, pakilo į 
orą ir sunkiai žnektelėjo ant nugaros. Tas pats nutiko dviem jo 
bendrininkams. 

Ramzis pasidžiaugė, kad sąžiningai lankė imtynių mokyklą 
ir uoliai dirbo pamokų metu; o šitie vyrai pasikliovė vien šiurkš- 
čia jėga ir norėjo nugalėti kuo greičiau, bet nemokėjo grum- 
tis. Budrius, kandžiodamas ketvirtojo arklininko blauzdas ir 
mikliai liuoktelėdamas šalin, kad išvengtų spyrio, taip pat da- 
lyvavo muštynėse. Amenis užsimerkė, bet ašaros vis tiek sru- 
vo jo skruostais. 

Arklininkai susibūrė krūvon. Dabar jie jau dvejojo: tokius 
imtynių būdus galėjo mokėti tik kilmingojo sūnus. 

— Kas tu toks? 

— Bene pabūgot, šešiese prieš vieną? 

Aršiausias iš jų nusišiepęs blykstelėjo peiliu: 

— Kas be ko, dailią turi marmūzę... Žiūrėk, kad kokia nelai- 
mė tau jos neapgadintų! 

Ramziui dar niekada neteko susiremti su ginkluotu vyru. 

— Nelaimė, taigi... ar - nelaimingas atsitikimas, o paliudyti 
bus kam... Mažylis, ir tas eis su mumis išvien gelbėdamas savo 
kailį. 

Faraono sūnus nenuleido akių nuo trumpų peilio ašmenų; 
tuo tarpu arklininkas, norėdamas pagąsdinti priešininką, taip 
mosavo blykčiojančiu ginklu, kad šis švilpdamas brėžė ore ap- 
skritimus. Ramzis nejudėjo, leisdamas arklininkui suktis ap- 
link jį; šuo buvo benorįs apginti savo šeimininką, bet Ramzis 
riktelėjo: 

— Budriau, gult! 

— A, tai tu myli tą šlykštų gyvį... Jis toks bjaurus, kad never- 
tas gyventi. 

— Pirma susidorok su tuo, kas už tave stipresnis. 

— Na ir pagyrų puodas! 

Ašmenys kliudė Ramzio skruostą; jis pabandė nuginkluoti 
arklininką spyriu į riešą, bet smūgis buvo per silpnas. 

— O tu kietas... Bet vienas! 

Likusieji taip pat išsitraukė peilius. 

Ramzis nė kiek neišsigando; jis pajuto, kaip ir sieloje, ir kū- 
ne kyla ligi šiol nežinoma jėga: nirtulingas pasipiktinimas ne- 
teisingumu ir niekšybe. 

Priešams dar nespėjus suderinti veiksmų, Ramzis smogė 
dviem ir pargriovė juos ant Žemės, vos spėjęs išvengti nutaiky- 
tų į jį kerštingų ašmenų. 

— Gana, vyrai! - staiga suriko kažkuris arklininkas. 

Arklidės vartuose pasirodė nešamas krėslas, savo prašmat- 
numu liudijąs, kad jame sėdi labai aukšto rango asmuo. Šis 
buvo atsilošęs į aukštą atkaltę, kojas padėjęs ant suoliuko, o 
rankas - ant alkūnramsčių ir šluostėsi kaktą iškvėpintu drobės 
gabalėliu, nors nuo saulės jo galvą saugojo skėtis. Jis galėjo 
būti kokių dvidešimties metų. Apskritaveidis kaip mėnulis, 
skruostai putlūs, mažos rudos akutės, o lūpos storos it smali- 

žiaus. Gerai įmitęs kilmingasis aiškiai nemėgo jokios fizinės 
veiklos. Jo kūno svoris sunkiai slėgė dvylikos nešikų pečius, 
kuriems buvo dosniai mokama už greitį. 

Arklininkai spruko kiek kojos neša. Ramzis atsigręžė į at- 
vykėlį, o Budrius tuo tarpu laižė Ameniui koją, norėdamas jį 
padrąsinti. 

— Ramzi! Tu vėl arklidėse... Iš tiesų gyvuliai - tau geriausia 
draugija. 

— Kokiu tikslu mano brolis Šenaras atvyko į šias prastą var- 
dą turinčias vietas? 

— Faraono įsaku tikrinu, kaip čia dirbama. Būsimasis kara- 
lius privalo žinoti viską, kas darosi jo karalystėje. 

— Pats dangus tave čia atsiuntė. 

— Tu manai? 

— Juk tu nedvejodamas atitaisysi neteisingumą? 

— Apie ką tu kalbi? 

— Apie šį jauną raštininką, Amenį; šeši arklininkai jėga ati- 
tempė jį čia ir tyčiojosi iš jo. 

Šenaras šyptelėjo. 

— Mano vargše Ramzi, tu labai prastai informuotas! Nejaugi 
tavo jaunasis bičiulis nuslėpė nuo tavęs bausmę, kuri jį ištiko? 

Netekęs žado, Ramzis pažvelgė į Amenį. 

— Šis pradedantis raštininkas drįso ištaisyti klaidą, kurią neva 
padaręs jo viršininkas. Šis tuoj pat pasiskundė tokiu įžūlumu, ir 
aš pamaniau, kad tam akiplėšai bus labai į naudą padirbėti ar- 
klidėse. Išmoks lenkti nugarą nešiodamas mėšlą ir pašarą. 

— Ameniui neužteks tam jėgų. 

Šenaras įsakė nešikams pastatyti krėslą ant žemės. Sandalų 
laikytojas tučtuojau pastatė suoliuką, apavė savo ponui kojas 
ir padėjo jam nulipti nuo neštuvų. 

— Paėjėkime, - pareikalavo Šenaras. - Man reikia pasikal- 
bėti su tavim akis į akį. 

Prieš nueidamas Ramzis liepė Budriui saugoti Amenį. 

Broliai žengė keletą žingsnių dengtu, grįstu plokštėmis kie- 
mu, kad pasislėptų nuo saulės, kurios Šenaras nepakentė, nes 
turėjo labai baltą odą. 

Sunku įsivaizduoti du labiau vienas į kitą nepanašius žŽmo- 
nes. Šenaras buvo žemaūgis, kresnas, aptukęs ir jau priminė 
per skanius valgius apaugusį riebalais didiką. Ramzis buvo 
aukštas, lankstus ir raumeningas, spindintis jaunyste. Šenaro 
balsas buvo saldus, pataikūniškas ir šokčiojąs, o Ramzio - Že- 
mas ir aiškus. Tarp jų nebuvo nieko bendra, išskyrus tai, kad 
abu buvo Faraono sūnūs. 

— Atšauk savo nutarimą, - pareikalavo Ramzis. 

— Užmiršk tu tą netikšą, pakalbėkim apie rimtus dalykus. 
Argi tu neturėjai kuo greičiau išvykti iš sostinės? 

— Niekas manęs to neprašė. 

— Ką gi, tai jau padaryta. Ką tik. 

— Kodėl aš turėčiau tau paklusti? 

— Gal pamiršai, kokia mano padėtis, o kokia - tavoji'? 

— Vadinasi, privalau džiaugtis, kad esame broliai'? 

— Nesistenk manęs pergudrauti. Geriau lavinkis bėgioda- 
mas, plaukiodamas ir augindamas raumenis. Vieną dieną, jei 
mudu su tėvu to panorėsime, tu galbūt gausi kokį nors postą 
armijoje; ginti mūsų šalį - kilnus uždavinys. Tokiam vaikinui 
kaip tu Memfio aplinka kenksminga. 

— Pastarosiomis savaitėmis aš pradėjau prie jos priprasti. 

— Nepradėk tuščios kovos ir neversk manęs kreiptis į tėvą, 
kad jis įsikištų į šį reikalą. Tyliai ir ramiai pasiruošk išvykti ir 
lygiai taip pat dink. Po dviejų trijų savaičių aš nurodysiu tau 
paskyrimo vietą. 

— O Amenis? 

— Aš tau jau pasakiau: pamiršk savo apgailėtiną šnipuką, aš 
nepakenčiu kartoti tai, kas sykį pasakyta. Tiesa, dar viena smul- 
kmena — pabaigai: nesistenk vėl pasimatyti su gražiąja Izete. 
Tu pamiršai, kad ji niekina nugalėtuosius. 


Karalienę motiną Tują nuvargino audiencijos: kadangi jos vy- 
ras išvyko inspektuoti šiaurės rytų pasienio gynybos linijų, jai 
teko priimti vizirį, vyriausiąjį iždininką, dviejų provincijų val- 
dytojus ir vieną karališkojo archyvo raštininką. Tai reiškė, kad 
ji privalės tuojau pat išspręsti krūvą neatidėliotinų problemų, 
stengdamasi išvengti klaidų ir netakto. 

Sečiui vis daugiau rūpesčių kėlė nuolatiniai smulkių Azijos, 
Sirijos ir Palestinos bendruomenių bruzdėjimai, kuriuos ska- 
tino hetitai*. Paprastai tiems pagražbyliauti trokštantiems ka- 
raliukams apraminti pakakdavo oficialaus Faraono vizito. 

Tujos tėvas buvo karo vežimų dalinio karininkas, tad ji ne- 
priklausė nei karališkajai, nei kilmingai giminei, tačiau netru- 
kus vien asmeninėmis savybėmis nusipelnė ir dvaro, ir šalies 
gyventojų palankumo. Elegantiška iš prigimties, ji buvo labai 
liekna, o didelės migdolo formos akys, žvelgiančios griežtai ir 
skvarbiai, bei siaura tiesi nosis teikė jai didingumo. Kaip ir jos 
vyras, Tuja įkvėpė pagarbą ir nepakentė jokio familiarumo. Ji 
ypač rūpinosi Egipto karališkojo dvaro spindesiu; šalies didy- 
bė bei liaudies gerovė priklausė ir nuo to, kaip didžioji valdo- 
vo sutuoktinė vykdo savo pareigas. 

Visas "Tujos nuovargis išgaravo prisiminus, kad audiencijos 
paprašė Ramzis, jos numylėtinis. Nors karalienė nutarė susi- 
tikti su sūnumi rūmų sode, ji nepersirengė ir atėjo vilkėdama 
tą pačią ilgą, apsiūtą auksu lininę suknią. Ant pečių Tuja buvo 
užsimetusi trumpą plisuotą apsiaustėlį. Jos kaklą puošė šešių 


* Hetitų tauta gyveno dabartinės Turkijos teritorijoje. 

eilių ametistų vėrinys, o ant galvos puikavosi iš kelių lygiagre- 
čių vienodo storio plaukų sruogų perukas, kuris dengė ausis ir 
pakaušį. Kaip ji mėgo vaikštinėti tarp akacijų, gluosnių ir gra- 
natmedžių, kurių papėdėje augo rugiagėlės, saulutės ir penti- 
niai! Dievai nesukūrė nieko gražesnio už sodą, kur visi auga- 
lai ištisus metus garbino savo Sutvėrėją. Rytais ir vakarais, prieš 
imdamasi jai patikėtų pareigų, Tuja leisdavo sau keletą minu- 
čių pasvajoti šiame rojaus kampelyje. 

Beeinantis jos link Ramzis nustebino karalienę: per keletą 
mėnesių jis tapo nepaprastai gražiu vyru. Jį išvydęs, kiekvie- 
nas jautė sklindančią nuo jaunojo karalaičio jėgą ir galią. Ži- 
noma, jo eisenoje ir laikysenoje dar buvo galima pastebėti kai 
kurių paauglystės požymių, bet vaikiško nerūpestingumo ne- 
liko nė pėdsako. 

Ramzis nusilenkė motinai. 

— Protokolas berods nedraudžia tau mane apkabinti? 

Jis stipriai apglėbė Tują ir bemat paleido: ji pasirodė jam 
tokia gležna! 

— Ar pameni figmedį, kurį pasodinai, kai tau buvo treji me- 
tukai? Eikš juo pasigrožėti, jis auga kuo puikiausiai. 

Tuja labai greit suprato, kad jai nepavyks išsklaidyti Ramzį 
apėmusio pykčio, kurį jis slopino kaip įmanydamas. Štai ir tas 
sodas, kuriame jis praleido tiek laiko puoselėdamas medžius, 
dabar tapo jam svetimas. 

— Tau teko patirti sunkų išbandymą. 

— Ką tu turi omenyje: laukinį bulių ar praėjusios vasaros 
vienatvę? Nors iš esmės tai visai nesvarbu, nes drąsa bejėgė 
prieš neteisybę. 

— Ar kas nors pasielgė su tavimi neteisingai? 

— Mano draugą Amenį neteisingai apkaltino nepaklusnu- 
mu ir tuo, kad jis neva įžeidęs viršininką. Įsikišus mano bro- 
liui, Amenį išvarė iš raštinės, kur jis dirbo, ir nusiuntė plūktis 
arklidėse. Toks darbas ne jo jėgoms, ir šita neteisinga bausmė 
jį tiesiog pribaigs. 

— Tai rimti kaltinimai; tu juk žinai, kad aš nemėgstu paskalų. 
— Amenis man nemelavo, jis doras ir sąžiningas. Nejaugi jis 
turi mirti tik dėl to, kad yra mano draugas, ar dėl to, kad užsi- 
traukė Šenaro neapykantą? 
— Panašu, kad tu nemėgsti savo vyresniojo brolio... 
— Mes paprasčiausiai ignoruojame vienas kitą. 
— Ojis juk tavęs baiminasi. 
— Jis mane primygtinai paragino kuo greičiau išvykti iš Memfio. 
— Gal tu sukėlei jo pyktį, tapęs gražiosios Izetės meilužiu? 
Ramzis nepajėgė nuslėpti savo nuostabos: 
— Tu jau Žinai... 
— Žinoti, kas dedasi faraono dvare, - mano pareiga, ar ne 
taip? 
— Tai ką, bene esu nuolat sekamas? 
— Viena vertus, tu - Faraono sūnus; antra - gražioji Izetė 


gana plepi. 
— Ko gi ji imtų girtis tuo, kad atidavė savo mergystę ne nu- 
galėtojui, o pralaimėjusiajam? 
— Be abejo, dėl to, kad tiki tavimi. 
— Jai visa tai - tik eilinis nuotykis norint paerzinti mano brolį. 
— Aš taip nemanau. Tu ją myli, Ramzi? 
Jaunuolis dvejodamas patylėjo. 
— Mane traukia jos kūnas, aš noriu vėl su ja susitikti, bet... 
— Ar norėtum ją vesti? 
— Ją vesti?! 
— Bet juk tai natūralu, sūnau. 
— Ne, dar ne... 
— Gražioji Izetė labai atkakli; sykį tave pasirinkusi, ji ne- 
greit atsisakys savo ketinimų. 
— Argi mano brolis nebūtų jai geresnė partija? 
— Atrodo, kad ji taip nemano. 
— Nebent nusprendė suvilioti mus abu, ir vieną, ir kitą! 
— "Tu manai, kad jaunutė moteris gali būti tokia klastinga? 

— Kaip aš galiu kuo nors pasitikėti po tų nelaimių, kurios 
ištiko Amenį? 

— Ir aš jau nebeverta tavo pasitikėjimo? 

Ramzis paėmė motiną už rankos: 

— Aš žinau, kad tu manęs niekada neišduosi. 

— Kalbant apie Amenį, yra vykusi išeitis. 

— Kokia? 

— Tapk karališkuoju raštininku; tada galėsi pats pasirinkti 
sau padėjėją. 


Nors Amenis buvo verčiamas dirbti sunkiausius darbus, jis 
laikėsi iš visų jėgų ir taip atkakliai, kad Ramzis juo žavėjosi. 
Arklininkai iš jo nebesityčiojo bijodami, kad vėl susidurs su 
Sečio sūnumi, jeigu šis dar kartą užstos savo draugą, kaip tai 
jau buvo atsitikę (jie vis dėlto sužinojo, kas buvo tas jaunuolis, 
kurį jie visu būriu užpuolė). Vienas arklininkas, atgailaująs už 
savo išsišokimą, mažiau prikraudavo Amenio pintines ir daž- 
nai padėdavo pernelyg gležnam vaikinukui. Vis dėlto Amenis 
nyko ir silpo diena iš dienos. 

Kai Ramzis atvyko į konkursą karališkojo raštininko vietai 
gauti, jis buvo nepasiruošęs tokiam išbandymui. Egzaminas 
vyko kieme šalia vizirio kanceliarijos; dailidės pastatė medi- 
nius stulpelius ir ištempė virš jų audeklą, kad konkurso daly- 
viai galėtų pasislėpti nuo saulės. 

Ramzis neturėjo jokių privilegijų; nei tėvas, nei motina ne- 
leistų sau įsikišti į konkursą jo naudai, bijodami pažeisti tei- 
singumo deivės Maat įstatymą. Amenis anksčiau ar vėliau bū- 
tų ryžęsis šiam konkursui, o jis, Ramzis, neturėjo nei tokių 
žinių, nei tokių gabumų kaip jo draugas. Nesvarbu -jis vis tiek 
kovos už Amenį. 

Senas raštininkas, pasirėmęs lazda, kreipėsi į penkiasdešimt 
jaunuolių, iš kurių kiekvienas tikėjosi patekti į vieną iš dviejų 
centrinės kanceliarijos siūlomų raštininko vietų. 

— Jūs ėjote mokslus norėdami užimti postą, kuris leistų jums 

vadovauti ir valdyti, bet ar žinote, kaip turėsite elgtis? Jūsų 
drabužiai privalo visada būti švarūs, apavas — be priekaištų. 
Saugokite savąjį papiruso ritinėlį ir vykite šalin tinginystę! Te- 
nesudrebės ranka jums rašant, o iš jūsų lūpų tesklinda teisingi 
žodžiai. Nepaliaukite mokęsi, pakluskite viršininko įsakams 
ir siekite vienintelio tikslo: sąžiningai dirbti ir būti naudingi 
kitiems. Būkite atidūs: ir beždžionė supranta, kas jai sakoma, 
o liūtą galima daug ko išmokyti, bet nėra kvailesnio padaro už 
išsiblaškiusį raštininką. Nuo dykinėjimo tėra tik vienas vais- 
tas: lazda! Ji bemat atkemša nugaroje esančią ausį ir surikiuo- 
ja mintis kaip pridera. O dabar - prie darbo! 

Kiekvienas konkurso dalyvis gavo ftigmedžio lentelę, padeng- 
tą plonu sustingusio gipso sluoksniu; į jos centre esančią ert- 
mę buvo sukištos nendrinės lazdelės, reikalingos rašyti. Visi 
ištirpdė vandenyje juodo bei raudono rašalo gabaliukus ir nu- 
pylė po keletą lašelių raštininkų globėjo didžiojo išminčiaus 
Imhotepo garbei, melsdami jo pagalbos. 

Per keletą valandų reikėjo perrašyti įrašus, atsakyti į gra- 
matikos ir profesinio žodyno klausimus, išspręsti matemati- 
kos ir geometrijos uždavinius, parašyti laiško pavyzdį, perra- 
šyti ištraukas iš senųjų autorių kūrinių. Keli kandidatai pasi- 
davė, kai kurie nesugebėjo susikaupti. Pagaliau atėjo laikas 
paskutiniam išbandymui: mįslėms. 

Lengvai įminęs tris mįsles, Ramzis užkliuvo ties ketvirtąja: 
kaip raštininkas mirtį paverčia gyvybe? Jis nepajėgė įsivaiz- 
duoti, kad mokytas žmogus turėtų tokią galią! Kaip tyčia gal- 
voje — nė vieno tinkamo atsakymo. Jeigu jis šįkart neatspės, 
tai, ko gero, pralaimės konkursą: juk kitose užduotyse jis tik- 
riausiai padarė kokių nors smulkių klaidelių, o čia dar šita ne- 
sėkmė... Veltui Ramzis įnirtingai suko galvą: jam neblykstelė- 
jo jokia išganinga mintis. 

Net jeigu jam ir lemta susikirsti, jis nepaliks Amenio, o išsiveš 
jį į dykumą, pas Setau ir jo gyvates: geriau kas akimirką rizikuoti 
gyvybe nei stumti varganas dienas kaip vergui ar belaisviui. 

Staiga nuo palmės nulipo pavianas ir atbėgo pas konkurso 
dalyvius. Prižiūrėtojai net nespėjo nuvyti jo šalin. Užšokusi nė 
nekrustelėjusiam Ramziui ant peties, beždžionė kažką sumur- 
mėjo jam į ausį ir dingo taip pat kaip buvo atėjusi. 

Keletą akimirkų Faraono sūnus ir šventasis hieroglifų kūrė- 
jo dievo Toto gyvūnas buvo lyg viena būtybė: jų mintys persi- 
pynė, ir vieno išmintis vedžiojo kito ranką. 

Ramzis perskaitė jam padiktuotą atsakymą: smulkaus smil- 
tainio grandiklis, kuriuo raštininkas nugremždavo jau prirašytą 
gipso sluoksnį, kad galėtų pakeisti jį švariu, vėl tinkamu rašyti, 
tarsi leisdavo jam prikelti lentelę iš numirusiųjų suteikiant jai 
naują gyvenimą, kitaip tariant, padarant ją vėl tinkamą rašyti. 


Amenis buvo toks išsekęs, kad nebeįstengė pakelti pinti- 
nės. Jam gėlė visą kūną, o kaklas ir pakaušis taip nutirpo, kad 
tiesiog suakmenėjo. Net jeigu dabar jį imtų mušti, jis neturėtų 
jėgų pasijudinti. Koks Žiaurus likimas jį ištiko! Skaityti, rašyti, 
piešti hieroglifus, klausytis išminčių, perrašinėti tekstus, kurie 
sukūrė civilizaciją... Kokią nuostabią ateitį jis susikūrė besva- 
jodamas!.. Amenis paskutinį kartą pabandė pajudinti iš vietos 
prikrautą pintinę. 

Staiga už jį tai padarė kažkieno stipri ranka. 

— Ramzi! | 

— Ką tu manai apie šį daikčiuką? 

Karalaitis parodė draugui paauksuoto medžio dėklą teptu- 
kams. Dėklas buvo pailgas tarsi kolona, o viršūnę atstojo kū- 
gio formos lelija, kuria buvo patogu gludinti įrašą. 

— Oi, koks gražus! 

— Jis bus tavo, jei perskaitysi, kas ant jo parašyta. 

— „Iesergsti karališkąjį raštininką dievo Toto pavianas“. Įra- 
šas visai nesunkus! 

— Aš, Ramzis, karališkasis raštininkas, imu tave savo padė- 
jėju. 


Nendrinė trobelė, kūpsanti kviečių lauko pakraštyje, naktį bū- 
davo tuščia, todėl gražioji Izetė su Ramziu pasirinko ją savo 
meilės pasimatymams. Juos saugojo Budrius, pasiruošęs nu- 
vyti šalin bet kokį netikėtą svečią. 

Goslumu jaunuoliai puikiai atitiko vienas kitą; neišsenka- 
mai aistringi ir išradingi, juodu valandų valandas mėgaudavo- 
si meilės malonumais nepratardami nė žodžio. 

Tą naktį svaigstanti iš pasitenkinimo ir alpėjanti saldžiu nuo- 
vargiu gražioji Izetė niūniavo padėjusi galvą ant mylimojo krū- 
tinės. 

— Kodėl tu lieki su manimi? 

— Todėl, kad tapai karališkuoju raštininku. 

— Argi tokia mergina kaip tu neturėtų siekti geresnių ve- 
dybų? 

— Tapti Sečio sūnaus gyvenimo dalimi... Kas gali būti nuo- 
stabiau? 

— Ištekėti už būsimojo faraono! 

Izetė patempė lūpą. 

— Na, aš apie tai galvojau... Bet jis man nepatinka: per daug 
aptukęs, per daug nerangus, per daug gudrus. Man būtų šlykš- 
tu, jei jis mane paliestų, štai aš ir nutariau mylėti tave. 

— Nutarei? 

— Kiekviena žmogiškoji būtybė apdovanota meilės jėga, tik 
vieni leidžiasi sugundomi ir suviliojami, o kiti gundo ir vilioja 
patys. Aš niekada nebūsiu vyro žaisliukas, nors tas vyras būtų 
ir karalius. Aš pasirinkau tave, Ramzi, o tu pasirinksi mane, 
nes mudu su tavim - tos pačios padermės. 

Dar neatvėsęs po aistringos nakties, praleistos meilužės glė- 
byje, Ramzis ėjo savo tarnybos būstinės sodu, kai iš raštinės, 
kurios langai žvelgė į vilkdalgių gėlyną, išlėkė Amenis ir pas- 
tojo bičiuliui kelią: 

— Man reikia su tavim pasikalbėti! 

— Aš noriu miego... Ar negalėtum pakentėti? 

— Ne, ne! Tai per daug svarbu. 

— Tokiu atveju pirma duok man atsigerti. 

— Tau jau paruošti karališki pusryčiai: pienas, šviežia duona, 
medus ir datulės. Bet pirma karališkasis raštininkas Ramzis 
turi sužinoti, kad kartu su savo kolegomis jis kviečiamas į pri- 
ėmimą rūmuose. 

— Tu turi omenyje... pas mano tėvą? 

— Yra tik vienas Setis. 

— Pakviestas į rūmus! Ar tai - dar vienas tavo abejotinas 
pokštas? 

— Pranešti tau svarbias naujienas — viena iš mano pareigų. 

— Į rūmus... 

Ramzis svajojo vėl susitikti su tėvu; būdamas karaliaus raš- 
tininku, jis, be abejo, turės teisę bent trumpai su juo pasikal- 
bėti. Ką jam pasakyti? Pakelti maištą, pareikalauti pasiaiškin- 
ti, protestuoti prieš jo elgesį su sūnumi, sužinoti, ko tėvas iš jo 
reikalauja, paklausti, kokį likimą jis numatė savo sūnui... Dar 
yra laiko viską apmąstyti. 

— Yra dar viena naujiena, bet ne tokia maloni. 

— Sakyk. 

— Vakar man pristatė juodo rašalo luitelių; du iš jų - labai 
prastos kokybės. Prieš naudojantis aš visada juos išmėginu, ir 
man dar neteko to gailėtis. 

— Ar tu kartais neperdedi? 

— Nė kiek! Aš ketinu tavo vardu ištirti šį reikalą. Karališka- 
sis raštininkas negali taikstytis su tokiais piktnaudžiavimais. 

— Daryk, kaip išmanai, ir leisk man pagaliau nors kiek snuste- 
lėti. 

Saris pasveikino savo buvusį mokinį. Nuo šiol Ramziui ne- 
bereikia auklėtojo, pripažinusio, kad jis nerengė auklėtinio sun- 
kiam karališkojo raštininko konkursui. Tačiau mokinio laimė- 
jimas iš dalies buvo priskirtas mokytojui: Sarį paskyrė Kap'o 
vedėju. Šis paskyrimas užtikrino jam ramų, tolygų kilimą kar- 
jeros laiptais. 

— Prisipažįstu, tu mane nustebinai, bet žiūrėk, kad šis pasie- 
kimas tavęs neapsvaigintų. Jis leido tau ištaisyti neteisybę ir 
išgelbėti Amen), argi to negana? 

— Nelabai suprantu, ką nori pasakyti. 

— Aš atlikau užduotį, kurią tu man buvai patikėjęs: sužinoti, 
kas tavo draugas, o kas - priešas. Pirmajai kategorijai aš galiu 
priskirti tik tavo padėjėją. Tavo laimėjimas daug kam sukėlė 
pavydą, bet tai nesvarbu: svarbiausia — išvykti iš Memfio ir 
įsikurti Pietuose. 

— Ar tik ne mano brolis atsiuntė tave man tai pasakyti? 

Saris lyg sumišo, lyg pyktelėjo: 

— Tik jau nemanyk, kad čia kokios nors kraupios machina- 
cijos... Bet neik į rūmus. Šis priėmimas - ne tau. 

— Aš esu karaliaus raštininkas. 

— Patikėk manim: tu ten nei pageidaujamas, nei pageidau- 
tinas. 

— O jeigu aš imsiu ir užsispirsiu? 

— Liksi karališkuoju raštininku, žinoma; bet niekas tau ne- 
skirs nei svarbesnio posto, nei svarbių užduočių. Nesipriešink 
Šenarui - prisišauksi nelaimę. 


Norint iškepti keletą tūkstančių įvairiausių rūšių ir formų 
bandelių bei pyragaičių, į faraono rūmus buvo pristatyta tūks- 
tantis šeši šimtai maišų kviečių. Skanėstams užgerti atgabenta 
saldaus alaus ir vyno iš oazių. Faraono stalininko uolumo dė- 
ka svečiai, pakviesti į priėmimą karaliaus raštininkų garbei, 
galės smaguriauti kepėjų ir konditerių gardumynais, vos tik 
nakties danguje sušvis pirmoji žvaigždė. 

Ramzis vienas iš pirmųjų atvyko prie plačiai atkeltų gynybi- 
nės sienos didžiųjų vartų, kuriuos dieną naktį saugojo Farao- 
no asmens sargyba. Nors kariai atpažino jaunesnįjį Sečio sū- 
nų, jie patikrino Ramzio turimą raštą, liudijantį, kad jis - ka- 
rališkasis raštininkas, ir tik po to praleido jį į erdvų sodą, kur 
augo šimtai medžių. Čia buvo labai senų akacijų, atsispindin- 
čių ežero vandenyje. Šen bei ten stovėjo stalai su pintinėmis 
pyragaičių, bandelių ir vaisių, o ant aukštų staliukų džiugino 
akį kruopščiai parinktų ir suderintų gėlių puokštės. Patarnau- 
tojai, besirūpiną gėrimais, pilstė į alebastro taures alų ir vyną. 

Ramzis nenuleido akių nuo centrinio pastato, kur buvo pri- 
ėmimų salės. Jų sienas dengė glazūruotos keramikos plytelės, 
ir lankytojai grožėjosi jų mirguliuojančiomis spalvomis. Prieš 
pradėdamas mokytis Kap'e, Ramzis žaisdavo karališkose me- 
nėse, o kartą net išdrįso užlipti laiptais į sosto salę, už ką gavo 
barti nuo žindyvės, maitinusios jį savo pienu, kol Ramziui su- 
ėjo treji metai. Jis prisiminė Faraono sostą, stovintį ant pakili- 
mo, simbolizuojančio deivės Maat teisingumą. 

Ramzis tikėjosi, kad valdovas priims raštininkus rūmuose, 
bet jam teko įsitikinti akivaizdžiu faktu: Setis veikiausiai pasi- 
tenkins tuo, kad pasirodys rūmų lange, išeinančiame į didelį 
kiemą, kur visi bus susirinkę, ir pasakys trumpą kalbą, kurioje 
dar kartą primins, kokios gausios jų priedermės ir kokia sunki 
atsakomybė. 

Kaip pasikalbėti su juo akis į akį tokiomis aplinkybėmis? Kar- 
tais faraonas kelioms akimirkoms ateidavo pas pavaldinius ir 
pats pasveikindavo labiausiai pasižymėjusius. O juk Ramzis ne- 
padarė nė vienos klaidos konkursiniame darbe ir vienintelis iš 
visų atspėjo mįslę apie raštininko lentelę; todėl dabar jis širdyje 
pasiruošė drąsiai pažvelgti tėvui į akis ir pasakyti, kaip sūnų sle- 
gia jo tylėjimas. Jeigu Ramziui skirta išvykti iš Memfio ir ten- 
kintis menku provincijos raštininko vaidmeniu, tai jis nori iš- 
girsti tą įsakymą iš paties Faraono, ir niekieno kito, lūpų. 

Karališkieji raštininkai, jų šeimų nariai ir daugybė dvariškių, 
niekada nepraleidžiančių nė vieno tokios rūšies priėmimo, gė- 
rė, valgė ir pliauškė niekus. Ramzis paragavo stipraus vyno iš 
oazių, paskui stipraus alaus; lenkdamas taurę iki dugno, jis pa- 
stebėjo porelę, sėdinčią ant akmeninio suolo altanos pavėsyje. 

Tai buvo jo brolis Šenaras ir gražioji Izetė. 

Plačiai žengdamas, Ramzis bemat atsidūrė šalia jų. 

— Ar tau neatrodo, gražuole, kad pats laikas galutinai pasi- 
rinkti vieną iš dviejų? 

Izetė krūptelėjo, Šenaras liko ramus. 

— Mielas brolau, tu labai nemandagus. Argi aš neturiu tei- 
sės pasikalbėti su garbinga dama? 

— O ji tikrai tokia? 

— Nebūk storžievis. 

Plykstelėjusi raudoniu, gražioji Izetė pabėgo palikdama bro- 
lius akis į akį. 

— Tu daxaisi nepakenčiamas, Ramzi. Tau čia ne vieta. 

— Ar aš ne karališkasis raštininkas? 

— Nelabai tuo puikuokis! Be mano sutikimo tu negausi jo- 
kios tarnybos. 

— Tavo draugas Saris mane apie tai jau įspėjo. 

— Mano draugas... Veikiau tavo! Jis bandė apsaugoti tave 
nuo dar vieno klaidingo žingsnio. 

— Nesiartink daugiau prie šitos moters. 

— Tu drįsti man grasinti?! 

— Jeigu, tavo nuomone, aš nieko nereiškiu, tai man nėra ką 
prarasti. 

Šenaras nutraukė susirėmimą; jo balsas vėl ėmė skambėti 
saldžiai: 

— Tu teisus: moteriai pridera būti ištikimai. Leiskime jai pa- 
čiai apsispręsti, gerai? 

— Sutinku. 

— Linksminkis, jeigu jau esi čia. 

— O kada gi kalbės faraonas? 

— Ak, tai tu nieko nežinai! Valdovas dabar išvykęs į Šiaurę. 
Jis įpareigojo mane pasveikinti karališkuosius raštininkus jo 
vardu. Tavo laimėjimas vertas numatyto apdovanojimo: me- 
džioklės dykumoje. 

Šenaras pasišalino. 

Iš apmaudo Ramzis vienu mauku išlenkė taurę vyno. Vadi- 
nasi, jis nepamatys tėvo, o Šenaras viską surengė taip, kad tik 
dar labiau jį pažemintų. Dabar Ramzis gėrė nebežiūrėdamas 
saiko, bet nesidėjo prie besispiečiančių nedideliais būreliais 
svečių, kurių tušti plepalai jį erzino. Jau apgirtęs, jis netyčia 
užkliudė išsipusčiusį raštininką. 

— Ramzi! Kaip malonu vėl tave matyti! 

— Aša... Tu vis dar Memfyje? 

— Poryt išvykstu į Šiaurę. Argi tu negirdėjai didžiosios nau- 
jienos? Prasidėjo lemiamas Trojos karo etapas. Tie barbarai 
graikai neatsisakė ketinimo užgrobti Priamo miestą, ir šneka- 
ma, esą Achilas nužudęs Hektorą. Kartu su prityrusiais pa- 
siuntiniais aš turėsiu patvirtinti ar paneigti šiuos faktus. Tokia 
mano pirmoji užduotis. O tu? Netrukus gausi vadovauti ko- 
kiai nors stambiai raštinei? 

— Dar nieko apie tai nežinau. 

— Tavo sėkmė kelia susižavėjimą ir pavydą. 

— Aš prie to priprasiu. 

— Gal kartais norėtum išvykti į užsienį? Ak, atleisk man! 
Pamiršau, kad ketini vesti. Aš negalėsiu dalyvauti tavo vestu- 
vėse, bet visa širdimi būsiu su tavim. 

Čia kažkoks ambasadorius nutvėrė Ašą už rankos ir pasive- 
dėjo į šalį: būsimojo diplomato užduotis buvo beprasidedanti. 

Ramzis jautė, kaip jį apima liguistas girtumas; jis pats lygi- 
no save su nepaklūstančiu vairui laivu ar su namu, kurio sie- 
nos siūbuoja į šalis. Ramzis įdūko, nusviedė taurę ir prisiekė 
sau, kad daugiau niekada šitaip nenusmuks. 

Auštant didelis būrys medžiotojų išvyko į vakarų dykumą. Ram- 
zis patikėjo savo šunį Ameniui, pasiryžusiam išsiaiškinti, iš kur 
ir kokiu būdu į faraono raštinę patenka nekokybiškas rašalas. 
Jis ketino dieną apklausti visus asmenis, atsakingus už rašalo 
gamybą, tikėdamasis rasti pėdsaką, padėsiantį jam įvardyti kal- 
tininką. 

Šenaras nuo savo neštuvų viršaus atsisveikino su išvykstan- 
čiaisiais medžioklėn, kurioje jis nepanoro dalyvauti, ir kreipė- 
si į dievus, melsdamas jų malonės drąsiems vyrams, turintiems 
pargabenti gausų laimikį. 

Lėkdamas lengvu vežimu, kurį vadeliojo buvęs karys, Ram- 
zis džiaugėsi grįžęs į dykumą. Antilopės bubalai ir oriksai, le- 
opardai, liūtai, panteros, elniai, stručiai, gazelės, hienos, kiš- 
kiai, lapės... Dykumoje gyveno įvairiausi gyvūnai, bijantys tik 
Žmogaus. 

Medžioklės vadovas viskuo pasirūpino iš anksto: vežimai bu- 
vo prikrauti maisto ir ąsočių su šaltu vandeniu, o iš paskos 
bėgo gerai apmokyti šunys. Buvo numatyta pasiimti net pala- 
pines — tam atvejui, jeigu teks vytis kokį nors itin gerą laimikį 
ligi sutemstant. Medžiotojai apsiginklavo naujais lankais ir pa- 
siėmė daug strėlių. Be to, visi turėjo po lasą. 

— Kas tau labiau patinka: užmušti Žvėrį ar jį pagauti? — pasi- 
teiravo vadeliotojas. 

— Pagauti, - atsakė Ramzis. 

— Tuomet imk lasą, o aš - lanką. Norint išgyventi, būtina 
žudyti; nuo to niekur nepabėgsi. Aš žinau, kas tu esi, Sečio 
sūnau; bet pavojaus akimirką mes lygūs. 

— Netiesa. 

— Tu taip įsitikinęs savo pranašumu? 

— Iš mudviejų pranašesnis tu, nes esi prityręs, 0 man tai pir- 
ma medžioklė. 

Veteranas gūžtelėjo pečiais: 

— Gana plepėti. Dairykis aplink ir įspėk mane, jei ką pama- 
tysi. 

Nei persigandusi lapė, nei šoklys nenusipelnė vadeliotojo 
dėmesio: jis paliko tą smulkmę kitiems. Netrukus glaudus me- 
džiotojų būrys išsisklaidė. 

Ramzis pastebėjo kaimenę gazelių. 

— Puiku! - sušuko jo bendražygis, paragino arklius ir puolė 
vytis gazeles. 

Trys iš jų, senos ar ligotos, atsiskyrė nuo kaimenės ir nubė- 
krantų. 

Vežimas sustojo. 

— Teks eiti pėsčiomis. 

— Kodėl? 

— Žemė labai nelygi, vežimo ratai gali sulūžti. 

— Bet juk gazelės mus pralenks! Mes jų nebepavysim! 

— Nebijok, aš pažįstu šią vietovę. Jos pasislėps grotoje, ji ne 
taip toli nuo čia. Ten mes jas lengvai rasime ir užmušime. 

Juodu leidosi į kelią, nepaisydami ginklų ir maisto svorio, 
galvodami tik apie užsibrėžtą tikslą. Ėjo geras tris valandas. 
Kai karštis pasidarė nepakenčiamas, jie sustojo šešėlyje po uo- 
los iškyšuliu, ant kurio stirksojo augalai mėsingais lapais, ir 
pasistiprino. 

— Pavargai? 

— Ne. 

— Na, tuomet, be visų kitų, tu turi dar ir dykumos pojūtį: ji 
arba pakerta kojas, arba suteikia jėgų, kurios atgyja, vos tik 
pėda paliečia įkaitusį smėlį. 

Aplinkinės uolos sproginėjo nuo karščio, atskilę gabalai ri- 
dugną. Atsidūrus čia, kur plytėjo raudona bevaisė žemė, buvo 
neįmanoma net įsivaizduoti, kad kažkur teka upė maitintoja, 
žaliuoja medžiai ir įdirbti laukai. Žmonių pasaulio centre dy- 
kuma sudarė kitokį, atskirą pasaulį. Ramzis suvokė ir savo ne- 
patvarumą, ir tą jėgą, kurią stichijos galėjo suteikti tylomis jų 
besiklausančiai sielai. Dievas sutvėrė dykumą tam, kad žmo- 
gus tylėtų ir išgirstų slaptos ugnies balsą. 

Senasis karys patikrino strėles su titnago antgaliais. Kitas 
strėlių galas turėjo pasvarą, kurį sudarė suapvalinti sparneliai, 
įstatyti į abiejuose koto šonuose įpjautas įrantas. 

— Strėlės ne per geriausios, bet mums tiks ir tokios. 

— Ar iki grotos dar toli? 

— Maždaug valanda kelio. Gal nori grįžti? 

— Eime. | 

Nei gyvatės, nei skorpiono... Atrodė, kad šioje nykioje vie- 
tovėje nėra nė vienos gyvos būtybės. Tikriausiai jos įsirausė 
smėlin arba slepiasi po uolomis laukdamos vakaro vėsos, kad 
galėtų išlįsti ir nors kiek atsigauti. 

— Gelia kairę koją, - pasiskundė Ramzio bendražygis. - Vėl 
ta sena žaizda ims mane kamuoti. Reikėtų sustoti ir pailsėti. 

Sutemo, bet kadaise sužeista koja tebeskaudėjo. 

— Miegok, - patarė Ramzio palydovas. - Man skausmas vis 
tiek neduos užmigti. O jeigu jau pajusiu, kad imu snausti, aš 
tave pažadinsiu. 


Iš pradžių pirmieji saulės spinduliai buvo švelnūs kaip gla- 
monė, tačiau netrukus jie ėmė deginte deginti. Maloni apy- 
aušrio šiluma buvo trumpalaikė: saulė, laimėjusi mūšį prieš 
tamsą ir prieš gyvastį ryjantį drakoną, demonstravo savo per- 
galę su tokiu įkarščiu, kad žmonėms reikėjo ieškotis prie- 
dangos. 

Ramzis pabudo. 

Jo bendrakeleivis buvo dingęs. Faraono sūnus liko vienas, 
be maisto ir be ginklų, už keleto valandų kelio nuo tos vietos, 
kur medžiotojai išsiskirstė ieškodami laimikio. Ramzis tučtuo- 
jau leidosi į kelią, stengdamasis žingsniuoti lygiai ir ritmingai, 
kad tuščiai neeikvotų jėgų. 

Vadeliotojas paliko jaunuolį tikėdamasis, kad šis žus, neat- 
laikęs tokio žygio per dykumą. Kieno įsakymą jis vykdė? Kas 
sumanė tuos spąstus, kurie iš anksto apgalvotą žmogžudystę 
turėjo paversti nelaimingu atsitikimu medžioklės metu? Visi 
žinojo, kaip greit ir lengvai Ramzis linkęs įsikarščiuoti, tad būtų 
nesunkiai patikėję, kad jaunasis faraono sūnus, puolęs vytis 
laimikį, pamiršo bet kokį atsargumą ir pasiklydo dykumoje. 

Šenaras... Tai galėjo sugalvoti tik Šenaras, suktas ir kerštin- 
gas! Kadangi brolis atsisakė vykti iš Memfio, Šenaras pasiun- 
tė jį į mirties karalystę. Ramzio širdyje užvirė įniršis. Jaunuo- 
lis nė negalvojo susitaikyti su tokiu jam numatytu likimu. Pui- 
kiai prisimindamas sykį nueitą kelią, Ramzis žengė į priekį 
atkakliai kaip užkariautojas. 

Netikėtai beveik iš po Ramzio kojų nudūmė tolyn pabaidy- 
ta gazelė. Netrukus jai iš paskos nušuoliavo antilopė dideliais 
lenktais ragais, bet prieš nubėgdama ji ilgokai apžiūrinėjo įsi- 
brovėlį. Jeigu čia esama gyvūnų, tai gal kur nors netoliese yra 
vandens, apie kurį karalaičio palydovas nieko jam nesakė? Da- 
bar Ramziui reikėjo rinktis: arba eiti tuo pačiu keliu, rizikuo- 
jant mirti iš troškulio, arba pasikliauti gyvūnais. 

Jis pasirinko antrąjį variantą. 

Išvydęs tolumoje antilopes, gazeles ir kokių dešimties met- 
rų aukščio medį, Ramzis pasiryžo visuomet klausyti savo in- 
tuicijos. Medžio žievė buvo pilka, o lapija vešli. Jis buvo apsi- 
pylęs smulkiais kvepiančiais žalsvai geltonais žiedeliais. Pri- 
nokę valgomi kiaušinio formos vaisiai būdavo keturių centi- 
metrų ilgio. Dėl švelnaus ir saldaus minkštimo medžiotojai 

juos vadino „dykumos datulėmis“. Bet skaniems vaisiams gin- 
ti medis turėjo pavojingą ginklą: ilgus tiesius spyglius šviesiai 
žaliais galiukais. Gražiojo medžio šešėlyje čiurleno vienas iš 
tų paslaptingų šaltinių, kurie dievui Setui laiminant trykšta iš 
dykumos gelmių. 

Po medžiu sėdėjo kažkoks žmogus. Atsirėmęs nugara į ka- 
mieną, jis valgė duoną. 

Priėjęs arčiau, Ramzis jį atpažino: tai buvo jo draugą Ame- 
nį kankinusių arklininkų vadeiva. 

— "Ie dievai būna tau palankūs, karalaiti; bene būsi pasiklydęs? 

Perdžiūvusiomis lūpomis, ištinusiu liežuviu ir degančia gal- 
va, Ramzis matė tik pilną gaivaus vandens odinį maišą, stovintį 
prie kairiosios susivėlusio, apšepusio barzda vyriškio kojos. 

— Gal nori gerti? Juo blogiau tau. Kodėl turėčiau eikvoti 
tokį brangų vandenį duodamas jo žmogui, kuris tuoj mirs? 

"Tuo metu Ramzis buvo gal tik per kokius dešimt Žingsnių 
nuo išganingojo šaltinio. 

— Tu mane pažeminai, nes esi faraono sūnus! Dabar mano 
pavaldiniai iš manęs šaiposi... 

— Meluoti beprasmiška. Kas tau sumokėjo? 

Arklininkas piktai nusišiepė. 

— Viskas susidėjo krūvon: ir nauda, ir malonumas... Kai ta- 
vasis medžioklės palydovas pasiūlė man penkias karves ir de- 
šimt lino rietimų už tai, kad padėčiau tavim atsikratyti, aš, Ži- 
noma, sutikau tuoj pat. Žinojau, kad ateisi čia: neatsigėrus 
žygiuoti tuo pačiu keliu būtų gryna savižudybė. Tu manei, kad 
gazelės ir antilopės išgelbės tau gyvybę, o jos tave patį pavertė 
medžiotojo laimikiu. 

Niekšas pakilo išsitraukęs peilį. 

Ramzis atspėjo, ką galvoja priešas: jis tikisi, kad faraono sū- 
nus elgsis kaip per ankstesniąsias muštynes ir naudosis tais ko- 
vos būdais, kurių išmoksta ir taiko kilmingieji. Tačiau begin- 
klio, pavargusio, ištroškusio jaunuolio pastangos imtynių techni- 
ka atsilaikyti prieš šiurkščią jėgą būtų apgailėtinai menkos. 

Tad jam nelieka nieko kita, kaip tik pačiam panaudoti tą 
brutalią jėgą. 

Šiurpiai riktelėjęs, pasitelkęs visą savo energiją, Ramzis puo- 
lė arklininką. Nesitikėjęs tokio staigaus puolimo, šis nespėjo 
pasinaudoti peiliu; nublokštas atgal, jis krito aukštielninkas 
ant medžio spyglių, kurie susmigo į jo kūną it durklai. 


Medžiotojai neturėjo pagrindo jaustis nepatenkinti: jie pa- 
gavo dvi gyvas gazeles ir dvi antilopes, kurias vedėsi laikydami 
už ragų. Šiek tiek aprimusios, jos ryždavosi paėjėti pirmyn, 
kai joms švelniai plekštelėdavo per pilvą. Vienas medžiotojas 
nešėsi ant nugaros gazelės jauniklį, kitas laikė už ausų mirti- 
nai persigandusį kiškį. Du vyrai nešė kartį, prie kurios, surišę 
kojas, prikabino sumedžiotą hieną; šokinėjąs aukštyn šuo vel- 
tui stengėsi jai įkąsti. Tie gyvūnai bus atiduoti specialistams, 
kurie stebės jų įpročius ir mėgins juos prijaukinti. Hienos bu- 
vo penimos norint paskui iš jų kepenų pagaminti įvairių patie- 
kalų, ir nors rezultatas buvo menkas, kai kas vis dėlto šio užsi- 
ėmimo neatsisakė. Daug kitų medžioklės aukų pateks į šven- 
tyklų skerdyklas; iš pradžių paaukota dievams, jų mėsa mai- 
tins Žmones. 

Visi medžiotojai atvyko į susitikimo vietą - visi, išskyrus 
Ramzį ir jo vadeliotoją. Sunerimęs raštininkas, atsakingas už 
medžioklę, veltui klausinėjo jos dalyvius stengdamasis gauti 
kokių nors žinių apie faraono sūnų. Laukti buvo neįmanoma, 
reikėjo tučtuojau pasiųsti vežimą ieškoti dingusiųjų, bet - ku- 
ria kryptimi? Jeigu atsitiko nelaimė, jam teks už tai atsakyti, ir 
tada galas jo karjerai: nors karalaičiui Ramziui lyg ir nebuvo 
skirta puiki ateitis, bet jis - faraono sūnus, ir jo dingimas ne- 
liks nepastebėtas. 

Raštininkas ir du medžiotojai ryžosi laukti dykumoje ligi 
popietės vidurio. Kiti turėjo grįžti su laimikiu į Nilo slėnį ir 
sukelti ant kojų dykumos sargybą. 

Raštininkas nervingai parašė lentelėje ataskaitą, liko nepa- 
tenkintas, nutrynė gipso sluoksnį ir pabandė rašyti iš naujo, 
bet atsisakė savo sumanymo: jis nepajėgė dangstytis įprasto- 
mis formuluotėmis. Kad ir kokį stilių pasirinktum, tiesos ne- 
nuslėpsi: dingo du Žmonės, ir vienas iš jų - jaunesnysis farao- 
no sūnus. 

Kai saulė jau buvo įkopusi į dangaus vidurį, raštininkui pa- 
sirodė, kad šviesos sraute jų link lėtai juda kažkieno siluetas. 
Dykumoje miražai — ne retenybė, tad raštininkas kreipėsi į 
medžiotojus teiraudamasis, ar jie ką nors mato. Šiedu taip pat 
buvo įsitikinę, kad link jų eina žmogus. 

Išvengusysis pražūties pamažu artinosi. Sulig kiekvienu 
žingsniu jo bruožai aiškėjo ir ryškėjo. 

Ramzis ištrūko iš spąstų. 

Patogiai įsitaisęs, Šenaras maloningai leido tvarkyti savo ran- 
kas ir kojų pėdas Žymiems specialistams, išugdytiems rūmų 
mokykloje. Vyresnysis Sečio sūnus rūpinosi savo išvaizda; vals- 
tybės veikėjas ir būsimasis turtingos bei galingos šalies valdo- 
vas privalo visuomet atrodyti taip, kad jam nebūtų ką prikišti. 
Juk rafinuotumas buvo ne kas kita, kaip skiriamasis bruožas 
civilizacijos, kuri labiausiai vertino higieną, kūno priežiūrą ir 
jo gražinimą. Šenaras nepaprastai mėgo tas tualeto procedū- 
roms skirtas valandas, kada tarnai, meistrai ir prižiūrėtojai plu- 
šėjo prie jo kaip prie brangios statulos. Štai ir šiandien patar- 
nautojai jau iškvėpino jo odą; pats laikas duoti ženklą kirpėjui. 

Didžiulės Memtio rezidencijos ramybę sudrumstė garsūs 
šūksniai. Šenaras atsimerkė. 

— Kas ten darosi? Aš neleisiu, kad... 

Į prabangų kambarį, skirtą tualetui ir maudynėms, įsiveržė 
Ramzis. 

— Tiesą, Šenarai! Sakyk man tiesą, ir tučtuojau! 

Apmaudžiai mostelėjęs, Šenaras liepė manikiūrininkui su 
pedikiūrininku pasišalinti. 

— Nusiramink, mielas brolau; apie kokią tiesą tu kalbi'? 

— Ar tu pasamdei žudikus, kad jie mane užmuštų? 

— Ką tu dabar išsigalvoji?! Tokie įtarimai žeidžia mane ligi 
širdies gelmių! 

— Jų buvo du... Du sąmokslininkai. Vienas nebegyvas, 0 ki- 
tas dingo. 

— Papasakok man viską kaip reikiant, susimildamas! Gal pa- 
miršai, kad aš - tavo brolis? 

— Jeigu tu kaltas, aš vis tiek tai sužinosiu. 

— Kaltas... Ar suvoki, kokius žodžius tu vartoji? 

— Mane mėgino nužudyti medžioklėje, į kurią tu mane pa- 
kvietei. 

Šenaras uždėjo rankas Ramziui ant pečių. 

— Mudu su tavim labai skirtingi ir ne kažin kiek vienas kitą 
mėgstame, aš tai pripažįstu; bet kodėl turėtume nuolat pyktis, 
užuot susitaikę su tikrove ir mudviem skirtu likimu? Aš tikrai 
noriu, kad tu išvyktum, nes manau, kad tavo būdas neatitinka 
dvaro reikalavimų. Bet aš visiškai neketinu tau kenkti. Be to, 
nekenčiu smurto. Patikėk: aš tau ne priešas. 

— Tokiu atveju padėk man ištirti tą įvykį. Reikia surasti va- 
deliotoją, įviliojusį mane į spąstus. 

— Gali manim pasikliauti. 


Amenis pavyzdingai rūpinosi savais raštininko reikmenimis: 
užuot sykį išskalavęs teptukus ir indelį rašalui skiesti, jis plau- 
davo juos du kartus, o lentelę šveisdavo tol, kol jos paviršius 
tapdavo lygutėlis. Vos tik senasis grandiklis ir trintukas pasi- 
rodydavo jam netinkami, uolusis Amenis keisdavo juos nau- 
jais. Nors karališkojo raštininko padėjėjo statusas teikė jam 
lengvatų, Amenis taupė papirusą naudodamas juodraščiams 
klinties nuolaužas. Norėdamas gauti ryškiai raudoną ir sod- 
riai juodą atspalvį, jis maišė mineralinius dažiklius sename vėž- 
lio kiaute. 

Kai Ramzis pagaliau vėl pasirodė raštinėje, Amenis netvė- 
rė džiaugsmu: 

— Aš žinojau, kad tu gyvas ir sveikas! Kitaip būčiau tuoj pat 
pajutęs, kad tau kažkas atsitiko. O juk aš negaišau laiko vel- 
tui. Turėtumei manim didžiuotis. 

— Ką tau pavyko atskleisti? 

— Mūsų raštinė - sudėtinga įstaiga, ji turi daugybę skyrių, o 
jų viršininkai linkę labai jautriai reaguoti į menkiausią įtari- 

mą... Tačiau tavo vardas ir titulas atvėrė man daug durų. Gal 
tavęs ir nemėgsta, bet bijo! 

Amenio žodžiai sužadino Ramzio smalsumą: 

— Kalbėk konkrečiau. 

— Rašalo luiteliai - nepaprastai svarbi medžiaga mūsų kraš- 
tui: nebus jų - nebus ir rašto, o nebus rašto - nebus ir civiliza- 
cijos! 

— Bene imsi mane mokyti žinomų dalykų? 

— Kaip ir maniau, rašalo gamyba griežtai kontroliuojama; iš- 
duodant jį iš sandėlio, kiekvienas luitelis būtinai patikrinamas. 
Supainioti skirtingos kokybės luitelių visiškai neįmanoma. 

— Vadinasi... 

— Vadinasi, vyksta nelegali prekyba ir piktnaudžiavimai. 

— Ar tau kartais nepasimaišė protas nuo pernelyg įtempto 
darbo? 

Amenis pasipūtė kaip įsižeidęs vaikas: 

— Tu niekada nežiūri į mane rimtai! 

— Man teko užmušti žmogų, kitaip jis būtų užmušęs mane. 

Ramzis papasakojo bičiuliui savo tragišką nuotykį. Amenis 
klausėsi jo nuleidęs galvą. 

— Aš turėjau pasirodyti tau juokingas su savo rašalo luite- 
liais... Dievai tave sergsti. Jie niekada tavęs neapleis. 

— Būtų gerai, jei jie tave išgirstų. 


Nendrinę trobelę gaubė šilta naktis; čia pat esančio kanalo 
krante kvarkė varlės. Ramzis nutarė laukti gražiosios Izetės vi- 
są naktį. Jeigu ji neateis, jis daugiau niekad su ja nebesusitiks. 
Ramzis vėl išgyveno tą įvykį, kurio metu, gindamas savo gyvy- 
bę, jis nustūmė arklininką ant jį pervėrusių medžio spyglių; jo 
poelgį diktavo ne protas: Ramzis pakluso kažkokiai paslaptin- 
gai jį apėmusiai liepsnai, dešimteriopai padidinusiai jo jėgas. Iš 
kur ji sklido, toji mįslinga ugnis — iš anapus? O gal ji perteikė 
dievo Seto, kurio vardu vadinosi ir Ramzio tėvas, galybę? 

Ligi tol Ramzis manė, kad jis pats bus savo gyvenimo šeimi- 
ninkas, kad galės mesti iššūkį dievams bei žmonėms ir nugalė- 
ti bet kokioje kovoje. Tačiau jis pamiršo, kokią kainą tenka už 
tai sumokėti, pamiršo mirtį - mirtį, kurią savo rankomis sutei- 
kė kitam. Visai to nesigailėdamas, jis pats savęs klausė, ar ši 
drama padarys galą jo svajonėms, ar ji tėra riba, kurią įveikęs 
jis įžengs į naują savo gyvenimo tarpsnį. 

Sulojo valkataujantis šuo: prie trobelės kažkas artinosi. 

Ramzis pagalvojo, kad pasielgė neatsargiai, atėjęs čia: kol 
nerastas nusamdęs arklininką vadeliotojas, faraono sūnaus gy- 
vybei gresia nuolatinis pavojus. Galbūt vadeliotojas susekė 
Ramzį ir nusprendė užpulti jį su ginklu rankose šioje nuoša- 
lioje vietoje? 

Ramzis jautė, kaip užpuolikas artinasi; net jo nematydamas, 
jis tiksliai žinojo, koks nuotolis juodu skiria. Ramzis būtų ga- 
lėjęs nupąsakoti kiekvieną užpuoliko judesį; jis aiškiai įsivaiZ- 
davo, kokį atstumą įveikia kiekvienas tylus besiartinančiojo 
žingsnis. Vos tik šis prisėlino prie įėjimo į trobelę, Ramzis puolė 
į lauką ir pargriovė įsibrovėlį ant žemės. 

— Kodėl tiek smurto, mano valdove?! 

— Izetė! Ko sėlinai it vagilė? 

— Ar pamiršai, kaip buvome susitarę? Svarbiausia - kad nie- 
kas mūsų nepamatytų. 

Ji apkabino mylimąjį, kuris jau degė geismu. 

— Jeigu pradėjai puolimą, tęsk jį. 

— Ar pasirinkai? Kuris iš mudviejų - aš ar Šenaras? 

— Juk aš atėjau pas tave — argi tai ne atsakymas? 

— Ar tu dar susitiksi su Šenaru? 

— Kodėl tu vis šneki ir šneki? 

Izetė vilkėjo tik plačią tuniką, užsimetusi ją ant nuogo kū- 
no. Ji pamiršo viską, išskyrus tai, kad trokšta Ramzio glamo- 
nių - Ramzio, kurį beprotiškai įsimylėjo. Iš tiesų beprotiškai, 
jeigu jau buvo pasiruošusi pamiršti savo ketinimą ištekėti už 

būsimojo Egipto valdovo. Vien Ramzio grožis nebūtų sukėlęs 
jai tokios aistros; jaunajam karalaičiui buvo būdinga jėga, ku- 
rios jis pats nesuvokė, bet būtent ji taip apkerėjo Izetę, kad 
pakirto net jos sugebėjimą samprotauti. Kaip Ramzis panau- 
dos tą savo jėgą? Galbūt jam patiks naikinti, o ne kurti? Val- 
džia priklausys Šenarui, bet jis atrodo toks senas ir nuobodus! 
Gražioji Izetė per daug mėgo jaunystę ir meilę, kad būtų galė- 
jusi atsisakyti jų anksčiau laiko. 

Aušra užklupo juos vis dar apsikabinusius; Ramzis netikė- 
tai švelniai glostė meilužės plaukus. 

— Kalbama, kad medžioklės metu tu nužudei žmogų. 

— Jis pirmas bandė mane nužudyti. 

— Už ką? 

— Iš keršto. 

— Ar jis žinojo, kad tu - faraono sūnus? 

— Žinojo, bet mane lydėjęs vadeliotojas buvo jam dosniai 
užmokėjęs. 

Sunerimusi gražioji Izetė staigiai pakilo. 

— Ar jį sugavo? 

— Dar ne. Aš daviau parodymus, dabar jo ieško. 

— O jeigu tai... 

— Sąmokslas? Šenaras tai paneigė, ir man pasirodė, kad jis 
kalba nuoširdžiai. 

— Pasisaugok: jis gudrus niekšas. 

— Ar tu tikra, kad pasirinkai teisingai? 

Apkabinusi Ramzį, Izetė apibėrė jį bučiniais, tokiais pat 
karštais kaip tekančios saulės spinduliai. 


Amenio kabinetas buvo tuščias. Jo šeimininkas nepaliko raš- 
telio su pranešimu, kur jis išėjo ir kada grįš. Ramzis buvo tik- 
ras, kad jo padėjėjas neatsisakė ketinimo atskleisti netinkamų 
rašalo luitelių paslapties; būdamas atkaklus ir pedantiškas, 
Amenis negalėjo susitaikyti su tokiu piktnaudžiavimu. Jis ne- 

siliaus ieškojęs teisybės, kol jos neras ir kaltininkas nebus nu- 
baustas. Beprasmiška net mėginti pažaboti jo įkarštį: nepai- 
sant gležno kūno sudėjimo, Amenis gebėdavo išvystyti stebė- 
tinai aktyvią veiklą, kai norėdavo žūtbūt pasiekti užsibrėžtą 
tikslą. 

Ramzis nuėjo pas sargybos viršininką, atsakingą už nusikal- 
tėlio sulaikymą ir vadovavusį savo kolegų veiklai, - deja, ne- 
sėkmingai. Nelemtasis vadeliotojas dingo kaip į vandenį, ir vie- 
šosios tvarkos sergėtojams nepavyko aptikti jokio rimtesnio 
pėdsako. Faraono sūnus neslėpė savo nepasitenkinimo, nors 
aukštasis pareigūnas pažadėjo jam padaryti viską, kad nusi- 
kaltėlis būtų kuo greičiau surastas. 

Nusivylęs Ramzis nutarė pats imtis tyrimo. Jis nuvyko į 
Memfio kareivines, kur buvo laikoma daug karo ir medžiok- 
lės vežimų, reikalingų nuolatinės priežiūros. Kaip karališkasis 
raštininkąs, Ramzis panoro pasikalbėti su vienu iš savo kole- 
gų, kuris buvo įpareigotas sudaryti vertingųjų vežėčių sąrašą. 
Norėdamas sužinoti, ar pabėgęs vadeliotojas čia dirbo, Ram- 
zis smulkiai nupasakojo, kaip jis atrodė. 
du Bakhenas. 

Šis apžiūrinėjo širmą arklį, per jauną kinkyti, ir barė vade- 
liotoją kaltindamas jį žiaurumu. Bakhenas buvo tvirtas kokių 
dvidešimties metų vyras; jo negražų kvadratinį veidą rėmino 
trumpa barzda, o abiejų rankų Žastus puošė varinės apyran- 
kės. Plūsdamas vadeliotoją, Bakhenas kapote kapojo žodžius, 
tardamas juos žemu, kimiu balsu. 

Prasikaltėliui pasišalinus, prižiūrėtojas paglostė arklį, žvel- 
giantį į jį dėkingomis akimis. 

Jaunuolis kreipėsi į Bakheną: 

— Aš esų Ramzis, faraono sūnus. 

— Tuo geriau tau. 

— Man reikia kai ką sužinoti. 

— Eik pas tvarkos sergėtojus. 

— Tik tu gali man padėti. 

— Vargu bau. 

— Aš ieškau vieno vadeliotojo. 

— Man rūpi tik arkliai ir vežimai. 

— Žmogus, kurio aš ieškau, - pabėgęs nusikaltėlis. 

— Tai ne mano reikalas. 

— Tu nori, kad jis paspruktų? 

Bakhenas metė į Ramzį žvilgsnį, kupiną įtūžio: 

— Ar tik nekaltini manęs bendrininkavimu? Faraono tu sū- 
nus ar ne, geriau skuosk iš čia, ilgai nelaukęs! 

— Nesitikėk, kad aš maldausiu atsakymo. 

Bakhenas nusikvatojo: 

— Tu vis dar čia? 

— Tu kažką žinai, ir man tai pasakysi. 

— Įžūlumo tau netrūksta. 

Staiga sužvengė kažkuris arklys. Sunerimęs Bakhenas puo- 
lė prie nuostabiai gražaus tamsiai rudo žirgo, kuris pašėlusiai 
spardėsi mėgindamas atlaisvinti virvę, veržiančią jam kaklą. 

— Ramiau, gražuoli, ramiau! 

Atrodė, kad Bakheno balsas tikrai apramino eržilą; prižiūrė- 
tojui pavyko prieiti prie Žirgo, sužavėjusio Ramzį savo grožiu. 

— Kuo jis vardu? 

— „Dievas Amonas paskelbė jį esant bebaimį“. Tai mano 
mėgstamiausias Žirgas. 

Ramziui atsakė ne Bakhenas. Išgirdęs tą balsą, suskambusį 
jam už nugaros, Ramzis sustingo kaip įbestas. 

Tada atsigręžė ir nusilenkė savo tėvui, faraonui Sečiui. 

— Mes išvykstame, Ramzi. 

Faraono sūnus nepatikėjo savo ausimis; tačiau negalėjo pa- 
prašyti tėvą pakartoti tuos tris ką tik ištartus stebuklingus 
žodžius. Ramzis buvo toks laimingas, kad trumpam net užsi- 
merkė. 

Setis jau ėjo prie savo žirgo, kuris visiškai nurimo. Faraonas 
jį atrišo. Žirgas nusekė jam iš paskos ir leidosi pakinkomas į 
lengvą vežimą. Prie pagrindinių vartų į kareivines budėjo val- 
dovo asmens sargyba. 

Ramzis įlipo vežiman ir atsistojo tėvo kairėje. 

— Imk vadžias. 

Puikuodamasis it koks užkariautojas, Ramzis vadeliojo ka- 
rališkąjį vežimą ligi prieplaukos, kur stovėjo laivynas, pasiruo- 
šęs išplaukti į pietus. 


Ramziui nebuvo kada įspėti Amenį apie savo išvykimą iš 
Memfio. O ką pagalvos gražioji Izetė, sužinojusi, kad jis kaž- 
kur dingo po jų meilės pasimatymo nendrių trobelėje? Bet ką 
visa tai reiškė, palyginti su tuo, kad jam teko tokia netikėta 
laimė: plaukti faraono laivu, kuris skriste skriejo pirmyn, ne- 
šamas stipraus šiaurės vėjo! 

Kaip karališkasis raštininkas, Ramzis buvo įpareigotas ap- 
rašyti ekspediciją ir pildyti laivo žurnalą, nepraleidžiant nė 
menkiausios smulkmenos. Jis uoliai vykdė savo pareigas gėrė- 
damasis dar nematytais gamtovaizdžiais. Aštuoni šimtai kilo- 
metrų skyrė Memfį nuo Gebel-Zilzilės, galutinio kelionės tiks- 
lo. Ji truko septyniolika dienų, ir visą tą laiką faraono sūnus 

be atvangos žavėjosi Nilo pakrančių grožiu, ramiais kaime- 
liais, pastatytais ant upę juosiančių kalvų, mirguliuojančiais 
Nilo vandenimis. Prieš jo akis driekėsi Egiptas: visuomet toks 
pat, mylįs gyvenimą, sugebąs kurti nemarų grožį iš pačių pa- 
prasčiausių formų. 

Kelionės metu Ramzis nė karto nematė tėvo. Dienos lėkė 
nepastebimai, laivo žurnalas storėjo. Šeštaisiais Sečio viešpa- 
tavimo metais tūkstantis karių, akmentašių ir jūreivių išsilai- 
pino Gebel-Zilzilėje, kur buvo svarbiausios šalyje smiltainio 
skaldyklos. Šioje vietoje kalvotų krantų suspausta upės vaga 
siaurėjo, O vanduo pavojingai sūkuriavo, todėl laivai čia daž- 
nai apsiversdavo, o žmonės nuskęsdavo. 

Stovėdamas laivo pirmagalyje, Setis stebėjo, kaip laksto eks- 
pedicijos nariai. Laivų įgulų viršininkams vadovaujant, jie ne- 
šė į krantą dėžes su maistu ir įrankiais. Žmonės dainavo ar 
šūkčiojo ragindami vienas kitą, bet darbo tempas visą laiką 
liko spartus. 

Prieš darbo dienos pabaigą karaliaus šauklys pranešė, kad 
Jo Didenybė skirs kiekvienam darbininkui po penkis svarus 
duonos per dieną, ryšelį daržovių, porciją keptos mėsos, seza- 
mo aliejaus, medaus, figų, vynuogių, džiovintų Žuvų, vyno ir 
po du maišus grūdų mėnesiui. Žinia apie davinio padidinimą 
pridėjo jėgų, ir kiekvienas pasiryžo dirbti kuo geriau. 

Akmentašiai vieną po kito kėlė iš skaldyklos smiltainio blo- 
kus, iš pradžių iškirtę uolienoje siaurus griovelius, kad galėtų 
atskirti reikiamą luitą nuo ištisinės uolos. Jų darbe viskas tu- 
rėjo būti griežčiausiai numatyta ir išmatuota; brigadininkai su- 
rasdavo akmens gyslas ir atitinkamai sužymėdavo smiltainį, 
kad tais ženklais vadovautųsi darbininkai. Kartais, kai buvo 
norima atskelti ypač didelius luitus, uolienoje iškaldavo siau- 
rus plyšius, į kuriuos įvarydavo sauso ir kieto medžio pleištus. 
Laistomi vandeniu, pleištai brinko, plėtėsi ir taip spaudė uo- 
lieną, kad atskeldavo reikiamo dydžio gabalą. 

Kai kurie blokai buvo aplyginami ir nušlifuojami čia pat, 
kitus užkeldavo ant specialių rogučių, išteptų dumblu, kad ge- 
riau slystų, ir nuolaidžiu šlaitu nustumdavo iki upės kranto. Iš 
ten laivai gabendavo juos į šventyklų statybvietes. 

Ramzis neišmanė, ko griebtis: kaip aprašyti nesiliaujantį 
darbininkų triūsą ir spėti sudaryti jų darbo vaisių sąrašą? Pa- 
siryžęs nepriekaištingai įvykdyti savo užduotį, jis pasistengė 
kuo geriau susipažinti su akmenskaldžių darbo būdais ir įpro- 
čiais. Ramzis pamėgo tuos atžarius žmones. Jis stengėsi jiems 
neįkyrėti, išmoko jų kalbą ir ženklus, būdingus jų brolijai. 
Kai jie surengė Ramziui išbandymą, patikėję jam kaltą ir me- 
dinį plaktuką, jis taip įgudusiai nutašė savo pirmąjį akmenį, 
kad nustebino net tuos, kurie buvo nedraugiškiausi jo atžvil- 
giu. Ramzis jau seniai atsisakė savo prabangaus lininio ap- 
daro, vietoj jo ryšėjo šiurkščios odos prikyštę. Jam netrukdė 
nei karštis, nei srūvantis prakaitas. Skaldyklų pasaulis viliojo 
jį kur kas labiau nei dvaras; bendraudamas su šiais teisingais 
ir nuoširdžiais žmonėmis, kuriems neleido sukčiauti pati jų 
apdorojama medžiaga, Ramzis atsikratė tuštybės, būdingos 
išsilavinusiam turtuoliui, ir apsisprendė: jis liks čia, su ak- 
mentašiais, susipažins su jų amato paslaptimis ir gyvens kaip 
jie. Būdamas toli nuo miesto ir tuščios jo prabangos, jis stip- 
rės kūnu ir siela pats parinkdamas dievams skirtus smiltai- 
nio luitus. 

Štai ką norėjo jam pasakyti tėvas: reikia pamiršti paauksuo- 
tą vaikystę, dirbtinį išsilavinimą ir po negailestinga skaldyklos 
saule atrasti savo tikrąją prigimtį. Jis klydo manydamas, kad 
susitikimas su laukiniu buliumi turi parodyti jam kelią į sostą. 
Setis išsklaidė jo iliuzijas, suteikęs galimybę suvokti savo tik- 
ruosius gebėjimus. 

Ramzis neturėjo jokio noro gyventi kaip kilmingas žmogus, 
supančiotas įpročių ir negalįs nė akimirkos apsieiti be daugy- 
bės patogumų. Tokiam vaidmeniui kur kas labiau tiktų Šena- 


CHRISTIAN JACO BB RAMZIS. ŠVIESOS SŪNUS 77 


ras. Pragiedrėjęs ir nurimęs Ramzis išsitiesė ant laivo denio, 
klaidžiodamas akimis po žvaigždėtą dangų, ir nejučia užmigo. 


Akmens skaldykloje, iš kur tik vakar buvo išgabenta daugy- 
bė smiltainio luitų, tvyrojo neįprasta tyla. Akmentašiai papras- 
tai imdavosi darbo vos išaušus, norėdami pasinaudoti rytme- 
čio vėsa; kodėl gi šiandien nematyti brigadininkų, kodėl jie 
nesušaukė darbininkų? 

Neatsispyręs vietovės kerams, faraono sūnus žingsnis po 
žingsnio ėjo tolyn tyliais koridoriais, kuriems smiltainio uolos 
atstojo sienas. Dabar tos uolos tapo jo dalimi; nuo šiol jis ne- 
matys nieko kita, išskyrus čia lygų, čia grublėtą smiltainio pa- 
viršių. Ramzis mėgavosi nuo jo dvelkiančia ramybe, kol jos 
nesudrumstė įrankių keliamas triukšmas. 

Eidamas tuo labirintu gilyn, jaunuolis orientavosi pagal ak- 
menyse iškaltus ženklus, kuriais kiekvienos brigados darbinin- 
kai buvo pažymėję savo teritoriją. Ramziui knietėjo kuo grei- 
čiau nusimesti karališkojo raštininko apdarus ir gyventi taip, 
kaip gyvena jo bičiuliai akmentašiai, dalytis su jais džiaugs- 
mais ir vargais, visiems laikams pamiršti neturinčio ką veikti 
kilmingojo dykinėjimą. 

Akmens skaldykla baigėsi uoloje iškalta koplyčia. Į kairę 
nuo įėjimo kilo stela su įrašu, garbinančiu tekančią saulę. Sto- 
vėdamas veidu į šventą akmenį ir iškėlęs aukštyn ištiestus į 
priekį delnus, faraonas Setis meldėsi atgimstančiai šviesai, ku- 
rios spinduliai vis drąsiau sklaidė skaldyklos prieblandą. 

Ramzis atsiklaupė klausydamasis tėvo tariamų žodžių. 

Baigęs maldą, Setis atsigręžė į sūnų: 

— Ko tu čia ieškai? 

— Savo gyvenimo kelio. 

— Sutvėrėjas atliko keturis tobulus darbus, - pareiškė Fara- 
onas. - Jis paleido pasaulin keturis vėjus, kad kiekviena būty- 
bė kvėpuotų, kol gyva; jis sukūrė vandenį ir potvynį, kad var- 

guolis galėtų juo naudotis lygiai taip pat kaip turtingasis; jis 
sutvėrė Žmogų, panašų į savo artimą; galiausiai jis įrašė žmo- 
gaus širdin prisiminimą apie Vakarus ir apie gyvenimą ana- 
pus, kad Nematomajam būtų atnašaujamos aukos. Bet žmo- 
nės sulaužė Sutvėrėjo priesaką ir nesiliovė darkę jo darbo vai- 
sių. Ar tu priklausai tai aibei? 

— Aš... Aš nužudžiau Žmogų. 

— Ar tavo gyvenimo prasmė - naikinti? 

— Aš gyniausi, man vadovavo kažkokia paslaptinga jėga! 

— Tokiu atveju prisiimk atsakomybę už savo poelgį, susitai- 
kyk su tuo faktu ir neverkšlenk. 

— Aš noriu rasti tikrąjį kaltininką. 

— Neeikvok jėgų trumpalaikiams įgeidžiams. Ar esi pasiruo- 
šęs aukoti Nematomajam? 

Faraono sūnus linktelėjo galva. 

Setis įėjo į koplyčią ir išsyk grįžo nešdamasis glėbyje auk- 
saspalvį šūnį. Ramzio veidas nušvito plačia šypsena: 

— Budriau! 

— Tai juk tavo šuo? 

— Taip, bet... 

— Paimk akmenį, suknežink šuniui galvą ir paaukok jį šios 
skaldyklos dvasiai. Taip tu apsivalysi nuo smurto, kurį įvykdei. 

Faraonas paleido šunį, kuris puolė prie savo šeimininko ir 
ėmė linksmai šokinėti aplink jį. 

— Tėve... 

— Daryk, kas pasakyta. 

Budriaus akys prašyte prašė, kad jį paglostytų. 

— Aš atsisakau tai daryti. 

— Ar supranti, ką tavo atsisakymas reiškia? 

— Aš noriu prisidėti prie akmentašių bendrijos ir niekada 
negrįžti į rūmus. 

— Tu atsisakai savo padėties dėl šuns? 

— Jis pasitikėjo manimi. Aš privalau jį ginti ir globoti. 

— Eik paskui mane. 

Pasukę siauru takeliu, vinguriuojančiu kalvos šlaitu, Setis, 
Ramzis ir Budrius užsikabarojo ant uolėto iškyšulio, pakibu- 
sio virš skaldyklos. 

— Jei būtum užmušęs savo šunį, tai pasirodytum esąs niek- 
šiškiausias iš visų naikintojų. Atsisakęs tai padaryti, tu įveikei 
dar vieną kelio atkarpą. 

Ramzis netvėrė džiaugsmu: 

— Čia aš parodysiu, ko esu vertas! 

— Klysti. 

— Aš sugebu sunkiai dirbti! 

— Tokios akmens skaldyklos kaip šita užtikrina mūsų civili- 
zacijos ilgaamžiškumą. Valdovas privalo dažnai jas lankyti ir 
tikrinti, ar akmenskaldžiai ir akmentašiai tebesilaiko savo dar- 
bo taisyklių, kad dievų buveinės išliktų ir būtų puošiamos bei 
gražinamos. Išmokti valdyti galima tik bendraujant su amati- 
ninkais: akmuo ir medis nemeluoja. Egiptas kuria Faraoną, o 
Faraonas kuria Egiptą; jis visą laiką stato, nes pastatyti per am- 
žius išliksiančią šventyklą ir sutelkti per amžius gyvuosiančią 
tautą — patys didingiausi darbai, kokiems gali įkvėpti meilė. 

Kiekvienas Sečio žodis buvo lyg akinąs žaibas, nutvieskiąs 
savo šviesa Ramzio sielą ir protą. Jis jautėsi kaip ištroškęs ke- 
liautojas, pagaliau priėjęs gaivaus vandens šaltinį ir godžiai 
malšinąs savo troškulį. 

— Tad mano vieta tikrai čia. 

— Ne, sūnau. Gebel-Zilzilė tėra smiltainio skaldykla. Tau rei- 
kia pamatyti, kaip išgaunamas granitas, alebastras, klintys ir 
kitos uolienos. Tu negali pasinaudoti jokiu prieglobsčiu, net 
jei tai būtų akmentašių bendrija. Laikas grįžti į šiaurę. 

Amenis rūšiavo surinktus duomenis erdviame kambaryje, ku- 
riuo jam buvo leista naudotis. Šen bei ten pasiknaisiojęs ir ap- 
klausęs begalę daugiau ar mažiau plepių smulkių valdininkė- 
lių, Ramzio padėjėjas džiaugėsi gautais rezultatais. Tarsi šuo 
pėdsekys, besivadovaująs savo instinktu, Amenis jautė, kad jis 
labai netoli tiesos. Be jokios abejonės, buvo sukčiaujama, ta- 
čiau kam ėjo tokiu būdu gautas pelnas? Jaunasis raštininkas 
buvo pasiryžęs eiti ligi galo ir pasiekti, kad kaltininkas būtų 
nubaustas, jei tik jam pavyks rasti bent vieną svarų įkaltį. 

Ameniui beskaitant medinėje lentelėje pasižymėtas pasta- 
bas, į Ramzio būstinę įsiveržė gražioji Izetė ir įsibrovė į jo pa- 
dėjėjo kabinetą. 

— Kur Ramzis? — užpuolė ji Amenį. 

— Nežinau. 

— Netikiu! 

— Ir vis dėlto tai tiesa. 

— Sako, kad Ramzis neturi nuo tavęs paslapčių. 

— Mes draugai, bet jis išvyko iš Memfio, nieko man apie tai 
nepasakęs. 

— Tai neįmanoma! 

— Aš nemeluočiau, net ir norėdamas padaryti jums paslaugą. 

— Atrodo, tu visai nesijaudini. 

— Kodėl aš turėčiau jaudintis? 

— Tu žinai, kur jis, bet nenori man pasakyti! 

— Jūs mane kaltinate visai be reikalo. 

— Be jo, tavęs nėra kam apginti. 

— Ramzis grįš, galite būti tikra: jeigu jam būtų nutikusi ko- 

kia nelaimė, būčiau tai pajutęs, nes mudu sieja nematomas 
ryšys. Todėl aš ir nesijaudinu. 

— "Tu ką, tyčiojiesi iš manęs? 

- Jis grįš. 


Dvare sklido neaiškūs ir prieštaringi gandai. Vieni tvirtino, 
kad Setis ištrėmė Ramzį į Pietus, kiti teigė, kad faraono sūnus 
gavo užduotį prieš būsimąjį potvynį patikrinti užtvankų būklę. 
Gražioji Izetė nesiliovė pykusi: meilužis ją skaudžiai pajuokė, 
tiesiog pasityčiojo iš jos! Atėjusi į nendrių trobelę, kur juodu 
susitikinėdavo, ir nieko ten neradusi, ji pamanė, kad tai pokš- 
tas, ir keliskart pašaukė Ramzį vardu, tačiau veltui: niekas ne- 
atsiliepė. Jai pasirodė, kad aplink knibžda rupūžės, gyvatės 
bei valkataują šunys, ir persigandusi Izetė tekina puolė namo. 

Ji pati sau atrodė juokinga, ir vis per tą jauną akiplėšą Ram- 
zį... Bet ji taip dėl jo nerimavo! Jei Amenis nemelavo, Ramzis 
pateko į spąstus. 

Tik vienas žmogus galėjo Žinoti tiesą. 


Šenaras baigė pusryčiauti. Puikiai paruošta kepta putpelė 
suteikė jam didžiulį malonumą. 

— Mieloji Izete! Kaip smagu jus matyti... Gal paragausite 
kartu su manimi šios figų tyrės? Nenoriu girtis, bet ji tikrai 
skaniausia visame Memfyje. 

— Kur slepiasi Ramzis? 

— Mieloji, švelnioji mano bičiule... Iš kur man žinoti? 

— Ar būsimasis valdovas gali sau leisti nežinoti tokių smul- 
kmenų? 

Jausdamasis pamalonintas, Šenaras šyptelėjo: 

— Žaviuosi jūsų proto įžvalgumu. 

— Kalbėkite gi, prašau jūsų. 

— Malonėkite atsisėsti ir paragauti šios tyrės — tikrai nesi- 
gailėsite. 

Izetė pasirinko patogią kėdę su žalia pagalvėle. 

— Likimas apdovanojo mus suteikdamas ypatingą padėtį; ko- 
dėl gi mums to nepripažinus? 

— Nelabai jus suprantu, Šenarai. 

— Juk mes puikiai sutariame, tiesa? Užuot susiejus savo gy- 
venimą su mano broliu, jums derėtų gerai pamąstyti apie savo 
ateitį. 

— Na, ir kokią gi jūs ją įsivaizduojate? 

— Kaip puikų gyvenimą šalia manęs. 

Gražioji Izetė įdėmiai nužvelgė vyresnįjį faraono sūnų. Jis 
stengėsi būti elegantiškas, patrauklus, orus, jau dabar įsijau- 
tęs į savo būsimąjį vaidmenį, bet nė iš tolo neturėjo kerinčio 
Ramzio grožio. 

— Ar jūs tikrai norite žinoti, kur yra mano brolis? 

— Kaip tik to aš ir noriu. 

— Bijau jus nuliūdinti. 

— Tiek tė, rizikuokite. 

— Pasikliaukite manimi, ir aš apsaugosiu jus nuo nusivylimo. 

— Tikiuosi esanti pakankamai tvirta, kad jį išgyvenčiau. 

Šenaras atrodė labai susikrimtęs: 

— Ramzis buvo paimtas raštininku į ekspediciją, išvykusią į 
Gebel-Zilzilės smiltainio skaldyklą. Jo pareiga - parašyti ata- 
skaitą apie ten vykstančius darbus. Ši kaip reta menka ir nuo- 
bodi užduotis privers jį praleisti daug mėnesių su akmenta- 
šiais ir įsikurti Pietuose. Mano tėvas dar kartą įrodė, kad pui- 
kiai pažįsta Žmones: jis paskyrė mano brolį į vietą, kuri kaip 
tik jam tinka. O dabar gal pasikalbėkime apie bendrą mudvie- 
jų ateitį? 

— Šenarai, aš tiesiog nebeturiu tam jėgų, aš... 

— Juk aš jus perspėjau. 

Jis atsistojo ir paėmė Izetę už dešinės rankos. 

Mergina net krūptelėjo iš pasišlykštėjimo. Taip, Ramzis nu- 
stumtas į užkulisius; taip, Šenaras taps valdovu. Jo meilė at- 

neš laimingai išrinktajai turtus ir šlovę. Ne be reikalo dešim- 
tys kilmingų mergelių svajoja ištekėti už sosto įpėdinio... 

Šiurkščiai ištraukusi savo ranką, Izetė pasitraukė toliau nuo 
Šenaro: 

— Paleiskite mane! 

— Neatsisakykite savo laimės. 

— Aš myliu Ramzį. 

— Kuo čia dėta meilė?! Ji man nerūpi; jūs taip pat ją pamir- 
šite. Aš prašau jus būti gražią, padovanoti man sūnų ir tapti 
pirmąja Egipto dama. Abejoti būtų tikra beprotybė. 

— Tada laikykite mane beprote. 

Šenaras ištiesė į ją ranką: 

— Neišeikite! Antraip... 

— Kas tuomet? 

Apvalus Šenaro veidas staiga tapo grėsmingas: 

— Mudviem su jumis tapti priešais — kaip apmaudu, kaip 
gaila, ir... kaip kvaila! Kreipiuosi į jūsų protą, Izete. 

— Sudie, Šenarai. Jūs einate savo keliu, manasis irgi jau aiškus. 


Memfis buvo judrus ir triukšmingas miestas. Į uostą, kur 
virte virė gyvenimas, iš pietų ar iš šiaurės atplaukdavo daugy- 
bė prekybinių laivų. Išplaukiančius laivus griežtai kontroliavo 
vietinė valdžia, atsakinga už upių prekybą. Visa armija rašti- 
ninkų tikrino laivų krovinius. Viename iš daugelio sandėlių 
buvo sukrautos rašymo priemonės, įskaitant ir šimtus rašalo 
luitelių. 

Amenis pasinaudojo tuo, kad yra jaunesniojo faraono sū- 
naus padėjėjas, ir gavo leidimą juos apžiūrėti. Ypatingą dė- 
mesį jis skyrė pirmarūšei produkcijai; tačiau jo paieškos neda- 
vė jokio rezultato. 

Pasukęs siauromis gatvelėmis, kur grūdosi minios žioplių ir 
gausybė asilų, gabenančių vaisius, daržoves ar maišus grūdų, 
Amenis, naudodamasis mažu ūgiu ir gležnu kūno sudėjimu, 

prasiskynė kelią iki kvartalo prie pat Ptaho šventyklos, kurią 
pastatė faraonas Setis: didingi rausvo granito kolosai, iškilę 
prie septyniasdešimt penkių metrų pločio pilono, liudijo čia 
esant šventenybės. Jaunasis raštininkas mėgo senąją sostinę, 
kurią įkūrė faraonas Menas, sujungęs Šiaurę ir Pietus. Mies- 
tas buvo panašus į taurę, patikėtą auksinės deivės globai. Kaip 
malonu buvo grožėtis jo ežerais, kur augo lotosai, ar svaigintis 
jo aikštėse tvyrančiais gėlių kvapais; o kaip smagu valandėlę 
kitą padykinėti ir atsipūsti, prisėdus po vešlia medžių lapija, ir 
gėrėtis Nilu! Deja, dabar buvo visai ne laikas dykinėti. Palikęs 
nuošalyje arsenalą, kur buvo kraunami įvairiems armijos dali- 
niams skirti ginklai, Amenis įėjo į dirbtuvę, kur buvo gamina- 
mi rašalo luiteliai geriausioms miesto mokykloms. 

Jį priėmė gana šaltai, bet kai Amenis paminėjo Ramzio var- 
dą, jam buvo leista peržengti slenkstį ir apklausti amatinin- 
kus. Vienas iš jų, jau senyvo amžiaus ir, matyt, dėl to besiruo- 
šiąs pasitraukti iš darbo, pasirodė labai linkęs padėti ir pareiš- 
kė apgailestaująs dėl kai kurių gamintojų nerūpestingumo. 
Liūdniausia, kad kaip tik jie sulaukė paskatinimo iš rūmų. Pa- 
leidęs į darbą visą savo gražbylystę ir sugebėjimą įtikinėti, Ame- 
nis gavo vienos dirbtuvės adresą. Ji buvo šiauriniame kvarta- 
le, anapus baltų senosios tvirtovės sienų. 

Jaunasis raštininkas apėjo perpildytas krantines ir kirto kvar- 
talą Ankh-taui, kurio pavadinimas reiškė „Abiejų žemių gyvy- 
bė“*. Paėjėjęs palei vienas iš kareivinių, Amenis atsidūrė tirš- 
tai gyvenamame priemiestyje, kur didelės vilos kilo šalia ma- 
žų dviaukščių namelių ir amatininkų krautuvėlių. Jis keliskart 
pasiklydo, bet padedamas namų šeimininkių, kurios šneku- 
čiavosi tarpusavyje tuo pat metu šluodamos gatveles, galų ga- 
le rado dirbtuvę, kurioje ketino apsilankyti. Kad ir kaip tektų 


* Kitaip tariant, Aukštutinio ir Žemutinio Egipto. Išsidėstęs jų susijungimo vietoje, Mem- 
fis buvo šalies pusiausvyros centras. 

pavargti, Amenis buvo pasiryžęs apeiti visą Memfį, nes buvo 
tikras, kad mįslės raktą jis ras tik ten, kur gaminami rašalo 
luiteliai. 

Antslenksčio stovėjo gauruotas kokių keturiasdešimties me- 
tų vyriškis, apsiginklavęs lazda. 

— Būk sveikas. Ar galiu įeiti? 

— Tai uždrausta. 

— Aš esu karališkojo raštininko padėjėjas. 

— Eik savo keliu, mažyli. 

— Tas karališkasis raštininkas vardu Ramzis. Jis —- faraono 
Sečio sūnus. 

— Dirbtuvė uždaryta. 

— Tada tuo labiau tu gali man leisti ją apžiūrėti. 

— Man įsakyta nieko neleisti. 

— Būdamas sukalbamesnis, tu išvengsi oficialaus skundo. 

— Nešdinkis. 

Ameniui pasidarė baisiai apmaudu, kad jis toks menkutis. 
Štai Ramzis be jokio vargo kilstelėtų tą storžievį nuo žemės ir 
sviestų jį į kanalą. Ką gi, jeigu jam trūksta jėgų, tai jis imsis 
gudrybės. 

Amenis atsisveikino su sargybiniu ir apsimetė nueinąs. Ta- 
čiau, užuot grįžęs atgal į miestą, jis pasuko už kampo, pamatė 
kopėčias ir užlipo jomis ant šalia dirbtuvės stūksančio javų san- 
dėlio stogo. Sutemus jis įlindo į dirbtuvę pro pastogės langelį, 
uždegė lempą, stovėjusią ant lentynos, ir ėmė apžiūrinėti ga- 
minių atsargas. Pirmoji rašalo luitelių eilutė jį nuvylė: jie buvo 
puikios kokybės. Bet antroje eilutėje sudėti luiteliai, nors pa- 
žymėti kontrolės ženklu „aukščiausia rūšis“, tikrai neatitiko 
reikalavimų: jie buvo per maži, neaiškios spalvos, nepakanka- 
mo svorio. Pabandęs parašyti tuo rašalu porą hieroglifų, Ame- 
nis įsitikino, kad rado netikusios produkcijos gamybos centrą. 

Džiaugdamasis sėkme, raštininkas neišgirdo, kaip prie jo 
prisėlino sargybinis. Smogęs Ameniui lazda per galvą, jis užsi- 

metė bejausmį aukos kūną ant pečių ir nunešė į artimiausią 
sąvartyną, kur buvo kraunamos visos atliekos. Paryčiais jas su- 


degindavo. 
Smalsuolis neturės progos prabilti. 

ITempdamas už rankos savo dar kaip reikiant neprabudusią 
šiaurinio Memfio kvartalo gatvelėmis. Kol neišaušo, jis turi 
padegti atliekas, sukrautas tarp atokiai stovinčių kvartalo na- 
mų. Kasdienis šiukšlių ir atmatų deginimas buvo geras būdas 
palaikyti mieste švarą paklūstant valdžios nurodytoms higie- 
nos taisyklėms. Darbas vienodas ir nuobodus, bet gana gerai 
mokamas; be to, jį dirbdamas, žmogus jausdavosi naudingas 
savo bendruomenei. 

Šiukšlininkas pažinojo dvi nevalyviausias šio kvartalo šei- 
mas. Jis jau buvo davęs joms pastabą, o dabar įsitikino, kad 
nevaleikos visai į ją neatsižvelgė, tad jis bus priverstas skirti 
jiems baudą. Koneveikdamas žmonių giminei būdingą tingi- 
nystę, jis pakėlė skudurinę lėlę, kuri išslydo dukrelei iš rankų, 
ir paguodė mergytę. Baigęs darbą, jis sočiai pavalgydins ma- 
žylę, o po gerų pusryčių juodu nueis į sodą, esantį netoli dei- 
vės Neit šventyklos, ir pamiegos tamarisko šešėlyje. 
deglu padegė jį iš kelių pusių, kad viskas greičiau sudegtų. 

— Tėti... Noriu didelės lėlės. 

— Ką sakai? 

— Nortuu tos didelės lėlės, anava ten. 

Mergytė bakstelėjo pirštuku kažko panašaus į žmogaus fi- 
gūrą link. Iš atmatų kyšojo ranka, kurią bemat paslėpė dūmai. 

— Aš jos noriu, tėti. 

Pastūmėtas smalsumo, rizikuodamas nusvilti padus, prižiū- 
rėtojas užlipo ant sąvartyno. 

Ranka... Jaunuolio ranka! Šiukšlininkas atsargiai iškėlė be- 
jausmį kūną. Pakaušyje rudavo sukrešėjęs kraujas. 


Atgalinės kelionės metu Ramzis nepamatė tėvo. Jaunasis 
raštininkas sutelkė visą savo dėmesį į laivo žurnalą. Jame ne- 
bus praleista nė viena smulkmena, o jo tekstas bus įtrauktas į 
karališkąjį metraštį, bylojantį apie didžiuosius šeštųjų Sečio 
valdymo metų darbus. Atidėjęs į šalį savo apdarą ir raštininko 
reikmenis, faraono sūnus susibičiuliavo su įgula ir kartu dirbo 
manevruojant laivą. Jis išmoko rišti mazgus, iškelti bures ir 
net vairuoti laivą. O svarbiausia - jis perprato vėją. Juk buvo 
sakoma, kad paslaptingojo dievo Amono pavidalo niekas ne- 
matė ir niekas nežino, kaip jis atrodo. Kad jis yra, parodo išsi- 
pūtusi laivo burė: tai jis ją išpučia, kad laivai saugiai pasiektų 
uostą. Nematomasis pasireikšdavo, likdamas nematomas. 

Laivo kapitonas sutiko su šio žaidimo taisyklėmis. Kadangi 
faraono sūnus pamiršo savo statusą ir atsisakė privilegijų, ka- 
pitonas užkrovė jam šimtus darbų ir prievolių, iš kurių suside- 
da jūreivio gyvenimas. Ramzis nė nemurmtelėjęs šveitė denį 
ar sėdo prie irklų, pasiryžęs nenusileisti prityrusiems irkluoto- 
jams. Plaukiant į šiaurę, reikėjo gerai Žinoti povandenines sro- 
ves ir turėti narsią įgulą. Justi, kaip laivas slysta per vandenį, ir 
sugebėti didinti jo greitį buvo nepaprastai malonu. 

Ekspedicijos sugrįžimo proga buvo suruošta didelė šventė. 
Pagrindinio Memfio uosto, išraiškingai pavadinto „Laimingu 
keliu“, krantinėse spietėsi gausi minia. Vos tik pajutę po kojo- 
mis Egipto žemę, jūreiviai gavo gėlių vainikus ir taures, sklidi- 
nas vėsaus alaus. Jų garbei buvo šokama ir dainuojama, šlovi- 
nama jų drąsa ir geroji upė, kuri nešė jų laivus. 

Kažkieno grakščios rankos uždėjo Ramziui ant kaklo ru- 
giagėlių vainiką. 

— Ar faraono sūnui pakaks tokio atpildo? - atžagariai pasi- 
teiravo gražioji Izetė. 

Ramzis net nebandė išsisukinėti: 

— Žinau, kad tu širsti. 

Jis apkabino Izetę, o ši apsimetė besipriešinanti: 

— Manai, gana tik vėl tave išvysti, ir aš išsyk pamiršiu, kaip 
tu su manimi pasielgei? 

— Kodėl gi ne? Juk aš niekuo nekaltas! 

— Net jeigu tau reikėjo skubiai išvykti, galėjai mane perspėti. 

— Vykdant Faraono įsakymą, negalima delsti. 

— Tu nori pasakyti, kad... 

— Tėvas išsivežė mane į Gebel-Zilzilę, ir visai ne dėl to, kad 
norėjo nubausti. 

Gražioji Izetė sušvelnėjo. 

— Judu praleidote kartu tiek daug ilgų kelionės dienų... Tur- 
būt jis tau daug ką patikėjo. 

— Klysti. Aš buvau raštininku, akmentašiu ir upeiviu. 

— Kodėl jis privertė tave išvykti? 

— Tai Žino tik jis vienas. 

— Buvau susitikusi su tavo broliu. Jis man sakė, kad tu nete- 
kai tėvo malonės. Anot jo, tu ruošeisi įsikurti Pietuose ir už- 
imti ten kažkokį nereikšmingą postą. 

— Mano broliui viskas nereikšminga, išskyrus jį patį. 

— Bet tu grįžai į Memfį, ir aš - tavo. 

— Tu graži ir protinga, taigi turi tai, kas būtina didžiajai fara- 
ono sutuoktinei. 

— Šenaras neatsisakė ketinimo mane vesti. 

— Kodėl gi tu dvejoji? Neprotinga atsisakyti didingo likimo. 

— Aš visai nesu protinga. Tiesiog aš tave įsimylėjau, ir tiek. 

— Ateitis... 

— Mane domina tik dabartis. Mano tėvai kaime, namuose nie- 
ko nėra... Gal ten mums bus patogiau nei nendrių lūšnelėje? 


Ar tas beprotiškas malonumas, kuriuo jis dalijosi su gražią- 
ja Izete, buvo meilė? Ramzis veltui kėlė sau šį klausimą. Jam 

pakako išgyventi kūnišką aistrą, mėgautis tomis svaigiomis aki- 
mirkomis, kai jų kūnai susiliedavo taip darniai, jog juodu jau- 
tėsi esą viena būtybė, kurią neša audringas sūkurys. Izetė ge- 
bėjo glamonėmis pažadinti ir įkaitinti Ramzio geismą, ir jis 
niekad neišsekdavo. Kaip sunku jam buvo skirtis su ja, nuoga, 
saldžiai nuilsusia, ilgesingai tiesiančia rankas mylimajam su- 
laikyti! 

Pirmąkart gražioji Izetė prabilo apie vedybas. Ramzis pasi- 
šiaušė ir nė neketino jai pritarti. Mintis sukurti šeimą jam bu- 
vo tiek pat atgrasi, kiek malonus ligšiolinis bendravimas su 
Izete. Žinoma, nors buvo dar labai jauni, juodu jau buvo vyras 
ir moteris, ir niekas nebūtų priešinęsis jų santuokai. Bet Ram- 
zis dar nelaikė savęs pasirengusiu tokiai avantiūrai. Izetė jam 
nepriekaištavo, bet pasiryžo įtikinti Ramzį. Kuo geriau jinai jį 
pažino, tuo labiau tikėjo jo ateitimi. Kad ir ką jai patartų pro- 
tas, ji klausys tik savo nuojautos. Žmogus, teikiąs tiek meilės, 
buvo nepakeičiamas lobis, brangesnis už bet kokį turtą. 


Ramzis nuvyko į miesto centrą, į rūmų kvartalą. Tikriausiai 
Amenis nekantriai laukia jo sugrįžtant. Kažin ar jis tęsė tyri- 
mą ir ar yra kokių nors rezultatų? 

Prie įėjimo į faraono sūnaus kambarius stovėjo ginkluotas 
sargybinis. 

— Ką tai reiškia? 

— Ar jūs - karalaitis Ramzis? 

— Taip, tai aš. 

— Jūsų padėjėjas buvo užpultas, todėl man įsakyta jį saugoti. 

Ramzis puolė į draugo kambarį. 

Amenis gulėjo lovoje. Jo galva buvo aptvarstyta. Šalia sėdė- 
jo slaugė. 

— Tylos, - paliepė ji. - Jis miega. 

Moteriškė išvedė Ramzį iš kambario. 

— Kas jam nutiko? 

— Jį rado šiaurinio kvartalo sąvartyne. Jis atrodė miręs. 

— Arjis liks gyvas? 

— Gydytojas mano, kad viskas bus gerai. 

— Ar jis ką nors sakė? 

— Jis ištarė keletą žodžių, bet taip neaiškiai, kad mes nieko 
nesupratome. Vaistai ramina skausmą, bet drauge sukelia gi- 
lų miegą. 


Ramzis pasikalbėjo su tvarkos sergėtojų viršininko pavaduo- 
toju, tikrinusiu pietinius Memfio kvartalus. Susisielojęs valdi- 
ninkas neturėjo ką jam pasakyti: kvartale, kur buvo įvykdytas 
nusikaltimas, užpuoliko niekas nematė. Nors atlikta daug nuo- 
dugnių kvotų, neaptikta jokio pėdsako. Niekas nepaaiškėjo 
nė vadeliotojo byloje; be abejo, jis dingo, o galbūt išvyko iš 
Egipto. 

Grįžęs į savo kambarius, karalaitis pamatė, kad Amenis bun- 
da. Išvydęs Ramzį, sužeistasis nušvito: 

— Tu grįžai... Aš Žinojau, kad grįši! 

Amenio balsas buvo silpnas, bet aiškus. 

— Kaip tu jautiesi? 

— Man pavyko, Ramzi, man pavyko! 

— Jei tu ir toliau taip rizikuosi, tai galų gale nusisuksi sprandą. 

— Kaip matai, jis gana tvirtas. 

— Kas tau smogė? 

— Sandėlio, kur sukrauti nekokybiški rašalo luiteliai, sargy- 
binis. 

— Vadinasi, tau tikrai pavyko pasiekti tikslą. 

Amenio veidą nutvieskė pasididžiavimas. 

— Nurodyk man tą vietą, - pareikalavo Ramzis. 

— Tai pavojinga... Neik ten be tvarkos sergėtojų. 

— Nesijaudink. Ilsėkis ir sveik. Kuo greičiau tu atsistosi ant 
kojų, tuo greičiau man padėsi. 

Remdamasis Amenio nurodymais, Ramzis lengvai rado ne- 
lemtą dirbtuvę. Nors saulė buvo patekėjusi prieš trejetą va- 
landų, dirbtuvės durys buvo uždarytos. Nežinodamas, ką tai 
galėtų reikšti, faraono sūnus pasivaikščiojo po kvartalą, bet 
nepastebėjo nieko įtartina. Sandėlis atrodė apleistas. 

Baimindamasis patekti į spąstus, Ramzis išlaukė ligi vaka- 
ro. Nors aplink nuolat vaikštinėjo Žmonės, į pastatą niekas ne- 
užėjo. 

Pamatęs vandens išnešiotoją, malšinantį amatininkų troš- 
kulį, Ramzis jo paklausė: 

— Ar žinai, kokia čia dirbtuvė? 

— Ten gamina rašalo luitelius. 

— O kodėl ji uždaryta? 

— Nežinau. Durys uždarytos jau visa savaitė, net keista. 

— Kas nutiko jos savininkams"? 

— Iš kur man žinoti! 

— Kas jie? 

— Čia ateidavo tik darbininkai: šeimininko niekas nematė. 

— Kam jie tiekė savo gaminius? 

— Ne mano reikalas. 

Ir prekiautojas vandeniu nuėjo savais keliais. 

Ramzis pasirinko tą patį veiklos būdą kaip Amenis: užlipęs 
kopėčiomis, jis perėjo stogu ir įlindo į pastatą. 

Daug laiko apžiūrai neprireikė: sandėlis buvo tuščias. 


Kartu su kitais karališkaisiais raštininkais Ramzis buvo pa- 
kviestas į dievo Ptaho, sukūrusio pasaulį žodžio pagalba, šven- 
tyklą. Kiekvienas didžiajam Žyniui trumpai atsiskaitė apie tai, 
ką nuveikė pastaruoju laiku. Amatininkų viršininkas jiems pri- 
minė, jog jie privalą apdoroti žodį kaip žaliavą, o kalbėdami 
sekti išminčių nurodymais. 

Ceremonijai pasibaigus, Saris pasveikino savo buvusį mo- 
kinį. 

— Didžiuojuosi, kad buvau tavo auklėtoju. Kad ir ką plepėtų 
pikti liežuviai, atrodo, tu žengi žinių kaupimo keliu. Nepaliauk 
mokytis, ir tapsi gerbiamu žmogumi. 

— Ar tai svarbiau, nei rasti savo tikrąją paskirtį? 

Saris neslėpė apmaudo: 

— Dabar, kai pagaliau ateini į protą, man teko išgirsti keistų 
gandų apie tave. 

— Kokių gi? 

- Šnekama, kad tu ieškai pabėgusio vadeliotojo ir kad sun- 
kiai sužeistas tavo artimiausias padėjėjas. 

— Tai ne paskalos. 

— Leisk veikti valdžiai ir pamiršk tuos įvykius: tvarkos ser- 
gėtojai tokius reikalus išmano geriau už tave. Galų gale kal- 
tininkai bus surasti, patikėk manimi, o tau dar daug ką rei- 
kia padaryti. Svarbiausia - elgtis taip, kaip reikalauja tavo 
padėtis. 


Pusryčiauti vienudviem su motina buvo ypatinga privilegi- 
ja, kurią Ramzis nepaprastai vertino. Būdama labai užsiėmusi 
valstybės reikalais, kasdienėmis ir kasmetinėmis apeigomis, 
ką jau kalbėti apie daugybę pareigų, susijusių su dvaro ir rū- 
mų priežiūra, didžioji valdovo sutuoktinė negalėjo skirti daug 
laiko nei sau, nei savo artimiesiems. 

Alebastro dubenys buvo išdėlioti ant žemų staliukų, stovin- 
čių vėsiame šešėlyje, kurį teikė altana su medinėmis kolono- 
mis. Karalienė atėjo, baigus darbą tarybai, kur buvo svarsto- 
ma, ką paskirti pagrindinėmis dievo Amono giedotojomis, at- 
sakingomis už muzikinę apeigų dalį. Tuja vilkėjo ilgą klostytą 
lino suknelę ir buvo užsisegusi platų aukso vėrinį. Ramzis jau- 
te begalinį švelnumą, sumišusį su vis didėjančiu susižavėjimu. 
Nė viena moteris negalėjo jai prilygti; nė viena nebūtų drįsusi 
su ja lygintis. Nors ir nekilminga, Tuja gimė karaliene. Tik ji 
galėjo įkvėpti Sečiui meilę ir valdyti Egiptą, būdama šalia jo. 

Pusryčių meniu sudarė salotos, agurkai, muštos jautienos 
kepsnys, ožkos pieno sūris, apvalus meduolis, speltinių kvie- 
čių sausainiai ir vynas iš oazių, skiestas vandeniu. Karalienė 
mėgo tą ramią valandėlę, skirtą pusryčiams, į kuriuos ji ne- 
kvietė nei įkyruolių, nei kaulytojų. Privataus sodo aplink ba- 
seiną ramybė sugrąžindavo jai jėgas lygiai taip pat kaip virėjo 
rūpestingai parinktas maistas. 

— Kaip sekėsi tavo kelionė į Gebel-Zilzilę? 

— Pamačiau, ką gali akmentašiai ir jūreiviai. 

— Nei vienų, nei kitų amatas tavęs nepatraukė. 

— To nepanoro mano tėvas. 

— Jis - reiklus valdovas, ir pareikalaus iš tavęs daugiau, nei 
tu gali duoti. 

— Ar tu žinai, ką jis nusprendė mano atžvilgiu? 

— Šiandien tu kažkodėl visai neturi apetito. 

— Argi būtina kankinti mane nežinia? 

- Tu bijai Faraono ar pasitiki juo? 

— Mano širdyje nėra baimės. 

— Visa savo esybe įsitrauk į kovą, kurią tau pasiūlė; nesidai- 
ryk atgal, dėl nieko nesigailėk ir nesigraužk, nepavydėk ir ne- 
pavyduliauk. Ir džiaukis kiekvienu akimirksniu, praleistu kar- 
tu su tėvu, kaip dangaus dovana. Visa kita neturi reikšmės. 

Ramzis paragavo gerai apkepintos jautienos, pagardintos 
česnaku ir prieskoniais. Nuostabiai žydru dangumi praskriejo 
didelis ibis. 

— Man reikia tavo pagalbos. Tvarkos sergėtojai iš manęs ty- 
čiojasi. 

— "Tai rimtas kaltinimas, sūnau. 

— Manau, kad jis pagrįstas. 

— Ar turi įkalčių? 

— Jokio, todėl ir kreipiuosi į tave. 

— Aš nesu aukščiau už įstatymus. 

— Jei tu pareikalausi tikro tyrimo, jis bus atliktas. Niekas 


CHRISTIAN JACO Iš RAMZIS. ŠVIESOS SŪNUS 95 


neieško Žmogaus, užmokėjusio tam, kuris mane užpuolė dy- 
kumoje. Niekas nenori įvardyti dirbtuvės šeimininko, kur bu- 
vo gaminami prastos kokybės rašalo luiteliai, parduodami raš- 
tininkams kaip pirmarūšiai. Mano draugas Amenis vos nežu- 
vo dėl to, kad rado tą dirbtuvę, bet nusikaltėlis ištuštino san- 
dėlį, ir nė vienas kvartalo gyventojas nedrįsta prieš jį liudyti. 
Vadinasi, tai žymus žmogus - toks žymus, kad visi jo bijo. 

— Apie ką tu galvoji? 

Ramzis nutylėjo. 

— Aš imsiu veikti, - pažadėjo Tūuja. 

Faraono laivas plaukė į šiaurę. Pakėlęs inkarą Memfyje, jis 
laikėsi pagrindinės Nilo vagos prieš pasukdamas į vieną iš di- 
džiosios upės atšakų, giliai įsiskverbusių į pat Deltos vidurį. 

Ramzis buvo tiesiog apakintas to, ką matė aplink. 

Čia jau nebe dykuma; šioje vietovėje, kuri priklausė Horui, 
tuo tarpu kai Setas* viešpatavo slėnyje, kur upė, kovodama 
su sausra, skynėsi kelią tarp dviejų krantų, vanduo buvo visa- 
galis. Laukinė Deltos dalis buvo panaši į milžinišką pelkę, kur 
knibždėjo begalė žuvų bei paukščių ir siūravo tankiai sužėlę 
papirusai. Nei miesto, nei gyvenvietės, tik keletas žvejų pirke- 
lių ant išnirusių iš vandens kalvelių viršūnių. Šviesa čia nebu- 
vo sustingusi kaip slėnyje; nendrės lankstėsi it šokdamos, dvel- 
kiant vėjui nuo jūros. 

Juodieji flamingai, antys, garniai ir pelikanai dalijosi tarpu- 
savyje šią didžiulę teritoriją, kur vingiavo daugybė pratakų. 
Vienur geneta rijo kiaušinėlius tulžio lizdelyje, kitur gyvatė 
skverbėsi augalų tankmėn, virš kurios plasnojo margaspalviai 
drugeliai. Žmogus dar nebuvo įžengęs į šias žemes. 

Laivas, kurio įgulą sudarė dvidešimt prityrusių jūreivių, vis 
lėčiau slinko į priekį, atsargiai vairuojamas kapitono, puikiai 
žinančio įnoringus šio labirinto vingius. Šalies valdovas stovė- 
jo laivo pirmagalyje. Sūnus stebėjo jį slapčiomis, pakerėtas di- 
dingos faraono išvaizdos. Setis buvo Egipto įsikūnijimas, jis ir 
buvo Egiptas. Dabar tūkstantmetės giminės, perpratusios dievų 
didybę ir žmogaus menkystę, paveldas buvo Sečio rankose. 


* Horas ir Setas - du broliai, pasidaliję visatą ir Egiptą taip, kaip nusprendė dievai. 

Tautos akyse Faraonas buvo ir liko paslaptinga būtybė, kurios 
tikroji tėvynė - žvaigždėtas dangus; jo buvimas žemėje palai- 
kė ryšį su anapus, su dievų pasauliu. Faraono žvilgsnis atkel- 
davo jo tautai vartus į tą slėpiningą buveinę. Jeigu jo nebūtų, 
abu Nilo krantus kaipmat užplūstų barbariškumas; jam esant, 
ateitis žadėjo amžinybę. 

Nors Ramzis nežinojo šios kelionės tikslo, jis rašė ataskaitą 
ir apie ją. Nei tėvas, nei įgula nenorėjo apie tai kalbėti. Kara- 
laitis jautė tvyrantį nerimą, tarsi laivui būtų grėsę nežinomi 
pavojai. Galima buvo pamanyti, kad bet kurią akimirką išnirs 
kokia nors pabaisa ir praris laivą su visa įgula. 

Kaip ir pirmą kartą, Setis nedavė sūnui laiko perspėti gra- 
žiosios Izetės ir Amenio. Ramzis įsivaizdavo, kaip širsta viena 
ir nerimauja kitas, bet jokia priežastis - nei meilė, nei drau- 
gystė —- nebūtų galėjusi sutrukdyti jam sekti paskui tėvą ten, 
kur šis norėjo vykti kartu su sūnumi. 

Farvateris praplatėjo, plaukti pasidarė lengviau, ir laivas pri- 
sišvartavo prie apžėlusios vešlia žole salelės, kurioje stūksojo 
keistas medinis bokštas. Faraonas nulipo į krantą virvinėmis 
kopėčiomis, Ramzis pasekė jo pavyzdžiu. Tėvas ir sūnus paki- 
lo į bokšto viršūnę, kurią slėpė pinučiai. Iš čia buvo matyti tik 
dangus. 

Setis buvo toks susikaupęs, kad Ramzis nedrįso jo klausinėti. 

Staiga Faraono žvilgsnis atgijo: 

— Žiūrėk, Ramzi, žiūrėk kaip reikiant! 

Žydro dangaus aukštybėse, taip aukštai, kad atrodė spar- 
nais liečią saulę, į pietus skrido trikampiu išsirikiavę paukščiai 
keliauninkai. 

— Jie atskrenda 1š anapus, iš ten, kur baigiasi visi mums ži- 
nomi pasauliai, - tarė Setis, - iš beribės erdvės, kur dievai kiek- 
vieną akimirką kuria gyvybę. Būdami energijos okeane, jie tu- 
ri paukščių su Žmogaus galva pavidalą ir minta šviesa; o kai 
kerta žemiškojo pasaulio ribas, jie pavirsta kregždėmis ar ki- 

tais paukščiais keliauninkais. Nepamiršk į juos Žiūrėti, nes jie 
yra mūsų prisikėlę protėviai, užtariantys mus prašydami Sau- 
lę, kad jos ugnis mūsų nesunaikintų. Jie įkvepia Faraoną ir 
nubrėžia jo kelią, kurio paprastų mirtingųjų akys neįžvelgia. 

Kai sutemo ir įsižiebė Žvaigždės, Setis išmokė sūnų dangaus 
paslapčių. Jis atskleidė Ramziui žvaigždynų pavadinimus, pa- 
pasakojo apie nesiliaujantį niekada nepailstančių planetų, Sau- 
lės ir Mėnulio judėjimą ir apie Zodiako ženklų dekadų reikš- 
mes. Juk Faraonas privalėjo išplėsti savo galią ligi pat Visatos 
pakraščių, kad jo rankos neatstumtų joks Žemės kampelis. 

Ramzis gerte gėrė tėvo žodžius, dėdamasis juos ir į galvą, ir 
į širdį. Jis, nepraradęs nė kruopelytės, pripildė sielą jam taip 
dosniai suteikto peno. Tą rytą aušra pasiskubino ir nušvito per 
anksti. 


Augmenijos gausa neleido karališkajam laivui plaukti pir- 
myn. Setis, Ramzis ir keturi jūreiviai, apsiginklavę ietimis, lan- 
kais ir svaidomaisiais vėzdais, įlipo į lengvą papiruso valtį. Fa- 
raonas pats nurodė irkluotojams kryptį. 

Ramzis pasijuto perkeltas į kitą pasaulį, neturintį nieko ben- 
dra su slėniu. Žmogaus veiklos čia nebuvo nė pėdsako; aštuo- 
nių metrų aukščio papirusai kartais dengė saulę. Jeigu Ram- 
zio oda nebūtų ištepta storu riebaus tepalo sluoksniu, jį būtų 
ėste suėdę tūkstančiai vabzdžių, kurtinamai zvimbusių aplink. 

Įveikęs tas vandens džiungles, luotas ėmė slysti lyg ir eže- 
riuku, kurio viduryje kilo dvi salelės. 

- Šventieji Pė ir Depo miestai, - ištarė Faraonas. 

— Miestai? — nustebo Ramzis. 

— Jie skirti teisuolių sieloms, kurių buveinė - visa gamta. 
Kai gyvybė ištryško iš pirmapradžio vandenyno, ji įgavo išni- 
rusių iš vandens žemės kauburėlių formą. Štai dvi šventos kal- 
velės. Susiliejusios tavo sieloje į vieną, jos sudarys ypatingą 
šalį, kuri taps mėgstama dievų buveine. 


CHRISTIAN JACO EE RAMZIS. ŠVIESOS SŪNUS 99 


Kartu su tėvu Ramzis įžengė į „šventųjų miestų“ Žemę ir 
susimąstė stovėdamas priešais kuklią šventovę - paprastą tro- 
belę iš nendrių, prieš kurią į žemę buvo įbesta lazda su jos 
viršūnėje išdrožinėta spirale. 

— Tai pareigos simbolis, - paaiškino karalius. - Kiekvienas 
turi surasti savąją ir ją atlikti, o tik paskui rūpintis savimi. Svar- 
biausia Faraono pareiga — būti pirmuoju dievų tarnu; jeigu jis 
tarnautų tik pačiam sau, būtų tik tironas. 


Juos supo begalė jėgų, kėlusių nerimą. Buvo visiškai neįma- 
noma išsaugoti ramybę šiame chaose, kur nuolat reikėjo būti 
budriam. Tik Setis atrodė nė kiek nesijaudinąs, tarsi ta nesu- 
vokiama gamta būtų paklususi jo valiai. Jeigu jo žvilgsnis ne- 
būtų toks ramus ir pasitikintis, Ramzis jau seniai būtų manęs, 
kad pasiklydo milžiniškų papirusų tankmėje. 

Staiga augmenijos siena prasiskyrė, akiratis nušvito, ir luo- 
tas nusliuogė žalsvu vandeniu, skalaujančiu krantą, kur skur- 
džiose lūšnelėse gyveno nuogi ir susitaršę Žvejai. Jie gaudė Žu- 
vis tinklais, varžomis ir meškerėmis, perskrosdavo laimikį il- 
gais peiliais, išvalydavo jį, išmesdavo vidurius ir džiovindavo 
saulėje. Du nešė ką tik sugautą Nilo ešerį - tokį didžiulį, kad 
nuo svorio linko lazda, prie kurios jis buvo prikabintas. 

Netikėto apsilankymo užklupti, žvejai atrodė išsigandę ir 
nusiteikę priešiškai. Susimetę krūvon, jie tvirtai spaudė ran- 
kose savo ilguosius peilius. 

Ramzis išėjo į priekį, ir visi priešiški žvilgsniai susmigo tie- 
siai Į jį. 

— Nusilenkite Faraonui. 

Žvejų pirštai atsigniaužė, ir peiliai nukrito ant purios že- 
mės. Sečio pavaldiniai puolė kniūbsti priešais savo valdovą, o 
paskui pakvietė jį kartu pavakarieniauti. 

Žvejai ėmė juokauti su kariais, o šie padovanojo jiems du 
ąsočius alaus. Kai visi sumigo deglų šviesoje, kurių liepsna vi- 
jo šalin vabzdžius ir laukinius žvėris, Setis kreipėsi į sūnų: 

- Štai didžiausi vargšai, bet jie atlieka savo pareigą ir laukia 
tavo paramos. Faraonas - tas, kuris padeda silpnam, globoja 
našlę, maitina našlaitį, rūpinasi kiekvienu, gyvenančiu vargin- 
gai. Jis - guvus piemuo, kuris budi dieną naktį, jis — skydas 
tautai saugoti ir ginti. Apie tą, kurį Dievas parinko vykdyti 
aukščiausią pareigą, tebus sakoma: „Jo laikais niekas nebada- 
vo“. Nėra kilnesnės užduoties, sūnau, nei tapti Egipto ka: vi- 
sos šalies maitintoju. 


Ramzis praleido keletą savaičių su Žvejais ir papiruso sky- 
nėjais. Jis išmoko atpažinti daugybę valgomų Žuvų rūšių ir pa- 
sigaminti lengvą luotą, išlavino savo medžiotojo instinktą, bu- 
vo pasiklydęs ir vėl rado kelią pratakų ir pelkių labirinte, klau- 
sėsi stipruolių, pasakojančių, kaip po kelių valandų kovos jiems 
pavyko ištraukti iš vandens milžiniškas Žuvis. 

Nors jų gyvenimas buvo skurdus ir pilnas pavojų, kitokio jie 
nenorėjo: slėnio Žmonių kasdienybė jiems atrodė nyki ir be- 
spalvė. Jiems užtekdavo trumpai pasisvečiuoti tose pernelyg 
civilizuotose vietovėse. Pasimėgavę moterų glamonėmis ir at- 
sivalgę mėsos bei daržovių, jie grįždavo į Deltos raistus. Fara- 
ono sūnus persiėmė jų jėga; jis išmoko klausytis ir matyti kaip 
jie. Bendraudamas su jais, Ramzis užsigrūdino: jis nė karto 
nepasiskundė, nors kūną smelkte smelkė nuovargis, ir vėl, kaip 
tai buvo akmens skaldykloje, pamiršo visas savo rango privile- 
gijas. Jo jėga ir vikrumas darė stulbinamą įspūdį; Ramzis pats 
vienas padarydavo tai, ką galėjo nuveikti trys prityrę Žvejai. 
Tačiau tokie žygdarbiai sukeldavo ne tiek susižavėjimą, kiek 
pavydą, ir naujieji bičiuliai netrukus ėmė šalintis faraono sū- 
naus. 

"Taip sudužo dar viena Ramzio svajonė. Jis svajojo tapti ki- 
toks, atsisakyti paslaptingos jame glūdinčios jėgos, kad galėtų 
būti panašus į kitus žmones ir praleistų jaunystę taip, kaip sa- 
vo jaunas dienas leidžia akmentašiai, jūreiviai ar Žvejai. Setis 

atvedė jį čia, į šalies pasienį, į šias nuošalias vietoves, kur taip 
arti tyvuliuojanti jūra jau buvo beužliejanti savo vilnimis sau- 
sumą - atvedė jį tam, kad jis suvoktų savo tikrąją esmę ir atsi- 
kratytų vaikystės iliuzijų. 

Tėvas jį paliko. Bet argi tą naktį prieš laivui išplaukiant jis 
nenužymėjo sūnui kelio į sostą? Juk jo žodžiai buvo skirti jam, 
Ramziui, ir niekam kitam. 

Svajonė, sapnas, malonės akimirka, ir tiek. Setis kalbėjo vė- 
jui, vandeniui, Deltos begalybei - sūnus buvo jam tik tarpinin- 
kas, savo menkumu pabrėžiąs aplinkinių stichijų didybę. Pasi- 
ėmęs jį į pasaulio kraštą, jis sutriuškino jaunuolio tuštybę ir 
išsklaidė jo svaičiojimus. Ramziui neskirta tapti valdovu. 

Ir vis dėlto jis jautėsi artimas Sečiui. Nors tėvo asmenybė 
buvo neišmatuojamai pranašesnė, nors Setis buvo nepasiekia- 
mas, Ramzis troško klausytis jo pamokymų, įrodyti jam savo 
sugebėjimus, pranokti save. Ne, jo sieloje liepsnojanti ugnis 
nebuvo paprastas Žiburėlis; tėvas tai suprato, ir tos paslaptys, 
kurias jis jam pamažu atskleidė, buvo skirtos būsimajam fa- 
raonui. 

Niekas neatvyks jo iš čia pasiimti, jam reikia pačiam leistis į 
kelią. 

Ramzis paliko Žvejus prieš auštant, kai jie dar miegojo susi- 
rietę prie laužo. Apsirūpinęs dviem irklais, jis nukreipė savo 
luotą tiesiai į pietus ir ėmė sparčiai irtis pirmyn. Žvaigždės 
padėjo jam pasirinkti teisingą kryptį; vėliau jis pasikliovė savo 
instinktu ir įsuko į pagrindinę upės šaką. Šiaurės vėjas varė 
luotą į priekį; įsitvėrusios irklų Ramzio rankos nejautė nuo- 
vargio. Atkakliai siekdamas savo tikslo, leisdamas sau tik trum- 
pai atsikvėpti, misdamas iš Žvejų pasiimta džiovinta žuvimi, 
Ramzis, užuot kovojęs su srove, padarė ją savo sąjungininke. 
Virš jo skraidė kormoranai, jis maudėsi saulės spinduliuose. 

Ir štai ten, Deltos smaigalyje, sušvito baltos Memfio sienos. 

Tvankus karštis darėsi nepakenčiamas. Žmonės ir gyvuliai dirb- 
dami krutėjo palengva: visi laukė potvynio, turėjusio atnešti poll- 
sį nepanorusiems triūsti juodadarbiais Faraono statybose. Der- 
lius buvo nuimtas, žemė atrodė mirštanti iš troškulio; bet Nilo 
spalva jau pasikeitė, ir rudas atspalvis pranašavo būsimą išganin- 
gų vandenų pakilimą, nuo kurio priklausė Egipto gerovė. 

Didžiuosiuose miestuose visi stengėsi pasislėpti pavėsyje; 
turgaus prekiautojai pasidarydavo prieglobstį nuo saulės, iš- 
tempę ant įkaltų į žemę kuoliukų didelius audeklo gabalus. 
Ką tik prasidėjo laikotarpis, kurio visi labiausiai baiminosi: 
paskutinės penkios metų dienos, kurios netilpo į darnų kalen- 
dorių, apimantį dvylika mėnesių, turinčių po trisdešimt dienų. 
"Tos penkios dienos, esančios už reguliaraus ciklo ribų, priklausė 
baisiajai Sechmetei, liūtagalvei deivei, kuri būtų išgalabijusi 
žmoniją, sukilusią prieš šviesą, jei Sutvėrėjas nebūtų paskutinį 
kartą jai padėjęs, įtikindamas plėšriąją deivę, kad ji gerianti 
žmonių kraują, o iš tikrųjų ji gėrė raudoną alų, pagamintą iš 
dirsių. Kasmet kaip tik šiuo laikotarpiu Sechmetė įsakydavo 
jai paklūstančiai ligų ir nuodingo dvoko kariaunai užplūsti ša- 
lį, nes norėjo išvalyti žemę nuo bailios, niekšiškos ir nedoros 
žmonių giminės. Šventyklose dieną naktį buvo giedamos mal- 
dos, turinčios apmalšinti Sechmetės pyktį, o Faraonas asme- 
niškai vadovavo slaptoms apeigoms, leidžiančioms dar kartą 
paversti mirtį gyvybe — bet tik tuo atveju, jei valdovas yra do- 
ras ir teisingas. 

Per tas penkias pavojingas dienas ūkinė veikla beveik nu- 
trūkdavo; sandoriai ir kelionės būdavo atidedami, laivai lik- 

davo uostuose, daugelyje laukų nesimatė nei žemdirbių, nei 
gyvulių, nei padargų. Keli atsilikėliai skubiai tvarkė užtvan- 
kas, kurias reikėjo dar vienur kitur sutvirtinti atramomis, bai- 
mindamiesi smarkaus vėjo, liudijančio, kad kerštingoji liūtė 
niršta. Kas liktų iš šalies, nuniokotos griaunančių jėgų antplū- 
džio, jei Faraonas neateitų į pagalbą savo tautai? 

Memfio rūmų saugumo tarnybos viršininkui taip pat norė- 
josi užsisklęsti savo kabinete ir ramiai sulaukti pirmosios nau- 
jųjų metų dienos šventės, kada visų širdys, išsivadavusios iš 
baimės, atsiveria džiaugsmui. Tačiau jį ką tik pasikvietė kara- 
lienė Tūuja, ir jis nepaliovė sukęs galvos dėl šio iškvietimo prie- 
žasties. Paprastai jis pats nesusitikinėdavo su didžiąja valdovo 
sutuoktine, o gaudavo įsakymus per jos rūmininką; kodėl gi 
šiandien šio įpročio atsisakyta? 

Kaip ir daugelis didikų, jis baisiai bijojo faraono sutuokti- 
nės: siekdama, kad Egipto dvaras būtų pavyzdingas, Tuja ne- 
pakentė vidutinybių. Sukelti jos nepasitenkinimą reiškė pada- 
ryti nepataisomą klaidą. 

Ligi šiol rūmų saugumo tarnybos viršininko karjera klostėsi 
ramiai, be pagyrimų, bet ir be papeikimų. Jis kilo hierarchijos 
laipteliais niekam netrukdydamas, nes turėjo talentą nepa- 
traukti dėmesio ir tobulai atitikti užimamą vietą. Nuo to lai- 
ko, kai jis pradėjo eiti savo pareigas, rūmų ramybės nesudrums- 
tė joks incidentas. 

Galbūt jį apšmeižė kuris nors pavaldinys, meilijąs užimti jo 
vietą? O gal jo pražūties siekia koks nors artimas karališko- 
sios šeimos draugas? Kuo jį kaltina? Tie klausimai tiesiog per- 
sekiojo ir kėlė nepakenčiamą galvos skausmą. 

Drebantis, apsėstas tiko, kuris vertė jį nevalingai mirkčioti, 
saugumo tarnybos viršininkas buvo įleistas į priėmimų salę, 
kur jo laukė karalienė. Nors buvo už ją aukštesnis, jam pasiro- 
dė, kad ūgiu ji tikra milžinė. 

Jis puolė kniūbsčias: 

— Jūsų Didenybe, tebūna dievai jums palankūs ir te... 

— Gana tuščio mandagumo; sėskitės. 

Didžioji valdovo sutuoktinė nurodė jam patogią kėdę. Pa- 
reigūnas nedrįso pakelti į ją akių. Kaip tokia smulkutė mote- 
ris galėjo būti tokia valdinga? 

— Tikiuosi, jūs žinote, kad vienas arklininkas bandė nužudy- 
ti Ramgzį. 

— Taip, Jūsų Didenybe. 

— Jūs taip pat Žinote, kad ieškoma vadeliotojo, kuris lydėjo 
Ramzį medžioklėje ir galbūt buvo šio nusikaltimo organizato- 
rius. 

— Taip, Jūsų Didenybe. 

— Be abejo, jūs žinote, kiek pažengė į priekį šių įvykių tyri- 
mas? 

— Jis rizikuoja užtrukti, nes yra labai painus. 

— „Jis rizikuoja“... Netikėtas posakis! O gal jūs bijote at- 
skleisti tiesą? 

Saugumo viršininkas pašoko kaip įgeltas: 

— Žinoma, ne! Aš... 

— Sėskite ir atidžiai klausykitės. Aš jaučiu, kad kažkas nori 
užgniaužti tą bylą ir pateikti ją kaip paprasčiausią teisėtos sa- 
vigynos atvejį. Ramzis liko gyvas, jo užpuolikas žuvo, o tas, 
kuris buvo jį pasamdęs, dingo. Kam besivarginti? Nors mano 
sūnus primygtinai reikalauja ištirti šį reikalą, nerasta nieko nau- 
ja. Nejaugi mes pavirsime barbarų valstybėle, kur teisingumo 
sąvoka nebeturi jokios prasmės? 

— Jūsų Didenybe! Jūs žinote, kaip ištikimai jums tarnauja 
tvarkos sergėtojai, jūs... 

— Aš matau, kad jų tarnyba visiškai neefektyvi. Tikiuosi, kad 
tai - tik laikinas reiškinys. Jeigu kas nors trukdo tyrimui, aš tai 
sužinosiu. Tiksliau tariant, tai sužinosite jūs. 

— Aš? Bet... 

— Postas, kurį jūs užimate, geriausiai tinka greitam ir dis- 

kretiškam tyrimui atlikti. Raskite vadeliotoją, kuris įviliojo 
Ramzį į spąstus, ir atiduokite jį teismui. 

— Jūsų Didenybe, aš... 

— Turite prieštaravimų? 

Visiškai sugniuždytas saugumo tarnybos viršininkas pasiju- 
to pervertas vienos iš Sechmetės strėlių. Argi įmanoma pa- 
tenkinti karalienės reikalavimus, niekuo nerizikuojant ir ne- 
sukeliant kieno nors pykčio? Jeigu tikrasis užpuolimo organi- 
zatorius - žymus Žmogus, tai jis, ko gero, bus Žiauresnis už 
Tują... 

— Ne, jokiu būdu ne... Bet tai bus nelengva. 

— Jūs tai jau minėjote; bet aš jus ir pasikviečiau ne įprastam 
darbeliui. Patikėsiu jums dar vieną užduotį, kur kas lengvesnę. 

Tuja papasakojo apie nekokybiškus rašalo luitelius ir pa- 
slaptingą dirbtuvę, kur jie buvo gaminami. Naudodamasi Ram- 
zio surinktais duomenimis, ji tiksliai nurodė, kur toji dirbtuvė 
yra, ir pareikalavo sužinoti, kas jos savininkas. 

— Ar abi bylos susijusios, Jūsų Didenybe? 

— Mažai tikėtina, bet - kas žino? Jūsų uolumas padės mums 
tai išsiaiškinti. 

— Galite juo neabejoti. 

— Malonu girdėti; o dabar - prie darbo! 

Karalienė išėjo. 

Susikrimtęs, plyštančia iš skausmo galva, didžiūnas pama- 
nė, kad kažin ar magija nebus vienintelė išeitis tokiu atveju. 


Šenaras švytėte švytėjo. 

Vienoje iš rūmų priėmimo salių aplink vyresnįjį Faraono sū- 
nų susirinko dešimtys pirklių iš viso pasaulio. Kipro gyventojai, 
finikiečiai, egėjiečiai, sirai, libaniečiai, afrikiečiai, geltonodžiai 
rytiečiai, blyškiaveidžiai žmonės, atvykę iš ūkanotos Šiaurės — 
visi jie atsiliepė į Faraono kvietimą. Sečio valdomas Egiptas tu- 
rėjo tokį tarptautinį autoritetą, kad kvietimas į karaliaus dvarą 


4 


UTI 
| Š 
094415 


106 


buvo laikomas didele garbe; trūko tik Hetitų valstybės atsto- 
vų. Hetitai vis priešiškiau reagavo į Faraono politiką. 

Šenaro nuomone, tarptautinė prekyba buvo žmonijos atei- 
tis. Finikijos uostuose, Bible, Ugarite jau švartavosi laivai, at- 
plaukę iš Kretos, iš Afrikos ar Tolimųjų Rytų; kodėl gi Egiptas 
laikėsi nuošalyje nuo šio prekybos plėtimosi? Tik dėl to, kad 
manė esant būtina išsaugoti savo tapatybę ir tradicijas? Šena- 
ras žavėjosi savo tėvu, bet priekaištavo jam už tai, kad šis ne- 
buvo progresyvus. Jo vietoje Šenaras jau seniai būtų įsakęs 
nusausinti didžiąją Deltos dalį ir įsteigęs daugybę uostų Vi- 
duržemio jūros pakrantėje. Kaip ir jo protėviai, Setis pernelyg 
rūpinosi Abiejų Žemių saugumu; užuot stiprinus gynybos sis- 
temą ir ruošus armiją karui, ar ne geriau prekiauti su hetitais 
ir prireikus sutramdyti pačius karingiausius sudarant jiems 5ą- 
lygas praturtėti? 

Atsisėdęs į sostą, jis, Šenaras, padarys galą smurtui. Jis ne- 
kentė armijos, karvedžių ir karių, riboto prisiekusių militaris- 
tų proto, viešpatavimo, pagrįsto brutalia jėga. Jis buvo įsitiki- 
nęs, kad toks valdymo būdas negali būti ilgalaikis. Anksčiau 
ar vėliau nugalėta tauta sukyla prieš užkariautoją ir tampa nu- 
galėtoja. Užtat supančioti ją ekonominiais dėsniais, kuriuos 
supranta ir kuriais manipuliuoja saujelė išrinktųjų - tokia po- 
litika kaipmat užkirstų kelią bet kokiam bandymui pasiprie- 
šinti. 

Šenaras dėkojo likimui už tai, kad šis suteikė jam vyresnio- 
jo Faraono sūnaus ir pripažinto sosto įpėdinio padėtį. Be abe- 
jo, Ramzis, kuriam trūksta savitvardos ir kompetencijos, ne- 
pajėgs sutrukdyti jam įgyvendinti savo didingų planų. Preky- 
bos tinklas, apimąs visą civilizuotą pasaulį, o jis, Šenaras, — 
vienintelis to tinklo šeimininkas; partnerių sąjungos, kurias dik- 
tuoja tik jo interesai, ir vienintelė tauta, kurioje išnyks bet ko- 
kie skirtumai ir papročių savitumai... Ar kada nors egzistavo 
svaigesnis projektas? 

Bene jam svarbu, koks likimas laukia Egipto... Žinoma, jis 
taps išeities tašku, bet Šenarui čia greit bus per ankšta. Pietų 
kraštas, paskendęs savo tradicijose, neturi jokios ateities. Kai 
Šenaras pasieks tikslą, įsikurs kokioje nors svetingoje šalyje, iš 
kur kontroliuos savo imperiją. 

Paprastai pirkliai užsieniečiai nebuvo priiminėjami farao- 
no dvare; pakvietęs juos į rūmus, Sečio įpėdinis pabrėžė savo 
susidomėjimą jais. Šitaip jis ruošė dirvą ateičiai, kuri, kaip jis 
tikėjosi, netruks išaušti. Įtikinti Setį pakeisti savo pažiūras bus 
nelengva, bet argi valdovas, net ir labai gerbdamas deivės Ma- 
at priesakus, neturi paklusti šiuolaikinių aplinkybių diktuoja- 
miems reikalavimams? Šenaras buvo šventai įsitikinęs, kad pa- 
naudos tinkamiausius argumentus. 

Priėmimas pavyko tiesiog puikiai. Užsienio pirkliai pažadė- 
jo Šenarui padovanoti pačias gražiausias jų amatininkų paga- 
mintas vazas; taip jis praturtinsiąs savo kolekciją, kuri garsėja 
visuose Artimuosiuose Rytuose ir net Kretoje. Ko tik jis ne- 
paaukotų, norėdamas įsigyti tobulą kūrinį, glostantį akį švel- 
niais išlinkimais ir kerinčiomis spalvomis! Malonumą turėti 
padvigubindavo malonumas gėrėtis; likęs vienas su savo 10- 
biais, Šenaras ligi soties mėgaudavosi džiaugsmu, kurio nie- 
kas iš jo negalėjo atimti. 

Vienas iš slaptų Šenaro informatorių prisigretino prie jo ir 
pertraukė širdingą savo šeimininko pokalbį su pirkliu, atvyku- 
siu iš Azijos. 

— Nemaloni žinia, - sukuždėjo šnipas. 

— Kokios rūšies" 

— Jūsų motinos nepatenkino oficialių tyrimų rezultatai. 

Šenaras susiraukė: 

— Gal ji tiesiog prastai nusiteikusi? 

— Ne, čia kažkas daug rimčiau. 

— Ji nori pati atlikti tyrimą? 

— Ji įpareigojo rūmų saugumo tarnybos viršininką. 

— Kuris nieko nesugeba. 
— Jeigu jį prirems prie sienos, jis gali pridaryti mums nema- 
lonumų. 
— Leiskim jam pakrutėti. 
— O jeigu jis ką nors išknis? 
— Vargu bau. 
— Gal reikėtų jį perspėti? 
— Bijau netikėtos reakcijos: kvailiai juk nemoka samprotau- 
ti. Be to, jis neras nė vieno rimto pėdsako. 
— Ką įsakysite? 
— Stebėti ir nuolat man pranešinėti. 
Šnipas dingo, o Šenaras vėl ėmė šnekučiuotis su svečiais, 
nutaisęs malonų veidą, nors ir buvo suirzęs. 


1/ 


Laivybos tarnyba nuolat prižiūrėjo šiaurinio Memfio uosto pri- 
eigas; laivai galėjo įplaukti ar išplaukti tik griežtai laikydamiesi 
eilės. Taip buvo siekiama išvengti nelaimingų atsitikimų. Kiek- 
vienas laivas būdavo registruojamas ir turėdavo kantriai laukti, 
kol galės prisišvartuoti, jeigu uostas būdavo perpildytas. 

Pagrindinės uosto prieigos prižiūrėtojas stebėjo ją kone išsi- 
blaškęs: pusryčių metu laivų judėjimas aprimdavo. Nuo balto 
bokšto viršaus, kurį negailestingai kaitino plieskianti saulė, pri- 
žiūrėtojas ne be pasididžiavimo žvalgėsi į Nilą, jo kanalus ir Ža- 
liuojančius laukus, kurių erdvumas bylojo, kad nebetoli Delta. 
Nepraeis nė valanda, ir persiritusi per zenitą saulė ims po tru- 
putį leistis. Tada jis grįš namo, į pietinį Memfio priemiestį, at- 
gaus jėgas pasilepinęs poguliu, o paskui pažais su vaikais. 

Iš alkio jam jau žarna žarną rijo, tad vargšas ėmė kramtyti 
gabalą paplotėlio, paskaninto dar ryte suskintomis salotomis. 
Nors jo darbas iš pirmo žvilgsnio atrodė visai nesunkus, jis vis 
dėlto smarkiai vargino, nes reikėjo mokėti ilgam susikaupti. 

Iš pradžių jis pamanė, kad tai - miražas, vasaros šviesos Žais- 
mas upės žydrynėje. Paskui, pamiršęs užkandį, įsmeigė akis į 
neįtikėtiną plaukiojimo priemonę, kuri kaip tik slystelėjo tarp 
dviejų baržų, gabenančių amforas ir maišus grūdų. 

Tai iš tikrųjų papiruso luotas... O jame - jaunas stipruolis, 
irkluojąs pragarišku tempu! 

Paprastai tokios valtelės neplaukdavo už Deltos vandenų 
labirinto ribų... O svarbiausia, joks luotas nebuvo įtrauktas į 
sąrašą laivų, kuriems tądien buvo leidžiama įplaukti į uostą ar 

ti aliarmo padaliniui. 

Trys greitos valtys, varomos į priekį gerai apmokytų irkluo- 
tojų, nulėkė prie įsibrovėlio ir privertė jį sustoti. Karalaitis 
Ramzis išlipo į krantą lydimas dviejų sargybinių. 


Gražioji Izetė davė valią savo pykčiui: 

— Kodėl Ramzis atsisako su manimi susitikti? 

— Nežinau, - atsakė Amenis, kuriam po sužeidimo vis dar 
skaudėjo galvą. 

— Ar jis serga? 

— Tikiuosi, ne. 

— Ar jis tau ką nors sakė apie mane? 

— Ne. 

— Tau derėtų būti šnekesniam, Ameni! 

— Tai neįeina į artimiausio padėjėjo pareigas. 

— Ryt aš vėl ateisiu. 

— Jūsų valia. 

— Pasistenk būti sukalbamesnis. Jei įleisi mane pas jį, aš dos- 
niai atsilyginsiu. 

— Man gana atlyginimo, kurį gaunu. 

Izetė gūžtelėjo pečiais ir išėjo. 

Amenis buvo suglumęs: grįžęs iš Deltos, Ramzis užsidarė sa- 
vo kambaryje ir nepratarė nė žodžio. Jis atbulais dantimis su- 
valgydavo tai, ką atnešdavo draugas, vėl skaitė ir skaitė išmin- 
čiaus Ptahotepo maksimas arba sėdėdavo terasoje žvelgdamas 
į miestą ir tolumoje stūksančias Gizos ir Sakaros piramides. 

Nors Ameniui ir nepavyko sudominti Ramzio, jis vis dėlto 
papasakojo jam apie savo tyrimo rezultatus. Kaip rodė doku- 
mentų juodraščiai, dirbtuvė, be abejo, priklausė žymiam Žžmo- 
gui, samdžiusiam daug amatininkų, tačiau tolesni Amenio 
klausimai atsitrenkdavo į tylos sieną, kurios pramušti jis nie- 
kaip nepajėgė. 

Budrius pasitiko šeimininką pašėlusiai džiūgaudamas ir 
nebesitraukė nuo jo nė per pėdą, bijodamas vėl jo netekti. 
Glaustydamasis prie Ramzio ar gulėdamas prie jo kojų, auk- 
saspalvis šuo ėjo sargo pareigas. Tik jam Ramzis atvirai išpa- 
sakodavo savo paslaptis. 

Naujųjų metų ir potvynio šventės išvakarėse gražioji Izetė 
neteko kantrybės. Nepaisydama Ramzio draudimo, ji nuėjo į 
terasą, kur jos mylimasis skendėjo apmąstymuose, neturėda- 
mas šalia jokių draugų, išskyrus savo šunį. Budrius pastatė au- 
sis, iššiepė dantis ir suurzgė. 

— Nuramink tą žvėrį! 

Ledinis Ramzio žvilgsnis neleido Izetei prisiartinti. 

— Kas gi darosi? Prabilk pagaliau, susimildamas! 

Ramzis abejingai nusisuko. 

— Tu neturi teisės šitaip su manimi elgtis... Aš dėl tavęs bi- 
jojau, aš tave myliu, 0 tu į mane net nežvilgteli! 

— Palik mane vieną. 

Ji suklupo ant kelių maldaudama: 

— Na, pratark bent žodelį! 

Atrodė, jos pagailo net Budriui: jis žiūrėjo į Izetę jau nebe 
taip priešiškai. 

— Ko tu iš manęs nori? 

— Pažvelk į Nilą, Izete. 

— Ar galiu prie tavęs prieiti? 

Jis nieko neatsakė. Izetė įsidrąsino ir prisigretino prie Ram- 
Zi0; šuo jai nekliudė. 

— Žvaigždė Sotis tuoj pasirodys iš tamsos, - ištarė Ramzis. — 
Rytoj ji patekės rytuose kartu su saule ir praneš, kad praside- 
da potvynis. 

— Bet juk tai kartojasi kiekvienais metais, tiesa? 

— Argi tu nesupranti, kad šie metai bus visai kitokie? 

Rimtas Ramzio tonas sujaudino Izetę. Ji nesiryžo pameluoti: 

— Ne, nesuprantu. 

— Pažvelk į Nilą. 

Izetė švelniai glustelėjo prie jo rankos: 

— Nebūk toks msslingas; aš juk tau ne priešas. Kas tau nuti- 
ko ten, Deltoje? 

— Tėvas suvedė mane akistaton su pačiu savimi. 

— Ką tu nori tuo pasakyti? 

— Aš neturiu teisės pabėgti. Nuo savęs nepasislėpsi. 

— Aš tikiu tavimi, Ramzi, kad ir koks būtų tavo likimas. 

Jis švelniai paglostė Izetės plaukus, o ji pažvelgė į mylimąjį 
visai suglumusi. Išbandymas, kurį jis patyrė ten, Šiaurėje, jį 
pakeitė. 

Jaunuolis tapo vyru. 

Kerinčio grožio vyru. Vyru, kurį ji beprotiškai mylėjo. 


Nilo potvynių specialistai nesuklydo nurodę dieną, kai upės 
vanduo ims semti Memfio pakrantes. 

Nedelsiant buvo suruošta šventė. Visur buvo paskelbta, kad 
deivė Izidė, ilgai ieškojusi nužudyto Ozirio, pagaliau jį rado ir 
prikėlė iš numirusiųjų. Išaušus buvo atidaryta pagrindinio mies- 
tui tiekiančio vandenį kanalo užtvanka, ir į jį plūstelėjo galin- 
ga potvynio srovė. Kad kyląs vanduo nieko negriautų, žmo- 
nės mėtė į bangas tūkstančius statulėlių, vaizduojančių vyriš- 
kį nukarusiomis krūtimis ir papiruso ūgliais apžėlusia galva, 
laikantį rankose padėklus, pilnus maisto: tai buvo Hapis, Ni- 
lo vaisingumo simbolis. Kiekviena šeima parsineš namo mo- 
linę gertuvę potvynio vandens, kuris užtikrins jai gerovę at- 
einančiais metais. 

Šurmuliavo ir rūmai. Nepraeis nė valanda, ir iš jų pajudės 
procesija su Faraonu priešakyje, kuri nueis prie Nilo ir atna- 
šaus ten aukas. Kiekvienam rūpėjo, kokią vietą jis užims toje 
eisenoje, nes taip liaudžiai būdavo parodoma, kokią padėtį 
valstybėje užima vienas ar kitas didikas. 

Šenaras nenustygo vietoje bene dešimtą kartą klausdamas 
rūmininko: 

— Ar mano tėvas pagaliau nurodė, kur aš turiu atsistoti? 

— Dar ne. 

— Gryna beprotybė! Paklauskite procesijos tvarkdario. 

— Karalius pats nurodys tvarką, atsistojęs eisenos priekyje. 

— Betgi visi jau Žino savo vietą! 

— Atleiskite, aš daugiau nieko nežinau. 

Šenaras nervingai patikrino, kaip krinta jo ilgo lininio dra- 
bužio klostės, ir pasitaisė trijų eilių vėrinį iš karneolio rutuliu- 
kų. Jis būtų norėjęs vilkėti prabangiau, bet negalėjo leisti sau 
atrodyti prašmatniau už tėvą. Taigi gandai pasitvirtino: Setis 
iš tiesų ketino pakeisti eisenos tvarką, iš anksto susitaręs su 
karaliene. Bet kodėl nieko nepasakyta jam, Šenarui? Jeigu ka- 
rališkoji pora laiko jį nuošalyje, vadinasi, jis turi laukti nema- 
lonės. O kas gi galėjo ją užtraukti ant Šenaro galvos, jei ne tas 
garbėtroška Ramzis? 

Šenaras pagalvojo, kad tikriausiai klydo, nepakankamai įver- 
tinęs savo broliuką. Tas gyvačiūkštis nesiliovė patyliukais rez- 
gęs prieš jį intrigas ir manė, kad sudavė lemiamą smūgį ap- 
šmeiždamas vyresnįjį brolį, o Tuja prisiklausė jo melo ir pavei- 
kė savo vyrą. 

Taip, ko gero, kaip tik toks buvo Ramzio planas: per didelę 
viešą ceremoniją užimti pirmąją vietą po karališkosios poros, 
drauge įrodant, kad jis nušalino vyresnįjį brolį. 

Šenaras paprašė audiencijos pas motiną. 


Dvi žynės baigė rengti didžiąją valdovo sutuoktinę ir dėjo 
jai ant galvos karūną su dviem ilgom plunksnom, primenan- 
čią, kad ji įkūnija gyvybės dvelksmą, apvaisinantį visą šalį. Jai 
esant, sausra bus nugalėta, ir žemė vėl taps derlinga. 

Šenaras nusilenkė motinai. 

— Kodėl tiek neryžtingumo mano atžvilgiu? 

— Kuo tu skundiesi'? 

— Argi ne aš turiu padėti tėvui, kai bus aukojama Nilui? 

— Tai gali spręsti tik jis pats. 

— O jums jis nepranešė ką nutaręs? 

— Nejaugi praradai pasitikėjimą savo tėvu? Paprastai tu pir- 
mas girdavai jo išmintingus sumanymus. 

Šenaras nutilo, jau gailėdamasis, kad išsiruošė pas motiną. 
Jos akivaizdoje jis jausdavosi nejaukiai; nerodydama priešiš- 
kumo, Tuja sugebėjo stebėtinai įžvalgiai prasiskverbti pro jo 
sielą slepiantį kiautą ir pataikyti tiesiai ten, kur reikia. 

— Aš ir toliau jiems pritariu, galite būti tuo tikra. 

— Tokiu atveju ko gi tau nerimauti? Setis pasielgs Egipto 
interesų labui, o juk tai ir yra svarbiausia, tiesa? 


Norėdamas duoti darbo rankoms ir protui, Ramzis perraši- 
nėjo į papiruso ritinėlį išminčiaus Ptahotepo posakį: „Jei esi 
vadas, turįs duoti nurodymus daugeliui žmonių, kiekvienu at- 
veju stenkis veikti teisingai ir protingai, kad valdydamas ne- 
darytum klaidų“. Faraono sūnus taip įsigilino į tą mintį, tarsi 
senasis autorius iš amžių glūdumos būtų kreipęsis tiesiai į jį. 

Nepraeis nė valanda, ir pas jį ateis procesijos tvarkdarys, 
nurodysiantis jam vietą eisenoje. Jeigu nuojauta jo neapgau- 
na, jis turėtų užimti vietą, kuri paprastai būdavo skiriama Še- 
narui. Sveikas protas reikalavo, kad Setis nepažeistų nustaty- 
tos tvarkos, bet kodėl šiandien protokolas laiko paslaptyje dva- 
ro hierarchiją, kurią tuoj išvys didžiulė minia, susitelkusi Nilo 
pakrantėse? Faraonas ruošė kažkokią pribloškiančią staigme- 
ną, ir ta staigmena turėjo būti ne kas kita, o Ramzio paskyri- 
mas Šenaro vieton. 

Joks įstatymas neįpareigojo faraono paskirti savo įpėdiniu 
vyresnįjį sūnų; jis netgi neprivalėjo rinktis įpėdinio iš kilmin- 
gųjų. Daugybė faraonų ir karalienių buvo kilę iš kuklių šeimų, 
nesusijusių su dvaru. Pati Tuja buvo neturtinga provincialė. 

Ramzio atmintyje atgijo akimirkos, praleistos šalia tėvo. Nė 
viena iš jų nebuvo atsitiktinė. Netikėtumais ir staigiais prare- 
gėjimais Setis privertė jį atsikratyti iliuzijų ir suvokti savo tik- 
rąją prigimtį. Kaip liūtukas gimdavo tam, kad taptų liūtu, taip 
Ramzis jautėsi gimęs tam, kad valdytų. 

Kadaise jis manė, kad gali laisvai rinktis savo kelią, o buvo 
priešingai: jis neturėjo jokios laisvės, jo gyvenimo kelią nubrė- 
žė likimas, o Setis stebėjo, kad Ramzis nuo jo nenutoltų. 


Kelio, ėjusio nuo rūmų upės link, pakraščiuose spietėsi dau- 
gybė žioplių: jiems pasitaikė viena iš retų progų išvysti Farao- 
ną, jo sutuoktinę, jų vaikus, didikus ir aukštuosius pareigūnus 
šią švenčių dieną, kai visi džiaugėsi Naujųjų metų ir potvynio 
pradžia. 

Pro savo kambario langą Šenaras žiūrėjo į smalsuolius, ne- 
trukus pamatysiančius, kaip jis bus nuvainikuotas ir pažemin- 
tas. Setis net nesuteikė jam galimybės apsiginti ir įrodyti, kad 
Ramzis nesugebės tapti valdovu. Faraonui pritrūko įžvalgu- 
mo, jis apsiribojo nepagrįstu ir neteisingu nutarimu. 

Nemaža dvariškių su juo nesutiktų. Šenaras pagalvojo, kad 
galėtų juos sutelkti ir sudaryti opoziciją, į kurią Setis privalėtų 
atsižvelgti. Daug didikų pasitikėjo Šenaru. Užtektų Ramziui 
kartą kitą suklupti, ir vyresnysis brolis beregint atgautų pra- 
našumą. O jei Ramzis nesuklups pats, Šenaras išraus jo kelyje 
tiek duobių, kad jaunėlis tikrai jų neišvengs. 

Procesijos tvarkdarys paprašė vyresnįjį faraono sūnų eiti pas- 
kui jį: eisena buvo bepajudanti iš vietos. 


Ramzis sekė procesijos tvarkdariui iš paskos. 

Eisena buvo išsirikiavusi nuo rūmų vartų ligi išėjimo iš šven- 
tyklų kvartalo. Ramzį nuvedė į kolonos priekį, kur stovėjo ka- 
rališkoji pora, o prieš ją - kelių atvėrėjas. Skustagalviai, baltai 
vilkį Žyniai Žiūrėjo į einantį pro šalį jaunesnįjį Sečio sūnų ir 

stebėjosi jo rimta, oria laikysena. Kai kas jį laikė dar paaugliu, 
kuriam rūpi tik Žaidimai, begalinės pramogos ir kurio laukia 
lengvas, bet blankus gyvenimas. 

Ramzis Žžingsniavo pirmyn. 

Jis praėjo keletą įtakingų dvariškių ir prašmatniai išsipuo- 
šusių kilmingų damų. Pirmą kartą jaunesnysis faraono sūnus 
pasirodė viešai. Ne, tai buvo ne sapnas: tėvas ketino paskelbti 
jį sosto įpėdiniu kaip tik Naujųjų metų dieną. 

Tačiau Ramzį staiga sustabdė. 

Procesijos tvarkdarys paprašė jį užimti vietą už didžiojo Pta 
žynio, toli už karališkosios poros, toli už Šenaro, kuris puika- 
vosi tėvo dešinėje kaip oficialiai pripažintas Sečio įpėdinis. 

Ištisas dvi dienas Ramzis nei valgė, nei gėrė ir niekam nepra- 
tarė nė žodžio. 

Suprasdamas didžiulį savo draugo nusivylimą, Amenis ne- 
lindo jam į akis ir laikėsi tylos. Jis buvo šalia Ramzio kaip še- 
šėlis, neįkyrėdamas jam ir nedrumsdamas ramybės. Be abejo, 
Ramzis išėjo į viešumą ir dabar buvo dvariškis, turintis teisę 
dalyvauti valstybinėse apeigose ir ceremonijose, bet dėl jam 
paskirtos vietos tapo tik jų statistu. Visų akyse karūnos pavel- 
dėtoju liko Šenaras. 

Auksaspalvis šuo jautė šeimininko liūdesį ir nekvietė jo nei 
žaisti, nei eiti pasivaikščioti. Jis tik tylomis nenuleido nuo Ram- 
zio akių, ir tas visiškas šuns pasitikėjimas padėjo karalaičiui 
išsivaduoti iš kalėjimo, kurio duris jis pats buvo užtrenkęs sau 
iš paskos: kadangi reikėjo maitinti šunį, Ramzis pagaliau suti- 
ko suvalgyti tai, ką jam atnešė jo ištikimasis raštininkas. 

— Aš kvailys, Ameni, ir garbėtroška. Tėvas davė man gerą 
pamoką. 

— Kokia prasmė tau šitaip kankintis? 

— Maniau, kad aš ne toks kvailas. 

— Argi valdžia - toks jau svarbus dalykas? 

— Valdžia - ne. Svarbu gyventi taip, kad atitiktum savo tik- 
rąją paskirtį. O aš buvau įsitikinęs, kad mano tikroji paskir- 
tis — valdyti. Tėvas stengėsi atitolinti mane nuo sosto, o aš bu- 
vau aklas ir to nesupratau. 

— Tu susitaikysi su savo lemtimi? 

— O ar man apskritai dar kas nors lemta? 

Amenis baiminosi, kad jo draugas gali netekti proto. Ram- 

zis buvo apimtas tokios gilios nevilties, kad ji galėjo pastūmėti 
jį kokiam nors beprotiškam poelgiui, kuriuo jis save pražudy- 
tų. Tik laikas pajėgs sušvelninti tą nusivylimą, bet kantrybė 
nebuvo ta dorybė, kuria Ramzis būtų galėjęs pasigirti. 

— Saris kviečia mus pažvejoti, - tyliai tarė Amenis. —- Ar su- 
tinki truputį papramogauti? 

— Kaip nori. 

Jaunasis raštininkas vos sulaikė džiaugsmo protrūkį. Jei 
Ramzis vėl ims mėgautis gyvenimo malonumais, jis greit liau- 
sis krimtęsis. 


Buvęs Ramzio auklėtojas su Žmona sukvietė geriausius ap- 
sišvietusio jaunimo atstovus, norėdami supažindinti juos su 
subtiliu malonumu: meškeriojimu dirbtiniame ežere, kur bu- 
vo veisiamos ir auginamos žuvys. Kiekvienas dalyvis gavo tri- 
koję taburetę patogiai atsisėsti ir akacijos medžio meškeryko- 
tį; labiausiai'įgudęs bus paskelbtas konkurso nugalėtoju ir lai- 
mės puikų papirusą, bylojantį apie Sinuhės nuotykius. Tai bu- 
vo klasikinis romanas, kurį mėgo ir vertino ištisos išsilavinu- 
sių Žmonių kartos. 

Ramzis užleido savo vietą Ameniui, kuriam labai patiko ši 
originali pramoga. Argi jis gali suprasti, kad nei jo draugys- 
tė, nei gražiosios Izetės meilė neužgesins ugnies, kuri siautė- 
ja Ramzio sieloje? Laikas tik įpūs tą nepasotinamą liepsną, 
kurią jis turi kurstyti. Kad ir koks būtų jo likimas, jis nesusi- 
taikys su vidutinybei skirtu gyvenimu. Jis žavėjosi tik dviem 
būtybėmis: savo tėvu, Faraonu, ir savo motina, karaliene. Jis 
norėtų vadovautis tik jų principais ir sampratomis - tik jų, ir 
niekieno kito. 

Saris meiliai uždėjo ranką ant savo buvusio mokinio peties: 

— Tau nuobodu? 

— Tavo priėmimas tikrai pavyko. 

— Na, jis nusisekė dėl to, kad tu sutikai jame dalyvauti. 

— Ironizuoji? 

— Nė nemanau. Tavo padėtis dabar aiški ir užtikrinta. Dau- 
gelis dvariškių gėrėjosi tavimi, pamatę žengiantį procesijoje. 

Linksmuolis Saris atrodė esąs nuoširdus. Jis nusivedė Ram- 
zį prie altanos, kur svečiai buvo vaišinami šaltu alumi. 

— Karališkojo raštininko tarnyba — labiausiai pavydėtinas 
amatas, - entuziastingai pareiškė jis. - Nusipelnęs faraono pa- 
sitikėjimo, tu gali patekti ten, kur saugomi lobiai ir įvairios 
atsargos; tu gauni nemažą dalį šventykloje atnašautų aukų; tu 
gražiai apsirengęs, turi arklių ir valtį, gyveni gražioje sodybo- 
Je, gauni pajamų iš savo laukų, tavo gerove rūpinasi uolūs tar- 
nai. Tu nevargini rankų, jos lieka baltos ir švelnios, tavo nuga- 
ra tvirta, tau nereikia nei nešioti sunkių krovinių, nei triūsti 
nusitvėrus kauptuką ar kirtiklį. Tu išvengi sunkaus darbo, o 
tavo įsakymai uoliai vykdomi. Grandiklis, nendrinės rašymo 
lazdelės ir papiruso ritinėlis užtikrina tau gerovę ir daro tave 
turtingą ir gerbiamą. O kaipgi šlovė, paklausi tu manęs. Bet 
juk tu jos sulauksi! Mokytų raštininkų amžininkus visi seniai 
pamiršo, o rašytojams palikuonys gieda liaupses. 

— Būk raštininkas, - ėmė cituoti Ramzis bejausmiu balsu, — 
nes knyga ilgaamžiškesnė už stelą ar piramidę. Ji išsaugos ta- 
vo vardą geriau nei bet koks statinys. Raštininkų įpėdiniai - jų 
išmintį sukaupusios knygos; žyniai, atliekantys jiems pomirti- 
nes apeigas, - jų raštai. Jų sūnus - lentelė, kurioje jie rašo, o 
hieroglifais išmargintas akmuo - jų žmona. Tvirčiausi pasta- 
tai virsta dulkėmis ir išnyksta, o raštininkų darbai išlieka per 
amžius. 

— Puiku! - sušuko Saris. - Tu nepraradai nė trupinėlio iš to, 
ko aš tave mokiau. 

— To moko mūsų protėviai. 

— Žinoma, žinoma... Bet juk tai aš perteikiau tau jų pamo- 


kymus. 


— Esu tau dėkingas. 

— Kuo toliau, tuo labiau aš tavim didžiuojuosi! Būk geras 
karališkasis raštininkas ir negalvok apie nieką kita. 

"Tuo metu namų šeimininko dėmesio prireikė kitiems sve- 
čiams. Visi plepėjo, gėrė, meškeriojo, neva atvirai išsipasako- 
dami vienas kitam savo paslaptis, o Ramzis nuobodžiavo jaus- 
damasis svetimas tam menkam pasaulėliui, visiškai patenkin- 
tam savo vidutinybe ir privilegijomis. 

Vyresnioji sesuo švelniai paėmė jį už rankos. 

— Ar tu laimingas? - pasiteiravo Dolantė. 

— Negi nematyti? 

— Ar aš graži? 

Atsitraukęs per porą žingsnių, Ramzis nužvelgė seserį. Jos 
suknelė buvo gana egzotiška, pernelyg ryškių spalvų, o peru- 
kas per daug įmantrus, bet Dolantė atrodė ne tokia pailsusi 
kaip paprastai. 

— Tu tiesiog tobula namų šeimininkė. 

— Išgirsti iš tavęs komplimentą - kokia retenybė! 

— Tuo jis vertingesnis. 

— Visiems patiko, kaip tu elgeisi per apeigas, kai Nilui buvo 
atnašaujamos aukos. 

— Aš juk nepajudėjau iš vietos ir nepratariau nė žodžio. 

— Būtent... Tai buvo puiki staigmena! Nes dvaras tikėjosi 
kitokios reakcijos. 

— Kokios gi? 

Pašaipiose Dolantės akyse blykstelėjo pikta liepsnelė. 

— Protesto... Pasipiktinimo, gal net agresyvumo. Kai tu ne- 
gauni ko norėjęs, dažniausiai elgiesi kur kas audringiau. Bene 
liūtas pavirto ėriuku? 

Ramzis sugniaužė kumščius, kad neskeltų jai antausio. 

— O ar tu žinai, Dolante, ko aš noriu? 

— To, ką turi tavo brolis ir ko tu niekada neturėsi. 

— Klysti. Aš nepavydus. Aš tik ieškau savos tiesos, ir nieko 
kito. 

— Dabar jau atostogos, Memfyje darosi per daug tvanku. Mes 
išvykstame į vasarnamį Deltoje. Prisidėk prie mūsų, šeimos na- 
riai taip retai ištaiko progą pabūti kartu! Tu išmokysi mus vai- 
ruoti valtį, mes plaukiosime ir gaudysime stambias Žuvis. 

— Mano tarnyba... 

— Neprieštarauk, Ramzi; kadangi dabar viskas aišku, būk 
atidesnis savo artimiesiems ir pasidžiauk jų švelnumu. 

Meškeriojimo konkurso nugalėtojas džiugiai suriko; namų 
šeimininkė buvo priversta jį pasveikinti, o jos vyras įteikė jam 
papirusą, pasakojantį apie Sinuhės nuotykius. 

Ramzis davė ženklą Ameniui. 

— Mano meškerė sulūžo, - prisipažino jaunasis raštininkas. 

— Eime. 

— Jau? 

— Žaidimas baigtas, Ameni. 

Prie Ramzio priėjo prašmatniai apsirengęs Šenaras. 

— Gaila, kad atėjau taip vėlai: negalėjau pasigėrėti tavo įgū- 
džiais. 

— Mane pavadavo Amenis. 

— Trumpalaikis nuovargis? 

— Manyk, kaip nori. 

— Puiku, Ramzi. Tu kasdien vis aiškiau suvoki, kas tau gali- 
ma, o kas - ne. Vis dėlto aš tikėjausi išgirsti iš tavęs padėką. 

— Už ką? 

— Tau buvo leista dalyvauti puikioje procesijoje tik dėl to, 
kad aš tave užtariau. Setis išvis nenorėjo, kad tu joje dalyvau- 
tum, nes baiminosi, ir pagrįstai, kad tu nemokėsi gražiai elg- 
tis. Laimė, tu gana gerai atlikai savo vaidmenį. Elkis šitaip ir 
ateityje, tuomet mūsų santykiai liks geri. 

Ir Šenaras išėjo, lydimas viso būrio karštų sekėjų, garbinto- 
jų ir pataikūnų. Saris su Žmona jam nusilenkė džiaugdamiesi, 
kad jis pagerbė juos netikėtu apsilankymu. 

Ramzis glostė Budriaus galvą; šuo net užsimerkė iš palai- 
mos. Faraono sūnus žvelgė į cirkumpoliarines žvaigždes, ku- 
rios buvo laikomos amžinomis. Anot išminčių, aname pasau- 
lyje jos sudarydavo prisikėlusio Faraono širdį, kai dievų teis- 
mas pripažindavo jį teisuoliu. 

Gražioji Izetė pakilo, nuoga priėjo prie Ramzio ir pakibo 
jam ant kaklo: 

— Bent trumpam palik tu tą šunį! Galų gale aš imsiu jam 
pavyduliauti. Tu mane pamyluoji ir palieki! 

— Tu užsnūdai, Ę aš nenorėjau miego. 

— Jeigu pabučiuosi mane, pasakysiu tau paslaptį. 

— Nepakenčiu šantažo. 

— Man pavyko įsiprašyti pas tavo seserį: ji ir mane pakvietė 
į Deltą! Taigi tu nesijausi toks vienišas būdamas kartu su savo 
brangiąja šeima, be to, mudu patvirtinsime gandus, kurie mus 
jau seniai paskelbė vyru ir žmona. 

Ir Izetė ėmė taip švelniai ir meiliai glamonėti Ram2zį, kad jis 
negalėjo likti jai abejingas. Paėmęs ją ant rankų, jis perėjo te- 
rasą, paguldė Izetę į lovą ir išsitiesė šalia. 


Amenis buvo laimingas: Ramzis atgavo vilko apetitą. 

— Išvykimui viskas paruošta, - išdidžiai paskelbė jis drau- 
gui. - Aš pats patikrinau mūsų mantą. Pamatysi, tos atostogos 
išeis mums į naudą. 

— Tu jų nusipelnei; turbūt ketini atsimiegoti? 

— Kai imuosi kokio nors darbo, negaliu sustoti. 

— Pas mano seserį tau nebus kas veikti. 

— Bijau, kad bus. Tavo pareigos reikalauja susipažinti su dau- 
gybe dokumentų ir... 

— Ameni! Ar tu gali bent kartą pailsėti? 

— Koks ponas, toks ir tarnas. 

Ramzis suėmė jį už pečių: 

— Tu man ne tarnas, o draugas. Paklausyk mano patarimo: 
pailsėk keletą dienų. 

— Pabandysiu, bet... 

— Tau neduoda ramybės koks nors rūpestis? 

— Tie nekokybiški rašalo luiteliai, ta įtartina dirbtuvė. Aš 
noriu sužinoti tiesą. 

— Ar ji mums prieinama? 

— Nei Egiptas, nei mes patys negalime taikstytis su tokiais 
piktnaudžiavimais. 

— Šneki kaip valstybės vyras! 

— Esu tikras, kad tu galvoji taip pat. 

— Aš paprašiau savo motinos padėti mums. 

— Betgi tai... tai nuostabu! 

— Kol kas - jokių rezultatų. 

— Mes pasieksim tikslą. 

— Man nusispjauti į tuos rašalo luitelius ir dirbtuvę, bet aš 
noriu pažvelgti į akis žmogui, kuris bandė mane nužudyti, ir 
tam, kuris įsakė tai padaryti. 

Ramzio balse skambėjo toks ryžtas, kad Amenis net krūp- 
telėjo. 

— Aš turiu gerą atmintį, Ameni. 


Saris pasamdė puošnų laivelį, kuriame patogiai įsitaisė tris- 
dešimt pakviestųjų. Jis iš anksto gardžiavosi malonumu įsi- 
vaizduodamas, kaip jie plauks tikra jūra, kurią sudarė išsilieję 
potvynio vandenys, ir kaip pasieks patogų būstą ant kalvos vir- 
šūnės, apaugusios palmėmis. Ten bus lengviau pakelti karštį, 
ir dienos slinks viena po kitos palaimingai tinginiaujant. 

Kapitonas skubėjo išplaukti: navigacijos tarnyba ką tik lei- 
do jam palikti uostą. Jeigu jis praleis savo eilę, teks laukti dvi 
tris valandas. 

— Ramzis vėluoja, - apgailestaudama tarė jo vyresnioji se- 
suo. 

— Tačiau gražioji Izetė jau laive, - priminė Saris. 

— O kurjo daiktai? | 

— Pakrauti į laivą dar auštant, prieš kaitrą. 

Dolantė nekantriai treptelėjo koja. 

— Štai jo raštininkas! 

Amenis skuodė smulkiais žingsneliais. Nepratęs taip sku- 
bėti, jis visai užduso ir įstengė prabilti tik šiek tiek atgavęs 
kvapą. 

— Ramzis dingo, - pranešė jis susirinkusiesiems. 

Keleivis, kurį lydėjo auksaspalvis šuo nukarusiomis ausimis, 
nešėsi ant nugaros susuktą ir diržu sujuostą demblį. Kairėje 
rankoje jis laikė odinį maišą, kuriame buvo klubjuostė ir san- 
dalai, o dešinėje - lazdą. Sustojęs pailsėti, jis išvyniodavo dem- 
blį, patiesdavo jį kokio nors medžio pavėsyje ir numigdavo, 
saugomas savo ištikimojo bendrakeleivio. 

Karalaitis Ramzis įveikė pirmąją kelionės dalį laivu, o ant- 
rąją pėsčias. Žingsniuodamas siaurais takeliais, einančiais ky- 
šančiomis iš vandens kalvomis, jis pabuvojo daugybėje kaimų, 
o valgydavo kartu su valstiečiais. Miestas jį nuvargino, O čia jis 
atrado ramybės pasaulį, niekada nesikeičiantį ir skaičiuojantį 
dienas pagal metų laikus bei šventes. 

Ramzis neperspėjo nei Amenio, nei gražiosios Izetės. Jis 
norėjo keliauti vienas, kaip bet kuris egiptietis, išsiruošęs ap- 
lankyti šeimos narių ar vykstąs į vieną iš daugelio statybų aikš- 
telių, kur potvynio metu virte virė darbas. 

Ten, kur tarp kai kurių gyvenviečių tyvuliavo vanduo, jis pa- 
sišaukdavo keltininką, plukdantį vargšus ir tuos, kurie neturė- 
jo net paprasčiausios valties. Milžinišku vandens paviršiumi 
zujo dešimtys įvairiausių dydžių laivų laivelių; kai kurie buvo 
pilni vaikų, o šie, krykštaudami ir skeryčiodamiesi, dažnai įkris- 
davo į vandenį ir kiek įkabindami plaukdavo į krantą lenkty- 
niaudami tarpusavyje. 

Poilsio, žaidimų ir kelionių laikas... Ramzis jautė Egipto 
liaudies kvėpavimą, jos stiprų ir giedrą džiaugsmą, besiremiantį 
pasitikėjimu Faraonu. Apie Setį visur buvo kalbama pagar- 
biai ir su pasigėrėjimu. Jo sūnus tuo didžiavosi ir prisiekė sau, 

kad bus vertas savo tėvo, net jeigu liks paprastu raštininku, 
kurio pareiga - registruoti, kiek nuimta javų, ar rašyti įsakus. 

Žaliuojančios Fajumo provincijos, kur viešpatavo Sobekas — 
dievas krokodilas, prieigose daugelio hektarų plote driekėsi 
karališkasis haremas Mer-Uras, „dangaus numylėtinis“, kurį 
prižiūrėjo rinktiniai sodininkai. Sumaniai įrengtų kanalų tin- 
klas aptarnavo erdvią valdą, kurią kai kas laikė gražiausia vi- 
same Egipte; pagyvenusios kilmingos damos čia ramiai leido 
paskutinius savo gyvenimo metus, gėrėdamosi nuostabiomis 

jaunomis moterimis, kurioms buvo leista dirbti audyklose ir 
mokytis poezijos, muzikos bei šokių mokyklose. Emalio dirbi- 
nių specialistės tobulino savo įgūdžius šalia papuošalų kūrėjų. 
Nelyginant avilys, haremas dūzgė nuo nesiliaujančios veiklos. 

Prieš prisistatydamas prie įėjimo į Mer-Urą, Ramzis pakei- 
tė klubjuostę, apsiavė sandalus ir nubraukė nuo šuns dulkes. 
Nusprendęs, kad atrodo padoriai, Ramzis priėjo prie nemalo- 
naus veido sargybinio: 

— Atvykau aplankyti draugo. 

— O rekomendacinį laišką ar turi, jaunuoli? 

— Man jis nereikalingas. 

Sargybinis užrietė nosį ir nužvelgė atvykėlį nuo galvos iki 
kojų: 

— Iš kur tiek pasipūtimo? 

— Nes aš esu karalaitis Ramzis, Sečio sūnus. 

— Sumanei iš manęs pasišaipyti? Faraono sūnus keliauja su 
palyda. 

— Man užtenka mano šuns. 

— Eik sau kur ėjęs, bernužėli. Tavo juokai visai nevykę. 

— Įsakau mane praleisti. 

Tvirtas Ramzio tonas ir skvarbus žvilgsnis nustebino sargy- 
binį. Ką pagaliau su juo daryti: pavaryti tą apsišaukėlį šalin ar 
imtis atsargumo priemonių? 

— Kuo vardu tavo draugas? 

— Mozė. 

— Palauk čia. 

Budrius atsitūpė medžio šešėlyje. Aplink kvepėjo gėlėmis ir 
čiulbėjo šimtai paukščių, susukusių lizdus haremo medžiuose: 
kas galėjo būti maloniau? 

— Ramzi! 

Nustūmęs sargybinį, prie Ramzio pribėgo Mozė. Draugai 
apsikabino, paskui įėjo pro vartus, lydimi Budriaus, kuris ne- 
spėjo uostinėti: tiek skaniausių kvapų sklido iš sargybos posto 
virtuvės. 

Mozė su Ramziu pasuko plytelėmis grįsta alėja, vingiuojan- 
čia tarp figmedžių. Ji atvedė juodu prie ežeriuko, kur žydėjo 
balti plačialapiai lotosai. Draugai susėdo ant suoliuko iš trijų 
klinčių gabalų. 

— Koks puikus netikėtumas, Ramzi! Tave paskyrė čia, į Mer- 
Urą? 

— Ne. Aš tiesiog norėjau tave pamatyti. 

— Tu atvykai vienas, be palydos? 

— Gal tu tuo piktiniesi? 

— Ne! Tik tu ir galėjai taip pasielgti. Ką veikei nuo to laiko, 
kai mūsų būrelis iširo? 

— Tapau karališkuoju raštininku ir nusprendžiau, kad tėvas 
pasirinko mane savo įpėdiniu. 

— Šenarui sutinkant? 

— Žinoma, tai buvo tik sapnas, bet aš atkakliai juo tikėjau. 
Kai tėvas viešai paneigė turėjęs tokių ketinimų, mano iliuzijos 
išsisklaidė, bet... 

— Bet? 

— Bet kažkokia jėga, ta pati jėga, kuri pastūmėjo mane per- 
vertinti savo sugebėjimus, ir toliau man vadovauja, mane ska- 
tina ir įkvepia. Man šlykštu ir pagalvoti, kad aš galėčiau dyki- 
nėti kaip bet kuris didikas. Moze, kuo mums užpildyti savo 
gyvenimą? 

— Tu teisus: tai vienintelis iš tiesų svarbus klausimas. 

— Na, ir kaip tu į jį atsakai? 

— Lygiai taip pat nevykusiai kaip ir tu. Aš esu vienas iš šio 
džių darbą, turiu penkių kambarių namą, sodą ir puikų mais- 
tą. Haremo bibliotekos dėka man, hebrajui, tapo prieinama 
visa Egipto išmintis! Ko dar būtų galima norėti? 

— Gražios moters. 

Mozė šyptelėjo. 

— Čia jų netrūksta. Tu jau įsimylėjęs? 

— Galbūt. 

— Ką? 

— Gražiąją Izetę. 

— Gardus kąsnelis! Bent jau taip sako. Galėčiau tau tik pa- 
vydėti... Bet kodėl tu sakai „galbūt“? 

— Matai, ji puiki, ir mudu nuostabiai sutariame, bet negaliu 
tvirtai pasakyti, kad ją myliu. Aš įsivaizdavau, kad meilė kito- 
kia: stipresnė, beatodairiškesnė, labiau... 

— Nekankink savęs, džiaukis šia akimirka: argi ne to mus 
moko arfininkės, džiugindamos mums širdį puotų metu? 

— O tu? Ar radai savo meilę? 

— Turėjau meilės nuotykių, žinoma... Bet nieko tikra. Mane 
taip pat degina kažkokia ugnis. Aš nežinau, kaip ją pavadinti, ir 
nežinau, ar verta ją pamiršti, ar, priešingai, leisti jai įsiliepsnoti. 

— Mes neturime pasirinkimo, Moze. Jei bandysime pabėgti 
nuo to, kas mums skirta, išnyksime kaip nelemti šešėliai. 

— Ar manai, kad šis pasaulis yra šviesa? 

— Šviesa yra šiame pasaulyje. 

Mozė pakėlė akis aukštyn ir pažvelgė į dangų. 
— O gal ji slypi saulės širdyje? 

Ramzis privertė draugą nuleisti akis: 

— Nežiūrėk tiesiai į saulę, ji tave apakins. 

— Aš atskleisiu tai, kas paslėpta. 

Jų pokalbį pertraukė siaubo šūksnis. Lygiagrečiai einančia 
alėja kiek kojos įkerta lėkė dvi audėjos. 

— Dabar mano eilė tave nustebinti, — tarė Mozė. - Eime, 
nubausime nelabąjį, kuris gąsdina tas vargšiukes. 

Sąmyšio kaltininkas nė nebandė pasprukti; atsiklaupęs ant 
vieno kelio, jis pakėlė nuo žemės gražios tamsiai žalios spal- 
vos gyvatę ir įkišo ją į maišą. 

— Setau! 

Gyvačių Žinovas atrodė nė kiek nesusijaudinęs. Kai nuste- 
bęs Ramzis paklausė, ką jis čia veikiąs, Setau jam paaiškino, 
kad parduodamas gyvačių nuodus haremo laboratorijai jis pel- 
nosi pragyvenimui ir nuo nieko nepriklauso. Be to, galimybė 
praleisti kelias dienas su Moze jam buvusi nepaprastai malo- 
ni. Kadangi nei vienas, nei kitas nevaržė savęs pernelyg griež- 
tais moralės priesakais, abu ketino smagiai pagyventi, kol jų 
keliai vėl išsiskirs. 

— Aš išmokiau Mozę šiokių tokių savo amato pradmenų. 
Ramzi, užsimerk! 

Kai jam buvo leista atsimerkti, Ramzis pamatė Mozę, tvir- 
tai atsispyrusį kojomis į žemę ir laikantį dešinėje rankoje plo- 
ną tamsiai rudą lazdą. 

— Nieko sau žygdarbis! 

— Įsižiūrėk geriau, - patarė Setau. 

Lazda atgijo ir ėmė rangytis. Mozė numetė ant žemės ilgą 
gyvatę, kurią Setau tuoj pat vėl pagavo. 

— Argi tai - ne šaunus natūralios magijos triukas? Truputis 
šaltakraujiškumo, ir gali apdumti akis bet kam, net faraono 
sūnui! 

— Na, tada išmokyk ir mane naudotis tokiomis lazdomis. 

— Kodėl gi ne! 

Trys draugai pasitraukė į nuošalų sodo kampelį, ir Setau 
emė mokyti savo bičiulius: norint suvaldyti gyvą roplį, reikėjo 
įgusti veikti mikliai ir tiksliai. 

Būrelis lieknų merginų repetavo šokį, kuris labiau priminė 
akrobatines pratybas. Siauras pusilges merginų klubjuostes pri- 
laikė juostelės, sukryžiuotos nugaroje ir ant krūtinės; jų plau- 
kai aukštai viršugalvyje buvo surišti į arklio uodegas, kurių ga- 
liukus puošė medinis rutuliukas. Jos labai darniai atliko sudė- 
tingas šokio figūras. 

Mozė, kuriam šokėjos buvo labai palankios, sąmoksliškai 
leido Ramziui gėrėtis reginiu, bet jo paties nuotaika vis labiau 
gedo. Setau nekvaršino sau galvos tokiais rūpesčiais, dėl ku- 
rių nerado ramybės abu jo draugai: nuolatinis darbas su gyva- 
tėmis, gresiančiomis staigia ir neišvengiama mirtimi, teikė jo 
gyvenimui užtektinai prasmės. Mozė taip pat būtų gyvenęs dėl 
kokios nors panašios aistros, bet jį pančiojo begalė administ- 
racinių reikalų, kuriuos jis tvarkė taip vykusiai, kad visai neto- 
limoje ateityje galėjo tikėtis tapti haremo valdytoju. 

— Kada nors aš visa tai mesiu, - pažadėjo jis Ramziui. 

— Ką turi galvoje? 

— Pats nežinau, bet šitoks gyvenimas man darosi vis nepa- 
kenčiamesnis. 

— Mes pasitrauksime kartu. 

Kažkuri šokėja atsidūrė taip arti, kad užkliudė abu draugus 
savo iškvėpintu kūnu, bet tai jų nepralinksmino. Šokiui pasi- 
baigus jie leidosi įkalbami pasivaišinti su merginomis, susėdu- 
siomis prie melsvo vandens baseino. Karalaičiui Ramziui te- 
ko atsakyti į daug klausimų apie dvarą, karališkojo raštininko 
pareigas ir ateities planus. Jis atsakinėjo atšiauriai, beveik 
šiurkščiai, daugiau išsisukinėdamas nei patenkindamas jų smal- 
sumą. Nusivylusios pašnekovės paliko jį ramybėje ir ėmė rung- 
čiomis cituoti įvairiausių eilėraščių ištraukas, šitaip rodyda- 
mos savo išsilavinimą. 

Ramzis pastebėjo, kad viena iš jų sėdėjo tylomis. Ji buvo jau- 
nesnė už savo drauges ir nepaprastai žavi: blizgančiais rašalo 
juodumo plaukais ir žalsvai mėlynomis it jūros vanduo akimis. 

— Kuo ji vardu? - paklausė jis Mozės. 

— Nefertarė. 

— Kodėl ji tokia drovi? 

— Ji kilusi iš kuklios šeimos, visai neseniai atvyko į haremą ir 
pasirodė besanti puiki audėja. Netrukus ėmė pirmauti visose 
srityse. Turtingų šeimų merginos negali jai šito atleisti. 

Keletas šokėjų atnaujino puolimą ir pabandė pelnyti kara- 
laičio Ramzio palankumą. Sklido gandai apie jo vedybas su 
gražiąja Izete, bet faraono sūnaus širdis tikriausiai platesnė 
nei kitų vyrų? Ramzis paspruko nuo kokečių ir atsisėdo šalia 
Netertarės. 

— Ar mano draugija jūsų nevaržo? 

Toks tiesus klausimas ją nuginklavo. Nefertarė sunerimusi 
pažvelgė į Ramzį. 

— Atleiskite man už stačiokiškumą, bet matau, kad jūs tokia 
vieniša, nuo visų atsiskyrusi. 

— Tai dėl to, kad... aš mąsčiau. 

— Koks gi rūpestis neduoda jums ramybės? 

— Mums reikia pasirinkti vieną iš išminčiaus Ptahotepo po- 
sakių ir jį pakomentuoti. 

— Aš tiesiog garbinu jo posakius. Kurį jūs pasirinksite? 

— Aš dar galutinai nenusprendžiau. 

— Ką jūs ketinate veikti, Nefertare? 

— Mėgstu gėles; norėčiau sudarinėti puokštes, skirtas die- 
vams, ir kaip galima daugiau laiko leisti šventykloje. 

— Juk toks gyvenimas - labai rimtas ir santūrus, ar ne? 

— Man patinka medituoti. Tai man teikia jėgų. Argi mūsų 
išminčiai nesako, kad tyloje siela užauga kaip žydintis medis? 
sirengti prieš einant į gramatikos pamoką. Nefertarė pakilo. 

— Valandėlę... Ar suteiksite man vieną malonę? 

— Kokį posakį jūs pasirinksite? 

Nefertarės šypsena būtų sutramdžiusi ir labiausiai įsikarš- 
čiavusį karį. 

— Tobulas žodis paslėptas giliau nei žalias akmuo; tačiau jį 
galima išgirsti iš tarnaičių, triūsiančių prie girnų. 

Ir ji dingo - švytinti, lengvutė. 


20) 


Mer-Uro hareme Ramzis praleido visą savaitę, tačiau neturė- 
jo progos dar kartą susitikti su Nefertare. Mozė, kurį jo virši- 
ninkas, naudodamasis savo pavaldinio sugebėjimais dirbti gu- 
viai ir nuovokiai, užvertė įvairiausiais darbais, negalėjo skirti 
savo draugui daug laiko. Vis dėlto pokalbiai suteikė jiems naujų 
jėgų, Ir juodu pasižadėjo neleisti savo sieloms apsnūsti. 

Netrukus jaunesniojo Sečio sūnaus viešnagė išjudino visą 
haremą: pagyvenusios kilmingos damos pageidavo su juo pa- 
sišnekučiuoti, įkyrėdavo jam ligi gyvo kaulo pasakodamos sa- 
vo prisiminimus ir žarstydamos patarimus; daugelis amatinin- 
kų ir pareigūnų siekė jo palankumo, o haremo valdytojas ne- 
siliovė rodęs Ramziui didžiausią dėmesį ir pagarbą, kad šis 
papasakotų savo tėvui, kaip puikiai tvarkoma faraono valda. 
Norint pasislėpti sode ir ramiai paskaityti senųjų rašytojų kū- 
rinius, reikėjo griebtis nepaprastų gudrybių. Jausdamasis šia- 
me rojuje tikru belaisviu, karalaitis stvėrė kelionmaišį, demblį 
bei lazdą ir niekam nieko nesakęs išvyko iš Mer-Uro. Žinojo, 
kad Mozė jį supras. 

Budrius įmito; kelios žygio dienos grąžins jam ankstesnį žvit- 
rumą. 


Rūmų saugumo tarnybos viršininkas visiškai nusivarė nuo 
kojų. Dar niekada per visus karjeros metus jam neteko tiek 
dirbti lakstant šen bei ten, šaukiantis dešimtis atsakingų dar- 
buotojų, atkakliai tikrinant kiekvieną smulkmeną, atnaujinant 
kvotas ir grasinant pašnekovams siaubingomis bausmėmis. 

Nesuprasi, ar kas nors trukdė tyrimui, ar administracijos me- 

chanizmas pats ėmė kliūti ir strigti. Aukštąjį pareigūną iš tiesų 
bandyta paveikti, bet jis nepajėgė nustatyti, iš kur sklido spau- 
dimas, o karalienės bijojo labiau nei bet kurio dvariškio, nors 
ir Žiauriausio. 

Įsitikinęs, kad išnaudojo visas savo galimybes ir nė per plauką 
nepasistūmė į priekį, jis nuėjo pas Tują. 

— Jūsų Didenybe, esu jums ištikimas kūnu ir siela. 

— Mane domina jūsų profesiniai sugebėjimai. 

— Jūs manęs paprašėte nustatyti tiesą, kad ir kokia ji būtų. 

— Tikrai taip. 

— Jūs neturėtumėte jaustis apvilta, nes... 

— Apie tai leiskite spręsti man pačiai. Pereikime prie faktų. 

Saugumo tarnybos viršininkas vis dar dvejojo. 

— Noriu pabrėžti, kad mano atsakomybė... 

Karalienės žvilgsnis sutrukdė aukštajam pareigūnui sugie- 
doti sau ditirambą. 

- Jūsų Didenybe, klausytis tiesos kartais labai sunku. 

— Klausau jūsų. 

Viršininkas nurijo seiles. 

— Esu priverstas pranešti jums apie dvi didžiules nesėkmes. 


Amenis rūpestingai perrašinėjo potvarkius, kuriuos priva- 
lėjo žinoti kiekvienas karališkasis raštininkas. Nors Ramzio 
nepasitikėjimas jį užgavo, Amenis žinojo, kad karalaitis su- 
grįš, tad tęsė savą asmens sekretoriaus darbą lyg niekur nieko. 

Kai Budrius užšoko jam ant kelių ir ėmė savo minkštu drėg- 
nu liežuviu laižyti skruostus, Amenis pamiršo visus priekaiš- 
tus ir džiugiai pasveikino sugrįžusį Ramzį. 

— Buvau tikras, kad rasiu tavo darbo kambarį tuščią, - prisi- 
pažino karalaitis. 

— O kas tvarkytų dokumentus? 

— Tavo vietoje nepakęsčiau, jei draugas išvyktų taip staigiai 
ir net neperspėjęs. 

— Na, tavo vieta ir manoji - tai ne tas pat; tokia dievų valia, 
ir aš jai paklūstu. 

— Atleisk man, Ameni. 

— Aš prisiekiau būti tau ištikimas ir laikysiuosi duoto žo- 
džio, kitaip pragaro dvasios perrėš man gerklę! Kaip matai, 
mano paskatos grynai egoistinės. Tavo kelionė buvo maloni? 

Ramzis papasakojo jam apie haremą, apie Mozę ir Setau, 
tačiau nutylėjo trumpą susitikimą su Nefertare. Tai buvo žavi 
akimirka, kuri išliks jo atmintyje kaip reta brangenybė. 

— Tu grįžai pačiu laiku, - pranešė Amenis. - Karalienė pa- 
geidauja tave išvysti kaip galima greičiau, o Aša kviečia mus 
pietų. 


Aša priėmė Ramzį su Ameniu savo tarnybos būstinėje, ku- 
rią Užsienio reikalų ministerija buvo ką tik jam paskyrusi mies- 
to centre, netoli nuo jo darbovietės pastato. Nors Aša buvo 
dar visai jaunas, atrodė jau kaip prityręs diplomatas: lipšnus, 
taikingas, besirūpinąs savo išvaizda. Aša uoliai sekė paskutinę 
Memfio madą - klasikinių formų ir akį rėžiančių spalvų miši- 
nį. Dabar prie įgimtos jaunojo diplomato elegancijos prisidė- 
jo pasitikėjimas savimi, kurio Ramzis anksčiau nebuvo paste- 
bėjęs. Berods Aša tikrai rado savo kelią. 

— Atrodai patenkintas savo likimu, - tarstelėjo Ramzis. 

— Mane nukreipė teisinga linkme, be to, man padėjo sėk- 
mingai susiklosčiusios aplinkybės, todėl mano pranešimas apie 
Trojos karą buvo pagrįstai pripažintas tiksliausiu iš visų. 

— Tiesą sakant, kas gi ten vyksta? 

— Trojėnai neišvengiamai pralaimės. Priešingai nei tie, ku- 
rie tiki Agamemnono gailestingumu, aš manau, kad gyvento- 
jai bus išžudyti, o miestas sugriautas. Bet mes nesikišime. Egip- 
to šis konfliktas visiškai neliečia. 

— Išsaugoti taiką — štai ko labiausiai trokšta Setis. 

— Kaip tik dėl to jis toks susirūpinęs. 

Sunerimę Ramzis su Ameniu vienu metu uždavė Ašai tą 
patį klausimą: 

— Manai, kad mums gresia karas? 

— Sukruto hetitai. 

Pačiais pirmaisiais valdymo metais Sečiui teko malšinti su- 
kilusius beduinus. Hetitų skatinami, jie užplūdo Palestiną ir 
paskelbė ją nepriklausoma karalyste. Tačiau maištingos gru- 
puotės netrukus sunaikino viena kitą. Padėčiai aprimus, Fara- 
onas surengė žygį į Kanaaną siekdamas grąžinti kraštui taiką, 
prijungti prie Egipto pietinę Siriją ir įvesti kontrolę finikiečių 
uostams. Trečiaisiais valdymo metais visi manė, kad tiesiogi- 
nis susidūrimas su hetitų pajėgomis bus neišvengiamas, bet 
abi armijos nepajudėjo iš savo pozicijų, o paskui atsitraukė į 
užnugario stovyklavietes. 

— Ką būtent tu sužinojai? — paklausė Ramzis. 

— Tai konfidenciali informacija. Nors tu ir karališkasis rašti- 
ninkas, bet diplomatinei tarnybai nepriklausai. 

Ir Aša dešiniuoju smiliumi palygino savo dabitiškus neprie- 
kaištingai pakirptus ūsiukus. Ramzis net sutriko nesuprasda- 
mas, ar šis kalba rimtai, tačiau pašaipi ugnelė sąmojingose bi- 
čiulio akyse jį nuramino. 

— Hetitai kursto neramumus Sirijoje; kai kurie finikiečių ku- 
nigaikščiai pasirengę jiems padėti - žinoma, už padorų atlygini- 
mą. Karo patarėjai siūlo faraonui ryžtis greitai intervencijai; 
sprendžiant iš paskutinių atgarsių, Setis laiko ją esant būtiną. 

— Ar tu dalyvausi Žygyje? 

— Ne. 

— Tu ką, jau patekai nemalonėn? 

— Ne visai. 

Subtilūs Ašos veido bruožai truputį persikreipė, tarsi Ram- 
zio klausimai būtų pasirodę jam netinkami. 

— Man patikėta kita užduotis. 

— Kokia? 

— Šįkart aš tikrai privalau laikyti liežuvį už dantų. 

— Slapta užduotis! - sušuko Amenis. - Nuostabu, bet... pa- 
vojinga. 

— Aš tarnauju Valstybei. 

— Tu tikrai negali ničnieko mums pasakyti? 

— Aš išvykstu į pietus — daugiau neklausinėkite, vis tiek ne- 
atsakysiu. 


Budrius deramai įvertino jam suteiktą privilegiją: gausias vai- 
šes, patiektas karalienės sode. Rodydamas savo džiaugsmą ir dė- 
kingumą, jis stengėsi kuo švelniau lyžtelėti Tujos rankas, didžiai ją 
tuo pralinksmindamas. Ramzis nekantriai kramtė žolės stiebelį. 

— Tu turi gerą šunį, sūnau; tai didelė laimė. Vertink jį. 

— Tu norėjai mane pamatyti. Štai aš. 

— Kaip pavyko viešnagė Mer-Uro hareme? 

— Tu visada viską Žinai! - 

— Juk aš privalau padėti Faraonui valdyti, tiesa? 

— Kokie tyrimų rezultatai? 

— Saugumo tarnybos viršininkas pasiekė daugiau, nei aš iš 
jo tikėjausi. Mes pajudėjome į priekį, bet naujienos nelabai 
džiuginančios. Vadeliotojas, kuris įviliojo tave į spąstus, buvo 
rastas — deja, nebegyvas. Jo lavoną aptiko apleistame kluone į 
pietus nuo Memfio. 

— Kaip jis ten pateko? 

— Apie tai nežinoma nieko tikra. O dirbtuvės, kur buvo ga- 
minami nekokybiški rašalo luiteliai, šeimininko nustatyti ne- 
įmanoma: kažkas sunaikino archyve saugotą papirusą, kur buvo 
nurodytas jo vardas. 

— Tokį nusikaltimą galėjo įvykdyti tik žymus asmuo! 

— "Tu teisus: Žymus; be to, toks turtingas ir įtakingas, kad 
galėjo papirkti bendrininkus. 

— Tokia korupcija man šlykšti... Mes neturime sustoti pu- 
siaukelėje! 

— Įtari, kad aš - bailė? 

— Ką tu, mama! 

— Man patinka tavo pasipiktinimas; niekada nesitaikstyk su 
neteisybe. 

— Ką dabar daryti? 

— Saugumo tarnybos viršininkas nesugebės nuveikti ką nors 
daugiau; aš perimsiu estafetę. 

— Esu tavo žinioje: įsakyk, ir aš paklusiu. 

— Tu pasiryžęs šitaip pasiaukoti, kad sužinotum tiesą? 

— Aš nesugebu atskleisti net tos tiesos, kuri glūdi manyje. 

Ramzis nedrįso išsipasakoti motinai atviriau ir pasirodyti 

juokingas jos akyse. 

— Tikras vyras nesitenkina viltimis, jis veikia. 

— Net jeigu likimas jam priešiškas? 

— Jo valioje pakeisti savo likimą; jei jis to nesugeba, tegu dėl 
savo nelaimių kaltina ne kitus, o tik savo menkumą. 

- Tarkim, kad pasikėsinimą į mano gyvybę surengė Šenaras. 

Karalienės veidą aptemdė liūdesys. 

— Tai baisus kaltinimas. 

— Tau taip pat drasko širdį tas įtarimas? 

— Jūs abu mano sūnūs; aš myliu ir vieną, ir kitą. Net jei judu 
esate skirtingų būdų, ir net jei abu - kiekvienas savaip - trokš- 
tate garbės, kaip aš galiu pripažinti, kad tavo brolis toks niek- 
šas? 

Ramzis susvyravo: ar tik noras valdyti nebus taip jį apaki- 
nęs, kad jis pasiruošęs įžvelgti kraupiausią sąmokslą ten, kur 
jo visai nėra? 

— Mano draugas Aša būgštauja, kad taika išsilaikys nebeilgai. 

— Jis gerai informuotas. 

— Ar tėvas nusprendė kariauti su hetitais? 

— Susiklosčiusi padėtis verčia jį pasielgti būtent šitaip. 

— Aš noriu vykti su juo ir kovoti už savo kraštą. 

Šenarui skirtame rūmų sparne jo tarnautojai ir pavaldiniai 
vaikštinėjo kaip žemę pardavę. Visi slankiojo pasieniais ir vykdė 
savo pareigas griežčiausiai laikydamiesi nurodymų; slogios at- 
mosferos nepraskaidrino nei juokas, nei pokalbiai. 

Didžioji naujiena užgriuvo juos kaip griausmas iš giedro dan- 
gaus baigiantis rytmečiui: neatidėliotina dviejų rinktinių pul- 
kų mobilizacija, ruošiantis skubiems kariniams veiksmams. 
Trumpai tariant, karas su hetitais! Šenaras buvo priblokštas. 
Ši ginkluota akcija kenkė prekybos politikai, kurią jis buvo pra- 
dėjęs įgyvendinti ir tikėjosi netrukus sulauksiąs pirmųjų jos 
vaisių. 

Dėl to kvailo susidūrimo visi jausis nesaugūs, o tai kenks 
sandoriams. Kaip ir daugybė jo pirmtakų, Setis įklimpo liūne. 
Vis ta pati pasenusi moralė, tas pats siekimas apsaugoti Egip- 
to teritoriją, užtikrinti civilizacijos didybę švaistant energiją, 
kuri taip praverstų kitur! Šenaras nespėjo sužlugdyti faraono 
karo patarėjų reputacijos ir įrodyti jų naivumo. Tiems karei- 
voms terūpėjo su kuo nors susikibti; jie vaizdavosi esą užka- 
riautojai, kuriems privalo nusilenkti visos tautos. Jeigu Žygyje 
Egipto armija bus sutriuškinta, jis, Šenaras, išvys tuos nevykė- 
lius lauk iš rūmų. 

Kas valdys šalį, kol nebus Faraono, jo artimiausio padėjėjo 
ir vyriausiojo karvedžio? Žinoma, karalienė Tuja. Nors jos ir 
Šenaro pokalbiai buvo gana reti, o kartais aštrūs, juodu siejo 
tikras nuoširdus prisirišimas. Išmušė valanda, kada reikia tie- 
siai ir atvirai pasikalbėti su motina. Tuja ne tik jį supras, bet ir 
paveiks Setį, kad šis išsaugotų taiką. Todėl Šenaras išreikala- 

vo, kad karalienė priimtų jį kuo greičiau, nors jos dienotvarkė 
buvo perpildyta. 

Tuja susitiko su juo priėmimų salėje, po vidurdienio. 

— Kokia iškilminga aplinka mudviejų pasimatymui, mieloji 
mama! 

— Galėčiau lažintis, kad tu atėjai ne privačiu reikalu. 

— Atspėjote, kaip visuomet. Ir iš kur tik tas jūsų šeštasis po- 
jūtis?! 

— Sūnui nedera pataikauti motinai. 

— Jūs nemėgstate karo, tiesa? 

— O kas jį mėgsta? 

— Ar mano tėvo sprendimas nėra kiek skubotas? 

— Tu manai, kad jis sugeba veikti neapgalvotai? 

— Ne, žinoma; bet aplinkybės... Hetitai... 

— Juk tu mėgsti gražius drabužius? 

— Taip, be abejo, tačiau... 

— Eikš. 

Tuja nusivedė vyresnįjį sūnų į gretimą salę. Ten ant žemo 
staliuko gulėjo prašmatnus perukas ilgomis banguotomis plau- 
nas, kurio apačią puošė kutai, ir kryžmai surišama juosta, tu- 
rinti prilaikyti apdarą per liemenį. 

— Jie puikūs, ar ne? 

— Taip, nuostabaus darbo. 

— Ši apranga skirta tau. Tėvas pasirinko tave savo vėliavne- 
šiu. Žygio į Siriją metu tu būsi jo dešinėje. 

Šenaras išblyško. 

Stovėdamas karaliaus dešinėje, vėliavnešys visada laikyda- 
vo kotą, kurio viršuje puikavosi avino galva — vienas iš perga- 
lių dievo Amono simbolių. Tad vyresnysis Faraono sūnus trauks 
į karo žygį kartu su tėvu ir mūšio metu bus pirmoje kovotojų 
eilėje. 

Ramzis nekantriai trypčiojo po kambarį. 

Kodėl Amenis taip delsia ir neatneša įsako, kuriame nuro- 
dyti pagrindiniai rūmų pareigūnai, vyksiantys su Sečiu kartu į 
žygį? Karalaitis nekantravo norėdamas sužinoti, kokį karinį 
laipsnį jam suteikė. Tiesą sakant, ne tiek jam rūpėjo skambus 
laipsnis, kiek galimybė kautis. 

— Na, pagaliau! Kur tas sąrašas? 

Amenis nuleido galvą. 

— Kas atsitiko? 

— Skaityk pats. 

Karaliaus įsaku Šenaras buvo paskirtas vėliavnešiu. Ram- 
zio vardas ten net nebuvo paminėtas. 


Visose Memfio kareivinėse buvo paskelbta kovinė pareng- 
tis. Rytojaus dieną pėstininkai ir karo vežimai, pačiam Farao- 
nui vadovaujant, pajudės keliu į Siriją. 

Ramzis praleido dieną pagrindinių kareivinių kieme. Kai su- 
temus jo tėvas išėjo iš karo tarybos, Ramzis išdrįso jį užkalbinti: 

— Ar galiu kreiptis į jus su prašymu? 

— Klausau tavęs. 

— Aš noriu vykti kartu su jumis. 

— Mano įsakas negali būti pakeistas. 

— Man nerūpi būti karininku, aš tik noriu kautis su priešu. 

— Vadinasi, mano sprendimas buvo teisingas. 

— Aš... aš nesuprantu! 

— Noras, neatitinkąs tikrovės, - vieni niekai. Norint kautis 
su priešu, reikia tai sugebėti. O tu, Ramzi, to nemoki. 


Kai pyktis ir nusivylimas išsisklaidė, Šenarui jo naujosios 
pareigos ėmė net patikti, nes jos teikė aibę progų būti paste- 
bėtam ir pagerbtam. Iš tiesų neįmanoma likti sosto įpėdiniu, 
nepademonstravus savo karinių sugebėjimų. Nuo pirmųjų Tė- 
bų karalių laikų faraonas privalėjo įrodyti, kad sugeba apsau- 

goti teritorijos vienybę ir apsiginti nuo užpuolikų. Taigi Šena- 
ras prisitaikė prie netikusios, bet liaudžiai labai svarbios tra- 
dicijos. Ji net pasirodė jam bemaž maloni, kai pastebėjo, ko- 
kiu apmaudžiu žvilgsniu Ramzis palydėjo išžygiuojantį armi- 
jos avangardą, kuriam priklausė ir vėliavnešys. 

Į karą traukiančios armijos išvykimą, kaip ir kiekvieną ypa- 
tingą įvykį, lydėjo šventė. Liaudis gavo poilsio dieną ir nepra- 
leido progos paskandinti savo rūpesčius ir nerimą alaus stati- 
nėse. Tačiau kas galėjo abejoti Sečio pergale? 

Nors asmeninis triumfas Šenarą džiugino, jis vis dėlto nega- 
lėjo atsikratyti tam tikro nerimo. Juk kautynėse gali nepasi- 
sekti ir geriausiam kariui. Šenarui darėsi bloga vien įsivaizda- 
vus, kad jis gali būti sužeistas ar suluošintas. Kai armija pa- 
sieks frontą, jam reikės pasirūpinti savimi ir pasisaugoti palie- 
kant pavojingiausias užduotis kariškiams profesionalams. 

Šiaip ar taip, laimė ir vėl jam nusišypsojo: juk žygio metu jis 
turės progų pasikalbėti su tėvu ir tokiu būdu nulemti savo at- 
eitį. Dėl tokios perspektyvos buvo verta pasistengti, net atsi- 
sakant įprasto rūmų komforto - žinoma, laikinai. 

Ramzio nusivylimas tik skatino Šenarą įveikti visus nepato- 
gumus ir išbandymus. 


Bakhenui nepatiko naujieji šauktiniai: vieni provincialai. 
Gresiant karui, armiją papildydavo savanoriai, svajoją apie žyg- 
darbius tolimose šalyse. Tačiau būsimuosius kareivius reikėjo 
apmokyti. O ta netašytų valstiečių savanorių kariauna pražy- 
giuos nebent Memfio priemiesčiais ir bemat grįš į savo lau- 
stiprus, kvadratinio, trumpa barzda apžėlusio veido vyriškis, 
buvo įpareigotas apmokyti naujokus. 

Savo žemu, kimiu balsu jis įsakė kiekvienam užsikelti ant 
dešinio peties po akmenų prigrūstą maišą ir bėgti palei karei- 
vinių sienas tol, kol jis lieps sustoti. 

Atranka buvo žiauri ir greita: dauguma prastai apskaičiavo 
savo jėgas, užduso ir ėmė vienas po kito mesti nešulius žemėn. 
Bakhenas dar palaukė ir nutraukė išbandymą tik tada, kai li- 
ko kokie penkiasdešimt naujokų. Didžiai nustebęs, jis atpaži- 
no vieną iš būsimųjų kareivių: visa galva aukštesnis už daugu- 
mą kitų, jis atrodė visai nepavargęs. 

— Karalaiti Ramzi! Jums čia ne vieta. 

— Aš noriu išmokti visko, kas būtina kariui, ir gauti pažymą, 
kad tinku karinei tarnybai. 

— Bet juk... jums šito nereikia! Jums gana... 

— Aš taip nemanau, tu nė to tiek. Sklaidydamas papirusus, 
kariu netapsi! 

Šitaip netikėtai užkluptas, Bakhenas suglumęs pasukiojo 
odines apyrankes, pabrėžiančias jo įspūdingus bicepsus. 

— Keblus dalykas... 

— Gal kartais pabūgai, Bakhenai? 

— Aš, pabūgau? Stokit rikiuotėn! 

Tris dienas, kurios, atrodė, niekad nesibaigs, Bakhenas įvai- 
riausiais būdais bandė likusius naujokus nuvarydamas juos li- 
gi paskutiniųjų. Pagaliau atrinko dvidešimt ištvermingiausių. 
Į tą skaičių įėjo ir Ramzis. 

Ketvirtą dieną būsimi kariai pradėjo mokytis valdyti gin- 
klus: vėzdus, trumpus kalavijus ir skydus. Bakhenas pasitenki- 
no keletu patarimų, o paskui įsakė jaunuoliams kautis vienam 
su kitu. 

Kai vienas iš jų buvo sužeistas į ranką, Ramzis padėjo kala- 
viją ant žemės. Jo pavyzdžiu pasekė ir kiti. 

— Čia dabar kas?! - sugriaudėjo Bakhenas. - Tęskit pratybas 
arba nešdinkitės! 

Naujokai pakluso vado įsakymui. Netruko paaiškėti, kuris 
iš jų — nevikrus, o kuriam trūksta energijos. Tokie, žinoma, 
buvo pašalinti. Iš viso pradinio būrio liko vos tuzinas savano- 
rių, pripažintų tinkamais tapti profesionaliais kariais. 

Ramzis laikėsi šauniai. Dešimt dienų intensyvių pratybų ne- 
palaužė jo įkarščio. 

Vienuoliktosios dienos rytą Bakhenas pareiškė: 

— Man reikia karininko. Vieno! 

Visi kandidatai, išskyrus vieną, pasirodė puikiai šaudą iš aka- 
cijos medžio lanko, kurio strėlės skriejo penkiasdešimt metrų 
tiesia linija. 

Maloniai nustebintas, Bakhenas parodė jiems labai didelį lan- 
ką, kurio priekinę dalį dengė rago plokštelės. Paskui per šimtą 
penkiasdešimt metrų nuo lankininkų jis pastatė vario luitą. 

— Paimkit šį ginklą ir perverkit taikinį. 

Daugumai nepavyko net įtempti lanko, du sugebėjo iššauti, 
bet jų strėlės nulėkė tik šimtą metrų. 

Varstomas pašaipaus Bakheno žvilgsnio, Ramzis priėjo prie 
lanko paskutinis. Kaip ir jo draugai, jis turėjo teisę iššauti tris 
kartus. 

— Nederėtų Faraono sūnui išstatyti save pajuokai. Ir stipres- 
niems už jus nepavyko pataikyti. 

Ramzis susikaupė ir galvojo tik apie taikinį; visa kita aplink 
jį tiesiog kažkur pradingo. 

Nepaprastų pastangų prireikė jau norint įtempti lanką. Ram- 
ziui net raumenis sugėlė, bet jis vis dėlto įveikė templę iš jau- 
čio sausgyslės. 

Pirmoji strėlė pralėkė į kairę nuo taikinio. Bakhenas nusi- 
šiepė. 

Ramzis iškvėpė orą, užgniaužė kvapą ir beveik tuoj pat pa- 
leido antrą strėlę, ši praskriejo virš vario luito. 

— Paskutinis bandymas, - pranešė Bakhenas. 

Karalaitis užsimerkė ir įsivaizdavo taikinį taip aiškiai, tarsi 
jis būtų visai čia pat. Ramziui pasirodė, kad jis tampa strėle, o 
ši jaučia nenugalimą norą susilieti su taikiniu. 

Trečias šūvis buvo pergalingas. Strėlė perskrodė orą, zvimb- 
dama kaip įpykusi širšė, ir pervėrė vario luitą. 

Visi naujokai audringai sveikino nugalėtoją. Ramzis grąži- 
no didįjį lanką Bakhenui. 

— Pridedu dar vieną išbandymą, - pareiškė šis. - Susirėmi- 
mą su manim. Be ginklų. 

— Ar jis numatytas taisyklėse? 

— Taisykles čia nustatau aš. Tai ką, bijote? 

— Duok man karininko patentą. 

— Kaukitės! Įrodykite, kad sugebat stoti prieš tikrą karį! 

Ramzis buvo aukštesnis už Bakheną, bet ne toks raumenin- 
gas. Be to, jam trūko įgūdžių ir ištvermės. Todėl jis nutarė pa- 
sikliauti savo greita reakcija. Bakhenas puolė neperspėjęs, 
Ramzis vikriai išsisuko, ir priešininko kumštis tik kliudė jo kairį 
petį. Penkiskart paeiliui Bakheno puolimai baigėsi smūgiavi- 
mu tuštumon; suirzęs jis griebė Ramzį už kairės kojos ir išmu- 
šė jį iš pusiausvyros. Tačiau šis išsilaisvino spyręs Bakhenui į 
veidą ir skiausčiu delnu kirto jam per pakaušį. 

Ramzis pamanė laimėjęs kovą, bet Bakheno išdidumas ne- 
galėjo susitaikyti su tokiu rezultatu: pašokęs ant kojų, stipruo- 
lis puolė faraono sūnų ir galvos smūgiu į krūtinę parbloškė šį 
ant žemės. 


Gražioji Izetė ištepė savo mylimojo krūtinę tokiu veiksmin- 
gu tepalu, kad skausmas kaipmat aprimo. 

— Na, kuo mano ranka blogesnė už žiniuonės? 

— Kvailas buvau, - sumurmėjo Ramzis. 

— Tas pabaisa galėjo tave užmušti. 

— Jis dirbo savo darbą. Aš maniau, kad nugalėjau jį. Jei taip 
būtų nutikę mūšio lauke, būčiau jau nebegyvas. 

Gražiosios Izetės ranka glamonėjo vis švelniau ir drąsiau. 

— Aš tokia laiminga, kad tu likai čia! Karas - tokia šlykštynė. 

— Kartais jis būtinas. 

— Tu net nežinai, kaip aš tave myliu. 

Ir Izetė prigludo prie Ramzio, lanksti it lotoso stiebas. 

— Pamiršk smurtą ir kautynes; argi aš ne geresnė už juos? 
Ramzis neatstūmė jos ir pasidavė visa apimančiam malo- 

numui, kurį jam teikė jauna, graži, mylinti moteris. Tačiau šir- 

dies gilumoje jis jautė kur kas didesnę laimę, apie kurią Izetei 

net neprasitarė: Ramzis džiūgavo gavęs savąjį karininko pa- 


tentą. 

Egipto armijos sugrįžimas buvo atšvęstas iškilmingai ir puoš- 
niai. Rūmuose visi nerimastingai laukė Žinių apie karo eigą. 
Sukilę libaniečiai priešinosi vos keletą dienų. Netrukus jie pri- 
siekė amžiną ištikimybę ir pareiškė tvirtai ketiną būti nuolan- 
kūs Faraono pavaldiniai. Setis pareikalavo iš Libano patvir- 
tinti savo gerus ketinimus ir pristatyti Egiptui didelį kiekį pir- 
marūšės kedro medienos, kad būtų galima prieš šventyklų fa- 
sadus pastatyti naujus stulpus vėliavoms iškelti. Be to, iš to 
kedro būtų pagaminti keli laivai, skirti dievams nešti šventi- 
nėse procesijose. Libano kunigaikščiai vienu balsu paskelbė, 
kad Faraonas esąs Ra - dieviškosios šviesos įsikūnijimas, ir 
kad tai jis teikiąs jiems gyvybę. 

Kadangi Egipto intervencija buvo tokia greita, Setis atžy- 
giavo į Siriją nesutikęs pasipriešinimo. Hetitų karalius Muva- 
talis nespėjo sušaukti patyrusios kariuomenės ir nutarė ver- 
čiau stebėti padėtį iš tolo. Štai kodėl įtvirtintas Kadešo mies- 
tas, tasai hetitų galybės simbolis, atvėrė egiptiečiams savo var- 
tus. Netikėtai užkluptas, Kadešas vis tiek nebūtų atlaikęs ke- 
lių vienas po kito suruoštų puolimų. Setis nustebino savo kar- 
vedžius pasitenkindamas tuo, kad pastatė Kadeše stelą, užuot 
nušlavęs tvirtovę nuo Žemės paviršiaus. Sečio nutarimas paty- 
liukais buvo kritikuojamas, o daugelis tiesiog nesuprato, koks 
galėtų būti tokios neįtikėtinos strategijos tikslas. 

Kai tik egiptiečių armija atsitraukė nuo Kadešo, Muvatalis 
su galinga kariuomene užėmė tvirtovę, tokiu būdu ši vėl pate- 
ko hetitų valdžion. 

Tada prasidėjo derybos. Siekdami išvengti kruvino susidū- 

rimo, abu valdovai per savo pasiuntinius susitarė, kad hetitai 
nebekurstys jokių neramumų nei Libane, nei finikiečių uos- 
tuose, O egiptiečiai nebepuls Kadešo ir jo apylinkių. 

Tai buvo taika. Žinoma, netvirta, bet vis dėlto taika. 


Kaip pripažintas sosto įpėdinis ir naujas karvedys, Šenaras 
vadovavo pokyliui, į kurį buvo sukviesta daugiau nei tūkstan- 
tis svečių. Visi jie džiūgaudami ragavo įmantrius patiekalus, 
gėrė puikų vyną, pagamintą dar antraisiais Sečio valdymo me- 
tais, ir grožėjosi jaunomis nuogomis šokėjomis, kurių grakš- 
tiems judesiams pritarė fleitų ir arfų melodijos. 

Faraonas tik trumpai pasirodė pokylyje, užleisdamas vyres- 
niajam sūnui sėkmingo karo žygio atneštą šlovę. Tarp svečių 
buvo Mozė, Amenis ir net Setau, kuriam Ramzis šia proga 
padovanojo prašmatnų apdarą. Juos pakvietė kaip buvusius 
Kap'o mokinius, kurių laukė puiki ateitis. 

Amenis, kurio atkaklus noras atskleisti nekokybiško rašalo 
gamybos paslaptį nė kiek neišblėso, kalbėjosi su Memtio pa- 
reigūnais ir lyg atsitiktinai užduodavo jiems nekaltus klausi- 
mus apie pastaruoju metu uždarytas rašalo luitelių dirbtuves, 
tačiau visos jo pastangos buvo nesėkmingos. 

Setau skubiai pakvietė Šenaro ūkvedys, nes patalpose, kur 
buvo laikomi ąsočiai su pienu, kažkas pastebėjo gyvatę. Setau 
aptiko įtartiną angą, įkišo ten galvutę česnako ir užkimšo sky- 
lę žuvimi. Vargšė gyvatė nebeiššliauš iš savo urvo. Ūkvedžio, 
kurį Setau laikė nepaprastu savimyla, džiaugsmas truko neil- 
gai: kai jaunuolis parodė jam raudonai baltą gyvatę su iltimis, 
kyšančiomis užpakalinėje žandikaulio dalyje, pasipūtėlis spru- 
ko kiek kojos neša. „Na, ir kvailys, - pagalvojo Setau, - juk 
kiekvienam aišku, kad šita rūšis visiškai nekenksminga“. 

Mozę apsupo dailios moterys, kurioms krito į akį jo vyriš- 
kas stotas. Daugelis jų būtų mielai prisigretinusios prie Ram- 
zio, bet gražioji Izetė uoliai jį saugojo. Nuomonė apie abiejų 

jaunuolių gabumus ir ateitį vis gerėjo: sklandė gandai, kad Mo- 
zei siūlomos aukštos administracinės pareigos, o Ramzio drą- 
sa neabejotinai turinti jam pelnyti aukštą postą, jei ne dvare, 
tai armijoje. 

Pasinaudojus pertrauka tarp šokių, abiem draugams pavy- 
ko pasprukti į sodą, ir juodu stabtelėjo pasišnekučiuoti. 

— Ar girdėjai Šenaro kalbą? 

— Ne, mano švelnioji sužadėtinė tuo metu rado kitų užsiė- 
mimų. 

— Tavo vyresnysis brolis kiekvienam sutiktajam tvirtina, kad 
jis — didysis nugalėtojas, laimėjęs šį karo žygį. Jo dėka Egipto 
nuostoliai buvę minimalūs, o ginkluota jėga užleido vietą diplo- 
matijai. Be to, jis užsimena, kad Setis atrodė labai pavargęs: juk 
valdžia sekina žmogaus jėgas, tad Šenaro paskyrimas regentu — 
nebe už kalnų. Jis jau parengė valdymo programą: teikti pirme- 
nybę tarptautinei prekybai, atsisakyti bet kokių konfliktų, eko- 
nomikos srityje eiti į sąjungą net su aršiausiais mūsų priešais. 

— Aš juo bjauriuosi. 

— Nelabai patraukli asmenybė, čia aš visiškai sutinku su ta- 
vimi; bet jo projektai verti dėmesio. 

— Moze! Tik ištiesk hetitams delną — jie bemat nurėš tau 
ranką! 

— Karu nieko neišspręsi. 

— Šenaras pavers Egiptą nuolankia ir nuskurdusia šalimi. 
Faraonų žemė - atskiras pasaulis. Kai ji buvo silpna ar perne- 
lyg patikli, ją užgrobė azijiečiai. Prireikė didelio didvyriškumo 
išvyti užkariautojus ir nustumti juos toli nuo mūsų sienų. Jei 
mes sudėsime ginklus, mus išnaikins. 

Ramzio įkarštis nustebino Mozę: 

— Pripažįstu, taip kalbėti dera vadui ir valdovui. Bet ar tu 
tikras, kad tokia kryptis teisinga? 

— Norint išsaugoti mūsų šalies vienybę ir leisti dievams vieš- 
patauti šioje žemėje, kito kelio nėra. 

— Dievai... Ar dievai tikrai yra? 

— Ką tu nori tuo pasakyti? 

Mozė nespėjo atsakyti draugui: tarp jo ir Ramzio įsiterpė 
būrelis merginų ir apipylė juos klausimais apie jųdviejų ateitį. 
Tačiau gražioji Izetė nedelsdama įsikišo į pokalbį ir išvadavo 
mylimąjį. 

— Mane sulaikė tavo vyresnysis brolis, - prisipažino ji. 

— Kokia proga? 

— Jis neatsisako ketinimo mane vesti. Dvare visi šneka apie 
vieną ir tą patį: Setis tuoj pakvies Šenarą kartu valdyti Egiptą. 
"Tavo brolis siūlo man tapti didžiąja valdovo sutuoktine. 

Staiga Ramziui nutiko keistas dalykas: jo siela tarsi Žaibiš- 
kai paliko Memfį ir nuskriejo į Mer-Uro haremą pažvelgti į 
stropią merginą, aliejinės lempos šviesoje perrašinėjančią Pta- 
hotepo maksimas. 

Gražioji Izetė pastebėjo mylimojo sumišimą. 

— Tu negaluoji'? 

— Įsidėmėk: aš nežinau, kas yra liga, - sausai atkirto jis. 
— Tu atrodei toks tolimas... 

— Aš susimąsčiau. Na, ir kaip, tu priėmei Šenaro pasiūlymą? 

— Juk aš jau tau sakiau, ką apie tai manau. 

— Sveikinu, Izete: tu būsi mano karalienė, 0 aš tavo tarnas. 

Pusiau niršdama, pusiau juokdamasi Izetė ėmė kumšteliais 
trankyti Ramzio krūtinę; jis sugriebė ją už riešų. 

— Aš myliu tave. Tave, Ramzi; ir noriu gyventi su tavimi. Na, 
kaip man priversti tave tai suprasti? 

— Prieš tapdamas vyru ir tėvu, privalau aiškiau suvokti, ko- 
kiu keliu noriu eiti. Duok man laiko. 

Kvapi naktis po truputį rimo; muzikantai ir šokėjos išsiskirs- 
tė, pasitraukė ir pagyvenę dvariškiai. Vienur kitur erdviame 
rūmų sode dar buvo dalijamasi informacija ir rezgami juokin- 
gai menki sąmoksliukai siekiant palypėti karjeros laiptais, nu- 
stumti į šalį varžovą. 

Staiga ramybę sudrumstė veriantis riksmas, nuskambėjęs to- 
je pusėje, kur buvo virtuvė. 

Ramzis pirmas nulėkė įvykio vieton. Ukvedys žarstekliu kūlė 
senuką, kuris dangstydamasis rankomis stengėsi apsaugoti nuo 
smūgių bent veidą. Karalaitis griebė užpuoliką už gerklės ir 
taip spustelėjo, kad vos jo nepasmaugė. Šis paleido iš rankų 
savo ginklą, o senukas tuo tarpu pabėgo ir pasislėpė tarp indų 
plovėjų. 

— Tu jį užmuši! Paleisk! 

Ramzis atgniaužė pirštus. Išpiltas raudonio ūkvedys sunkiai 
gaudė kvapą. 

— Tas senis — tik belaisvis hetitas, - paaiškino jis. — Aš gi 
turiu jį išmokyti dirbti! 

— "Tu šitaip elgiesi su visais darbininkais? 

— Ne, tik su hetitais! 

Šenaras, kurio nematytai prabangūs drabužiai temdė ele- 
gantiškiausius apdarus, išvaikė smalsuolius: 

— Išsiskirstykite, aš pats viską išsiaiškinsiu. 

Ramzis nutvėrė ūkvedį už plaukų ir sviedė jį ant žemės: 

— Aš kaltinu tą niekšą kankinus žmogų. 

— Na, na, mielas brolau! Nesikarščiuok... Mano ūkvedys kar- 
tais griežtokas, bet... 

— Aš paduosiu skundą ir liudysiu teisme. 

— Tu?! Tu, šitaip nekenčiąs hetitų! 

— Tavo tarnas jau nebe priešas; jis pas mus dirba, ir jį reikia 
gerbti. Šito reikalauja deivės Maat įstatymas. 

— Apsieikim be skambių žodžių! Pamiršk šį įvykį. Būsiu tau 
dėkingas. 

— Aš taip pat būsiu liudytojas, - pareiškė Mozė. - Toks elge- 
sys niekuo nepateisinamas. 

— Argi būtina aštrinti padėtį? 

— Nuvesk ūkvedį pas mūsų draugą Setau, - kreipėsi Ramzis 
į Mozę. - Rytoj aš pareikalausiu skubiai iškelti bylą. 

— Tai - neteisėtas laisvės atėmimas! 

— Ar įsipareigoji patraukti savo ūkvedį teisman"? 

Šenaras sutiko. Ką padarysi - per daug svarbių liudytojų... 
geriau nepradėti mūšio, kuris iš anksto pralaimėtas. Kaltinin- 
ką nuteis ir ištrems į 0azę. 

— Teisingumas - puikus dalykas, - geraširdiškai užbaigė Še- 
naras. 

— Gerbti teisingumą — mūsų visuomenės pagrindas. 

— Argi kas sako priešingai"? 

— Jeigu tu valdysi šalį šitokiais metodais, Šenarai, aš būsiu 
tavo nesutaikomas priešas. 

— Na, ką tu čia dar prifantazavai! 

— Aš nefantazuoju - aš stebiu. Argi dideli užmojai gali būti 
įgyvendinti niekinant kitus? 

— Neperlenk lazdos, Ramzi; privalai mane gerbti. 

— Man rodos, kad mūsų faraonas, Aukštutinio ir Žemutinio 
Egipto valdovas - kol kas Setis. 

- Šaipymuisi irgi yra ribos. Rytoj tu privalėsi man paklusti. 

— Rytojus dar toli. 

— Jeigu tu ir toliau šitaip klysi, tai blogai baigsi. 

— Gal ketini su manim elgtis kaip su tuo belaisviu hetitu? 

Netekęs kantrybės, Šenaras nutraukė ginčą ir išėjo. 

— Tavo brolis - galingas ir pavojingas, - pastebėjo Mozė. - 
Ar tau būtina šitaip jį provokuoti? 

— Ašjo nebijau. Geriau pasakyk, ką turėjai omeny kalbėda- 
mas apie dievus? 

— Pats nežinau. Man į galvą ateina keistos mintys. Jos mane 
tiesiog kankina. Nenurimsiu, ko! neatskleisiu jų paslapties. 

Amenis neatsisakė savo ketinimų. Būdamas karališkojo rašti- 
ninko asmens sekretoriumi, jis galėjo patekti į daugelį admi- 
nistracijos tarnybų ir sugebėjo įsitaisyti ten draugų, padėjusių 
vykdyti tyrimą. Kaip tik tokiu būdu jis patikrino rašalą gami- 
nančių dirbtuvių sąrašą ir sužinojo jų savininkų vardus, bet, 
kaip karalienė Tuja ir buvo sakiusi Ramziui, archyvai, susiję 
su įtartina dirbtuve, iš tikrųjų dingo. 

Kadangi šis pėdsakas nutrūko, Amenis lyg ta skruzdėlė ėmėsi 
labai ilgo ir kruopštaus darbo: jis nutarė nustatyti visus didi- 
kų, tiesiogiai susijusių su raštininkų veikla, vardus ir patikrinti 
jų turto apyrašus, tikėdamasis taip surasti tą asmenį, kuriam 
priklausė nelemtoji dirbtuvė. Tačiau ilgo darbo dienos nedavė 
jokių rezultatų. 

Liko vienintelis būdas: nuosekliai apžiūrėti visus sąvartynus, 
pradedant tuo, kur Amenis vos nemirė. Prieš užrašydami ko- 
kius nors duomenis ant papiruso, sąžiningi raštininkai juodraš- 
čiui naudodavo klinties nuolaužas. Vėliau jau nebereikalingi ga- 
baliukai kartu su tūkstančiais kitų būdavo išmetami į duobę, 
kuri prisipildydavo tuo greičiau, kuo greičiau dirbo raštinė. 

Amenis net nebuvo tikras, ar esama dirbtuvės nuosavybę 
patvirtinančio akto kopijos, bet vis dėlto ėmė jos ieškoti, kas- 
dien skirdamas šiam darbui po dvi valandas ir vengdamas spė- 
lioti apie sėkmės tikimybę. 


Gražioji Izetė nepritarė Ramzio draugystei su Moze: anot 
JOS, neramus ir nepastovus hebrajas blogai veikė egiptietį. ToO- 
dėl ji pasistengė įtraukti savo mylimąjį malonumų sūkurin ir 

rūpestingai vengė net užsiminti apie vedybas. Ramzis įkliuvo į 
žabangas: bastydamasis po dvarus, sodus ir priėmimus, jis gy- 
veno kaip dykinėjąs didžiūnas, palikęs savo asmens sekreto- 
riui rūpintis einamaisiais reikalais. 

Egiptas buvo išsipildžiusi svajonė, rojus, kasdien su neiš- 
senkamu motinišku dosnumu apiberiąs laimingąjį savo stebuk- 
lingomis dovanomis. Laimė čia srūte sruvo tam, kas mokėjo 
įvertinti palmių giraitės pavėsį, saldžią kaip medus datulę, vė- 
jo dainą, lotoso grožį ar lelijų aromatą. O kai prie visų šių 
palaimų prisidėdavo mylinčios moters aistra, kas galėjo būti 
tobuliau? 

Gražioji Izetė nusprendė, kad dabar Ramzis jau visa siela 
priklauso jai: jis buvo linksmas ir aistringas kaip niekuomet. 
Jųdviejų meilės Žaidimai neturėjo nei galo, nei krašto, abipu- 
sis malonumas juos skatino ir įkvėpė. O Budrius ugdė savo 
gastronominį skonį, ragaudamas patiekalus, kuriuos ruošė tur- 
tingiausių Memfio šeimų virėjai. 

Berods likimas aiškiai nužymėjo abiejų Sečio sūnų kelius: 
valstybės valdymas - Šenarui, o Ramziui - banalus ir prašmat- 
nus aukštuomenės liūto gyvenimas. Gražioji Izetė tuo buvo 
visiškai patenkinta. 

Bet vieną rytą prabudusi ji įsitikino, kad kambaryje daugiau 
nieko nėra: Ramzis atsikėlė anksčiau ir kažkur dingo. Suneri- 
musi ir net nepasidažiusi Izetė nubėgo į sodą ir pašaukė myli- 
mąjį vardu. Jis neatsiliepė, ir Izetė visai neteko galvos. Paga- 
liau, aplaksčiusi visą sodą, ji rado Ramzį sėdintį prie šulinio 
šalia vilkdalgių gėlyno ir įtemptai kažką bemąstantį. 

— Kas tau nutiko? Aš vos nenumiriau iš baimės! 

Izetė atsiklaupė šalia Ramzio: 

— Koks dar rūpestis tave slegia? 

— Aš nesutvertas gyvenimui, į kurį tu mane stengiesi įtraukti. 

— Klysti. Argi mudu nesame laimingi? 

— Tokios laimės man negana. 

— Nereikalauk iš gyvenimo per daug, antraip jis gali atsi- 
gręžti prieš tave. 

— Vadinasi, manęs laukia šaunūs išbandymai. 

— Ar puikybę galima priskirti prie dorybių? 

— Taip - jeigu ji skatina reiklumą ir nesitenkinimą jau pa- 
siektu. Privalau pasikalbėti su tėvu. 


Po to, kai su hetitais buvo sudarytos paliaubos, bet kokia 
faraono veiksmų kritika nuščiuvo. Visi sutartinai tvirtino, kad 
Setis buvo teisus vengdamas pradėti karą, kurio baigtis kėlė 
abejonių, nors Egipto armija atrodė galinti įveikti hetitus. 

Šenaras uoliai stengėsi skleisti gandus, kad jo vaidmuo kare 
buvęs lemiamas, bet niekas nė nemanė tuo tikėti. Aukštieji 
karininkai teigė, kad vyresnysis faraono sūnus nedalyvavo jo- 
kiame mūšyje ir tenkinosi stebėdamas puolimą iš pagarbaus 
atstumo. 

Faraonas klausėsi ir dirbo. 

Jis išklausydavo savo patarėjus, kurių dalis buvo dori žmo- 
nės, perkratydavo informaciją, atsijodamas grūdus nuo pelų, 
ir nieko nespręsdavo paskubomis. 

Setis dirbo savo erdviame kabinete, įrengtame pagrindiniuo- 
se Memfio rūmuose. Šviesa sklido pro tris didelius grotuotus 
langus, kambario sienos buvo baltos, be jokių papuošimų. Bal- 
dai — paprasti ir griežti: didelis stalas; krėslas su tiesiu atlošu, 
skirtas valdovui; kėdės pintomis šiaudų sėdynėmis - lankyto- 
jams; spinta papiruso ritinėliams sudėti. 

Čia, tyloje ir vienatvėje, Dviejų Žemių Valdovas stengėsi 
numatyti kryptis galingiausios pasaulyje valstybės ateičiai ir 
neleisti jai nukrypti nuo visuotinę Tvarką įkūnijančios deivės 
Maat kelio. 

Faraono kabinete tvyrojusią tylą staiga sudrumstė riksmai, 
atsklidę iš vidinio kiemo, kur stovėdavo karaliui ir jo patarė- 
jams skirti vežimai. 

Pro langą Setis pamatė, kad nežinia kodėl padūko vienas 
arklys. Nutraukęs virvę, kuria buvo pririštas prie stulpo, jis šuo- 
liavo po kiemą grasindamas kiekvienam bandžiusiam prie jo 
prisiartinti. Vienu spyriu jis pargriovė saugumo tarnybos karį, 
kitu - pagyvenusį raštininką, nespėjusį pasislėpti, ir stabtelėjo 
gaudydamas kvapą. Kaip tik tą akimirką iš už stulpo iššoko 
Ramzis, liuoktelėjo arkliui ant nugaros ir įtempė pavadžius. 
Padūkėlis stojo piestu ir pabandė išmesti raitelį iš balno, bet 
jam nepavyko. Nugalėtas jis šniokštavo ir šnarpštė, kol galų 
gale nurimo. 

Ramzis nušoko ant žemės. Prie jo priėjo karališkosios sar- 
gybos karys: 

— Jūsų tėvas pageidauja jus matyti. 

Ramzis pirmą kartą buvo įleistas į Faraono darbo kambarį, 
kuris jį nustebino: jis tikėjosi išvysti nepaprastą prabangą, o pa- 
matė kone tuščią patalpą, ničniekuo nepagražintą. Faraonas sė- 
dėjo prie stalo. Priešais jį gulėjo išvyniotas papiruso ritinėlis. 

Nesumodamas, kaip elgtis, Ramzis sustingo vietoje per po- 
rą metrų nuo tėvo, nepasiūliusio jam atsisėsti. 

— Tu smarkiai rizikavai. 

— Ir taip, ir ne. Aš gerai pažįstu šį arklį, jis nėra piktas. Tik- 
riausiai tiesiog perkaito saulėje ir įsiuto. 

— Vis dėlto tu rizikavai per daug. Mano sargyba būtų jį su- 
tramdžiusi. 

— Aš maniau, kad elgiuosi teisingai. 

— Norėdamas patraukti dėmesį? 

— Na... 

— Atsakyk nuoširdžiai. 

— Sutramdyti pašėlusį arklį ne taip lengva. 

— Ar iš tavo žodžių aš turiu daryti išvadą, kad tu pats suruo- 
šei šį įvykį, norėdamas pasižymėti? 

Ramzis paraudo iš pasipiktinimo: 

— Tėve! Kaip jūs galit... 

— Faraonas privalo būti strategas. 

— Nejaugi jums būtų patikusi tokia strategija? 

— Jeigu tu iš tiesų būtum taip padaręs, tai aš, turėdamas 
omenyje tavo amžių, būčiau įžvelgęs čia dviveidiškumą, nieko 
gera tau nežadantį ateityje. Bet tavo reakcija mane įtikino, 
kad esi nuoširdus. 

— O juk aš ieškojau galimybės su jumis pasikalbėti. 

— Apie ką? 

— Prieš išvykdamas Sirijon, jūs man prikišote nesugebėjimą 
kautis kaip kariui. Kol jūsų čia nebuvo, aš užpildžiau šią spra- 
gą. Dabar turiu karininko patentą. 

— Dėl kurio, kaip man sakė, tau teko stipriai pakovoti. 

Ramziui nepavyko nuslėpti nuostabos: 

— Jūs... jūs Žinojote? 

— Taigi tu - karininkas. 

— Aš moku jodinėti, kautis kalaviju, ietimi ar skydu ir šaudy- 
ti iš lanko. 

— Ramzi, ar mėgsti karą? 

— Kariauti būtina, tiesa? 

— Karas atneša daug kančių; nejaugi tu nori jų pagausinti? 

— O ar yra kitas būdas mūsų šalies laisvei ir gerovei užtikrin- 
ti? Mes nieko nepuolame, bet kai mums grasina, mes duoda- 
me atkirtį. Šitaip ir turi būti. 

— Būdamas mano vietoje, ar būtumei nugriovęs Kadešo tvir- 
tovę? 

Jaunuolis susimąstė. 

— Kuo remdamasis aš galėčiau apie tai spręsti? Juk aš nieko 
nežinau apie jūsų žygį, išskyrus tai, kad taika buvo išsaugota ir 
kad Egipto liaudis liko laisva. Pateikti jums niekuo nepagrįstą 
nuomonę būtų kvaila. 

— Gal pageidauji pasikalbėti apie ką nors dar? 

Sunkiai užgniauždamas nekantravimą, Ramzis dieną naktį 
mąstė, ar jam verta papasakoti tėvui apie savo konfliktą su 

Šenaru ir atskleisti, kad numatytasis sosto įpėdinis akiplėšiš- 
kai giriasi pergale, kurios nepasiekė? Ramzis būtų mokėjęs 
rasti tinkamų žodžių ir taip išreikšti savo pasipiktinimą, kad 
tėvas pagaliau suprastų sušildęs užantyje gyvatę. 

Tačiau atsidūrus akis į akį su faraonu, toks poelgis pasirodė 
jam juokingai menkas ir žemas. Nejaugi jis, Ramzis, imsis skun- 
diko vaidmens?! Nejaugi jis tokios geros nuomonės apie save, 
kad tariasi esąs įžvalgesnis už Setį?! 

Bet jis nenorėjo bailiai meluoti: 

— Tiesa, aš norėjau jums kai ką papasakoti... 

— Tu kažkodėl dvejoji'? 
— "Tai, ką ištaria mūsų lūpos, gali mus sutepti. 
— Tad aš nieko daugiau apie tai nesužinosiu ? 
— Tai, ką aš būčiau norėjęs pasakyti, jūs jau Žinote; O jei ne, 
apie mano prasimanymus neverta nė kalbėti. 
— Ar kartais tu nepuoli iš vieno kraštutinumo į kitą? 
— Mane kamuoja kažkokia ugnis, kažkoks poreikis, kurio aš 
nemoku įvardyti; jo nenumalšina nei meilė, nei draugystė. 
— Labai kategoriški žodžiai tavo amžiaus jaunuoliui! 
— Kažin ar metų našta mane numaldys... 
— Nepasikliauk niekuo, išskyrus save patį, ir gyvenimas kart- 
kartėmis bus tau dosnesnis. 
— Kokia tai ugnis, tėve? 
— Užduok tikslesnį klausimą ir sužinosi atsakymą. 


Ir Setis palinko prie gulinčio ant stalo papiruso: pokalbis 


buvo baigtas. 
Ramzis nusilenkė. Jau išeinantį jį sustabdė žemas tėvo balsas: 


— Tu atėjai pačiu laiku, nes aš ketinau šiandien pat tave pa- 
sikviesti. Rytoj po apyaušrio apeigų mes išvyksime į Sinajaus 
pusiasalyje esančias turkio kasyklas. 

Šiais, aštuntaisiais, Sečio valdymo metais Ramzis atšventė sa- 
vo šešioliktąjį gimtadienį, keliaudamas rytinės dykumos taku, 
vedančiu į garsiąsias Serabit-el-Hadimo* kasyklas. Nors kelią 
prižiūrėjo budri sargyba, pavojų nemažėjo, ir niekas nerodė 
didelio noro keliauti šia nykia vietove, kur bastėsi baisingos 
dvasios ir plėšikaują beduinai. Nors juos gaudė, teisė ir bau- 
dė, jie nieko nepaisydami puldinėjo karavanus, kertančius Si- 
najaus pusiasalį. 

Ekspedicija neturėjo nieko bendra su karo žygiu, tačiau Fa- 
raoną bei kalnakasius lydėjo gausus apsaugos būrys. Tai, kad 
kelionėje dalyvavo pats karalius, suteikė jai ypatingą reikšmę. 
Dvaras buvo informuotas apie ekspediciją tik jos išvykimo 1š- 
vakarėse, prieš vakarines apeigas. Valdovui išvykus, valstybės 
laivą vairuos karalienė Tuja. 

Ramzis gavo savo pirmąjį svarbų postą: jis buvo paskirtas 
pėstininkų viršininku vyriausiojo ekspedicijos karvedžio Bak- 
heno žinioje. Jųdviejų susitikimas išvykstant buvo šaltas kaip 
ledas, bet nei vienas, nei kitas negalėjo leistis į konfliktą kara- 
liaus akivaizdoje. Šiaip ar taip, kelionės metu jiems teks taiky- 
tis vienam prie kito. Bakhenas tuoj pat parodė, koks nuotolis 
juos skiria, įsakęs Ramziui laikytis ariergarde: anot jo, „ten 
naujoko pavaldiniams teks rizikuoti mažiausiai“. 

Dangiškoji Hatora savo įsikūnijimui sausringoje bevaisėje 


* Kad skaitytojui būtų lengviau orientuotis, mes paliekame dabartinius Sinajaus ir Sera- 
bit-el-Hadimo pavadinimus. Pastaroji vietovė yra Sinajaus pusiasalio pietuose, už 160 km 
nuo Sueco įlankos. 

žemėje pasirinko turkį. Pargabenti jos akmenį buvo įpareigo- 
tas būrys, susidedąs iš daugiau nei šešių šimtų žmonių. 

Pats kelias nesudarė sunkumų: jis buvo puikiai nutiestas ir 
nuolat prižiūrimas. Aprūpintas tam tikru nuotoliu viena nuo 
kitos išsidėsčiusiomis nedidelėmis tvirtovėmis ir vandens iš- 
tekliais, jis ėjo sunkiai prieinamomis vietovėmis, kur kilo rus- 
vi kalnai, savo aukščiu gąsdinę naujokus. Kai kurie būgštavo, 
kad iš jų viršūnių neišlėktų piktosios dvasios pagrobti jų sielų. 
Tačiau matydami šalia Setį ir drąsų, savimi pasitikintį Ramgį, 
jie po truputį nurimo. 

Ramzis tikėjosi sunkaus išbandymo, kurio metu jis būtų ga- 
lėjęs įrodyti tėvui savo tikrąją vertę. Todėl jis apgailestavo, kad 
jam teko tokia lengva užduotis. Ramziui buvo visai nesunku 
priversti jam paklusti tris dešimtis pėstininkų, kuriems jis tu- 
rėjo vadovauti. Visi buvo girdėję apie jo sugebėjimus šaudyti 
iš lanko ir apie tai, kaip jis sutramdė šėlstantį arklį; visi tikėjo- 
si, kad tarnyba jo vadovaujamame dalinyje atneš jiems paaukš- 
tinimą. 

Ramziui primygtinai įkalbinėjant, Amenis atsižadėjo daly- 
vauti ekspedicijoje: viena vertus, dėl silpnos sveikatos jis ne- 
būtų ištvėręs tokio intensyvaus fizinio krūvio; kita vertus, są- 
vartyne, buvusiame į šiaurę nuo įtartinos dirbtuvės, Amenis 
rado klinties gabaliuką su keistu įrašu. Buvo dar per anksti 
teigti, kad jis aptiko patikimą pėdsaką, bet jaunasis raštinin- 
kas ketino padaryti viską ir išsiaiškinti, kur jis veda. Ramzis 
maldavo draugą elgtis atsargiai. Faraono sūnui išvykus, Bud- 
rius liko saugoti Amenį. Be to, prireikus šis galėjo kreiptis į 
Setau, kuris pradėjo lobti pardavinėdamas gyvačių nuodus 
šventyklų laboratorijoms ir vydamas iš didikų dvarų kartais 
ten apsilankančius nepageidaujamus svečius: kobras ir kitas 
gyvates. 

Ramzis visą laiką budriai stebėjo aplinką. Jis labai mėgo 
dykumą, nors kartą ten vos nežuvo, bet Sinajaus dykuma jam 

nepatiko: per daug stūksančių aplink nebylių uolų, per daug 
nerimą keliančių šešėlių, per daug chaoso. Nors Bakhenas ti- 
kino, kad visur ramu, Ramzis baiminosi netikėto beduinų už- 
puolimo. Žinoma, kadangi egiptiečių daug, beduinai nestos į 
atvirą mūšį, bet kodėl jiems nepabandžius apiplėšti atsilikė- 
lio, arba - dar blogiau - įsigauti stovyklon pasinaudojus nak- 
ties tamsa? Susirūpinęs Ramzis griebėsi dar didesnio atsargu- 
mo, dalijo nurodymus į kairę ir į dešinę ir net susivaidijo dėl 
to su Bakhenu. Šiaip ar taip, po trumpo jųdviejų susikirtimo 
buvo nuspręsta, kad Bakhenas kontroliuos bendrą būrio sau- 
gumą atsižvelgdamas į Ramzio pastabas. 

Vieną vakarą faraono sūnus paliko savo ariergardą ir nu- 
žingsniavo į kolonos priekį norėdamas gauti šiek tiek vyno sa- 
vo vyrams, kurių tiekimo tarnyba tikrai nelepino. Ramziui bu- 
vo liepta kreiptis į šios tarnybos viršininką, tuo metu dirbusį 
savo palapinėje. Jis kilstelėjo audeklo kraštą, pasilenkė — ir 
netekęs Žado įsistebeilijo į raštininko poza sėdintį vyriškį, įdė- 
miai tyrinėjantį lempų šviesoje kažkokį žemėlapį. 

— Moze! Kaip tu čia patekai? 

— Faraono įsakymu. Aš esu įpareigotas vadovauti tiekimo 
tarnybai ir sudaryti tikslesnį šio krašto žemėlapį. 

— O aš vadovauju ariergardui. 

— Aš nežinojau, kad tu čia... Iškart matyti, kad Bakhenas 
nemėgsta apie tai šnekėti. 

— Dabar mudu geriau sutariame. 

— Čia ankšta, lįskim lauk. 

Abu jaunuoliai buvo beveik tokių pat plačių pečių. Dėl atletiš- 
ko sudėjimo ir įgimtos jėgos jie atrodė vyresni, nei buvo iš tikrų- 
jų. Ir vieną, ir kitą iš pažiūros pavadintum vyru, o ne paaugliu. 

— Šis paskyrimas buvo toks malonus netikėtumas, - prisipa- 
žino Mozė. - Aš jau mirtinai nuobodžiavau hareme, kai jį ga- 
vau. Jei ne tas tyro oro gurkšnis, ko gero, būčiau pabėgęs. 

— Mer-Uras - nuostabi vieta! 

— Tik ne man. Mergužėlės man atsipyko, amatininkai pavy- 


džiai saugo savo paslaptis, o valdytojo pareigos man visai ne- 


tinka. 
— Tariesi mainais gavęs ką geresnio? 
— Tūkstantį kartų! Man patinka ši vietovė, šie rūstūs kalnai, 


šis gamtovaizdis, po kuriuo tarsi kažkas slypi. Cia aš jaučiuosi 


kaip namie. 
— O ta ugnis, kuri tave degino... Ar ji blėsta? 
— Ji ne tokia smarki, tai tiesa. Aš sveikstu tarp šitų saulės 
išdegintų uolų ir paslaptingų daubų. 
— Manęs tai nejtikina. 
— Argi tu negirdi šauksmo, sklindančio iš šios užmirštos Že- 
mės? 
— Veikiau jaučiu pavojų. 
Mozė plykstelėjo: 
— Pavojų! Kalbi kaip kariškis! 
— O tu, kaip tiekimo tarnybos viršininkas, nepakankamai 
rūpiniesi ariergardu: mano vyrams trūksta vyno. 
Hebrajas nusikvatojo: 
— Šiuo atveju aš iš tiesų elgiuosi kaip atsakingas žmogus: 
niekas neturi slopinti jų budrumo. 
— Lašelis vyno praskaidrintų jiems nuotaiką. 
— Štai pirmasis mudviejų susikirtimas, - konstatavo Mozė. — 
Kuris gi turi laimėti? 
— Nei vienas, nei kitas; svarbu tik viso būrio gerovė. 
— Ar dangstymasis pareiga, kurią tau primeta kiti, nėra bū- 
das bėgti nuo savęs? 
— Manai, kad galiu būti toks bailys? 
Mozė pažvelgė Ramziui tiesiai į akis: 
— Vyno tu gausi - žinoma, nedaug; bet išmok mylėti Sina- 
jaus kalnus. 
— Čia jau ne Egiptas. 


— O aš ir nesu egiptietis. 

— Ne ne, tu - egiptietis! 

— Klysti. 

— Egipte tu gimei ir mokeisi, Egipte tu sukursi savo ateitį. 

— Egiptiečio kalbos! Hebrajas taip nekalbėtų. Mudu su ta- 
vim - ne tų pačių protėvių palikuonys. Galbūt maniškiai gyve- 
no čia... Aš jaučiu jų pėdsakus, jų lūkesčius ir pralaimėjimus. 

— Ar tik Sinajus neapsuko tau galvos? 

— Tu negali suprasti. 

— Aš netekau tavo pasitikėjimo? 

— Žinoma, ne! 

— Aš myliu Egiptą labiau už save patį, Moze; gimtoji žemė 
man brangiau už viską. Jei tu manai, kad radai savo gimtinę, 
aš galiu suprasti tavo jausmus. 

Hebrajas atsisėdo ant uolos. 

— Tėvynė... Ne, ši dykuma - ne tėvynė. Aš myliu Egiptą taip 
pat kaip tu; aš branginu džiaugsmus, kuriuos jis man dosniai 
teikia, bet sykiu jaučiu šauksmą, skriejantį į mane iš kitur. 

— Ir pirmasis „kitur“, kurį tu išvydai, tave sukrėtė. 

— "Tu teisus. 

— Mudu kartu įveiksime kitas dykumas, ir tu grįši į Egiptą, 
nes ten tviska neprilygstama šviesa. 

— Kaip tu gali šitaip pasitikėti savimi? 

— Nes ariergarde man nėr kada sukti sau galvos dėl ateities. 

Sinajaus nakties tamsoje skambus jųdviejų juokas nuskrie- 
jo ligi pat žvaigždžių. 


Asilai diktavo žygio tempą, žmonės sekė jiems iš paskos. 
Kiekvienas nešė tiek krovinio, kiek pajėgė. Niekam netrūko 
nei vandens, nei maisto. Faraonas keliskart įsakė kolonai su- 
stoti, kad Mozė galėtų sudaryti tikslų krašto žemėlapį. Mati- 
mis ligi jų ištakų, kopė šlaitais ir rinkosi vis naujus orientyrus, 
taip lengvindamas darbą žinovams. 

Ramzis niekaip negalėjo atsikratyti neaiškaus nerimo, tad, 
lydimas trijų prityrusių pėstininkų, nuolat žvalgė vietovę bai- 
mindamasis, kad jo draugo neužpultų plėšikauti išsiruošę be- 
duinai. Nors Mozė atrodė sugebąs apsiginti, jis galėjo patekti 
į spąstus. Tačiau nieko neatsitiko. Mozė atliko svarbų darbą, 
palengvinsiantį būsimąsias kalnakasių ir karavanų vadovų ke- 
liones. 

Pavakarieniavę abu draugai dar ilgai kalbėdavosi prie lau- 
žo. Pripratę prie hienų kvatojimo ir leopardų urzgimo, jie pri- 
sitaikė prie šio rūstaus gyvenimo toli nuo Memtio rūmų ir Mer- 
Uro haremo patogumų. Abu džiaugsmingai laukdavo aušros, 
įsitikinę, kad ji parodys jiems kitą, naują pavidalą tos paslap- 
ties, kurią jie amžinai sieks atskleisti. Dažnai juodu sėdėdavo 
tylomis ir tik klausydavosi nakties. Argi ji nekuždėjo jiems, 
kad jų jaunystė įveiks visas kliūtis? 


Ilga vilkstinė sustojo. 

Anksti rytą tai buvo neįprasta. Ramzis įsakė savo vyrams 
padėti nešulius ant žemės ir pasirengti kovai. 

— Ramiau, - patarė kareivis, kurio krūtinę vagojo randas. — 
Nepykit, vade, bet geriau būtų pasiruošti taikos maldai. 

— Na, ir kodėl gi? 

— Todėl, kad jau atvykome. 

Ramzis paėjėjo į šoną nuo kelio ir išvydo saulės nutviekstą 
uolėtą plokščiakalnį, kuris atrodė nepasiekiamas. 

Tai buvo Serabit-el-Hadimas, turkio valdovės deivės Hato- 
ros buveinė. 

Šenaras nesiliovė pykęs. 

Karalienė jau kelintą kartą atsisakė įtraukti jį į valstybės val- 
dymą, remdamasi tuo, kad tėvas nepaliko šiuo atžvilgiu jokių 
tikslių nurodymų, o faraono įpėdinio statusas nesuteikė jam 
teisės kištis į keblius reikalus, kuriuos spręsti jam buvo per 
sunku. 

Vyresnysis karaliaus sūnus pakluso motinos valiai ir pasi- 
stengė nuslėpti savo nusivylimą, bet suprato, jog jo bičiulių ir 
informatorių tinklas buvo dar per menkas, kad juo remdama- 
sis įstengtų veiksmingai priešintis Tujai. Užuot ilgai laukęs ir 
kamavęsis, Šenaras nutarė aktyviau veikti savo naudai. 

Stengdamasis, kad tai nekristų į akis, jis pakvietė pietų ke- 
letą įtakingų dvariškių, gerbiančių tradicijas, ir apsimetė kuk- 
liu jaunuoliu, trokštančiu jų patarimų. Užgniaužęs bet kokį 
pasipūtimą, jis kaip įmanydamas stengėsi atrodyti pavyzdingu 
sūnumi, kurio vienintelis tikslas - žengti savo tėvo pėdomis. 
Tokios jo kalbos svečiams labai patiko, ir Šenaras, kurio atei- 
tis jau buvo visiškai aiški, įgijo daug šalininkų. 

"Tačiau jis pastebėjo užsienio politikos srityje neturįs jokios 
įtakos, 0 juk pagrindinis jo tikslas buvo ir liko prekybiniai ry- 
šiai su kitomis šalimis, nors jos būtų ir priešiškos Egiptui. Ko- 
kiu būdu tiksliai sužinoti, kaip klostosi diplomatiniai santy- 
kiai, neturint tarp savo šalininkų tuos dalykus išmanančio žmo- 
gaus, pasirengusio jam tarnauti? Iš svetimšalių pirklių gauna- 
mos informacijos nepakako: Šenaro šnipams trūko įžvalgu- 
mo; be to, jie nežinojo tikrųjų savo valdovų ketinimų. 

Įtikinti kokį nors Sečiui artimą diplomatą dirbti jam, Šena- 

rui... Tai būtų idealu, tik, deja, beveik neįmanoma. Kad ir kaip 
būtų, Šenarui būtinai reikėjo informacijos iš patikimo šaltinio: 
pirmiausia tam, kad galėtų parengti savą strategiją ir būtų pasi- 
rengęs tinkamu momentu radikaliai pakeisti Egipto politiką. 

Jam toptelėjo žodis „išdavystė“, bet tai jį tik pralinksmino. 
Ką gi jis išduos? Nebent praeitį ir tradicijas! 


Žvelgiant nuo pakopomis kylančio uolėto Serabit-el-Hadi- 
mo plokščiakalnio viršūnės, prieš akis plytėjo tokia kalnų ir 
slėnių raizgalynė, kad ir siela susijaukdavo žiūrint į šią sumaištį. 
Tame atvykėliams aiškiai priešiškame chaose taiką ir ramybę 
žadėjo tiktai kalnas, kurio gelmėse slypėjo puikieji turkiai. 

Ramzis apstulbęs žiūrėjo sau po kojom: čia žydrojo bran- 
gakmenio gyslos driekėsi beveik paviršiuje! Kitose vietose jos 
buvo prieinamos gerokai sunkiau: kartų kartos kalnakasių jau 
buvo išraususios plokščiakalnyje požemines galerijas, kur pa- 
likdavo savo įrankius pertraukų tarp ekspedicijų metu. Sera- 
bit-el-Hadime nebuvo nuolatinės stovyklavietės, nes turkio ne- 
galima buvo išgauti karštuoju metų laiku: tada jis prarasdavo 
savo spalvą ir natūralias savybes. 

Senieji kalnakasiai stojo šalia naujokų, ir visi sparčiai grie- 
bėsi darbo, nes norėjo kaip galima trumpiau užtrukti šioje nuo- 
šalioje vietovėje. Atvykusieji įsikūrė iš akmenų sukrautose tro- 
belėse, kurios šiaip taip gynė nuo nakties šalnų; bet jas reikėjo 
rūpestingai sutvarkyti: vienur taisyti stogą, kitur atstatyti api- 
rusį kampą ar sieną. Prieš pradedant darbus, faraonas mažoje 
Hatoros šventykloje atliko apeigas šaukdamasis dangiškosios 
deivės globos ir pagalbos. Egiptiečiai atvyko čia ne niokoti kal- 
no, O surinkti jo įsčių vaisius, kad galėtų dovanoti juos šven- 
tykloms ir gaminti iš jų brangenybes, kurios perteiks amžiną ir 
atkuriantį Žvaigždžių valdovės grožį. 

Netrukus nedidelėmis grupėmis susiskirsčiusių kalnakasių 
priedainiams ėmė trankiai pritarti kaltai, kirtikliai ir mediniai 

plaktukai: Setis skatino triūsiančiuosius, o Ramzis tyrinėjo ste- 
las, pastatytas stovyklavietėje paslaptingoms dangaus ir žemės 
galioms pagerbti bei priminti žygdarbius tų, kurie prieš šimtus 
metų rado čia didžiulius brangakmenius. 

Tiekėjas Mozė labai rimtai Žiūrėjo į savo pareigas ir rūpinosi 
kiekvienu ekspedicijos dalyviu: joks darbininkas nesiskundė nei 
alkiu, nei troškuliu, jokiam altoriui nepritrūko smilkalų. Kadangi 
žmonės nepamiršo pagerbti dievų, šie atsilygino tikrais stebuk- 
lais: štai kad ir tuo milžinišku turkiu, kurį iškėlęs rodė aplinki- 
niams jaunas kalnakasys, matyt, turįs laimingą ranką. 

Vietovės reljefas saugojo ekspediciją nuo netikėto užpuoli- 
mo: niekas negalėtų sargybinių nepastebėtas užsiropšti sta- 
čiais šlaitais, vedančiais į plokščiakalnį, tad Ramzio užduotis 
pasirodė besanti lengvų lengviausia. Pirmomis dienomis jis pa- 
laikė geležinę drausmę, bet paskui suprato, kad tai darosi juo- 
kinga. Tada, nors ir laikydamasis saugumo reikalavimų, jis lei- 
do kareiviams atsikvėpti ir pasilepinti ilgokais poguliais, ku- 
riuos jie mėgo be galo, be krašto. 

Nepakęsdamas dykinėjimo, Ramzis pabandė padėti Mozei, 
bet draugužis buvo nesukalbamas: jis norėjo pats atlikti savo 
pareigas. Neką geriau karalaičiui pavyko ir su kalnakasiais: 
jam patarė neužtrukti požeminėse štolnėse. Galų gale Bakhe- 
nas, netekęs kantrybės, įsakė jam tenkintis paskirtu postu ir 
netrukdyti žmonėms sėkmingai dirbti. 

Taigi Ramzis visą savo laiką bei dėmesį skyrė tik savo paval- 
diniams. Jis domėjosi jų tarnyba ir šeimomis, klausėsi jų nusi- 
skundimų, paneigdavo kai kurias kritines jų pastabas ir pritar- 
davo kitoms. Kariai pageidavo geresnių pensijų ir didesnio vals- 
tybės dėmesio, atsižvelgiant į jų nuopelnus ir dažnai sunkias 
tarnybos sąlygas toli nuo gimtojo krašto. Mažai kam iš jų teko 
dalyvauti kautynėse, tačiau visi tarnavo akmens skaldyklose, 
didelėse statybose ar tokiose ekspedicijose kaip dabartinė. 
Nors jų pareigos buvo ir sunkios, ir varginančios, jie ne tiek 

apgailestavo, kiek didžiavosi savo profesija. O kokiais nuosta- 
biais prisiminimais galėjo pasidalyti tie, kuriems teko laimė 
keliauti kartu su Faraonu! 

Ramzis akylai stebėjo, kas dedasi aplink. 

Jis susipažino su kasdieniu didelių darbų aikštelės gyveni- 
mu ir veikla, suprato, kad jai būtina tikra hierarchija, pagrįsta 
ne teisėmis, 0 išmanymu. Jis išmoko skirti darbštuolius nuo 
tinginių, atkakliuosius nuo lengvabūdžių, tylenius nuo plepių, 
O jo žvilgsnis vis krypo į protėvių pastatytas stelas, smingan- 
čias į dangų taip tiesiai, koks tiesus turi būti žmogus, kuriantis 
vidury dykumos kažką šventa. 

— Jos jaudina, tiesa“? 

Tėvas užklupo Ramzį iš netyčių. 

Setis ryšėjo paprastą klubjuostę, tokią pat, kokią dėvėjo toli- 
mi jo pirmtakai Senosios Karalystės laikais, bet dėl to jis nenu- 
stojo buvęs Faraonu. Visa jo esybė skleidė galią, kuri kaskart 
pakerėdavo Ram2zį, susitikus su tėvu. Sečiui nereikėjo jokio spe- 
cialaus ženklo, jokio papuošalo, rodančio jo rangą: vien į jį pa- 
žvelgus tapdavo aišku, kad jis - valdovas. Joks kitas žmogus ne- 
turėjo tokios magiškos galios — visi naudojosi įvairiausiomis gud- 
rybėmis. Vos Sečiui pasirodžius, chaosą pakeisdavo tvarka. 

— Jos skatina mane susikaupti, - prisipažino Ramzis. 

— Jos - gyvas žodis. Skirtingai nei žmonės, jos nemeluoja ir 
neišduoda. Griovėjo paminklai nuverčiami, melagio darbai — 
trumpalaikiai. Vienintelė Faraono jėga - Maat įstatymas. 

Ramzis buvo sukrėstas. Ar šie pamokymai skiriami jam? 
Ar tai jis griovė, išdavė, melavo? Jam kilo noras pašokti, nu- 
lekti ligi plokščiakalnio krašto, nusiristi šlaitu žemyn ir dingti 
dykumoje. Tačiau kokią klaidą jis padarė? Jis laukė tikslesnio 
kaltinimo, bet jo neišgirdo. Nieko nesakydamas, Faraonas tik 
žiūrėjo į tolį. 

Šenaras... Taip, tikrų tikriausiai, jo tėvas užsiminė apie Še- 
narą, neįvardydamas jo! Jis suvokė Šenaro klastingumą ir da- 

bar norėjo šitokiu būdu pranešti Ramziui apie tikrąją jo vietą 
valstybės hierarchijoje. Jo likimas vėl keitėsi! Ramzis buvo įsi- 
tikinęs, kad Setis tuoj pasakys apsisprendęs jo naudai, tad ka- 
ralaičio nusivylimas tėvui prabilus prilygo jo ką tik vėl prabu- 
dusioms viltims tapti valdovo įpėdiniu. 

— Koks šios ekspedicijos tikslas? 

Ramzis neskubėjo atsakyti. Iš pažiūros klausimas visai pa- 
prastas, bet ar po tuo paprastumu kartais neslypi kokios nors 
pinklės? 

— Pargabenti dievams brangakmenius. 

— Ar jie būtini šalies klestėjimui? 

— Ne, bet... Kaip apsieiti be jų grožio? 

— Tenebūna mūsų turtas grįstas vien pelnu, nes tai sugriautų 
jį iš vidaus. Išmok kiekvienoje būtybėje ir kiekviename daikte 
atpažinti ir išskirti tai, kas teikia jam Žavesio, tai yra jų gerą- 
sias savybes, spindesį ir dvasią. Ieškok to, kas niekuo nepakei- 
čiama. 

Ramzis pajuto, kad į jo širdį skverbiasi šviesa, kuri jį įkvepia 
ir stiprina. Sečio žodžiai visiems laikams įsirėžė į jo atmintį. 

— Tegu ir mažas, ir didelis gauna iš Faraono savąją pragyve- 
nimo išteklių dalį; neniekink vieno iš jų kito naudai. Išmok 
juos įtikinti, kad bendruomenė svarbesnė už atskirą asmenį. 
Tai, kas naudinga aviliui, naudinga ir bitei. Bitė privalo tar- 
nauti aviliui, kurio dėka ji gyvuoja. 

Bitė — vienas iš simbolių, kuriais užrašomas Faraono var- 
das! Setis kalbėjo apie tai, kaip aukščiausia valdžia taikoma 
kasdieniniame gyvenime, jis po truputį aiškino Ramziui kara- 
liaus amato paslaptis. 

Jaunuoliui ir vėl apsvaigo galva. 

Setis tęsė: 

— Gamyba - esminis dalykas, bet paskirstymas dar svarbes- 
nis. Turto perteklius vieno gyventojų sluoksnio rankose neša 
visuomenei nelaimes ir nesantaiką, o nedidelis teisingai pa- 

skirstytas jo kiekis sėja džiaugsmą. Faraono viešpatavimo is- 
torija turi būti šventės istorija. Kad šitaip būtų, nė vienas žmo- 
gus neturi likti alkanas. Stebėk, sūnau, stebėk toliau, nes jei 
nesugebėsi pamatyti, kas dedasi aplink, nesuvoksi mano žo- 
džių prasmės. 


Ramzis praleido bemiegę naktį, įsmeigęs akis į žydro ak- 
mens gyslą, išeinančią į žemės paviršių viename plokščiakal- 
nio pakraštyje. Jis meldė Hatorą išsklaidyti tamsą, kurioje jis 
kepurnėjosi jausdamasis menku vabalėliu. 

Jo tėvas veikė pagal kažkokį tikslų planą, bet pagal kokį? 
Ramzis jau liovėsi tikėjęs, kad ateityje taps valdovu; tačiau ko- 
dėl gi Setis, kaip Žinia, nelinkęs lengvai atverti širdį, dalijosi su 
sūnumi tokiomis mintimis? Galbūt Mozė aiškiau suprato, ką 
valdovas ketina daryti? Bet Faraono sūnus pats įveiks visas 
negandas ir pats nubrėš sau kelią. 

Prieš pat auštant iš pagrindinės štolnės išslinko kažkoks še- 
šėlis. Jei ne menka blėstančio mėnulio šviesa, Ramzis būtų 
pamanęs, kad tai - kokia piktoji dvasia, skubanti paryčiais į 
kitą urvą. Bet ši piktoji dvasia buvo žmogaus pavidalo ir spau- 
dė prie krūtinės kažkokį daiktą. 

— Kas tu? 

Žmogus akimirksniu sustingo kaip įbestas, pasuko galvą 
Ramzio pusėn, o paskui nubėgo labiausiai išraižytos plokščia- 
kalnio vietos link, kur kalnakasiai buvo surentę tik vieną lūš- 
nelę įrankiams ir trumpam atokvėpiui. 

Ramzis puolė vytis bėglį: 

— Stok! 

Žmogus pasileido kiek kojos įkerta, Ramzis taip pat. Jis bė- 
go greičiau ir pasivijo keistąją Žmogystą prieš jai pasiekiant 
statų šlaitą, smingantį žemyn. 

Karalaitis liuoktelėjo į priekį ir stvėrė bėglį už kojų; vagis 
pargriuvo, bet nepaleido savo nešulio. Kairiąja ranka sugrie- 

bęs akmenį, jis pabandė suknežinti užpuolikui galvą. Ramzis 
smogė jam alkūne į krūtinę. Vyriškiui užgniaužė kvapą, bet jis 
vis dėlto šiaip taip pakilo ant kojų, tik neteko pusiausvyros ir 
aukštielninkas krito nuo skardžio. 

Nuaidėjo vienas skausmingas šūksnis, po to - kitas, o paskui 
buvo girdėti, kaip žneksi nuo vieno ant kito uolėto iškyšulio krin- 
tantis kūnas, kol galiausiai jis dusliai dunkstelėjo ant žemės. 

Kai Ramzis nulipo žemyn, bėglys buvo jau miręs, bet tebe- 
spaudė prie krūtinės maišą, prikimštą turkių. 

Ramzis atpažino vagį. Tai buvo tas pats vadeliotojas, per 
medžioklę dykumoje įviliojęs Ramzį į spąstus, kur jis turėjo 
žūti. 

Nė vienas iš kalnakasių vagies nepažinojo. Jis pirmąkart daly- 
vavo ekspedicijoje ir nė su kuo nesibičiuliavo. Jis pasirodė ste- 
bėtinai darbštus, išbūdavo daugybę valandų sunkiausiai priei- 
namose kasyklos dalyse ir pelnė bendradarbių pagarbą. 

"Turkių vagystė buvo sunkiai baudžiamas nusikaltimas, ir joks 
kalnakasys nuo senų senovės tam nesiryžo. Ekspedicijos daly- 
viai neapgailestavo dėl nusikaltėlio mirties: dykumos įstaty- 
mas jį nubaudė pelnytai ir teisingai. Atsižvelgiant į nusikalti- 
mo sunkumą, vadeliotojas buvo palaidotas be apeigų, tad jo 
lūpos bei akys neatsivers aname pasaulyje, jis negalės pereiti 
pro daugybę paeiliui einančių durų ir taps Visa praryjančio- 
sios grobiu. 

— Kas pasamdė šį žmogų? - paklausė Ramzis Mozės. 

Hebrajas patikrino savo sąrašus. 

— Aš. 

— Kaip, nejaugi tu? 

— Haremo valdytojas pasiūlė man keletą darbininkų, pajė- 
gių dirbti čia, kasyklose. Aš tik pasirašiau samdos sutartį. 

Ramzis lengviau atsikvėpė. 

- Šis vagis — tai tas pats vadeliotojas, kuris buvo įpareigotas 
įvilioti mane į mirtinus spąstus. 

Mozė išblyško. 

— Ar tu kartais nepamanei... 

— Niekada. Bet tu taip pat patekai į spąstus. 

— Haremo valdytojas? Tai silpnabūdis žmogėnas, kurį gąs- 
dina menkiausias nutikimas. 

— Tuo lengviau juo manipuliuoti. Man knieti grįžti į Egiptą, 

Moze, ir sužinoti, kas slepiasi už šito svetimos valios vykdyto- 
jo nugaros. 

— O ar šitaip tu neišsuksi iš kelio į valdžią? 

— Nesvarbu. Aš noriu sužinoti tiesą. 

— Net jei ji bus tau nemaloni? 

— Gal tu žinai ką nors svarbaus? 

— Ne, prisiekiu tau, ne... Bet kas gi drįstų kėsintis į jaunes- 
nįjį Faraono sūnų? 

— Galbūt tokių žmonių kur kas daugiau, nei tau atrodo. 

— Jeigu čia sąmokslas, tai vadeiva liks nepasiekiamas. 

— Še kad nori! Moze, tu atsisakai išnarplioti šias paslaptis? 

— Visa ta velniava su mumis nesusijusi. Kadangi tu nesi Se- 
čio įpėdinis, kas norėtų tau kenkti? 

Ramzis nepapasakojo draugui, apie ką juodu su tėvu visai 
neseniai kalbėjosi. Jam atrodė, kad tą pokalbį jis turi laikyti 
paslaptyje, kol pats jo neperpras. 

— Moze, ar padėsi, jei man prireiks tavo pagalbos? 

— Kam klausi?! 

Nepaisant netikėto įvykio, Setis nepakeitė ekspedicijos prog- 
ramos. Tik nusprendęs, kad turkių išgauta jau užtektinai daug, 
Faraonas įsakė grįžti Egiptan. 


Rūmų saugumo tarnybos viršininkas tekinas skuodė į kara- 
lienės priėmimų salę: Tujos pasiuntinys pranešė, kad didžioji 
valdovo sutuoktinė jo jau laukia, tad didikui visai neliko laiko 
nei susikaupti, nei pasiruošti susitikimui. 

— Aš čia, Jūsų Didenybe. 

— Kaip jums sekasi tyrimas? 

— Betgi... juk jis baigtas! 

— Tikrai? 

— Neįmanoma sužinoti ką nors daugiau. 

— Prisiminkime tą vadeliotoją... Jūs berods sakėte, kad jis 
nebegyvas? 

— Deja, taip. Nelaimingasis... 

— O iš kur gi tam negyvėliui atsirado jėgų leistis į turkio 
kasyklas ir vogti brangakmenius? 

Saugumo tarnybos viršininkas susigūžė: 

— Tai... tai neįmanoma! 

— Ar tik nenorite pasakyti, kad aš išsikrausčiau iš proto? 

— Jūsų Didenybe! 

— Vadinasi, turime tris galimybes: arba jus papirko; arba jūs 
neišmanote savo darbo; arba ir viena, ir kita. 

— Jūsų Didenybe... 

— Jūs neįvykdėte mano įsakymo ir tuo pasityčiojote iš mano 
valios. 

Aukštasis pareigūnas puolė karalienei į kojas: 

— Mane suklaidino, man melavo, aš jums pažadu... 

— Nekenčiu keliaklupsčiavimo! Kieno naudai jūs mane iš- 
davėte? 

Iš padrikos saugumo tarnybos viršininko kalbos tapo aišku, 
kad šis žmogus visiškai nesugeba atlikti savo darbo, tik ligi šio! 
jis tą nesugebėjimą dangstė apgaulingu geraširdiškumu. Bijo- 
damas netekti posto, jis nedrįso peržengti jam nurodytos sri- 
ties ribų. Įsitikinęs, kad elgėsi teisingai, vargšas maldavo kara- 
lienę jo pasigailėti. 

— Jūs skiriamas mano vyresniojo sūnaus užmiesčio sodybos 
viršininku. Pasistenkite bent jau nejįleisti ten nekviestų svečių. 

Didžioji valdovo sutuoktinė buvo jau išėjusi iš priėmimų sa- 
lės, o pareigūnas vis dar nužemintai ir saldžiai jai dėkojo. 


Ramzio ir Mozės vežimas viesulu įlėkė į Mer-Uro haremo kie- 
mą, kuriame buvo valdybos patalpos. Abu draugai vadeliojo pa- 
eiliui, rungtyniaudami įgūdžiais ir įkarščiu. Keletą kartų pakeliui 
keitę arklius, jie skriste nuskriejo iš Memfio į haremą. 

Šis griausmingas atvykimas sudrumstė ūkio ramybę. Į kie- 
mą išėjo valdytojas, pašokęs iš saldaus popietės pogulio. 

— Išprotėjot, ar ką? Čia jums ne kareivinės! 

— Didžioji valdovo sutuoktinė patikėjo man užduotį, - pra- 
nešė Ramzis. 

Haremo valdytojas susidėjo ėmusias nervingai trūkčioti ran- 
kas ant atsikišusio pilvuko: 

— Mat kaip... Ir ši užduotis pateisina tokį triukšmą? 

— Mes turime neatidėliotiną reikalą. 

— Čia, valdoje, už kurią aš atsakau? 

— Būtent čia, o tas neatidėliotinas reikalas susijęs su jumis. 

Mozė pritariamai linktelėjo galva. Haremo valdytojas ėmė 
trauktis atatupstas: 

— Be abejo, čia kažkokia klaida. 

— Ekspedicijai į turkio kasyklas aš pasamdžiau jūsų reko- 
menduotą nusikaltėlį, - paaiškino hebrajas. 

— Mano rekomenduotą? Jūs kliedite! 

— Kas jums jį atsiuntė? 

— Aš nežinau, apie ką jūs kalbat! 

— Paieškokime atsakymo jūsų archyvuose, - pareikalavo 
Ramzis. 

— O jūs turite įsakymą raštu? 

— Ar karalienės antspaudo jums pakaks? 

Valdytojas nebesiginčijo. Ramzis jau džiūgavo, būdamas tik- 
ras, kad pasiekė tikslą ir tuoj viską išsiaiškins. Santūresnis Mozė 
taip pat gerokai susijaudino: jis negalėjo likti abejingas tiesos 
triumfui.' 

Tačiau archyve išlikę duomenys apie turkių vagį juos nuvy- 
lė. Atvykęs į Mer-Urą, jis prisistatė esąs ne vadeliotojas, o pa- 
tyręs kalnakasys, dalyvavęs daugelyje ekspedicijų ir ketinąs iš- 
mokyti brangenybių gamintojus šlifuoti turkį. Tad valdytojas, 
išgirdęs apie Mozės paskyrimą į turkio kasyklą, iškart pagal- 
vojo, kad į hebrajo vadovaujamą grupę būtų verta įtraukti šį 
specialistą. 

Suprantama, valdytoją irgi apgavo. Arklininkui ir vadelio- 

tojui žuvus, visiškai nutrūko pėdsakas, galėjęs nurodyti sąmoks- 
lo organizatorių. 


Daugiau nei dvi valandas Ramzis šaudė iš lanko, perverda- 
mas vieną taikinį po kito. Jis stengėsi, kad pyktis padėtų jam 
susitelkti, ne tuščiai švaistyti energiją, 0 ją sukaupti. Kai jam 
paskaudo rankų raumenis, jis vienas pats leidosi bėgti haremo 
sodais ir parkais. Jo galvoje susipynė begalė neaiškių minčių. 
Tokį proto siautėjimą galėjo apraminti tik įnirtingos fizinės 
pastangos, alinančios kūną. 

Karalaitis nežinojo, kas yra nuovargis. Jo Žžindyvė, maitinu- 
Si jį savo pienu ilgiau nei trejetą metų, sakė niekada neregėju- 
si tokio sveiko kūdikio. Jis niekuo nesirgo, puikiai jautėsi per 
karščius ir per šaltį, miegojo į valias, o apetitą turėjo vilkišką. 
Vos užkliudęs dešimtuosius savo gyvenimo metus, jis jau atro- 
dė kaip atletas, nes kasdien mankštindavosi, atlikdamas įvai- 
riausius fizinius pratimus. 

Bėgant tamariskų alėja, jam pasigirdo, kad kažkas dainuo- 
ja. Tai buvo tikrai ne paukščių čiulbesys. Ramzis sustojo ir įsi- 
klausė. 

Dainavo reto žavesio moteriškas balsas. Patyliukais prisiar- 
tinęs, Ramzis pagaliau išvydo dainininkę. 

Sėdėdama gluosnio pavėsyje, Nefertarė mokėsi kažkokios 
melodijos, pritardama sau liutnia, atvežta iš Azijos. Jos švel- 
nus balsas, primenąs saldaus vaisiaus aromatą, skambėjo kar- 
tu su vėjeliu, šokančiu medžio lapuose. Merginos kairėje bu- 
vo padėta rašymo lentelė, išmarginta skaičiais ir geometrinė- 
mis figūromis. 

Jos grožis buvo kone pasakiškas. Ramzis net suabejojo, ar tik- 
rai mato tą nuostabią mergaitę, ar tik ją sapnuoja. 

— Prieikite... Nejaugi jūs bijote muzikos? 

Ramzis praskyrė krūmo šakas, už kurių slėpėsi nuo Nefer- 
tarės. 

— Kodėl jūs slėpėtės? 

— Dėl to, kad... 

Jam niekaip nesisekė sugalvoti kokį nors pasiaiškinimą. Ma- 
tydama, koks jis sumišęs, Nefertarė šyptelėjo. 

— Jūs visas suprakaitavęs. Bėgiojote? 

— Aš tikėjausi čia sužinoti, kuo vardu Žmogus, bandęs mane 
užmušti. 

Nefertarės šypsena užgeso, bet ji ir rimta atrodė Ramziui 
tokia pat Žavi. 

— Vadinasi, jums nepavyko. 

— Deja, taip. 

— Ir nebėra jokios vilties? 

— Bijau, kad ne. 

— Bet jūs nesitrauksite atgal. 

— Iš kur Žinote?? 

— Nes jūs niekad neatsižadate ko siekęs. 

Ramzis pasilenkė prie rašymo lentelės: 

— Jūs mokotės matematikos? 

— Noriu apskaičiuoti tūrį. 

— Galvojate tapti geometre? Topografe? O gal matininke? 

— Mėgstu mokytis negalvodama apie rytdieną. 

— Ar kartais nepagalvojate, kad jums reikėtų prasiblaškyti, 
papramogauti? 

— Aš labiau mėgstu vienatvę. 

— Ar ne per rūstus pasirinkimas? 

Jūros spalvos akių žvilgsnis tapo griežtas. 

— Aš nenorėjau jūsų užgauti, atleiskite man. 

Kukliai padažytos lūpos atlaidžiai šyptelėjo: 

— Ar jūs kurį laiką užtruksite hareme? 

— Ne, rytoj pat išvykstu į Memfį. 

— Tvirtai ketindamas atskleisti tiesą, juk taip? 

— Jūs tarsi priekaištaujate man už tai. 

— Argi būtina taip rizikuoti? 

— Aš noriu sužinoti tiesą, Nefertare, ir visada to sieksiu, kad 
ir kiek tai man kainuotų. 

Nefertarės akyse Ramzis įžvelgė pritarimą. 

— Jei jūs atvyksite į Memfį, aš norėčiau pakviesti jus pietų. 

— Man dar reikia keletą mėnesių likti hareme, nes noriu pa- 
gilinti turimas žinias, o paskui grįšiu į savo provinciją. 

— Ten jūsų laukia sužadėtinis"? 

— Jūs labai smalsus. 

Ramzis pasijuto kvailiu. Ši jauna moteris, tokia rami, taip 
puikiai sugebanti tvardytis, išmušė jį iš vėžių; jis nemokėjo su 
ja kalbėtis. 

— Būkite laiminga, Nefertare. 

Senasis diplomatas didžiavosi ilgus metus tarnavęs savo šaliai 
ir savo patarimais padėjęs trims faraonams išvengti daugelio 
klaidų užsienio politikos srityje. Jis vertino Sečio atsargumą, 
nes šiam valdovui labiau rūpėjo taika nei neturį ateities karo 
žygdarbiai. 

Netrukus jis atsistatydins ir gyvens sau laimingas Tėbuose, 
netoli Karnako šventyklos, apsuptas šeimos, kuriai jis ligi šiol 
skyrė per mažai dėmesio dėl savo dažnų kelionių. Pastarosios 
dienos suteikė jam naują džiaugsmą: ugdyti nepaprastai gabų 
jaunąjį Ašą. Jaunuolis gaudyte gaudė kiekvieną žodį ir kaip- 
mat įsimindavo esmę. Grįžęs iš Pietų, kur delikačiai rinko in- 
formaciją, jis savo noru atvyko mokytis pas prityrusį diploma- 
tą, O šis tuoj pat ėmė Žiūrėti į jį kaip į sūnų. Nesitenkindamas 
teorija, aukštasis pareigūnas nurodė jaunuoliui konkrečius bū- 
dus ir kelius užsibrėžtam tikslui pasiekti, taip pat perteikė jam 
žinias, kurios įgyjamos tik per patirtį. Kartais Aša užbėgdavo 
jam už akių, tarsi atspėjęs ir net pralenkęs savo mokytojo min- 
tis. Vertindamas tarptautinę padėtį, Aša sugebėjo derinti ašt- 
rų dabarties suvokimą ir įžvalgią ateities nuojautą. 

Diplomato sekretorius pranešė, kad atvyko Šenaras ir nuo- 
lankiai prašo jį priimti: jis norįs pasikalbėti su garsiuoju už- 
sienio politikos žinovu. Vyresniojo Faraono sūnaus, paskirto 
j0 įpėdiniu, juk neišprašysi kaip kokio eilinio lankytojo, tad 
aukštasis pareigūnas, nors ir jautėsi pavargęs, įsakė atverti 
savo kabineto duris atvykėliui, kurio apvalus veidas ir visas 
stotas rodė giliausią įsitikinimą savo paties verte ir pranašu- 
mu. Tačiau mažos rudos akys buvo guvios ir protingos. Iš tie- 

sų būtų didžiulė klaida laikyti jį menku, lengvai įveikiamu prie- 
šininku. 

— Jūsų apsilankymas daro man garbę. 

— Aš jumis nepaprastai žaviuosi, - kuo šilčiausiai pareiškė 
Šenaras. - Visi žino, kad esate mano tėvo politikos Azijoje 
įkvėpėjas. 

— Jūs priskiriate man pernelyg didelius nuopelnus: Farao- 
nas viską sprendžia pats. 

— Taip, kadangi jūs teikiate jam patikimą informaciją. 

— Diplomatija - sunkus menas; stengiuosi kiek galėdamas. 

— Ir pasiekiate didelių laimėjimų. 

— Kai dievai būna man palankūs. Gal malonėsite pasivaišin- 
ti saldžiu alumi? 

— Mielai. 

Pašnekovai įsitaisė vėsioje altanoje, kur dvelkė švelnus vė- 
jelis, atskriejęs iš šiaurės. Pilkas katinas užšoko ant seno di- 
plomato kelių, susirietė į kamuoliuką ir ėmė snausti. 

Tarnas pripylė dvi taures lengvo, virškinimą skatinančio alaus 
ir tyliai pasišalino. 

— Mano apsilankymas jus turbūt nustebino? 

— Turiu prisipažinti, kad - taip, šiek tiek. 

— Norėčiau, kad mūsų pokalbis liktų konfidencialus. 

— Dėl to galite būti ramus. 

Šenaras susikaupė, o senas diplomatas veikiau pralinksmė- 
jo. Kiek kartų jam jau teko susidurti su prašytojais, trokštan- 
čiais pasinaudoti jo paslaugomis? Jis jiems padėdavo arba pa- 
varydavo šalin - priklausomai nuo aplinkybių. Dabar jis jautė- 
si pamalonintas, kad faraono sūnus jam toks prielankus. 

— Šnekama, kad jūs ketinate atsistatydinti. Tai tiesa? 

— Aš šito neslepiu. Po metų kitų, valdovui sutikus, aš pasi- 
trauksiu iš savo pareigų. 

— Jums tikriausiai bus gaila išeiti? 

— Nuovargis baigia mane priveikti; senstant dirbti vis sunkiau. 

— Bet juk sukaupta patirtis - neįkainojamas lobis. 

— Todėl aš ir daliju jį jauniems - tokiems kaip Aša. Rytoj jie 
bus atsakingi už mūsų diplomatiją. 

— Ar jūs visiškai pritariate Sečio sprendimams? 

Senas diplomatas pasijuto nejaukiai. 

— Nelabai supratau jūsų klausimą. 

— Ar mūsų priešiškumas hetitų atžvilgiu vis dar pateisinamas? 

— Jūs blogai juos pažįstate. 

— Argi jie nenori su mumis prekiauti? 

— Hetitai nori užgrobti Egiptą ir niekada to neatsisakys. Ak- 
tyvios gynybos politikai, kurią įgyvendina mūsų valdovas, al- 
ternatyvos nėra. 

— Ojei aš ją pasiūlyčiau? 

— Pasikalbėkite apie tai su savo tėvu, o ne su manimi. 

— Bet aš noriu apie tai kalbėtis tik su jumis, ir nė su kuo 
daugiau. 

— Jūs mane stebinate. 

— Teikite man tikslių žinių apie Azijos kunigaikštystes, o aš 
mokėsiu jums atsidėkoti. 

— Neturiu teisės to daryti. Visa, kas svarstoma faraono tary- 
boje, turi likti paslaptyje. 

— O mane kaip tik tai ir domina. 

— Nė neprašykite. 

— Rytoj valdovu tapsiu aš; nepamirškite šito. 

Senasis diplomatas išraudo: 

— Tai grasinimas? 

— Jūs dar neatsistatydinote, jūsų patirtis man tiesiog būtina — 
juk aš turėsiu vadovauti rytdienos politikai. Būkite mano slap- 
tasis sąjungininkas; jums neteks to gailėtis. 

Senasis diplomatas nebuvo pratęs karščiuotis, bet šįkart pa- 
sipiktinimas paėmė viršų: 

— Kad ir kas jūs būtumėt, jūsų reikalavimai man nepriimtini! 
Nejaugi vyresnysis Faraono sūnus gali tapti savo tėvo išdaviku? 

— Nurimkite, prašau jūsų. 

— Ne, aš nenurimsiu! Šitaip elgtis būsimajam valdovui ne- 
dera; jūsų tėvas turi apie tai sužinoti. 

— Neperženkite ribų. 

— Nešdinkitės iš mano namų! 

— Gal pamiršote, su kuo kalbate? 

— Su niekšu. 

— Aš reikalauju, kad jūs tylėtumėt apie tai, kas buvo čia pa- 
sakyta. 

— Nė nemanau. 

— Tokiu atveju aš neleisiu jums prabilti. 

— Neleisite?! Neleisite man... 

Senajam diplomatui staiga užgniaužė kvapą, jis griebėsi už 
širdies ir susmuko ant žemės. Šenaras tučtuojau pašaukė tar- 
nus, kurie paguldė šeimininką ant lovos ir skubiai pakvietė gy- 
dytoją. Jis nustatė mirtį, kurios priežastis — širdies priepuolis. 

Šenarui pavyko: rizikingas žygis jam baigėsi laimingai. 


Gražioji Izetė šiaušėsi prieš Ramzį. 

Užsidariusi savo tėvų užmiesčio sodyboje, mergina atsisakė 
jį priimti, teisindamasi nuovargiu, kuris esą gadina jos veido 
spalvą. Šį kartą ji jam parodys! Ji jam atsilygins už visus jo 
staigius išvykimus ir ilgiausią bastymąsi nežinia kur. Pasislė- 
pusi antrame aukšte už užuolaidos, Izetė klausėsi Ramzio po- 
kalbio su jos kambarine. 

— Perduokite savo šeimininkei mano linkėjimus greičiau pa- 
sveikti, - šnekėjo Ramzis, - ir pasakykite, kad aš daugiau ne- 
ateisiu. 

— Ne! - suriko vargšė „ligonė“. 

Ji atitraukė užuolaidą, nulėkė laiptais žemyn ir puolė myli- 
majam ant kaklo. 

— Rodos, tu jautiesi daug geriau. 

— Niekur nebevažiuok, kitaip aš tikrai apsirgsiu. 


CHRISTIAN JACO B RAMZIS. ŠVIESOS SŪNUS 183 


— Gal imsi reikalauti, kad aš nepaklusčiau faraonui? 

— Tos tavo ekspedicijos tiesiog nepakenčiamos... Man taip 
nuobodu be tavęs. 

— Nejaugi tu atsisakei visų pakvietimų į pokylius? 

— Ne, žinoma; bet man nuolat tenka vyti šalin rėžiančius 
aplink mane sparną kilmingus jaunikaičius. Jei tu būtum ša- 
lia, niekas man neįkyrėtų. 

— Kartais kelionės eina į naudą. 

Ramzis paleido gražuolę iš glėbio ir ištiesė jai puošnią dė- 
žutę. Izetė nustebusi išplėtė akis. 

— Atidaryk ją. 

— Tai įsakymas? 

— Suprask kaip nori. 

Gražioji Izetė kilstelėjo dėžutės dangtį. Pamačiusi, kas ten 
yra, ji net šūktelėjo iš pasigėrėjimo. 

— Čia man? 

— Ekspedicijos vadovui leidus. 

Izetė karštai pabučiavo mylimąjį. 

— Uždėk man jį ant kaklo. 

Ramzis pakluso. Turkių vėrinys įžiebė džiaugsmo kibirkštė- 
les žaliose Izetės akyse. Dabar ji pranoks visas savo varžoves. 


Amenis tebesirausė sąvartynuose, ir jokia nesėkmė negalė- 
jo palaužti jo atkaklumo. Išvakarėse jam pasirodė, kad į jo 
rankas pagaliau pateko keletas trūkstamų galvosūkio elemen- 
tų, ir jis štai tuoj galės susieti dirbtuvės adresą su savininko 
vardu, bet ir vėl teko nusivilti. Įrašas buvo neįskaitomas: trū- 
ko hieroglifų. 

Šios beviltiškos paieškos netrukdė jaunajam raštininkui pui- 
kiai dirbti asmeniniu sekretoriumi. Ramzis gaudavo vis dau- 
giau raštų, į kuriuos reikėjo atsakyti, kiekvienu atveju varto- 
jant atitinkamus mandagumo posakius. Amenis stengėsi, kad 
faraono sūnaus reputacija būtų be priekaištų. Jis nepraleido 

progos peržiūrėti draugo ataskaitos apie kelionę į turkio ka- 
syklas. 

— O tu imi garsėti, - pastebėjo Ramzis. 

— Paskalos manęs nedomina. 

— Manoma, kad tu vertas geresnio posto. 

— Aš pasižadėjau tarnauti tau. 

— Pagalvok apie savo karjerą, Ameni. 

— Ji visiškai aiški. 

Dar kartą įsitikinus nesugriaunama Amenio draugyste, 
Ramzio širdį užliejo džiaugsmas. Bet ar jis pats sugebės būti 
vertas tokio draugo? Į Amenio prisirišimą ir ištikimybę Ram- 
zis privalėjo atsakyti tik tuo pačiu. 

— Ar tavo tyrimas pasistūmėjo į priekį? 

— Ne, bet aš neprarandu vilties. O kaip tavo reikalai? 

— Nors karalienė atėjo man į pagalbą, jokio rimtesnio pėd- 
sako nerasta. 

— Su visais tais dalykais susijęs žmogus, kurio vardo niekas 
nedrįsta ištarti, - nusprendė Amenis. 

— Ir visai pagrįstai! Tau taip neatrodo? Juk apkaltinti ką nors, 
neturint svarių įrodymų, būtų labai rimta klaida. 

— Man patinka, kai tu taip kalbi. Ar Žinai, kad vis labiau 
panašėji į Setį? 

— Aš - jo sūnus. 

- Šenaras irgi... O juk galima būtų prisiekti, kad jis - iš visai 
kitos šeimos. 


Ramzis nervinosi. Kodėl Mozei, jau besiruošiančiam grįžti 
į Mer-Uro haremą, liepė atvykti į rūmus? Ekspedicijos metu 
jo draugas niekuo neprasikalto; priešingai, kalnakasiai ir ka- 
reiviai gyrė jaunąjį tiekimo tarnybos viršininką ir linkėjo, kad 
kolegos sektų jo pavyzdžiu. Bet nuo šmeižto ir apkalbų juk 
niekas neapsaugotas. Galbūt Mozės populiarumas sukėlė įta- 
rimų kokiam nors aukštai sėdinčiam menkystai? 

Amenis ramiausiai rašė. 

— "Tu nė kiek nesijaudini? 

— O ko man jaudintis? Tik jau ne dėl Mozės! Jis panašus į 
tave: išbandymai jį ne palaužia, o užgrūdina. 

Amenio žodžiai Ramzio nenuramino. Hebrajas buvo toks iš- 
tvermingas ir atkaklus, kad kėlė daugiau pavydo nei pagarbos. 

— Užuot be reikalo kamavęsis, geriau perskaityk naujausius 
Faraono įsakus, - patarė Amenis. 

Ramzis kibo į darbą, bet jam sunkiai sekėsi susikaupti: jis 
vis pašokdavo ant kojų ir vaikštinėjo terasa. 

Prieš pat vidurdienį Ramzis pamatė Mozę, išeinantį iš ad- 
ministracijos pastato, kur jis buvo pakviestas. Nebeturėdamas 
kantrybės laukti, karalaitis nulėkė laiptais žemyn ir puolė pa- 
sitikti draugo. 

Mozė atrodė sutrikęs. 

— Na, sakyk, ko tave ten kvietė? 

— Man pasiūlė vyresniojo meistro pareigas faraono statybose. 

— Tad su haremu baigta? 

— Taip. Aš dalyvausiu statant rūmus ir šventyklas. Turėsiu 
keliauti iš vieno miesto į kitą, nes reikės prižiūrėti darbus. Man 
vadovaus statybų viršininkas. 

— Tu sutikai? 

— Argi tai ne geriau už tą tingų gyvenimą hareme? 

— Vadinasi, tai paaukštinimas! Aša yra čia, Memfyje; Setau — 
taip pat. Šįvakar švenčiam! 

Buvę Kap'o mokiniai smagiai leido vakarą: profesionalios šo- 
kėjos, vynas, mėsa, desertas — viskas buvo kone tobula. Setau 
papasakojo keletą istorijų apie gyvates ir pasidalijo savo paty- 
rimu, kaip galima gana greit suvilioti gražuolę: tereikia išgel- 
namus. Toks elgesys, kurį Setau laikė šiek tiek nedorovingu, 
leido jam išvengti ilgo meilinimosi. 

Kiekvienas pasidalijo mintimis apie savo ateitį: Ramzio lau- 
kė tarnyba kariuomenėje, Amenio - raštininko karjera, Ašos — 
diplomato kelias, Mozės - statybos darbai, o Setau ketino lik- 
ti ištikimas savo brangiesiems ropliams. Kažin kada jie vėl su- 
sitiks tokie pat laimingi ir pilni vilčių? 

Setau išėjo pirmas, kartu su šokėja nube, kuri visą vakarą 
meiliai į jį žvilgčiojo; Mozei reikėjo nors porą valandų numig- 
ti prieš išvykstant į Karnaką, kur Setis ketino pradėti milžiniš- 
kas statybas. Amenis, nepratęs gerti, užmigo ant minkštų pa- 
galvių. Nakties oras buvo gaivus ir kvapus. 

— Keista, - tarė Aša Ramziui, - miestas atrodo toks ramus. 

— O kodėl turėtų būti kitaip? 

— Kelionės į Aziją ir Nubiją pridėjo man proto. Mes jaučia- 
mės saugūs, bet tai apgaulingas saugumas. Tiek į šiaurę, tiek į 
pietus nuo mūsų gyvenančios daugiau ar mažiau pavojingos 
tautos tik ir tegalvoja, kaip čia užgrobus mūsų turtą. 

— Šiaurėje - hetitai, o pietuose? 

— Negi pamiršai nubius? 

— Bet juk jie nuo seno mums paklusnūs! 

— Ir aš taip maniau, kol nenuvykau ten ir pats visko neišty- 

riau. Ilgiau pabendravus, tenykščių liežuviai atsirišo, ir aš iš- 
girdau atviresnių kalbų, parodžiusių man kitokią tikrovę nei 
ta, kuri aprašoma oficialiuose pranešimuose mūsų dvarui. 

— Tu kalbi mislėmis. 

Rafinuotas ir elegantiškas, aristokratiškasis Aša neatrodė 
sutvertas ilgoms kelionėms nesvetinguose kraštuose. Tačiau 
jis sugebėjo likti ramus, giedros nuotaikos ir nekelti balso, kad 
ir kaip klostytųsi aplinkybės ir kokie išbandymai jo lauktų. Tuos, 
kurie nesugebėdavo iškart tinkamai jo įvertinti, visada stebi- 
no Ašos dvasinė stiprybė ir guvus protas. Kaip tik šią pokalbio 
akimirką Ramzis suprato, kad jis niekad neleis sau neatsižvelgti 
į Ašos nuomonę. Jo bičiulio rafinuotumas buvo apgaulingas: 
aukštuomenės Žmogaus išorė buvo tik priedanga, po kuria sly- 
pėjo ryžtingas ir savimi pasitikintis vyriškis. 

— Ar supranti, kad mes kalbame apie valstybines paslaptis? 

— Kaip tau ir pridera, - pajuokavo Ramzis. 

— Šįkart jos tiesiogiai liečia tave. Dėl to aš, tavo draugas, 
manau, kad tau verta šį tą sužinoti bent viena naktimi anks- 
čiau, nei tai išgirs Šenaras. Rytoj rytą jis dalyvaus taryboje, 
kurią šaukia Faraonas. 

— Tu ketini išduoti paslaptį dėl manęs? 

— Aš neišduodu savo šalies, nes esu tikras, kad tu turi atlikti 
šioje istorijoje kažkokį vaidmenį. 

— Gal galėtum šnekėti aiškiau? 

— Aš manau, nors žinovų nuomonė šiuo klausimu priešinga, 
kad vienoje iš mūsų Nubijos provincijų ruošiamas maištas, ir 
ne šiaip sau protesto judėjimas, o tikras sukilimas, kurio metu 
gali žūti daug Žmonių, jei Egipto armija nesuskubs įsikišti. 

Ašos žodžiai apstulbino Ram2zį. 

— Ir tu drįsai viešai paskelbti tokią neįtikimą hipotezę? 

— Aš išdėsčiau ją raštu, pagrindęs savais argumentais. Aš ne 
burtininkas ir ne pranašas, o tiesiog sveikai mąstantis žmogus. 

— Nubijos vietininkas ir karvedžiai pasakys, kad tu kliedi! 

— Žinoma. Bet Faraonas ir jo patarėjai vis dėlto perskaitys 
mano pranešimą. 

— Kodėl jie turėtų sutikti su tavo išvadomis? 

— Todėl, kad jos atspindi tiesą. O argi ne ja vadovaujasi mū- 
sų valdovas? 

— Taip, be abejo, bet... 

— Patikėk manimi ir ruoškis. 

— Ruoštis? Kam? 

— Kai Faraonas nutars numalšinti sukilimą, jis būtinai pasi- 
ims su savimi kurį nors iš sūnų. Reikia, kad jis pasiimtų tave, o 
ne Šenarą; štai tau išsvajota proga įrodyti, kad esi tikras karys. 

— O kas, jei tu suklydai? 

— Apie tai negali būti nė kalbos. Ateik į rūmus anksti rytą. 


Rūmų sparne, kur Faraonas sukvietė savo tarybos narius, 
buvo galima pastebėti neįprastą pagyvėjimą. Tarybą sudarė 
„devyni artimiausi draugai“, karvedžiai ir keli ministrai. Pa- 
prastai karalius pasitenkindavo pokalbiu su savo viziriu, dau- 
giau laiko skirdamas tiems reikalams, kuriuos laikė esminiais 
ar itin svarbiais. Tačiau šį rytą visai netikėtai buvo skubiai su- 
šaukta išplėstinė taryba. 

Ramzis prisistatė vizirio padėjėjui ir paprašė audiencijos pas 
Faraoną. Jam buvo liepta palaukti. Kadangi Setis nepakentė 
ilgų kalbų, karalaitis pamanė, kad klausimų svarstymas greit 
baigsis, bet jo spėjimai nepasitvirtino. Posėdis užtruko neįpras- 
tai ilgai. Pusryčių metas seniai praėjo, prasidėjo popietė, o 
Ramzis vis laukė. Matyt, tarybos dalyvių nuomonės smarkiai 
skyrėsi, ir karalius negalėjo apsispręsti, kol nebus tikras, kad 
pasirinko teisingą kelią. 

Saulei jau pakrypus vakarop, iš tarybos salės išėjo labai su- 
sirūpinę artimiausi faraono draugai ir karvedžiai. Dar po ket- 
virčio valandos atėjo vizirio padėjėjas ir pakvietė Ramzį au- 
diencijos. 

Bet jį priėmė ne Setis, o Šenaras. 

— Aš noriu matyti Faraoną. 

— Jis užimtas. Ko tu nori? 

— Ateisiu vėliau. 

— Aš įpareigotas atsakyti į tavo klausimą ar prašymą, Ram- 
zi. Jeigu tu atsisakai su manim kalbėtis, aš pranešiu apie tai 
faraonui. Mūsų tėvui tavo elgesys nepatiks. Tu per dažnai pa- 
miršti, kad privalai mane gerbti. 

Grasinimas nepadarė Ramziui jokio įspūdžio. Jis buvo pa- 
siryžęs surizikuoti viskuo. 

— Juk mudu esame broliai, Šenarai. Gal tu tai pamiršai? 

— Mano ir tavo padėtis... 

— Argi mums uždrausta draugauti ir pasitikėti vienas kitu? 

Šis argumentas sujaudino Šenarą. Jis prabilo švelniau: 

— Ne; žinoma, ne... Bet tu taip greit įsikarščiuoji, taip be 
atodairos peržengi visas ribas... 

— Ir aš, ir tu einame savais keliais. Iliuzijų laikas baigėsi. 

— Na, ir... Koks tavo kelias? 

— Armija. 

Šenaras pasitrynė smakrą. 

— Ten tu galėsi sublizgėti, kas tiesa, tas tiesa... Kokiu tikslu 
tu norėjai pamatyti Faraoną? 

— Būčiau jam pasakęs, kad noriu kautis Nubijoje kartu su juo. 

Šenaras net krūptelėjo: 

— Kas tau pranešė apie karą Nubijoje? 

Ramzis liko ramutėlis: 

— Aš esu karališkasis raštininkas ir vyresnysis karininkas, bet 
dar neturiu paskyrimo į konkretų karinį dalinį. Duok man to- 
kį paskyrimą. 

Šenaras atsistojo, perėjo per salę ir vėl atsisėdo. 

- Šito nesitikėk. 

— Kodėl? 

— Tai per daug pavojinga. 

— Gal kartais tau parūpo mano sveikata"? 

— Karalaitis negali rizikuoti taip nepagrįstai. 

— Bet juk Faraonas pats vadovaus mūsų kariuomenei! 

— Liaukis; ten tau ne vieta. 

— Priešingai! Kaip tik ten! 

— Mano nutarimas galutinis. 

— Aš kreipsiuosi į tėvą. 

— Nekelk skandalo, Ramzi. Šalis turi kitų rūpesčių, svarbes- 
nių nei tavo purkštavimai dėl paskyrimo. 

— Liaukis stojęs man skersai kelio, Šenarai. 

Apskritas sosto įpėdinio veidas surūstėjo. 

— Kuo tu mane kaltini? 

— Kaip bus su mano paskyrimu? 

— Apie tai spręs faraonas. 

— Tau pasiūlius... 

— Man reikia pagalvoti. 

— Paskubėk. 


Aša apsižvalgė. Kambarys didokas, su dviem langais, suma- 
niai išdėstytais taip, kad kuo geriau cirkuliuotų oras. Sienos ir 
lubos papuoštos frizais, vaizduojančiais gėles, ir raudonais bei 
mėlynais geometriniais ornamentais. Keletas kėdžių, žemas 
stalas, geros kokybės dembliai, skrynios, spinta papiruso riti- 
nėliams... Kabinetas, kurį Ašai ką tik paskyrė Užsienio reika- 
lų ministerijoje, pasirodė jam visai tinkamas - kol kas. Gal 
kada nors jis gaus ir geresnį... Bet, žinoma, nedaug buvo to- 
kių jaunų pareigūnų, kuriems būdavo suteikiama teisė naudo- 
tis šitokiu komfortu. 

Aša padiktavo savo sekretoriui keletą laiškų, priėmė vieną 
kitą kolegą, trokštantį susitikti su jaunuoliu, kuris ministerijo- 
je buvo laikomas retų gabumų diplomatu, o paskui pasitiko 
įžengusį į jo kabinetą Šenarą, kuris norėdavo susipažinti su 
kiekvienu nauju daug žadančiu pareigūnu. 

— Jūs patenkintas? 

— O, aš būčiau patenkintas ir kuklesnėmis patalpomis. 

— Faraonas aukštai įvertino jūsų darbą. 

— Vienintelis mano noras - kad Jo Didenybė visada būtų 
patenkintas mano ištikima tarnyba. 

Šenaras uždarė kabineto duris ir pritildė balsą: 

— Aš taip pat labai vertinu jūsų darbą. Jūsų dėka Ramzis 
stačia galva puolė į spąstus. Jis tik ir tesvajoja kautis Nubijoje! 
Žinoma, norėdamas jį dar labiau pakurstyti, aš iš pradžių at- 
mečiau jo prašymą, o paskui po truputį nusileidau. 

— Jis jau paskirtas? 

— Faraonas sutiks pasiimti Ramzį Nubijon, kad galėtų pir- 
mąkart išbandyti jį mūšyje. Ramzis nežino, kad nubiai - pavo- 
jingi priešininkai ir kad ten kilusio sukilimo metu gali būti pra- 
lieta daug kraujo. Kelionė į turkio kasyklas apsuko jam galvą, 
jis jau manosi esąs smarkus kareiva. Jam pačiam nebūtų kilusi 
mintis dalyvauti šiame žygyje; panašu, kad mudu neblogai su- 
žaidėme šią partiją, ar ne, brangusis? 

— Tikiuosi. 

— O dabar gal pasikalbėtume apie jus, Aša? Aš moku būti 
dėkingas, o jūs puikiai taikote praktikoje savo diplomatinius 
sugebėjimus. Truputis kantrybės, du trys vykę pranešimai, ku- 
rie neliks nepastebėti, ir jūs bematant kopsite karjeros laiptais. 

— Visa, ko aš siekiu, - tarnauti savo šaliai. 

— Savaime suprantama, to paties siekiu ir aš. Bet aukšta pa- 
dėtis leidžia nuveikti daugiau. Ar Azija jus domina? 

— Juk ji — pagrindinis mūsų diplomatijos veiklos laukas, 
tiesa? 

— Egiptui reikalingi jūsų lygio specialistai. Mokykitės, kaup- 
kite patirtį, stebėkite, klausykitės ir būkite man ištikimas. Jums 
neteks to gailėtis. 

Aša nusilenkė. 

Nors Egipto liaudis nemėgo konfliktų, Sečio išvykimas į Nu- 
biją nesukėlė beveik jokio nerimo: kokiu būdu negrų gentys 
įstengs pasipriešinti galingai ir gerai organizuotai armijai? Šis 
žygis labiau priminė ne tikrą susidūrimą, o vidaus pajėgų ope- 
raciją viešajai tvarkai atkurti. Kai sukilėliai bus griežtai nu- 
bausti, jie negreit ryšis vėl pakelti galvas, ir Nubija vėl taps 
ramia, taikia provincija. 

Susipažinęs su nerimastingu Ašos pranešimu, Šenaras ži- 
nojo, kad egiptiečiai susidurs su smarkiu pasipriešinimu. Ram- 
Zzis su jaunystei būdingu beatodairiškumu stengsis žūtbūt įro- 
dyti savo drąsą; O juk praeityje nubių strėlės ir karo kirviai 
padarė galą ne vienam neatsargiam kareiviui, pernelyg įsitiki- 
nusiam savo pranašumu. Jei pavyks, Ramzis sulauks tokio pat 
likimo. 

Sėkmė šypsojosi Šenarui: žaidime dėl valdžios jis taip išdės- 
tė savo figūras, kad galėjo laimėti partiją. Intensyvi valdovo 
veikla vargino Setį; netrukus jis bus priverstas paskirti savo 
vyresnįjį sūnų Egipto valdytoju ir suteikti jam vis daugiau lais- 
vės. Tvardytis, apsišarvuoti kantrybe, veikti šešėlyje - tokie bu- 
vo Šenaro raktai į sėkmę. 


Amenis bėgo į pagrindinę Memfio prieplauką. Nepratęs 
sportuoti, jis gana lėtai judėjo į priekį ir sunkiai skynėsi kelią 
pro gausią minią, išlydinčią ekspedicinį korpusą. Apžiūrinė- 
damas dar vieną sąvartyną, jis rado svarbų, galbūt lemiamą 
įkaltį. 

Kadangi jis buvo Ramzio sekretorius, Ameniui pavyko pra- 
siskverbti pro sargybinių kordoną. Visai uždusęs, jis pagaliau 
atsidūrė krantinėje. 

— Kur Faraono sūnaus laivas"? 

— Jis jau išplaukė, - atsakė kažkuris karininkas. 

Išvykusi iš Memfio dvidešimt ketvirtąją antro žiemos mėnesio 
dieną aštuntaisiais Sečio valdymo metais, Egipto armija labai 
greit plaukė Nilu į pietus. Asuane kariai išlipo iš laivų, aplen- 
kė pirmojo krioklio uolas, vėl sėdo prie irklų ir pajudėjo aukš- 
tupio link. Nilo vandens lygis šiuo metu leido perplaukti pa- 
vojingas upės vagos vietas, bet Faraonas nusprendė pasinau- 
doti laivais, pritaikytais plaukti Nilu Nubijos link. 

Ramzis buvo laimingas. Paskirtas kariuomenės raštininku, 
jis vadovavo žygiui ir buvo tiesiogiai pavaldus savo tėvui, todėl 
juodu gyveno viename laive, savo forma panašiame į pusmė- 
nulį, kurio galai aukštai iškilę virš vandens. Du vairai, kurių 
vienas buvo įtaisytas prie dešiniojo, o kitas - prie kairiojo bor- 
to, leido laivui greitai ir lanksčiai manevruoti. Didžiulė burė, 
pritvirtinta prie vienintelio aukšto stiebo, buvo nuolat išsipū- 
tusi nuo stipraus šiaurės vėjo. Įgula dažnai tikrino, kaip įsi- 
tempusios laivavirvės. 

Denio viduryje buvo pastatyta didelė kajutė, kone visas na- 
mas, suskirstyta į miegamuosius ir darbo kambarius. Laivo pir- 
magalyje ir paskuigalyje buvo įrengtos mažesnės kajutės - ka- 
pitonui ir dviem vairininkams. Visų laivų, įskaitant ir karališ- 
kąjį, įgulas buvo apėmęs džiugus sujudimas. Jūreiviai ir kariai 
jautėsi keliaują savo malonumui, niekuo nerizikuodami. Nė 
vienas karininkas jiems neprieštaravo ir nebandė išsklaidyti jų 
iliuzijų. Visi buvo supažindinti su karaliaus įsakymu: nesigriebti 
smurto prieš civilius, nieko neimti į kariuomenę prievarta, nie- 
ko savavališkai nesuiminėti. Faraonas pageidavo, kad žygiuo- 
janti armija įkvėptų baimę ir priverstų laikytis įvestos tvarkos, 

tačiau buvo visiškai neleistina, kad Egipto kariuomenė būtų 
siejama su teroru ir plėšikavimu. Nesilaiką šio garbės kodek- 
so bus griežtai baudžiami. 

Nubija pakerėjo Ramzį. Visą kelionę jis nesitraukė iš laivo 
pirmagalio. Smėlėtos kalvos, granito salelės, siaura žalumos 
juosta, besipriešinanti dykumai, ir tyra dangaus žydrynė susi- 
liejo į nuostabų gamtovaizdį, užbūrusį jo sielą. Ant upės kran- 
tų snaudė karvės, o vandenyje — hipopotamai; kuoduotosios 
gervės, rausvi flamingai ir kregždės skraidė virš palmių, kur 
žaidė pavianai. Ramzis iš karto pajuto simpatiją tam lauki- 
niam kraštui: juodu buvo vienodos prigimties, abu liepsnojo 
ta pačia nesutramdoma ugnim. 

Nuo Asuano iki antrojo krioklio Egipto armija keliavo ra- 
mia vietove; ji sustodavo poilsio prie taikių kaimelių, kurių 
gyventojai siūlė kariams maisto ir kitų būtinų dalykų. Ši pro- 
vincija, vadinama Uauatu*, nuo seno paklusni Egiptui, drie- 
kėsi per tris šimtus penkiasdešimt kilometrų. Ramzis gyveno 
kaip sapne, linksmas ir laimingas: taip daug toji žemė bylojo 
j0 širdžiai. 

Jis atsipeikėjo, išvydęs neįtikėtiną pastatą: milžinišką Bu- 
heno tvirtovę, kurios plytų sienos buvo vienuolikos metrų aukš- 
čio ir penkių metrų pločio. Dantytu sienų viršumi ėjo sargy- 
bos takas, į lygias dalis skirstomas stačiakampių bokštų, nuo 
kurių viršaus sargybiniai egiptiečiai stebėjo antrąjį Nilo kriok- 
lį ir jo apylinkes. Joks nubių antpuolis negalėjo prasiveržti pro 
visą grandinę įtvirtinimų. Buheno tvirtovė buvo svarbiausia iš 
jų. Čia nuolat ėjo tarnybą trys tūkstančiai karių, palaikiusių 
ryšį su Egiptu per siunčiamus žygūnus. 

Setis ir Ramzis įžengė tvirtovėn pro pagrindinį įėjimą iš dy- 
kumos pusės. Dvejus vartus jungė medinis tiltas: mėginąs įsi- 
veržti į tvirtovę užpuolikas patektų po tikra strėlių, iečių ir iš 


* Uauatas reiškia „kaitrus“, „svilinantis“. 

svaidyklių paleistų akmenų liūtimi. Ambrazūros su trimis šau- 
namosiomis angomis buvo išdėstytos taip, kad į priešą būtų 
galima nukreipti kryžminę ugnį, nepaliekančią jam jokių šan- 
sų ištrūkti gyvam. 

Dalis egiptiečių armijos įsikūrė miestelyje, išaugusiame tvir- 
tovės papėdėje. Čia buvo viskas, ko reikia gana maloniam gy- 
venimui: kareivinės, puošnūs namai, dirbtuvės ir prekių san- 
dėliai, turgus, sanitariniai įrengimai. Ekspedicinio korpuso ka- 
riai džiaugėsi galėdami keletą valandų atsikvėpti prieš Žygį į 
antrąją Nubijos provinciją - Kušą. Kol kas kovinė kariuome- 
nės dvasia buvo reikiamo lygio. 

Tvirtovės viršininkas priėmė karalių ir jo sūnų Buheno iš- 
kilmių salėje, kur jis teisdavo savo pavaldinius ir skelbdavo 
vizirio patvirtintus nuosprendžius. Aukštiesiems svečiams bu- 
vo pasiūlyta šalto alaus ir datulių. 

— Nubijos vietininkas kur nors išvykęs? — pasiteiravo Setis. 

— Jis turėtų netrukus grįžti, Jūsų Didenybe. 

— Gal jis pakeitė būstinę? 

— Ne, Jūsų Didenybe; jis panoro pats sužinoti, kokia padėtis 
Iremo krašte, į pietus nuo trečiojo krioklio. 

— Padėtis... Jūs turite omenyje sukilimą? 

Viršininkas vengė Sečio žvilgsnio: 

— Na, aš nenorėčiau pervertinti... 

— Nejaugi vietininkas išvyktų taip toli vien tik ketindamas 
suimti keletą vagių? 

— Ne, Jūsų Didenybe; mes visiškai kontroliuojame vietovę ir... 

— Kodėl štai jau keletą mėnesių jūs savo pranešimuose men- 
kinate pavojų? 

— Aš bandžiau likti objektyvus; tiesa, Iremo provincijos nu- 
biai truputį bruzda, bet... 

— Užpultos dvi vilkstinės, plėšikai užgrobė vieną šulinį, nu- 
žudytas žvalgybos karininkas... Jūsų nuomone, visa tai - nedi- 
delis bruzdėjimas? 

— Būdavo ir blogiau, Jūsų Didenybe. 

- Žinoma. Bet visais atvejais būdavo paskiriamos ir įvykdo- 
mos bausmės. O šį kartą jūs su vietininku nesugebėjote suimti 
kaltininkų, kurie įsivaizduoja esą nepasiekiami ir ruošiasi su- 
kurstyti maištą. 

— Mano užduotis - užtikrinti gynybą, - paprieštaravo virši- 
ninkas. — Nė vienas sukilęs nubis neperžengs gynybinio mūsų 
tvirtovių barjero. 

Setis dar labiau supyko: 

— Tai gal jūs manote, kad turėtume palikti maištininkams 
Kušą ir Iremą? 

— O ne, niekada, Jūsų Didenybe! 

— Tuomet aš noriu išgirsti tiesą. 

Ramzis pasipiktino aukšto karininko ištižimu. Tokie bailiai 
neverti tarnauti Egiptui! Tėvo vietoje jis būtų tuojau pat at- 
ėmęs iš to bevalio padaro karinį laipsnį ir išsiuntęs jį į prieša- 
kines pozicijas. 

— Man atrodo, būtų nenaudinga sukelti ant kojų mūsų ka- 
riuomenę, net jei šiokios tokios riaušės ir sudrumstė Nubijos 
ramybę. 

— Kokių nuostolių mes patyrėme? 

— Tikiuosi, kad jų nėra. Vietininkas išvyko su prityrusių pat- 
rulių būriu. Vien tik jį išvydę, nubiai sudės ginklus. 

— Aš palauksiu tris dienas, ne ilgiau. Paskui imsiu veikti pats. 

— To neprireiks, Jūsų Didenybe; užtat aš galėsiu pasidžiaug- 
ti turėjęs garbę jus priimti. Šįvakar ruošiu nedidelę šventę... 

— Aš joje nedalyvausiu. Pasirūpinkite, kad mano kariams 
nieko netrūktų. 


Atvykęs prie antrojo krioklio, keliautojas išvysdavo tokį upės 
šėlsmą, kokio jam dar niekad ir niekur neteko regėti. Suspaus- 
tas aukštų uolų, Nilas skynėsi kelią siaurutėmis pratakomis, 
kurias, rodės, tuoj užvers pakibę virš jų didžiuliai granito ir 

bazalto luitai, į kuriuos purslais tiško vanduo. Upė virte virė, 
taip įnirtingai grumdamasi su kliūtimis, kad pagaliau jas įveik- 
davo ir jau lėčiau plukdė savo rimstančius vandenis tolyn. Rus- 
vo smėlio bangos driekėsi palei aukštus raudonus krantus, nu- 
sėtus mėlynomis uolomis. Šen bei ten dvišako kamieno pal- 
mės margino gamtovaizdį žaliais taškeliais. 

Ramzio širdis šokčiojo kartu su kiekvienu Nilo srovės šuo- 
liu. Jam atrodė, kad ir jis kovoja su uolomis kaip toji galinga 
upė, ir kartu su ja džiūgauja pasiekęs pergalę, tarsi jis, Ram- 
zis, būtų susiliejęs su Nilu. 


Mažytis Buheno miestelis, esantis už tūkstančio mylių nuo 
karo, kuriuo niekas netikėjo, audringai džiūgavo. Trylika Egip- 
to tvirtovių tikriausiai įvarė baimės užpuolikams, o Iremo kraš- 
te juk yra didelis dirbamosios žemės plotas, garantuojąs ra- 
mią laimę, kurios niekas ir neketina griauti. Sekdamas pirm- 
takų pavyzdžiu, Setis pasitenkino pademonstravęs savo kari- 
nius sugebėjimus, kad padarytų įspūdį priešininkams ir sutvir- 
tintų taiką. 

Apeidamas stovyklą, Ramzis pastebėjo, kad nė vienas ka- 
reivis negalvojo apie mūšį: kas miegojo, kas puotavo, kas my- 
lėjosi su žaviomis nubėmis, kas lošė kauliukais ar šnekučiavo- 
si apie sugrįžimą Egiptan, bet ginklų nevalė niekas. 

O juk Nubijos vietininkas vis dar nebuvo grįžęs iš Iremo 
provincijos. 

Ramzis įsidėmėjo Žmonių polinkį nematyti to, kas akivaiz- 
du, mieliau mintant iliuzijomis. Tikrovė atrodė jiems tokia ne- 
priimtina, kad jie godžiai svaiginosi miražais, drauge būdami 
tikri, jog nepasidavė jų apgaulėms. Taigi žmogus bėgo nuo tik- 
rovės ir tuo nusikalto sveikam protui. Ramzis prisiekė sau, 
kad niekad neužsimerks prieš faktus, net ir tuo atveju, jeigu 
jie neatitiks jo lūkesčių. Kaip Nilas puola jį kaustančias uolas, 
taip jis, Ramzis, stos prieš kliūtis ir jas nugalės. 

Dykumos link esančiame vakariniame stovyklos pakraštyje 
Faraono sūnus pamatė tupintį žmogų, kuris rausė smėlį, tarsi 
norėdamas užkasti lobį. 

Susidomėjęs Ramzis priėjo arčiau, laikydamas rankoje ka- 
laviją. 

— Ką čia darai? 

— Nutilk, nė garso! - pareikalavo vos girdimas balsas. 

— Atsakyk! 

Žmogus atsistojo. 

— Ai, kokia kvailystė! Tu ją išgąsdinai, dabar ji nušliaužė ne- 
žinia kur. 

— Setau! Tu stojai savanoriu į kariuomenę? 

— Žinoma, ne... Esu tikras, kad šitame urve gyveno juodoji 
kobra. 

Užsimetęs savo keistąjį apsiaustą su daugybe kišenių, pra- 
stai nusiskutęs, blyškios odos, juodais, mėnulio šviesoje bliz- 
gančiais plaukais, Setau iš tikrųjų nebuvo panašus į karį. 

— Prityrę raganiai sako, kad Nubijos gyvačių nuodai esą ne- 
paprastai geros kokybės. Todėl galimybė dalyvauti šiame žy- 
gyje man buvo tiesiog dievų dovana! 

— O kaipgi... pavojus? Juk vyksta karas! 

— Aš nejaučiu jo kruvino tvaiko. Tie kvaili kareivos tik ryja 
ir laka. Iš esmės tokia jų veikla kelia mažiausią pavojų. 

— Ši ramybė neilgai truks. 

— Tu esi tuo tikras ar tik pranašauji? 

— Kaip tau atrodo, ar Faraonas būtų išsiruošęs į žygį su tiek 
kariuomenės paprasčiausio parado dėlei? 

— Kas man darbo! Svarbu, kad man leistų gaudyti gyvates. 
Jos tokios didelės ir spalvingos, kad tiesiog nuostabu! Užuot 
kvailai rizikavęs gyvybe, geriau eitum su manim į dykumą. Mu- 
du prigaudytume tokių puikių gyvačių! 

— Privalau paklusti tėvo įsakymams. 

— O štai aš esu laisvas. 

Setau išsitiesė ant žemės ir išsyk užmigo. Ko gero, jis buvo 
vienintelis egiptietis, nebijojęs roplių, naktį šliaužiojančių kur 
tik jiems patinka. 


Ramzis grožėjosi kriokliu ir vėl visa širdimi pritarė Nilui, be 
atvangos kovojančiam su kliūtimis. Nakties tamsa jau buvo 
beišsisklaidanti, kai jaunuolis pajuto, kad jam už nugaros kaž- 
kas stovi. 

— Pamiršai miegą, sūnau? 

— Aš sėdėjau prie miegančio Setau ir mačiau, kaip tai viena, 
tai kita gyvatė prišliauždavo prie jo, sustodavo, o paskui nu- 
šliauždavo šalin. Net miegodamas, jis skleidžia savo galią. Ar 
ne taip yra ir valdovui? 

— Vietininkas sugrįžo, —- pranešė Setis. 

Ramzis žvilgtelėjo į tėvą. 

— Ar jis įvedė tvarką Ireme? 

— Penki žuvusieji, dešimt sunkiai sužeistų ir skubus atsitrau- 
kimas: štai jo karinės operacijos rezultatai. Tavo draugo Ašos 
spėjimai pasitvirtino. Tas vaikinas puikiai sugeba stebėti ir iš 
surinktų duomenų daryti išvadas. 

— Kartais aš pasijuntu nejaukiai būdamas kartu su juo, bet 
jis nepaprastai protingas. 

— Deja, jis pasirodė esąs teisus, o daugybė mano patarėjų 
klydo. 

— Vadinasi, bus karas? 

— Taip, Ramzi. Nėra nieko, ko aš labiau neapkęsčiau, bet 
Faraonas neturi toleruoti nei maištininkų, nei riaušių kursty- 
tojų, kitaip Maat viešpatavimui ateis galas ir kils sumaištis, O ji 
neša nelaimes visiems - ir mažiems, ir dideliems. Šiaurėje Egip- 
tas apsisaugo nuo užpuolimų kontroliuodamas Kanaaną ir Si- 
riją, o pietuose — Nubiją. Faraonas, susilpninęs budrumą, už- 
trauks pavojų visai šaliai - kaip tai atsitiko Echnatonui. 

— Mes kausimės? 

— Tikėkimės, kad nubiai ateis į protą. Tavo brolis primygti- 
nai prašė, kad aš patvirtinčiau tavo paskyrimą. Atrodo, jis ta- 
ve laiko puikiu kariu. Bet mūsų priešai labai pavojingi. Ap- 
svaigę jie kaunasi ligi mirties, nejausdami žaizdų. 
— Jūs manote, kad aš nesugebu kautis? 


— Tu neprivalai beatodairiškai rizikuoti. 
— Jūs patikėjote man atsakingas pareigas, ir aš būsiu vertas 


jūsų pasitikėjimo. 
— Argi tavo gyvybė ne svarbesnė už tą atsakomybę? 
— Zinoma, ne. Tas, kuris nesilaiko duoto žodžio, nevertas 


gyventi. 
— Tuomet grumkis, jei sukilėliai nepasiduos. Kaukis kaip bu- 
lius, kaip liūtas, kaip sakalas; svaidyk žaibus kaip audra. Ki- 


taip būsi nugalėtas. 

Armija apgailestaudama paliko Buheną, persikėlė per antrąjį 
krioklį, praėjo pro teikiančią ramybės ir stiprybės savų tvirto- 
vių užtvarą ir nužygiavo Kušo kraštu, kuris buvo paklusnus 
Egiptui, bet jo gyventojai, tvirti nubiai, garsėjo drąsa. Kariuo- 
menė greit pasiekė Sajo salą, kurioje kilo Šaato tvirtovė - ant- 
roji vietininko rezidencija. Už kelių kilometrų pasroviui Ramzis 
pastebėjo kitą salą, - Amarą, - kurios laukinis grožis jį paver- 
gė. Jeigu likimas bus jam maloningas, jis paprašys tėvą pasta- 
tyti čia šventyklėlę Nubijos grožio garbei. 

Šaate nerūpestingos kareivių dainos kaipmat nutilo. Tvir- 
tovė, kur kas mažesnė už Buheną, buvo pilna pabėgėlių iš tur- 
tingos Iremo lygumos, patekusios į maištininkų rankas. Ap- 
svaigintos pergalės ir vietininko neveiklumo (šis pasiuntė prieš 
sukilėlius tik būrelį veteranų, kuris buvo greit išsklaidytas), 
dvi gentys įveikė trečią krioklį ir žygiavo į šiaurę. Atgijo sena 
nubių svajonė: atkariauti Kušo kraštą, išvyti iš ten egiptiečius 
ir pradėti lemiamą tvirtovių puolimą. 

Šaato tvirtovė buvo pirmoji jų kelyje. 

Setis įsakė paskelbti aliarmą. Prie kiekvienos šaudymo an- 
gos stojo po lankininką, bokštų viršuje pastatė svaidyklinin- 
kus, o gynybinių griovių priedangoje aukštų plytinių sienų pa- 
pėdėje buvo išrikiuoti pėstininkai. 

Paskui Faraonas ir jo sūnus, lydimi tylaus ir prislėgto Nubi- 
jos vietininko, apklausė tvirtovės viršininką. 

— Padėtis katastrofiška, - prisipažino šis. - Prieš savaitę maiš- 
tas įgavo neregėtą mastą. Paprastai gentys riejasi tarpusavyje 
ir atmeta bet kokius pasiūlymus susivienyti, o šįkart jos su- 
sijungė! Aš siunčiau pranešimus į Buheną, bet... 

Vietininko akivaizdoje tvirtovės viršininkas nedrįso atvirai 
pasakyti savo nuomonės nei pernelyg aštriai kritikuoti. 

— Tęskite, - pareikalavo Setis. 

— Mes būtume galėję nuslopinti tą sukilimą pačioje užuomaz- 
goje, jeigu būtume įsikišę laiku. O dabar... Dabar aš savęs klau- 
siu, ar nebūtų protingiau atitraukti mūsų kariuomenę. 

Ramzis buvo pritrenktas. Kas būtų galėjęs pamanyti, kad žmo- 
nės, atsakingi už Egipto saugumą, tokie bailūs ir neįžvalgūs? 

— Nejaugi gentys tokios baisios? - paklausė jis. 

— Tai laukiniai žvėrys, - atsakė viršininkas. - Jų negąsdina 
nei skausmas, nei mirtis. Kautis ir žudyti jiems vienas malonu- 
mas. Negalėčiau priekaištauti nė vienam, kuris leisis bėgti, kai 
jie staugdami puls į ataką. 

— Bėgti? Betgi tai - išdavystė! 

— Pamatęs juos, suprasite, kas tai yra. Numalšinti jų sukili- 
mą gali tik armija, smarkiai pranašesnė skaičiumi. O mes šian- 
dien nežmome, kiek mūsų priešų: šimtai ar tūkstančiai. 

— Keliaukite kartu su pabėgėliais į Buheną. Pasiimkite ir 
vietininką, - įsakė Setis. 

— Ar atsiųsti jums pastiprinimą? 

— Matysime. Mano pasiuntiniai informuos jus apie besiklos- 
tančią padėtį. Užtverkite Nilo farvaterį. Tegu visos tvirtovės 
ruošiasi atremti puolimą. 

Vietininkas spruko iš akių: jis bijojo, kad Faraonas nenu- 
baustų jo griežčiau. Tvirtovės viršininkas ėmė ruoštis evakua- 
cijai. Po poros valandų ilga kolona pajudėjo šiaurės link. Šaa- 
te liko Faraonas, Ramzis ir tūkstantis karių, kurių nuotaika 
staigiai krito. Sklandė gandai, kad dešimt tūkstančių ištrošku- 
sių kraujo negrų užplūsią tvirtovę ir išžudysią egiptiečius visus 
iki vieno. 

Setis leido Ramziui pasakyti kariuomenei tiesą. Jaunuolis 
nepasitenkino tuo, kad supažindino karius su faktais ir išsklaidė 
apgaulingus gandus: jis kreipėsi į jų drąsą ir priminė jiems pa- 

reigą ginti savo šalį, net jeigu tai grės jų gyvybei. Išgirdę, kad 
Faraono sūnus kausis kartu su jais, neturėdamas jokių privile- 
gijų, kareiviai atgavo viltį. Ramzio įkarštis ir strateginiai Sečio 
sugebėjimai išgelbės juos nuo pražūties. 


Karalius nutarė nelaukti galimo užpuolimo ir žygiuoti į pie- 
tus. Jam atrodė, kad bus geriau pačiam smogti priešams, O jei 
paaiškės, kad jų pernelyg gausu - ką gi, tokiu atveju galima ir 
atsitraukti. Svarbu, kad šitaip jis bent jau sužinos priešų skaičių. 

Visą vakarą Setis kartu su Ramziu nagrinėjo Kušo žemėla- 
pį ir išmokė sūnų skaityti ir suprasti geografų nurodymus. Jau- 
nuolis švytėte švytėjo džiaugdamasis tokiu Faraono jam paro- 
dytu pasitikėjimu. Jis labai greit įsiminė visa, kas buvo jam 
pasakyta, ir pasižadėjo išsaugoti atmintyje kiekvieną smulkme- 
ną. Kad ir kas atsitiktų, rytojaus diena bus šlovinga. 

Setis nuėjo į valdovui skirtą tvirtovės kambarį, o Ramzis 
išsitiesė paprasčiausioje lovoje. Jo svajones apie pergalę nu- 
traukė juokas ir atodūsiai, pasigirdę gretimame kambaryje. 
Smalsaudamas, ką gi tai galėtų reikšti, Ramzis pakilo ir stum- 
telėjęs pravėrė mįslingos patalpos duris. 

Gulėdamas ant pilvo, Setau triukšmingai reiškė pasitenki- 
nimą masažu, kurį jam darė jauna nubė. Mergina buvo nuoga, 
labai subtilių veido bruožų ir puikaus kūno. Jos juodmedžio 
spalvos oda tiesiog tviskėjo, bet veido bruožais ji buvo panaši 
ne tiek į negrę, kiek į kilmingą tėbietę. Tai ji juokėsi džiaugda- 
masi, kad Setau toks patenkintas. 

— Jai penkiolika metų. Ji vardu Vandens Lelija, - pranešė 
Ramziui gyvačių kerėtojas. - Ji sugeba masažuodama tiesiog 
tobulai atpalaiduoti nugarą. Gal nori pasinaudoti jos paslau- 
gomis? 

— Nenorėčiau paveržti iš tavęs tokio gražaus karo laimikio. 

— Be to, ji nė kiek nebijo net pavojingiausių gyvačių. Mudu 
jau surinkome didelį kiekį nuodų. Kokia laimė, prisiekiu die- 

vais! Man iš pat pradžių buvo prie širdies tas Žygis... Gerai 
padariau, kad nepraleidau progos jame dalyvauti. 

— Rytoj judu saugosite tvirtovę. 

— Dalyvausi puolime? 

— Mes traukiame į pietus. 

— Sutarta, mes su Vandens Lelija pabūsime sargybiniais, o 
drauge pasistengsime pagauti kokį dešimtuką kobrų. 


Žiemą auštant būdavo labai vėsu, todėl pėstininkai apsivil- 
ko ilgas tunikas, kurias nusimes, kai tik Nubijos saulės spindu- 
liai sušildys jų kraują. Ramzis vadeliojo lengvą karo vežimą, 
būdamas būrio priekyje, tuoj po žvalgų. Setis buvo armijos vi- 
duryje, kur jį saugojo atskira sargyba. 

Staiga stepės tylą perskrodė kraupus garsas: lyg mauroji- 
mas, lyg bliovimas... Ramzis įsakė sustoti, nušoko ant žemės 
ir nusekė paskui žvalgus. 

Didžiulis gyvūnas su neregėtai ilga nosimi staugė iš skaus- 
mo. Trumpakotė ietis stirksojo įsmigusi į straublio galiuką, ir 
vargšas gyvūnas įnirtingai purtė galvą, norėdamas atsikratyti 
to geluonies, kuris kėlė jam pašėlusį skausmą. Dramblys... Gy- 
vūnas, kurio vardu neatmenamais laikais buvo pavadinta Ele- 
fantinos sala pietiniame Egipto pasienyje! Vėliau drambliai 
ten išnyko. 

Ramzis pirmąkart gyvenime išvydo dramblį. 

— Milžiniškas patinas, — paaiškino vienas žvalgas. - Kiekvie- 
na jo iltis sveria mažiausiai aštuoniasdešimt kilogramų. Jokiu 
būdu neikite prie jo artyn. 

— Juk jis sužeistas! 

— Nubiai bandė jį užmušti, bet išgirdo ar pamatė mūsų būrį, 
išsigando ir pabėgo. 

Susidūrimas su priešu darėsi neišvengiamas. 

Kol vienas iš žvalgų nubėgo įspėti Faraoną, Ramzis pasuko 
dramblio link. Per kokius dvidešimt metrų nuo pabaisos jis 

sustojo ir pabandė pagauti dramblio žvilgsnį. Sužeistas gyvū- 
nas liovėsi daužytis ir įsmeigė akis į mažytę būtybę. 

Ramzis iškėlęs parodė tuščias rankas. Didžiulis dramblys 
užrietė straublį, tarsi supratęs taikius dvikojo ketinimus. Jau- 
nuolis labai lėtai ėmė eiti pirmyn. 

Kažkuris žvalgas buvo besurinkąs, bet draugas užspaudė jam 
burną: menkiausias krustelėjimas - ir dramblys sutryps Fara- 
ono sunų. 

Ramzis nejautė jokios baimės. Atidžiai žvelgiančios į jį ke- 
turkojo akys buvo tokios guvios ir protingos, kad dramblys at- 
rodė tikrai pajėgsiąs suprasti gerus Ramzio norus. Dar pora 
žingsnių, ir jis atsidūrė vos per metrą nuo sužeistojo gyvūno, 
plakusio uodega sau per šonus. 

Karalaitis pakėlė rankas. Milžinas nuleido straublį. 

— Tuoj tau skaudės, - tarė jam Ramzis, - bet tai būtina. 

Faraono sūnus tvirtai suspaudė kyšančios straublyje ieties 
kotą. 

— Tu sutinki? 

Didžiulės ausys krustelėjo, tarsi dramblys būtų rodęs, kad 
pritaria. 

Ramzis smarkiai truktelėjo ietį ir vienu kartu išrovė iš straub- 
lio jos geležinį smaigalį. Išvaduotas iš skausmo milžinas griaus- 
mingai sutrimitavo. Apstulbę žvalgai pamanė, kad įvyko ste- 
buklas ir Ramzis neliks gyvas po savo žygdarbio: kruvinas 
straublys apsivijo aplink jo liemenį. 

Dramblys sutraiškys jį per keletą akimirkų, o paskui ateis jų 
eilė — geriau nieko nelaukiant sprukti gelbstint savo gyvastį. 

— Pažiūrėkit, nagi pažiūrėkit čia! 

Linksmas karalaičio balsas sustabdė bėglius. Atsigręžę jie 
pamatė, kad Ramzis sėdi ant dramblio galvos, kur šis straub- 
liu labai atsargiai jį užkėlė. 

— Nuo šito gyvo kalno viršaus, - sušuko žvalgams Faraono 
sūnus, — aš įžiūrėsiu menkiausią priešo manevrą. 

Karalaičio žygdarbis įkvėpė armiją. Kai kas šnekėjo apie ant- 
gamtinę Ramzio jėgą, nes jis sugebėjęs prijaukinti galingiau- 
sią iš gyvūnų. Dramblio žaizda buvo gydoma, dedant į ją alie- 
juje ir meduje išmirkytus lininio tvarsčio gabalėlius. Ramzis ir 
dramblys puikiausiai suprato vienas kitą. Jųdviejų bendravi- 
mui, regis, nebuvo jokių kliūčių: vienas kalbėjo, pasitelkda- 
mas liežuvį ir rankas, o kitas - straublį ir ausis. Saugomi drau- 
giškai nusiteikusio milžino, Žengusio pramintu taku, kariai pa- 
siekė kaimą, kurį sudarė krėstos iš dumblo pirkelės, dengtos 
palmių lapais. 

Tarp pirkelių ir jų viduje tysojo senių, vaikų ir moterų lavo- 
nai. Vieni — perskrostais pilvais, kiti - perrėžtomis gerklėmis. 
Vyrai, bandę pasipriešinti, buvo nugalabyti šiek tiek atokiau. 
Nuimtas derlius buvo sudegintas, gyvuliai paskersti. 

Ramzis vos nesusivėmė. 

Tad štai koks jis, karas... Tai - skerdynės, tai - beribis Žiau- 
rumas, paverčiąs žmogų negailestingu plėšrūnu. 

— Negerkit vandens iš šulinio! - suriko pagyvenęs karys. 

Dujauni, labai ištroškę kareiviai jau spėjo iš jo atsigerti. Jie 
neišgyveno nė dešimties minučių ir mirė, varstomi baisingų 
dieglių. Sukilėliai užnuodijo šulinį, norėdami nubausti kaimo 
gyventojus, tos pačios rasės žmones, ketinusius išsaugoti išti- 
kimybę Egiptui. 

- Štai atvejis, kur aš bejėgis, - apgailestaudamas pasakė Se- 
tau. - Augalinių nuodų srityje aš dar nieko neišmanau, taigi 
nebūčiau galėjęs išgelbėti tų vargšų. Laimei, Vandens Lelija 
galės daug ko mane išmokyti. 

— Kątučia veiki? —- nustebo Ramzis. - Juk tu turėjai saugoti 
tvirtovę! 

— Baisiai nuobodi užduotis... O čia - tokia turtinga, tokia 
klestinti gamta! 

— Be abejo - kaip šis išžudytas kaimas, ar ne? 

Setau uždėjo ranką ant draugo peties. 

— Dabar tu supranti, kodėl man mielesnės gyvatės? Jos Žžu- 
do kilniau. Be to, jos mums duoda stiprių vaistų nuo įvairiau- 
sių ligų. 

— Negalima tapatinti žmogaus tik su karo siaubu. 

— Ar tu iš tiesų tuo tikras? 

— Yra Maat: tiesa ir tvarka; ir yra chaosas. Mes atėjome į šį 
pasaulį tam, kad viešpatautų Maat, o blogis būtų nugalėtas, 
net jei jis nuolat atgimsta ir mums tenka nuolat su juo kovoti. 

— Šitaip gali galvoti tik faraonas, o tu - viso labo karvedys, 
besiruošiąs žudyti žudikus. 

— Arba žūti nuo jų rankos. 

— Neprisišauk bėdos. Eikš, išgerk vaistinių žolelių nuoviro, 
kurį paruošė Vandens Lelija. Jis padarys tave nenugalimą. 


Setis buvo paniuręs. 

Jis sukvietė savo palapinėn Ramzį ir aukštuosius karininkus. 

— Ką siūlote? 

— Žygiuokime toliau, - pasiūlė vienas veteranas, — pereiki- 
me trečią krioklį ir užimkime Iremą. Staigumas garantuos 
mums sėkmę. 

— Mes galime patekti į spąstus, - pareiškė jaunas karininkas. — 
Nubiai Žino, kad mes dažnai taikome kaip tik šią taktiką. 

— Teisingai, — sutiko Faraonas. - Norint išvengti žabangų, 
būtina sužinoti, kaip išsidėstę mūsų priešai. Man reikia sava- 
norių, kurie naktį surinks Žinias apie priešo pozicijas. 

— Tai labai rizikinga, - pastebėjo veteranas. 

— Aš tai suprantu. 

Ramzis atsistojo: 

— Aš einu savanoriu. 

— Aš irgi, - pareiškė veteranas. - Be to, pažįstu dar trejetą 
draugužių, kurie turės tiek pat drąsos, kiek jos rado savyje ka- 
ralaitis. 

Ramzis nusiėmė galvos apdangalą, nusivilko odinius marški- 
nėlius ir puošnią klubjuostę, nusiavė sandalus. Ryždamasis pa- 
vojingam žygiui Nubijos savanoje, jis išsijuodino kūną medžio 
anglimi, o iš visų ginklų pasiėmė tik durklą. Prieš leisdamasis į 
kelią, jis užsuko Setau palapinėn. 

Gyvačių kerėtojas virino kažkokį gelsvą skystį, o Vandens 
Lelija gamino hibisko nuovirą - raudoną gėrimą. 

— Po mano dembliu palindo juodais ir raudonais žiedais iš- 
marginta gyvatė, - džiūgaudamas pranešė Setau, - na, ir pasi- 
sekė! Dar vienas nežinomas egzempliorius, be to - nemažai 
nuodų. Bievai mums palankūs, Ramzi! Šita Nubija — tikras 
rojus; kokių tik rūšių gyvačių čia nerasi?! 

Pakėlęs akis nuo viralo, jis ilgai apžiūrinėjo Ram2zį. 

— Kurgi tu išsiruošei taip atrodydamas? 

— Į žvalgybą. Turiu nustatyti, kur išsidėsčiusios maištininkų 
stovyklos. 

— Kaip tu jų ieškosi? 

— Eisiu tiesiai į pietus, kol jas rasiu. 

— Svarbiausia - sugrįžti. 

— Tikiu, kad man pasiseks. 

Setau palingavo galvą. 

— Išgerk su mumis karkadės. Bent jau paragausi to neapsa- 
komo skanėsto prieš patekdamas negrams į nagus. 

Raudonas gėrimas buvo gaivus ir išlaikęs vaisių skonį. Van- 
dens Lelija triskart papildė Ramzio taurę. 

— Mano supratimu, tu darai kvailystę, - pareiškė Setau. 

— Aš vykdau savo pareigą. 

— Nustok tuščiažodžiauti! Tu aklai puoli pirmyn, neturėda- 
mas nė menkiausios galimybės atlikti tai, ką užsibrėžei. 

— Priešingai, aš... 

Ramzis svyruodamas pakilo ant kojų. 

— Tau negera? 

— Ne, bet... 

— Sėsk. 

— Turiu eiti. 

— Šitaip jausdamasis? 

— Viskas gerai, aš... 

Ramzis neteko sąmonės ir krito tiesiai į glėbį Setau, šis pa- 
guldė jį ant demblio prie ugniakuro ir pats išėjo iš palapinės. 
Nors jis tikėjosi išvysti faraoną, įspūdinga Sečio figūra priver- 
tė jį krūptelėti. 

— Ačiū, Setau. 

— Vandens Lelija sako, kad davusi jam labai lengvų migdo- 
mųjų. Ramzis pabus auštant žvalus ir gerai pailsėjęs. O dėl 
užduoties nesibaiminkite: mudu su Vandens Lelija atliksime 
ją vietoj Ramzio. Vandens Lelija parodys man kelią. 

— Kuo jus apdovanoti? Ko jūs pageidaujate? 

— Aš noriu tik apsaugoti jūsų sūnų nuo kraštutinumų, į ku- 
riuos jis kartais linkęs. 

Setis nuėjo. Setau didžiavosi savimi: ar daug kas galėjo pa- 
sigirti išgirdęs padėką iš paties Faraono? 


Saulės spindulys, prasiskverbęs palapinės vidun, prikėlė 
Ramzį iš miego. Akimirką kitą jis dar buvo kaip apdujęs, ne- 
susivokdamas, kur esąs. Paskui jam toptelėjo: Setau su savo 
nube jį užmigdė! 

Įniršęs jis puolė laukan ir tuoj pat pamatė Setau, ramiausiai 
sėdintį raštininko poza ir kramsnojantį džiovintą žuvį. 

— Ei, atsargiau! Nepulk kaip akis išdegęs - aš kone pasprin- 
gau, duok man bent kąsnį ramiai nuryti. 

— O ką vakar nurijau aš per tavo malonę? 

— Išminties pamoką. 

— Aš turėjau atlikti užduotį, o tu man sutrukdei. 

— Eik, pabučiuok Vandens Leliją ir padėkok jai: jos dėka 
mes žinome, kur yra pagrindinė priešo stovykla. 

— Betgi... juk jai jie — saviškiai, ji viena iš jų! 

— Jos šeima buvo išžudyta tame kaime, kurį tu matei. 

— Manai, ja galima pasitikėti? 

— Negi tu, toks entuziastas, ėmei viskuo abejoti? Taip, ja 
galima pasitikėti: ji nuoširdžiai nori mums padėti. Maištinin- 
kai nepriklauso jos genčiai ir sėja nelaimes labiausiai klestin- 
čioje Nubijos dalyje. Užuot čia kamavęsis, prauskis, užkąsk ir 
apsirenk, kaip pridera Faraono sūnui: tavęs laukia tėvas. 


Egipto armija leidosi žygin, pasikliaudama Vandens Lelijos 
nurodymais. Kariuomenės priešakyje Žingsniavo dramblys su 
ant jo sėdinčiu Ramziu. Pirmąsias dvi valandas milžinas buvo 
ramus, beveik nerūpestingas, pakeliui skabė nuo medžių ša- 
keles ir kimšo jas į burną. 

Paskui jo elgesys pasikeitė. Įsmeigęs akis į vieną tašką, jis 
žengė į priekį lėčiau, nekeldamas nė menkiausio triukšmo. Jo 
didžiulės kojos stebėtinai lengvai mynė žemę, lyg būtų tapu- 
sios besvorės. Staiga jis ištiesė straublį iki pat vienos palmės 
viršūnės, nutraukė nuo jos svaidykle apsiginklavusį negrą ir tren- 
kė jį į medžio kamieną, sulaužydamas nelaimėliui stuburą. 

Ar tasai stebėtojas suskubo perspėti saviškius? Ramzis atsi- 
suko laukdamas įsakymo. Faraonas mostu parodė: išsiskleisti 
ir atakuoti. 

Dramblys puolė į priekį. 

Vos tik jis įveikė menką palmių giraitės užtvarą, Ramzis pa- 
matė juos: šimtus juodaodžių karių nuskustomis galvomis, 
stambiomis priplotomis nosimis ir atsikišusiomis lūpomis. Jų 
ausyse blizgėjo įverti aukso žiedai, į trumpus garbanotus plau- 

kus jie buvo prisismaigstę plunksnų, o skruostus išsitatuiravę. 
Paprasti kareiviai ryšėjo margo kailio klubjuostes, o vadai vil- 
kėjo baltus drabužius, perjuostus raudonais diržais. 

Veltui būtų raginti juos pasiduoti: vos išvydę dramblį ir 
egiptiečių armijos avangardą, jie griebė savo lankus ir ėmė 
šaudyti. Šis skubotumas juos pražudė, nes jie veikė padrikai, 
O puolančių egiptiečių bangos ritosi viena po kitos, ramiai ir 
ryžtingai. 

Sečio lankininkai sunaikino puolusius į paniką ir tik vienas 
kitam trukdžiusius nubių šaulius; paskui stovyklą iš užnugario 
puolė ietininkai ir išžudė negrus, užtaisinėjančius svaidykles. 
Pėstininkai skydais atrėmė beviltišką kirviais ginkluotų priešų 
puolimą ir išguldė juos perverdami trumpais kalavijais. 

Likę gyvi nubiai, apimti siaubo, metė ginklus ir suklaupė 
ant kelių maldaudami jų pasigailėti. 

Setis pakėlė dešinę ranką, ir vos kelias minutes trukęs mū- 
šis nurimo. Nugalėtojai tučtuojau surišo nugalėtiesiems ran- 
kas už nugaros. 

Tik dramblys dar nebaigė savo kautynių: jis nuplėšė stogą 
nuo didžiausios pirkelės ir išvertė jos sienas. Visi pamatė du 
nubius: vieną —- aukštą ir prakilnų, su plačia raudona juosta 
per petį, kitą —- nediduką, bet tvirtą, besislepiantį už masyvios 
pintinės prekėms nešioti. 

Kaip tik jis buvo sužeidęs dramblį, įvarydamas jam į straub- 
lį savo trumpakotę ietį. Dabar milžinas straublio galiuku su- 
griebė nubį kaip prinokusį vaisių, pakėlė aukštyn, apsuko 
straublį aplink jo liemenį ir ilgokai palaikė kabantį virš Žemės. 
Mažiukas negras rėkė visa gerkle, maskatavo rankomis ir ko- 
jomis, veltui stengdamasis atlaisvinti gniaužtus. Kai dramblys 
pagaliau pastatė jį ant žemės, nubis pamanė išsigelbėjęs, bet 
vos tik pabandė bėgti, didžiulė milžino koja suknežino jam 
galvą. Dramblys neskubėdamas sutrypė tą, kuris buvo sutei- 
kęs jam tiek skausmo. 

Ramzis kreipėsi į aukštaūgį nubį, nė nekrustelėjusį iš vie- 
tos. Sukryžiavęs rankas ant krūtinės, jis tik stebėjo visa, kas 
dėjosi jam prieš akis. 

— Ar tu - jų vadas? 

— Tikrai taip. O tu dar toks jaunas, ir jau taip mus sutriuškinai. 

— Tai faraono nuopelnas. 

— Vadinasi, jis asmeniškai atkeliavo šičia... Štai kodėl raganiai 
teigė, kad mes nepajėgsime nugalėti. Reikėjo jų paklausyti. 

— Kur slepiasi kitos maištaujančios gentys"? 

— Tuoj aš tau viską papasakosiu ir pats vyksiu susitikti su 
maištininkais: prašysiu juos pasiduoti. Ar Faraonas paliks juos 
gyvus? 

— Tai spręs tik jis pats. 


Setis neleido priešams atsikvėpti: dar tą pačią dieną jis uŽ- 
puolė kitas dvi stovyklas. Nei vienoje, nei kitoje niekas nepa- 
klausė nugalėtos genties vado patarimų pasiduoti. Mūšiai tru- 
ko neilgai, nes nubiai kovėsi nedarniai. Prisiminę raganių pra- 
našystes ir išvydę Setį, kurio akys liepsnojo ugnimi, daugelis 
neįstengė kautis su įprastu jiems įkarščiu. Jiems tas karas jau 
iš anksto atrodė pralaimėtas. 

Kitos dienos rytą sudėjo ginklus ir visos kitos gentys. Siau- 
bo apimti kariai kalbėjo apie karaliaus sūnų, kuriam pakluso 
didžiulis dramblys, išžudęs jau dešimtis negrų. Niekas neįstengė 
atsilaikyti prieš Faraono armiją. 

Setis paėmė į nelaisvę šešis šimtus karių. Juos turėjo lydėti 
penkiasdešimt keturi jaunuoliai, šešiasdešimt šešios merginos 
ir keturiasdešimt aštuoni vaikai, kurie bus auklėjami Egipte, 
o vėliau grįš į Nubiją ir atneš čia kitą kultūrą, ji papildys vieti- 
nę ir padės išsaugoti taiką su galingu kaimynu. 

Faraonas įsitikino, kad visas Iremas išvaduotas, o šio turtin- 
go žemdirbystės krašto gyventojai vėl gali naudotis šuliniais, 
kuriuos buvo užgrobę maištininkai. Nuo šiol Kušo vietininkas 

kas mėnesį lankysis šiame krašte ir tikrins padėtį, kad būtų 
galima išvengti naujų neramumų. Jei valstiečiai turės kokių 
nors reikalavimų, jis juos išklausys ir pasistengs patenkinti. 
Rimtą nesutarimą spręs pats Faraonas. 


Ramzis liūdėjo. Jam buvo gaila skirtis su Nubija. Jis nedrįso 
prašyti tėvą paskirti jį šios provincijos vietininku, nors jautėsi tin- 
kąs šiam postui. Kai jis priėjo prie Sečio, ketindamas ištarti šį 
prašymą, tėvo Žvilgsnis ne tik jo nepaskatino, bet tiesiog uždrau- 
dė apie tai net užsiminti. Valdovas išdėstė Ramziui savo planą: 
jis paliks dabartinį vietininką eiti savo pareigas ir reikalaus, kad 
šis vykdytų jas be priekaištų. Bent kartą suklydęs, net jei ta klaida 
būtų visai menka, jis baigs savo karjerą tvirtovės tiekėju. 

Dramblys lengvai palietė straubliu Ramzio skruostą. Daugelis 
kareivių pageidavo, kad armija pasiimtų milžiną į Memfį. Likęs 
abejingas jų norui, karalaitis nutarė paleisti savo naująjį draugą į 
laisvę, kad jis gyventų sau laimingas ten, kur gimė. 

Ramzis paglostė straublį, kurio žaizda jau baigė surandėti. 
Dramblys mostelėjo juo savanos link, tarsi būtų kvietęs Ram- 
zį sekti paskui jį. Bet nuo šiol Nubijos milžinas ir Faraono sū- 
nus turėjo žengti skirtingais keliais. 

Ramzis dar ilgai nejudėjo iš vietos. Pagalvojus, kad jo nuo- 
stabiojo sąjungininko jau nebėra šalia, jam gėlė širdį. Kaip būtų 
buvę smagu iškeliauti kartu su tuo didžiuliu gyvūnu, eiti su juo 
nežinomais takais, mokytis jo išminties... tačiau svajonė išsi- 
sklaidė. Reikėjo vėl lipti į laivą ir sukti šiaurėn. Bet Ramzis 
prisiekė sau sugrįžti į Nubiją. 

Egiptiečiai dainuodami ruošėsi palikti stovyklą. Kariai be 
atvangos liaupsino Setį ir Ramzį, kurių pavojingas karo žygis 
baigėsi pergale. Išvyko neužgesinę laužuose žarijų: jas susi- 
rinks vietos gyventojai. 

Eidamas kažkokios giraitės pakraščiu, Ramzis išgirdo dejo- 
nę. Kas ir kaip galėjo palikti čia sužeistąjį? 

Karalaitis praskleidė lapus ir pamatė persigandusį liūtuką. 
Žvėriukas gulėjo sunkiai kvėpuodamas, karštligiškai blizgan- 
čiomis akimis, ištiesęs į priekį smarkiai sutinusią dešinę lete- 
ną, ir gailiai dejavo. Ramzis paėmė jį į glėbį ir pajuto, kad 
liūtuko širdelė plaka nelygiai, su pertrūkiais. Jeigu niekas juo 
nepasirūpins, liūtukas nugaiš. 

Laimė, Setau dar nesusikraustė į laivą. Ramzis parodė jam 
ligonį. Apžiūrėjęs žaizdą, šis nedvejodamas pareiškė: 

— Liūtukui įgėlė gyvatė. 

— Kaip tu manai, jis išgyvens? 

— Vargu... Greičiausiai ne. Pažiūrėk: čia trys žaizdelės, ku- 
rias paliko du pagrindiniai nuodingi dantys ir vienas papildo- 
mas. Be to, matyti dvidešimt šešių dantų pėdsakai; taigi jam 
įkando kobra. Jeigu jis būtų paprastas liūtukas, jau būtų nu- 
gaišęs. 

— O kuo gi jis ypatingas? 

— Pažvelk į jo letenas: tokiam jaunam liūtukui jos aiškiai per 
didelės, tiesiog didžiulės. Užaugęs jis būtų milžiniško ūgio. 

— Pamėgink jį išgelbėti. 

— Vienintelis jo šansas — tai, kad dabar Žiema: šiuo metų 
laiku kobrų nuodai ne tokie veiksmingi. 

Setau sutrynė iš rytinės dykumos atgabentą gyvatmedžio šak- 
nį, užpylė ją vynu ir sugirdė liūtukui. Paskui susmulkino to 
medžio lapus, sumaišė juos su aliejumi ir ištepė tuo mišiniu 
visą liūtuko kūnelį, kad paskatintų širdies darbą ir palengvin- 
tų kvėpavimą. 

Kelionės metu Ramzis nesitraukė nuo liūtuko, apdėlioto 
kompresu iš ricinžolės lapų ir nuolat drėkinamo dykumos smė- 
lio. Žvėriukas beveik nejudėjo. Nors buvo girdomas pienu, jis 
silpo. Tačiau liūtukui patiko, kai Ramzis jį glostė, ir jis žvelgė 
į savo išgelbėtoją dėkingomis akimis. 

— 'Iu pasveiksi, - pažadėjo jam Ramzis, —- ir mudu būsime 
draugai. 

Iš pradžių Budrius traukėsi atbulas, paskui baikščiai priėjo ar- 
čiau. 

Po truputį auksaspalvis šuo taip įsidrąsino, kad ėmė uostinėti 
liūtuką, o šis nustebęs spoksojo į keistąjį gyvūną. Nors mažasis 
plėšrūnas buvo dar silpnas, jam kilo noras pažaisti. Jis liuokte- 
lėjo ant Budriaus ir kone uždusino jį, prislėgęs savo svoriu. Šuo 
sucypė, vargais negalais išsilaisvino ir buvo besprunkąs, bet ne- 
išvengė smūgio letena, kurios nagai įdrėskė jam pasturgalį. 

Ramzis suėmė liūtuką už sprando ir ilgai barė. Šis klausėsi 
pastatęs ausis. Karalaitis apžiūrėjo ir aptvarkė šuns žaizdą, kuri 
buvo visai negili, ir vėl privedė savo bičiulius vieną prie kito. 
Budrius, be abejo, trokšdamas atsirevanšuoti, šveitė liūtukui 
kažką panašaus į antausį. Beje, Setau pavadino savo pacientą 
Nugalėtoju: juk jis nugalėjo gyvatės nuodus ir neišvengiamą 
mirtį! Šis vardas atnešiąs liūtukui laimę. Be to, jis labai tiko 
tokiam nepaprastai galingam žvėriui. Setau balsiai samprota- 
vo: milžiniškas dramblys, didžiulis liūtas... ar tik Ramzis ne- 
bus per daug susižavėjęs didingais ir ypatingais dalykais? Gal 
jis nesugeba domėtis tuo, kas menka ir pasigailėtina? 

Liūtukas ir šuo labai greit apsiprato ir suvokė, kiek kuris 
turi jėgų. Nugalėtojas išmoko tvardytis, o Budrius - mažiau 
erzinti liūtuką. Tarp jų užsimezgė neišardoma draugystė. Abu 
vienodai džiaugėsi gyvenimu, tai žaisdami, tai pašėlusiai lenk- 
tyniaudami. Pavargę ir sočiai priėdę, abu krisdavo pailsėti ir 
susiglaudę miegodavo. 

Ramzio žygdarbiai plačiai nuskambėjo karaliaus dvare. 
Žmogus, sugebąs prijaukinti dramblį ir liūtą, buvo apdovano- 

tas magiška galia, kurios niekas nebūtų drįsęs nepaisyti. Gra- 
žioji Izetė iš tikrųjų didžiavosi mylimuoju, o Šenaras, klausy- 
damasis kalbų, apie brolį, jautė didį apmaudą. Kaip dvariškiai 
galėjo būti tokie naivūs? Ramziui pasisekė, ir tiek. Kur girdė- 
ta, kad žmogus bendrautų su plėšriaisiais žvėrimis? Neilgai 
trukus liūtas vėl sulaukės ir sudraskys Ramzį į gabalus. 

Vis dėlto vyresnysis faraono sūnus manė, kad oficialiai jam 
būtina palaikyti puikius santykius su broliu. Iškėlęs į padan- 
ges Setį, kurį, beje, garbino visas Egiptas, Šenaras pabrėžė 
Ramzio vaidmenį kovoje su sukilusiais nubiais. Jis pagyrė ka- 
rinius brolio sugebėjimus ir palinkėjo, kad juos pripažintų ofi- 
cialiai. 

Apdovanojimų Azijoje pasižymėjusiems veteranams įteiki- 
mo proga rūmuose buvo suruoštos iškilmės, o faraono įgalio- 
tas Šenaras atliko šeimininko vaidmenį. Priėmimo metu jis 
išreiškė norą pasikalbėti su broliu akis į akį. Ramzis sulaukė 
ceremonijos pabaigos, ir abu nuėjo į Šenaro kabinetą, kuris 
ką tik buvo atnaujintas. Tikrai talentingas dailininkas nutapė 
ant sienų gėlynus, virš kurių skrajojo margaspalviai drugeliai. 

— Juk tai nuostabiai gražu, tiesa? Mėgstu dirbti prabangioje 
aplinkoje: tada visi darbai ima atrodyti lengviau įveikiami. Gal 
norėtum jauno vyno? 

- Ne, ačiū. Visos tos aukštuomenės pramogos varo man nuo- 
bodulį. 

— Man irgi, bet juk jos būtinos: mūsų narsuoliams patinka, 
kai juos pagerbia. Argi jie nerizikuoja savo gyvybe, kaip ir tu, 
gindami šalies saugumą? Tu puikiai elgeisi Nubijoje, o juk rei- 
kalai ten iš pat pradžių klostėsi nekaip. 

Šenaras sustorėjo. Jis visada mėgo skaniai pavalgyti ir ma- 
Žai judėti, tad dabar buvo panašus į smarkiai aptukusį provin- 
cijos didiką. 

— Mūsų tėvas meistriškai vadovavo šiam žygiui. Vien tik tai, 
kad jis buvo su mumis, įvarė priešui baimės. 

- Žinoma, žinoma... Bet tavo pasirodymas ant dramblio nu- 
garos irgi prisidėjo prie mūsų pergalės. Šnekama, kad Nubija 
paliko tau gilų įspūdį. 

— Tai tiesa. Aš pamilau tą kraštą. 

— Kaip tu vertini Nubijos vietininko elgesį? 

— Kaip niekingą ir smerktiną. 

— Ir vis dėlto Faraonas paliko jį eiti šias pareigas... 

— Setis moka valdyti. 

— Tokia padėtis negali ilgai trukti. Vietininkas beregint vėl 
padarys kokią nors rimtą klaidą. 

— Manai, jis nieko nepasimokė iš ankstesnių klaidų? 

— Žmonės ne taip greit keičiasi, mielas brolau, jie linkę klys- 
ti ir klysti. Patikėk manimi: Nubijos vietininkas - ne išimtis. 

— Ką gi, kiekvienam - savas likimas. 

— Beje, tavasis galėtų būti susijęs su vietininko nesėkmėm. 

— Kokiu būdu? 

— Neapsimetinėk, kad nesupranti. Jeigu jau taip pamilai tą 
savo Nubiją, tai vienintelė vieta, kurios tu gali pageidauti, — 
vietininko postas. Aš galiu padėti tau jį gauti. 

Ramzis nesitikėjo tokios perspektyvos. Šenaras pastebėjo, 
kaip jis sumišo. 

— Manau, kad tavo noras visiškai teisėtas, - tęsė vyresnysis 
brolis. — Jei tu užimtum šį postą, Nubijoje nebekiltų jokių 
neramumų. Būtum naudingas šaliai ir drauge rastum savo 
laimę. 

Ak, ta svajonė... Svajonė, kurios Ramzis buvo jau atsisa- 
kęs: gyventi Nubijoje su savo liūtu ir šunimi, kasdien apke- 
liauti didžiulius tuščius plotus, jausti dvasinį ryšį su Nilu, uolo- 
mis ir auksiniu smėliu... Ne, tai pernelyg puiku. 

— Tu iš manęs šaipaisi, Šenarai. 

— Aš įrodysiu karaliui, kad tu tiesiog gimęs tam postui. Se- 
tis matė, ką tu sugebi. Daug kas mane parems, ir tu savo 
pasieksi. 

— Tebūnie, kaip tu nori. 
Senaras pasveikino brolį, lyg šis jau būtų tapęs vietininku. 
Būdamas Nubijoje, Ramzis nebestovės jam skersai kelio. 


Aša nuobodžiavo. 

Viršininkų jam patikėto administracinio darbo džiaugsmai 
išseko per keletą savaičių. Biurokratija ir archyvai jo netrau- 
kė. Ašą viliojo tik nuotykių kupinas darbas įvykių vietoje. UŽ- 
megzti ryšius, prakalbinti bet kokios visuomeninės padėties 
žmones, perprasti melą, išaiškinti dideles ir mažas paslaptis, 
atskleisti tai, kas buvo bandoma nuo jo nuslėpti, - štai kas iš 
tikrųjų jį domino. 

Laukti irgi reikia mokėti. Aša turėjo paversti laiką savo są- 
jungininku. Susitaikęs su mintimi, kad jam vis tiek teks kan- 
triai tykoti posto, suteiksiančio galimybę keliauti po Aziją ir 
perprasti Egipto priešų galvoseną, Aša griebėsi vienintelės stra- 
tegijos, kokią tokiu atveju galėjo pritaikyti diplomatas: jis ėmė 
slankioti koridoriais. 

Šitaip jis susipažino su prityrusiais žmonėmis, šykštinčiais 
žodžių ir pavydžiai saugančiais savo paslaptis, ir sugebėjo jiems 
įsiteikti. Nieko nereikalaująs, mandagus, išsilavinęs, jis leng- 
vai pelnydavo jų pasitikėjimą ir regzdavo daugybę pokalbių, 
niekada neįgrisdamas savo pašnekovams. Pamažu jis ir neskai- 
tęs sužinojo, apie ką kalbama slaptuose dokumentuose. Vie- 
na kita meilikaujanti pastaba, rūpestingai parinkti komplimen- 
tai, laiku užduoti klausimai, išdailinta kalba pelnė jam aukštų 
Užsienio reikalų ministerijos valdininkų pagarbą. 

Pasidomėjęs jaunuoju Aša, Šenaras išgirdo apie jį tik kuo 
puikiausius atsiliepimus. Tai, kad jis padarė šį perspektyvų di- 
plomatą savo sąjungininku, neabejotinai buvo vienas iš didžiau- 
sių jo laimėjimų. Dažnų ir konfidencialių susitikimų metu Aša 
jį informuodavo apie tai, kas buvo rezgama valdžios užkuli- 
siuose. Tokiu būdu Šenaras patikrindavo ir papildydavo savo 

paties surinktą informaciją, diena po dienos metodiškai ruoš- 
damasis faraono pareigoms. 

Nuo pat sugrįžimo iš Nubijos Setis atrodė pavargęs. Kai ku- 
rie patarėjai siūlė paskirti Šenarą Egipto valdytoju, norėdami 
palengvinti sunkią Faraono pareigų naštą. Juk Šenaras jau se- 
niai buvo pripažintas sosto įpėdiniu, ir šiam nutarimui niekas 
nesipriešino; tad ko gi delsti? 

Apsukrusis Šenaras šliūkštelėjo šlakelį vandens ant paties 
pakurstytos ugnies, viešai skelbdamas esąs dar per jaunas ir 
neprityręs, kad galėtų sėkmingai susidoroti su tokiomis su- 
dėtingomis pareigomis, todėl reikią pasikliauti Faraono iš- 
mintimi. 


Amenis vėl perėjo į puolimą: pasveikęs po nedidelio kraujo 
išsiliejimo, prikausčiusio jį prie lovos, jis primygtinai siekė įro- 
dyti Ramziui, kad ne veltui atidavė tiek jėgų tyrimui. Pernelyg 
uolus darbas pakenkė jaunojo raštininko sveikatai, bet Ame- 
nis, krimsdamasis dėl sugaišto laiko, ketino triūsti taip pat rim- 
tai ir atkakliai kaip anksčiau. Nors Ramzis jam nepriekaišta- 
vo, Amenis jautėsi esąs kaltas. Skirti dieną poilsiui atrodė jam 
neatleistina nuodėmė. 

— Aš išrausiau visus sąvartynus ir radau įkaltį, - pareiškė jis 
Ramziui. 

— „Įkaltį“... Ar ne per smarkiai pasakyta? 

— Tai du klintiniai fragmentai. Pridėjus vieną prie kito, ne- 
lieka jokių abejonių, kad jie sudarė vientisą gabalą. Viename 
fragmente minima įtartinoji dirbtuvė, o ant kito užrašytas jos 
savininko vardas. Gaila, kad skilimo linija jį apgadino, bet aiš- 
kiai matyti, kad jis baigiasi raide R. Argi nepanašu, kad kalba- 
ma apie Šenarą? 

Ramzis beveik pamiršo, kas nutiko prieš jam iškeliaujant į 
Nubiją. Arklininkas, vadeliotojas, nekokybiški rašalo luiteliai... 
Visa tai atrodė taip tolima ir neverta dėmesio. 

— Tu vertas pagyrimo, Ameni, bet nė vienas teisėjas nesu- 
tiks kelti bylos dėl tokio mažmožio. 

Jaunasis raštininkas nuleido akis. 

— Aš bijojau, kad tu taip ir pasakysi... O gal mums vis dėlto 
pabandyti? 

— Garantuotai pralaimėtume. 

— Aš rasiu daugiau įkalčių. 

— O ar tai įmanoma? 

— Nesileisk Šenaro apgaudinėjamas. Jis stengiasi, kad tu bū- 
tum paskirtas Nubijos vietininku tik dėl to, jog nori tavim atsi- 
kratyti. Visi pamirš jo piktadarystes, ir jis galės daryti Egipte 
ką tinkamas. 

— Aš tai suprantu, Ameni, bet myliu Nubiją. Tu keliausi su 
manim ir atsidursi nuostabioje šalyje, toli nuo dvaro intrigų ir 
smulkių niekšybių. 

Karalaičio asmens sekretorius nieko neatsakė, bet liko įsiti- 
kinęs, kad Šenaro palankumas — tik priedanga, po kuria slypi 
naujos pinklės. Kol jis, Amenis, bus Memfyje, neatsižadės ieš- 
kojęs teisybės. 


Dolantė, vyresnioji Ramzio sesuo, tysojo prie baseino, ku- 
riame maudydavosi per karščius, kol jos kūnas dar nebūdavo 
įtrintas kvapiu aliejumi ir išmasažuotas. Jos vyrui gavus aukš- 
tesnes pareigas, ji ėmė per dienų dienas tinginiauti, bet jautė- 
si vis labiau pavargusi. Kirpėja, rankų ir kojų nagų prižiūrėto- 
jos, ūkvedys, virėjas... visi ją vargino be galo, be krašto. 

Nors gydytojas buvo prirašęs jai įvairiausių tepalų, Dolan- 
tės oda tebebuvo riebi. Tiesa, jai būtų reikėję nuosekliau rū- 
pintis savimi, bet aukštuomenės gyvenimo priedermės prary- 
davo didžiąją jos laiko dalį. Norint sužinoti tūkstantį ir vieną 
dvaro paslapčiukę, reikėjo dalyvauti daugybėje priėmimų ir 
ceremonijų, būdingų Egipto aukštuomenės gyvenimui. 

Jau keletą savaičių Dolantė nerimavo: Šenaro artimieji be- 

veik nieko jai nebepasakojo, tarsi būtų ja nepasitikėję, todėl ji 
nutarė būtinai pasikalbėti apie tai su Ramziu. 

— Kadangi judu su Šenaru susitaikėte, tu jau gali šį bei tą iš 
jo išpešti, - pareiškė ji. 

— Ko tu iš manęs tikiesi'? 

— Tapęs valdytoju, Šenaras įgis didelę valdžią. Bijau, kad jis 
kartais manęs nepamirštų. Jau dabar mane pradeda laikyti nuo- 
šalyje; jeigu taip tęsis ir toliau, tai netrukus aš turėsiu reikš- 
mės ne daugiau už kokią nors provincialę... o gal ir mažiau. 

— Ką gi aš galiu padaryti? 

- Primink Šenarui apie mane, pasakyk, kad aš turiu begalę 
pažinčių. Ateityje jos galėtų būti jam naudingos. 

— Jis nusijuoks man į akis. Mano vyresnysis brolis jau laiko 
mane Nubijos vietininku, ir tiek. 

— Vadinasi, jūsų susitaikymas tariamas? 

— Šenaras tik paskirstė pareigas. 

— Ir tu pasitenkinsi tremtimi pas negrus? 

— Nubija man patinka. 

Dolantė pagyvėjo pamiršusi savo nuovargį: 

— Nesutik su tuo paskyrimu, prašau tavęs! Tavo elgesys tie- 
siog neleistinas. Sudarykime sąjungą: tu ir aš, kad galėtume 
pasipriešinti Šenaro užmačioms. Tas nevidonas prisimins, kad 
turi šeimą ir kad jam nevalia jos nepaisyti. 

— Man labai nemalonu, brangi sese, bet aš nepakenčiu są- 
mokslų. 

Įpykusi ji pašoko ant kojų: 

— Nepalik manęs Šenaro valiai! 

— Manau, kad tu puikiai sugebėsi apsiginti pati. 


Atlikusi vakarines apeigas ir išklausiusi žynių giesmių, ka- 
ralienė Tuja paskendo apmąstymuose mėgaudamasi Hatoros 
šventyklos tyla. Tarnavimas deivei leido pamiršti žmonių niek- 
šybes ir blaiviau pažvelgti į šalies ateitį. 

Vieno ilgo pokalbio su savo vyru metu karalienė prisipaži- 
no abejojanti Šenaro sugebėjimais valdyti šalį. Kaip papras- 
tai, Setis klausėsi jos labai atidžiai. Jis žinojo, kad buvo pasi- 
kėsinta į Ramzio gyvybę ir kad tikrasis kaltininkas - jeigu tai 
nebuvo vadeliotojas, žuvęs turkio kasyklose, - liko nesurastas 
ir nenubaustas. Nors Šenaras nebejautė broliui priešiškumo, 
ar buvo galima jį laikyti niekuo nekaltu? Neturint įrodymų, 
tokie įtarimai atrodė siaubingį, bet argi valdžios troškimas ne- 
paverčia žmogaus laukiniu Žvėrimi? 

Setis neišleisdavo iš akių nė vienos smulkmenos. Žmonos nuo- 
monė buvo jam svarbesnė už šnekas dvariškių, pernelyg atsida- 
vusių Šenarui ar įpratusių pataikauti valdovui. Setis ir Tuja kar- 
tu aptarė abiejų sūnų elgesį ir padarė tam tikras išvadas. 

Žinoma, protas rūšiavo ir analizavo faktus, bet jis nepajėgė 
apsispręsti. Teisingą kelią parodys tik Sia — žaibiška intuicija, 
tiesioginis pažinimas, įmanomas Faraono širdžiai. 

Atverdamas duris į privatų karalaičio Ramzio sodą, Ame- 
nis užkliudė keistą daiktą: puikią akacijos medžio lovą! Dau- 
guma egiptiečių miegodavo ant demblių; šitokia lova turėjo 
kainuoti krūvą pinigų. 

Priblokštas netikėto radinio, jaunasis raštininkas nubėgo ža- 
dinti Ramzio. 

— Lova?! Negali būti! 

— Eikš, pats pamatysi. Tai tiesiog šedevras! 

Ramzis sutiko su savo sekretoriumi: tokią lovą galėjo paga- 
minti tik nuostabus meistras. 

— Įnešime ją į vidų? - paklausė Amenis. 

— Jokiu būdu! Pasaugok ją. 

Užšokęs ant Žirgo, Ramzis šuoliais nulėkė į gražiosios Ize- 
tės tėvų sodybą. Jam teko palaukti, kol jauna moteris baigs 
rengtis, kad galėtų pasirodyti jam išsipusčiusi, pasidažiusi ir 
išsikvėpinusi. 

Jos grožis sujaudino Ramzį. 

— Aš pasiruošusi, - tarė ji šypsodamasi. 

— Izete... Ar tai tu atsiuntei man tą lovą? 

Ji apkabino savo mylimąjį švytėdama džiaugsmu: 

— O kas gi kitas būtų išdrįsęs? 

Dovanodama Ramziui lovą, gražioji Izetė sykiu vertė jį pa- 
dovanoti jai kitą, dar prašmatnesnę, o tai galėjo būti tik visam 
gyvenimui sujungtų sutuoktinių guolis. 

— Ar priėmei mano dovaną? 

— Ne, ji liko lauke. 

— Juk tai — baisus įžeidimas, - sušnibždėjo ji glaustydamasi 
prie Ramzio. - Kam atidėlioti tai, kas neišvengiama? 

— Aš turiu likti laisvas. 

— Netikiu. 

— Ar tau patiktų gyventi Nubijoje? 

— Nubijoje... Koks siaubas! 

— Kaip tik toks likimas man skirtas. 

— Atsisakyk! 

— Neįmanoma. 

Ji staigiai atsiskyrė nuo Ramzio ir pabėgo. 


Kartu su daugybe kitų didikų Ramzis buvo pakviestas iš- 
klausyti raštininko skaitomų Faraono įsakų, kuriuose buvo var- 
dijami nauji paskyrimai. Priėmimų salė buvo pilnutėlė. Seni 
pareigūnai laikėsi pabrėžtinai ramiai, nors toji ramybė kartais 
būdavo apsimestinė; jaunesniems nelabai sekėsi nuslėpti jau- 
dinimąsi. Daugelis baiminosi Sečio nuosprendžio, nes Farao- 
nas nepakentė tokių, kurie nors trupučiuką delsdavo vykdyti 
jo patikėtas užduotis. Be to, Setis visai nebuvo linkęs patikliai 
klausytis pompastiškų pasiteisinimų, kuriais bandė dangstytis 
neišmanėliai. 

Per kelias savaites prieš ceremoniją pretendentų į postus 
įtampa vis kilo, kol galiausiai pasiekė aukščiausią lygį. Kiek- 

vienas didikas tikino esąs uolus Sečio politikos tarnas ir vyk- 
dytojas — žinoma, tuo siekdamas apginti savo interesus, bet 
nepamiršdamas ir savo globotinių bei statytinių. 

Kai įgaliotas raštininkas pradėjo karaliaus vardu skaityti įsa- 
ką, salėje tvyrojo absoliuti tyla. Ramzis, išvakarėse pietavęs 
pas vyresnįjį brolį, nejautė jokio nerimo. Kadangi dėl savo pa- 
skyrimo jis buvo visiškai tikras, jam pasidarė įdomu sužinoti, 
kokias pareigas gaus kiti ir kaip jie į tai reaguos. Kai kurių 
didikų veidai nušvisdavo, kitų —- apniukdavo, trečių reiškė aiš- 
kų nepritarimą, bet visi žinojo, kad tai - Faraono nutarimas, 
kurį kiekvienas privalės gerbti ir vykdyti. 

Pagaliau atėjo eilė Nubijai, kuri nelabai ką domino: po pas- 
kutinių įvykių ir pakartotinių Šenaro prašymų galima buvo ma- 
nyti, kad karalaitis Ramzis neabejotinai taps ten Faraono vie- 
tininku. 

Tačiau besiklausančiųjų įsako laukė nemenka staigmena: už- 
imąs vietininko postą didikas buvo paliktas eiti savo pareigas. 

Gražioji Izetė džiūgaute džiūgavo: slaptos Šenaro intrigos žlu- 
go, Ramzis nebuvo paskirtas Nubijos vietininku! Jis liks Mem- 
fyje, kur ir ateityje užims garbingą postą. O jau ji tikrai suge- 
bės pasinaudoti šia netikėta sėkme ir pasistengs apnarplioti 
Ramzį savo meilės tinklu. Kuo smarkiau karalaitis jai prieši- 
nosi, tuo labiau jis ją traukė. 

Nors tėvai primygtinai ragino Izetę neatstumti Šenaro, ji 
svajojo tik apie jo brolį. Grįžęs iš Nubijos, Ramzis dar labiau 
pagražėjo ir suvyriškėjo: jo raumenys sutvirtėjo, O pečiai, ro- 
dos, tapo dar platesni. Dabar, žvelgiant į puikų Ramzio kūną, 
dar labiau į akis krito jo įgimtas kilnumas. Visa galva aukštes- 
nis už daugumą savo tėvynainių, jis atrodė nenugalimas. 

Tapti jo gyvenimo dalimi, jausti ir norėti to paties, ko nori 
jis... Kokia pasakiška ateitis! Niekas nepajėgs sutrukdyti jai 
ištekėti už Ramzio. 

Praėjus kelioms dienoms po to, kai buvo paskelbti paskyri- 
mai, Izetė nuėjo pas karalaitį. Pernelyg ankstyvas apsilanky- 
mas galėjo būti nepageidautinas, o dabar Ramzio nusivylimas 
bus jau aprimęs, ir jai tikrai pavyks jį paguosti. 

Amenis, kurio Izetė nemėgo, pasitiko ją pagarbiai. Kaip Ram- 
zis galėjo pasikliauti tuo gležnu ir liguistu vaikėzu, amžinai pa- 
linkusiu prie savo rašmenų ir nesugebančiu naudotis gyvenimo 
teikiamais džiaugsmais? Anksčiau ar vėliau ji įtikins savo vyrą 
jo atsikratyti ir pasirinkti tinkamesnius tarnautojus. Tokiam žmo- 
gui kaip Ramzis nedera tenkintis šitokiom menkystom. 

— Pranešk savo ponui, kad aš atėjau su juo pasikalbėti. 

— Labai gaila, bet jo nėra. 

— Kada jis grįš? 

— Nežinau. 

— Tu ką, tyčiojiesi iš manęs? 

— Niekada to nedrįsčiau. 

— Tuomet paaiškink, kas čia darosi! Kada jis išvyko? 

— Vakar, iš pat ryto. Atėjo Faraonas ir jį išsivedė. Ramzis 
įlipo į jo vežimą, ir jie nuvažiavo prieplaukos link. 


Karalių Slėnis, kurį išminčiai vadina „didžiąja pieva“, rojus, 
kur atgimsta švytinti faraonų siela, plytėjo apgobusioje jo ak- 
menis tyloje. Nuo vakarinio Tėbų kranto prieplaukos iki šios 
šventos vietos, kurios prieigos buvo saugomos dieną ir naktį, 
faraonas su sūnumi atvyko vingiuotu keliu, kurio pakraščiuo- 
se stūksojo aukštos uolos. Virš Slėnio kilo piramidės formos 
Viršūnė - tylos deivės prieglobstis. 

Ramzis buvo įsitempęs kaip styga. 

Kodėl tėvas atsivežė jį į šią paslaptingą vietą, kur buvo lei- 
džiama įžengti tik valdančiam faraonui ir amatininkams, įpa- 
reigotiems įrengti čia jo amžinąją buveinę? Kadangi karalių 
kapavietėse buvo sukaupti milžiniški lobiai, Slėnį saugantiems 
lankininkams buvo įsakyta be perspėjimo šauti į kiekvieną ne- 
pažįstamą Žmogų. Menkiausias bandymas ką nors pavogti bu- 
vo laikomas nusikaltimu, keliančiu pavojų visos šalies saugu- 
mui, ir baudžiamas mirtimi. Bet buvo kalbama, kad Slėnyje 
esama dar ir apsiginklavusių peiliais dvasių, kurios nukirsda- 
vo galvas neapdairiems ateiviams, nesugebantiems atsakyti į 
jų klausimus. 

Žinoma, tai, kad šalia buvo Setis, ramino ir teikė drąsos; 
bet Ramzis būtų mieliau stojęs į dešimt mūšių su nubiais nei 
keliavęs į bauginantį pasaulį. Čia jam nepadės nei jo jėga, nei 
drąsa. Jis jautėsi beginklis, galįs lengvai tapti nepažįstamų jė- 
gų grobiu, o kaip su jomis kovoti, jis nežinojo. 

Nei žolelės, nei paukščio, nei vabzdžio... Atrodė, akmuo 

išstūmė iš čia visas gyvybės formas, nes tik jis vienas galėjo 
likti amžinas pergalės prieš mirtį liudijimas. Kuo toliau į slėnį 
skverbėsi Sečio vadeliojamas vežimas, tuo labiau spaudė ke- 
lio juostą grėsmingos uolų sienos. Karštis tiesiog dusino, o jaus- 
mas, kad palieki gyvųjų pasaulį, gniaužė gerklę. 

Prieš akis atsivėrė siauras perėjimas, lyg uoloje iškirsti var- 
tai, abipus kurių stovėjo ginkluoti kariai. Vežimas sustojo, Se- 
tis su Ramziu išlipo. Sargybiniai nusilenkė: jie pažinojo valdo- 
vą, kuris reguliariai tikrino, kaip juda į priekį darbai jo būsi- 
moje kapavietėje, ir pats diktuodavo skulptoriams hieroglifi- 
nius tekstus, kuriuos norėjo matyti iškaltus savo paskutinės 
buveinės sienose. 

Ramzis žengė pro vartus ir jam užėmė kvapą. 

„Didžioji pieva“ buvo įkaitęs Žaizdras, iš visų pusių juosia- 
mas rusvų uolų, kurios rėmė žydrą dangų. Viršūnė reikalavo 
visiškos tylos, užtikrinančios faraonų sieloms ramybę ir atilsį. 
Baimę nustelbė akinama šviesa. Atsidūręs jos sūkuryje kara- 
laitis jautėsi sugniuždytas ir drauge pakylėtas. Juokingas žmo- 
geliukas šios vietovės paslapties ir didybės akivaizdoje, jis vis 
dėlto sugebėjo suvokti kuriančią, o ne griaunančią ano pasau- 
lio jėgą. 

Setis nusivedė sūnų prie akmeninio portalo. Pastūmęs čia 
įtaisytas paauksuoto kedro duris, jis ėmė leistis gana stačiai 
žemyn einančiu koridoriumi, kuris baigėsi nedidele patalpa. 
Jos vidury stovėjo sarkofagas. Karalius uždegė deglus, kurie 
skleidė šviesą, bet nerūko. Ramzį apakino puošni ir tobula 
sienų tapyba. Ryškios spalvos: auksinė, raudona, mėlyna ir juo- 
da - tiesiog vėrė akį. Karalaitis užtruko prie freskos, vaizduo- 
jančios Apopį - didžiulę gyvatę, tamsybių pabaisą, šviesos riji- 
ką, kurį Žmogaus pavidalu nutapytas Sutvėrėjas laikė prispau- 
dęs baltu vėzdu, bet nežudė. Ramzis gėrėjosi saulės luotu, ku- 
rį vairavo dievas Sia, įkūnijąs intuiciją, kuri vienintelė sugeba 
rasti kelią tamsybėse. Bet labiausiai jį sužavėjo faraono atvaiz- 

das: dievai Horas ir Anubis, nutapyti kaip pridera, vienas - su 
sakalo, kitas — su šakalo galva ant pečių, kvietė jį ištiesę ran- 
kas, o Visuotinės Tvarkos deivė Maat pasitiko teisuolių roju- 
je. Faraonas buvo pavaizduotas jaunas, spindintis grožiu, uŽ- 
sidėjęs tradicinį galvos apdangalą, platų auksinį vėrinį ir ryšįs 
paauksuotą klubjuostę. Atsigręžęs veidu į Ozirį ar Nefertu- 
mą, dievą, vainikuotą lotosu, simbolizuojančiu atgimstančią 
gyvybę, valdovas, žvelgiąs į amžinybę, atrodė giedras ir ramus. 
Ramzio dėmesį patraukė daugybė kitų detalių, ypač mįslingas 
tekstas, kalbantis apie duris į kitą pasaulį, bet Setis neleido 
jam patenkinti savo smalsumo ir liepė kniūbsčiam pulti prieš 
sarkofagą. 

— Karalius, kuris čia ilsisi, vadinosi tokiu pačiu vardu kaip ir 
tu, Ramzi. Jis buvo mūsų dinastijos įkūrėjas. Horemhebas pa- 
skyrė jį savo įpėdiniu tada, kai Ramzis, buvęs viziris, visą gyve- 
nimą uoliai tarnavęs šaliai, jau buvo atsistatydinęs. Senukas 
paaukojo savo dvasios ramybę ir atidavė paskutines jėgas Egip- 
to valdymui. Išsekintas rūpesčių, jis viešpatavo beveik dvejus 
metus, bet pateisino vardus, suteiktus jam per karūnavimą: 
„Tas, kuris įtvirtina Maat abiejose Žemėse; Dieviškos šviesos 
pagimdytas; Amžina dieviškosios šviesos galybė; Kuriančiojo 
prado išrinktasis“. Toks buvo šis išmintingas ir kuklus žmogus, 
mūsų protėvis, tas, kurį mes turime gerbti, kad jis atvertų mums 
akis. Nepamiršk atlikti jam skirtų apeigų, gerbk jo vardą ir 
atminimą, nes protėviai ėjo pirma mūsų, 0 mes turime žengti 
jų pėdomis. 

Faraono sūnus pajuto, kad neregima dinastijos įkūrėjo dva- 
sia yra kartu su jais: nuo sarkofago, kurį hieroglifai vadino „tei- 
kiančiu gyvybę“, sklido energija, panaši į švelnią saulės šilumą. 

— Stokis, Ramzi; tavo pirmoji kelionė baigta. 


Kur pažvelgsi - piramidės. Įspūdingiausia - faraono Džose- 
ro, kurios didžiulės pakopos it laiptai kilo į dangų. Tėvo lydi- 


CHRISTIAN JACO E RAMZIS. ŠVIESOS SŪNUS 229 


mas, Ramzis išvydo kitą nekropolį, milžinišką Sakarą, kur bu- 
vo pastatytos amžinosios buveinės Senosios Karalystės farao- 
nams ir jų ištikimiems tarnams. 

Setis pasuko dykumos plynaukštės pakraščio link, iš kur bu- 
vo matyti palmių giraitės, dirbami laukai ir Nilas. Čia daugiau 
kaip kilometrą vienas po kito rikiavosi dideli antkapiniai sta- 
tiniai iš nedegtų plytų. Šoninės tų kapaviečių pusės buvo pa- 
našios į rūmų fasadus. Penkiasdešimties metrų ilgio, daugiau 
kaip penkių metrų aukščio, jos buvo nudažytos ryškiomis, links- 
momis spalvomis. 

Viena iš jų apstulbino Ramzį tuo, kad aplink ją visą prie 
sienų buvo pritaisyta trys šimtai jaučio galvų iš degto molio, 
bet su tikrais ragais. Grėsmingai atsikišusios pirmyn, jos gynė 
kapo statinį kaip neįveikiama armija, neleidžianti prisiartinti 
jokiai priešiškai jėgai. 

- Čia palaidotas faraonas Džetas, kurio vardas reiškia „am- 
žinybė“, — pasakė Setis. — Šalia jo ilsisi kiti pirmosios dinasti- 
jos karaliai, tolimesni mūsų protėviai. Jie pirmąkart įgyvendi- 
no šioje žemėje Maat įstatymą ir pavertė chaosą tvarka. Val- 
dydamas šalį, kiekvienas faraonas turi remtis tuo pagrindu, 
kurį jie padėjo. Ar pameni laukinį bulių, su kuriuo tau teko 
susiremti? Jis gimė šičia. Čia nuo pat mūsų civilizacijos ištakų 
atgimsta jėga ir galybė. 

Ramzis stabčiojo prie kiekvienos jaučio galvos. Kiekvienos 
išraiška buvo vis kitokia. Taip buvo perteikti visi meno vado- 
vauti atspalviai, nuo griežčiausio valdingumo iki prielankumo. 
Kai jis apėjo aplink visą tą keistą statinį, Setis jau vėl stovėjo 
savo vežime. 

— Taigi baigėsi tavo antroji kelionė. 


Iš pradžių jie plaukė į šiaurę, paskui lėkė šuoliais siaurais 
takeliais tarp žaliuojančių laukų, kol pasiekė gyvenvietę, kur 
faraono ir jo sūnaus atvykimas sukėlė didžiulį džiaugsmą. To- 

kiame nuošaliame Deltos kampelyje - tokia maloni staigme- 
na! Stebuklas, ir tiek. Tačiau atrodė, kad gyventojai gerai pa- 
žįsta valdovą. Tvarkos sergėtojai patarnavo jam veikiau gera- 
širdiškai nei baimingai. Jie palydėjo Faraoną su sūnumi iki ma- 
žos šventyklos. Setis su Ramziu įžengė į vidų, kur buvo tamsu, 
ir atsisėdo ant akmeninių suolų vienas priešais kitą. 

— Ar pavadinimas „Avaris“ tau pažįstamas? 

— Kas gi jo nežino! Taip vadinosi tas prakeiktas miestas, ku- 
rį užgrobėjai hiksai buvo padarę savo sostine. 

— Tu esi Avaryje. 

Ramzis apstulbo: 

— Bet... argi jis nebuvo sugriautas? 

— Kuris žmogus galėtų pakelti ranką prieš dievybę? Čia vieš- 
patauja Setas, žaibo ir audros dievas, davęs man savo vardą. 

Ramzis pasibaisėjo. Jis pajuto, kad Setis gali sunaikinti jį 
vienu žvilgsniu, vienu mostu. Kokiu gi kitu tikslu jis būtų atsi- 
vedęs jį šiton prakeikton vieton? 

— Tu bijai. Tai gerai: tik kvailiai ir tuščiagarbiai nežino, kas 
yra baimė. Baimė turi peraugti į jėgą, galinčią ją įveikti: štai 
Seto paslaptis. Kas ją neigė, tas klydo ir kenkė Egiptui, kaip 
Echnatonas. Faraonas taip pat įkūnija audrą, visatos įniršį, ne- 
numaldomą žaibą. Faraonas - ranka, kuri veikia, o kartais smo- 
gia ir baudžia. Tikėti žmonių gerumu - klaida, kurios karaliui 
nevalia daryti. Ji sužlugdytų jo šalį ir nuskurdintų liaudį. Bet 
ar tu pajėgsi stoti prieš Setą? 

Šviesos spindulys, prasiskverbęs šventyklon pro stogą, nu- 
tvieskė stovinčio vyro statulą. Iš tamsos išniro grėsminga gal- 
va: ilgas snukis, dvi didžiulės ausys... Setas! 

Ramzis atsistojo ir nuėjo jo link. 

Jis atsitrenkė į nematomą sieną ir buvo priverstas sustoti. 
Antras bandymas baigėsi tokia pat nesėkme, bet trečias leido 
jam įveikti kliūtį. Raudonos Seto akys degė kaip dvi liepsnos. 
Ramzis atlaikė jo žvilgsnį, nors pasijuto kaip ugnyje. Skaudė- 

jo taip, tarsi liepsnos liežuviai būtų laižę jo kūną, bet Ramzis 
laikėsi iš paskutiniųjų. Ne, jis nesitrauks, net jei Setas jį sunai- 
kins. 

Tai buvo lemiama akimirka, nelygi dvikova, kurios pralai- 
mėti jis neturėjo teisės. Raudonos akys ėmė lipti iš akiduobių 
nebetilpdamos jose; Ramzį apsiautė liepsna: degė galva, ug- 
nies kamuoliu pavirto širdis. Bet jis išsilaikė ant kojų, metė 
iššūkį Setui ir nubloškė jį tolyn nuo savęs, šventyklos gilumon. 

Kilo audra, Avarį užliejo tikra liūtis, nuo krušos ėmė drebė- 
ti šventyklos sienos. Raudona šviesa išblėso, Setas vėl pasken- 
do tamsoje. Jis buvo vienintelis dievas, kuris neturėjo sūnaus, 
bet faraonas Setis, jo įpėdinis žemėje, pripažino savo sūnų žmo- 
gumi, apdovanotu galia. 

— Tavo trečioji kelionė baigta, - sušnibždėjo jis. 


34 


Rugsėjui įpusėjus visas dvaras persikėlė į Tėbus, kad galėtų 
dalyvauti milžiniškoje Opeto šventėje, kurios metu Faraonas 
bendraus su Amonu, neregimuoju dievu: šis atgaivins savo sū- 
naus, atstovaujančio jam žemėje, ka - Sečio sargą, dvasią glo- 
bėją, kuri po jo mirties keliaus į aną pasaulį. Linksmybės truk- 
davo dvi savaites, ir visi šalies kilmingieji privalėjo praleisti jas 
didžiajame Pietų mieste. Tiesa, religinės ceremonijos buvo skir- 
tos nedaugeliui, tik perpratusiems tikėjimo paslaptis; paprasti 
žmonės pramogavo kaip kas išmanė, o turtuoliai lankydavo 
vieni kitus savo prašmatniose sodybose. 

Ameniui ši kelionė buvo tikra kančia: juk jam reikėjo visur 
gabentis po keletą papiruso ritinėlių ir visus raštininko reik- 
menis. Jis negalėjo pakęsti viso to kraustymosi, kuris ardė jo 
gyvenimo tvarką ir darbo įpročius. Tačiau, nors ir nesugebė- 
damas nuslėpti prastos nuotaikos, Amenis parengė šią kelio- 
nę kuo rūpestingiausiai, kad Ramzis būtų patenkintas. 

Po paskutinio sugrįžimo kartu su Sečiu karalaitis labai pasi- 
keitė: tapo niūresnis, ėmė visų šalintis, dažnai paskęsdavo ap- 
mąstymuose. Amenis jam netrukdė, tik kasdien pateikdavo 
trumpą savo veiklos ataskaitą. Būdamas karališkasis raštinin- 
kas ir aukštas karininkas, Ramzis privalėjo tvarkyti daugybę 
smulkių valdymo reikalų, o asmens sekretorius lengvino jam 
šią naštą. 

Nors Ameniui jų kelionė buvo ne prie širdies, laive, plau- 
kiančiame Tėbų link, jis bent jau buvo išgelbėtas nuo gražio- 
sios Izetės! Kol Ramzis buvo išvykęs, ji kasdien bandė išgauti 
iš Amenio žinių apie savo mylimąjį - o juk Amenis ir pats nie- 

ko nežinojo. Kadangi jaunasis raštininkas buvo abejingas gra- 
žuolės žavesiui, jųdviejų pokalbiai bemat pavirsdavo aštrokais 
susikirtimais. Kai Izetė iš grįžusio Ramzio pareikalavo, kad 
šis atsikratytų savo sekretoriaus, karalaitis šiurkščiai išprašė 
ją lauk, ir praėjo ne viena diena, kol juodu susitaikė. Kilmin- 
gajai gražuolei teko įsitikinti, kad Ramzis niekada neišduoda 
ir neišduos savo draugų. 

Sėdėdamas ankštoje kajutėje, Amenis rašė laiškus, ant ku- 
rių Ramzis uždėdavo savo antspaudą. Įėjęs karalaitis atsisėdo 
ant demblio šalia raštininko. 

— Kaip tu ištveri tokį saulės karštį? - nusistebėjo Amenis. — 
Tavo vietoje aš iškepčiau per kokį pusvalandį. 

— Mudu su saule suprantame vienas kitą: aš ją garbinu, o ji 
man teikia jėgų. Ar nenori bent trumpam nutraukti darbą ir 
pasigrožėti gamta? 

— Nuo dykinėjimo aš susergu. Atrodo, kad pastaroji kelionė 
tau nelabai pavyko. 

— Kodėl tu taip manai? 

— Grįžęs pasidarei kone atsiskyrėlis. 

— Seku tavo pavyzdžiu. 

— Nesišaipyk iš manęs. Saugok savo paslaptį, jeigu jau taip 
nori. 

— Paslaptį... Taip, tu teisus. 

— Vadinasi, tu manimi nebepasitiki. 

— Priešingai: tu - vienintelė būtybė, galinti suprasti tai, ko 
žodžiais nepaaiškinsi. 

— Gal tėvas atskleidė tau Ozirio paslaptis? - paklausė Ame- 
nis, ir jo akys smalsiai sužibo. 

— Ne, bet jis supažindino mane su savo protėviais... Su vi- 
sais savo protėviais. 

Ramzis ištarė pastaruosius žodžius taip svariai, kad jauna- 
sis raštininkas buvo sukrėstas. Tai, ką karalaičiui visai nese- 
niai teko išgyventi, be abejo, sudarė vieną iš esminių jo gyve- 

nimo tarpsnių. Amenis uždavė klausimą, kuris kabojo jam ant 
liežuvio galo: 

— Ar Faraonas pakeitė tavo likimą? 

— Jis atvėrė mano akims kitą tikrovę. Aš susitikau su dievu 
Setu. 

Amenis krūptelėjo: 

— Ir tu... likai gyvas! 

— Gali mane paliesti. 

— Jei kas nors man pasakytų, kad atsilaikė prieš Setą, aš juo 
nepatikėčiau, bet tu - visai kas kita! 

Amenis baikščiai spustelėjo Ramzio ranką ir lengviau atsi- 
kvėpė: 

— Tu nepavirtai piktąja dvasia... 

— Ką gali žinoti! 

— Aš būčiau pajutęs. Tu - ne toks kaip gražioji Izetė! 

— Nebūk jai per griežtas. 

— Argi ji nebandė sužlugdyti mano karjeros? 

— Ašjai įrodžiau, kad ji neteisi. 

— Nesitikėk, kad imsiu jai meilikauti. 

— Beje... Ar tau neatrodo, kad esi per daug vienišas ir šiek 
tiek linkęs vaidytis? 

— Moterys - pavojingos būtybės. Man kur kas mieliau dar- 
bas. O tau reikėtų pasidomėti, kokį vaidmenį tu turėsi atlikti 
per Opeto šventę. Tu užimsi vietą pirmame eisenos trečdalyje 
ir vilkėsi naujais lininiais drabužiais su plisuotomis rankovė- 
mis. Turiu atkreipti tavo dėmesį į tai, kad jie labai lengvi ir 
ploni. Privalėsi laikytis tiesiai ir nedaryti staigių judesių. 

— Tu parenki man sunkius išbandymus. 

— Tam, kuriame tvinksi Seto energija, tai - tik menkniekis. 


Neramumai Kanaane, Sirijoje ir Palestinoje buvo numal- 
šinti, Galilėja ir Libanas priversti paklusti, beduinai ir nubiai 
nugalėti, hetitai nedrįso persikelti per Orontą. Egiptas ir Tė- 

bai galėjo ramiai švęsti. Ir šiaurėje, ir pietuose galingiausia 
žemėje šalis sutramdė piktąsias jėgas, tik ir tegalvojančias, kaip 
užgrobti jos turtus. Per aštuonerius valdymo metus Setis pasi- 
rodė esąs didis faraonas, kurį garbins būsimosios kartos. 

Plepūs liežuviai malė, kad amžinoji Sečio buveinė Karalių 
Slėnyje būsianti erdviausia ir gražiausia iš visų kada nors pa- 
statytų. Karnake, kur dirbo daug architektų, faraonas pats va- 
dovavo didelėms statyboms. Be to, visi be paliovos gyrė Gur- 
nos šventyklą, esančią vakariniame Nilo krante, kuri buvo skirta 
amžinai garbinti atitinkamomis apeigomis Sečio ka - jo dvasi- 
nę jėgą. 

Dabar net didžiausi užsispyrėliai pripažino, kad valdovas 
buvo teisus nesileidęs į pavojingą karą su hetitais ir nukreipęs 
šalies išteklius akmens šventovėms - dievų buveinėms statyti. 
Tačiau Šenaras nepraleido progos priminti savanaudžiams di- 
dikams, kad šiomis paliaubomis nebuvo pasinaudota prekybi- 
niams mainams vystyti, O juk tik jie gali sušvelninti Egipto kai- 
mynų priešiškumą. Daug didžiūnų nekantriai laukė, kad į val- 
džią ateitų vyresnysis Faraono sūnus, nes jis buvo panašus į 
juos. Sečio griežtumas ir polinkis į paslaptingumą pelnė jam 
nemaža priešų. Kai kurie didikai manė, kad su jais per mažai 
tariamasi. Bendrauti su Šenaru buvo kur kas lengviau: būda- 
mas patrauklus ir malonus, jis mokėjo įgyti palankumą vie- 
nų, nepapiktinęs kitų, ir kiekvienam kalbėjo tai, ką šis ir no- 
rėjo išgirsti. Šenarui Opeto šventė buvo puiki proga savo įta- 
kai išplėsti, nusipelnyti didžiojo Amono žynio ir jo pavaldi- 
nių draugystės. 

Žinoma, Ramzio dalyvavimas šventėje jam trukdė, bet tai, 
ko jis bijojo po to nesuprantamo Sečio atsisakymo paskirti 
Ramzį Nubijos vietininku, neįvyko: Faraonas nesuteikė jokios 
privilegijos savo jaunesniajam sūnui, kuris, kaip ir daugybė ki- 
tų karališko kraujo vaikų, tenkinosi prabangiu ir nerūpestin- 
gu gyvenimu. 

Tiesą sakant, Šenaras be reikalo baiminosi Ramzio ir laikė 
jį savo varžovu: vyresnįjį Sečio sūnų suklaidino brolio gyvy- 
bingumas ir išvaizda, o iš tikrųjų Ramzis neturėjo nei reikš- 
mės, nei įtakos. Visai net nebūtina skirti jį Nubijos vietininku: 
šios pareigos jam per sunkios. Šenaras manė, kad jaunėliui 
pakaktų kokio nors garbės posto, tarkime, kovinių vežimų bū- 
rio viršininko. Ramzis turės geriausius žirgus ir valdys būrelį 
storžievių, o gražioji Izetė galės gėrėtis savo turtingo vyrelio 
raumenimis. 

Pavojus glūdėjo kitur: kaip įtikinti Setį ilgiau užtrukti šven- 
tyklose ir vis mažiau kištis į šalies valdymą? Galėjo atsitikti 
taip, kad karalius pavydžiai laikysis savo prerogatyvų ir varžys 
valdytojo užmojus. Šenarui teks mikliai jam meluoti ir atsar- 
giai skatinti jį mąstyti apie anapus. Plėsdamas ryšius su Egipto 
ir užsienio pirkliais, kuriais valdovas menkai tesidomėjo, Še- 
naras įgis vis daugiau reikšmės ir netrukus taps nepakeičia- 
mas. Svarbiausia — nepulti Faraono kaktomuša, o pamažu 
smaugti jį tinklu, suregztu iš poveikių, kurių jis nepastebės, o 
jei ir pastebės, tai - per vėlai. 

Šenarui taip pat reikėtų pašalinti iš žaidimo savo seserį Do- 
lantę. Plepi, tingi, smalsi - iš jos būsimai Šenaro politikai ne- 
bus jokios naudos. Priešingai: nusivylusi tuo, kad jai neatiteko 
nei pagrindinis, nei vienas iš svarbesnių vaidmenų, ji sutelks 
prieš Šenarą daug turtingų didikų, kurių parama jam būtina. 
Jis jau ketino padovanoti Dolantei didžiulį dvarą, kaimenes 
galvijų ir armiją tarnų, bet juk jai niekad nebus gana. Ji mėgs- 
ta intrigas ir sąmokslus lygiai taip pat kaip jis, o du krokodilai 
viename raiste neišsitenka. Bet sesuo neįstengs jam priešintis. 


Gražioji Izetė apsivilko penktą iš eilės suknelę, kuri patiko 
jai ne labiau už keturias ankstesniąsias. Per ilga, per plati, ne- 
pakankamai suplisuota... Susierzinusi Izetė įsakė kambarinei 
parinkti kitą audyklą. Per didžiąją puotą, kuria baigsis šventė, 

ji turi būti visų gražiausia, patraukti per dantį Šenarą ir suža- 
vėti Ramzį. 

Įbėgo uždususi kirpėja: 

— Greičiau, greičiau... Sėskite, tuoj aš jus sušukuosiu ir už- 
dėsiu šventinį peruką. 

— O kur skubėti? 

— Nagi į Gurnos šventyklą vakariniame krante! Ten tuoj pra- 
sidės ceremonija. 

— Bet juk ji nebuvo numatyta! Apeigos prasidės tik rytoj. 

— Ir vis dėlto ceremonija bus. Visame mieste kilo sąmyšis. 
Mums reikia paskubėti. 

Gražioji Izetė apmaudžiai pasitenkino paprasta griežto sti- 
liaus suknele ir kukliu peruku, kuris nepabrėžė nei jos jaunys- 
tės, nei grakštumo. Bet negi praleisi tokį netikėtą įvykį?! 


Baigus statybos darbus, Gurnos šventykla bus skirta nemir- 
tingos Sečio dvasios garbinimo apeigoms, kai Faraonas grįš į 
beribį energijos vandenyną, baigęs žmogaus pavidalu nueitą 
vieno gyvenimo kelią. Slaptojoje pastato dalyje, kur faraonas 
buvo pavaizduotas atliekąs tradicines apeigas, dar dirbo skulp- 
toriai. Kilmingi ir aukšti pareigūnai susibūrė priešais šventyk- 
los fasadą po atviru dangumi plytinčiame dideliame kieme, 
kurį netrukus nuo aplinkinės erdvės turėjo atitverti baigiamas 
statyti pilonas. Nors buvo dar ankstus rytas, saulė jau kepino 
kaip reikiant. Bijodami kaitros, dauguma didžiūnų slėpėsi po 
nešiojamais stačiakampiais skėčiais. Ramzis širdyje juokėsi Žiū- 
rėdamas į tuos nepaprastai prašmatniai ir įmantriai apsiren- 
gusius didikus: su savo ilgais rūbais, plačiarankovėmis tuniko- 
mis ir juodais perukais jie atrodė manieringi ir pasipūtę. Ta- 
čiau visas jų išdidumas bemat išgaruos, vos tik pasirodys Setis: 
jie ims lankstytis ir pataikauti, pasirengę bučiuoti žemę po jo 
pėdomis, kad tik neužrūstintų valdovo ir neužsitrauktų jo ne- 
malonės. 

Visažiniai dvariškiai tvirtino, jog karalius, atlikęs rytmeti- 
nes apeigas Karnake, ketino atnašauti dievui Amonui ypatin- 
gą auką Gurnos šventykloje esančioje valties salėje, kad jo ka 
sustiprėtų, 0 gyvybinės jėgos nemažėtų. Dėl to jis ir vėlavo, 
versdamas visus laukti. Žinoma, pagyvenusiems didikams toks 
laukimas buvo tikrai sunkus jų fizinių galių išbandymas. Se- 
čiui dažnai trūkdavo humaniškumo. Šenaras širdyje pasižadė- 
jo vengti šios ydos ir sumaniai naudotis žmonių silpnybėmis. 

Iš dengtos šventyklos dalies išėjo skustagalvis šventikas, ap- 
sirengęs paprastais baltais drabužiais. Jis skynėsi kelią ranko- 
je laikoma ilga lazda. Sukviesti nežinia kokioms apeigoms dva- 
riškiai nustebę prasiskyrė leisdami jam praeiti. 

Žynys sustojo priešais Ramzį. 

— Karalaiti, eikite paskui mane. 

Moterys ėmė kuždėtis gėrėdamosi Ramzio grožiu ir oria 
laikysena. Gražioji Izetė net apmirė iš susižavėjimo, o Šena- 
ras nusišypsojo: vadinasi, jis vis dėlto pasiekė savo tikslą! Jo 
brolis bus paskirtas Nubijos vietininku dar prieš Opeto šven- 
tę, 0 jai pasibaigus, nedelsdamas išvyks į šį tolimą kraštą, kurį 
taip pamilo. 

Ramzis sutrikęs peržengė šventyklos slenkstį ir nusekė pas- 
kui žynį į kairiąją pastato pusę. 

Kedro durys užsivėrė jiems už nugaros. Žynys pastatė kara- 
laitį tarp dviejų kolonų, veidu į tris tamsoje skendinčias koply- 
čias. Iš vidurinės pasigirdo žemas Sečio balsas: 

— Kas esi? 

— Aš vardu Ramzis, faraono Sečio sūnus. 

- Šioje slaptoje vietoje, kur negali patekti joks neįšvęstasis, 
mes garbiname amžinai gyvą mūsų protėvį Ramzį, mūsų di- 
nastijos įkūrėją. Iškaltas sienose, jo atvaizdas gyvuos per am- 
žius. Ar įsipareigoji gerbti jį ir garbinti atlikdamas deramas 
apeigas? 

— Įsipareigoju. 

— Šią akimirką aš esu Amonas, neregimasis dievas. Eikš pas 
mane, sūnau mano. 

Koplyčia nušvito. 

Dviejuose sostuose sėdėjo faraonas Setis ir karalienė Tūuja. 
Jis buvo užsidėjęs dievo Amono karūną, lengvai atpažįstamą 
iš dviejų ilgų plunksnų, o ji - baltą deivės Mutės karūną. Kara- 
liškoji pora susiliejo su dieviškąja. Ramzis buvo sutapatintas 
su dievu sūnumi, tokiu būdu papildydamas šventąją trejybę. 

Jaunuolis susijaudino. Jis niekada net neįsivaizdavo, kad mi- 
tas, kurio prasmė būdavo atskleidžiama tik per šventyklose 
atliekamas paslaptingas apeigas, galėtų būti įkūnytas šitokiu pa- 
vidalu. Jis atsiklaupė prieš šias dvi būtybes suvokęs, kad jie - ne 
tik jo tėvas ir motina, o kažkas gerokai daugiau. 

— Mano mylimas sūnau, priimk iš manęs šviesą, - ištarė Setis. 

Faraonas uždėjo rankas ant Ramzio galvos, tą patį padarė 
ir didžioji valdovo sutuoktinė. 

Karalaitis pajuto malonų labai švelnios šilumos poveikį. 
Įtampa ir nerimas dingo užleisdami vietą nepažįstamai, dar 
nepatirtai energijai, dabar prasiskverbusiai į kiekvieną jo kū- 
no skaidulą. Nuo šiol jis gyvens karališkosios poros dvasia. 


Kai Setis pasirodė ant šventyklos slenksčio, stojo tyla. Ram- 
zis stovėjo tėvo dešinėje. Faraonas buvo užsidėjęs dvigubą ka- 
rūną, simbolizuojančią Aukštutinio ir Žemutinio Egipto są- 
jungą. Ramzio kaktą juosė diadema. 

Šenaras krūptelėjo. 

Nubijos vietininkas neturėjo teisės nešioti diademos... Tai 
klaida, kvailystė! 

— Aš skelbiu savo sūnų Ramzį sosto įpėdiniu, - pareiškė Se- 
tis savo žemu, galingu balsu, - ir įtraukiu jį į valstybės valdy- 
mą, kad dar gyvas būdamas galėčiau pamatyti, kaip jis vykdo 
savo pareigas. Aš skiriu jį karalystės valdytoju. Nuo šiol jis da- 
lyvaus man sprendžiant visus valstybės reikalus. Jis išmoks val- 

dyti šią šalį, rūpintis jos vienybe ir gerove. Jis žengs tautos prie- 
šakyje, ir jos laimė jam bus svarbiau už savąją. Jis kovos su 
priešais šalies viduje bei užsienyje ir privers laikytis Maat įsta- 
tymo, gindamas silpnąjį nuo stipriojo. Tebūnie taip, nes aš jau- 
čiu didelę meilę Ramziui, šviesos sūnui. 

Šenaras kandžiojo lūpas. Ne, tas kraupus sapnas tuoj išsi- 
sklaidys, Setis išsigins savo sprendimo, Ramzis sugniuš ir atsi- 
sakys pareigų, per sunkių šešiolikmečiui... Bet apeigų tvarky- 
tojas, Faraonui įsakius, pritvirtino prie Ramzio diademos auk- 
sinį urėją, vaizduojantį kobrą, kurios iškvepiama ugnis sunai- 
kins regimus ir neregimus būsimojo Egipto faraono priešus. 

Trumpa ceremonija pasibaigė, ir į giedrą Tėbų dangų nu- 
skriejo sveikinimo šūksniai. 

Amenis tikrino protokolo tarnybos nurodymus dėl procesijos 
iš Karnako į Luksorą: Ramzis turės eiti tarp dviejų senų didi- 
kų, taigi jam teks žingsniuoti palengva. Karalaičiui reikės ne- 
mažai pasistengti norint prisiderinti prie lėto ir iškilmingo ei- 
senos tempo. 

Ramzis įėjo į raštinę, pamiršęs uždaryti duris. Amenis be- 
mat pajuto skersvėjį ir nusičiaudėjo. 

— Nepalikinėk atdarų durų, - niurgzliai pareikalavo jis. — 
Bepigu tau: tu niekad nesergi... 

— Atleisk... Bet ar šitaip tu turėtum kalbėtis su Egipto kara- 
lystės valdytoju? 

Jaunasis raštininkas nustebęs pažvelgė į draugą: 

— Su kokiu valdytoju? Ką čia dabar šneki? 

— Jei tik aš to nesusapnavau, mano tėvas ką tik viso dvaro 
akivaizdoje paskyrė mane sosto įpėdiniu ir karalystės valdy- 
toju. 

— Liaukis taip kvailai juokavęs! 

— Tavo neapsakomas entuziazmas - veikiau jo trūkumas — 
man tiesiog glosto širdį. 

— Valdytojas, valdytojas... O ar tu įsivaizduoji, koks tai dar- 
bas'?! 

— Tavo pareigų sąrašas ilgėja, Ameni. Pirmuoju savo nutari- 
mu skiriu tave mano sandalų laikytoju. Turėdamas tokias pa- 
reigas, tu su manim nesiskirsi ir galėsi padėti savo naudingais 
patarimais. 

Apstulbęs raštininkas nukorė galvą, susmuko savo žemoje 
kėdėje ir tik vargais negalais išsitiesė atsirėmęs į atkaltę: 

— Sandalų laikytojas ir asmens sekretorius... Kokia negai- 
lestinga dievybė šitaip persekioja vargšą raštininką? 
— Peržiūrėk protokolą, mano vieta jau ne eisenos viduryje. 


— Aš noriu jį pamatyti, ir tučtuojau! — piktai pareikalavo 
gražioji Izetė. 

— Tai visiškai neįmanoma, - atsakė Amenis šveisdamas po- 
rą puikių baltos odos sandalų, kuriuos Ramzis avės per iškil- 
mingas ceremonijas. 

— Šįkart tu žinai, kur jis? 

— Žinau. 

— Tai sakyk! 

— Jums iš to nebus jokios naudos. 

— Galgi leisi man pačiai apie tai spręsti?! 

— Jūs tik tuščiai gaištat laiką. 

Amenis padėjo sandalus ant demblio. 

— Karalystės valdytojo asmens sekretorius ir sandalų laiky- 
tojas - kažkoks raštininkiūkštis? Jums teks rūpestingiau rink- 
tis žodžius, gražuole: Ramzis nemėgsta pasipūtėlių. 

Gražiajai Izetei nagai panižo skelti Ameniui antausį, bet ji 
susilaikė: įžūlus vaikėzas buvo teisus. Pagarba, kurią valdyto- 
jas jautė ir rodė savo sekretoriui, pavertė šį jaunuolį oficialiu 
asmeniu, su kuriuo ji nebegalėjo elgtis arogantiškai. 

Izetė nenoromis pakeitė toną: 

— Ar galiu sužinoti, kur man ieškoti valdytojo? 

— Kaip aš jau sakiau, susitikti su juo neįmanoma: Faraonas 
pasiėmė jį kartu su savimi į Karnaką. Jie praleis ten naktį me- 
dituodami, o rytą eisenos priekyje iškeliaus į Luksorą. 

Gražioji Izetė išėjo jausdamasi įžeista ir pažeminta. Nejaugi 
dabar, kai įvyko stebuklas, Ramzis išsprūs jai iš rankų? Ne, ne- 
gali būti! Juk jinai myli jį, o jis myli ją. Instinktas nurodė jai 
teisingą kelią: ne su Šenaru, o su naujuoju karalystės valdytoju. 
Rytoj ji taps didžiąja valdovo sutuoktine ir Egipto karaliene! 

Ši perspektyva staiga ją išgąsdino. Prisiminusi Tūują, ji suvo- 
kė, kokios sunkios pareigos jos laukia. Izetė vadovavosi ne am- 
bicijomis, o aistra: ji beprotiškai mylėjo Ramzį, tiesiog Ramzį, 
vyrą, O ne karalystės valdytoją. 

Ramzis, kurio rankose bus aukščiausia valdžia... Kažin ar 
tai - tikrai stebuklas? O gal veikiau - nelaimė? 


Džiugioje spūstyje, kilusioje po Ramzio paskyrimo, Šena- 
ras pamatė savo seserį Dolantę ir jos vyrą Sarį. Juodu iš visų 
jėgų grūdosi pro žmones, kad spėtų pirmieji pasveikinti nau- 
jąjį Egipto valdytoją. Šenaro šalininkai, dar neatsipeikėję iš 
nuostabos, kol kas neprisiekė Ramziui ištikimybės, bet vyres- 
nysis faraono sūnus neabejojo, kad anksčiau ar vėliau buvę 
rėmėjai ir bičiuliai jį išduos. 

Akivaizdu, kad jis nugalėtas, nustumtas į pašalį ir turės tar- 
nauti valdytojui. O ko jis gali tikėtis iš Ramzio, - nebent kokio 
nors garbės posto be tikrosios valdžios? 

Ką gi, Šenaras nusilenks, bet tik tam, kad apdumtų visiems 
akis. Jis neatsisakys savo planų: kas Žino, ateitis galbūt nepa- 
šykštės staigmenų... Juk Ramzis dar ne Faraonas. Egipto is- 
torijoje būta atvejų, kada valdytojai mirdavo pirma juos pa- 
skyrusių karalių. Tvirta Sečio sveikata leis jam išgyventi daug 
metų, ir jis, be abejo, perduos Ramziui tik mažytę savo val- 
džios dalelę, tokiu būdu pastatydamas valdytoją į keblią padė- 
tį. Šenarui tereikės tik stumtelėti jį į prarają paskatinus pada- 
ryti keletą nepataisomų klaidų. 

Iš esmės dar niekas neprarasta. 


— Moze! - sušuko Ramzis pastebėjęs savo draugą didžiulėje 
statybų aikštelėje, kuri Sečio įsakymu buvo įrengta Karnake. 

Hebrajas paliko akmentašių grupę, dirbusią jam vadovau- 
jant, ir atsiklaupė prieš valdytoją: 

— Reiškiu pagarbą... 

— Stokis, Moze. 

Juodu širdingai pasisveikino džiaugdamiesi, kad vėl susitiko. 

— Ar čia tavo pirmoji darbovietė? 

— Antroji. Aš išmokau gaminti plytas ir tašyti akmenis vaka- 
riniame Nilo krante, o paskui mane paskyrė šičia. Setis pagei- 
dauja pastatyti milžinišką salę su kolonomis, kurių kapiteliai 
turėtų išsiskleidusių papirusų žiedų formą. Beje, papiruso žie- 
dai kaitaliosis su dar suglaustais lotoso žiedais. Sienos bus pa- 
našios į kalnų šlaitus, jose bus iškalti visų Žemės turtų atvaiz- 
dai, ir pastato grožis prilygs dangaus aukštybei. 

- Žinoma, toks projektas tave sugundė! 

— Juk šventykla - lyg aukso taurė, kurioje telpa visi kūrybos 
stebuklai. Taip, architekto amatas man prie širdies; manau, 
kad radau savo kelią gyvenime. 

Setis priėjo prie abiejų jaunuolių ir smulkiau papasakojo apie 
savo planus. Amenhotepo III pastatyta dengta galerija su dvi- 
dešimties metrų aukščio kolonomis jau nebeatitiko Karnako 
didybės, todėl jis nusprendęs, kad čia iškils tikras kolonų miš- 
kas. Kolonos stovės arti viena kitos, tad tarp jų liks labai ne- 
daug erdvės, kurioje žais sumaniai paskirstyta šviesa, patenkanti 
pro aukštus ir siaurus langus. Kai salė bus baigta, čia nuolat 
vyks apeigos. Kadangi kolonų fustuose bus iškalti dievų ir Fara- 
ono atvaizdai, akmenys išsaugos pirmapradę Šviesą, kuria mito 
Egiptas. Mozė ėmė klausinėti apie salės orientaciją ir medžia- 
gų atsparumą; karalius nuramino jį, įsakęs visais atvejais pasi- 
kliauti vyriausiuoju meistru iš „tiesos vietovės“ brolijos, įsikū- 
rusios Deir-el-Medinos kaime vakarinėje Nilo pakrantėje, kur 
perpratę savo amato paslaptis meistrai atskleisdavo jas kitiems. 


Karnake vakarėjo. Darbininkai tvarkingai sudėjo savo įran- 
kius, statybos ištuštėjo. Nepraeis nė valanda, ir ant šventyklos 
stogo užkops astronomai bei astrologai, kuriems rūpės suži- 
noti, ką sako Žvaigždės. 

— Kas yra faraonas? - paklausė Setis Ramzio. 

— Tas, kuris daro savo tautą laimingą. 

— Norėdamas to pasiekti, nesistenk padaryti žmones laimin- 
gus prieš jų valią, bet atlik darbus, kurie būtų malonūs die- 
vams ir amžinai kuriančiam Pradui; statyk šventyklas, pana- 
šias į dangų, ir pašvęsk jas dangiškajam jų valdovui. Ieškok 
esmės, tada atsiras darna ir antraeiliuose dalykuose. 

— Esmė — tai Maat, juk taip? 

— Maat suteikia teisingą kryptį, ji - bendruomenės laivo vai- 
ras, sosto pagrindas, tobulas matas ir teisingumas. Be jos ne- 
gali būti įvykdyta nieko teisingo. 

— Tėve... 

— Koks nerimas tave graužia? 

— Ar aš atitiksiu man iškeltos užduoties lygį? 

— Jei nesugebėsi iki jos pakilti, ji tave sugniuždys. Pasaulis 
neišlaikytų pusiausvyros be Faraono veiklos, be jo žodžio ir 
apeigų, kurias jis atlieka. Jeigu kada nors dėl žmonių kvailu- 
mo ir godumo faraono institucija išnyks, tai Maat viešpatavi- 
mas baigsis, ir žemę vėl apgaubs tamsybės. Žmogus naikins 
viską aplink, įskaitant savo gentainius, stiprusis žudys silpnąjį, 
neteisybė nugalės, visur pasklis bjaurastis ir smurtas. Saulė ne- 
bepatekės, net jeigu jos diskas ir išliks danguje. Pats žmogus 
linkęs į blogį; Faraono vaidmuo - tiesinti kreivą lazdą, iš ne- 
tvarkos nuolat daryti tvarką. Bet kokia kita valdymo forma 
pasmerkta nesėkmei. 

Nepasotinamasis Ramzis apipylė tėvą šimtais klausimų. Ka- 
ralius nesistengė išvengti nė vieno iš jų. Šilta vasaros naktis 
jau buvo kone įpusėjusi, kai valdytojas išsitiesė ant akmeninio 
suolo klaidžiodamas akimis po žvaigždėtą dangų. 


Sečiui įsakius, prasidėjo Opeto šventės ritualas. Žyniai iš- 
kėlė iš koplyčių Tėbų trejybės valtis: neregimojo dievo Amo- 
no, visatos motinos Mutės ir kertančio dangų ir erdves jų sū- 

naus Honsu, kurio įsikūnijimas buvo Ramzis. Prieš perženg- 
dami šventyklos slenkstį, Setis su sūnumi paaukojo dieviško- 
sioms valtims puokštes gėlių ir atnašavo jų garbei vyno. Pas- 
kui jas rūpestingai uždangstė, kad neišmanantieji religinių pa- 
slapčių matytų nematydami. 

Šią potvynio antrojo mėnesio devynioliktą dieną prie Kar- 
nako šventyklos susirinko daugybė Žmonių. Kai atsivėrė di- 
džiosios paauksuoto medžio durys, praleisdamos eiseną, ku- 
rios priekyje žengė Faraonas ir jo sūnus, minia pratrūko 
džiaugsmu. Dievai buvo čia pat, tad metai bus geri. 

Susidarė dvi procesijos: viena pasuko sfinksų alėja, einan- 
čia nuo Karnako į Luksorą, kita plaukė Nilu nuo pirmos šven- 
tyklos krantinės prie antrosios. Faraonas plaukė valtimi, kuri 
traukė visų žvilgsnius: padengta dykumos auksu ir brangak- 
meniais, ji tviskėte tviskėjo saulės spinduliuose. Pats Setis va- 
dovavo flotilei, o Ramzis žingsniavo keliu, abipus kurio stovė- 
jo sfinksai, globoją čia einančiuosius. 

"Trimitai, fleitos, tamburinai, sistrai ir liutnios akompanavo 
akrobatams ir šokėjoms. Nilo pakrantėse buvo prekiaujama 
apetitą Žadinančiais valgiais ir šviežiu alumi, kuriuo pirkėjai 
užsigerdavo keptą paukštieną, pyragaičius ir vaisius. 

Ramzis pabandė pamiršti aplinkinį triukšmą ir susikaupti 
savo apeiginiam vaidmeniui: nuvesti dievus iki Luksoro šven- 
tyklos, kur atgimsta faraono ka. Procesija stabtelėjo prie kele- 
to šventyklėlių, kur taip pat buvo atnašaujamos aukos, ir ne- 
skubėdama atvyko prie Luksoro vartų vienu metu su Sečiu. 

Dieviškosios valtys buvo įneštos į šventyklos vidų, kur minia 
neturėjo teisės įeiti. Tad šventė tęsėsi lauke, o čia buvo ruošia- 
masi neregimų jėgų, nuo kurių priklausė visos vaisingumo for- 
mos, atgimimui. Vienuolika dienų neįžengiamos šventovės pa- 
slaptyje trys valtys kaupė naują galią. 

Amono žynės šoko, dainavo ir grojo. Tvirtakrūtės šokėjos, 
kurių vešlius plaukus juosė gardžiai kvepiančio papiruso ūg- 

liai, o įtrinti kvapiais aliejais kūnai skleidė lotoso aromatą, 
grakščiai sukosi kerinčiame lėtame šokyje. 

Tarp grojančių liutnia merginų buvo ir Nefertarė. Ji laikėsi 
truputį nuošaliau nuo savo draugių, buvo sutelkusi visą dėme- 
sį į instrumentą ir atrodė nė kiek nesidominti išoriniu pasau- 
liu. Kaip tokia jaunutė mergina galėjo būti tokia rimta? Steng- 
damasi likti nepastebėta, ji skyrėsi iš kitų. Ramzis pabandė 
pagauti jos žvilgsnį, bet melsvai žalios akys liko įsmeigtos į 
liutnios stygas. Tačiau kad ir kaip Nertfertarė elgtųsi, jai nie- 
kad nepavyks nuslėpti savo grožio. Štai ir dabar ji pranoko 
kitas Amono žynes, o juk jos buvo labai patrauklios. 

Stojo tyla. Jaunos moterys išsiskirstė: vienos — patenkintos 
savo pasirodymu, kitos - skubėdamos pasidalyti įspūdžiais. Ne- 
fertarė tebebuvo susikaupusi, tarsi pačioje sielos gilumoje bū- 
tų norėjusi išsaugoti apeigų atgarsį. 

Ramzis lydėjo ją žvilgsniu, kol trapus baltai vilkinčios mer- 
gaitės siluetas ištirpo akinamoje vasaros šviesoje. 

Gražioji Izetė susirangė į kamuoliuką, prisiglaudė prie nuogo 
Ramzio kūno ir ėmė kuždėti jam ausin meilės dainą, kurią 
mokėjo visos egiptietės: 

— Kodėl aš - ne tarnaitė tavo, palydinti kiekvieną tavo žings- 
nį? Tuomet galėčiau aš tave aprengti ir nurengti, ir būčiau ta 
ranka, kuri tave šukuoja ar tavo kūną įtrina kvapiais aliejais. 
Kodėl nesu aš toji, kuri skalbia tavo rūbą? Kodėl aš - ne apy- 
rankė tava ir ne papuošalai, kur tavo odą liečia ir persiima jos 
kvapu? 

— Šitas eiles dainuoja įsimylėjėlis, o ne jo mylimoji. 

— Nesvarbu... Aš noriu, kad tu visados jų klausytumeisi. 

Meilės polėkyje gražioji Izetė buvo ir aistringa, ir švelni. 
Lanksti ir išradinga, siekdama sužavėti mylimąjį, ji sugalvoda- 
vo vis naujų meilės žaidimų. 

— Kas man darbo, ar tu - karalystės valdytojas, ar - papras- 
tas valstietis! Aš myliu tave, tavo jėgą, tavo grožį. 

Izetės aistra ir nuoširdumas jaudino Ramzį. Jos akyse jis 
neįžvelgė nė lašo melo ar apsimetinėjimo. Į meilingą Izetės 
švelnumą jis atsiliepė visu savo jaunatvišku įkarščiu, ir juodu 
kartu patyrė svaigią palaimą. 

— Atsisakyk, - pasiūlė ji. 

— Ko? 

— Valdytojo pareigų, galimybės tapti Faraonu... Atsisakyk, 
Ramzi, ir gyvenkime sau laimingi. 

— Anksčiau aš troškau tapti karaliumi. Vien pagalvojus apie 
tai, mane pildavo karštis ir dingdavo miegas. Paskui tėvas pri- 
vertė mane suvokti, kokie neprotingi tie siekiai, ir aš jų atsisa- 

kiau, tiesiog išmečiau visa tai iš galvos. Ir štai Setis paskiria 
mane sosto įpėdiniu... Ugnies srautas perskrodė mano gyve- 
nimą, ir aš nežinau, kur link jis mane nuneš. 

— Nepulk į jį, lik ant kranto. 

— Argi aš galiu laisvai apsispręsti? 

— Pasikliauk manimi, ir aš tau padėsiu. 

— Kad ir kaip tu stengtumeisi, aš vis tiek vienišas. 

Izetės skruostais nusirito ašaros. 

— Aš negaliu susitaikyti su tokiu likimu! Jeigu mes visada 
būsime kartu, tai lengviau atlaikysime visus išbandymus. 

— Aš neišduosiu tėvo. 

— Tik nepalik manęs! 

Gražioji Izetė nebedrįso užsiminti apie santuoką. Jei rei- 
kės, ji liks šešėlyje. 


Setau baugščiai vartė rankose karalystės valdytojo diademą 
ir urėją, o Ramzis linksmai ir truputį pašaipiai stebėjo bičiulį. 

— Gal kartais prisibijai tos gyvatės? 

— Jeigu jau ji kam įgėlė, neturiu kuo jį išgydyti: šios gyvatės 
nuodams priešnuodžio nėra. 

— Nejaugi ir tu patarsi man atsisakyti karalystės valdytojo 
pareigų? 

— Ir aš... Vadinasi, ne aš vienas esu tos nuomonės? 

— Gražioji Izetė pageidauja ramesnio gyvenimo. 

— Kas galėtų jai dėl to priekaištauti? 

— Negi tu, šitoks nuotykių mėgėjas, staiga ėmei svajoti apie 
ramutį, menkutį gyvenimėlį'? 

— Kelias, į kurį tu įžengei, labai pavojingas. 

— Pameni, mes pasižadėjome rasti tikrąją galią? Tu kasdien 
rizikuoji savo gyvybe, kodėl aš turėčiau būti bailesnis'? 

— Aš turiu reikalą tik su gyvatėmis, o tau teks susidurti su 
žmonėmis. Patikėk, ši veislė kur kas pavojingesnė. 

— Ar tu sutiktum dirbti su manim kartu? 


p 
9 


| k 
Os 4MyS 


250 


— Valdytojas nori sudaryti savo komandą... 

— Aš pasitikiu Ameniu ir tavimi. 

— O Moze? 

— Jis jau Žino savo kelią, bet aš esu tikras, kad jis ir toliau 
dirbs vyriausiuoju statybų meistru. Mudu kartu statysime pui- 
kias šventyklas. 

— O Aša? 

— Aš su juo pasikalbėsiu. 

— Tavo pasiūlymas daro man garbę, bet aš jo atsisakau. Ar 
aš tau dar nesakiau, kad vedu Vandens Leliją? Pripažįstu, kad 
moterų reikia saugotis, bet mano būsimoji žmona - neįkaino- 
jama padėjėja. Sėkmės tau, Ramzi. 


Mažiau nei per mėnesį Šenaras prarado tik pusę savo drau- 
gų, tad padėtis nebuvo tokia beviltiška. Jis manė, kad liks be- 
veik vienas, bet daug didikų netikėjo Ramzio ateitimi, nors 
Setis jį ir pasirinko sosto įpėdiniu. Faraonui mirus, sunkių pa- 
reigų slegiamas neišmanėlis valdytojas galbūt atsisakys sosto 
prityrusio valstybės vyro naudai. 

Argi jis, Šenaras, netapo neteisingumo auka? Jis, turėjęs 
tapti sosto įpėdiniu, staiga buvo šiurkščiai nustumtas į šalį nič- 
nieko jam nepaaiškinus. Kokiu būdu Ramzis galėjo taip įsi- 
teikti tėvui? Žinoma, tik apšmeiždamas vyresnįjį brolį! 

Tai, kad Šenarą imta laikyti nuskriaustuoju, jam labai pati- 
ko. Dabar jis turi neskubėdamas išnaudoti šį netikėtą privalu- 
mą, vis atkakliau skleisti gandus, kad galėtų visų akyse pasiro- 
dyti tinkama atsvara Ramzio kraštutinumams. Tokiam manev- 
rui prireiks laiko — daug laiko. Norint, kad jis pavyktų, būtina 
žinoti priešininko planus. Taigi Šenaras paprašė audiencijos 
pas naująjį valdytoją, įsikūrusį viename karališkųjų Memfio 
rūmų pastate, netoli nuo Faraono. 

Pirmoji kliūtis, kurią jam reikėjo įveikti, - Amenis, atsida- 
vęs Ramziui visa širdimi. Kaip jį papirkti? Jam nieko nereiškė 

nei moterys, nei užstalės malonumai, jis tik be atvangos dirbo, 
užsidaręs savo raštinėje, ir atrodė turįs vienintelį tikslą: tar- 
nauti Ramziui. Bet juk nėra žmogaus be ydos, ir Šenaras buvo 
tikras, kad galų gale suras Amenio silpnybę. 

Jis pagarbiai kreipėsi į valdytojo sandalų laikytoją ir pagyrė 
pavyzdingą tvarką, palaikomą naujoje raštinėje, kur triūsė 
Ameniui pavaldūs dvidešimt raštininkų. Abejingas pataikavi- 
mui, Amenis neatsilygino Šenarui komplimentu už kompli- 
mentą ir apsiribojo tuo, kad palydėjo vyresnįjį Faraono sūnų į 
valdytojo priėmimų salę. 

Atsisėdęs ant pakylos, kur stovėjo sostas, laiptelių, Ramzis 
žaidė su savo šunimi ir liūtuku, kuris regimai užaugo ir sustip- 
rėjo. Abu draugužiai sutarė kuo puikiausiai: liūtukas išmoko 
elgtis atsargiau, 0 šuo mažiau jį erzino. Budrius net išmokė 
mažąjį plėšrūną vogti iš virtuvės mėsą neįkliūvant pasipikti- 
nusiems virėjams nusikaltimo vietoje, o Nugalėtojas gynė auk- 
saspalvį šunį taip uoliai, kad be jo leidimo niekas negalėjo prie 
Budriaus net prisiartinti. 

Šenaras buvo priblokštas. 

Tai - karalystės valdytojas?! Antras - po Faraono - žmogus 
valstybėje?! Tas berniūkštis atleto kūnu, išdykaująs su savo Žvė- 
rimis! Ne, Setis iš tiesų padarė kvailystę, dėl kurios greit ims 
gailėtis. Šenaras kone kunkuliavo iš pasipiktinimo, bet var- 
gais negalais susitvardė. 

— Ar karalystės valdytojas suteiks man garbę ir išklausys ma- 
no žodžių? 

- Šenarai, kokios tarp mudviejų gali būti ceremonijos?! Eikš, 
sėskis. 

Rusvakailis šuo apsivertė ant nugaros, maskatuodamas ore 
letenomis. Šitaip jis reiškė Nugalėtojui savo nuolankumą. Ram- 
zis įvertino jo gudrybę. Patenkintas liūtukas nė nepastebėjo, 
kad šuo vedžioja jį už nosies, šokindamas kaip užsimanęs visų 
žaidimų metu. Stebėdamas juos, valdytojas daug ko išmoko: 
juk jis turėjo prieš akis proto ir jėgos sąjungos simbolį. 

Šenaras neryžtingai atsisėdo ant pakopos kiek atokiau nuo 
brolio. Liūtukas suurzgė. 

— Nebijok, kol aš neįsakau, jis nepuola. 

— Tas plėšrūnas greit bus pavojingas. O jeigu jis sužeis kokį 
nors žymų lankytoją? 

— Jokio pavojaus nėra. 

Budrius ir Nugalėtojas liovėsi žaidę. Juodu stebėjo Šenarą 
nenuleisdami nuo jo akių: jiems aiškiai nepatiko, kad jis čia 
sėdi. 

— Atėjau pasiūlyti tau savo paslaugų. 

— Dėkoju. 

— Kokią užduotį tu man patikėsi? 

— Aš nieko nenutuokiu valstybės valdyme, tad kaip galėčiau 
skirti tau kokį nors postą, nerizikuodamas suklysti? 

— Bet juk tu - karalystės valdytojas! 

— Vienintelis Egipto valdovas yra Setis. Esminius klausimus 
sprendžia tik jis. Mano nuomonė jam visiškai nereikalinga. 

— Bet... 

— Aš pats geriau už visus suprantu, kaip man trūksta patir- 
ties, ir visai neketinu vaizduoti karalystės valdytojo. Mano el- 
gesys nepasikeis: kaip ir anksčiau, aš tarnausiu ir paklusiu ka- 
raliui. 

— Bet tau teks kada nors imtis iniciatyvos, pradėti veikti sa- 
varankiškai! 

— Tai reikštų išduoti Faraoną. Aš tenkinsiuos užduotimis, 
kurias jis man paskirs, ir stengsiuosi atlikti jas kaip galima ge- 
riau. Jei man tai nepavyks, jis mane atstatydins ir paskirs kitą 
valstybės valdytoją. 

Šenaras pasijuto išmuštas iš vėžių. Jis tikėjosi išvysti aro- 
gantiškai besielgiantį plėšrūną, o prieš jo akis — viso labo ro- 
mus ir nuolankus ėriukas! O gal Ramzis išmoko gudrauti ir 
apsimetinėti, kad suklaidintų priešininką? Ką gi, yra papras- 
tas būdas tai sužinoti. 

— Manau, tu jau susipažinai su hierarchija? 

— Norint perprasti jos subtilybes, man prireiks mėnesių, o 
gal ir metų. Be to, argi tai tikrai būtina? Amenio darbštumas 
išvaduos mane nuo daugybės valdymo rūpesčių, ir aš galėsiu 
skirti daugiau laiko savo šuniui ir liūtui. 

Ramzio balse nebuvo justi nė krislelio ironijos. Jis atrodė ne- 
sugebąs suvokti, kokio masto valdžia jam atiteko. O Amenis, 
nors, žinoma, labai sumanus ir darbštus, juk dar tik septyniolik- 
metis raštininkas; jis negreit perpras dvaro paslaptis. Atsisaky- 
damas pasikviesti į pagalbą prityrusius žmones, Ramzis susil- 
pnins savo pozicijas ir pasirodys esąs didžiausias vėjavaikis. 

Eidamas čia, Šenaras ruošėsi įnirtingam mūšiui, o pasiro- 
do, jis jį laimėjo dar nė nepradėjęs. 

— Aš maniau, kad Faraonas davė tau nurodymų mano at- 
žvilgiu. 

— Tu teisus. 

Šenaras įsitempė: pagaliau yla išlįs iš maišo! Vadinasi, ligi 
šiolei jo brolis apsimetinėjo, o pats ruošėsi smogti jam lemia- 
mą smūgį, užkirsiantį kelią į valstybės valdymą. 

— Ko pageidauja Faraonas? 

— Kad jo vyresnysis sūnus eitų savo pareigas kaip ėjęs ir kad 
jis būtų protokolo tarnybos viršininkas. 

Protokolo viršininkas... Tai buvo svarbus postas. Šenarui 
teks rūpintis oficialiomis ceremonijomis, prižiūrėti, kaip vyk- 
domi įsakai, ir nuolat dalyvauti karaliaus politikoje. Jis ne tik 
nebus nušalintas, o užims centrinę padėtį, nors ir ne taip krin- 
tančią į akis kaip karalystės valdytojo. Sumaniai veikdamas, 
jis sugebės nuausti stiprų ir patvarų voratinklį. 

— Ar aš turėsiu pateikti tau savo veiklos ataskaitą? 

— Ne man, o Faraonui: kaip aš galiu spręsti apie tai, ko neiš- 
manau? 

Šit kaip! Vadinasi, Ramzis — ne karalystės valdytojas, o už 
virvučių tampoma lėlė! Visą valdžią Setis pasiliko sau. Be to, 
jis ir toliau pasitiki vyresniuoju sūnumi. 


r 
2 
e 
2 
L 
N 


| : 
Og yysS 


254 


Heliopolio centre kilo didžiulė Ra šventykla. Ra buvo Švie- 
sos, iš kurios kilo gyvybė, dievas. Prasidėjo lapkritis, naktys 
darėsi vėsios, O žyniai ruošėsi Ozirio, kuris buvo Ra apraiška, 
šventei. 

— Tu jau pažįsti Memfį ir Tėbus, - tarė Setis Ramziui, - O 
dabar susipažink su Heliopoliu. Čia mūsų protėvių mintis įga- 
vo formą. Neužmiršk pagerbti šios šventos vietos. Tėbams kar- 
tais teikiama pernelyg daug reikšmės. Mūsų dinastijos įkūrė- 
jas Ramzis propagavo pusiausvyrą ir teisingą valdžios pasida- 
lijimą tarp didžiųjų Heliopolio, Memfio ir Tėbų žynių. Aš lai- 
kiausi jo pažiūrų; laikykis jų ir tu. Nepaklusk jokiam aukštam 
pareigūnui, bet būk juos jungiantis ir valdantis ryšys. 

— Aš dažnai galvoju apie Avarį, Seto miestą, - prisipažino 
Ramzis. 

— Jei tau bus lemta tapti faraonu, tu ten grįši ir bendrausi su 
slapta galybe, kai aš būsiu miręs. 

— Jūs niekada nemirsite! 

"Tas šūksnis išsiveržė iš pačių jaunojo valdytojo širdies gel- 
mių. Setis vos pastebimai šyptelėjo. 

— Jei mano įpėdinis palaikys manąjį ka, galbūt aš ir sulauk- 
siu tokios laimės. 

Setis nusivedė Ramzį į didžiąją Ra šventyklą, kur pačiame 
kiemo po atviru dangumi viduryje stūksojo masyvus obelis- 
kas. Jo auksu dengta viršūnė smigo padangėn išsklaidydama 
visas piktąsias jėgas. | 

- Jis simbolizuoja pirmapradį akmenį, kitados išnirusį iš pra- 
džių vandenyno. Būdamas čia, šioje žemėje, jis palaiko amži- 
ną kūrimą. 

Dar neatsipeikėjęs po įspūdžio, kurį jam padarė obeliskas, 
Ramzis buvo nuvestas prie milžiniškos akacijos, kurią garbino 
dvi žynės, atliekančios Izidės ir Neftidės vaidmenis. 

- Šiame medyje, - paaiškino Setis, - neregimos jėgos pagim- 
do Faraoną, maitina jį žvaigždžių pienu ir duoda jam vardą. 

"Tačiau tai buvo dar ne viskas, kuo Ramziui tądien teko ste- 
bėtis. Erdvioje koplyčioje prie medinio stovo, apdoroto imi- 
tuojant marmurą, buvo pritvirtintos svarstyklės, pagamintos 
iš aukso ir sidabro. Jų plotis siekė du metrus, o aukštis - du 
metrus trisdešimt centimetrų. Pačiame viršuje sėdėjo auksinis 
pavianas - išradusio hieroglifus ir ilgio matą dievo Toto įsikū- 
nijimas. 

— Heliopolio svarstyklėmis sveriama kiekvienos būtybės ir 
kiekvieno daikto siela bei širdis. Šios svarstyklės yra vienas iš 
Maat simbolių. Mąstydamas ar veikdamas visada vadovaukis 
jos įstatymu. 

Baigiantis dienai, praleistai šviesos mieste, Setis nusivedė 
Ramzį į vakarop jau ištuštėjusią statybos aikštelę. 

— Čia iškils nauja šventovė, nes darbas niekuomet nenutrūks- 
ta. Statyti šventyklas — pirmoji Faraono pareiga. Drauge jis 
kuria savo tautą. Klaupkis, Ramzi, ir atlik savo pirmąjį darbą. 

Setis ištiesė Ramziui medinį plaktuką ir kaltą. Nuostabia- 
jam obeliskui jį saugant, o tėvui stebint, karalystės valdytojas 
nutašė pirmąjį būsimo pastato akmenį. 


37 


Amenis žavėjosi Ramziu be galo, be krašto, tačiau nemanė, 
kad šis neturi jokių trūkumų; antai jis per greit pamiršdavo 
jam padarytas šunybes ir neskubėjo išsiaiškinti kai kurių pa- 
slaptingų dalykų — pavyzdžiui, nekokybiško rašalo gamybos. 
O jaunasis valdytojo sandalų laikytojas atmintimi nesiskundė; 
be to, naujos pareigos teikė jam privalumų, ir jis nepraleido 
progos jais pasinaudoti. 

Nenutylėdamas nė vienos smulkmenos, Amenis išdėstė vi- 
sus faktus dvidešimčiai savo pavaldinių, sėdinčių raštininko 
poza ant demblių ir kuo atidžiausiai jo besiklausančių. Nors 
oratorius Amenis buvo menkas, jam pavyko sudominti savo 
auditoriją. 

— Ką mes turime daryti? — pasiteiravo vienas raštininkas. 

- Ištirti archyvus, kurie man buvo neprieinami; ten būtinai turi 
būti pirminio dokumento kopija, kur nurodytas visas tos dirbtu- 
vės savininko vardas. Jeigu kas nors iš jūsų tą kopiją ras, tegu 
tučtuojau pristato ją man, tik - niekam apie tai nė žodžio! O 
karalystės valdytojas žinos, kaip atsilyginti už uolų darbą. 

"Tokiu plačiu mastu pradėtos paieškos būtinai turėjo pavyk- 
ti. Kai įkaltis atsidurs jo rankose, Amenis parodys jį Ramziui, 
o užbaigus šią bylą, jis įtikins karalaitį vėl pasidomėti tuo, kas 
pasamdė vadeliotoją ir arklininką: nė vienas nusikaltėlis netu- 
ri likti nenubaustas. 

Kadangi Ramzis dabar ėjo karalystės valdytojo pareigas, į jį 
su daugybe reikalų ir prašymų kreipdavosi aibė žmonių; be to, 
jis gaudavo krūvas laiškų, raštų ir dokumentų. Amenis išpra- 
šydavo įkyrius lankytojus, peržiūrėdavo korespondenciją ir pa- 

rašydavo atsakymus, prie kurių Sečio sūnus prispausdavo sa- 
vo antspaudą. Ramzio asmens sekretorius nepalikdavo neper- 
skaitęs nė vieno laiško, neišleisdavo iš akių nė vieno doku- 
mento: niekas negalės apkaltinti valdytoją nerūpestingumu ar 
aplaidumu, net jeigu jam, Ameniui, saugant draugo reputaci- 
ją, teks prarasti paskutinius sveikatos likučius. 


Nors Ašai buvo tik aštuoniolika, iš pažiūros jis atrodė jau 
subrendęs vyras, sukaupęs turtingą patyrimą, visko matęs ir 
viskuo nusivylęs. Rafinuotai elegantiškas, jis kasdien keisdavo 
klubjuostę ir rūbą, sekė Memfio madą ir rūpestingai prižiūrė- 
jo savo kūną. Išsikvėpinęs, švarutėliai nusiskutęs, jis kartais 
paslėpdavo savo banguotus plaukus po brangiu peruku; siauri 
išpuoselėti ūsiukai buvo nepriekaištingos formos, o subtilių 
bruožų veidas liudijo, kad Aša priklauso senai kilmingai gimi- 
nei, kuo, beje, jis labai didžiavosi. 

Jaunuolis pelnė visuotinį pripažinimą; prityrę diplomatai ne- 
šykštėjo jam pagyrimų, ir visi stebėjosi, kad Faraonas dar ne- 
patikėjo jam svarbaus posto kokioje nors ambasadoje. Pats 
Aša, visada ramus ir giedrai nusiteikęs, nerodė jokio nepasi- 
tenkinimo. Puikiai susipažinęs net su menkiausiomis paslap- 
timis, apie kurias buvo kuždamasi Užsienio reikalų ministeri- 
jos koridoriuose, jis žinojo, kad jo valanda dar išmuš. 

Tačiau karalystės valdytojo apsilankymas užklupo jį neti- 
kėtai ir labai nustebino. Be to, Aša išsyk pasijuto prasikaltęs: 
juk jam derėjo pirmam nuvykti pas Ramzį ir pareikšti savo 
pagarbą. 

— Prašom priimti mano atsiprašymą, Egipto valdytojau. 

— Argi draugams reikalingi atsiprašymai? 

— Aš neatlikau savo pareigos. 

— Ar tu patenkintas savo darbu? 

— Daugmaž. Sėslus gyvenimas nelabai man prie širdies. 

— Kur tu norėtum išvykti? 

— Azijon. Kaip tik ten artimiausioje ateityje bus sprendžia- 
mas pasaulio likimas. Jei Egiptas negaus teisingos informaci- 
708, jam gresia rimtos nesėkmės. 

— Tu manai, kad mūsų diplomatinė tarnyba dirba nepakanka- 
mai gerai? 

— Kiek žinau, deja, taip. 

— Ką tu siūlai? 

— Plačiau rinkti duomenis mums rūpimose teritorijose, ge- 
riau perprasti mūsų priešų ir sąjungininkų mąstymo būdą, iš- 
siaiškinti jų stipriąsias bei silpnąsias puses ir liautis manius, 
kad mes nepasiekiami ir neįveikiami. 

— Ar hetitai nekelia tau susirūpinimo? 

— Apie juos sklando tiek prieštaringų gandų... O kas tikrai 
žino jų ginkluotųjų pajėgų kiekį ir tos armijos galimybes? Ligi 
šiol mes išvengėme tiesioginio konflikto. 

— Ir tu dėl to apgailestauji? 

- Žinoma, ne. Bet pripažink, padėtis labai neaiški. 

— Ar tujautiesi laimingas čia, Memfyje? 

— Turtinga šeima, maloni sodyba, iš anksto numatyta ir pati- 
kima karjera, dvi trys meilužės... Ar tai ir yra laimė? Aš moku 
daug kalbų, tarp jų ir hetitų; kodėl gi nepanaudojus mano su- 
gebėjimų? 

— Galiu tau padėti. 

— Kokiu būdu? 

— Kaip karalystės valdytojas, aš pasiūlysiu Faraonui paskirti 
tave į vieną iš mūsų ambasadų Azijoje. 

- Būtų tiesiog pasakiška! 

— Nesidžiauk iš anksto - spręs Setis. 

— Vis tiek ačiū už gerus norus. 

— Tikėkimės, kad jie išsipildys. 


Į Dolantės gimimo dienos proga surengtą priėmimą buvo 
pakviesti aukščiausi ir žymiausi karalystės asmenys. Nuo tos 

dienos, kai buvo vainikuotas faraonu, Setis tokiose šventėse ne- 
besilankė. Palikęs Šenarui visus šventės organizavimo rūpesčius, 
Ramzis taip pat norėjo išsisukti nuo to aukštuomenės vakarė- 
lio, bet, Ameniui patarus, sutiko užeiti ten prieš vakarienę. 

Linksmuolis Saris, užsiauginęs solidų pilvuką, praskyrė į ša- 
lis pataikūnus, troškusius apipilti karalystės valdytoją liaupsė- 
mis, o svarbiausia - iškaulyti kokių nors malonių. 

— Tavo atvykimas daro mums garbę... Kaip aš didžiuojuosi 
savo mokiniu! Didžiuojuosi ir liūdžiu. 

— Kodėl gi? 

— Manjau nebeteks auklėti būsimo karalystės valdytojo! Pa- 
lyginus su tavim, Kap'o mokiniai atrodys man niekam tikę. 

— Gal norėtum pakeisti darbą? 

— Prisipažinsiu, kad man labiau patiktų būti sandėlių vedė- 
ju. Be to, šios pareigos leistų man skirti daugiau laiko Dolan- 
tei. Tik nežiūrėk į mano žodžius kaip į vieną iš tų nesuskai- 
čiuojamų prašymų, kuriais tau kvaršina galvą kiekvieną mielą 
dieną! Bet jeigu tu prisiminsi savo buvusį mokytoją... 

Ramzis palingavo galvą. Prie jo pribėgo sesuo. Ji buvo per 
daug išsidažiusi ir dėl to atrodė kokiais dešimčia metų vyres- 
nė. Saris pasitraukė. 

— Mano vyras su tavim pasikalbėjo? 

— Taip. 

— Aš tokia laiminga, kad tu nugalėjai Šenarą! Tai piktas ir 
klastingas Žmogus, norėjęs mus pražudyti. 

— Ką gi pikto jis tau padarė? 

— Nesvarbu. Karalystės valdytojas — tu, o ne jis. Būk malo- 
ningas tikriesiems tavo sąjungininkams. 

— Judu su Sariu klystate, pervertindami mano galimybes. 

Dolantė net sumirksėjo akimis iš nuostabos. 

— Ką tai reiškia? 

— Aš nežongliruoju nei postais, nei tarnybomis. Aš tik sten- 
giuosi suvokti, ką galvoja mano tėvas, ir suprasti, kaip jis val- 

do mūsų šalį, kad vieną dieną, jei dievai to panorės, galėčiau 
pasekti jo pavyzdžiu. 

— Gana gražbyliauti! Būdamas taip arti aukščiausios valdžios, 
tu galvoji tik apie tai, kaip išplėsti savo įtaką ir suburti kuo 
daugiau patikimų šalininkų bei rėmėjų. Mudu su vyru norime 
prie jų prisidėti, nes esame to verti. Be mūsų paslaugų tu neap- 
sieisi. 

— Kaip prastai tu mane pažįsti, brangioji sese, ir kaip prastai 
tu pažįsti mūsų tėvą! Egiptas valdomas ne taip. Valdytojo pa- 
reigos leidžia man stebėti faraono darbą iš vidaus ir mokytis. 

— Tavo raminamos kalbelės manęs nedomina; svarbu tik vie- 
na: valdžios ir garbės troškimas. Tu niekuo nesiskiri nuo kitų, 
Ramzi; jeigu tu nesivadovausi gyvenimo įstatymais, būsi su- 


tryptas. 


Vaikštinėdamas vienas pats po kolonadą priešais savo už- 
miesčio rezidencijos fasadą, Šenaras darė išvadas remdama- 
sis surinktomis žiniomis. Laimė, jo draugiškų ryšių tinklas ne- 
iširo, o Ramzio priešų skaičius nesumažėjo. Jie stebėjo jo veiklą 
ir viską pranešdavo Šenarui, kuris, savaime aišku, turėjo tapti 
faraonu, mirus Sečiui. Beveik pasyvus valdytojo elgesys, jo be- 
sąlygiška ištikimybė ir aklas paklusnumas Sečiui greit pavers 
Ramzį bereikšmiu šešėliu. 

Šenaras nepritarė šiam optimizmui dėl vieno įvykio, kuris 
jo akyse prilygo katastrofai: trumpos Ramzio kelionės į He- 
liopolį. Juk kaip tik ten faraonas pritarimo šauksmais būdavo 
galutinai pripažįstamas valdovu; taip buvo vainikuoti pirmieji 
Egipto karaliai. 

Taigi Setis akivaizdžiai išreiškė savo valią. Dar labiau ją pa- 
brėžė tas faktas, kad, kaip išplepėjo vienas žynys, Ramziui bu- 
vo parodytos Heliopolio svarstyklės. Tokiu būdu valdantis fa- 
raonas pripažino valdytoją sugebant būti teisingą ir laikytis 
Maat nustatytos tvarkos. Žinoma, ši nepaprastai svarbi apei- 

ga buvo atlikta slaptai ir kol kas turėjo tik magišką reikšmę, 
bet Setis pareiškė savo valią, ir ji nepasikeis. 

Protokolo tarnybos viršininkas... Valdžios iliuzija, ir tiek! 
Setis su Ramziu nori, kad jis apsnūstų šiame patogiame poste 
ir pamirštų savo svajones apie didybę, o karalystės valdytojas 
tuo tarpu pamažu paims valstybės vairą į savo rankas. 

Ramzis gudresnis nei atrodo. Išoriniu nuolankumu jis dangs- 
to žvėerišką garbės troškimą. Nepasitikėdamas vyresniuoju bro- 
liu, jis bandė jį apgauti, bet epizodas Heliopolyje atskleidė tik- 
ruosius jo ketinimus. Šenarui reikia keisti strategiją: pasikliauti 
laiku, kuris viską sustatys į vietas, ir nieko nesiimti pačiam bū- 
tų klaidinga. Tokia klaida pasmerktų jį pralaimėjimui. Tad bū- 
tina pereiti į puolimą ir laikyti Ramzį pavojingu varžovu. Pulti 
jį iš užnugario? Tikriausiai to nepakaks. Keistos mintys atėjo 
Šenarui į galvą - tokios keistos, kad jis pats jų pabūgo. 

Noras atsirevanšuoti pergalėjo viską. Būti Ramzio pavaldi- 
niu? Ne, šito pakęsti jis niekaip negalėtų. Kad ir kokie būtų jo 
pradedamo mūšio padariniai, jis nesitrauks. 


Iškėlęs didžiulę baltą burę, laivas grakščiai plaukė Nilu. Ka- 
pitonas žinojo net menkiausius upės įnorius ir sumaniai jais 
naudojosi. Šenaras sėdėjo savo kajutėje slėpdamasis nuo sau- 
lės. Jis ne tik bijojo, kad sviliną spinduliai nudegins jam odą, 
bet ir norėjo išsaugoti jos baltumą, kad nebūtų panašus į sau- 
lėje įdegusius valstiečius. 

Priešais jį, gurkšnodamas ceratonijos sultis, sėdėjo Aša. 

— Tikiuosi, kad niekas nematė, kaip jūs lipote į laivą? 

- Žinoma, ne. Aš ėmiausi būtinų atsargumo priemonių. 

— Jūs — atsargus Žmogus. 

— O ypač - smalsus... Kodėl aš privalėjau jų imtis? 

— Mokydamasis Kap'e, jūs buvote Ramzio draugas. 

— Jo bendramokslis. 

— Arjudu bendraujate ir po to, kai jį paskyrė karalystės valdy- 
toju? 

— Jis palaikė mane, kai aš paprašiau posto kurioje nors iš 
mūsų ambasadų Azijoje. 

— Patikėkite, aš nemažai nuveikiau, kad jūsų reputacija bū- 
tų kuo geriausia. Deja, patekęs nemalonėn, negalėjau išrū- 
pinti jums to, ko norėjau. 

— Nemalonė... Ar ne per stipriai pasakyta? 

— Ramzis manęs nekenčia ir visai nesirūpina Egipto gerove; 
vienintelis jo tikslas - absoliuti valdžia. Jeigu niekas nesutruk- 
dys jam to pasiekti, mums gresia daug nelaimių. Aš laikau sa- 
vo pareiga užkirsti tam kelią. Man padės daug blaiviai mąs- 
tančių Žmonių. 

Aša liko šaltas ir ramus. 

— Aš gerai pažįstu Ramzį, - paprieštaravo jis Šenarui, - jis 
nepanašus į būsimą tironą, apie kurį jūs kalbate. 

— Jis žaidžia labai subtilų žaidimą vaizduodamas gerą sūnų 
ir paklusnų Sečio mokinį: tai geriausias būdas patikti dvarui ir 
liaudžiai. Aš pats kurį laiką tikėjau ta apgaule. Iš tikrųjų jis 
galvoja tik apie tai, kaip tapti Dviejų Žemių valdovu. Ar žino- 
te, kad jis buvo nuvykęs į Heliopolį, norėdamas užsitikrinti 
didžiojo Žynio paramą? 

Šis argumentas sutrikdė Ašą. 

— Iš tiesų toks Žingsnis atrodo per ankstyvas. 

— Ramzis daro neigiamą įtaką Sečiui. Kiek suprantu, jis mė- 
gina įtikinti Faraoną kuo greičiau pasitraukti ir perleisti visą 
valdžią jam. 

— Argi Setį taip lengva paveikti? 

— Jeigu ne, tai kodėl gi jis būtų paskyręs karalystės valdytoju 
Ramzį? Pasirinkęs mane, savo vyresnįjį sūnų, jis būtų įgijęs 
ištikimą Valstybės tarną. 

— Atrodo, jūs pasiruošęs atsisakyti daugelio papročių. 

— Dėl to, kad jie pasenę! Juk didysis Horemhebas pasielgė 
išmintingai sudarydamas naują įstatymų kodeksą, nes senieji 
pasidarė neteisingi. 

— Berods jūs nusprendėte skatinti Egipto santykius su ap- 
linkinėmis šalimis? 

— Aš tikrai ketinau šito imtis, nes tik tarptautinė prekyba 
užtikrina šalies klestėjimą. 

— O dabar jūs pakeitėte savo nuomonę? 

Šenaras apniuko. 

— Esu priverstas keisti savo planus dėl pavojaus, kurį kelia 
galimas Ramzio viešpatavimas. Kaip tik todėl aš troškau, kad 
mūsų pokalbis liktų paslaptyje. Tai, apie ką aš noriu su jumis 
pasikalbėti, yra nepaprastai svarbu: siekdamas išgelbėti savo 
kraštą, privalau pradėti slaptą karą prieš Ramzį. Jeigu jūs su- 
tiksite tapti mano sąjungininku, tai jums atiteks lemiamas vaid- 
muo. O kai mes pasieksime pergalę, jūs pelnytai skinsite jos 
vaisius. 

Aša ilgam susimąstė, bet iš jo išraiškos niekas nebūtų galė- 
jęs pasakyti, ką jis galvoja. 

Jei jis atsisakys bendradarbiauti, pamanė Šenaras, tai jam 
teks Ašą sunaikinti: jis per daug atvirai išdėstė jaunajam di- 
plomatui savo planus. Tačiau kito būdo užverbuoti reikalin- 
gus žmones išvis nebuvo. O Aša - jeigu, žinoma, jis sutiks - be 
abejo, bus vienas naudingiausių ir aktyviausių pagalbininkų. 

— Jūs dar labai daug ką nutylite, - pagaliau ištarė Aša. 

— Norint nuversti Ramzį, prekybinių santykių su Azija ne- 
užteks. Atsižvelgiant į aplinkybes, teks eiti kur kas toliau. 

— Jūs turite omenyje... kitokios rūšies sąjungą su užsieniu? 

— Kai hiksai prieš daugelį amžių užgrobė ir valdė mūsų šalį, 
ne vienas Deltos vietininkas su jais bendradarbiavo rinkda- 
masis verčiau tai, o ne mirtį. Užbėkime Istorijai už akių, Aša: 
pasinaudokime hetitais Ramziui išvyti ir sudarykime grupę at- 
sakingų Žmonių, kurie neleis mūsų kraštui nukrypti nuo tei- 
singo kelio. 

— Pavojus vis dėlto labai didelis. 

— Jei mes nieko nesiimsime, Ramzis mus sutryps. 

— Ką gi jūs konkrečiai siūlote? 

— Jūsų paskyrimas Azijon bus pirmas žingsnis. Aš žinau, kad 
jūs sugebate užmegzti ryšius kaip niekas kitas; jums reikės pel- 
nyti priešo draugystę ir įtikinti jį mums padėti. 

— Niekas nežino, kokie yra tikrieji hetitų ketinimai. 

— Jūsų dėka mes tai sužinosime. Tada pasirinksime atitinka- 
mą strategiją ir pastūmėsime Ramzį lemtingoms klaidoms, ku- 
riomis mes pasinaudosime. 

Aša labai ramiai pasakė: 

— Iš tiesų puikus planas, bet labai rizikingas. 

— Kas nerizikuoja, tas pralaimi. 

— Tarkime, kad hetitai tenori vieno: kariauti. 

— Tokiu atveju mes padarysime taip, kad Ramzis pralaimė- 
tų karą, o tada mums atiteks išgelbėtojų vaidmuo. 

— Norint tam pasiruošti, prireiks kelerių metų. 

- Jūs teisus. Kova prasideda šiandien: pirmiausia mes turi- 
me pabandyti bet kuriomis priemonėmis sutrukdyti Ramziui 
užimti sostą, O jeigu tai nepavyks, tada nuversti jį puolant ir iš 
vidaus, ir iš užsienio. Aš laikau jį rimtu priešu, kurio galia lai- 
kui bėgant augs, todėl jokios improvizacijos čia netinka. 

— Ką gi siūlote mainais už mano pagalbą? 

— Ar Užsienio reikalų ministro postas jums tiks? 

Diplomato lūpose šmėkštelėjęs šypsnys Šenarui įrodė, kad 
jis pataikė kaip pirštu į akį. 

— Kol aš negalėsiu iškišti nosies iš savo kabineto Memfyje, 
mano veikla bus labai ribota. 

— Jūsų reputacija - kuo puikiausia, tad Ramzis mums padės 
pats to nesuvokdamas: esu tikras, kad jūsų paskyrimas - tik 
laiko klausimas. Kol jūs liekate Egipte, mudu daugiau nesi- 
matysime, o vėliau susitikinėsime slapta. 

Laivas prisišvartavo toli nuo Memfio uosto; ant kranto jau 
laukė Šenaro bendrininko vadeliojamas vežimas, kuris nuga- 
beno Ašą į miestą. 

Vyresnysis Faraono sūnus žiūrėjo į tolstantį diplomatą. Jį 
seks ne vienas Šenaro įpareigotas žmogus. Jeigu jis bandys pra- 
nešti Ramziui apie tai, kas ką tik įvyko, jam nebus lemta ilgai 
gyventi po šios išdavystės. 

Žmogus, bandęs nužudyti Ramzį arklininko ir vadeliotojo ran- 
komis, nesuklydo: jaunesnysis valdovo sūnus buvo gimęs tam, 
kad taptų jo įpėdiniu. Jis buvo panašus į tėvą daugeliu būdo 
bruožų: jo energija atrodė neišsenkama; pasikliaudamas savo 
protu ir įkarščiu, jis galėjo įveikti bet kokią kliūtį, o jame lieps- 
nojusi ugnis skyrė jį aukščiausiai valdžiai. 

Nors tas Žmogus ne kartą įspėjo kitus dėl gresiančio pavo- 
jaus, niekas nepanoro jo išgirsti. Kai Ramzis buvo paskirtas 
karalystės valdytoju, jo artimųjų akys pagaliau atsivėrė, ir daug 
kas ėmė apgailestauti, kad mėginimai atsikratyti Sečio jaunė- 
lio žlugo. Laimė, arklininkas ir vadeliotojas buvo nebegyvi; 
kadangi jis pats niekada su jais nebuvo susitikęs, o tarpininkas 
jau neprabils, byla beviltiškai įstrigo. Nebuvo jokios galimy- 
bės jį rasti ir įrodyti jo kaltę. 

Kadangi jo planai buvo saugomi griežčiausioje paslaptyje, jis 
negalėjo sau leisti nė menkiausio neatsargumo. Vienintelė išei- 
tis — stipriai smogti tiesiai į taikinį, bet dabar dėl aukštos Ram- 
zio padėties ne taip lengva bus tai padaryti. Valdytojas buvo 
nuolat apsuptas žmonių, Amenis išprašydavo nekviestus lanky- 
tojus, o liūtas ir šuo puikiausiai ėjo asmens sargybinių pareigas. 
Įvykdyti savo užmačias rūmuose atrodė neįmanoma. 

Užtat parengti nelaimingą atsitikimą kokios nors kelionės 
metu bus visai nesunku - žinoma, tinkamai parinkus vietą. Jam 
jau nedavė ramybės vienas nepaprastai vykęs sumanymas... Jei 
Setis įklius į pinkles ir sutiks pasiimti sūnų į Asuaną, Ramzis iš 
ten negrįš. 

Devintaisiais Sečio valdymo metais Ramzis šventė savo sep- 
tynioliktą gimtadienį kartu su Ameniu, Setau ir jo žmona nu- 
be, Vandens Lelija. Jis apgailestavo, kad su jais nėra Mozės ir 
Ašos; bet Mozė negalėjo ištrūkti iš Karnako statybų, o Aša ką 
tik išvyko į Libaną, gavęs užduotį rinkti Žinias Užsienio reika- 
lų ministerijai. Ateityje bus tikrai sunku surengti buvusių Ka- 
p'o mokinių susitikimą - nebent karalystės valdytojui pavyktų 
įkalbėti draugus tapti jo artimiausiais bendradarbiais; bet jie 
taip vertino savarankiškumą ir nepriklausomybę, kad buvo lin- 
kę eiti savais keliais. Tik Amenis nepanoro skirtis su Ramziu, 
motyvuodamas savo apsisprendimą tuo, kad be jo valdytojas 
nesugebės susitvarkyti raštinėje ir susidoroti su einamaisiais 
reikalais. 

Vandens Lelija atsisakė rūmų virėjo paslaugų ir pati paruo- 
šė keptą ėriuką, pagardintą vynuogėmis ir žirneliais. 

— Tiesiog seilės varva, - prisipažino Ramzis. 

— Ragaukim, bet nepersivalgykim, - patarė Amenis. — Aš 
dar turiu darbo. 

— Kaip tu pakenti tą priekabų raštininką, amžinai tik gadi- 
nantį kitiems nuotaiką? — pasiteiravo Setau, maitindamas šu- 
nį ir liūtą, kurio ūgis darėsi vis įspūdingesnis. 

— Ne visi turi kada lakstyti paskui gyvates, - atkirto Amenis. — 
Jeigu aš gailėčiau laiko užrašyti tavo visiems brukamų vaistų 
pavadinimus ir savybes, tai visi tavo darbai ir tyrinėjimai būtų 
veltui. 

— Kur įsikūrė mūsų jaunavedžiai? - paklausė Ramzis. 

— Vienoje lūšnoje, kuri stovi dykumos pakraštyje, - atsakė 
Setau, ir jo akys sublizgo. — Kai tik sutemsta, gyvatės iššliaužia 
iš savo slėptuvių, ir mudu su Vandens Lelija leidžiamės me- 
džioklėn. Nežinau, ar per mums skirtą gyvenimą spėsime su- 
sipažinti su visomis gyvačių rūšimis ir perprasti jų įpročius. 

— Tavo namas - ne lūšna, - patikslino Amenis. - Jis labiau 
primena laboratoriją, ir tu jį vis didini... Nieko nuostabaus: 

juk po truputį krauniesi turtą pardavinėdamas nuodus ligoni- 
nėms, kur iš jų gaminami vaistai. 

Gyvačių kerėtojas smalsiai pažvelgė į jaunąjį raštininką: 

— Kas tau pasakė? Tu gi niekur neišlendi iš savo raštinės! 

— Nors tavo namas stovi atokiai, jis vis tiek įtrauktas į nekil- 
nojamojo turto kadastrą ir užregistruotas higienos tarnyboje; 
O Mano pareiga - aprūpinti valdytoją tikslia ir patikima infor- 
macija. 

— Tu ką, mane seki? Ak tu šnipeli! Tas baidykliūkštis bjau- 
resnis už skorpioną. 

Auksaspalvis šuo linksmai sulojo nepatikėjęs, kad Setau 
pyksta. O šis vis svaidėsi saldžiarūgščiais žodeliais su Ameniu, 
kol netikėtai įlėkė Faraono pasiuntinys. Ramzis buvo kviečia- 
mas atidėti visus reikalus ir kuo greičiau atvykti į rūmus. 


Setis su Ramziu lėtai žingsniavo takeliu, vingiuojančiu tarp 
milžiniškų rausvo granito luistų. Rytą atvykę į Asuaną, valdo- 
vas su sūnumi nedelsdami nuėjo į akmens skaldyklas. Faraonas 
pageidavo pats patikrinti, kiek teisingas neseniai jam atsiųstas 
nerimastingas pranešimas, ir labai norėjo, kad sūnus susipažin- 
tų su tuo akmenų pasauliu, iš kur buvo gaunami obeliskai, ko- 
losai, šventyklų vartai bei slenksčiai ir daugybė šedevrų, iškaltų 
iš kieto akmens, pasižyminčio neprilygstamu spindesiu. 

Pranešime buvo kalbama apie rimtą susidūrimą tarp meist- 
rų, darbininkų ir kareivių, įpareigotų nugabenti keletą tonų 
sveriančius granito monolitus į specialiai jiems plukdyti pa- 
statytus didžiulius plokščiadugnius laivus, surištus vienas su 
kitu. Prie šios nerimą keliančios žinios prisidėjo kita, dar grės- 
mingesnė: prityrę meistrai buvo tos nuomonės, kad pagrindi- 
nės akmens skaldyklos ištekliai pasibaigė. Anot jų, liko tik ne- 
didelės gyslos, pernelyg menkos, kad iš jų būtų galima išgauti 
stambius luistus didžiuliams obeliskams ar milžiniškoms sta- 
tuloms. 

Pranešimą, aplenkusį įprastus raštų įteikimo kelius, pasira- 
šė akmenskaldžių viršininkas Aperas. Matyt, bijodamas baus- 
mės iš savo tiesioginių viršininkų už tai, kad atskleidė tiesą, jis 
ryžosi kreiptis į patį Faraoną, kurio sekretoriatas pranešimą 
manė esant rimtą ir įteikė jį Sečiui. 

"Tarp saulės įkaitintų uolų Ramzis pasijuto kaip namie. Jis 
suvokė amžinosias medžiagos, kurią skulptoriai priversdavo 
prabilti, jėgą. Didžiulis Asuano karjeras buvo vienas iš kerti- 
nių akmenų, ant kurių nuo pirmosios dinastijos laikų kilo Egip- 
to rūmas. Asuano granitas įkūnijo išliekančio kartų kartoms 
ir įveikiančio laiką kūrinio tvirtybę. 

Granitą apdoroją vyrai laikėsi griežtos tvarkos. Pasiskirstę į 
brigadas, akmenskaldžiai sužymėdavo geriausius luistus, išban- 
dydavo jų tvirtumą ir atskirdavo nuo uolienos, dirbdami labai 
atsargiai. Nuo jų darbo kokybės priklausė Egipto ateitis: juk 
jų rankos duodavo pradžią šventykloms, kur glūdėjo kurian- 
čiosios jėgos ir stovėjo statulos, kuriose apsigyvendavo prisi- 
kėlusiųjų sielos. 

Kiekvienas faraonas rūpinosi karjeru ir čia dirbančiųjų gy- 
venimo sąlygomis. Akmenskaldžiai džiaugėsi matydami Setį 
ir galėdami pasveikinti karalystės valdytoją, kuris vis labiau 
panašėjo į tėvą. Šenaro vardo čia niekas nebuvo girdėjęs. 

Setis liepė pakviesti akmenskaldžių viršininką. 

Kresnas, plačiapetis, kampuota galva ir storais pirštais, Ape- 
ras sukniubo priešais valdovą nežinodamas, ko iš jo tikėtis: 
pagyrimo ar papeikimo. 

— Man atrodo, kad granito skaldykloje visai ramu. 

— Čia viskas tvarkoje, Jūsų Didenybe. 

— O tavo laiške sakoma kas kita. 

— Mano laiške? 

— Gal imsi gintis man rašęs? 

— Rašyti... Tai ne mano nosiai. Kai reikia, aš pasikviečiu 
raštininką. 

— Argi ne tu man pranešei apie rimtą darbininkų ir kareivių 
susidūrimą? 

— Tikrai ne, Didenybe... Tai kad nieko tokio nebuvo! Pasi- 
taiko vienas kitas smulkus nesutarimas, bet mes susitvarkome 
patys. 

— O meistrai? 

— Mes gerbiame juos, o jie gerbia mus - mums nėra ko pyk- 
tis. Jie juk ne miestelėnai, o iš tų pačių darbininkų. Jie pradėjo 
taip kaip kiti; jie visko pasiekė savo rankomis ir išmano savo 
darbą. Jeigu kuris nors ima save laikyti ne tuo, kas yra iš tikrų- 
jų, tai mes tokiam įkrečiame proto. 

Ir Aperas pasitrynė rankas, pasirengęs nors tuoj pat apkumš- 
čiuoti bet kurį, išdrįsiantį piktnaudžiauti valdžia. 

— Ar pagrindiniam karjerui negresia granito atsargų išsekimas? 

Akmenskaldžių viršininkas iš nuostabos net išsižiojo: 

— Še kad nori... Kas gi jus perspėjo? 

— Vadinasi, tai tiesa? 

— Kaip čia pasakius... Dirbti darosi sunkiau, reikia giliau 
kasti. Po dvejų trejų metų teks ieškoti naujo telkinio. Bet kad 
jūs jau šiandien apie tai Žžinotumėte... Aiškiaregystė, ir tiek, 
ne kitaip. 

— Parodyk man tą vietą, kuri kelia tau susirūpinimą. 

Aperas nuvedė Setį su Ramziu ant nedidelės kalvos viršū- 
nės, iš kur buvo matyti didžioji karjero dalis. 

— Štai čia, į kairę nuo jūsų, - parodė jis ištiesęs ranką. - Mes 
abejojame, ar pavyks čia išgauti obeliską. 

— Patylėkim, - pareikalavo Setis. 

Ramzis pamatė, kaip keičiasi tėvo žvilgsnis. Dabar jis Žiūrė- 
jo į akmenis nepaprastai įdėmiai, tarsi būtų skverbęsis į jų vi- 
dų, tarsi jo paties kūnas būtų tapęs granitu. Nuo Sečio sklido 
toks karštis, kad šalia jo pasidarė beveik neįmanoma stovėti. 
Apstulbęs akmenskaldžių viršininkas pasitraukė į šalį. Ram- 
zis liko šalia valdovo. Jis taip pat pabandė prasiskverbti už re- 

gimojo pasaulio ribų, bet jo mintis atsitrenkė į vientisą, akliną 
granito sieną; Ramziui net suskaudo saulės rezginys. Nepaisy- 
damas skausmo, jis vis tiek atkakliai stengėsi įžiūrėti daugiau, 
nei matė plika akimi, ir galų gale ėmė aiškiai skirti glūdinčias 
po jo kojomis granito gyslas. Atrodė, kad jos kyla iš žemės 
gelmių, atsiveria saulei ir vėjui, įgauna ypatingą formą, o pas- 
kui kietėja ir virsta rausvu granitu, nusėtu spindinčiomis žvaigž- 
dutėmis. 

— Palikite senąją vietą, - įsakė Setis, - ir kaskite dešiniau, 
dideliame plote. Granito čia užteks dar dešimtmečiams. 

Akmenskaldžių viršininkas nubėgo kalvos šlaitu žemyn ir 
kirtikliu įskėlė juosvą gyslinę uolieną, nežadėjusią nieko gera. 
Tačiau faraonas neklydo: jie išvydo kerinčio grožio granitą. 

— Tu, Ramzi, taip pat matei. Tęsk ką pradėjęs, skverbkis vis 
giliau į akmens širdį, ir Žinios ateis. 

Nepraėjo nė ketvirtis valandos, o naujiena apie Faraono įvyk- 
dytą stebuklą jau pasklido karjeruose, krantinėse ir mieste. 
Tai reiškė, kad didžiųjų darbų epocha tęsis, o Asuano klestėji- 
mui niekas negresia. 

— Laišką parašė ne Aperas, - padarė išvadą Ramzis. - Kas 
gi bandė jus apgauti? 

— Mane privertė atvykti čia ne tam, kad aš rasčiau naują 
granito skaldyklą, - tarė Setis. - Tas, kuris atsiuntė pranešimą, 
tikėjosi ne to. 

— Ko gi jis tikėjosi? 

Faraonas su sūnumi suglumę ėmė leistis žemyn siauru ta- 
keliu, vingiuojančiu kalvos šlaitu. Setis ryžtingai Žingsniavo 
priekyje. 

Staiga pasigirdęs dundesys privertė Ramzį suklusti. 

Vos tik jis atsigręžė, du akmenukai, šokčioją kaip išgąsdin- 
tos gazelės, įdrėskė jam koją. Jie ritosi pačioje smarkios ak- 
menų griūties pradžioje, o jai iš paskos šlaitu didžiuliu greičiu 
lėkė žemyn milžiniškas granito luistas. 

Apakintas dulkių debesies, Ramzis suriko: 


— Tėve, traukitės! 
Soktelėjęs atgal, jaunuolis pargriuvo. 
Galinga Sečio ranka kilstelėjo jį nuo žemės ir nustūmė į šalį 


nuo krintančio akmens. Granito luistas pašėlusiai skriejo to- 
liau. Pasigirdo riksmas. Akmenskaldžiai ir akmentašiai paste- 


bėjo sprunkantį žmogų. 
— Tai jis, ana ten! Tai jis nuvertė luistą! - sušuko Aperas. 


Daug darbininkų puolė jį vytis. 

Aperas pirmasis pasivijo bėglį ir smarkiai trenkė jam kumš- 
čiu per pakaušį, kad priverstų jį sustoti. Bet akmenskaldžių 
viršininkas neapskaičiavo savo jėgos: faraonui buvo atgaben- 


tas tik bėglio lavonas. 
— Kas jis? — paklausė Setis. 
— Nežinau, - atsakė Aperas. - Jis čia nedirbo. 
Asuano tvarkos sergėtojai netruko išsiaiškinti, kad tas žmo- 


gus buvo valtininkas, bevaikis našlys, uždarbiavęs plukdyda- 
mas molinius indus. 

— Jis taikėsi į tave, - pareiškė Setis, - bet tau nebuvo lemta 
žūti tokiu būdu. 

— Ar jūs suteiksite man teisę pačiam ieškoti tiesos? 


— Aš to reikalauju. 
— Aš Žinau, kam patikėti tyrimą. 

Amenis drebėjo ir džiūgavo. 

Drebėjo klausydamasis Ramzio pasakojimo apie tai, kaip 
jis Visai neseniai išvengė šiurpios mirties, o džiūgavo dėl to, 
kad Egipto valdytojas atnešė jam Sečio gautą laišką, turėjusį 
paskatinti faraoną atvykti į Asuaną. Laiškas buvo puikus pėd- 
sakas tyrimui. 

— Graži rašysena, - konstatavo Amenis. - Rašė aukštuome- 
nės žmogus, išsilavinęs, įpratęs rašyti įvairius raštus. 

— Vadinasi, Faraonas žinojo, kad jį atsiuntė ne akmenskal- 
džių viršininkas ir kad norima jį įvilioti į spąstus. 

— Mano supratimu, taikytasi į jus abu. Nelaimingi atsitiki- 
mai akmens skaldyklose - ne toks jau retas dalykas. 

— Ar sutinki imtis tyrimo? 

— Žinoma! Bet... 

— Bet? 

— Turiu tau prisipažinti: aš vis ieškojau įtartinos dirbtuvės 
savininko. Labai norėjau atnešti tau įrodymą, kad ji tikrai pri- 
klausė Šenarui, bet man taip ir nepavyko jo rasti. O dabar tu 
duodi man daug patikimesnį pėdsaką, kuris gali nuvesti mus 
gana toli. 

— Tikėkimės. 

— Ar pavyko ką nors daugiau sužinoti apie valtininką? 

— Ne. Jį pasamdęs žmogus lieka nepasiekiamas. 

— Tikra gyvatė... Reikėtų paprašyti Setau pagalbos. 

— Kodėl gi ne? 

— Nesijaudink, tai jau padaryta. 

— Ką jis tau atsakė? 

— Kadangi kalbama apie tavo saugumą, Setau sutinka man 
padėti. 


Šenaras nemėgo pietinių Egipto provincijų: ten buvo per 
daug karšta, o žmonės mažiau nei karalystės šiaurėje domėjo- 
si tuo, kas dedasi už valstybės sienų. Tačiau milžiniška Karna- 
ko šventykla buvo toks turtingas ir įtakingas ekonominis vie- 
netas, kad nė vienas pretendentas į aukščiausiąją valdžią ne- 
galėjo apsieiti be didžiojo žynio paramos. Tad Šenaras nuvyko 
pas jį iš mandagumo, to vizito metu nebuvo pasakyta nieko 
įdomaus nei reikšmingo. Tačiau vyresnysis Sečio sūnus liko 
patenkintas, kad toks svarbus asmuo neparodė jam jokio prie- 
šiškumo. O juk didysis Karnako žynys, nors ir iš tolo, bet įdė- 
miai stebėjo Memfyje vykstančią kovą dėl valdžios ir buvo pa- 
siruošęs atėjus laikui stoti stipriausiojo pusėn. Tai, kad jis nė 
karto nepagyrė Ramzio, buvo geras ženklas. 

Šenaras paprašė leisti jam pasilikti kurį laiką šventykloje, 
nes jis norįs daug ką apmąstyti būdamas toli nuo visuomeni- 
nio gyvenimo šurmulio. Leidimą jis gavo. Vyresnysis Sečio sū- 
nus gana nejaukiai pasijuto tik būtiniausius patogumus turin- 
čioje žynio celėje, kur jį apgyvendino, bet pasiekė savo tikslą: 
susitiko su Moze. 

Per pertrauką hebrajas apžiūrinėjo koloną, kurioje skulp- 
toriai iškalė aukų atnašavimo Dieviškajai Akiai sceną. Dieviš- 
koji Akis turėjo viską, ko reikia aplinkiniam pasauliui suvokti. 

— Nuostabus darbas! Jūs - puikus architektas. 

Mozė, kurio tvirtą kūno sudėjimą darbas statybose dar la- 
biau paryškino, gana niekinamai nužvelgė smarkiai aptukusį 
pašnekovą. 

— Aš dar tik mokausi amato; o šis tikrai puikus darbas — 
vyriausiojo meistro nuopelnas. 

— Jūs per daug kuklus. 

— Nekenčiu pataikūnų. 

— Atrodo, esat apie mane nelabai kokios nuomonės. 

— Tikiuosi, kad jūs apie mane - taip pat. 

— Aš atvykau čia susikaupti ir atgauti dvasios ramybę. Pri- 
pažįstu, Ramzio paskyrimas buvo man labai stiprus smūgis, 
bet juk reikia galų gale susitaikyti su tikrove. Šventyklos tyla ir 
ramybė padės man tai padaryti. 

— Tuo geriau jums. 

— Draugiškumas, kurį jaučiate Ramziui, neturėtų jūsų akin- 
ti. Mano brolio ketinimai nėra geri. Jeigu jūs mėgstate tvarką 
ir teisingumą, būkite budrus. 

— Kiek suprantu, jums nepatinka Sečio apsisprendimas? 

— Mano tėvas - ypatingas Žmogus, bet - kas neklysta? Man 
kelias į valdžią galutinai užkirstas, ir aš to nesigailiu. Protoko- 
lo tarnybos viršininko pareigos mane visiškai patenkina, nie- 
ko geresnio aš nenoriu ir nesiekiu. Tačiau koks rytojus laukia 
Egipto, jei jis pateks į rankas neišmanėliui, kuriam rūpi tik jo 
ambicijos'? 

— Ko jūs, tiesą sakant, siekiate, Šenarai? 

— Atverti jums akis. Esu įsitikinęs, kad jūsų laukia didinga 
ateitis. Pasikliauti Ramziu būtų pražūtinga klaida. Rytoj, kai 
jis sės į sostą, draugai jam nieko nebereikš. Jis jus paprasčiau- 
siai pamirš. 

— Ką gi jūs siūlote? 

— Liaukimės aklai paklusę ir ruoškime kitą ateitį. 

— Jūsiškę, reikia manyti. 

— Aš pats mažai ką reiškiu. 

— Man taip neatrodo. 

— Jūs apsirinkate dėl mano ketinimų. Vienintelis mano tiks- 
las — tarnauti savo šaliai. 

— Dievai jus girdi, Šenarai; nejaugi jūs nežinote, kad jie ne- 
pakenčia melo? 

— Egipto politiką lemia ne dievai, o žmonės. Aš siekiu jūsų 
draugystės. Veikdami išvien, mes laimėsime. 

— Prašovėt pro šalį mane pasirinkdamas, Šenarai. Nešdinkitės. 

— Jūs darote klaidą. 

— Aš nenoriu nei kelti balso, nei griebtis smurto tokioje vie- 
toje kaip ši. Jei pageidaujate, pratęskime pokalbį lauke. 

— Tai nebūtina, bet nepamirškite, kad aš jus perspėjau. Ka- 
da nors jūs man padėkosite. 

Rūstus Mozės žvilgsnis įtikino Šenarą, kad pats laikas nutil- 
ti. Jis patyrė pralaimėjimą, kaip ir nuogąstavo. Hebrają bus ne 
taip lengva užkariauti kaip Ašą. Bet ir jis turi silpnybių, kurios 
laikui bėgant iškils aikštėn. 


Dolantė nubloškė Amenį į šalį, o šis neatlaikė įniršusios mo- 
ters puolimo. Ramzio sesuo pastūmė karalystės valdytojo ka- 
bineto duris ir įsiveržė vidun kaip audros gūsis. 

Ramzis, sėdėdamas ant demblio raštininko poza, perraši- 
nėjo Sečio įsaką dėl medžių apsaugos. 

— Kada tu galų gale padarysi, ko buvai prašytas?! 

— Kas paskatino tave čia šitaip įsibrauti, brangi sese? 

— Lyg tu nežinotum! 

— Primink man. 

— Mano vyras laukia paaukštinimo. 

— Kreipkis į faraoną. 

— Jis atsisako suteikti savo šeimos nariams privilegijų, ku- 
rias laiko... nepagrįstomis! 

— Ką čia bepridėsi? 

Dolantės pyktis padvigubėjo. 

— Nepagrįstas jo sprendimas! Saris vertas paaukštinimo, ir 
tu, būdamas karalystės valdytojas, privalai paskirti jį sandėlių 

— Argi valdytojas gali pasipriešinti Faraono valiai? 

— Nebūk bailys! 

— Aš neketinu nusikalsti karaliui. 

— Tu ką, tyčiojiesi? 

— Nusiramink, prašau. 

— Duok tai, kas man priklauso! 

— Tai neįmanoma. 

— Neapsimetinėk nepaperkamu! Tu toks pat kaip visi... Tu 
privalai palaikyti saviškius! 

— Dažniausiai tu tokia rami... 

— Aš išvengiau Šenaro tironijos ne tam, kad turėčiau kęsti 
tavąją. Tu vis dar atsisakai paaukštinti Sarį? 

— Tenkinkis tuo, ką jau turi, Dolante. Godulys - pražūtinga 
yda. 

— Pasilaikyk savo pasenusią moralę sau pačiam. 

Rėkdama ir burnodama, ji išlėkė lauk. 


Gražiosios Izetės užmiesčio namų sode augo didingi figme- 
džiai, teikią malonų pavėsį. Mėgaudamasi juo, Izetė kvėpavo 
grynu oru, o Ramzis tuo tarpu vieną po kito persodinėjo jau- 
nus daigus į minkštą, gerai paruoštą žemę. Švelnus šiaurės vė- 
jelis judino lapus virš Ramzio galvos. Medis, kur mėgo įsikū- 
nyti deivė Hatora, tiesė savo žalias šakas į anapus, kad pamai- 
tintų ir pagirdytų teisuolius, atvertų jų burną ir šnerves, ap- 
supdamas juos dieviškuoju aromatu, kuris apkerėdavo patį di- 
džiausią valdovą. 

Gražioji Izetė prisiskynė lotoso žiedų ir pasidabino jais 
plaukus. 

— Gal nori vynuogių? 

— Po dvidešimties metų puikus figmedis suteiks šiam sodui 
dar daugiau žavesio. 

— Po dvidešimties metų aš būsiu jau sena. 

Ramzis atidžiai pažvelgė į Izetę. 

— Jeigu tu taip pat sumaniai naudosies skaistalais ir tepa- 
lais, būsi dar gražesnė. 

— Ar po dvidešimties metų aš pagaliau ištekėsiu už vyriškio, 
kurį myliu? 

— O va šito aš negaliu atspėti. 

Ji lengvai plekštelėjo lotoso žiedu jam per krūtinę. 

— Sako, kad tu per plauką išvengei mirties Asuano akmens 
skaldyklose. 

— Kadangi mane saugo Setis, man nieko neatsitiks. 

— Vadinasi, pasikėsinimai į tavo gyvybę nesiliauja. 

— Būk rami, kaltininkas greit bus surastas. 

Izetė nusiėmė peruką, paleido savo ilgus plaukus ir pasklei- 
dė juos ant Ramzio pečių ir krūtinės, tuo pat metu apiberda- 
ma mylimąjį karštais bučiniais: 

— Argi laimė - toks sudėtingas dalykas? 

— Jeigu tu ją radai, tai pasiimk. 

— Man nieko daugiau nereikia, tik būti su tavim. Kada tu tai 
suprasi? 

— Dabar pat. 

Ir Ramzis stvėrė Izetę į glėbį, o ji atsiliepė į mylimojo geis- 
mą svaigdama iš laimės. 


Papirusų gamyba Egipte buvo vienas iš svarbiausių amatų. 
Jų kaina svyravo priklausomai nuo kokybės ir ritinėlių ilgio. 
Kai kurie buvo skirti kapavietėms, nes juose buvo ištraukos iš 
Mirusiųjų knygos*, kiti - mokykloms, o didžioji dalis - admi- 
nistracijai. Be papirusų valdyti šalį būtų neįmanoma. 

Setis patikėjo karalystės valdytojui užduotį nuolat tikrinti 
papirusų gamybą ir prižiūrėti, kad jie būtų paskirstomi teisin- 
gai. Kiekvienas administracijos skyrius skundėsi negaunąs už- 
tektinai papirusų ir kaltino kaimyninį padalinį gobšumu. 

Ramzis kaip tik pastebėjo Šenarui dirbančių raštininkų pik- 
tnaudžiavimą vertingaisiais papirusais, todėl pakvietė vyres- 
nįjį brolį pokalbio, ketindamas padaryti galą jo darbuotojų sa- 
vivalei. 


* "Teisingiau būtų ją vadinti „Išėjimo į šviesą knyga“. 

Šenaras atrodė puikiai nusiteikęs. 

— Jei tau manęs reikia, Ramzi, esu pasiruošęs padėti. 

— Ar tu tikrini savo raštininkų darbą? 

— Taip, bet į smulkmenas per daug nesigilinu. 

— O papirusų pirkimu ar pasidomi? 

— Ne, o ką? Ten kas nors negerai? 

— Tikrai taip. Tavo raštininkai savavališkai pasiima didelį 
pirmarūšių papirusų kiekį. 

— Aš mėgstu rašyti ant gero papiruso, bet sutinku, kad ma- 
no raštininkai elgiasi neleistinai. Prasikaltusieji bus griežtai 
nubausti. 

Šenaro reakcija nustebino Ramzį: jis ne tik neprotestavo, 
bet dargi pripažino savo klaidą! 

— Man patinka tavo darbo metodai, - pareiškė Šenaras. — 
Reikia pertvarkyti ir gerinti valstybės valdymą. Negalima pa- 
kęsti jokio, net menkiausio parsidavėliškumo ar kyšininkavi- 
mo. Šioje srityje aš galiu tau veiksmingai padėti: rūpinimasis 
protokolu leidžia labai gerai susipažinti su dvaro papročiais 
bei dorove ir pastebėti įstatymų pažeidimo atvejus. Negana 
iškelti juos į dienos šviesą: tokias blogybes būtina taisyti. 

Ramzis net suabejojo, ar jis iš tiesų kalbasi su savo vyres- 
niuoju broliu: kokia geroji dievybė pavertė suktą dvariškį tie- 
sos gynėju? 

— Mielai priimu tavo pasiūlymą. 

— Niekas negalėtų suteikti man daugiau džiaugsmo, kaip šis 
nuoširdus bendradarbiavimas! Iš pradžių aš išvalysiu savo ar- 
klides, o paskui mes imsimės karalystės arklidžių. 

— O ką, ten tiek daug purvo? 

— Setis — didis valdovas, jo vardas liks Istorijos puslapiuose, 
bet jis negali pasirūpinti viskuo ir visais. Didžiūnas, didžiūno 
sūnus ir anūkas, įgyja blogų įpročių ir ima savintis svetimas 
teises paniekindamas kitą. Būdamas karalystės valdytojas, tu 
gali pasiekti, kad tokiems žmonėms nebebūtų nuolaidžiauja- 

ma. Praeityje aš pats turėjau iš to naudos, bet šis etapas pasi- 
baigė. Mudu su tavim - broliai, o Faraonas kiekvienam iš mū- 
sų paskyrė tinkamą vietą: štai tiesa, kuria mes turime vado- 


vautis. 
— Kas tai: taika ar paliaubos? 
— Taika, galutinė ir neatšaukiama, - pareiškė Senaras. - Mes 


ne kartą pykomės, ir abu - kiekvienas savaip - esame dėl to 
kalti. Ši brolžudiška kova nebeturi prasmės. Tu esi karalystės 
valdytojas, aš - protokolo tarnybos viršininkas: padėkime vie- 
nas kitam šalies gerovės vardan. 
Kai Šenaras išėjo, Ramzis dar ilgai jautėsi sutrikęs: ką reiš- 
kė toks vyresniojo brolio elgesys? Ar jis spendė Ramziui Ža- 
bangus, ar keitė strategiją, ar buvo nuoširdus? 

Didžioji Faraono taryba susirinko tuoj pat po rytmetinių apei- 
gų. Saulė jau smarkiai kaitino, ir visi stengėsi prisiglausti kur 
nors šešėlyje. Kai kurie storuliai dvariškiai srūte sruvo prakai- 
tu ir įsakinėjo tarnams juos vėduoti. 

Laimė, karaliaus audiencijų salėje buvo vėsu; sumaniai iš- 
dėstyti aukšti langai sudarė sąlygas tokiai oro cirkuliacijai, kad 
posėdžiauti šioje patalpoje buvo malonu. Būdamas abejingas 
madai, valdovas vilkėjo paprastais baltais drabužiais, tuo tar- 
pu daugelis ministrų vienas su kitu rungtyniavo elegancija. Šia- 
me neeiliniame tarybos posėdyje dalyvavo viziris, didieji Mem- 
fio ir Heliopolio žyniai bei dykumos sargybos viršininkas. 

Sėdėdamas tėvo dešinėje, Ramzis stebėjo susirinkusiuosius. 
Bailūs, nerimastingi, tuščiagarbiai, santūrūs ir protingi... Įvai- 
rūs žmonės atėjo čia, paklusdami aukščiausiai Faraono val- 
džiai. Tik ji juos vienijo. Jei ne toji valdžia, jie sudraskytų vie- 
nas kitą. 

— Dykumos sargybos viršininkas atnešė blogų žinių, - pasa- 
kė Setis. - Jis pats jums praneš, kas atsitiko. 

Kokių šešiasdešimties metų aukštasis pareigūnas pasiekė sa- 
vo tarnybos viršūnę, pradėjęs nuo žemiausių jos pakopų. Ra- 
mus, išmanąs savo darbą, jis žinojo net menkiausią takelį va- 
karų ir rytų dykumose ir palaikė saugumą tuose erdviuose plo- 
tuose, kuriais keliavo karavanai ir kalnakasių būriai. Jis visai 
nesiekė garbės ir ketino atsistatydinęs ramiai leisti dienas sa- 
vo valdose prie Asuano, tad jo pranešimo visi klausėsi labai 
atidžiai, juoba kad jam retai suteikdavo žodį tokiomis iškil- 
mingomis aplinkybėmis. 

— Aukso ieškotojų būrys, prieš mėnesį išvykęs į rytų dyku- 
mą, dingo. 

Visi ilgai tylėjo, apstulbinti sargybos viršininko pranešimo. 
Nė dievo Seto žaibas, trenkęs į salės vidurį, nebūtų padaręs 
susirinkusiems tokio įspūdžio. Didysis dievo Ptaho žynys pa- 
prašė karalių suteikti jam žodį, ir Setis leido jam kalbėti. Pa- 
gal didžiojoje taryboje priimtą tvarką, posėdžio dalyviai galė- 
jo prabilti tik valdovui leidus, ir visi klausėsi pasisakančiojo 
nepertraukdami jo kalbos. Kad ir koks svarbus būtų svarsto- 
mas klausimas, nevalia buvo nei kelti sumaištį, nei triukšmau- 
ti. Ieškant teisingo sprendimo, visų pirma reikėjo gerbti kito 
nuomonę. 

— Ar jūs tikras, kad ši Žinia teisinga? 

— Deja, taip. Tokiais atvejais žygūnai nuolat pranešinėja man 
apie būrio judėjimą, apie sunkumus, su kuriais jis susiduria, o 
tuo labiau - apie ištikusią nesėkmę ar nelaimę. O apie aukso 
ieškotojų būrį aš neturiu jokių Žinių jau kelios savaitės. 

— Ar anksčiau tokių dalykų niekada neatsitikdavo? 

— Taip, pasitaikydavo - neramiais laikais. 

- Galbūt būrį užpuolė beduinai? 

— Mažai tikėtina, ar - neįmanoma? 

— Jokia mums žinoma gentis negalėtų taip sutrikdyti tokio 
būrio ekspedicijos, kad jos dalyviai apskritai nepajėgtų nič- 
nieko mums pranešti. Aukso ieškotojus saugojo prityrusių sar- 
gybinių padalinys. 

— Ką jūs pats apie tai manote? 

— Nežinau, ką ir manyti, bet man labai neramu. 

Dykumų auksas buvo reikalingas šventykloms: tasai „dievų 
kūnas“, netrūnijanti medžiaga ir amžino gyvenimo simbolis 
suteikdavo meistrų kūriniams neprilygstamą spindesį. O Vals- 
tybė mokėjo auksu už kai kurias įvežamas prekes. Be to, auk- 
sas labai tiko diplomatinėms dovanoms, kai reikėdavo pama- 

loninti kokį nors užsienio valdovą norint palaikyti taiką. Ne- 
buvo galima leisti jokių vertingojo metalo išgavimo sutrikimų. 

— Ką jūs siūlote? - paklausė Faraonas dykumų sargybos vir- 
šininko. 

— Nedelsiant pasiųsti ten kariuomenę. 

— Jai vadovausiu aš, - paskelbė Setis, - o karalystės valdyto- 
jas mane lydės. 

Didžioji taryba pritarė šiam sprendimui. Šenaras, pasiser- 
gėjęs dalyvauti diskusijoje, padrąsino brolį ir pažadėjo rūpin- 
tis Ramziui patikėtais reikalais, o visą sukauptą medžiagą šis 
galėsiąs peržiūrėti, kai tik grįš iš Žygio. 


Devintaisiais Sečio valdymo metais, dvidešimtą trečio me- 
tų mėnesio dieną keturių šimtų Žmonių ekspedicijos korpu- 
sas, vadovaujamas paties Faraono ir karalystės valdytojo, Žy- 
giavo karščiu tvoskančia dykuma į šiaurę nuo Edfu miesto, 
maždaug už šimto kilometrų į pietus nuo kelio, vedančio į Uadi 
Hamamato akmens skaldyklas. Jis artinosi prie Uadi Mia, iš 
kur aukso ieškotojų būrys buvo išsiuntęs į Memfį savo pasku- 
tinį pranešimą. 

Jo tekste nebuvo nė vieno žodžio, galinčio kelti nerimą. Auk- 
so ieškotojų nuotaika buvo puiki, kaip ir visų jų sveikata. Raš- 
tininkas nepaminėjo jokio bent kiek įtartino įvykio. 

Setis dieną naktį laikė kariuomenę kovinėje parengtyje. Nors 
dykumų sargybos viršininkas, su savo geriausiais vyrais prisi- 
jungęs prie Faraono armijos, buvo įsitikinęs, kad joks pavojus 
jiems negresia, Setis baiminosi netikėto iš Sinajaus pusiasalio 
atėjusių beduinų užpuolimo. Plėšikavimas ir žudymas buvo jų 
įstatymas. Apimti staigios beprotybės, jų vadeivos įvykdydavo 
žiauriausius nusikaltimus. 

— Ką tu jauti, Ramzi? 

— Dykuma nuostabi, bet man neramu. 

— Ką tu matai ten, už šitų kopų? 

Ramzis susikaupė. Sečio žvilgsnis vėl buvo toks pat keistas, 
kone antgamtinis, kaip Asuane, kai jis įžiūrėjo žemės gelmėse 
slypinčius granito išteklius, tinkamus naujam karjerui. 

— Mano akys nieko neįžvelgia... Už tų kalvų - tuštuma. 

— Taip, tuštuma. Siaubingos mirties tuštuma. 

Ramzis krūptelėjo: 

— Ten beduinai? 

— Ne, tas priešas - klastingesnis ir negailestingesnis. 

— Ruoštis mūšiui? 

— Ne, jo neprireiks. 

Ramzis sutramdė baimę, nors ji gniaužė jam gerklę. Kokio 
priešo aukomis tapo iš Memtio pasiųsti aukso ieškotojai? Jei- 
gu čia būta dykumos pabaisų, kaip manė dauguma kareivių, 
tai su jomis nesusidoros jokia žmogiškoji armija: tie sparnuoti 
plėšrūnai milžiniškais nagais sudraskydavo savo grobį į gaba- 
lėlius, nepalikdami jam laiko gintis. 

Prieš kopdami į didžiulį smėlio kalną, arkliai, asilai ir žmo- 
nės numalšino troškulį. Dėl nepakeliamo karščio tekdavo daž- 
nai stabčioti, o vandens atsargos ėjo į pabaigą. Bet arčiau kaip 
už trijų kilometrų buvo didelis šulinys, kur bus galima jas pa- 
pildyti, ir odiniai maišai su vandens ištekliais vėl pasunkės. 

Likus trims valandoms iki saulėlydžio, būrys vėl leidosi į ke- 
lią ir be didesnių sunkumų įveikė kopą. Netrukus visi išvydo 
šulinį. Iš didelių akmenų sukrautas statinys šliejosi prie kalno, 
kurio įsčiose glūdėjo auksas. 

Aukso ieškotojai ir įpareigoti juos saugoti kareiviai niekur 
nedingo. Visi jie buvo čia, aplink šulinį, išsitiesę ant įkaitusio 
smėlio, sukniubę veidu žemyn ar aukštielninki, atgręžę nere- 
ges akis į svilinančią saulę. Iš burnų kyšojo pajuodę, kraujuoti 
liežuviai. 

Nė vienas neliko gyvas. 

Jei ne Faraonas, dauguma to reginio priblokštų kareivių būtų 
puolę bėgti, bet Setis įsakė pastatyti palapines ir paskyrė sar- 

gybinius, tarsi stovyklai būtų grėsęs neišvengiamas užpuolimas. 
Paskui jis liepė iškasti duobes nelaimingiesiems palaidoti. Ke- 
lioniniai dembliai atstojo jiems įkapes. Pats karalius ištarė apei- 
ginius žodžius, kad jie galėtų patekti anapus ir prisikelti. 

Laidojimo apeigos, nutviekstos besileidžiančios virš dyku- 
mos saulės spindulių, nuramino kareivius. Prie Sečio priėjo 
būrio gydytojas. 

— Kokia jų mirties priežastis? — paklausė karalius. 

— Troškulys, Jūsų Didenybe. 

Faraonas tučtuojau nuėjo prie šulinio, kurį saugojo jo as- 
mens sargyba. Stovykloje visi tikėjosi atsigerti vėsaus, gaivi- 
nančio vandens. 

Gilus šulinys ligi pat viršaus buvo priverstas akmenų. 

— Išvalykim jį, - pasiūlė Ramzis. 

Setis sutiko. 

Faraono asmens sargybiniai su įkarščiu griebėsi darbo; di- 
džiajai kariuomenės daliai tokios naujienos geriau buvo dar 
neskelbti. Vyrai sudarė grandinę ir ėmė mikliai perdavinėti iš 
rankų į rankas traukiamus iš šulinio akmenis. Ramzis regulia- 
vo darbo tempą ir palaikė protarpiais smunkantį įkarštį. 

Kai mėnulio pilnatis apšvietė šulinio dugną, sunkaus darbo 
išvarginti rinktiniai kariai pamatė, kad karalystės valdytojas 
leidžia Žemyn pririštą prie virvės sunkų ąsotį. Pats nekantrau- 
damas, jis vis dėlto sėmė vandenį lėtai ir atsargiai, kad nesu- 
daužytų ąsočio. 

Iškėlęs pilną vandens ąsotį iš šulinio, Ramzis padavė jį Fa- 
raonui. Šis pauostė vandenį, bet jo negėrė. 

— Tegu kas nors nusileidžia į šulinį. 

Ramzis užsinėrė virvę po pažastimis, surišo ją tvirtu mazgu 
ir paprašė keturių karių stipriai laikyti virvės galą, o pats per- 
žengė šulinio kraštą ir ėmė leistis žemyn, apčiuopdamas ran- 
komis ir kojomis išsikišusius akmenis. Pasirodė, kad tai visai 
nesunku. Iki vandens buvo likę dar porą metrų, bet mėnulio 

šviesa leido Ramziui įžiūrėti keletą vandenyje plūduriuojančių 
asilų lavonų. Apimtas nevilties, jis užlipo į viršų ir sumurmėjo: 

— Šulinys užterštas. 

Setis išpylė vandenį iš ąsočio ant smėlio. 

— Mūsų tėvynainiai buvo nunuodyti šio šulinio vandeniu. O 
paskui būrelis žudikų, tikriausiai beduinų, užvertė šulinį ak- 
menimis. 

Faraonas, karalystės valdytojas ir visi žygio dalyviai buvo pa- 
smerkti žūti. Net jeigu jie nedelsdami leistųsi atgal į Nilo slė- 
nį, vis tiek mirtų iš troškulio, nespėję prieiti dirbamųjų žemių. 

Šį kartą spąstai užsitrenkė. 

— Laikas miegoti, - įsakė Setis, — o aš melsiuosi mūsų moti- 
nai — žvaigždėtam dangui. 


Išaušus stovykloje pasklido Žinia apie žygį ištikusią katast- 
rofą: nė vienam kareiviui nebuvo leista prisipilti vandens į be- 
viltiškai tuščią odinį maišą. 

Kažkoks rėksnys pabandė sukiršinti savo bendražygius. 
Ramzis užtvėrė jam kelią. Netekęs proto pėstininkas užsimo- 
jo kumščiu, bet karalystės valdytojas stvėrė jam už riešo ir pri- 
vertė parklupti ant žemės. 

— Praradęs šaltakraujiškumą, tu tik greičiau žūsi. 

— Vandens nebėra... 

— Faraonas čia, su mumis; neprarask vilties. 

Maištauti daugiau niekas nemėgino. Ramzis kreipėsi į ka- 
riuomenę: 

— Mes turime šios vietovės žemėlapį, kuris buvo saugomas 
kaip karinė paslaptis. Jame nurodyti nežymūs takeliai, vedan- 

tys prie senų šulinių. Kai kurie iš jų dar neišsekę. Faraonas liks 
su jumis, o aš rasiu tuos takus ir parnešiu jums tiek vandens, 
kad jo užteks pusei dykumos pereiti. Narsa ir ištvermė padės 
mums įveikti visas kitas kliūtis, o kol kas pasislėpkit nuo sau- 
lės ir nešvaistykite tuščiai jėgų. 

Ramzis leidosi į kelią, pasiėmęs kartu dešimt vyrų ir šešis 
asilus, ant kurių buvo sukrauti tušti odiniai maišai vandeniui. 
Vienas senas karys, atsargus ir įžvalgus, dar nebuvo išgėręs 
savojo vandens davinio. Suvilgę lūpas rytmečio rasa, Ramzio 
bendrakeleiviai vėliau pasidalys tuos paskutinius gurkšnius, kai 
negailestingai kepins dykumos saulė. 

Labai greit kiekvienas žingsnis tapo tikra kančia: įkaitęs oras 
ir dulkės degino plaučius. Bet Ramzis žengė sparčiai, bijoda- 
mas, kad jo bendražygiai gali griūti ir nebeatsikelti, jeigu jis 
sulėtins tempą. Reikėjo galvoti tik apie šulinį, pilną vėsaus van- 
dens, o ne apie ką nors kita. 

Pirmo žemėlapyje pažymėto tako jau nebebuvo, vėjas už- 
pustė jį smėliu. Toliau eiti ta kryptimi, kur akys veda, visiškai 
nieko nežinant, būtų gryna savižudybė. Antrasis takas, vingia- 
vęs perdžiūvusio upelio dugnu, atvedė į aklavietę: žemėlapio 
sudarytojas prastai atliko savo darbą. O ten, kur baigėsi tre- 
čiasis takas, jie rado tik saulės įkaitintus akmenis! Pribėgę ka- 
riai susmuko ant šulinio, kurį seniai užpylė smėlis, krašto. 

Garsusis žemėlapis, laikytas „karine paslaptim“, buvo tik 
apgaulė. Gal prieš dešimt metų jis ir buvo teisingas, o tingus 
raštininkas jį nukopijavo, nepareikalavęs pirma patikrinti pa- 
dėties. Lygiai taip pat pasielgė ir jo įpėdinis. 

Grįžus pas Setį, Ramziui neteko daug kalbėti: jis atrodė toks 
susikrimtęs, kad Faraonas viską suprato vien į jį pažvelgęs. 

Kariai jau šešias valandas neturėjo burnoj nė lašo vandens. 
Karalius kreipėsi į karininkus: 

— Dabar saulė zenite, - tarė jis. - Mudu su Ramziu eisime 
ieškoti vandens. Kai šešėliai ims ilgėti, aš grįšiu. 

Setis užkopė ant kalvos. Nors Ramzis buvo kur kas jaunes- 
nis, jam ne taip lengva buvo spėti tėvui iš paskos, bet pamažu 
jis prisiderino prie Sečio žingsnio. Kaip kalnų ožys - kilnumo 
simbolis hieroglifų kalboje - karalius nedarė nė vieno nerei- 
kalingo judesio, neeikvojo veltui nė krislo energijos. Jis pasiė- 

mė su savim tik dvi akacijos šakeles: be žievės, nugludintas ir 
viename gale surištas standžia linine virvele. 

Jiems iš po kojų ritosi akmenys, keldami debesis karštų dul- 
kių. Ramzis kone uždusęs pasivijo karalių kalvos viršuje. Iš čia 
atsivėrė nuostabus dykumos vaizdas. Karalystės valdytojas kurį 
laiką grožėjosi reginiu, bet nepaliaująs jį kankinti troškulys 
priminė, kad toji didžiulė erdvė gali labai greit pavirsti nedi- 
dele kapo duobe. 

Setis išskėtė akacijos šakeles ir ištiesė jas prieš save. Plonos 
ir lanksčios, jos lengvai pakluso jo pirštams. Faraonas ėmė la- 
bai lėtai vedžioti jomis virš žemės. Staiga vandens ieškotojo 
įrankis ištrūko iš Sečio rankų, pliaukštelėjo, nuskriejo keletą 
metrų tolyn ir nukrito ant smėlio. 

Karštligiškai skubėdamas, Ramzis pakėlė akacijos šakeles 
ir grąžino jas tėvui. Juodu sustojo prie krūvos plokščių akme- 
nų, tarp kurių žėlė dygi žolė. Akacijos šakelės virptelėjo. 

— Eik atvesti akmenskaldžių, tegu jie kasa šičia. 

Visas Ramzio nuovargis dingo. Šokinėdamas per akmenis, 
jis be kvapo nulėkė į stovyklą ir atvedė kokius keturiasdešimt 
vyrų, kurie tuoj pat griebėsi darbo. 

Žemė buvo puri. Trijų metrų gylyje ištryško skaidrus, vėsus 
vanduo. 

Vienas iš darbininkų atsiklaupė: 

— Pats Dievas nurodė Faraonui tą vietą... Vandens - kaip 
per potvynį! 

— Mano malda buvo išklausyta, - tarė Setis. - Mes pavadin- 
sime šį šulinį „Tebūnie amžina dieviškosios šviesos tiesa“. Kai 
visi numalšins troškulį, pastatysime čia miestą aukso ieškoto- 
jams ir šventyklą, kuri taps dievybių buveine. Jos globos ir šį 
šulinį, ir tuos, kurie ieško spindinčio metalo, siekdami išaukš- 
tinti tai, kas šventa. 

Vadovaujant Sečiui, gerajam ganytojui, visų Žmonių tėvui ir 
motinai, dievų patikėtiniui, linksmi kariai tapo statytojais. 

Didžioji valdovo sutuoktinė Tuja vadovavo muzikančių, ku- 
rioms bus leista dalyvauti deivės Hatoros garbinimo apeigose, 
atliekamose jai skirtoje didelėje Memfio šventykloje, priėmi- 
mo ceremonijai. Merginos atvyko iš visų šalies provincijų. Vi- 
soms: ir dainininkėms, ir šokėjoms, ir grojančioms įvairiais mu- 
zikiniais instrumentais, teko laikyti labai rimtą egzaminą. 

Didelėmis, griežtai ir įdėmiai žvelgiančiomis akimis, aukš- 
tais skruostikauliais, plona tiesia nosimi, beveik kvadratiniu 
smakriuku, užsidėjusi grifo - motinystės simbolio - formos pe- 
ruką, karalienė Tuja padarė kandidatėms tokį įspūdį, kad dau- 
gelis jų visai sutriko. Pati jaunystėje įveikusi tokį išbandymą, 
Tuja nebuvo joms atlaidi: norint tarnauti dievybei, pirmiausia 
reikia mokėti susitvardyti. 

Muzikantės, jos nuomone, grojo gana silpnai. Karalienė nu- 
sprendė išbarti haremų mokytojus, kurie pastaraisiais mėne- 
siais dirbo ne taip uoliai, kaip reikėtų. Vienintelė mergina, 
kuri šioje laidoje skyrėsi savo sugebėjimais, buvo labai rimta 
ir nepaprastai graži. Grodama liutnia, ji taip susikaupdavo, 
kad aplinkinis pasaulis liaudavosi jai egzistavęs. 

Šventyklos soduose visoms kandidatėms, ir sėkmingai pasiro- 
džiusioms, ir susikirtusioms, buvo suruoštos nedidelės vaišės. Vie- 
nos verkšleno, kitos nervingai juokėsi. Jos buvo dar visai jaunu- 
tės, beveik vaikai. Tik Nefertarė, kuriai buvusių žynių kolegija 
nutarė patikėti šventyklos moterų orkestro vadovės pareigas, buvo 
ramut ramutėlė, tarsi šis įvykis neturėtų su ja nieko bendra. 

Karalienė priėjo prie gražiosios muzikantės. 

— Jūs puikiai grojote. 

Jaunutė liutnistė nusilenkė. 

— Kuo jūs vardu? 

— Nefertarė. 

— Iš kur atvykote? 

— Aš gimiau Tėbuose, o mokiausi Mer-Uro hareme. 

— Atrodo, jūs nelabai džiaugiatės tokiu pasisekimu. 

— Aš nenorėjau pasilikti Memfyje. Man būtų maloniau grįž- 
ti į Tėbus ir tarnauti dievams Amono šventykloje. 

— Ir atsiskirti nuo pasaulio? 

— Didžiausias mano noras - susipažinti su dieviškomis pa- 
slaptimis ir gauti įšventinimą, bet aš dar per jauna. 

— Jūsų amžiaus merginai tokie siekiai gana neįprasti. Gal 
jūs nusivylėte gyvenimu, Nefertare? 

— Ne, Jūsų Didenybe, bet apeigos mane labai vilioja. 

— Argi jūs nenorite ištekėti ir turėti vaikų? 

— Aš apie tai negalvojau. 

— Gyvenimas šventykloje sunkus, sakyčiau, net rūstus. 

— Aš mėgstu amžinuosius akmenis, jų paslaptis, susikaupi- 
mą ir apmąstymus, kuriems jie nuteikia. 

— Vis dėlto gal jūs sutiksite kuriam laikui atidėti tokių jūsų 
širdžiai mielų ketinimų įgyvendinimą? 

Nefertarė išdrįso atidžiai pažvelgti į didžiąją valdovo sutuok- 
tinę. Tujai patiko tyras ir tiesus mergaitės žvilgsnis. 

— Vadovauti šios šventyklos moterų orkestrui, žinoma, pui- 
kus dalykas, bet aš turiu jūsų atžvilgiu kitų planų. Ar sutiktu- 

mingų damų svajojo apie šias pareigas? Juk jas einanti mote- 
ris tapdavo karalienės patikėtine! 

— Mano sena draugė, padėjusi palaikyti rūmuose tvarką, mirė 
praeitą mėnesį, - paaiškino Tuja. - Dvare daug kas siekia už- 
imti jos vietą ir šmeižia viena kitą norėdamos pašalinti iš kelio 
galimas varžoves. 

— Man trūksta patirties, aš... 

— Jūs nepriklausote kilmingiesiems, galvojantiems tik apie 
savo privilegijas; jūsų šeima neprimena nuolat savo šlovingos 
praeities, kad pateisintų dabartinį dykinėjimą. 

— Ar mano žema kilmė nebus laikoma pernelyg dideliu trū- 
kumu? 

— Mane domina tik žmogaus vertė. Nėra tokio trūkumo, ku- 
rio garbingas Žmogus nepajėgtų įveikti. Na, tai ką gi jūs nu- 
sprendėte? 

— Ar galiu dar pagalvoti? 

Nefertarės klausimas pralinksmino karalienę: tokio nebūtų 
drįsusi užduoti nė viena kilminga dvaro dama. 

— Bijau, kad ne. Prisikvėpavusi šventyklos aromatų, jūs ma- 
ne pamiršite. 

Kilstelėjusi sudėtas plaštakas prie krūtinės, Nefertarė nusi- 
lenkė didžiajai valdovo sutuoktinei. 

— Esu pasirengusi tarnauti Jūsų Didenybei. 


Karalienė Tuja mėgo ankstyvą rytmetį ir keldavosi dar prieš 
aušrą. Akimirka, kai šviesos spindulys prasiskverbdavo pro 
tamsą, kiekvienąkart primindavo jai amžiną ir kasdienę gyvy- 
bės atsiradimo paslaptį. Dideliam jos džiaugsmui, Nefertarė 
taip pat mėgo dirbti nuo ankstyvo ryto, tad Tuja duodavo jai 
visos dienos nurodymus per pusryčius, kuriuos abi moterys val- 
gydavo kartu. 

Praėjo tik trys dienos, kai karalienė nusprendė padaryti Ne- 
si. Nefertarė pasižymėjo ne tik grožiu, bet ir įžvalgiu protu. 
Be to, ji puikiai gebėjo skirti esmę nuo antraeilių dalykų. Nuo 
pat pirmos bendradarbiavimo valandos tarp karalienės ir jos 
grįsti giliausiu tarpusavio supratimu. Jos tikrai suprasdavo vie- 
na kitą iš pusės žodžio, o kartais nereikėdavo nė tiek: viena 

bemat suvokdavo, ką galvoja kita. Jųdviejų rytmetiniam po- 
kalbiui pasibaigus, Tuja eidavo į tualeto kambarį, kur jos lau- 
kė kirpėjos, masažuotojos ir kitos patarnautojos, besirūpinan- 
čios karalienės grožiu. 

Kirpėjai baigiant kvėpinti valdovės peruką, pas motiną at- 
ėjo Šenaras. 

— Liepkite savo tarnaitei išeiti, - pareikalavo jis. - Mūsų 
pokalbis - ne svetimoms ausims. 

— O ką, jis bus toks svarbus? 

— Bijau, kad taip. 

Kirpėja dingo. Šenaras iš tiesų atrodė smarkiai sunerimęs. 

— Kalbėk, sūnau. 

— Aš ilgai dvejojau. 

— Kadangi tu ryžaisi pokalbiui, neversk manęs ilgai laukti. 
Ko gi tu dvejojai? 

— Nes bijau suteikti jums... baisų skausmą. 

Dabar sūnerimo ir Tuja: 

— Atsitiko kokia nors nelaimė? 

— Setis, Ramzis ir gelbėjimo būrys dingo. 

— Ar turi tikslių Žinių? 

— Juk jie jau seniai išvyko į dykumą, norėdami rasti aukso 
ieškotojus. Sklando daugybė gandų, ir vienas blogesnis už kitą. 

— Nekreipk į juos dėmesio. Jei Setis būtų miręs, aš tai žino- 
čiau. 

— Kokiu būdu? 

— "Tavo tėvą ir mane sieja nematomi ryšiai. Net būdami toli 
vienas nuo kito, mes esame kartu. Taigi būk ramus. 

— Bet juk reikia pripažinti tai, kas akivaizdu: karalius ir jo 
kariuomenė jau seniai turėjo grįžti. Mes negalime palikti šalį 
likimo valiai. 

— Viziris ir aš tvarkome einamuosius reikalus. 

— Gal norite, kad jums padėčiau? 

— Eik savo pareigas, to visai pakanka. Tai pati didžiausia 

laimė šiame pasaulyje. O jeigu tu vis dar nerimauji dėl tėvo ir 
brolio, kodėl tau neišsiruošus į Žygį jų pėdomis? 

— Darosi keisti dalykai, kurių mes nesuprantame; dykumoje 
piktosios dvasios praryja tuos, kurie bando atimti iš jos auksą! 
Mano pareiga - likti čia... 

— Klausyk savo sąžinės balso. 


Norėdamas pranešti apie įvykius dykumoje, Setis pasiuntė 
Egiptan žygūną. Po keturių dienų tuo pačiu keliu išvyko ant- 
ras karaliaus pasiuntinys. Nei vienas, nei kitas nepasiekė Egip- 
to: šalia tako, vedančio į Nilo slėnį, jų tykojo dykumų plėšikai. 
Jie nužudė abu žygūnus, pavogė jų drabužius ir sudaužė medi- 
nes lenteles, kuriose Ramzis buvo parašęs karalienei, kad jų 
būrys kasa auksą ir pradėjo statyti šventyklą bei kalnakasių 
miestą. 

Dykumos plėšikų pasiuntinys pranešė Šenarui, kad Farao- 
nas ir karalystės valdytojas gyvi ir sveiki, o Setis, dievų pade- 
damas, rado dykumoje puikų šaltinį. Vadinasi, beduinų, įpa- 
reigotų apnuodyti pagrindinį šulinį, pastangos nuėjo perniek. 

Dvare daug kas manė, kad Setis ir Ramzis tapo piktų kerų 
aukomis. Tačiau kaip pasinaudoti tuo, kad Faraono nėra Mem- 
fyje? Tuja tvirtai laikė valstybės vairą. Ji būtų priversta paskir- 
ti Šenarą karalystės valdytoju tik tuo atveju, jei jos vyras ir 
jaunesnysis sūnus tikrai dingtų - ar žūtų... 

Netrukus - vėliausiai po keleto savaičių — Setis grįš, o Šena- 
ras bus praleidęs progą priartėti prie aukščiausios valdžios. 
Vis dėlto liko dar nedidelė viltis, kad nepakeliamas karštis, 
gyvatės arba skorpionai atliks tai, ko nesugebėjo įvykdyti be- 
duinai. 


Amenis prarado miegą. 
Vis atkakliau plito gandai, kad dingo ne tik aukso ieškoto- 
jai, bet ir išvykęs jų pėdomis Sečio bei Ramzio vadovaujamas 

būrys. Iš pradžių jaunasis raštininkas netikėjo tais tauškalais, 
o paskui nuėjo pasiteirauti į karališkųjų žygūnų tarnybos būs- 
tinę. Ten jam pasakė tiesą, ir ji tikrai kėlė nerimą. 

Apie Faraoną ir karalystės valdytoją iš tiesų nėra jokių Ži- 
nių, o niekas net piršto nepajudina! 

Vienintelis žmogus galėjo ko nors imtis, bent jau nusiųsti į 
rytų dykumą gelbėjimo būrį. Todėl Amenis leidosi į didžiosios 
valdovo sutuoktinės rūmus, kur jį priėmė nepaprasto grožio 
mergina. Nors jaunasis raštininkas nepasitikėjo priešingos ly- 
ties atstovėmis ir jų kerais, jis negalėjo likti abejingas tobu- 
liems Nefertarės veido bruožams, jos gilaus žvilgsnio žavesiui 
ir švelniam balsui. 

— Norėčiau pamatyti Jos Didenybę. 

— Kadangi Faraono nėra, ji labai užimta. Gal galėčiau suži- 
noti, kokiu tikslu jūs atėjote? 

— Atleiskite, bet... 

— Aš vardu Nefertarė. Karalienė paskyrė mane savo rūmų 


pasakysite, ir neiškraipysiu jūsų žodžių. 

Nors ji ir moteris, bet atrodė kalbanti nuoširdžiai... Sieloje 
peikdamas save už tokią silpnybę, Amenis vis dėlto pasidavė 
pagundai: 

— Būdamas karalystės valdytojo asmens raštininkas ir san- 
dalų laikytojas, manau, kad būtina tučtuojau išsiųsti rinktinį 
būrį ieškoti Faraono ir jo sūnaus. 

Nefertarė nusišypsojo. 

— Nesibaiminkite, karalienė viską Žino. 

- Žino... Betgi to nepakanka! 

— Faraonui negresia joks pavojus. 

— Tokiu atveju jis jau seniai būtų atsiuntęs dvarui pranešimą! 

— Aš negaliu jums paaiškinti plačiau, bet prašau manimi pa- 
tikėti. 

— Maldauju, įtikinkite karalienę pradėti paieškas. 

— Ji taip pat nerimauja dėl savo vyro ir sūnaus likimo, galite 
būti tuo tikras. Jeigu jiems kas nors grėstų, ji nesėdėtų rankų 
sudėjusi. 


Įveikti tokį nuotolį, užsikrausčius ant stipraus ir greitakojo 
asilo nugaros, buvo tikra kankynė, bet Ameniui, nors jis bai- 
siai nekentė keliauti, būtinai reikėjo susitikti su Setau. Gyva- 
čių kerėtojas gyveno dykumos pakraštyje, toli nuo Memfio cen- 
tro. Palei drėkinimo kanalą einančiam gruntkeliui, rodės, ne- 
bus galo; laimė, kai kurie pakrantės gyventojai buvo girdėję 
apie Setau ir jo nubę žmoną ir žinojo, kur yra jų buveinė. 

Kai Amenis sėkmingai pasiekė tikslą, jam gelte gėlė strė- 
nas. Vargšas nesiliovė čiaudėjęs nuo dulkių ir trynėsi parau- 
dusias, įskaudusias akis. 

Vandens Lelija, ruošusi lauke kažkokią mikstūrą, kurios 
bjauri smarvė trenkė Ameniui į nosį, pakvietė užeiti vidun. 
Jau ketindamas peržengti erdvaus balto namo slenkstį, jis staiga 
atsitraukė atatupstas. 

Iškėlusi galvą, Ameniui grasino karališkoji kobra. 

— Ji sena ir nekenksminga, - pasakė Vandens Lelija. 

Ji paglostė gyvatei galvą, o ši ėmė linguoti į šonus: matyt, jai 
patiko šeimininkės glamonė. Amenis tuo pasinaudojo ir įsmu- 
ko vidun. 

Priimamajame vos tilpo įvairiausių dydžių buteliukai ir keistų 
formų daiktai, kurie buvo reikalingi nuodams apdoroti. Setau 
atsitūpęs perpylinėjo iš vieno indo į kitą kažkokį tirštą rausvą 
skystį. 

— Bene paklydai, Ameni? Pamatyti tave ne raštinėje - gry- 
nas stebuklas. 

— Veikiau katastrofa. 

— Koks burtininkas privertė tave išlįsti iš urvo? 

— Ramzis tapo sąmokslo auka. 

— Tavo vaizduotė per daug įsisiūbavo! 

— Jis dingo rytų dykumoje kartu su Sečiu, pakeliui į aukso 
kasyklas. 

— Ramzis dingo? 

— Nei iš jų, nei apie juos negauta jokių Žinių jau daugiau 
kaip dešimt dienų. 

— Pranešimas įstrigo kokioj nors raštinėj, ir tiek. 

— Ne, aš pats patikrinau... Ir tai dar ne viskas. 

— Na, kas dar? 

— Sąmokslą suruošė karalienė Tuja. 

Setau vos neapvertė savo puodelio ir atsigręžė į Amenį. 

— Ar iš proto išsikraustei?! 

— Aš paprašiau audiencijos. Ji atsisakė mane priimti. 

— Nieko nuostabaus. 

— Aš sužinojau, kad karalienė laiko padėtį visiškai normalia, 
kad ji nė kiek nesibaimina ir neketina siųsti gelbėjimo būrio. 

— Gandai, ne kitaip. 

— Visa tai man pasakė Nefertarė, naujoji karalienės rūmų 

Setau atrodė susikrimtęs. 

— Taigi tu manai, kad Tuja pamėgino atsikratyti savo vyro 
norėdama užgrobti valdžią... Neįtikima! 

— Faktai lieka faktais. 

— Setis ir Tuja visada puikiai sutarė. 

— Tada kodėl ji atsisako jam padėti? Pripažink tai, kas aki- 
vaizdu: jinai išsiuntė jį į pražūtį, kad pati galėtų atsisėsti sostan. 

— Net jei tu teisus, ką mes galime padaryti? 

— Ieškoti Ramzio. 

— O iš kur mes paimsime kariuomenę? 

— Užteks mudviejų: tavęs ir manęs. 

Setau atsistojo. 

— Tu valandų valandas keliausi per dykumą?! Vargšas mano 
Ameni, tu tikrai netekai proto! 

— Sutinki ar ne? 

— Žinoma, ne! 

— Tu palieki Ramzį nelaimėje? 

— Jeigu tavo prielaida teisinga, jis jau miręs. Kuriam galui 
mums rizikuoti gyvybe? 

— Aš jau turiu asilą ir vandens. Duok man vaistų nuo gyvačių. 

— Tu nemokėsi jais pasinaudoti. 

— Tuomet ačiū už viską. 

— Pasilik... Tavo sumanymas - gryna beprotybė! 

— Aš tarnauju Ramziui. Duoto žodžio neatsiimama. 

Amenis vėl užsiropštė ant asilo ir pasuko rytų dykumos link, 
tačiau labai greit jam teko sustoti ir atsigulti ant nugaros su- 
lenkus kojas, nes skausmas strėnose darėsi nepakenčiamas. 
Keturkojis, ramiai stovėdamas medžio pavėsyje, kramsnojo 
sausos žolės kuokštus. 

Snūduriuodamas Amenis pagalvojo, kad reikėtų apsirūpin- 
ti lazda: ką gali žinoti, gal jam teks su kuo nors kautis. 

— Ar tik nebūsi atsisakęs savo ketinimo? 

Amenis atsimerkė ir pašoko ant kojų. 

Šalia jo stovėjo Setau, o jam už nugaros karpė ausimis pen- 
ki asilai, apkrauti odiniais vandenmaišiais ir viskuo, kas būti- 
na keliaujant dykumon. 

Gražioji Izetė įsibrovė pas Šenarą, kai šis pusryčiavo su ke- 
liais didikais, kurie gardžiavosi jautienos kepsniu su pikantiš- 
ku padažu. 

— Kaip jūs galite ramiausiai kimšti gardėsius, kai Egiptas 
pavojuje! 

Šenaro svečiai pasipiktino; vyresnysis karaliaus sūnus paki- 
lo, atsiprašė ir išsivedė Izetę už valgomojo durų. 

— Ką tai reiškia?! 

— Paleiskit mano ranką! 

- Jūs sužlugdysite savo reputaciją. Argi nežinote, kad mano 
svečiai —- žymūs Žmonės? 

— Man į tai nusispjauti! 

— Kas jus taip sujaudino? 

— Nejaugi jūs nežinote, kad Setis ir Ramzis dingo rytų dyku- 
moje? 

— Karalienė taip nemano... 

Gražioji Izetė pasijuto nuginkluota. 

— Karalienė nemano!.. 

— Mano motina įsitikinusi, kad Faraonui negresia joks pa- 
vojus. 

— Bet niekas negavo apie jį jokių Žinių! 

— Jūs nepasakėte man nieko nauja. 

— Jūs privalote surinkti būrį ir leistis jų ieškoti. 

— Imtis paieškų nepaisant motinos nuomonės būtų nedova- 
notina klaida. 

— Kokiomis gi žiniomis ji pasikliauja? 

— Savo intuicija. 

Izetė išplėtė akis iš nuostabos. 

— Kas tai - nevykęs pokštas? 

— Tai tiesa, mieloji, tikrų tikriausia tiesa. 

— Ką reiškia šitoks neregėtas Tujos elgesys? 

— Kol Faraono nėra, valdo karalienė, o mes jai paklūstame. 

Šenaras buvo patenkintas: įsiaudrinusi, netekusi galvos iš 
nerimo, gražioji Izetė netruks paskleisti apie Tują pikčiausius 
gandus. Didžioji Taryba bus priversta pareikalauti, kad kara- 
lienė pasiaiškintų, jos reputacija bus suteršta, ir tada tvarkyti 
Valstybės reikalus pakvies jį, Šenarą. 


Būrys, kurio priešakyje ėjo Ramzis, buvo begrįžtąs iš rytų 
dykumos, pastatęs ten šventyklą ir namus, kur aukso ieškoto- 
jai galės patogiai įsikurti. Karaliaus atrastų vandens išteklių 
užteks daugeliui metų. Būrio kariai rūpestingai prižiūrėjo asi- 
lus, gabenančius ant nugarų maišus su pirmarūšiu auksu. 

Nė vienas žmogus nežuvo. Faraonas ir karalystės valdytojas 
didžiavosi, kad parsiveda lygiai tiek pat kariuomenės, kiek jos 
pasiėmė į žygį. Keletas negaluojančiųjų ėjo kiek lėčiau ir svajo- 
jo apie jų laukiantį poilsį. Vieną akmenskaldį, kuriam įgėlė juo- 
das skorpionas, nešė paguldytą ant neštuvų. Būrio gydytojui kėlė 
nerimą smarkus bėdžiaus karščiavimas ir skausmas krūtinėje. 

Įveikęs kalvą, Ramzis pastebėjo tolumoje mažytę žalią dė- 
melę. 

Pirmieji augalai, pirmieji dirbamieji laukai pačiame dyku- 
mos pakraštyje! Valdytojas atsigręžė ir pranešė būriui smagią 
žinią. Nuaidėjo smagūs šūksniai. 

Skvarbiaakis sargybinis bakstelėjo smiliumi į kelis juodus 
taškus, panašius į dunksančius smėlyje akmenis: 

— Prie mūsų artinasi mažulytė vilkstinė. 

Ramzis įsmeigė akis į tolį. Iš pradžių jis įžiūrėjo tik sustin- 
gusius akmens luitus, paskui išskyrė judančias figūras: kelis 
asilus ir du raitelius. 

— Neįprastas dalykas, - pasakė sargybinis. - Atrodo, kad tai 
vagys, kurie bėga į dykumą. Pagaukim juos. 

Dalis karių atsiskyrė nuo būrio ir nuskubėjo įtartinų keliau- 
tojų link. 

Netrukus valdytojui atvedė du belaisvius. Setau garsiai pik- 
tinosi, o Amenis vos laikėsi ant kojų. 

— Aš Žinojau, kad tave rasiu, - sušnibždėjo jis Ramziui į pat 
ausį. Tuo tarpu Setau ėmė apžiūrinėti akmenskaldį, kuriam 
buvo įgėlęs skorpionas. 


Šenaras pirmasis pasveikino tėvą ir brolį. Jie įvykdė tikrą 
žygdarbį, apie kurį bylos metraščiai. Vyresnysis karaliaus sū- 
nus pasisiūlė aprašyti šį įvykį, bet Setis patikėjo tą užduotį Ram- 
ziui, kuris ketino pasitelkti pagalbon Amenį, visada skrupu- 
lingai parenkantį tiksliausius bei tinkamiausius žodžius ir kaip 
niekas kitas sugebantį išdėstyti net labai reikšmingus dalykus 
lengvų, grakščiu stiliumi. Žygio dalyviai rungčiomis pasakojo 
apie stebuklą, kurį įvykdė Faraonas, išgelbėjęs juos nuo bai- 
sios mirties. 

Tik Amenis nesidžiaugė kartu su kitais. Ramzis įtarė, kad 
draugas paniuręs dėl prastos sveikatos, bet nutarė išsiaiškinti 
viską kaip reikiant. 

— Kokios bėdos tave užpuolė? 

Jaunasis raštininkas buvo jau pasirengęs išpažinčiai: tik tei- 
sybė galėjo apvalyti jo sielą. 

— Aš suabejojau tavo motina. Pamaniau, kad ji nori užgrob- 
ti aukščiausią valdžią. 

Ramzis pratrūko juoku. 

— Pernelyg uolus darbas neina tau į naudą, bičiuli! Reikės 
priversti tave mankštintis ir daugiau vaikštinėti gryname ore. 

— Juk ji atsisakė pasiųsti gelbėjimo būrį... 

— Gal tu nežinai, kad Faraoną ir didžiąją valdovo sutuokti- 
nę sieja nematomi ryšiai? 

— Nuo šiol aš šito nepamiršiu, gali manim patikėti. 

— Mane stebina vienas neįprastas dalykėlis: kur dingo švel- 
nioji Izetė? Kodėl ji nesiskubina dosniai pažerti man savo karš- 
tos meilės apraiškų? 

Amenis nuleido galvą. 

— Ji... ji irgi prasikalto. 

— Ką gi ji padarė? 

— Ji taip pat pamanė, kad tavo motina surengė sąmokslą, ir 
prišnekėjo apie ją baisių dalykų. 

— Liepk ją pakviesti. 

— Mudu suklydome, patikėję apgaulingomis aplinkybėmis, 
mes... 

— Liepk ją pakviesti. 


Gražioji Izetė, net pamiršusi pasidažyti, puolė Ramziui į kojas: 

— Atleisk man, maldauju! 

Visada rūpestingai prižiūrėti ir įmantriai sušukuoti, o dabar 
palaidi plaukai apskleidė Izetės pečius ir nugarą. Virpančiomis 
rankomis ji stipriai apkabino karalystės valdytojo kulkšnis. 

— Aš taip nerimavau, taip kankinausi... 

— Argi dėl to reikėjo įtarinėti mano motiną? Dar blogiau: kaip 
tu drįsai ją šmeižti kaltindama gėdingu sąmokslu prieš Setį? 

— Atleisk man. 

Izetė verkė pasikūkčiodama. 

Ramzis pakėlė ją nuo žemės, bet ir prisiglaudusi prie jo pe- 
ties ji tebeplūdo ašaromis. 

— Su kuo tu kalbėjaisi? - griežtai paklausė jis. 

— Ak, nebežinau - su daug kuo... Aš taip baiminausi dėl 
tavęs, kad visai netekau galvos. Norėjau, kad išsiųstų būrį ta- 
vęs ieškoti. 

— Dėl nepagrįstų kaltinimų tau gali tekti stoti prieš vizirio 
teismą. Jeigu bus įrodyta, kad tu įžeidei karalienės garbę, tau 
gresia katorga arba tremtis. | 

Gražioji Izetė prapliupo raudoti ir beviltiškai įsikibo į Ramzį. 
— Aš tave užtarsiu, nes matau, kad nuoširdžiai gailiesi. 


Sugrįžęs iš pavojingo žygio, Faraonas perėmė valstybės vai- 
rą, kurį jam nesant taip tvirtai laikė savo rankose karalienė 
Tuja. Aukštieji valdininkai ja pasitikėjo, nes žinojo, kad Tuja 
teikia pirmenybę kasdieniam darbui, o ne politiniams žaidi- 
mams, į kuriuos įsiveldavo pernelyg daug dvariškių. Kai Setis 
būdavo priverstas išvykti iš sostinės, jis leisdavosi į kelią ramia 
širdimi, žinodamas, kad žmona jo neišduos, o šalis bus valdo- 
ma įžvalgiai ir išmintingai. 

Žinoma, jis tikrai būtų galėjęs patikėti Ramziui vykdomąją 
valdžią, bet karalius labiau linko laipsniškai ugdyti sūnų, per- 
teikdamas jam savo patirtį magiškomis priemonėmis, 0 ne pa- 
likti jaunuolį savo paties nuožiūrai valdžios tyruose, kur jo ty- 
kojo daugybė žabangų. 

Ramzis buvo stipri asmenybė. Jis turėjo gabumų valdyti ir 
drąsiai kovodavo su bet kokiomis nesėkmėmis. Tačiau ar jam 
pakaks jėgų atlaikyti slegiančią vienatvę, kuri yra kiekvieno 
faraono dalia? Norėdamas paruošti sūnų tam išbandymui, Setis 
versdavo jį išgyventi mintyse įvairiausias situacijas ir įsivaiZ- 
duoti jas kaip galima konkrečiau, bet kelyje į valdžią Ramziui 
reikėjo įveikti dar daug pakopų. 

Tuja pristatė valdovui Nefertarę; merginą taip sukaustė bai- 
mė, kad vargšelė nepajėgė ištarti nė žodžio ir tik tylomis že- 
mai nusilenkė. Setis akylai į ją pasižiūrėjo ir patarė kuo uoliau 
ir atsakingiau eiti savo pareigas, nes didžiosios valdovo sutuok- 
tinės rūmų priežiūra reikalavo tvirtumo ir santūrumo. Nefer- 
tarė pasišalino taip ir neišdrįsusi pažvelgti į Faraoną. 

— Buvai labai jau griežtas, - pastebėjo Tuja. 

— Ji dar tokia jauna. 

— Argi aš būčiau priėmusi neišmanėlę? 

— Ji turi puikių savybių. 

— Ji pageidavo grįžti šventyklon ir likti ten visą gyvenimą. 

— Kaip aš ją suprantu! Vadinasi, tu verti ją atlaikyti baisų 
išbandymą. 

— Tai tiesa. 

— Kuriuo tikslu? 

— Pati nežinau. Vos tik ją išvydusi, pajutau, kad Nefertarė — 
ypatinga asmenybė. Ji galėtų būti laiminga šventykloje, bet nuo- 
jauta man sako, kad jos pašaukimas visai kitoks. Jeigu aš klys- 
tu, ji tiesiog nueis savo keliu - jos niekas nesulaikys. 


Ramzis pristatė motinai auksaspalvį šunį Budrių ir Nubijos 
liūtą Nugalėtoją, taip išaugusį, kad žmonės ėmė ne juokais jo 
bijoti. Abu karalystės valdytojo palydovai įvertino jiems su- 
teiktą garbę ir elgėsi pavyzdingai, o ligi soties prisišveitę as- 
meninio karalienės virėjo jiems pasiūlytų skanėstų, sugulė pal- 
mės šešėlyje ir saldžiausiai užmigo. 

— Man buvo labai malonu tave pamatyti, - tarė Tuja, — ta- 
čiau kokia tikroji tavo apsilankymo priežastis? 

— Gražioji Izetė. 

— Jūsų sužadėtuvės iširo? 

— Ji smarkiai prasikalto. 

— Netgi smarkiai? 

— Ji apšmeižė Egipto karalienę. 

— Kokiu būdu? 

— Ji apkaltino tave slapta surengus sąmokslą prieš karalių, 
kad užimtum jo vietą. 

Didžiausiai Ramzio nuostabai, Tuja linksmai šyptelėjo: 

— Beveik visi dvariškiai, beveik visos kilmingos damos gal- 
vojo tą patį. Man priekaištavo, kad nesiunčiu gelbėjimo būrio 
jūsų ieškoti, o juk aš Žinojau, kad judu su Sečiu gyvi ir sveiki. 
Nors pas mus taip daug šventyklų ir apeigų, mažai kas žino, 
kad įmanoma palaikyti dvasinį ryšį nepaisant laiko ir erdvės. 

— Ar Izetę... apkaltins? 

— Kodėl? Ji elgėsi visai normaliai. 

— Nejaugi tavęs neskaudina toks nedėkingumas, tokia ne- 
teisybė tavo atžvilgiu? 

— Ką padarysi - tokia jau ta Žmogaus prigimtis ir jos įstaty- 
mai. Svarbiausia, kad valstybė valdoma ne pagal juos. 

Jaunutė mergina tylomis padėjo ant žemo staliuko karalie- 
nės kairėje keletą raštų ir Žaibiškai dingo it saulės spindulys, 
blykstelėjęs pro medžio lapus. 

— Kas ji? - pasiteiravo Ramzis. 

— Man jau yra tekę su ja susitikti. Kaip ji gavo tokį aukštą 
postą? 

— Tiesiog taip susiklostė aplinkybės. Ją pakvietė atvykti į 
Memfį, kur ji turėjo tapti žyne deivės Hatoros šventykloje. Kaip 
tik tada aš ją ir pastebėjau. 

— Bet juk... tai, ką tu jai siūlai, yra visiškai priešinga jos pa- 
šaukimui! > 

— Haremai ruošia mūsų merginas įvairiausiems darbams. 

— Taip, bet - kokia atsakomybė tokiai jaunutei mergaitei! 

— Tau pačiam tik septyniolika. Faraonui ir man svarbu tik 
viena: tyra širdis ir doras elgesys. 

Ramzis jautėsi sutrikęs. Nefertarės grožis atrodė atkeliavęs 
iš kito pasaulio - tobulesnio ir dvasingesnio už žemiškąjį. Trum- 
putė akimirka, kai Nefertarė pasirodė karalienės kambaryje, 
įsirėžė Ramzio atmintin kaip mažytis stebuklas. 

— Nuramink gražiąją Izetę, - patarė Tuja. - Aš nepaduosiu 
skundo ir jos nekaltinsiu. Bet tegu ji išmoksta skirti tiesą nuo 
melo; o jei to nesugeba, tai tegul bent jau laiko liežuvį už dantų. 

Pasipuošęs kaip iškilmėms, Ramzis Žingsniavo pirmyn ir atgal 
pagrindine „Laimingo kelio“ uosto prieplauka. Aplink jį bū- 
riavosi Memfio miesto tarybos vadovas, vyriausiasis laivybos 
tojų. Nepraeis nė ketvirtis valandos, ir čia prisišvartuos de- 
šimt graikų laivų. 

Iš pradžių pakrantės sargybiniai pamanė, kad tai - užpuoli- 
mas. Tučtuojau buvo mobilizuota Egipto karinio laivyno dalis, 
pasiruošusi atremti užpuoliką. Bet svetimšaliai pareiškė trokš- 
tą taikos ir norį nuvykti į Memtį bei ten susitikti su Faraonu. 


Lydimi budrios egiptiečių flotilės, graikų laivai pakilo Nilu 
aukštyn ir baigiantis vėjuotam rytmečiui pasiekė sostinę. Pa- 
krantėse grūdosi šimtai smalsuolių. Duoklės pristatymo me- 
tas, kai svetimšalių pasiuntiniai ir jų palydos ištisa virtine ke- 
liavo vienas po kito į Memfį, buvo jau praėjęs, bet didingi lai- 
vai liudijo, kad atvykėliai aiškiai turtingi: galbūt jie atvežė Se- 
čiui brangių dovanų? 

Ramzis niekada nepasižymėjo kantrybe ir dabar būgštavo, 
kad jo menkų diplomatinių sugebėjimų tikrai gali neužtekti. 
Pasitikti tuos svetimšalius jam buvo sunki ir nemaloni parei- 
ga. Amenis paruošė savo draugui lyg ir oficialią kalbą, nuobo- 
džią ir monotonišką, bet Ramzis jau buvo pamiršęs net pir- 
muosius jos žodžius. Jis apgailestavo, kad šalia nėra Ašos, ku- 
ris Šiuo atveju būtų tinkamiausias Žmogus. 

Graikų laivai smarkiai nukentėjo; kol jie vėl galės išplaukti 
į atvirą jūrą, reikės gerokai juos taisyti. Kai kuriuose net buvo 

žymu gaisro pėdsakai: matyt, plaukiant Viduržemio jūra jiems 
teko susidurti su piratais. 

Priekinis laivas vikriai manėvravo, nors dalis jo burių buvo 
apgadinta. Pagaliau jis sustojo prie prieplaukos, į krantą buvo 
permestas tiltelis, ir visi nuščiuvo. 

Kas išlips iš laivo ir įkels koją į Egiptą? 

Prie tiltelio pasirodė kokių penkiasdešimties metų viduti- 
nio ūgio vyriškis — plačiapetis, šviesiaplaukis, nemalonaus vei- 
do. Jis buvo užsidėjęs šarvus ir blauzdišarvius, tačiau žalvario 
šalmą taikos ženklan nešėsi prispaudęs prie krūtinės. 

Jam iš paskos ėjo aukšta, graži, baltarankė moteris, užsime- 
tusi purpurinį apsiaustą. Jos plaukus puošė diadema, bylojan- 
ti apie aukštą gražuolės kilmę. 

Atvykėlių pora nulipo tilteliu ir sustojo priešais Ramzį. 

— Aš esu Ramzis, Egipto karalystės valdytojas. Faraono var- 
du sveikinu tave atvykus. 

— Aš esu Menelajas, Atrėjo sūnus, Spartos karalius, o štai 
čia - mano žmona Elena. Mes atvykome iš prakeiktojo Trojos 
miesto, kurį užkariavome ir sugriovėme po dešimties metų sun- 
kios kovos. Daug mano draugų krito mūšiuose, ir pergalė 
mums apkarto. Kaip matai, mano išlikusių laivų būklė prasta, 
o kariai ir jūreiviai išsekę. Ar Egiptas leis mums atgauti jėgas 
prieš išplaukiant namo? 

— Į tai gali atsakyti tik Faraonas. 

— Kaip turėčiau tai suprasti? Kaip mandagų, bet neigiamą 
atsakymą į mano prašymą? 

— Aš įpratęs kalbėti atvirai. 

— Tuo geriau. Aš - karys; aš nužudžiau daug vyrų. O tu apie 
save šito tikriausiai negali pasakyti. 

— Kam teigti tai, ko nežinai. 

Juodos Menelajo akytės piktai blykstelėjo. 

— Jeigu tu būtum vienas iš mano pavaldinių, aš perlaužčiau 
tau nugarkaulį. 

— Laimė, aš - egiptietis. 

Menelajo ir Ramzio žvilgsniai susidūrė. Spartos karalius pir- 
masis nukreipė akis į šalį. 

— Aš lauksiu atsakymo savo laive. 


Uždarajame tarybos posėdyje karalystės valdytojo elgesys 
buvo vertinamas įvairiai. Žinoma, Menelajas ir jo kariuome- 
nės likučiai nesudarė pavojaus Egiptui nei dabar, nei ateityje; 
bet jis vis dėlto buvo karalius, taigi reikėjo parodyti jam dera- 
mą pagarbą. Ramzis išklausė kritinių pastabų ir jas atmetė: 
juk jis susidūrė akis į akį su kareiva, su vienu iš tų ištroškusių 
kraujo ir mūšių Atridų, kurių mėgstamiausia pramoga buvo 
plėšikavimas padegtuose miestuose. Ramzio nuomone, tikrai 
netiko rodyti svetingumą tokiam banditui. 

Užsienio reikalų ministras Meba trumpam pamiršo įprastą 
santūrumą: 

— Man atrodo, kad karalystės valdytojas laikosi pavojingos 
pozicijos. Negalima rodyti paniekos Menelajui. Mūsų užsie- 
nio politika su daugybe šalių, didelių ar mažų, remiasi gerais 
santykiais, kuriuos reikia palaikyti, norint užkirsti kelią gali- 
moms sąjungoms, nukreiptoms prieš Egiptą. 

— Tas graikas - klastingas žmogus, — pareiškė Ramzis, - jo 
žvilgsnis suktas kaip apgaviko. 

Meba, gražaus stoto šešiasdešimtmetis, kurio platus veidas 
ir įtaigus balsas skatino pašnekovų pasitikėjimą, atlaidžiai šyp- 
telėjo: 

— Diplomatijoje vadovaujamasi ne jausmais. Mes esame pri- 
versti bendrauti, tartis ir derėtis su žmonėmis, kurie kartais 
mums nepatinka. 

— Menelajas mus išduos, - laikėsi savo Ramzis. - Jo akimis 
žiūrint, duotas žodis neturi jokios vertės. 

— Niekuo nepagrįstas kaltinimas, - apgailestaudamas tarė 
Meba. - Jaunas būdamas, karalystės valdytojas sprendžia sku- 

botai. Menelajas - graikas, o graikai gudrūs. Galbūt jis nepa- 
sakė mums visos tiesos. Tokiu atveju mes privalome veikti ap- 
dairiai ir išsiaiškinti jo atvykimo priežastis. 

— Pakvieskime Menelają ir jo žmoną pietų, - nutarė Setis. — 
Pažiūrėsime, kaip jie elgsis; tuomet ir apsispręsime. 


Menelajas padovanojo faraonui gražaus darbo metalinių va- 
zų ir lankų, pagamintų iš įvairių rūšių medžio. Šie ginklai jau 
įrodė savo kokybę per mūšius su trojėnais. Spartos karaliaus 
palydovai vilkėjo spalvingais sijonais, kuriuos puošė geomet- 
riniai ornamentai, ir avėjo aukštaauliais batais, o ilgos jų su- 
garbanotų plaukų sruogos krito ant nugaros ligi pat strėnų. 

Žalias Elenos rūbas dvelkė kvepalais. Jos veidą slėpė baltas 
šydas. Viešnia atsisėdo Tujai iš kairės, o Menelajas užėmė vie- 
tą Sečio dešinėje. Griežtas Faraono veidas padarė graikui gilų 
įspūdį. Meba ėmė jį kalbinti. Oazių vynas atrišo Lakonijos ka- 
raliui liežuvį: jis pradėjo aimanuoti apgailestaudamas, kad tu- 
rėjo praleisti tiek daug metų prie Trojos sienų; papasakojo apie 
savo žygdarbius; paminėjo savo draugą Odisėją; padejavo dėl 
dievų žiaurumo Ir išgyrė savojo krašto, kur jam taip knieti su- 
grįžti, grožį. Meba, puikiai kalbąs graikiškai, atrodė patikėjęs 
svečio nusiskundimais. 

— Kodėl jūs slepiate veidą? - paklausė Tuja Elenos jos kalba. 

— Todėl, kad aš - nelemta kalė, kurios visi nekenčia. Per mane 
žuvo tiek didvyrių. Kai trojėnas Paris mane pagrobė, aš negalė- 
jau net įsivaizduoti, kad jo beprotiškas poelgis sukels dešimt me- 
tų truksiančias žudynes. Tūkstančius kartų troškau, kad mane 
paskandintų pašėlusi banga ar kur nors nublokštų atskriejęs vie- 
sulas. Per daug nelaimių... Aš atnešiau per daug nelaimių. 

— Bet juk dabar jūs laisva? 

— Menelajas man neatleido. 

— Laikas numaldys jūsų kančias: juk judu vėl kartu. 

— Ak, jeigu tai būtų įmanoma... Bet yra daug blogiau. 

Gerbdama tylų Elenos skausmą, Tuja nieko jos neklausinė- 
j0: Jei norės, ji pati viską papasakos. 

— Aš nekenčiu savo vyro, - prisipažino gražuolė. 

— Gal tai - trumpalaikis apmaudas? 

— Ne. Aš niekad jo nemylėjau. Aš net linkėjau pergalės Tro- 
jai. Jūsų Didenybe... 

— Ką, Elena? 

— Leiskite man kaip galima ilgiau pasilikti čia. Man baisu 
grįžti į Lakoniją. 

Protokolo skyriaus viršininkas Šenaras atsargumo dėlei pa- 
sodino Ramzį toliau nuo Menelajo. Karalystės valdytojo kai- 
mynas buvo išraiškingo, bet jau raukšlėto veido žmogus. Jo 
ilga barzda buvo visai balta, tačiau niekas nebūtų įstengęs tiks- 
liai nurodyti jo amžiaus. Graikas valgė neskubėdamas ir ant 
visų patiekalų užsipildavo alyvų aliejaus. 

— Tai - geros sveikatos laidas, karalaiti! 

— Aš vardu Ramzis. 

— O aš - Homeras. 

— Jūs karvedys? 

— Ne, poetas. Akys mano prastos, bet atmintis puiki. 

— Keista, kad poetas lydi storžievį Menelają. 

— Vėjai man pakuždėjo, kad jo laivai plauks į Egiptą, išmin- 
čių ir rašytojų žemę. Daug keliavęs, dabar trokštu įsikurti čia 
ir ramiai dirbti. 

— Aš nepritariu ilgai Menelajo viešnagei Egipte. 

— Kokiu pagrindu? 

— Kaip karalystės valdytojas. 

— Jūs labai jaunas... ir nekenčiate graikų. 

— Aš kalbėjau apie Menelają, o ne apie jus. Kur jūs ketinate 
apsigyventi? 

— Kur nors, kad tik būtų patogiau nei laive! Ten man baisiai 
ankšta, visi mano daiktai suversti triume. Be to, nepakenčiu 
jūreivių. Supimas, bangos ir audros neskatina įkvėpimo. 

— Ar leisite man jums padėti? 

— Jūs gerai kalbate graikiškai... 

— Vienas mano draugas - diplomatas. Jis moka daugybę kal- 
bų. Išmokti kalbos bendraujant su juo - tik vaikų žaidimas. 

— Ar mėgstate poeziją? 

— Jums patiks mūsų garsieji autoriai. 

— Jeigu mudviejų polinkiai panašūs, tai, ko gero, mes sutar- 
sime. 


Šenaras sužinojo Faraono sprendimą iš užsienio reikalų mi- 
nistro: Menelajui buvo leidžiama kurį laiką pabūti Egipte. Jo 
laivai bus taisomi, jis bus apgyvendintas erdviame pastate 
Memfio centre, o jo kariai turės paklusti karininkams egiptie- 
čiams ir laikytis griežtos drausmės. 

Vyresnysis Faraono sūnus buvo įpareigotas aprodyti Mene- 
lajui sostinę. Ištisas dienas, kartais smarkiai pavargdamas, Še- 
naras bandė supažindinti graiką su Egipto kultūros pagrin- 
dais, bet susidūrė su abejingumu, kuriam mažai trūko iki ne- 
mandagumo. 

Užtat architektūros paminklai padarė Menelajui labai di- 
delį įspūdį. Žiūrėdamas į šventyklas, jis nepajėgė nuslėpti nuo- 
stabos: 

— Na, ir tvirtovės! Tokių lengvai nepaimsi, kad ir kaip pul- 
tum. 

— Tai dievų buveinės, - paaiškino Šenaras. 

— Karo dievų? 

— Ne, Ptahas yra amatininkų dievas. Jis kuria ir keičia pasaulį 
žodžio pagalba. O Hatora yra džiaugsmo ir muzikos deivė. 

— Kam gi jiems reikia tvirtovių su tokiomis storomis sieno- 
mis? 

— Dieviškoji energija patikėta žyniams, kurie ją kaupia ir 
saugo nuo neįšvęstųjų. Norint patekti į šventyklos vidų, reikia 
išmanyti tam tikras paslaptis. 

— Kitaip sakant, aš, Lakonijos karalius, Dzeuso sūnus ir 
Trojos nugalėtojas, neturiu teisės įžengti pro tas paauksuo- 
tas duris! 

— Taip jau yra... Per kai kurias šventes, jeigu Faraonas su- 
tiks, jūs galbūt galėsite patekti į didįjį šventyklos kiemą. 

— Kokias gi apeigas aš ten pamatysiu? 

— Didįjį aukų atnašavimą dievybei, kuri įsikūrusi šventyklo- 
je ir skleidžia savo energiją visai žemei. 

— Na jau! 

Šenaras pasirodė esąs be galo kantrus. Nors Menelajo kal- 
bai ir manieroms aiškiai trūko subtilumo, Šenaras juto, kad 
juodu su tuo gudriai žvelgiančiu svetimšaliu kažkuo panašūs. 
Instinktas paskatino jį rodyti Menelajui ypatingą pagarbą - 
taip Šenaras tikėjosi pralaužti apsauginį nepasitikėjimo šarvą, 
kuriuo graikas iš atsargumo atsitvėrė net nuo tokio, rodės, ge- 
ranoriško globėjo. 

Menelajas pokalbiuose nuolat grįždavo prie dešimties me- 
tų karo, kuris baigėsi Trojos pralaimėjimu. Jis apraudojo Žiau- 
rų likimą savo sąjungininkų, kritusių nuo priešo smūgių; smer- 
kė Elenos elgesį ir pageidavo, kad Homeras, pasakodamas apie 
nugalėtojų žygdarbius, pagrindinius nuopelnus priskirtų jam. 

Šenaras pabandė sužinoti, kokiu būdu Troja buvo paimta. 
Menelajas ėmė kalbėti apie įnirtingus mūšius, apie Achilo ir 
kitų didvyrių narsą, apie jų nepalenkiamą valią grąžinti Eleną. 

— Nejaugi tokiame ilgame kare klasta nesuvaidino jokio vaid- 
mens? — atsargiai pasiteiravo Šenaras. 

Iš pradžių gerokai patylėjęs, Menelajas vis dėlto ryžosi at- 
sakyti: 

— Odisėjui atėjo į galvą pastatyti didelį medinį arklį, kurio 
viduje pasislėpė mūsų kariai. Trojėnai buvo tokie neatsargūs, 
kad įsitempė jį į miestą; taigi mes juos užklupome iš vidaus. 

— Tikriausiai ta mintis atėjo į galvą ne tik Odisėjui, bet ir 
jums, - užsiminė Šenaras, kupinas pasigėrėjimo. 

— Aš kalbėjausi apie tai su Odisėju, bet... 
— Esu tikras, kad jis tik įgyvendino jūsų sumanymą. 
Menalajas užrietė nosį: 


— Galų gale, labai gali būti. 
Senaras nutarė negailėti laiko, stiprindamas draugystę su 


graiku. Dabar jam atsivėrė naujos galimybės Ramziui nuša- 
linti ir vėl tapti vieninteliu pretendentu į Egipto sostą. 

Savo sodo pavėsinėje Šenaras ruošė Menelajui vieną puotą 
po kitos. Graikas grožėjosi tamsžaliais vynuogienojais, apki- 
busiais sunkiomis kekėmis; vietoj užkandžių jis gardžiavosi 
tamsiai mėlynomis uogomis. Jis ypač mėgavosi troškintais kar- 
veliais, jautienos kepsniu, putpelėmis su medumi, prieskoniais 
pagardintais kiaulės inkstais bei pjausniais ir nesiliovė gėrėję- 
sis jaunomis daugiau nei pusnuogėmis muzikantėmis, kurios 
džiugino jo širdį grodamos fleitomis ir arfomis. 

— Egiptas - gražus kraštas, - pripažino Šenaro svečias, - jis 
man mielesnis už mūšio lauką. 

— Ar jūs patenkintas savo buveine? 

— "Tai tikri rūmai! Kai grįšiu namo, įsakysiu savo architek- 
tams pastatyti man tokius pat. 

— O kaip tarnai? 

— Nepaprastai uolūs. 

Menelajui pageidaujant buvo atgabenta vonia iš granito, į 
kurią pripildavo karšto vandens. Menelajas mirkdavo joje va- 
landų valandas. Jo rūmų prievaizdas egiptietis laikė šią proce- 
dūrą nehigieniška; be to, jam atrodė, kad tokios maudynės 
paverčia vyrą lepiu, suglebusiu dykūnu. Kaip ir visi jo tėvynai- 
niai, jis pats prausdavosi po dušu. Tačiau jis pakluso Šenaro 
duotiems nurodymams. Kiekvieną dieną masažuotoja įtrinda- 
vo randuotą didvyrio kūną aliejumi. 

— Tos jūsų masažuotojos nelabai paklusnios! Mano namuo- 
se vergės taip nesibrangina. Po vonios jos mane patenkina kaip 
tik man patinka. 

— Egipte nėra vergų, - paaiškino Šenaras. - Jus aptarnauja 
darbuotojos, kurios gauna už tai atlyginimą. 

— Nėra vergų? Štai ko trūksta jūsų didžiai šaliai! 

— Mums reikėtų tokių tvirtų, užgrūdintų vyrų kaip jūs. 

Menelajas nustūmė šalin alebastro lėkštėje atneštą putpelę 
su medumi: Šenaro žodžiai sugadino jam apetitą. 

— Ką jūs norite tuo pasakyti? 

— Egiptas — turtinga ir galinga šalis, tai tiesa, bet ją būtų 
galima valdyti įžvalgiau. 

— Juk jūs — vyresnysis Faraono sūnus! 

— Argi dėl šios giminystės aš turiu nieko nematyti ir negir- 
dėti? 

— Setis kelia baimę. Net Agamemnonas neturėjo tokio au- 
toriteto. Jeigu jūs ketinate surengti prieš jį sąmokslą, atsisaky- 
kite to sumanymo, nes neišvengiamai pralaimėsite. Šio valdo- 
vo sieloje glūdi kažkokia antgamtinė jėga. Aš ne bailys, bet jo 
žvilgsnis mane baugina. 

— Kas kalba apie sąmokslą prieš Setį? Visa liaudis jį garbi- 
na. Bet Faraonas - taip pat žmogus, ir sklando gandai, kad jo 
sveikata silpsta. 

— Jei aš teisingai supratau jūsų papročius, faraonui mirus, į 
sostą įžengs karalystės valdytojas, tad karas dėl karūnos pa- 
veldėjimo tikrai nekils. 

— Ramzio viešpatavimas sužlugdytų Egiptą; mano brolis ne- 
sugeba valdyti. 

— Stodamas prieš jį, jūs stojate prieš tėvo valią. 

— Ramzis jį apgavo. Jeigu jūs tapsite mano sąjungininku, tai 
ateitis jums nusišypsos. 

— Ateitis? Ateityje aš trokštu vienintelio dalyko: kaip gali- 
ma greičiau grįžti namo! Net jei Egiptas mane apgyvendino ir 
maitina geriau nei aš tikėjausi, čia aš esu tik svečias, neturįs 
jokios įtakos. Pamirškite savo beprotiškas svajones. 


Nefertarė aprodė Elenai Mer-Uro haremą. Šviesiaplaukė 
baltarankė gražuolė gėrėjosi faraonų žemės puikybėmis. Iš- 

kankinta, pavargusi jos siela atsigaudavo vaikštinėjant sodais 
ar klausantis muzikos. Malonus, ramus gyvenimas, kuriuo Ele- 
na jau kelios savaitės džiaugėsi karalienės Tujos rūpesčio dė- 
ka, veikė ją geriau nei vaistai. Bet neseniai išgirsta naujiena 
privertė Eleną sunerimti: du graikų laivai jau buvo sutaisyti. 
Išvykimo diena artėjo. 

Atsisėdusi prie tvenkinio, pilno žydinčių žydrų lotosų, ji ne- 
pajėgė sulaikyti ašarų. 

— Atleiskite man, Nefertare. 

— Argi jūsų krašte jūs nebūsite gerbiama, kaip dera gerbti 
karalienę? 

— Menelajas išlaikys išorinį padorumą ir įrodys, kad jisai — 
karys, nušlavęs nuo žemės paviršiaus miestą ir išžudęs jo gy- 
ventojus tam, kad sugrąžintų į savo namus žmoną ir nuplautų 
gėdą. Bet mano gyvenimas ten bus tikras pragaras. Kur kas 
lengviau būtų mirti. 

Nefertarė nepuolė jos guosti: suprato, kad žodžiai čia ne- 
padės. Ji ėmė mokyti Eleną audimo meno paslapčių. Karštai 
susidomėjusi, ši per dienų dienas išbūdavo audyklose klausi- 
nėdama labiausiai prityrusių darbininkių, o paskui ėmė pati 
austi prabangius drabužius. Ji buvo miklių rankų ir pelnė ge- 
riausių audėjų pagarbą. Darbas padėjo jai pamiršti Troją, Me- 
nelają ir neišvengiamą sugrįžimą Sparton ligi pat to vakaro, 
kai karalienės Tujos neštuvai pasirodė haremo vartuose. 

Elena nubėgo į savo kambarį ir verkdama krito ant lovos. 
Didžiosios valdovo sutuoktinės atvykimas reiškė, kad jos lai- 
mingos dienos baigėsi, o tokios laimės ji jau niekad nebepa- 
tirs. Elena pasigailėjo, kad jai trūksta drąsos nusižudyti. 

Įėjusi Nefertarė švelniai paprašė ją eiti kartu. 

— Karalienė nori jus matyti. 

— Aš niekur iš čia neisiu. 

— Tuja nemėgsta laukti. 

Elena pakluso: ji ir vėl nebuvo savo gyvenimo šeimininkė. 

Egipto meistrų sumanumas ir įgūdžiai nustebino Menelają. 
Gandai, anot kurių Faraono laivai galėjo plaukioti ištisus mė- 
nesius, pasirodė esą teisingi, kadangi Memfio laivų statykla 
nepaprastai greit sutaisė ir sutvirtino graikų laivus. Lakonijos 
karalius pamatė milžiniškas plokščiadugnes baržas, kuriomis 
buvo galima plukdyti didžiulius obeliskus; jis išvydo greitus 
burlaivius ir karo laivus, su kuriais jam nesinorėtų susidurti. 
Karinės Egipto pajėgos nebuvo prasimanymas. 

Jis nuvijo tas niūrias mintis džiaugdamasis, kad pagaliau gali 
ruoštis sugrįžimui. Tasai sustojimas Egipte leido jam atgauti 
įprastą energiją; jo kariai buvo gerai gydomi ir maitinami, 0 
laivų įgulos pasirengusios išplaukti. 

Menelajas karišku žingsniu nudrožė į didžiosios valdovo su- 
tuoktinės rūmus, kur gyveno Elena, grįžusi iš Mer-Uro hare- 
mo. Jį pasitiko Nefertarė ir palydėjo pas žmoną. 

Išvydęs Eleną, apsirengusią egiptietiškai, t. y. linine sukne- 
le su petnešėlėmis, jis pamanė, kad ji atrodo beveik nepado- 
riai. Laimė, joks kitas Paris nesugalvos jos pagrobti! Faraonų 
moralė draudė tokius dalykus, juoba kad Egipto moterys pa- 
sirodė esančios kur kas savarankiškesnės nei graikės. Egiptie- 
tės nesėdėjo uždarytos ginekėjose, jos visur vaikščiojo laisvai, 
neslėpdamos veido po šydu ar skraiste, duodavo atkirtį vyrams 
ir užimdavo aukštus postus; žinoma, visa tai buvo apgailėtini 
trūkumai, kurių Menelajas nė nemanė mėgdžioti ir skiepyti 
Graikijoje. 

Vyrui artinantis, Elena net neatsistojo ir susikaupusi tebe- 
dirbo prie audimo staklių. 

— Čia aš, Elena. 

— Žinau. 

— Argi tu neprivalai su manim pasisveikinti? 

— O kodėl aš turėčiau tai daryti? 

— Betgi... juk aš - tavo vyras ir valdovas! 

— Vienintelis valdovas čia yra Faraonas. 

— Mes išvykstame į Lakoniją. 

— Aš dar toli gražu nebaigiau savo darbo. 

— Stokis, eime. 

— "Tu išvyksi vienas, Menelajau. 

Karalius puolė prie žmonos ir pabandė sugriebti ją už riešo, 
bet blykstelėjęs jos rankoje durklas privertė jį atsitraukti. 

— Nedrįsk manęs liesti, arba aš šauksiuos pagalbos. Egipte 
už prievartavimą baudžiama mirtimi. 

— Bet... tu - mano Žmona, tu priklausai man! 

— Karalienė Tuja patikėjo man vadovauti audyklai. Tai dide- 
lė garbė, ir aš noriu būti jos verta. Aš gaminsiu sukneles dvaro 
damoms, o kai šis darbas man atsibos, mes išvyksime. O jeigu 
tu pernelyg nekantrauji iškeliauti, tai eik, aš tavęs nelaikau. 


Menelajas sulaužė du kalavijus ir tris ietis į girnapusę, kuria 
naudojosi jo sodybos kepėjas. Jo įsiūtis mirtinai išgąsdino vi- 
sus tarnus. Tvarkos sergėtojai būtų sulaikę pamišėlį, jei nebū- 
tų įsikišęs Šenaras. Vyresnysis Faraono sūnus laikėsi atokiai, 
kol graikų didvyrio įniršis aprimo. Kai Menelajo ranka paga- 
liau pavargo, Šenaras jam atnešė taurę stipraus alaus. 

Lakonijos karalius godžiai ją ištuštino ir atsisėdo ant girna- 
pusės. 

— Ta kekšė... Kokį dar pokštą ji man čia iškrėtė?! 

— Aš suprantu jūsų pyktį, bet jis beprasmiškas. Elena laisva 
pasirinkti savo kelią. 

— Laisva, laisva! Civilizacija, suteikianti moterims tiek lais- 
vės, verta išnykti! 

— Ar jūs liksite Memfyje? 

— O ar aš galiu rinktis? Grįžęs Sparton be Elenos, aš užsi- 
trauksiu pajuoką. Pavaldiniai iš manęs tyčiosis, o kuris nors iš 
mano ištikimųjų sargybinių papjaus mane miegantį. Ta mote- 
ris man reikalinga! 

— Užduotis, kurią jai patikėjo Tuja, - ne prasimanymas. Kara- 
lienė iš tiesų labai vertina jūsų žmoną. 

Menelajas smogė kumščiu į girnapusę. 

— Tebūnie ji prakeikta, toji Elena! 

— Verkšlenimas — ne išeitis. Dabar mudviejų interesai su- 
tampa. 

Graikas pastatė ausis. 

— Jei aš tapsiu Faraonu, atiduosiu Eleną į jūsų rankas. 

— Ką aš turiu daryti? 

— Kartu su manimi ruoštis nušalinti Ramzį. 

— Setis gali išgyventi dar šimtą metų! 

— Devyni viešpatavimo metai išsekino mano tėvą. Jis eikvo- 
ja jėgas, negailėdamas savęs Egipto vardan. O aš jums karto- 
ju, kad mums reikia laiko. Kai bus paskelbta, kad sostas lais- 
vas, turime suspėti smogti stipriai ir greitai, kol truks gedulas. 
Tokios strategijos paskubomis neparengsi. 

Menalajas net susigūžė nusiminęs: 

— Kiekgi laiko teks laukti... 

— Patikėkite, laimė mums nusišypsos. Bet dar teks atlikti 


daugybę keblių darbų. 


Remdamasis į Ramzio ranką, Homeras apžiūrinėjo savo 
naująsias valdas: už trijų šimtų metrų nuo karalystės valdyto- 
jui skirto rūmų sparno vidury sodo stovintį dviejų šimtų kvad- 
ratinių metrų gyvenamojo ploto namą. Poetą turėjo aptarnauti 
virėjas, kambarinė ir sodininkas. Homeras pirmiausia parei- 
kalavo gausiai aprūpinti jį atsargomis: ąsočiais su alyvų alieju- 
mi, anyžiumi ir koriandru. Prieskoniais jis pagardindavo vyną, 
kad šis būtų kvapesnis ir svaigesnis. 

Kadangi Homeras prastai matė, jis pasilenkdavo prie kiek- 
vieno medžio, prie kiekvienos gėlės. Atrodė, kad jų įvairovė 
jo netenkina. Ramzis jau ėmė nuogąstauti, kad jis palaikys tą 
gražų, neseniai pastatytą būstą nevertu tokio žymaus gyvento- 
jo. Staiga Homeras nušvito: 

— Citrinmedis! Na, pagaliau! Jeigu jo nėra, tai niekaip nesu- 


CHRISTIAN JACO B RAMZIS. ŠVIESOS SŪNUS 319 


kursi puikių eilių. Jis - gamtos stebuklas. Duokit man greičiau 
ką nors atsisėsti. 

Ramzis atnešė trikoję taburetę, Homerui ji visai tiko. 

— Liepkit man atnešti sausų šalavijo lapų. 

— Vaistams? 

— Vėliau pats pamatysite. Ką jūs žinote apie Trojos karą? 

— Kadjis buvo ilgas ir pragaištingas. 

— Kokia nepoetiška santrauka! Aš sukursiu ilgą poemą, kur 
bus kalbama apie Achilo ir Hektoro žygius, ir pavadinsiu ją 
Iliada. Mano giesmės išliks per amžius Žmonių atmintyje. 

Ramzis pamanė, kad Homeras šiek tiek tuščiagarbis, bet 
jam patiko poeto įkarštis. 

Iš namo išėjo margas katinas ir sustojo per porą žingsnių 
nuo Homero. Truputį padvejojęs, jis užšoko poetui ant kelių 
ir ėmė murkti. 

— Katinas, citrinmedis ir kvapus vynas! Aš nesuklydau rink- 
damasis vietą. Iliada bus šedevras. 


Šenaras buvo patenkintas Menelaju; graikų didvyris, susi- 
taikęs su eiliniu likimo smūgiu, priėmė Šenaro žaidimo tai- 
sykles. Norėdamas pelnyti Faraono ir žynių luomo malonę, jis 
padovanojo Gurnos šventyklai, skirtai Faraono ka, graikiškų 
amforų, kurių apatinė dalis buvo papuošta geltonomis juosto- 
mis ir lotoso Žiedų ornamentu. Tie puikūs daiktai pateko į šven- 
tyklos lobyną. 

Graikų jūreiviai ir kariai, žinodami, kad Egipte jie užtruks il- 
gai, O gal ir praleis čia visą likusį gyvenimą, įsikūrė Memfio prie- 
miestyje ir ėmė prekiauti: mainė tepalus, kvepalus ir juvelyrinius 
dirbinius į maisto produktus. Valdžia leido jiems atidaryti krau- 
tuvėles ir dirbtuvėles, kur jie galėjo rodyti savo apsukrumą. 

Karininkai ir rinktiniai kariai papildė Egipto armijos gre- 
tas. Juos buvo ketinama įtraukti į visuomenei naudingus dar- 
bus: kanalų priežiūrą ar užtvankų remontą. Dauguma tų vyrų 

ves, turės vaikų, statydinsis namus, taip įsiliedami į Egipto vi- 
suomenę. Jų buvimas nekėlė nerimo nei Sečiui, nei Ramziui, 
o iš tikrųjų Egipte atsirado naujas „Trojos arklys“, kur kas ra- 
finuotesnis už pirmąjį. 

Menelajas vėl susitiko su Elena, šįkart karalienės Tujos aki- 
vaizdoje, ir elgėsi kaip vyras, privaląs gerbti savo žmoną. Jis 
pažadėjo nuo šiol palikti jai pačiai spręsti, kada ir kur jiems 
susitikti, 0 jis nieku gyvu jai neįkyrėsiąs. Nors Elena nepatikė- 
jo jo nuoširdumu, ji pripažino, kad Menelajas, tasai plėšrū- 
nas, įkliuvęs į spąstus, nustojo priešintis. 

Spartos karalius žengė dar vieną, kur kas subtilesnį žingsnį: 
jis pabandė sumažinti Ramzio priešiškumą. Jų susitikimas, ku- 
rio metu nei vienas, nei kitas neleido sau nė per plauką prasi- 
lenkti su priimtomis tokio bendravimo taisyklėmis, turėjo ofi- 
cialų pobūdį. Žymusis svečias sakėsi pasiruošęs paklusti dva- 
ro reikalavimams ir pasistengsiąs palaikyti kuo geriausius san- 
tykius su karalystės valdytoju. Nors Ramzis laikėsi labai šaltai, 
atviro susidūrimo pavyko išvengti, tad Šenaras ir jo draugužis 
graikas galėjo visiškai ramiai ir niekieno netrukdomi toliau 
regzti savo voratinklį. 


Ašos veidas kaip visuomet buvo išpuoselėtas, ūsiukai tobu- 
lai pakirpti, nagai rūpestingai prižiūrėti, o įdėmus žvilgsnis liu- 
dijo, kad jaunam diplomatui netrūksta išminties nei įžvalgu- 
mo. Aša mėgavosi jam atneštu puikiu alumi sėdėdamas Šena- 
ro laivo kajutėje. Juodu buvo sutarę, kad šie susitikimai turi 
likti paslaptyje. 

Vyresnysis karaliaus sūnus papasakojo apie Menelajo ir Ele- 
nos atvykimą, bet neatskleidė savo planų, nes nepasitikėjo di- 
plomatu. 

— Kaip klostosi padėtis Azijoje? 

— Ji darosi vis sudėtingesnė. Smulkios kunigaikštystės ap- 
imtos nesantaikos; kiekvienas karaliukas svajoja jas suvienyti, 

bet tik su sąlyga, kad ne kas kitas, o jis valdys suvienytą terito- 
riją. Šis susiskaldymas mums patogus, bet jis ilgai netruks. Prie- 
šingai nei mano kolegos, aš esu įsitikinęs, kad hetitai sugebės 
paveikti nepatenkintuosius bei garbėtroškas ir suvienyti juos 
po savo vėliava. Kai tai įvyks, Egiptas atsidurs dideliame pa- 
vojuje. 

— Kiek tai gali užtrukti? 

— Keletą metų. Prireiks įvairiausių derybų ir įkalbinėjimų. 

— Ar visa tai bus pranešta Faraonui'? 

— Taip, bet iš tų pranešimų jis negalės susidaryti teisingos 
nuomonės apie padėtį. Mūsų ambasadoriai - žmonės iš praei- 
ties, jie nesugeba įžvelgti ateities. 

— Ar jūsų padėtis jau leidžia sužinoti svarbiausius dalykus? 

— Dar ne, bet aš užmezgiau tvirtus draugiškus ryšius su slap- 
tais valdovų patarėjais. Mes susitinkame neoficialiomis pro- 
gomis, ir aš gaunu tam tikros konfidencialios informacijos. 

— Aš labai suartėjau, galima sakyti, beveik susidraugavau su 
Meba, užsienio reikalų ministru. Jeigu mūsų bendradarbiavi- 
mas tęsis, aš jus užtarsiu, kad būtumėte greičiau pakeltas į aukš- 
tesnes pareigas. 

— Azijoje jus gerai prisimena, o Ramzio ten niekas nežino. 

— Kai tik ten įvyks kas nors svarbaus, būtinai man praneškite. 

Devintaisiais savo valdymo metais Setis nutarė, kad Ram- 
ziui, nors jam tebuvo aštuoniolika, laikas Žengti lemiamą 
žingsnį. Karalystės valdytojas negalės viešpatauti, kol nebus 
įšvęstas į slaptas Ozirio kulto apeigas. Faraonas būtų labiau 
linkęs palaukti, kol sūnus subręs, bet likimas galėjo ir nesu- 
teikti jam tiek laiko. Todėl, nors šis žingsnis buvo rizikingas 
psichinei jaunuolio pusiausvyrai, Setis nusprendė nusivežti 
Ramzį į Abidą. 

Jis, Setis, dievo Seto, nužudžiusio savo brolį Ozirį, žmogus, 
pastatė pastarajam didžiulę šventyklą, erdviausią iš visų Egip- 
to šventyklų. Per savo vardą prisiimdamas siaubingą griovimo 
jėgą, faraonas vertė ją prisikėlimo jėga. Keliaudamas per am- 
žinybę, žudikas Setas nešė ant nugaros mirties nugalėtojo Ozi- 
rio kūną, kuris buvo šviesa. 

Sekdamas paskui tėvą, Ramzis žengė pro monumentalius 
pirmojo pilono vartus. Du žyniai akmens dubenyje nuplovė 
jam rankas ir kojas. Praėjęs šulinį, jis išvydo vidinės šventyklos 
fasadą. Čia buvo daug statulų, vaizduojančių karalių Ozirio 
pavidalu, ir prieš kiekvieną iš jų stovėjo puokštės gėlių ir pin- 
tinės, pilnos maisto produktų. 

- Štai šviesos buveinė, - pasakė Setis. 

Libano kedro vartai, padengti natūraliu aukso ir sidabro ly- 
diniu, atrodė neįveikiami. 

— Ar nori eiti toliau? 

Ramzis linktelėjo. 

Vartai prasivėrė. 

Baltai vilkįs skustagalvis žynys privertė Ramzį pasilenkti. Vos 

tik žengtelėjęs sidabro grindimis, jis pasijuto persikėlęs į kito- 
kį pasaulį, kur viešpatavo smilkalų kvapas. 

Prieš kiekvieną iš septynių koplyčių Setis buvo pastatęs dei- 
vės Maat statulėlę: ji viena simbolizavo visas atnašautas au- 
kas. Paskui jis nusivedė sūnų į protėvių koridorių. Jo sienose 
buvo išgraviruoti visų Egiptą valdžiusių faraonų vardai, pra- 
dedant Dviejų Žemių - Aukštutinio ir Žemutinio Egipto — 
suvienytoju Menu. 

— Jie mirę, - tarė Setis, bet jų ka tebegyvuoja. Jis duos peno 
tavo minčiai ir vadovaus tavo veiklai. Kol egzistuos dangus, 
egzistuos ir ši šventykla. Čia tu bendrausi su dievais ir pažinsi 
jų paslaptis. Rūpinkis jų buveine, palaikyk jų kuriamą šviesą. 

Tėvas ir sūnus perskaitė hieroglifų stulpelius. Juose farao- 
nui buvo įsakoma sudarinėti šventyklų planus ir uoliai sergėti 
bei vykdyti faraono pareigas, atsiradusias nuo neatmenamų 
laikų. Aprūpindamas aukomis dievų altorius, jis teikė dievams 
laimę, 0 jų laimė nušvietė žemę. 

— Tavo protėvių vardas amžiams įrašytas žvaigždėtame dan- 
guje, - porino Setis. - Jų metraščiai apima milijonus metų. 
Valdyk vadovaudamasis Įstatymu, įsidėk jį širdin, nes jis dar- 
niai susieja visas gyvybės formas. 

Ramzis buvo sukrėstas, išvydęs tarp sienas puošiančių ba- 
reljefų vieną sceną: ji vaizdavo paauglį, Faraonui padedant su- 
gavusį laukinį bulių! Skulptoriai įamžino tą akimirką, kai jo 
gyvenimas staigiai pasikeitė, - akimirką, kurią išgyveno kiek- 
vienas būsimasis faraonas, dar nesuvokdamas, kad didingas 
likimas jau įtraukė jį į savo sūkurį. 

Setis ir Ramzis išėjo iš šventyklos ir pasuko apsodintos me- 
džiais kalvos link. 

— Čia Ozirio kapas. Mažai kas jį matė. 

Jie nulipo laiptais prie požeminio įėjimo ir nuėjo kokių šimto 
metrų ilgio skliautuotu koridoriumi. Jo sienose mirgėjo įra- 
šai, atskleidžiantys pavadinimus vartų, vedančių į aną pasaulį. 

Stačiu kampu pasukęs į kairę, koridorius atvedė juos prie ne- 
paprasto statinio: dešimties masyvių kolonų, stovinčių vandens 
apsuptoje saloje ir palaikančių šventyklos stogą. 

— Kasmet, kai švenčiamos jo misterijos, Oziris prisikelia šia- 
me milžiniškame sarkofage, kuris visai toks pat, kaip pirmoji 
salelė, išnirusi iš energijos vandenyno, kai Vienas tapo Dviem 
ir pagimdė tūkstančius formų, nepaliovęs būti Vienu. Iš šio 
nematomo vandenyno kilo Nilas, jo potvyniai, rasa, lietus, šal- 
tinių vandenys. Juo plaukia Saulės luotas, jis juosia mūsų pa- 
saulį, jis yra apsupęs visas visatas. Tepanyra ten tavo siela, te- 
gu ji kerta regimojo pasaulio ribas ir semiasi jėgų iš neturin- 
čiojo nei pradžios, nei pabaigos. 


Kitą naktį Ramzis buvo įšvęstas į Ozirio misterijas. 

Jis atsigėrė gaivaus vandens iš neregimo vandenyno ir su- 
valgė saujelę kviečių, išdygusių iš prisikėlusio Ozirio kūno. Pas- 
kui jį apvilko plono lino drabužiais, ir jis įsiliejo į dievo garbin- 
tojų procesiją, kuriai vadovavo žynys su šakalo kauke. Seto 
pakalikai pastojo jiems kelią, pasiryžę juos išžudyti ir sunai- 
kinti Ozirį. Skambant nerimastingai muzikai, prasidėjo ritua- 
linis mūšis. Ramzis, atlikęs Ozirio sūnaus ir įpėdinio Horo vaid- 
menį, suteikė šviesos sūnums galimybę įveikti tamsos vaikus. 
Deja, mūšio metu jo tėvas Žuvo. 

Tikintieji nedelsdami nunešė jį ant šventosios kalvos ir pra- 
dėjo gedulingas apeigas, kuriose dalyvavo žynės ir karalienė 
Tūuja, įkūnijusi didžiąją burtininkę Izidę. Galingais užkeikimais 
ji surinko atskiras Ozirio kūno dalis ir prikėlė mirusį dievą. 

Ramzis visiems laikams išsaugojo širdyje kiekvieną žodį, nu- 
skambėjusį tos už laiko ribų atsidūrusios nakties metu. Apei- 
gas atliko ne jo motina, o deivė. Įšventinimas atvėrė Ramzio 
sielai giliausias prisikėlimo paslaptis. Ne kartą jam atrodė, jog 
jis siūbuoja ant ribos, skiriančios du pasaulius, ir visai nedaug 
trūksta, kad prarastų ryšį su Žmonių pasauliu ištirpdamas ana- 


CHRISTIAN JACO Iš RAMZIS. ŠVIESOS SŪNUS 325 


pus. Bet jis nugalėjo šioje keistoje kovoje, ir jo siela liko susi- 
jusi su jo kūnu. 


Ramzis viešėjo Abide keletą savaičių. Jis medituodavo prie 
šventojo ežero, kurį supo didžiuliai medžiai. Čia misterijų metu 
plaukiojo Ozirio valtis, kurią sukūrė ne žmogaus rankos, 0 švie- 
sa. Karalystės valdytojas daug valandų praleido prie „didžiojo 
dievo laiptų“. Šalia jų buvo išrikiuotos stelos, bylojančios apie 
mirusiuosius, kurių sielą Ozirio teismas paskelbė esant dorą 
ir teisingą. Įgavusi paukščio su žmogaus galva pavidalą, ji at- 
vykdavo į Abidą kaip piligrimė, galinti pasinaudoti žynių kas- 
dien atnašaujamomis aukomis. 

Ramziui buvo leista įeiti į šventyklos lobyną, kur buvo sau- 
gomas auksas, sidabras, karališkieji lino audiniai, statulos, smil- 
kalai, vynas, medus, mira, tepalai ir vazos. Jis domėjosi sandė- 
liais, į kuriuos iš Abido valdų buvo suvežami maisto produk- 
tai. Prieš paskirstydamas juos gyventojams, karalystės valdy- 
tojas atlikdavo jų pašventinimo apeigas. Jaučiai, riebios kar- 
vės, veršiukai, ožkos ir naminiai paukščiai taip pat būdavo pa- 
laiminami. Kai kuriuos gyvulius laikydavo šventyklos tvartuo- 
se, o dauguma grįždavo į aplinkinius kaimus. 

Pagal ketvirtaisiais Sečio valdymo metais paskelbtą įsaką, 
kiekvienas šventyklai dirbantis žmogus turėjo Žinoti savo pa- 
reigas ir niekada jų nevengti. Todėl kiekvienas dirbantysis Abi- 
do valdose buvo apsaugotas nuo valdžios piktnaudžiavimų, pri- 
verstinių darbų ir rekvizicijos. Viziriui, teisėjams, ministrams, 
miestų ir kaimų seniūnams bei kitiems pareigūnams buvo įsa- 
kyta laikytis šio įsako ir prižiūrėti, kad jis būtų vykdomas. Vi- 
sas Abido turtas - laivai, asilai, žemės sklypai ir kita — buvo 
neliečiama. Tad valstiečiai, žemdirbiai, vynuogių augintojai ir 
sodininkai gyveno ramūs, globojami ir Faraono, ir Ozirio. Kad 
neliktų nežinančiųjų to įsako, Setis liepė iškalti jo tekstą net 
vidury Nubijos, Naurėje, kur dviejų metrų aštuoniasdešimties 

centimetrų pločio akmens plokštėje įrėžtas įrašas krito į akis 
kiekvienam praeiviui. Išdrįsęs pasisavinti šventyklai priklau- 
sančios žemės gabalą ar prieš jo norą pasiimti vieną iš šven- 
tyklai dirbančių Žmonių būtų baudžiamas dviem šimtais laz- 
dos smūgių. Be to, jam nupjautų nosį arba ausis. 

Dalyvaudamas kasdieniniame šventyklos gyvenime, Ramzis 
pamatė, kad tai, kas šventa, ir tai, kas materialu, buvo susiję, 
nors aiškiai skyrėsi. Kai Faraonas slaptingiausioje šventyklos da- 
lyje bendraudavo su dievybe, materialus pasaulis jam neegzis- 
tavo, bet juk šventyklai pastatyti ir priversti jos akmenis prabilti 
reikėjo architektų ir skulptorių talento. O valstiečių triūso dėka 
karalius galėjo aukoti dievams skaniausius valgius. 

Šventykla nepropagavo jokios absoliučios tiesos; jokia dog- 
ma nekaustė minties. Šventykla buvo dvasinės energijos įsikū- 
nijimo vieta, akmens laivas, kuris tik atrodė nejudąs. Ji apva- 
lydavo sielą, padarydavo ją kilnesnę ir susiedavo su religijos 
šventenybėmis. Ji buvo Egipto visuomenės širdis. Šventykla 
egzistavo dievus ir Faraoną siejančios meilės dėka ir perteik- 
davo tą meilę žmonėms, kurie be jos nepajėgtų gyventi. 

Ramzis vis grįždavo į protėvių koridorių ir skaitė vardus fa- 
raonų, kurie sukūrė valstybę, paklusdami Maat įstatymui. Prie 
šventyklos buvo pirmųjų dinastijų valdovų kapavietės. Čia il- 
sėjosi ne jų mumijos, kurių vieta buvo amžinose Sakaros bu- 
veinėse, 0 neregimas ir nemarus kūnas, be kurio Faraonas iš- 
vis negalėtų egzistuoti. 

Staiga Ramziui pasirodė, kad jis nepajėgs atlikti savo užduo- 
ties. Juk jis buvo tik aštuoniolikmetis jaunuolis! Taip, jis mylėjo 
gyvenimą, ir jo sieloje liepsnojo galinga ugnis, bet ar jis sugebės 
būti šių milžinų įpėdinis?! Iš kur jam paimti tiek akiplėšiškumo 
ir garbės troškimo, kad išdrįstų atsisėsti į Sečio sostą? 

Jis buvo nugrimzdęs į savo svajas, o Abidas grąžino jį tikro- 
vėn. Štai kodėl tėvas atsivežė jį čia. Kas būtų atskleidęs Ram- 
Zziui jo menkumą geriau nei ši šventykla? 

Karalystės valdytojas išėjo iš šventyklos ir nužingsniavo upės 
link. Atėjo laikas grįžti į Memfį, vesti gražiąją Izetę, suruošti 
šventę draugams ir pranešti tėvui, kad jis atsisako karalystės 
valdytojo pareigų. Juk jo vyresnysis brolis taip trokšta valdžios, 
tad kodėl gi Ramzis turėtų jam trukdyti? 

Paskendęs mintyse, karalaitis pasiklydo laukuose ir nejučia 
priėjo žemą Nilo pakrantę. Praskleidęs trukdančius jam eiti 
meldus, Ramzis išvydo jį. 

Jo kojos buvo storos kaip stulpai, kailis juosvai rudas, ausys 
ilgos ir nusvirusios, barzda šiurkšti, O arti vienas kito išaugę 
ragai panašūs į šalmą, kurį vainikavo aštrūs smaigaliai. Lauki- 
nis bulius Žiūrėjo į jaunuolį taip pat įdėmiai, kaip prieš ketve- 
rius metus. 

Ramzis nesitraukė. 

"Tegu jo likimą nulems bulius, gyvulių karalius, gamtos ap- 
dovanotas aukščiausia galia. Jeigu jis puls Ramzį, pervers ra- 
gais ir sutryps, Egipto dvaras neteks vieno karalaičio ir leng- 
vai pakeis jį kitu. O jeigu bulius paliks Ramzį gyvą, tai jo gyve- 
nimas jam nebepriklausys, ir jis parodys esąs vertas tokios do- 
vanos. 


46 


Menelają kviesdavo kaip garbės svečią į daugumą pokylių ir 
švenčių. Elena eidavo kartu, ir egiptiečiai ją pamėgo. Graikai 
įsiliejo į šalies gyvenimą, gerbė krašto įstatymus, ir apie juos 
beveik nieko nebuvo girdėti. 

Ši sėkmė buvo priskirta Šenarui. Dvaras įvertino jo diplo- 
matinius sugebėjimus, o karalystės valdytoją patyliukais kriti- 
kavo už atvirai rodomą priešiškumą Lakonijos karaliui. Ram- 
ziui trūko lankstumo, jis nesilaikė įprastinių elgesio taisyklių: 
argi tai nebuvo įrodymas, kad jis nesugeba valdyti? 

Šenaras tikėjosi laikui bėgant atkariauti prarastas pozicijas: 
ilga brolio viešnagė Abide atrišo jam rankas. Žinoma, kara- 
lystės valdytojo titulas jam nepriklausė, bet argi jis nenusipel- 
nė jo savo stotu ir elgesiu? 

Nors niekas nedrįso užginčyti Sečio sprendimo, kai kurie 
dvariškiai buvo linkę manyti, kad jis suklydo. Ramzis impona- 
vo kur kas labiau nei Šenaras, bet ar orios laikysenos pakaks 
norint valdyti valstybę? 

Apie kokį nors konkretų pasipriešinimą dar nebuvo nė kal- 
bos, tačiau buvo justi prislopintas nepasitenkinimas, kuris, Še- 
naro nuomone, turėjo stiprėti ir reikiamu momentu tapti jam 
vienu iš atramos taškų. Vyresnysis karaliaus sūnus gerai įsidė- 
mėjo gautą pamoką: Ramzis bus pavojingas priešas. Norint jį 
nugalėti, teks pulti vienu metu iš kelių pusių, neleidžiant jam 
atsikvėpti. Tad Šenaras atkakliai ir nuosekliai ėmėsi savo juo- 
do darbo. 

Ką tik buvo įvykdyta pagrindinė jo plano dalis: du graikų 
kariškiai priimti į karališkųjų rūmų sargybos būrį. Jie susibi- 

čiuliaus su kitais samdiniais, jau tarnaujančiais tame būryje, ir 
pamažu sudarys sąmokslininkų grupuotę, kuria bus galima pa- 
sinaudoti lemiamą perversmo dieną. Galbūt vienas iš jų net 
pateks į karalystės valdytojo asmens sargybą! Menelajui pa- 
dedant, Šenaras pasistengs tai pasiekti. 

Atvykus Lakonijos karaliui, ateitis Šenarui sušvito rožinė- 
mis spalvomis. Liko papirkti kurį nors karaliaus gydytoją, nes 
reikėjo gauti patikimų žinių apie valdovo sveikatos būklę. Ži- 
noma, Setis atrodė ne per geriausiai, bet spręsti pasikliaujant 
vien jo išvaizda buvo nevalia: šitaip galima lengvai suklysti. 

Staigi tėvo mirtis Šenarui atrodė nepageidautina, nes jo ko- 
vos planas dar nebuvo parengtas ligi galo. Karštuolis Ramzis 
manė, kad laikas veikia jo naudai, o iš tiesų buvo priešingai: 
jei likimas leis Šenarui supančioti karalystės valdytoją tinklu, 
kurį jis kantriai rezgė diena iš dienos, tai Ramzis jame uždus. 


— Tai puiku, - pripažino Amenis dar kartą perskaitęs ką tik 
užrašytą pirmąją /liados giesmę, kurią jam padiktavo Home- 
ras, sėdėdamas po savo numylėtu citrinmedžiu. 

Pašnekovo balse žilaplaukis poetas pajuto lengvą nepritarimą. 

— Kas tau nepatinka? 

— Jūsų dievai per daug panašūs į žmones. 

— Argi Egipte ne taip? 

— Kartais — taip, bet tai tik pramogai, pasakų sekėjų lūpose. 
Šventyklose mokoma kitaip. 

— O ką apie tai Žinai tu, jaunasai raštininke? 

— Tiesą sakant, nedaug. Bet aš žinau, kad dievybės - tai ku- 
riančios jėgos ir jų energija turi apdairiai naudotis tik įšvęstieji. 

— Betgi aš kuriu epopėją! Tavo dievai būtų prasti persona- 
žai. Koks didvyris pranoktų Achilą ar Patroklą? Kai sužinosi 
apie jų žygdarbius, tai daugiau neskaitysi nieko kita. 

Amenis nutylėjo savo nuomonę; graikų poetai garsėjo per- 
dėtu jausmingumu - toks buvo ir Homeras. Senieji egiptiečių 

rašytojai mieliau kalbėdavo apie išmintį, o ne apie žudynes, 
kad ir kokios didingos jos būtų. Bet juk ne jam, Ameniui, mo- 
kyti svečią, dargi vyresnį amžiumi. 

— Kažkodėl karalystės valdytojas pas mane seniai besilankė, — 
pasiskundė Homeras. 

— Jis svečiuojasi Abide. 

— Ozirio šventykloje? Sako, kad ten vyksta didžiosios miste- 
rijos. 

— Tai tiesa. 

— Kada jis grįš? 

— Nežinau. 

Homeras gūžtelėjo pečiais ir išgėrė taurę svaigaus vyno, kve- 
piančio anyžiumi ir koriandru. 

— Vadinasi, tai amžina tremtis. 

Amenis krūptelėjo: 

— Ką jūs turite omenyje? 

— Kad Faraonas, nusivylęs sūnumi, kuris nesugeba valdyti 
karalystės, padarė jį žyniu, ligi gyvos galvos atskyręs Ramzį 
nuo pasaulio Abido šventykloje. Argi tai ne geriausias būdas 
tokiai religingai tautai kaip tavoji atsikratyti to, kuris trukdo? 


Amenis smarkiai sielojosi. 

Jei Homeras teisus, tai jis, Amenis, nebeišvys Ramzio. Jis 
būtų mielai pasitaręs su draugais, bet Mozė buvo Karnake, 
Aša - Azijoje, o Setau - dykumoje. Vienišas, graužiamas neri- 
mo, jis pabandė atgauti ramybę pasinerdamas į darbą. 

Amenio bendradarbiai sukrovė jo kabineto lentynose įspū- 
dingas krūvas ataskaitų ir pranešimų, bet visi jie buvo neigia- 
mi: net ir išplėstų paieškų metu nebuvo rasta jokio pėdsako, 
kuris būtų leidęs nustatyti prastos kokybės rašalą gaminan- 
čios dirbtuvės savininką. Ničnieko nerasta ir apie laiško, išvi- 
liojusio Faraoną su sūnumi į Asuaną, autorių. 

Jaunąjį raštininką apėmė pyktis. Kodėl tiek pastangų davė 

tik tokį apgailėtiną rezultatą? Kaltininkas tikriausiai paliko 
pėdsakų, bet niekas nesugeba jais pasinaudoti! Amenis atsi- 
sėdo raštininko poza ir ėmė peržiūrinėti bylą iš pat pradžios: 
nuo pirmųjų paieškų sąvartynuose. 

Kai jis vėl paėmė į rankas dokumentą, kuriame buvo raidė 
R - paskutinė Šenaro vardo raidė, Ameniui atėjo į galvą prie- 
laida, kaip veikė tasai ligi šiol sėkmingai paslaptimi besidangs- 
tąs žmogus. O kai Amenis atpažino laiško autoriaus rašyseną, 
toji prielaida virto įsitikinimu. 

Dabar viskas buvo aišku. Bet Ramzis, visiems laikams už- 
darytas šventykloje, taip ir nesužinos teisybės, o kaltininkas 
liks nenubaustas. 

Jaunasis raštininkas pasipiktino tokia neteisybe. Ne, jis ne- 
nuleis rankų: draugai padės jam patraukti niekšą teisman. 


Gražioji Izetė nedavė ramybės Nefertarei reikalaudama, kad 
karalienė tučtuojau ją priimtų. Kadangi Tuja kalbėjosi su vy- 
riausiąja deivės Hatoros Žyne apie pasiruošimą religinei šven- 
tei, jaunai moteriai teko palaukti. Baisiai jaudindamasi, ji be 
paliovos tąsė ir pešiojo savo lininės suknelės ilgos rankovės 
kraštą, kol galų gale jį suplėšė. 

Pagaliau Nefertarė atidarė jai priėmimų salės duris. Gra- 
žioji Izetė sukniubo prie didžiosios valdovo sutuoktinės kojų: 

— Jūsų Didenybe, maldauju - užtarkite! 

— Kokia nelaimė jus ištiko? 

— Ramzis nenori tapti atsiskyrėliu, aš tuo tikra! Kuo gi jis 
nusikalto, kad jį reikėtų taip Žiauriai bausti? 

Tuja pakėlė gražiąją Izetę ir paprašė ją atsisėsti ant kėdės 
su žema atkalte. 

— Jums atrodo, kad gyventi šventykloje taip baisu? 

— Ramziui tik aštuoniolika! Toks likimas patiktų tik seniui. 
Atsidurti uždarytam Abide Ramzio metų jaunuoliui... 

— Kas paskatino jus kreiptis į mane? 

— Amenis, Ramzio asmens sekretorius. 

— Mano sūnus dabar gyvena Abide, bet jis nėra laikomas 
ten per prievartą; būsimasis faraonas turi būti įšvęstas į slap- 
tas Ozirio kulto apeigas ir smulkiai susipažinti su šventyklos 
gyvenimu bei veikla. Kai jo mokslai bus baigti, jis grįš. 

Gražioji Izetė suvokė apsijuokusi, bet drauge jai tarsi ak- 
muo nuo širdies nusirito. 


Kaip ir kasryt, Nefertarė atsikėlė pirmoji, užsimetė ant pe- 
čių skarą ir ėmė mintyse rikiuoti įvairius dienos darbus, susiti- 
kimus, kuriuos buvo numačiusi karalienė, ir kitus būtinus rei- 
kalus. Apie save ji negalvojo: didžiosios valdovo sutuoktinės 
rūmų priežiūra reikalavo daug darbo ir nuolatinio dėmesio. 
Atsidūrusi labai toli nuo apeigoms skirto žynės gyvenimo, ku- 
rio ji siekė ir tikėjosi, Nefertarė greit prisitaikė prie Tujos rei- 
kalavimų, nes nepaprastai žavėjosi karaliene. Tiek pat griežta 
sau, kiek kitiems, labiausiai už viską branginanti Egipto didy- 
bę, besilaikanti tradicinių vertybių, Tuja įkūnijo žemėje deivę 
Maat ir turėjo nuolat priminti, kad būtina visur ir visuomet 
siekti teisingumo. Suvokusi, koks gniuždomai sunkus didžio- 
sios valdovo sutuoktinės vaidmuo, Nefertarė suprato, kad jos 
pačios pareigos neturi apsiriboti vien pasaulietiška veikla. Rū- 
mai, kuriuos ji prižiūrėjo, buvo pavyzdingi, ir menkiausia jos 
klaida būtų neatleistina. 

Virtuvėje buvo tuščia. Matyt, tarnaitės dar snaudė savo kam- 
bariuose. Nefertarė pabeldė į kiekvieno kambarėlio duris, bet 
jai niekas neatsiliepė. Nebesuprasdama, kas čia vyksta, ji žvilg- 
telėjo vidun. 

Ir čia tuščia. 

Kokia musė įkando toms paprastai drausmingoms ir sąži- 
ningoms moterims? Juk išaušo eilinė diena, ne kokių nors šven- 
čių ar atostogų; net susidarius ypatingoms aplinkybėms visa- 
da būdavo pasirūpinama tarnaičių pamaina, kad darbas ir pa- 

slaugos nenutrūktų. Įprastoje vietoje nebuvo nei šviežios duo- 
nos, nei pyragaičių, nei pieno. O karalienei reikia paduoti pus- 
ryčius mažiau nei po ketvirčio valandos! 

Nefertarė suglumo. Rūmus užgriuvo kokia nors katastrofa! 

Ji nubėgo į maltuvę: galbūt pabėgėlės paliko ten kokio nors 
maisto. Bet ten ji rado tik grūdų. Sumalti juos, paruošti tešlą, 
iškepti duoną - visa tai užimtų per daug laiko. Tuja pagrįstai 
gumu ir nedelsdama ją atleis. 

Nefertarė pasijuto pažeminta; be to, jai pasidarė liūdna, kad 
teks skirtis su karaliene: tik dabar mergina suvokė, kaip smar- 
kiai ji prisirišo prie didžiosios valdovo sutuoktinės. Pagalvo- 
jus, kad jai nebeteks tarnauti Tujai, Nefertarei suskaudo širdį. 

— Diena bus puiki, - išpranašavo pažįstamas žemas balsas. 

Nefertarė lėtai atsigręžė. 

— Karalystės valdytojau, jūs — čia... 

Ramzis stovėjo atsišliejęs į sieną ir sukryžiavęs rankas ant 
krūtinės. 

— Gal man nedera čia būti? 

— Ne, aš... 

— Dėl mano motinos pusryčių nesibaiminkite: tarnaitės juos 
nuneš jai įprastu laiku. 

— Bet... Šįryt aš nemačiau nė vienos iš jų! 

— Juk jūsų mėgstama maksima sako: „Tobulas žodis paslėp- 
tas giliau nei žalias akmuo; tačiau jį galima išgirsti iš tarnaičių, 
triūsiančių prie girnų“. 

— Ar tai reiškia, kad jūs kažkur išsiuntėt visus tarnus norė- 
damas atvilioti mane šičia? 

— Aš Žinojau, kad jūs ateisite. 

— Gal pageidaujate, kad jūsų malonumui aš imčiau malti 
grūdus? 

— Ne, Nefertare; aš noriu išgirsti tobulą žodį. 

— Man labai gaila jus nuvilti, bet aš jo nežinau. 

— O aš įsitikinęs priešingai. 

Ji švytėjo grožiu; jos žvilgsnis buvo it dangaus vandenų gelmė. 

— Galbūt mano atvirumas jums nepatiks, bet aš manau, kad 
jūsų pokštas visai netikęs. 

Karalystės valdytojas jau nebeatrodė taip pasitikįs savimi. 

— Ištarkite tą žodį, Nefertare... 

— Visi mano, kad jūs tebeviešite Abide. 

— Aš grįžau tik vakar. 

— Ir pirmiausia papirkote karalienės tarnaites, norėdamas 
sutrukdyti man darbą! 

— Prie Nilo aš susidūriau su laukiniu buliumi. Mes stovėjo- 
me vienas priešais kitą; panorėjęs jis būtų pervėręs mane ra- 
gais. Kol jis į mane žiūrėjo, aš spėjau apsispręsti, ir tie spren- 
dimai labai svarbūs. Kadangi jis manęs neužmušė, aš vėl ta- 
pau savo likimo šeimininku. 

— Labai džiaugiuosi, kad likote gyvas, ir linkiu jums tapti 
valdovu. 

— Kas šitaip galvoja: mano motina ar - jūs pati? 

— Aš nepratusi meluoti. Ar galiu eiti? 

— Tą žodį, brangesnį už žalią akmenį, jūs tikrai žinote, Ne- 
fertare! Ar suteiksite man laimę jį išgirsti? 

Mergina nusilenkė. 

— Aš jūsų nuolanki tarnaitė, Egipto valdytojau. 

— Nefertare! 

Ji atsitiesė ir išdidžiai pažvelgė į Ramzį. Dar niekada ji ne- 
atrodė jam tokia prakilni. 

— Karalienė laukia manęs rytmetinio pokalbio. Vėluoti bū- 
tų labai negražu. 

Ramzis stvėrė ją į glėbį: 

— Ką aš turiu padaryti, kad tu sutiktum už manęs tekėti? 

— Paprašyti mano rankos, - švelniai atsakė ji. 

Setis pradėjo savo vienuoliktuosius valdymo metus nuvykda- 
mas į Gizą atnašauti aukų milžiniškam sfinksui, sergstinčiam 
plokščiakalnį, kuriame buvo pastatytos faraonų Cheopso, Chef- 
reno ir Mikerino piramidės. Sfinksui budint, joks neįšvęstasis 
negalėjo patekti į tą šventą plotą, energijos šaltinį visai šaliai. 

Kaip karalystės valdytojas, Ramzis kartu su tėvu apsilankė 
mažoje šventykloje, pastatytoje priešais didžiulę statulą, vaiz- 
duojančią gulintį liūtą karaliaus galva, įsmeigusį žvilgsnį į dan- 
gų. Skulptoriai sukūrė stelą, kurioje iškalė Setį, užmušusį an- 
tilopę oriksą, dievo Seto gyvūną. Kovodamas su tamsos jėgo- 
mis, kurias įkūnijo šis dykumos gyventojas, Faraonas atliko 
savo pagrindinę pareigą, kurią simbolizavo ši medžioklė: įves- 
ti tvarką. 

Vietovė padarė Ramziui gilų įspūdį. Jos skleidžiama galia per- 
smelkė kiekvieną jo kūno skaidulą. Po jaukumo ir ramaus susi- 
kaupimo, kuriais dvelkė Abidas, Giza ryškiausiai teigė egzis- 
tuojant ka, tą neregimą, bet visur esančią jėgą, kuri gyvūnijos 
pasaulyje įsikūnijimui pasirinko laukinį bulių. Čia viskas buvo 
nepajudinamai pastovu; piramidės buvo nepavaldžios laikui. 

— Aš vėl išvydau jį prie Nilo, - prisipažino Ramzis. - Mudu 
stovėjome vienas prieš kitą, ir jis Žiūrėjo į mane taip pat įdė- 
miai kaip pirmąjį kartą. 

— Tu norėjai atsisakyti karalystės valdytojo pareigų ir kara- 
liaus valdžios, — tarė Setis, - 0 jis sutrukdė tau tai padaryti. 

Tėvas atspėjo jo mintis. Galbūt Setis pasivertė laukiniu bu- 
liumi, kad priverstų sūnų suprasti, jog jis privaląs imtis atsa- 
kingų valdovo pareigų? 

— Aš neperpratau visų Abido paslapčių, bet šis ilgas atsisky- 
rimas nuo pasaulio leido man suvokti, kad pačioje gyvenimo 
širdyje taip pat glūdi paslaptis. 

— Dažnai lankykis ten ir rūpinkis Abido šventykla, nes Ozi- 
rio kulto apeigos yra vienas pagrindinių dalykų, nuo kurių pri- 
klauso šalies pusiausvyra. 

— Aš nusprendžiau žengti dar vieną žingsnį. 

— Tavo motina jam pritaria, aš irgi. 

Jaunuoliui norėjosi pašokti iš džiaugsmo, bet jis nesiryžo 
taip vaikiškai elgtis tokioje iškilmingoje aplinkoje. Ar jis kada 
nors sugebės atspėti žmonių mintis kaip Setis? 


Ramzis dar niekada nematė, kad Amenis taip jaudintųsi. 

— Aš viską Žinau! Aš sužinojau, kas jis! Tai neįtikima, bet 
nelieka nė menkiausios abejonės... Žiūrėk, na, pažiūrėk gi! 

Jaunasis raštininkas, paprastai tiesiog pedantiškai tvarkin- 
gas, dabar buvo apsivertęs papiruso ritinėliais, medinėmis ra- 
šymo lentelėmis ir kalkakmenio nuolaužomis. Prieš padary- 
damas galutinę išvadą, jis nežinia kelintą kartą peržiūrėjo visą 
dokumentaciją, surinktą per keletą mėnesių. 

— Tai tikrai jis, - nesiliovė Amenis, - tai jo rašysena! Man 
pavyko net įrodyti, kad jis susijęs su vadeliotoju: juk jis buvo jį 
pasamdęs! Vadinasi, jis susijęs ir su arklininku! Ar tu gali tai 
suprasti, Ramzi? Vagis ir nusikaltėlis, štai kas jis toks! Kodėl 
jis visa tai padarė? 

Karalystės valdytojas iš pradžių nepajėgė tuo patikėti, bet 
akivaizdūs įrodymai privertė jį pripažinti, kad Amenis, atlikęs 
didžiulį darbą, teisus. Ramziui nebeliko jokių abejonių. 

— Šį klausimą aš užduosiu jam pačiam. 


Vyresnioji Ramzio sesuo Dolantė ir vis storėjąs jos vyras 
Saris maitino retų veislių žuvytes, valiūkaujančias jų sodybos 
tvenkinyje. Dolantė buvo prastai nusiteikusi: ją vargino karš- 

tis; be to, jai niekaip nesisekė parinkti kremo, kuris sumažintų 
jos riebios odos prakaitavimą. Dolantė nusprendė, kad jai rei- 
kės pasirinkti kitą gydytoją ir kitus tepalus. 

Tarnas pranešė, kad atvyko karalystės valdytojas. 

— Pagaliau tu pagerbei mus savo apsilankymu! - sušuko Do- 
lantė bučiuodama brolį. - Ar žinai, kad dvare buvo manoma, 
jog tave padarė atsiskyrėliu Abide? 

— Dvaras dažnai klysta, bet ne jis valdo šalį. 

Rimtas Ramzio tonas nustebino ir jo seserį, ir Sarį. Kara- 
laitis pasikeitė: dabar su jais kalbėjosi nebe paauglys, o Egipto 
valdytojas. 

— Gal atėjai mums pranešti, kad galų gale suteikei mano 

— Būtų geriau, miela sese, kad tu paliktum mudu su Sariu 
vienus. 

Dolantė įsižeidė: 

— Mano vyras neturi nuo manęs paslapčių. 

— Tu tuo tikra? 

— Žinoma! 

Įprastas Sario linksmumas dingo; buvęs Ramzio auklėtojas 
aiškiai sunerimo. 

— Ar atpažįstate šią rašyseną? 

Ramzis parodė jiems laišką, paskatinusį Setį su sūnumi iš- 
vykti į Asuaną. 

Nei Saris, nei jo žmona nieko neatsakė. 

— Šio laiško parašas padirbtas, bet rašysena visiškai atpažįs- 
tama: ji tavo, Sari. Palyginus laišką su kitais dokumentais, ne- 
lieka jokių abejonių. 

— Tai klastotė, kažkas pamėgdžiojo mano rašyseną... 

— Tavęs nebetenkino mokytojo pareigos, ir tu organizavai 
prekybą prastos kokybės rašalu, kuris buvo parduodamas ga- 
rantuojant aukščiausią kokybę. Pajutęs, kad tau gresia pavo- 
jus, pabandei sunaikinti bet kokį pėdsaką, kuris būtų leidęs 

tave susekti. Nieko negalėjo būti lengviau: juk tu buvai rašti- 
ninkas ir puikiai žinojai, kokiuose archyvuose saugomi tau rei- 
kalingi dokumentai. Tačiau liko labai svarbaus akto kopijos 
fragmentas, kurį mano asmens sekretorius, vos nesumokėjęs 
už tiesos paieškas savo gyvybe, rado viename sąvartyne. Mu- 
du su juo ilgai laikėme kaltininku Šenarą; paskui Amenis su- 
prato, kad padarė klaidą. Iš dirbtuvės savininko vardo buvo 
likusi tik raidė R; tai buvo ne paskutinė R žodyje ŠENAR, o 
viena iš tavo vardo raidžių, Sari. Be to, pas tave daugiau nei 
metus dirbo vadeliotojas, kuris įviliojo mane į spąstus. Mano 
brolis niekuo nekaltas, vienintelis kaltininkas - tu. 

Buvęs Ramzio auklėtojas sukando dantis ir vengė karalys- 
tės valdytojo žvilgsnio. Dolantė neatrodė nei nustebinta, nei 
sukrėsta. 

— Tu neturi jokio esminio įrodymo, - pareiškė Saris. - Teismas 
nepripažins manęs kaltu, remdamasis tokiais menkais įkalčiais. 

— Kodėl tu manęs nekenti? 

— Todėl, kad tu - kliūtis mūsų kelyje! - suriko Ramzio se- 
suo. — Tu - tik jaunas pasipūtęs gaidys, pernelyg pasitikintis 
savo jėgomis, 0 mano vyras - žymus žmogus, išsilavinęs, pro- 
tingas ir lankstus. Jis toks gabus, kad tikrai galėtų valdyti Egip- 
tą, ir turi į tai teisę, nes aš, jo žmona, esu faraono duktė! 

Dolantė sugriebė vyrą už rankos ir stumtelėjo jį į priekį. 

— Garbės troškimas sumaišė jums protą, - tarė Ramzis. — 
Nenorėdamas skaudinti tėvų, aš nepaduosiu prieš jus skundo, 
bet įsakau jums išvykti iš Memfio. Jūs visam laikui apsigyven- 
site kokiame nors provincijos miestelyje. Ir nepamirškite, kad 
už menkiausią prasižengimą jūsų laukia tremtis. 

— Juk aš - tavo sesuo, Ramzi! 

— Kaip tik todėl aš toks atlaidus. 


Nors Amenis buvo patyręs sunkų kūno sužalojimą, jis suti- 
ko neapskųsti kaltininko teismui. Ramziui ši draugiškumo ap- 

raiška buvo tarsi vaistas žaizdai, kurią jo širdyje paliko sesers 
ir buvusio auklėtojo elgesys. Jeigu Amenis būtų pareikalavęs 
teisėto atpildo, Ramzis nebūtų prieštaravęs; bet jaunajam raš- 
tininkui terūpėjo spėti sukviesti į Memfį visus karalystės val- 
dytojo artimuosius jo vedybų su Nefertare proga. 

— Setau grįžo į savo laboratoriją surinkęs didžiulį kiekį nuo- 
dų; Mozė atvyks poryt. Lieka Aša... Jis jau pakeliui į Memfį, 
bet nežinia, kiek užtruks jo kelionė. 

— Mes palauksime, kol jis atvyks. 

— Džiaugiuosi tavo laime... Sako, kad Nefertarė - gražiau- 
sia iš gražiausių. 

— O tau taip neatrodo? 

— Aš galiu spręsti apie papiruso ar jame įrašytų eilių grožį, 
bet apie moters - deja... Nereikalauk iš manęs per daug. 

— Kaip laikosi Homeras? 

— Nekantrauja vėl tave pamatyti. 

— Mes pakviesime ir jį. 

Amenis atrodė dėl kažko nerimaująs. 

— Atsirado dar koks nors rūpestis? 

— Taip: ant tavo galvos... Ligi šiol aš jos neleidau, bet ilgiau 
nebeatlaikysiu. Gražioji Izetė reikalauja susitikimo su tavimi. 


Gražioji Izetė ketino duoti pykčiui valią ir iškoneveikti myli- 
mąjį negailėdama priekaištų nei aštrių žodžių. Bet Ramziui at- 
ėjus ji vėl pasijuto jo pavergta. Ramzis pasikeitė - labai pasikei- 
tė. Dabar jis buvo ne vien aistringas jaunuolis, kurį ji mylėjo, 
bet ir tikras Egipto valdytojas, kurio reikšmė nuolat augo. 

Izetei pasirodė, kad priešais ją stovi žmogus, kurio ji visai 
nepažįsta ir kuriam nebeturi jokios įtakos. Visas jos pyktis iš- 
garavo užleidęs vietą pagarbiai baimei. 

— Tavo apsilankymas... Tavo apsilankymas - man didelė 
garbė. 

— Motina papasakojo man apie judviejų pokalbį. 


0 
+ 
o 
ž 
S 


104441 


340) 


— Aš tikrai nerimavau ir taip laukiau tavęs sugrįžtant! 

— O dabar nusivylei? 

— Aš sužinojau, kad... 

— Rytoj aš vedu Nefertarę. 

— Ji labai graži... O aš nėščia. 

Ramzis švelniai paėmė ją už rankos. 

— Nejaugi tu manei, kad aš tave paliksiu? Tai bus mūsų kū- 
Nefertarę didžiąja valdovo sutuoktine. Bet jeigu tu norėsi, O ji 
sutiks, tai gyvensi rūmuose. 

Izetė prigludo prie jo. 

— Tu mane myli, Ramzi? 

— Abidas ir laukinis bulius parodė tikrąją mano prigimtį. Be 
abejo, Izete, aš - ne toks kaip kiti. Tėvas uždėjo man ant pečių 
naštą, kuri galbūt mane sugniuždys, bet aš noriu išbandyti lai- 
mę. Tu —- aistra ir geismas, jaunystės šėlsmas, o Nefertarė — 
karalienė. | 

— Aš pasensiu, ir tu mane pamirši. 

— Aš - giminės vadas, o giminės vadas niekada nepamiršta 
saviškių. Ar nori į ją įsilieti? 

Izetė atkišo jam lūpas bučiniui. 


Vedybos buvo privatus dalykas. Jų nelydėjo jokios religinės 
apeigos. Nefertarė pageidavo suruošti paprastą šventę gam- 
toje, palmių giraitėje, tarp kviečių ir žydinčių pupų laukų, ša- 
lia kanalo, prie kurio ateidavo atsigerti naminių gyvulių kai- 
menės, ištrypusios jo dumblinus krantus. 

Nefertarė buvo pasipuošusi taip pat kaip karalienė Tuja: 
trumpa linine suknele, lazurito apyrankėmis ir karneolio vėri- 
niu. Elegantiškiausiai atrodė Aša, kaip tik tą rytą atvykęs iš 
Azijos ir nepaprastai nustebęs, kad atsidūrė tokioje kaimiško- 
je aplinkoje kartu su didžiąja valdovo sutuoktine, Moze, Ame- 
niu, Setau, garsiu graikų poetu, liūtu, į kurio didžiules letenas 

buvo baisu pažvelgti, ir išdykusiu šunimi. Diplomatui būtų la- 
biau patikusi prašmatni šventė faraono rūmuose, bet jis, žino- 
ma, nepareiškė jokių kritinių pastabų ir dalyvavo kaimiškose 
vaišėse, pašaipiai stebimas Setau. 

— Atrodo, tau čia nelabai patogu, - pastebėjo gyvačių kerė- 
tojas. 

— Čia maloni vietelė. 

— Bet žolė sutepė tavo gražų rūbą! Ką padarysi - gyvenimas 
kartais būna sunkus... Ypač jei arti nėra nė vienos gyvatės. 

Nors Homero akys menkai bematė, jis buvo sužavėtas Nefer- 
tarės grožio ir nenoromis pripažino, kad ji gražesnė už Eleną. 

— Tavo dėka aš mėgaujuosi tikra poilsio diena, - pasakė Mozė 
Ramziui. 

— Nejaugi Karnake tu dirbi be atokvėpio? 

— Pradėtos statybos įgavo tokį milžinišką mastą, kad men- 
kiausia paklaida gali viską sugadinti. Aš nuolat tikrinu kiek- 
vieną smulkmeną, kad darbui niekas nekliudytų. 

Setis nedalyvavo sūnaus vestuvėse. Jis pritarė šiai santuo- 
kai, bet valdovas negalėjo leisti sau visą dieną atitrūkti nuo 
karalystės reikalų. Egiptas nesuteikė jam tokios teisės. 

Ta diena buvo paprasta ir laiminga. Grįžęs sostinėn, Ram- 
zis paėmė Nefertarę į glėbį ir perkėlė ją per slenkstį. Pagal 
įstatymą juodu buvo vyras ir žmona. 

Šenaras ėmėsi neregėtai smarkios veiklos: jis lakstė nuo vieno 
didiko pas kitą, žarstė kvietimus, rengė pusryčius, pietus, pri- 
ėmimus ir privačius pokalbius. Atrodė, kad jis labai rimtai Žiūri 
į jam atitekusį protokolo viršininko vaidmenį ir uoliai stengia- 
si gerinti svarbių karalystės asmenų tarpusavio santykius. 

Iš tiesų Šenaras siekė pasinaudoti milžiniška brolio klaida. 
Šenaro nuomone, Ramzis padarė didžiulę kvailystę vesdamas 
prasčiokę, kilusią iš kuklios šeimos, ir ketindamas padaryti ją 
didžiąja valdovo sutuoktine! Žinoma, tokių atvejų jau būta; 
be to, šios srities nereguliavo jokios taisyklės, tačiau vyresny- 
sis Sečio sūnus kaip įmanydamas stengėsi pateikti Ramzio pa- 
sirinkimą kaip iššūkį dvarui bei kilmingiesiems, ir Šenarui tai 
pavyko. Savarankiškas karalystės valdytojo mąstymas galėjo 
netolimoje ateityje sudaryti grėsmę jau pasiektoms aukštakil- 
mių privilegijoms. O kaip elgsis Nefertarė? Apsvaigusi nuo 
valdžios, kuri jai neturėtų priklausyti, ji tikriausiai suburs ap- 
link save artimus Žmones, ir tai bus senų, įtakingų šeimų ne- 
naudai. 

Taigi Šenaras nesiliovė gadinęs Ramzio reputacijos. 


— Kokia tu sumenkus ir susikrimtus! - nustebo Šenaras išvy- 
dęs Dolantę. - Kas nutiko? Gal esi dėl ko nors nelaiminga? 

— Labiau nei tu gali įsivaizduoti. 

— Mieloji sesute... Ar papasakosi man savo vargus? 

— Mudu su vyru veja lauk iš Memfio. 

— Juokauji? 

— Ramzis įsakė mums išvykti iš sostinės. 

— Ramzis! Kokiu pagrindu? 

— Tam prakeiktam Ameniui padedant, jis apkaltino Sarį bai- 
siausiomis piktadarybėmis. Jeigu nepaklusime, jis paduos mus 
į teismą. 

— Ar jis turi įrodymų ? 

Dolantė patempė lūpą. 

— Ne... vieną kitą nereikšmingą įkaltį. Betgi tu žinai, kokie 
yra tie teisėjai! Jie gali palaikyti ne mus, oO jį. 

— Ar tai reiškia, kad judu su vyru tikrai buvote surengę są- 
mokslą prieš Ramzį? 

Faraono duktė aiškiai dvejojo nesiryždama atsakyti. 

— Aš juk ne teisėjas, sesute; pasakyk man tiesą. 

— Na, taip, mes šį tą surezgėme... bet aš to visai nesigėdiju! 
Ramzis sunaikins mus vieną po kito! 

— Nerėk, Dolante. Aš taip pat tuo įsitikinęs. 

Ji išsyk atlyžo ir nusišypsojo broliui: 

— Vadinasi, tu ant manęs nepyksti? 

— Priešingai, man gaila, kad tau nepavyko. 

— Ramzis manė, kad kaltininkas - tu. 

— Jis žino, kad aš perpratau jo kėslus, bet mano, kad man 
nebesinori su juo kovoti. 

— Ar sutinki, kad mudu su Sariu taptume tavo sąjungininkais? 

— Aš ketinau tau tai pasiūlyti. 

— Deja, provincijoje mes nieko negalėsime nuveikti! 

— Dar nežinia. Jūs apsigyvensite mano sodyboje, kuri yra 
netoli Tėbų, ir užmegsite ryšius su pasaulietinės ir religinės 
valdžios atstovais. Daug aukštų pareigūnų priešiškai nusitei- 
kę Ramzio atžvilgiu. Reikia juos įtikinti, kad visiškai įmano- 
ma sutrukdyti jam įžengti į sostą. 

— Tu toks geras ir visada pasiruošęs padėti. 

Šenaro žvilgsnis staiga tapo įtarus. 

— Tasai sąmokslas, kurį jūs rezgėte... Kieno naudai jis buvo 
sumanytas? 

— Mes paprasčiausiai norėjome... nušalinti Ramgzį. 

— Tu norėjai pasodinti sostan savo vyrą remdamasi tuo, kad 
esi Faraono duktė, juk taip? Jei nori būti mano sąjungininkė, 
pamiršk tuos svaičiojimus ir gink tik mano interesus. Valdovu 
tapsiu aš, o kai tai įvyks, ištikimai man tarnavusieji gaus savo 
atpildą. 


Prieš vėl išvykdamas į Aziją, Aša dalyvavo viename iš Šena- 
ro surengtų prašmatnių priėmimų. Svečiai gardžiavosi rinkti- 
niais valgiais, klausėsi nuostabios muzikos, pasakojo vienas ki- 
tam savo paslaptis, kritikavo valstybės valdytoją bei jo jauną 
žmoną ir liaupsino Setį. Niekas nesistebėjo, kad vyresnysis Fa- 
raono sūnus kalbasi su jaunu diplomatu, apie kurį jo viršinin- 
kai tebebuvo kuo geriausios nuomonės. 

- Jūs tikrai gaunate aukštesnes pareigas, - pranešė Šena- 
ras. - Nepraeis nė mėnuo, ir jūs būsite paskirtas Azijos reika- 
lų skyriaus vertėjų viršininku. Jūsų amžiaus jaunuoliui tai — 
didžiulis pasiekimas. 

— Kaip galėčiau įrodyti jums savo dėkingumą? 

— Labai paprastai: nenustokite teikęs man žinių. Ar dalyva- 
vote Ramzio vestuvėse? 

— Taip, kartu su artimiausiais jo draugais. 

— Arjis uždavė jums kokių nors keblių klausimų? 

— Ne, nė vieno. 

— Ar jis klausinėjo jūsų apie Aziją? 

— Ne; jis nedrįsta kištis į reikalus, kurie yra jo tėvo žinioje, ir 
mieliau skiria visą savo laiką bei dėmesį jaunai žmonai. 

— Ar padarėte kokią nors pažangą? 

— Gana ryškią. Keletas smulkių kunigaikštysčių mielai jus 
parems, jei tik pasirodysite esąs dosnus. 

— Kunigaikštukams reikia aukso? 

— O, jiems jis tikrai būtų ne pro šalį. 

— Aukso atsargos yra tik Faraono žinioje. 

— Betgi jums niekas netrukdo žarstyti jiems pasakiškus pa- 
žadus mano lūpomis, tai yra visiškai slaptai. 

— Puiki mintis. 

— Kol jūs neateisite valdžion, gražbyliavimas bus mūsų pa- 
vojingiausias ginklas. Aš juos įtikinsiu, kad jūs - vienintelis 
valdovas, sugebėsiantis patenkinti visų norus. O kai ateis lai- 
kas, jūs pasirinksite savo artimiausius padėjėjus. 


Didžiulei dvaro nuostabai, nei Ramzis, nei Netertarė nepa- 
keitė savo gyvenimo būdo. Karalystės valdytojas ir toliau dir- 
bo likdamas tėvo šešėlyje, o jo žmona tarnavo Tujai. Šenaras 
aiškino, kad šis elgesys, iš pažiūros toks nužemintas ir kuklus, 
rodė ypatingą Ramzio gudrumą: šitaip jam elgiantis nei kara- 
lius, nei karalienė nejtarė, kad šildo užantyje gyvatę. 

Pavieniai Šenaro strategijos elementai ėmė jungtis į darnią 
visumą. Tiesa, jam nepavyko patraukti savo pusėn Mozės, bet 
palanki proga galų gale vis tiek pasitaikys. 

Galbūt jo sąjungininkų gretos pasipildys dar vienu Žmogu- 
mi. Žinoma, prikalbinti jį bus labai nelengva, bet verta bent 
jau pabandyti. 

Kai Mer-Uro hareme buvo pradėta naudotis nauju dideliu 
tvenkiniu, kur merginos galėjo ligi soties maudytis ir džiaugtis 
irklavimo malonumais, Šenaras pasisveikino su gražiąja Ize- 
te, viena iš garbės viešnių, pakviestų į šią šventę. Dabar jau 
buvo aiškiai matyti, kad Izetė laukiasi. 

— Kaip jaučiatės? 

— Puikiai. Aš pagimdysiu sūnų, ir Ramzis juo didžiuosis. 

— Ar susipažinote su Nefertare? 

— Ji tiesiog nuostabi. Mudvi susidraugavome. 

- Jūsų padėtis... 

— Ramzis turės dvi žmonas; aš sutinku nebūti karaliene, kad 
tik jis mane mylėtų. 

— Toks kilnus elgesys negali nejaudinti. Tačiau jis susijęs su 
daugeliu nesmagumų. 

— Jūs negalite suprasti nei Ramzio, nei tų, kurie jį myli. 

— Mano broliui iš tiesų pavydėtinai pasisekė, bet aš abejoju, 
kad jūs būsite laiminga. 

— Padovanoti Ramziui sūnų, kuris taps jo įpėdiniu, - argi 
gali būti didesnė garbė ir laimė? 

— O, kaip greit jūs viską surikiavote! Betgi Ramzis dar ne 
faraonas. 

— Norite pasakyti, kad Setis nevykusiai pasirinko įpėdinį? 

— Žinoma, ne... Bet ateitis pilna netikėtumų. Aš labai ger- 
biu jus, mieloji; jūs tai puikiai žinote. Ramzis pasielgė su ju- 
mis nedovanotinai Žiauriai. Savo grožiu, protu ir kilme jūs bu- 
vote verta tapti didžiąja valdovo sutuoktine. 

— Ši svajonė sudužo, dabar aš labiau linkusi pasikliauti tik- 
rove. 

— O argi aš - svajonė? Aš suteiksiu jums tai, ką iš jūsų atėmė 
Ramzis. 

- Kaip jūs drįstate?! Juk aš nešioju jo kūdikį! 

— Pagalvokite, Izete; gerai pagalvokite. 


Nors Šenaras per tarpininkus apibėrė vieną iš Sečio asmens 
gydytojų viliojančiais pasiūlymais ir visaip bandė prie jo pri- 
sigretinti, jam taip ir nepavyko jo papirkti. Ar tai reiškė, kad 
faraono gydytojai nepaperkami? Ne, tiesiog jie buvo atsargūs 
ir labiau bijojo Sečio nei jo vyresniojo sūnaus. Faraono sveika- 
ta buvo valstybės paslaptis. Ją išdavęs gydytojas būtų griežtai 
nubaustas. 

Kadangi jie pasirodė esą nesukalbami, Šenaras pakeitė tak- 
tiką. Gydytojai nurodinėjo vaistus, 0 jų gamyba buvo patikėta 
kažkurios šventyklos laboratorijai. Beliko sužinoti kurios. 

Paieškoms prireikė didelio miklumo, bet jos baigėsi sėkmin- 
gai: Sečiui skirtos mikstūros ir piliulės buvo ruošiamos deivės 
Sechmetės šventykloje. Bandyti papirkti laboratorijos viršinin- 
ką, pagyvenusį turtingą našlį, buvo per daug rizikinga; užtat 

iš padėjėjų, keturiasdešimtmetis, vedęs gerokai jaunesnę mo- 
terį, skundėsi, kad iš savo menko atlyginimo negali nupirkti 
jai užtektinai suknelių, brangenybių ir kvapiųjų tepalų. 
Laimikis atrodė lengvai pasiekiamas; toks jis ir buvo. 
Sužinojęs, kokie vaistai paskirti jo tėvui, Šenaras suprato, 
kad Setis rimtai serga lėtine liga. Po trejų, daugių daugiausia 
ketverių metų sostas liks laisvas. 


Per derliaus nuėmimo šventę Setis atnašavo vyną laukus ir jų 
derlių globojančiai deivei - kobrai, kurios statula buvo iškalta iš 
bazalto. Valstiečiai apspito karalių, kurio atvykimą jie suvokė 
kaip palaiminimą. Valdovas mėgo susitikinėti su paprastais Žmo- 
nėmis. Jie buvo jam mielesni už daugumą dvariškių. 

Apeigoms pasibaigus, buvo pagerbti gausos deivė, grūdų die- 
vas ir faraonas, nes tik jo dėka šie dievai galėjo atskleisti savo 
jėgą. Ramzis suvokė, koks populiarus jo tėvas; didikai jo bijo- 
170, o liaudis mylėjo. 

Setis su Ramziu atsisėdo prie šulinio palmių giraitėje. Kaž- 
kuri moteris atnešė jiems vynuogių, datulių ir šalto alaus. Ka- 
ralystės valdytojui susidarė įspūdis, kad Faraonas ilsisi kelias 
akimirkas atitrūkęs nuo dvaro ir valstybės reikalų. Jis užsimerkė 
atsukęs švelnios šviesos nutviekstą veidą į dangų. 

— Kai tapsi valdovu, Ramzi, skverbkis į žmonių sielą, stenkis 
rasti tvirto ir tiesaus būdo pareigūnų, kurie sugebėtų likti ne- 
šališki ir nepažeistų paklusnumo priesaikos. Kiekvienam pa- 
skirk jam tinkamiausias pareigas ir žiūrėk, kad jie laikytųsi 
Maat įstatymo. Būk negailestingas papirktiesiems ir papirki- 
nėtojams. 

— Valdykite ilgai, tėve: juk mes dar neatšventėme jūsų jubi- 
liejaus. 

— Tam prireiktų išbūti Egipto soste trisdešimt metų... Tiek 
aš neišgyvensiu. 

— Jūs tvirtas kaip granitas! 

— Ne, Ramzi. Akmuo amžinas, Faraono vardas įveiks laiką, 
bet mirtingasis mano kūnas išnyks. Ir ta akimirka artėja. 

Ramziui suspaudė širdį. 

— Jūs per daug reikalingas mūsų šaliai. 

— "Tu įveikei daug išbandymų ir greit subrendai, bet dar tik 
pradedi savo gyvenimą. Metams bėgant, prisimink laukinio 
buliaus žvilgsnį. Tegu jis tave įkvepia ir suteikia jėgų, kurių tau 
prireiks. 

— Kai jūs šalia, viskas taip paprasta... Kodėl likimas negalė- 
tų padovanoti jums dar daug metų prie valstybės vairo? 

— Svarbiausia — kad spėčiau tave paruošti būsimoms parei- 
goms. 

— Jūs manote, kad dvaras mane priims? 

— Kai manęs nebebus, daug pavyduolių atsistos tau skersai 
kelio ir ims rausti duobes tau po kojom. Tuomet tu vienas sto- 
si į savo pirmą stambų mūšį. 

— Nejaugi aš neturėsiu nė vieno sąjungininko? 

— Privalėsi niekuo nepasitikėti. Tu neturėsi nei brolio, nei 
sesers. Tas, kuriam tu būsi daug davęs, tave išduos; vargšas, 
kurį tu padarysi turtingą, smogs tau į nugarą; tas, kuriam tu 

ištiesi ranką, sukels prieš tave maištą. Saugokis pavaldinių ir 
savo artimųjų, pasikliauk tik pačiu savimi. Nelaimės dieną nie- 
kas neateis tau į pagalbą. 

Gražioji Izetė, įsikūrusi karališkuose Tėbų rūmuose, pagimdė 
puikų berniuką, kurį pavadino Kha*. Po Ramzio apsilankymo 
jauna mama atidavė vaikutį žindyvei ir ėmė atlikinėti visas bū- 
tinas procedūras, kad jos puikusis kūnas nenukentėtų nuo gim- 
dymo padarinių. Ramzis didžiavosi savo pirmagimiu; džiaug- 
damasi, kad jis toks laimingas, gražioji Izetė pažadėjo pado- 
vanoti jam daugiau vaikų, jei tik jis ją mylės. 

Tačiau jam išvykus ji pasijuto labai vieniša ir prisiminė pik- 
tas Šenaro kalbas. Ramzis ją paliko ir grįžo pas Nefertarę — 
varžovę, kuri varė Izetę iš proto savo kuklumu ir dėmesingu- 
mu: būtų taip paprasta, jei ji galėtų nekęsti konkurentės! Bet 
pagrindinė Ramzio žmona vien tik savo spindesiu ir sielos ši- 
luma ėmė nejučia lenkti savo pusėn Žmonių protus ir širdis. 
Net gražioji Izetė neatsispyrė jos žavesiui ir buvo pasiruošusi 
pateisinti Ramzio elgesį. 

Tačiau vienatvė ją labai slėgė. Izetė ilgėjosi Memfio rūmų pra- 
bangos, begalinių pašnekesių su vaikystės draugėmis, irstymosi 
Nilu, maudynių prašmatnių sodybų baseinuose. Tėbai, žinoma, 
turtingas ir puikus miestas, bet Izetė buvo gimusi kitur. 

Galbūt Šenaras teisus: gal ji neturėtų atleisti Ramziui, kad 
jis ją padarė tik antrąja žmona, kuriai jo gyvenime tenka ant- 
racilis vaidmuo. 


Homeras sutrynė į miltelius sausus šalavijų lapus ir supylė 
juos į didelę sraigės kriauklę. Įstatęs į ją tuščiavidurį nendrės 


* Tiksliau tariant, Kha-em-Uasetu. Šis vardas reiškė: „Tasai, kuris pasirodo Tėbuose“. 

stiebelį, jis padegė susmulkintuosius šalavijus ir gardžiuoda- 
masis užsirūkė. 

— Keistas paprotys, - tarė Ramzis. 

— Jis padeda man rašyti. Kaip laikosi jūsų nuostabioji žmo- 
na? 

— Nefertarė tebeprižiūri karalienės rūmus. 

— Egipte moterys nuolat šmėkščioja prieš akis; Graikijoje 
jos kur kas santūresnės ir kuklesnės. 

— Jums tai nepatinka? 

Homeras užtraukė dūmą. 

— Tiesą sakant... Ne. Šiuo atveju jūs, egiptiečiai, be abejo, 
teisūs. Bet aš galėčiau paminėti daug jūsų negerovių. 

— Būčiau laimingas išgirsti jūsų pastabas. 

Ramzio žodžiai nustebino poetą: 

— Jūs norite, kad aš duočiau jums pylos? 

— Jeigu jūsų pastabos leis padaryti mūsų gyvenimą laimin- 
gesnį, aš būsiu jums už jas labai dėkingas. 

— Keistas kraštas... Graikijoje mes gražbyliaujam ištisas va- 
landas, oratoriai karščiuojasi iki pamėlynavimo, ir kyla tokie 
kivirčai, kad priešininkai kone griebiasi peilių. O kas šičia drįstų 
kritikuoti Faraono žodžius? 

— Jo užduotis - įgyvendinti Maat įstatymą. Jei faraonas ne- 
sugebės to įvykdyti, kils sumaištis ir nelaimės, į kurias taip lin- 
kusi žmonių prigimtis. 

— Jūs visiškai nepasitikite žmogumi? 

— Bent jau aš- tikrai ne! Palikite žmogų jo paties nuožiūrai, 
ir įsiviešpataus niekšybė bei išdavystė. Ištiesinti kreivą lazdą — 
štai ko nuolat reikalauja išminčiai iš valdovo. 

Homeras vėl užtraukė dūmą. 

— Mano Iliadoje pasisako pranašautojas, kurį aš gerai paži- 
nojau. Jam buvo žinoma dabartis, praeitis ir ateitis. Dėl da- 
barties aš ramus, nes jūsų tėvas vertas išminčių, kuriuos jūs ką 
tik minėjote. Bet ateitis... 

— Gal jūs taip pat pranašautojas"? 
— Kaip kiekvienas poetas... Pasiklausykite šių mano pirmo- 
sios giesmės eilučių: 


Maldos Apolonas išklausė. 
Tuoj pasikėlė jisai nuo Olimpo viršūnių supykęs. 
Permetęs lanką per petį ir šūtį strėlių pasiėmęs, 
Ejo, o šūty rūstingojo dievo tos strėlės žvangėjo, 
Jam bežygiuojant. O ėjo jisai lyg naktis kuo tamsiausia. 
Sėdos toli nuo laivų, atsisėdęs strėles ėmė leisti. 
Garsiai nuo to suskambėjo sidabro jo lankas galingas. 
Pirma strėle jis pataikė mulus ir šunis greitakojus, 
O jau paskui savo karčias strėles ir į žmogų paleido. 
Vienas po kito laužai su numirėliais degė stovykloj. * 


— Egipte deginami tik kai kurie nusikaltėliai. Kad užsitrauk- 
tum tokią rūsčią bausmę, reikia įvykdyti iš tiesų siaubingas pik- 
tadarybes. 

Homeras atrodė pyktelėjęs. 

— Egipte dabar taika... Ar ilgai? Karalaiti Ramzi, aš sapna- 
vau, kad iš debesų skrieja nesuskaičiuojama daugybė strėlių, 
kurios perveria jaunų vyrų kūnus. Artinasi karas - karas, ku- 
rio jūs negalėsite išvengti. 


Saris su žmona Dolante ėmė uoliai vykdyti Šenaro patikėtą 
užduotį. Pasitarę faraono duktė su vyru nusprendė paklusti ir 
stropiai jam tarnauti. Taip jie ne tik atkeršytų Ramziui, bet ir 
pelnytų Šenaro dvare aukštą padėtį. Tapę sąjungininkais ko- 
voje, jie jais liks ir pergalės atveju. 


* Homeras. „Iliada“, I giesmė, p. 8-9. Vilnius, Valst. grož. lit. leidykla, 1962. Vertė J. Ralys, 
S. Čiurlionienė-Kymantaitė, P Žadeikis, J. Talmantas, A. Dambrauskas. Redagavo A. Damb- 
rauskas. 


, 
9 


TO 


352 


Dolantei buvo visiškai nesunku užmegzti pažintį su geriau- 
siomis Tėbų šeimomis: čia visi džiūgavo galėdami pasikviesti į 
savo namus tokios aukštos kilmės asmenį. Sečio duktė sakėsi 
atvykusi į Pietus todėl, kad norinti geriau susipažinti su šia 
nuostabia provincija, pasigėrėti kaimiškos aplinkos žavesiu ir 
apsigyventi netoli nuo didžiulės Amono šventyklos, esančios 
Karnake, kur ji ketinanti dažnai lankytis kartu su savo vyru. 

Priėmimuose ir privačiuose pokalbiuose Dolantė neslėpė 
savo nuomonės apie Ramzį: kas galėjo permanyti jo paslaptis 
geriau užją? Setis buvo didis karalius, nepriekaištingai valdęs 
šalį, o Ramzis bus tironas. Tėbų aukštuomenė nebeturės jo- 
kio vaidmens valstybės valdyme, Amono šventykla gaus ma- 
Žžiau lėšų, tokie prasčiokai kaip Amenis užims kilmingųjų vie- 
tas. Pamažu, smulkmena po smulkmenos, ji piešė atstumiantį 
Ramzio portretą ir užmezginėjo vis glaudesnius ryšius su jo 
priešininkais. 

Savo ruožtu Saris užsibrėžė paveikti pamaldžius žmones. 
Jis, neseniai vadovavęs garsiajai Kap'o mokyklai, sutiko eiti 
kuklias mokytojo pareigas vienoje iš raštininkų mokyklų Kar- 
nake. Be to, prisijungė prie grupės tikinčiųjų, kurie buvo įpa- 
reigoti puošti gėlėmis aukurus. Jo nusižeminimas buvo dera- 
mai įvertintas: įtakingi religinės hierarchijos nariai mielai kal- 
bėdavosi su Sariu ir kviesdavo jį prie savo stalo, o šis, kaip ir jo 
žmona, nepraleisdavo progos išlieti tulžį. 

Kai jam buvo leista apsilankyti didžiosiose Karnako šven- 
tyklos statybose, kur triūsė Mozė, Saris pasveikino savo buvu- 
sį mokinį, sugebėjusį atlikti tokį milžinišką darbą: jokia kolo- 
nų salė niekada neprilygs Karnako salei, kurios dydis labiau 
tiko dievų buveinei. 

Mozė sutvirtėjo. Barzdotas, įdegęs saulėje, aštrių veido bruo- 
žų, jis apie kažką mąstė milžiniško kapitelio šešėlyje. 

— Kaip džiaugiuosi vėl tave matydamas! Dar vienas iš mano 
mokinių, pasiekęs nepaprastų laimėjimų... 

— Neskubėkite manęs girti. Kol nebus pastatyta paskutinė 
kolona, aš neturėsiu ramybės. 

— Visi neatsistebi tavo darbštumu. 

— Aš tiktai tikrinu kitų darbą. 

— Tu sugebi daug daugiau, Moze, ir aš tuo džiaugiuosi. 

— Turbūt jūs trumpam užsukote į Tėbus? 

— Ne, mudu su Dolante įsikūrėme vienoje sodyboje Tėbų 
apylinkėse. Aš dirbu Karnako mokykloje. 

— Panašu, kad patekote į nemalonę. 

— Taip ir yra. 

— Kokia gi jos priežastis? 

— Nori išgirsti tiesą? 

— Jūsų valia: norit - sakykit, nenorit - nereikia. 

— Ne taip lengva ją pasakyti... 

— Aš visai neketinu versti jus kalbėti. 

— Viskuo kaltas Ramzis. Jis apkaltino savo seserį ir mane 
siaubingais dalykais. 

— Neturėdamas įrodymų? 

— Neturėdamas jokių įrodymų! Kitaip jis būtų atidavęs mus 
teismui. 

Šis argumentas paveikė Mozę. 

— Ramzis apsvaigo nuo valdžios, - tęsė Saris. - Jo sesuo pa- 
darė klaidą, pareikalavusi, kad jis elgtųsi santūriau. Iš tikrųjų 
jis visai nepasikeitė; dėl savo nesukalbamo būdo jis netinka 
jam paskirtoms pareigoms. Patikėk manim, aš pirmas dėl to 
apgailestauju. Aš taip pat bandžiau atvesti jį į protą, bet viskas 
veltui. 

— Ar šita tremtis jūsų neslegia? 

— Tremtis? Tu perdedi! Ši vietovė nuostabi, šventykla tei- 
kia sielai ramybę, ir aš esu patenkintas, kad galiu perduoti 
savo žinias vaikams. Man jau ne laikas puoselėti kokias nors 
ambicijas. 

— Ar manote, kad su jumis pasielgė neteisingai? 

— Ramzis yra karalystės valdytojas. 

— Piktnaudžiavimas valdžia baustinas. 

— Geriau tegu viskas lieka taip, kaip susiklostė, bet saugokis 
Ramzio. 

— Kodėl? 

— Esu tikras, kad jis bet kokia dingstimi atsikratys visų savo 
senų draugų, vieno po kito. Jam, kaip ir Nefertarei, trukdo 
pats jų buvimas. Nuo tos dienos, kai juodu susituokė, visa kita 
prarado reikšmę. Ta moteris žaloja jo protą ir širdį. Saugokis, 
Moze! Man jau per vėlu, bet ateis ir tavo eilė. 

Hebrajas mąstė ilgiau nei paprastai. Jis gerbė savo buvusį 
mokytoją; be to, šis kalbėjo ramiai, neužsipuldamas karalys- 
tės valdytojo. Nejaugi Ramzis pasuko blogu keliu? 


Liūtas ir auksaspalvis šuo netruko susibičiuliauti su Nefer- 
tare. Išskyrus Ramzį, tik ji galėjo glostyti plėšrūną nebijoda- 
ma, kad jis jai įkąs ar įdrėks. Kas dešimt dienų jauna pora ir 
jos gyvūnai leisdavo sau pailsėti ir išvykdavo užmiestin. Nuga- 
lėtojas bėgdavo šalia vežimo, o Budrius įsitaisydavo prie šei- 
mininko kojų. Jie pusryčiaudavo kokio nors lauko pakrašty, 
gėrėdavosi ibių ir pelikanų skrydžiu, sveikindavosi su kaimie- 
čiais, besižavinčiais Nefertarės grožiu. Jauna moteris mokėjo 
prisitaikyti prie kiekvieno pašnekovo ir lengvai rasdavo tinka- 
miausių žodžių. Daug kartų ji paslapčia padėdavo nusenusiems 
ar sergantiems valstiečiams, stengdamasi pagerinti jų gyveni- 
mo sąlygas. 

Kalbėdamasi ar su Tuja, ar su tarnaite, Nefertarė likdavo 
pati savimi: tokia pat rami ir dėmesinga. Ji turėjo visa tai, ko 
trūko Ramziui: kantrybės, santūrumo ir švelnumo. Kiekvienu 
atveju ji elgėsi kaip karalienė. Jau pačią pirmą akimirką Ram- 
zis suprato, kad ji bus nepakeičiama. 

Jų širdyse augo ir plėtojosi meilė, kuri labai skyrėsi nuo ka- 
ralystės valdytojo jausmo gražiajai Izetei. Nefertarė, kaip ir 

Izetė, mokėjo atsiduoti malonumui ir mėgautis mylimojo aist- 
ra, tačiau net tą akimirką, kai jų kūnai susiliedavo, Nefertarės 
akys švytėjo kitokia šviesa. Skirtingai nei gražioji Izetė, Nefer- 
tarė Žinojo slapčiausias Ramzio mintis. 

Kai atėjo dvyliktųjų Sečio valdymo metų žiema, Ramzis 
paprašė, kad tėvas leistų jam nusivežti Nefertarę į Abidą: jis 
norėjo, kad ji išvystų ir išgyventų Ozirio ir Izidės misterijas. 
Karališkoji pora ir karalystės valdytojas su žmona kartu išvy- 
ko į šventąjį miestą, kur Nefertarė buvo įšventinta ir dalyva- 
vo apeigose. 

Kitą dieną po ceremonijos karalienė Tūja įteikė jai auksinę 
apyrankę, kurią nuo šiol Nefertarė turėjo mūvėti atlikdama 
apeigas kaip didžiosios valdovo sutuoktinės padėjėja. Jauna 
moteris susijaudino ligi ašarų: priešingai nei ji bijojo, nueitas 
kelias neatitolino jos nuo šventyklos. 


— Man tai nepatinka, - pasiskundė Amenis. 

Žinodamas niurgzlų savo asmens sekretoriaus būdą, Ram- 
zis kartais nelabai klausydavosi, ką jis šneka. 

— Man tai visai nepatinka, - pakartojo Amenis. 

— Gal tau atsiuntė prastos kokybės papirusą? 

— Nusiramink, aš nebūčiau jo priėmęs. Ar tu nepastebi, kas 
dedasi aplinkui? 

— Faraono sveikata nebloga, mano motina ir Nefertarė — 
geriausios draugės, šalyje taika, Homeras rašo... Ko daugiau 
norėti? Ak, taip! Tu ligi šiol neturi sužadėtinės! 

— Man nėr kada rūpintis tokiais niekais. Tu daugiau nieko 
nepastebėjai? 

— Tiesą sakant, ne. 

— Tu nieko nematai, išskyrus Nefertarę. Žinoma, sunku tau 
dėl to priekaištauti... Laimė, aš budžiu ir klausausi pastatęs 
ausis. 

— Ir ką gi tu girdi? 

— Gandus, kurie kelia nerimą. Kažkas bando sužlugdyti ta- 
vo reputaciją. 

— Šenaras? 

— Ne, pastaraisiais mėnesiais tavo vyresnysis brolis elgiasi 
stebėtinai kukliai ir santūriai. Užtat iš dvaro pusės aidi vis dau- 
giau kritikos. 

— Tai neturi reikšmės. 

— Aš taip nemanau. 

— Aš pašalinsiu sau iš kelio visus tuos tauškalius! 

— Jie tai Žino, - pastebėjo Amenis, - todėl ir kovos su tavim. 

— Jie drąsūs tik rūmų koridoriuose ar savo prašmatnių so- 
dybų priėmimo salėse. 

— Teoriškai tu teisus, bet aš bijau organizuoto pasipriešinimo. 

— Setis parinko sau įpėdinį; visa kita tėra paskalos. 

— Manai, kad Šenaras atsisakė savo užmačių? 

— Tu pats ką tik sakei, kad jis dabar labai nuolankus. 

— Kaip tik dėl to man taip neramu: toks elgesys Šenarui vi- 
sai nebūdingas. 

— Tu per daug nerimauji, drauguži. Setis mus saugo ir gina. 

„Kol gyvas“, - pamanė Amenis, tvirtai pasiryžęs įspėti Ramzį 
apie jam gresiantį pavojų. 

Ramzio ir Nefertarės duktė išgyveno tik porą mėnesių. Sil- 
pnutė, nevalgi, ji iškeliavo šešėlių karalystėn. Nefertarė labai 
sielojosi, ir gydytojai smarkiai nerimavo dėl jos sveikatos. Tre- 
jetą savaičių Setis kasdien gydė ją hipnoze, suteikdamas jau- 
nai moteriai energijos, būtinos sielvartui įveikti. 

Karalystės valdytojas beveik nesitraukė nuo Žmonos. Ne- 
fertarė nedejavo ir nesiskundė. Grobuonė mirtis dažnai nusi- 
nešdavo kūdikėlius, nežiūrėdama į jų kilmę. Nefertarė mylėjo 
Ramzį, tad iš šios meilės gims kitas vaikutis. 

Mažasis Kha jautėsi puikiai. Juo rūpinosi žindyvė, o gražio- 
ji Izetė vis dažniau buvojo Tėbų aukštuomenėje ir užėmė ten 
vis reikšmingesnę vietą. Ji su užuojauta klausėsi Dolantės ir 
jos vyro nusiskundimų, stebėdamasi Ramzio neteisingumu. Di- 
džiajame Pietų mieste buvo baiminamasi karalystės valdytojo 
įžengimo į sostą, nes Ramzį čia laikė būsimuoju despotu, ku- 
riam mažai rūpės Maat įstatymas. Gražioji Izetė bandė prieš- 
tarauti tokiai nuomonei, bet jai buvo pateikta tiek argumen- 
tų, kad ji nežinojo, ką ir besakyti. Nejaugi ji mylėjo valdžios 
trokštantį tironą, bejausmį pabaisą? 

Ji ir vėl prisiminė Šenaro žodžius. 


Setis visai atsisakė poilsio. Vos tik tarp daugybės darbų, rei- 
kalų ir priėmimų atsirasdavo laisva valandėlė, jis kviesdavosi 
Ramzį. Tėvas su sūnumi šnekučiuodavosi rūmų sode. Setis la- 
bai nemėgo rašyti, tad visus pamokymus perteikė žodžiu. Kiti 
karaliai, ruošdami savo įpėdinius valdovo pareigoms, kūrė sen- 
tencijas, o Setis buvo labiau linkęs perteikti gyvenimišką iš- 
mintį iš senio lūpų į jaunuolio ausį. 

— Tų Žinių nepakaks, - perspėjo jis Ramzį, - bet jos prilygsta 
pėstininko turimam skydui ir kalavijui: jos leis tau gintis ir pulti. 
Laimės dienomis kiekvienas priskirs šį nuopelną sau, o kai 
ateis nelaimė, vienintelis kaltininkas būsi tu. Jei suklysi, kal- 
tink tik save ir ištaisyk klaidą. Būtent taip reikia elgtis, jei nori 
valdyti teisingai: būtina nuolat tikrinti ir taisyti mintį ir veiks- 
mą. Atėjo laikas patikėti tau užduotį, kurios metu tu atsto- 
vausi man. 

Sečio žodžiai Ramzio visai nenudžiugino. Jis mielai dar dau- 
gybę metų būtų klausęsis tėvo pamokymų. 

— Vienas kaimelis Nubijoje protestuoja prieš vietininko nau- 
dojamus valdymo metodus. Pranešimai, kuriuos man iš ten at- 
siuntė, neaiškūs. Keliauk ten ir išspręsk ginčą Faraono vardu. 


Nubija atrodė Ramziui tokia pat kerinti, kaip ir per pirmąją 
kelionę į šį kraštą, tad jis beveik pamiršo, kad keliauja ne savo 
malonumui. Jo pečių nebeslėgė jokia našta; šiltas oras, vėjas, 
šnarantis palmėse, rusvas dykumos smėlis ir uolų raudonis džiu- 
gino jo sielą. Ramzį apniko pagunda išsiųsti karius atgal į Egip- 
tą, o pačiam klaidžioti šiose nuostabiose vietovėse. 

Bet priešais jį jau pataikūniškai lankstėsi Nubijos vietinin- 
kas, berte berdamas įmantraus pasveikinimo žodžius. 

— Ar mano pranešimai atskleidė jums susidariusią padėtį? 

— Sečiui jie pasirodė nepakankamai aiškūs. 

— Bet juk padėtis visiškai aiški! "Tas kaimas sukilo, tad jį rei- 
kia sunaikinti. 

— Ar patyrėte nuostolių ? 

— Ne, nes buvau atsargus ir laukiau jūsų atvykstant. 

— Kodėl delsėt ir nesiėmėt jokių priemonių? 

Vietininkas šiaip taip išlemeno: 

— Kaip aš... Iš kur Žinoti... Jeigu jų daug, jeigu... 

— Palydėkit mane į tą kaimą. 

— Aš paruošiau užkandžių ir... 

— Važiuojam. 

— Per tokį karštį? Aš maniau, kad geriau būtų leistis į kelią 
vakarop. 

Ramzio vežimas trūktelėjo iš vietos. 


Kaimelis snūduriavo ant Nilo kranto augančios palmių gi- 
raitės šešėlyje. Vyrai melžė karves, moterys ruošė valgį, nuogi 
vaikai maudėsi upėje. Prie trobelių miegojo perkarę šunys. 

Egiptiečių pajėgos išsidėstė ant aplinkinių kalvų, turėdamos 
triuškinamą pranašumą. 

— Kurgi maištininkai? —- paklausė Ramzis vietininko. 

— Štai, šitie žmonės ir yra maištininkai. Nepasikliaukite jų 
taikia išvaizda. 

Žvalgai kategoriškai tvirtino: apylinkėse nėra nė vieno nu- 
bių kario. 

— Šio kaimo seniūnas užginčijo mano valdžią, - pasakė vie- 
tininkas. — Mes turime duoti triuškinamą atkirtį, kitaip maiš- 
tas apims kitas gentis. Užklupkime juos netikėtai ir išnaikin- 
kime. Šis pavyzdys bus pamoka visiems nubiams. 

Kažkuri moteris pastebėjo Egipto karius ir suriko. Vaikai 
iššoko iš vandens ir nubėgo slėptis trobelėse, kur jau iš baimės 
drebėjo jų motinos. Vyrai paskubomis apsiginklavo lankais, 
strėlėmis bei ietimis ir susibūrė vidury kaimo. 

— Žiūrėkite! - sušuko vietininkas. - Argi ne mano teisybė? 

Vadas išėjo į priekį. Į jo garbanotus plaukus buvo įsmeigtos 
dvi ilgos stručio plunksnos, o plačią krūtinę kirto raudona per- 
petė. Jis atrodė išdidus ir ryžtingas. Dešinėje rankoje vadas 
laikė dviejų metrų ilgio ietį, papuoštą kaspinais. 

— Jis tuoj duos ženklą pulti, - įspėjo vietininkas, - mūsų lan- 
kininkai turėtų prismeigti jį prie žemės! 

— Įsakinėju aš, - priminė Ramzis. - Nuleisti ginklus! 

— Bet... Ką jūs ketinate daryti? 

Ramzis nusiėmė šalmą, šarvus ir blauzdišarvius, padėjo ant 
žemės kalaviją ir durklą ir ėmė leistis žemyn akmenuotu šlaitu. 

— Jūsų Didenybe! - suriko vietininkas. - Grįžkite, jis jus uŽ- 
muš! 

Karalystės valdytojas ėjo lygiu žingsniu, įsmeigęs akis į nu- 
bį, liesą, beveik kaulėtą šešiasdešimtmetį. 

Kai šis krestelėjo ietį, Ramzis pamanė, kad gal ir be reikalo 
ryžosi šitaip rizikuoti; bet nejaugi nubių genties vadas pavo- 
jingesnis už laukinį bulių? 

— Kas tu? 

— Ramzis, Sečio sūnus ir Egipto valdytojas. 

Nubis nuleido ginklą. 

— Čia aš - vadas. 

— Tu juo ir liksi - tol, kol gerbsi Maat įstatymą ir jo laikysies. 

— Jį pažeidžiau ne aš, o karaliaus vietininkas, mūsų globėjas 
ir gynėjas. 

— Tai sunkus kaltinimas. 

— Aš įvykdžiau savo įsipareigojimus, o vietininkas duoto žo- 
džio neištėsėjo. 

— Išdėstyk savo priekaištus. 

— Jis pažadėjo, kad už duoklę mes gausime kviečių. Kur jie? 

— O kur duoklė? 

— Eikš. 

Sekdamas paskui vadą, Ramzis turėjo praeiti pro jo karius. 
Vietininkas, tikras, kad jie nužudys Ramzį arba paims jį įkai- 
tu, užsidengė veidą. Bet nieko neatsitiko. 

Vadas parodė karalystės valdytojui maišus, pilnus aukso smil- 
čių, panterų kailius, vėduokles ir stručio kiaušinius, kuriuos 
labai vertino aukštuomenė. 

— Jei nesilaikoma žodžio, mes kausimės, nors ir visi turėtu- 
me žūti. Niekas negali gyventi pasaulyje, kur duotas žodis — 
tuščias garsas. 

— Mūšio nebus, - pareiškė Ramzis. - Tu gausi pažadėtus 
kviečius. 

Šenaras būtų mielai apkaltinęs Ramzį nuolaidžiaujant Nubi- 
jos maištininkams, bet vietininkas patarė jam nenaudoti šio ar- 
gumento. Ilgai užtrukusio slapto jų susitikimo metu vietininkas 
papasakojo apie didėjantį Ramzio populiarumą armijoje. Ka- 
riai gėrėjosi jo drąsa, ryžtu ir sugebėjimu greit apsispręsti. Turė- 
dami tokį vadą, jie nebijojo jokio priešo. Jei Šenaras apkaltintų 
Ramzį bailumu, tai tas kaltinimas atsigręžtų prieš jį patį. 

Vyresnysis Faraono sūnus pripažino, kad jo pašnekovas tei- 
sus. Nekontroliuoti armijos, žinoma, būtų didelis trūkumas, 
bet vieną dieną ji vis tiek privalės paklusti naujajam Dviejų 
Žemių valdovui. Norint valdyti Egiptą, brutalios jėgos buvo 
negana, užtat dvaro ir didžiųjų žynių pritarimas buvo būtinas. 

Ramzis vis labiau garsėjo kaip bebaimis ir pavojingas karys. 
Kol Setis laiko valdžios vairą savo rankose, jaunuolis nesiims 
jokių iniciatyvų. Bet paskui... Trokšdamas susiremti su prie- 
šu, jis gali įsivelti į beprotiškas karines avantiūras, gresiančias 
Egiptui pražūtimi. 

Šenaras pabrėžė, kad pats Setis nutarė geriau sudaryti su 
hetitais paliaubas, o ne pulti jų žemes ir garsiąją Kadešo tvir- 
tovę. Ar Ramziui užtektų išminties taip pasielgti? Didikai ne- 
kentė karo. Gyvendami ramiai ir ištaigiai, jie nepasitikėjo nu- 
trūktgalviais karvedžiais. 

Šaliai nereikėjo didvyrio, galinčio sukelti didžiulius mūšius, 
paleisti Artimųjų Rytų miestus pelenais ir užlieti jų žemę krau- 
ju. Kaip rodė ambasadorių ir specialias užduotis užsienyje vyk- 
dančių pasiuntinių pranešimai, hetitai pasirinko taiką ir atsisa- 
kė ketinimų užkariauti Egiptą. Vadinasi, toks žmogus kaip Ram- 
zis bus nereikalingas, o gal net ir žalingas. Jeigu jis atkakliai tęs 
savo užkariautojo politiką, ar ne geriau būtų jį nušalinus? 

Šenaro argumentai skynėsi kelią ir ne vienam atrodė labai 
įtikinami. Vyresnysis Faraono sūnus buvo laikomas protingu 
ir blaiviai mąstančiu žmogumi, o faktai berods patvirtino jo 
samprotavimus. 

Kelionės į Deltą metu, įtikinęs dviejų provincijų vietininkus 
paremti jį Sečiui mirus, Šenaras priėmė Ašą prabangioje savo 
laivo kajutėje. Virėjas paruošė įmantrių patiekalų, o vyninin- 
kas parinko jiems užsigerti nuostabų baltąjį vyną. 

Savo papratimu jaunasis diplomatas šiek tiek puikavosi ele- 
gantiškumu. Jo skvarbus žvilgsnis kartais trikdė pašnekovą, 
bet saldus tonas ir nedrumsčiama ramybė bemat išsklaidyda- 
vo nerimą. „Jeigu jis liks man ištikimas po to, kai išdavė Ram- 
Zį, - pagalvojo Šenaras, — aš iš jo padarysiu puikų užsienio 
reikalų ministrą“. 

Valgio ir vyno Aša vos paragavo. 

— Pusryčiai jums nepatinka? 

— Atleiskite, aš labai susirūpinęs. 

— Turite nemalonumų? 

— Jokių. 

— Gal jums kaišioja pagalius į ratus? 

— Priešingai. 

— Ramzis... Jūs sunerimęs dėl Ramzio! Jis sužinojo apie mū- 
sų bendradarbiavimą! 

— Nusiraminkit, mūsų paslapties niekas neatskleidė. 

— Kas gi tada kelia jums rūpesčių? 

— Hetitai. 

— Pranešimai ir ataskaitos, kuriuos gauna dvaras, neduoda 
dingsties nerimauti. Berods karingi hetitų ketinimai išblėso. 

— Oficialioji versija kaip tik tokia. 

— Kuojji jums nepatinka? 

— Savo naivumu. Tiesa, gali būti ir taip, kad mano viršinin- 
kai nori nuraminti Setį ir neįkyrėti jam savo pesimistinėmis 
prognozėmis. 

— Jūs turite tikslių duomenų? 

— Hetitai - ne primityvūs galvijai. Kadangi ginkluotas susi- 
dūrimas baigėsi jų nenaudai, dabar jie griebėsi klastos. 

— Et, papirks keletą vietinių tironų ir surengs vieną kitą nie- 
kingą intrigą. 

— Taip mano ir prityrę diplomatai. 

— Bet ne jūs? 

— Kuo toliau, tuo mažiau. 

— Ko gi jūs bijote? 

— Kad hetitai apraizgys savo voratinklių mūsų protektora- 
tus, ir mes įkliūsime į spąstus. 

— Nelabai tikėtina. Jei tik jie ryšis bent kiek rimtesnei išda- 
vystei, Setis tuoj pat imsis priemonių. 

— Sečiui niekas nepranešama. 

Šenaras neketino numoti ranka į jauno diplomato žodžius: 
Aša jau ne kartą įrodė, kad įžvalgumo jam tikrai netrūksta. 

— Ar pavojus neišvengiamas? 

— Hetitai pasirinko lėtą strategiją. Jie bus pasirengę pulti po 
ketverių penkerių metų. 

— Stebėkite jų veiksmus, bet niekam, išskyrus mane, apie 
juos nepranešinėkite. 

— Jūs daug iš manęs reikalaujate. 

— Bet jūs daug ir gausite. 

Ant jūros kranto snūduriuojančiame žvejų kaimelyje, kurį sau- 
gojo kokių dešimties tvarkos sergėtojų būrelis, gyvenimas slin- 
ko lėtai. Tvarkos sergėtojai buvo įpareigoti stebėti laivybą. Už- 
duotis buvo ne per sunkiausia: kartkartėm į šiaurę išplaukda- 
vo koks nors egiptiečių laivas. Būrio vadas, šešiasdešimtmetis 
pilvūzas, pasižymėdavo lentelėje laivo pavadinimą ir jo išvyki- 
mo datą. O jūreiviai, grįžtantys iš svetimų kraštų, plaukdavo 
kita Nilo atšaka. 

Tvarkos sergėtojai padėdavo žvejams traukti tinklus ir pri- 
žiūrėti valtis. Visi ligi soties prisikirsdavo Žuvų, o švenčių die- 
nomis būrio vadas sutikdavo pasidalyti su žvejais vyno davi- 
niu, kurį kas dvi savaitės atsiųsdavo vyresnybė. 

Mėgstamiausia ir bemaž vienintelė mažosios bendruome- 
nės pramoga buvo stebėti delfinų žaidimus. Žiūrovams ne- 
atsibosdavo grožėtis grakščiais jūros gyvūnų šuoliais ir pašė- 
lusiomis lenktynėmis. Vakarais kuris nors senas Žvejys pasa- 
kodavo legendas: esą netoliese pelkėse su savo naujagimiu 
Horu slapstėsi deivė Izidė norėdama išgelbėti kūdikį nuo Seto 
įniršio. 

— Vade, laivas! 

Išsitiesęs ant demblio valandėlei pogulio, tvarkos sergėto- 
jas tingėjo keltis: 

— Duok jam ženklą ir užrašyk pavadinimą. 

— Jis plaukia pas mus. 

— Neįmatai, ar ką? Žiūrėk geriau! 

— Jis tikrai plaukia pas mus! 

Smalsumas privertė vadą pašokti ant kojų. Vyno tądien netu- 

rėjo atgabenti, ko gi čia reikia tam laivui? Silpnas alus negalė- 
jo sukelti tokių haliucinacijų. 

Iš paplūdimio jau gerai buvo matyti didokas laivas, skriejąs 
tiesiai kaimelio link. 

— Tai ne Egipto laivas... 

Nė vienam graikų laivui nebuvo leidžiama čia išmesti inka- 
ro. Tvarkos sergėtojai buvo gavę kategorišką įsakymą: vyti įsi- 
veržėlį įsakius jam plaukti į vakarus, kur juo pasirūpins Farao- 
no laivynas. 

— Ginkluokitės, - įsakė vadas savo vyrams, jau atpratusiems 
valdyti ietį, kalaviją, lanką ir skydą. 

Svetimšalių laive būriavosi blyškiaodžiai vyrai riestais ūsais, 
užsidėję raguotus šalmus. Ateivių krūtines dengė metaliniai šar- 
vai, o ginkluotę sudarė labai smailūs kalavijai ir apvalūs skydai. 

Laivo pirmagalyje stovėjo tikras milžinas. 

Jis buvo toks baisus, kad egiptiečiai ėmė trauktis atatupsti. 

— Piktoji dvasia, - saumurmėjo kažkuris tvarkos sergėtojas. 

— Ne, jis tik Žmogus, - užginčijo vadas. - Nušaukitt jį. 

Du lankininkai iššovė vienu metu; pirmoji strėlė nulėkė kaž- 
kur į aukštybes, o antroji skriejo tiesiai į milžino krūtinę, bet 
pirma nei strėlė įsmigo į jo šarvus, šis perkirto ją vienu kalavi- 
jo mostelėjimu. 

— Ana ten! - suriko vienas iš tvarkos sergėtojų. - Kitas laivas! 

— Tai užpuolimas, - padarė išvadą vadas. - Traukiamės. 


Ramzis patyrė, kas yra laimė. 

Kasdienė laimė, veržli kaip pietų vėjas, švelni kaip vėsus vė- 
jelis, atskriejąs iš Šiaurės. Šalia Nefertarės kiekviena akimir- 
ka virsdavo pilnatve. Mylimoji išsklaidydavo rūpesčius ir pa- 
dėjo Ramzio sielai kilti į šviesą. Šalia Nefertarės dienos su- 
švisdavo švelniu spindesiu. Jauna moteris gebėjo apraminti gai- 
vališką polėkį neužgesindama Ramzio sieloje liepsnojančios 
ugnies. Ji atrodė pranašaujanti keistą, beveik bauginamą atei- 
tį - ateitį, kuri žadėjo Ramziui sostą. 

Ramzis nepaliovė ja stebėtis. Ji būtų galėjusi pasitenkinti 
ramiu ir prabangiu gyvenimu, bet buvo karališkai grakšti. Ko- 
kio likimo valdove ar tarnaite ji taps? Nefertarė buvo paslap- 
tis. Paslaptis su kerinčia šypsena. Tokia panašia į deivės Hato- 
ros šypsnį, kurį jis regėjo savo protėvio, pirmojo Ramzio, ka- 
pavietėje. 

Gražioji Izetė buvo žemė, o Nefertarė — dangus. Ramziui 
reikėjo ir vienos, ir kitos, bet pirmajai jis jautė tik aistrą ir 
geismą. 

O Nefertarė buvo meilė. 


Setis stebėjo, kaip leidžiasi saulė. Kai įėjęs Ramzis jį pasvei- 
kino, rūmus jau gaubė sutemos, bet Faraonas nedegė lempų. 

— Grėsmingas pranešimas iš Deltos tvarkos sergėtojų, - pra- 
nešė jis sūnui. - Mano patarėjai tai laiko nereikšmingu įvykiu, 
bet aš įsitikinęs, kad jie klysta. 

— Kas atsitiko? 

— Viduržemio jūros pakrantėje esantį žvejų kaimą užpuolė 
piratai. Tvarkos sergėtojai, įpareigoti prižiūrėti mūsų pakran- 
tes, atsitraukė, bet tvirtina kontroliuoją padėtį. 

— Gal jie meluoja"? 

— Tu turi tai sužinoti. 

— Kodėl jūs taip nerimaujate? 

— Tie piratai — pavojingi plėšikai. Jeigu jie pamėgins veržtis 
gilyn į mūsų žemes, tai visur kils panika. 

Ramzis pasipiktino: 

— Nejaugi pakrančių sargyba nepajėgia mūsų apsaugoti? 

— Galbūt viršininkai nepakankamai įvertino pavojų. 

— Tučtuojau išvykstu. 

Faraonas vėl pažvelgė į saulėlydį. Jis būtų mielai iškeliavęs 
kartu su sūnumi, vėl pasigrožėjęs Deltos vandens plotais, va- 
dovavęs kariuomenei, įkūnydamas Valstybės galią. Bet po ke- 
turiolikos valdymo metų jį pakirto liga. Laimė, pamažu Setį 
apleidžiančios jėgos perėjo į Ramzio kūną ir kraują. 

"Tvarkos sergėtojai susibūrė mažoje gyvenvietėje palei vie- 
ną iš Nilo atšakų, maždaug už trisdešimties kilometrų nuo jū- 
ros kranto. Laukdami pagalbos, jie paskubomis surentė medi- 
nius įtvirtinimus. Atžygiuojant karalystės valdytojo vadovau- 
jamai kariuomenei, jie išlindo iš savo prieglobsčio ir su pilvo- 
tuoju viršininku priešakyje nubėgo pasitikti gelbėtojų. 

Vadas sukniubo priešais Ramzio karo vežimą: 

— Mes nenukentėjome, Jūsų Didenybe! Nė vieno sužeisto! 

— Stokitės. 

Pratrūkęs džiaugsmas išblėso; Ramzio žvilgsnis dvelkė šalčiu. 

— Mes... Mūsų buvo per mažai, kad galėtume jiems pasi- 
priešinti. Piratai būtų mus išžudę. 

— Ką žinote apie jų tolesnę veiklą? 

— Jie liko pakrantėje ir užėmė dar vieną kaimą. 

— Per jūsų bailumą! 

— Jūsų Didenybe... Kova būtų buvusi nelygi. 

— Traukitės man iš kelio. 

Būrio vadas vos spėjo atšokti į šalį. Sukniubęs dulkėse, jis 
nepamatė, kaip karalystės valdytojo vežimas nulėkė prie at- 
plaukusios iš Memfio stambios flotilės flagmano. Vos tik atsi- 
dūręs laive, Ramzis įsakė plaukti tiesiai į šiaurę. 

Tūždamas ir ant piratų, ir ant bailių tvarkos sergėtojų, ka- 
ralystės valdytojas pareikalavo, kad irkluotojai patrigubintų 
pastangas. Šie ne tik ėmė irkluoti kur kas sparčiau - jų energi- 
ja tartum persidavė kitiems žygio dalyviams, panūdusiems at- 
kurti tvarką jūriniame Egipto pasienyje. 

Ramzis skriejo pirmyn. 

Piratai, įsikūrę dviejuose užgrobtuose kaimuose, dvejojo ne- 
sumodami, ar tęsti pergalingą pakrančių užgrobimą, ar susi- 
gabenti laimikį į laivus ir laikinai pasitraukti, o netrukus su- 
ruošti naują užpuolimą. 

Ramzio ataka užklupo juos per pusryčius, kai piratai čirški- 
no žuvį. Nors priešo pajėgos turėjo didžiulį kiekybinį prana- 

šumą, piratai gynėsi neregėtai nuožmiai. Vien tik jų vadeiva, 
tasai milžinas, įveikė dvidešimt jį puolusių pėstininkų, bet ga- 
lų gale neatsilaikė prieš vis didėjantį jų skaičių. 

Daugiau nei pusė piratų buvo išžudyta, jų laivas liepsnojo, 
bet vadeiva atsisakė nulenkti galvą prieš Ramzį. 

— Kuo tu vardu? 

— Seramana. 

— Iš kur tu kilęs? 

— Iš Sardinijos. "Tu mane nugalėjai, bet kiti sardų laivai už 
mane atkeršys. Jus užgrius dešimtys mūsų laivų, ir tu nepajėgsi 
jų sulaikyti. Mes trokštame Egipto turtų, ir mes juos gausime. 

— Kodėl jūs nenorite tenkintis sava šalimi? 

— Mes sutverti tam, kad užkariautume kitus. Jūsų apgailėti- 
ni kareiviai neįstengs ilgai mums priešintis. 

Pasipiktinęs pirato įžūlumu, vienas pėstininkas užsimojo kir- 
viu ketindamas perskelti jam galvą. 

— Atgal! - įsakė Ramzis ir atsigręžė į kareivius. — Kuris iš 
jūsų sutinka kautis dvikovoje su šiuo barbaru? 

Neatsirado nė vieno savanorio. 

Seramana nusišaipė: 

— Kokie ten jūs kariai! 

— Ko tu sieki? 

Klausimas nustebino milžiną: 

— Turto, žinoma! Na, dar - moterų, geriausio vyno, gero že- 
mės sklypo su sodyba... 

— Jeigu aš visa tai tau duosiu, ar sutiksi būti mano asmens 
sargybos viršininku? 

Iš nuostabos milžinui net akys ant kaktos iššoko. 

— Užmušk mane, bet nesityčiok! 

— Tikras karys sugeba apsispręsti akimirksniu. Taigi ko tu 
nori: tarnauti man, ar - mirti? 

— Tegul mane išlaisvina! 

Du pėstininkai baugščiai atrišo jam rankas. 

Ramzis buvo aukšto ūgio, bet Seramana buvo visa galva 
aukštesnis. Jis žengė porą žingsnių karalystės valdytojo link, o 
Egipto lankininkai sutartinai kilstelėjo lankus ir nusitaikė į mil- 
žiną. Jeigu jis puls Ramzį ir ims su juo grumtis, norėdamas šį 
pasmaugti savo letenomis, ar jie turės galimybę paleisti strė- 
les, nekliudydami Sečio sūnaus? 

Ramzis įžvelgė sardo akyse norą žudyti, bet liko ramiai sto- 
vėti sunėręs rankas ant krūtinės, lyg jam tai visai nerūpėtų. 
Karalystės valdytojo veide priešininkas nepastebėjo nė krisle- 
lio baimės. 

Seramana priklaupė ant žemės ir nulenkė galvą: 

— Įsakyk, ir aš paklusiu. 

Memfio aukštuomenė buvo didžiai pasipiktinusi. Nejaugi ji 
siuntė armijon per mažai savo narsių sūnų, nejaugi jie nebuvo 
verti saugoti karalystės valdytoją? Tai, kad jo asmens sargybos 
viršininku tapo toks barbaras, kilmingieji suvokė kaip įžeidi- 
mą, nors visi sutiko, kad Seramana, neatsisakęs savo keistojo 
sardiško apdaro, vien tik būdamas šalia Ramzio galėjo įvaryti 
tiek baimės, kad niekas nedrįstų pakelti prieš jį rankos. Žino- 
ma, kiti piratai už plėšikavimą buvo išsiųsti į kasyklas, kur tu- 
rėjo išpirkti savo kaltes, bet jų vado padėtis dabar buvo pavy- 
dėtina. Jeigu jam šaus į galvą smogti Ramziui peiliu į nugarą, 
niekas karalystės valdytojo negailės. 

Šenaras džiaugėsi dar vienu Ramzio klaidingu žingsniu, įro- 
dančiu, kad jo brolis žavisi tik brutalia jėga. Juk jis nesiteikė 
lankytis pokyliuose ir priėmimuose - ne, jis verčiau ištisas va- 
landas raitas lakstė po dykumą, uoliai šaudė iš lanko, pratino 
ranką prie kalavijo ar ėjo pavojingų imtynių su savo liūtu. 

Seramana tapo mėgstamu Ramzio partneriu; juodu pertei- 
kinėjo vienas kitam savo kovinį meistriškumą, kaudamiesi ir 
su ginklais, ir be jų, kol galiausiai išmoko sujungti į viena jėgą 
ir lankstumą. Egiptiečiai, kuriems vadovavo Seramana, nie- 
kuo nesiskundė. Jie taip pat buvo intensyviai mokomi ir tapo 
rinktiniais kariais, turinčiais puikias gyvenimo sąlygas. 

Ramzis tesėjo pažadą: Seramana gavo aštuonių kambarių 
namą su šuliniu ir sodu, kur jau buvo pasodinti medžiai. Rūsy- 
je buvo pilna amforų su senu vynu, o lovoje netrūko sukalba- 
mų Libijos ir Nubijos gražuolių, apkerėtų svetimšalio stoto ir 
vyriškumo. 

Nors sardas liko ištikimas savo šalmui, šarvams, kalavijui ir 
apvaliam skydui, Sardiniją jis pamiršo. Ten jis buvo visų nieki- 
namas skurdžius, o čia, Egipte, - visų gerbiamas turtuolis. Jis 
buvo be galo dėkingas Ramziui: juk šis ne tik paliko jį gyvą, 
bet ir suteikė jam tokį gyvenimą, apie kurį jis, Seramana, galė- 
jo tik svajoti. Tad kiekvienas, sumanęs grasinti karalystės val- 
dytojui, turės reikalų su juo, ištikimu Ramzio sargybiniu. 


Keturioliktaisiais Sečio valdymo metais Nilo potvynis žadė- 
jo būti menkas, o tai galėjo sukelti badą. Kai tik Faraonas ga- 
vo šias prognozes patvirtinantį pranešimą iš Asuano specialis- 
tų, kurie rėmėsi daugybės metų upės stebėjimais ir metraščių 
duomenimis, jis pasikvietė Ramzį. Nepaisydamas nuovargio, 
kuris jau nebepraeidavo, Faraonas nusivežė sūnų į Gebel-Zil- 
zilę, į tą vietą, kur Nilo krantai buvo arti vienas kito. Nuo seno 
buvo tikima, kad kaip tik čia iš dviejų grotų tyru vandeniu mai- 
tintoju ištrykšdavo Hapis - potvynio energija. 

Norėdamas atkurti harmoniją, Setis paaukojo upei penkias- 
dešimt keturis ąsočius pieno, tris šimtus kvietinės duonos pa- 
plotėlių, septyniasdešimt pyragų, dvidešimt aštuonis didelius 
puodelius medaus, dvidešimt aštuonias pintines vynuogių, dvi- 
dešimt keturias pintines figų, dvidešimt aštuonias —- datulių, 
tiek pat pintinių granatų ir zizifmedžio vaisių; be to, agurkų, 
pupelių, keramikos figūrėlių, keturiasdešimt aštuonis ąsočius 
smilkalų, aukso, sidabro, vario, alebastro, taip pat veršiuko, 
žąsies, krokodilo ir hipopotamo formų pyragaičių. 

Po trijų dienų vandens lygis pakilo, bet nepakankamai. Tie- 
sa, dar liko krislelis vilties, kad galima rasti papildomų prie- 
monių padėčiai pataisyti. 


Heliopolio Gyvybės Namas buvo seniausias Egipte. Čia bu- 
vo saugomos knygos, kuriose slypėjo dangaus ir žemės paslap- 
tys, slaptų ritualų aprašai, dangaus žemėlapiai, karališkieji met- 

raščiai, pranašystės, mitų tekstai, medicinos ir chirurgijos vei- 
kalai, matematikos ir geometrijos traktatai, sapnų aiškinimo 
raktai, hieroglifų žodynai, architektūros, skulptūros ir tapy- 
bos vadovėliai, apeiginių daiktų, kuriuos privalėjo turėti visos 
šventyklos, sąrašai, švenčių kalendoriai, užkeikimų rinkiniai, 
senolių surašyti Pamokymai ir tekstai apie „virsmą šviesa“, su- 
teikiantį galimybę keliauti aname pasaulyje. 

— Faraonui nėra svarbesnės vietos nei ši, - pareiškė Setis. — 
Kai tave apniks abejonės, ateik čia ir ieškok patarimo archy- 
vuose. Gyvybės Namas yra Egipto praeitis, dabartis ir ateitis; 
perprask jo pamokymus, ir tu praregėsi, kaip praregėjau aš. 

Setis paprašė Gyvybės Namo viršininką, pagyvenusį žynį, 
jau nebepalaikantį ryšių su išoriniu pasauliu, atnešti jam Nilo 
Knygą. Šią užduotį įvykdė vienas iš šventyklos patarnautojų. 
Ramzis jį pažino: 
tojas? 

— Taip, aš ėjau šias pareigas ir drauge buvau patarnautojas 
šventykloje. Kai man suėjo dvidešimt vieneri, atsisakiau pa- 
saulietiškųjų pareigų. 

Tvirtai sudėtas, kvadratinio ir negražaus veido, dabar jau 
nusiskutęs trumpą barzdą, kuri anksčiau pridėdavo jam atšiau- 
rumo, vis tokių pat galingų rankų, kalbantis tuo pačiu žemu, 
prikimusiu balsu, Bakhenas neatrodė esąs mokytas žmogus, 
besidomįs protėvių išminties lobiais. 

Jis išvyniojo papirusą, ištiesė jį ant akmeninio stalo ir pasi- 
šalino. 

— Nepamiršk šio žmogaus, - patarė Setis. - Po kelių savai- 
čių jis išvyks į Tėbus ir ims tarnauti Amonui Karnako šventyk- 
loje. Jo likimo kelias dar kirs tavąjį. 

Faraonas ėmė skaityti garbųjį dokumentą, kurį parašė vie- 
nas iš pirmtakų, priklausęs trečiajai dinastijai ir gyvenęs prieš 
trylika šimtmečių. Bendravęs su Nilo dvasia, jis nurodė, ką 

reikia daryti norint ją permaldauti pernelyg menko potvynio 
atvėju. 

Setis rado išeitį: toks pat aukų atnašavimas kaip Gebel-Zil- 
zilėje turėjo būti pakartotas Asuane, Tėbuose ir Memfyje. 


Iš šios ilgos kelionės Setis grįžo visai išsekęs. Kai pasiunti- 
niai pranešė jam, kad potvynis pasieks beveik įprastą lygį, jis 
įsakė provincijų vietininkams ypač rūpestingai prižiūrėti už- 
tvankas ir vandens talpyklas. Dabar, kai katastrofos pavyko 
išvengti, nevalia prarasti nė lašo vandens. 

Karalius aiškiai silpo, bet kasryt kviesdavosi Ramzį ir kalbė- 
davo jam apie teisingumo deivę Maat, kurią simbolizavo gležna 
moteris arba plunksna — didžioji paukščio uodegos plunksna, 
vairuojanti jo skrydį. Ji viena turėjo viešpatauti, kad išliktų ry- 
šys tarp visų būtybių. Jei bus laikomasi dieviškojo įstatymo, sau- 
lė ir toliau švies, javai augs, stiprusis gins silpnąjį, savitarpio pa- 
galba ir vienybė bus pagrindiniai kasdieninio egiptiečių gyveni- 
mo principai. Faraonas turi tarti Maat žodį ir jį įgyvendinti. Vyk- 
dyti teisingumą esą svarbiau nei atlikti tūkstantį žygdarbių. 

Sečio žodžiai teikė peno Ramzio sielai. Jis nedrįso klausinėti 
tėvą apie jo sveikatą suvokdamas, kad Setis tolsta nuo kasdie- 
nybės ir žvelgia į kitą pasaulį, kurio energiją perteikia sūnui. 
Ramzis jautė, kad privalo kaupti ir branginti kiekvieną tų pa- 
mokymų akimirką; tad, norėdamas įsidėti į galvą ir į širdį Fara- 
ono žodį, jis apleido Nefertarę, Amenį ir savo artimuosius. 

Ramzio Žmona pati skatino jį taip elgtis. Padedama Ame- 
nio, ji išvadavo Ramzį nuo daugybės smulkesnių priedermių, 
kad jis galėtų tarnauti Sečiui ir paveldėtų jo galią. 


Gauta informacija teigė, kad nebelieka jokių abejonių: liga, 
kuria sirgo Setis, įgavo bauginamą mastą. Šenaras su ašaro- 
mis akyse paskleidė baisiąją žinią dvare ir liepė pranešti ją 
didžiajam Amono žyniui bei faraono vietininkams provincijo- 

se. Gydytojai tebesivylė galėsią dar nors kiek pratęsti valdovo 
gyvenimą, tačiau lemtinga pabaiga artėjo. Prie šios tragedijos 
turėjo prisidėti dar viena katastrofa: Ramzio karūnavimas. 

Norintieji to išvengti ir palaikyti Šenarą privalėjo būti pasi- 
ruošę. Žinoma, pats Šenaras pamėgins įtikinti brolį, kad šis 
nesugebėsiąs eiti valdovo pareigų, bet ar išminties balso bus 
išklausyta? O jeigu kitaip išgelbėti šalies bus neįmanoma, gal- 
būt teks griebtis iš pažiūros smerktinų veiklos būdų, kurie ne- 
leis karingajam Ramziui pražudyti Egipto. 

Nuosaiki ir objektyviai vertinanti tikrovę Šenaro kalba daug 
kam padarė gerą įspūdį. Visi linkėjo, kad Setis dar ilgai valdy- 
tų karalystę, bet širdyje ruošėsi blogiausiam atvejui. 

Graikų kariai, tapę pirkliais, ėmė galąsti ginklus. Menelajui 
įsakius, jie turėjo sudaryti būrį, galintį labai sėkmingai veikti, 
nes niekas nesitikėjo, kad taikūs svetimšaliai, puikiai įsilieję į 
Egipto bendruomenę, surengs perversmą. Maišto dienai artė- 
jant, Lakonijos valdovas vis labiau nekantravo duoti rankoms 
valią: jis jau regėjo, kaip mojuos savo sunkiuoju kalaviju, per- 
verdamas priešo pilvą ar krūtinę, kapodamas rankas ir kojas 
bei skaldydamas galvas su tokiu pat įkarščiu, koks jį apimdavo 
Trojos karo lauke. O paskui jis grįš Sparton su Elena ir privers 
ją brangiai sumokėti už visas kaltes ir neištikimybę. 

Šenaras buvo nusiteikęs optimistiškai: jo šalininkų skaičius, 
jų įvairovė ir savybės leido tikėtis sėkmės. Tačiau vienas žmo- 
gus jam trukdė, ir tas žmogus buvo sardas Seramana. Padaręs 
jį savo asmens sargybos viršininku, Ramzis, pats to nežinoda- 
mas, užkirto kelią vienai iš brolio užmačių: juk Šenaras pasi- 
stengė, kad karalystės valdytojo sargybinių gretas papildytų 
graikų karys, o dabar tas samdinys negalėjo prisiartinti prie 
Ramzio be Seramanos leidimo. Prašyte prašėsi išvada: Mene- 
lajas turi nužudyti sardą, kurio dingimas niekam nerūpės. 

Visi Šenaro pasiruošimai buvo baigti. Beliko sulaukti Sečio 
mirties ir duoti ženklą veikti. 

— Tėvas šįryt su tavim nepasimatys, - liūdnai ištarė Tuja. 

— Jo sveikata pablogėjo? - paklausė Ramzis. 

— Gydytojas atsisakė jį operuoti. Skausmui nuraminti jis su- 
girdė Sečiui stiprių migdomųjų. Pagrindinė jų sudėties dalis — 
mandragora. 

Tuja laikėsi nepaprastai oriai, bet jos žodžiai dvelkė sielvartu. 

— Pasakyk man tiesą: ar dar yra vilties? 

— Nemanau. Jo organizmas per daug išsekęs. Nors tavo tė- 
vas tvirto sudėjimo, jam reikėjo daugiau ilsėtis. Tačiau kaip 
įtikinti faraoną nuosaikiau rūpintis savo pavaldinių laime? 

Ramzis išvydo motinos akyse ašaras ir priglaudė ją prie savęs. 

— Setis nebijo mirti. Jo amžinosios buveinės statyba baigta, 
O jis pats pasiruošęs stoti prieš Ozirį ir ano pasaulio teisėjus. 
Kai šalia jo bus sudėti krūvon jo darbai ir poelgiai, jam neteks 
baimintis pabaisos, praryjančios tuos, kurie išdavė Maat: toks 
bus mano nuosprendis šioje žemėje. 

— Kuo aš galiu tau padėti? 

— Ruoškis, sūnau. Ruoškis įamžinti tėvo vardą, ruoškis žengti 
protėvių pėdomis. Ruoškis susidurti akis į akį su likimo neži- 
nomybėmis. 


Setau su Vandens Lelija išėjo iš namų visai sutemus. Van- 
duo nuslūgo net iš lomų. Laukai atgavo įprastą vaizdą. Nors 
potvynis nebuvo smarkus, jis apvalė kraštą ir išvadavo jį nuo 
daugybės graužikų ir roplių, prigėrusių savo urvuose. Išgyve- 
no atspariausi ir gudriausi, todėl vasaros pabaigoje surinkti 
nuodai būdavo puikios kokybės. 

Gyvačių medžiotojas pasirinko jam gerai Žinomos rytinės 
dykumos ruožą. Ten gyveno nuostabios kobros, kurių įkandi- 
mas buvo mirtinas. Setau pasuko prie urvo, kur gyveno pati 
stambiausia gyvatė, niekada nekeičianti savo įpročių. Vandens 
Lelija basa žengė jam iš paskos. Nors ji buvo ir labai prityrusi, 
ir šaltakraujiška, Setau draudė jai rizikuoti. Gražioji nubė ne- 

šėsi dvišaką lazdą, drobinį maišą ir buteliuką. Prispausti roplį 
prie žemės ir priversti jį išspjauti dalį savo nuodų buvo įpras- 
tas darbas. 

Dykumą nutvieskė mėnulio pilnatis. Ji jaudrino gyvates ir 
skatino jas šliaužti į tolimiausius jų teritorijų pakraščius. Se- 
tau tyliai niūniavo, tęsdamas žemus, kobrų mėgstamus gar- 
sus. Jau anksčiau paženklintoje vietoje — tai buvo anga tarp 
dviejų plokščių akmenų - smėlyje likusi banguota juosta rodė, 
kad čia šliaužta didžiulės gyvatės. 

Vis tebeniūniuodamas, Setau atsisėdo ir ėmė kantriai lauk- 
ti. Kobra vėlavo. 

Vandens Lelija staiga puolė ant žemės tokiu judesiu, tarsi 
būtų nėrusi į baseiną. Apstulbęs Setau pamatė, kad ji grumia- 
si su juodąja kobra, kurią jis ketino pagauti. Dvikova truko 
neilgai: nubė įkišo gyvatę į maišą. 

— Ji puolė tave iš nugaros, - paaiškino Vandens Lelija. 

— Negirdėtas dalykas, - atsakė jai Setau. - Jeigu gyvatės 
kraustosi iš proto, lauk bėdos. 

— Nes visą dieną Arėjo lauke mes turėsim kovoti. 

Poilsio jokio triukšmingoj kovoj sau nelaukit nė vienas, 

Jei bent tamsioji naktis tik įnirtusius priešus atskirtų. 

Diržas, kurs skydą per petį mums laiko ir saugo herojų, 

Prakaito karšto primirks, o petys bus nuo ieties nusmilkęs*, — 
deklamavo Homeras. 

— Ar šios eilutės iš Jūsų //iados pranašauja naują karą? — 
paklausė Ramzis. 

— Aš kalbu tik apie praeitį. 

— O arji nenusako ateities? 

— Egiptas pradeda man patikti. Nenorėčiau matyti, kaip jis 
grimzta į chaosą. 

— Kodėl jūs ėmėt šito baimintis? 

— Tautiečiai vis dar manimi pasitiki. Aš girdžiu, ką jie šneka. 
Pastaruoju metu jų įkarštis kelia man nerimą. Sakytum krau- 
jas jiems verda kaip prie Trojos sienų. 

— Gal žinote apie tai ką nors daugiau? 

— Aš - tik poetas, o mano akys silpsta. 


Elena padėkojo karalienei Tūujai už tai, kad ši, išgyvenda- 
ma tokį skausmą, sutiko su ja pasikalbėti. Subtiliai padažyta- 
me didžiosios valdovo sutuoktinės veide nebuvo jokių kan- 
čios pėdsakų. 

— Nežinau, kaip... 

— Žodžiai nepadės, Elena. 


* Iliada, II giesmė, p. 38 

— Man tikrai skaudu, ir aš meldžiu dievų, kad Faraonas pa- 
sveiktų. 

— Ačiū. Aš taip pat šaukiuosi Neregimojo. 

— Man taip neramu, taip neramu... 

— Ko jūs baiminatės? 

— Menelajas linksmas - pernelyg linksmas. Paprastai jis toks 
paniuręs, o dabar tiesiog džiūgauja. Vadinasi, jis tikras, kad 
netrukus parsiveš mane Graikijon! 

— Net jei Setis mus paliks, jūs būsite čia saugi. 

— Bijau, kad ne, Jūsų Didenybe. 

— Menelajas - mano svečias. Jis negali pats ką nors nuspręsti. 

— Aš noriu likti čia, šiuose rūmuose, šalia jūsų! 

— Nurimkite, Elena, jums niekas negresia. 

Nors karalienė stengėsi ją nuraminti, Elena baiminosi Me- 
nelajo pykčio. Jo elgesys liudijo, kad jis rezga sąmokslą, norė- 
damas išsivežti žmoną iš Egipto. Ar nebus taip, kad netruk- 
sianti Sečio mirtis suteiks jam išsvajotą progą? Elena nutarė 
pasekti, ką veikia vyras. Galbūt Tujos gyvybei gresia pavojus. 
Kai Menelajas negaudavo ko užsimanęs, imdavo žiauriai smur- 
tauti, 0 juk po paskutinių to siautulingo žiaurumo protrūkių 
prabėgo jau taip daug laiko... 


Amenis skaitė Dolantės laišką, parašytą Ramziui: 


Mielas broli, 

Mudu su vyru nerimaujame dėl tavo sveikatos, tačiau dar daugiau 
nerimo mums kelia mūsų garbiojo tėvo faraono Sečio sveikatos būk- 
lė. Sklando gandai, kad jis sunkiai serga. Galbūt jau laikas mums 
atleisti? Mano vieta Memfyje. Pasikliaudama tavo gerumu, esu įsiti- 
kinusi, kad tu pamirši mano vyro kaltę ir leisi jam kartu su manimi 
parodyti mūsų meilę Sečiui ir Tujai. Skaudžią valandą mes galėsi- 
me paremti ir paguosti vienas kitą. Ar tau neatrodo, kad šiandien 
svarbiausia - atkurti šeimos vienybę ir nevergauti praeičiai? 

Tikėdamiesi tavo gailestingumo, mudu su Sariu nekantriai lau- 
kiame atsakymo. 


— Perskaityk dar kartą, tik lėčiau, - pareikalavo karalystės 
valdytojas. 

Amenis pakluso, bet buvo matyti, kad laiškas jį siutina. 

— Aš į jį išvis neatsakyčiau, - burbtelėjo jis. 

— Paimk naują papiruso ritinėlį. 

— Argi mes privalome jai nusileisti? 

— Dolantė mano sesuo, Ameni. 

— Jei numirčiau aš, jai nė ašarėlė neištrykštų; na, Žinoma: 
juk aš nesu karališkosios šeimos narys. 

— Iš kur tavyje tiek kartėlio? 

— Gailestingumo ne visuomet verta klausyti. Tavo sesuo ir 
jos vyras tegalvos, kaip tave išduoti. 

— Rašyk, Ameni. 

— Man skauda riešą. Ar nenorėtum pats pranešti seseriai, 
kad jai atleidi? 

— Būk geras, rašyk. 

Amenis tūžmingai suspaudė pirštais nendrinį rašiklį. 

— Tekstas bus trumpas: „Nebandykite grįžti į Memfį, nes sto- 
site prieš vizirio teismą, ir laikykitės toliau nuo Faraono“. 

Amenio rašiklis linksmai nuskriejo papirusu. 


Parodžiusi gražiajai Izetei užgaulų Ramzio atsakymą, Do- 
lantė ėmė vis dažniau ir ilgiau su ja bendrauti. Karalystės val- 
dytojo nepakantumas, šiurkštumas, kietaširdiškumas nežadė- 
jo ateityje nieko gera nei jo antrajai Žmonai, nei sūnui. 

Teko pripažinti, kad Šenaras buvo teisus smerkdamas brolio 
trūkumus: Ramzį domino tik absoliuti valdžia. Aplink save jis 
skleis tik nelaimes. Nors Izetė buvo nuoširdžiai jį pamilusi, da- 
bar jai neliko nieko kita, tik pradėti negailestingą kovą su Ram- 
ziu. Dolantė, tikroji jo sesuo, irgi buvo priversta taip elgtis. 

Egipto ateitis - Šenaras. Gražiajai Izetei reikėtų pamiršti 
Ramzį, ištekėti už naujojo šalies šeimininko ir sukurti tikrą 
šeimą. 

Saris pridūrė, kad didysis Amono žynys ir daug kitų didžiū- 
nų pritarė Šenaro nuomonei ir palaikys jį, kai tik Sečiui mirus 
Šenaras pareikš savo teises į sostą. Sužinojusi visa, kas būtina, 
gražioji Izetė galėjo pati pasirūpinti savo likimu. 


Kai Mozė vos praaušus atėjo į statybos aikštelę, ten nebuvo 
nė vieno akmentašio. O juk buvo eilinė darbo diena; be to, šių 
rinktinių darbininkų sąžiningumas ir uolumas niekada nekėlė 
abejonių: jų brolijos nariai galėjo neatvykti į darbą tik dėl pa- 
teisinamos priežasties. 

Tačiau Karnako kolonų salė, kuri, baigus darbus, turėjo bū- 
ti didžiausia visame Egipte, dabar buvo tuščia. Pirmą kartą 
hebrajas galėjo čia pasimėgauti tyla, kurios nedrumstė nei kal- 
tų, nei plaktukų dūžiai. Jis susižavėjęs žvelgė į kolonose iškal- 
tas dievų figūras ir grožėjosi aukų atnašavimo scenomis, kur 
Faraonas buvo sugretintas su dievybėmis: slaptingoji švente- 
nybė čia pasireiškė taip stipriai, kad toji nepaprasta jėga buvo 
nepažini Žmogaus sielai. 

Mozė praleido Karnako salėje vienas pats keletą valandų, 
tarsi ši stebuklinga vieta būtų buvusi jo nuosavybė. O juk rytoj 
čia apsigyvens kuriamosios jėgos, be kurių Egiptas negalės iš- 
likti. Tačiau ar jos iš tiesų yra geriausia Dieviškojo išraiška? 
Pagaliau Mozė pastebėjo meistrą, atėjusį pasiimti kolonos pa- 
pėdėje pamirštų įrankių. 

— Kodėl nutraukėte darbą? 

— Argi jūsų niekas neįspėjo? 

— Aš ką tik grįžau iš Gebel-Zilzilės akmenų skaldyklos. 

— Vyriausiasis meistras šįryt mums pranešė, kad darbas nu- 
traukiamas. 

— Kodėl? 

— Faraonas asmeniškai turėjo perduoti mums visą statybų 
planą, bet Jo Didenybė užtruko Memfyje. Kai jis atvyks į Tė- 
bus, galėsime tęsti darbą. 

Šis paaiškinimas Mozės netenkino. Kas, išskyrus sunkią li- 
gą, galėjo sutrukdyti Sečiui atvykti į Tėbus, kur jo laukė tokios 
svarbios statybos darbai? 

Sečio mirtis... Kas galėjo tai nujausti? Ramzis turbūt bai- 
siai nusiminęs. 

Mozė nusprendė, kad pirmu pasitaikiusiu laivu išplauks į 
Memtį. 


— Prieik, Ramzi. 

Setis gulėjo paauksuoto medžio lovoje, pastatytoje prie lan- 
go, pro kurį į kambarį skverbėsi besileidžiančios saulės spin- 
duliai, apšviesdami jo veidą, giedrą ir ramų. Ramzis apstulbo, 
išvydęs tėvą taip atsigavusį, ir jo širdyje suruseno viltis: juk 
Sečiui vėl užteko jėgų kalbėtis su sūnumi, ligos pėdsakai be- 
veik pranyko, jis atrodė laimėjęs kovą su mirtimi. 

— Faraonas yra atvaizdas kūrėjo, kuris pats save sutvėrė, — 
pareiškė Setis. — Jis veikia taip, kad Maat visada užimtų jai 
deramą vietą. Stenkis veikti dievų labui, Ramzi, būk savo tau- 
tos ganytojas, dovanok žmonėms - dideliems ir mažiems - gy- 
vybę, būk budrus dieną ir naktį, visada ieškok progos padaryti 
ką nors gera ir naudinga. 

— Tai jūsų vaidmuo, tėve, ir jūs dar ilgai tai darysite. 

— Aš regėjau savo mirtį, ji jau artinasi, ji atrodo kaip jauna ir 
besišypsanti Vakarų deivė. Tai ne išnykimas, Ramzi, o kelio- 
nė. Kelionė į begalinę visatą, kuriai aš pasiruošiau ir kuriai tu 
turėsi ruoštis nuo pat pirmosios savo valdymo dienos. 

— Likite su mumis, maldauju! 

— Tu gimei ne maldauti, o įsakinėti. O man atėjo laikas išgy- 
venti mirtį ir patirti pokyčius, kurie pavers mane neregimojo 
pasaulio dalimi. Jei aš nugyvenau savo gyvenimą teisingai, dan- 
gus mane priims. 

— Jūs reikalingas Egiptui. 

— Nuo dievų laikų Egiptas yra vienintelis Šviesos sūnus, o 
Egipto sūnus sėdi Šviesos soste. Tau, Ramzi, teks užimti mano 
vietą, tęsti mano darbus ir juos pranokti: tau, kurio vardas — 
„Šviesos sūnus“. 

— Man reikia dar tiek daug ko jūsų paklausti, tiek daug ko 
pasimokyti... 

— Aš tave ruošiau nuo pat pirmojo susitikimo su laukiniu 
buliumi, nes niekas nežino, kada likimas smogs lemiamą smū- 
gį. Tačiau tau teks išmokti atskleisti jo paslaptis, nes turėsi va- 
dovauti visai tautai. 

— Aš nesu tam pasirengęs. 

— Niekas niekada nebūna tam pasirengęs. Kai tavo protė- 
vis, pirmasis Ramzis, paliko šią žemę ir nuskriejo saulės link, 
aš buvau toks pat sutrikęs kaip tu šiandien. Tas, kuris trokšta 
viešpatauti, yrą arba beprotis, arba menkysta. Tik Dievo ran- 
ka, nusileidusi ant žmogaus, padaro jį aukojama ir besiauko- 
jančia būtybe. Būdamas Faraonu, tu būsi pirmasis savo tautos 
tarnas — tarnas, nebeturintis teisės nei į poilsį, nei į ramius 
kitų žmonių džiaugsmus. Tu būsi vienas - ne beviltiškai vie- 
nas, kaip pasiklydęs dykumoje keliautojas, bet kaip kapitonas, 
kuris turi parinkti teisingą kelią suvokdamas jį supančių jėgų 
esmę. Mylėk Egiptą labiau už save patį, ir tavo kelias pats tau 
atsivers. 

Saulėlydžio auksas užliejo nurimusį Sečio veidą; Faraono 
kūnas skleidė keistą švytėjimą, tarsi jis pats būtų tapęs šviesos 
šaltiniu. 

— Tavo kelyje pasitaikys daugybė spąstų, pinklių ir žabangų, — 
pranašavo Setis. - Tau teks susiremti su pavojingais priešais, 
nes Žmonija mieliau renkasi blogį, o ne darną. Bet pergalinga 
jega glūdės tavo širdyje, jei tu sugebėsi būti kilniaširdis. Tave 
saugos ir gins Nefertarės kerai, nes jos širdis yra kaip tik to- 
kia, kokia turi plakti didžiosios valdovo sutuoktinės krūtinėje. 

Sūnau mano, būk sakalas, kuris skrieja aukštai danguje, žvelk 
į pasaulį ir į žmones skvarbiu sakalo žvilgsniu. 

Sečio balsas nuščiuvo, o akys atrodė žvelgiančios už saulės 
nutvieksto pasaulio ribų, į kitą visatą, kurią tik jis galėjo matyti. 


Šenaras dar nesiryžo įsakyti savo šalininkams pradėti puoli- 
mą. Niekas neabejojo, kad Setis pasmerktas, bet reikėjo su- 
laukti oficialaus pranešimo apie jo mirtį. Bet koks skubotu- 
mas pakenks Šenaro sumanymams; kol Faraonas gyvas, joks 
maištas neatleistinas. Užtat paskui, kol aukščiausia valdžia nie- 
kam nepriklausys septyniasdešimt dienų - tiek laiko trukdavo 
mirusiojo balzamavimas, Šenaras kovos ne su faraonu, bet su 
Ramziu. Sečio jau nebebus tarp gyvųjų, tad jis negalės paskir- 
ti jaunesniojo sūnaus savo įpėdiniu. 

Menalajas ir graikai degė nekantrumu; Dolantė su Sariu, 
patraukę savo pusėn gražiąją Izetę, užsitikrino geranorišką di- 
džiojo Amono žynio neutralumą ir veiklią daugelio Tėbų di- 
dikų paramą; užsienio reikalų ministras Meba gerai pasidar- 
bavo tarp dvariškių Šenaro naudai. 

Po Ramzio kojomis atsivers praraja. Jaunas karalystės val- 
dytojas, kuriam tebuvo vos dvidešimt treji, be reikalo manė, 
kad pakaks tik jo tėvo žodžio, ir jis galės įžengti į sostą. 

Kokį likimą faraonu tapęs Šenaras turėtų numatyti Ram- 
ziui? Jei šis elgsis protingai, galima būtų suteikti jam garbin- 
gas pareigas oazėse ar Nubijoje. Bet ar jis nepradės ieškoti 
sąjungininkų, kad ir labiausiai menkaverčių, norėdamas su- 
kilti prieš įsigaliojusią valdžią? Karštas Ramzio būdas sunkiai 
apsipras su amžina tremtimi — gal net visai neapsipras. Ne, 
reikės jį sutramdyti visam laikui. Būtų geriausia, jei Ramzis 
mirtų, bet Šenarui buvo atgrasu žudyti savo brolį. 

Protingiausia bus išsiųsti jį Graikijon kartu su Menelaju ta 
dingstimi, kad buvęs karalystės valdytojas, atsisakęs tapti Fa- 
raonu, pageidauja pakeliauti po pasaulį. Spartos karalius lai- 

kys jį nelaisvėje tame tolimame krašte, kur visų užmirštas Ram- 
zis ir pražus. O Nefertarė galės prisiminti savo ankstesnį pa- 
šaukimą ir tapti atsiskyrėle vienoje iš kurios nors provincijos 
šventyklų. 

tojus: būsimasis Egipto valdovas privalėjo atrodyti taip, kad jo 
išvaizdai niekas neturėtų ką prikišti. 


Didžioji valdovo sutuoktinė pati pranešė dvarui apie Sečio 
mirtį. Penkioliktaisiais savo valdymo metais Faraonas atgręžė 
veidą į anapus, į savo dangiškąją motiną, kuri kasnakt bran- 
dins jį savo įsčiose, kad auštant jis galėtų atgimti kaip nauja 
saulė. Dievai - jo broliai - priims jį dausose, kur jis, išgydytas 
nuo mirties, gyvens deivėje Maat. 

Tuojau pat buvo paskelbtas gedulas. 

Šventyklos buvo uždarytos, o apeigos nutrauktos, išskyrus 
gedulingas giesmes rytais ir vakarais. Septyniasdešimt dienų 
vyrai nesiskus, moterys vaikščios palaidais plaukais, niekas ne- 
valgys mėsos ir negers vyno. Raštininkų kabinetai ištuštėjo, 
visos įstaigos apsnūdo. 

Faraonui mirus, sostui ištuštėjus, Egiptas žengė nežinomy- 
bėn. Visi bijojo šio pavojingo laikotarpio, kai Maat galėjo am- 
žiams pasitraukti iš šalies. Nors karalienė ir karalystės valdy- 
tojas buvo Memfyje, aukščiausia valdžia nepriklausė niekam. 
Susigundžiusios tokia padėtimi, tamsybių jėgos galėjo pasinau- 
doti tūkstančiais būdų, kad nugramzdintų Egiptą savo gelmė- 
se ir atimtų iš jo gyvybės dvelksmą. 

Pasienio armijoje buvo paskelbta kovinė parengtis: Žinia apie 
Sečio mirtį galėjo greit pasklisti užsienyje ir sukelti kaimynų 
pretenzijas į Egipto teritoriją. Gal hetitai ir kitos karingos tau- 
tos užpuls Deltos prieigas? O gal jos suruoš masinį įsiveržimą, 
apie kurį taip pat svajojo ir piratai, ir beduinai? Setis vien tik 
savo stotu atimdavo jiems bet kokį norą puldinėti jo karalystę, 
bet dabar, kai jo nebėra, ar Egiptas sugebės apsiginti? 

Sečiui mirus, jo kūnas tą pačią dieną buvo nugabentas į ap- 
valymo salę vakariniame Nilo krante. Didžioji valdovo sutuok- 
tinė vadovavo teismui, susirinkusiam teisti mirusį faraoną. Ji 
pati, jos sūnūs, viziris, išminčių tarybos nariai, aukštieji parei- 
gūnai bei dvariškiai, davę priesaiką ir pasižadėję sakyti tik tie- 
są, pareiškė, kad Setis valdė teisingai ir jie neturį dėl ko nei jį 
kaltinti, nei juo skųstis. 

Gyvieji paskelbė savo nuosprendį; Sečio siela dabar galėjo 
keliauti pas keltininką, persikelti per upę, skiriančią Žemiškąjį 
pasaulį nuo anapus, ir plaukti prie žvaigždžių kranto. Bet rei- 
kėjo dar paversti jo mirtingąjį kūną Oziriu ir balzamuoti jį lai- 
kantis karalių balzamavimo ritualo. 

Kai balzamuotojai pašalins vidaus organus, nuvandenins mi- 
rusiojo kūną natrio šarmu ir išdžiovins jį saulėje, apeigų atli- 
kėjai apvynios velionį faraoną siauromis lininio audeklo juos- 
tomis, ir Setis išvyks į Karalių Slėnį, kur buvo paruošta jo am- 
žinoji buveinė. 


Amenis, Setau ir Mozė smarkiai nerimavo: Ramzis atsiribojo 
nuo visų, užsisklendė savyje ir nebepratarė nė žodžio. Padėkojęs 
savo draugams už atvykimą, jis užsidarė savo kambariuose ir nė 
kojos iš ten nekėlė. Tik Nefertarei pavykdavo persimesti su juo 
vienu kitu žodeliu, bet ir ji nepajėgė numalšinti jo sielvarto. 

Amenis labai nerimavo dar ir dėl to, kad Šenaras, pirmo- 
siomis netekties dienomis pabrėžtinai demonstravęs savo 
skausmą, dabar išvystė karštligišką veiklą: susisiekė su atsa- 
kingais įvairių tarnybų darbuotojais ir perėmė vadovavimą ša- 
lies administracijai. Pokalbyje su viziriu jis pabrėžė savo nesa- 
vanaudiškumą ir sakėsi besirūpinąs tik tuo, kad karalystė kles- 
tėtų kaip visuomet, nepaisant gedulo. 

"Tujai derėjo išbarti vyresnįjį sūnų, bet karalienė nesitraukė 
nuo vyro. Įkūnydama deivę Izidę, ji atliko magišką vaidmenį, 
būtiną Faraono sielai prisikelti. Ligi tos akimirkos, kai Oziris — 

Setis bus paguldytas į savo sarkofagą, didžioji valdovo sutuok- 
tinė nesidomės šio pasaulio reikalais. 
Šenaras gavo visą valią savo kėslams įgyvendinti. 


Liūtas ir auksaspalvis šuo glaudėsi prie šeimininko, tarsi no- 
rėdami sušvelninti jo sielvartą. 

Kol Setis buvo gyvas, ateitis šypsojosi Ramziui: tereikėjo 
klausytis tėvo patarimų, jam paklusti ir sekti jo pavyzdžiu. Bū- 
tų buvę taip lengva ir smagu valdyti kraštą, jam vadovaujant! 
Ramzis niekada, nė vienos akimirkos neįsivaizdavo, kad liks 
vienas, be tėvo, kurio žvilgsnis išsklaidydavo tamsą. 

Penkiolika valdymo metų. Kokie trumpi jie buvo - pernelyg 
trumpi! Abidas, Karnakas, Memfis, Heliopolis, Gurna: kiek 
miestų, tiek ir šventyklų, kurios visais laikais šlovins šį statyto- 
ją, prilygstantį Senosios Karalystės faraonams. Bet Sečio ne- 
bebuvo tarp gyvųjų, ir Ramziui atrodė, kad jis, sulaukęs dvi- 
dešimt trejų, dar per jaunas valdyti, o valdžia - per sunki našta. 

Ar jis iš tiesų vertas to neapsakomai įpareigojančio, gniuž- 
dančio jo pečius ir sielą Šviesos Sūnaus vardo? 

Pirmoje Christiano Jacgo epopėjos apie faraoną Ramzį knygoje vaiz- 
duojamas XIII a. pr. Kr. klestintis Egiptas, valdomas faraono Sečio. Vyres- 
nysis faraono sūnus Šenaras, tingus ir mėgstantis prabangą, yra tikras, kad 
atėjus laikui užims tėvo vietą. Tačiau, Šenaro ir rūmų didikų nuostabai, 


Būdamas gudrus ir klastingas, sumaniai naudodamasis žmonių silpnybėmis, 
Šenaras kantriai rengia perversmą, kad galėtų užimti sostą. Ar mirus Sečiui 
liks ištikimi Ramziui keletas jo draugų?.. 

„Egiptas buvo išsipildžiusi svajonė, 
rojus, kasdien su neišsenkamu 
motinišku dosnumu apiberiąs laimingąjį 
savo stebuklingomis dovanomis. Laimė 
Čia srūte sruvo tam, kas mokėjo 
Įvertinti palmių giraitės pavėsį, saldžią 
kaip medus datulę, vėjo dainą, lotoso 
grožį ar lelijų aromatą.“ 

Christianas Jacgas (g. 1947) - ne tik 
visame pasaulyje skaitytojų itin pamėgtas 
prancūzų rašytojas, bet ir garsus 
egiptologijos specialistas. Būdamas 17 
metų, jis pirmą kartą išvydo Egiptą ir 
prasitarė: „Si kelionė atvėrė man širdį... 
tarsi būčiau grįžęs namo“. 21-erių jis 
išleido esė rinkinį apie Senojo ir 
Viduramžių Egipto vietoves ir atsidėjo 
egiptologijos studijoms. 

Grožinėje Chr. Jacgo kūryboje apie 
paslaptingąjį Egiptą atsiveria plati 
svajonių teritorija, kupina veiksmo ir 
poezijos, - tai prakilnių faraonų, žynių ir 
teisėjų, menininkų, vagių ir verteivų 
pasaulis, kuris nepaprastai panašus į 
mūsų, nes, anot autoriaus, Egiptas - tai 
ne praeitis, o modelis, reikšmingas tuo, 
kad dar gali įkvėpti ir šiandieną. 

Sioje epopėjos apie faraoną Ramzį 
knygoje vaizduojamas XIII a. pr. Kr. 
klestintis Egiptas, valdomas faraono 
Sečio. Vyresnysis faraono sūnus 
Senaras, tingus ir mėgstantis prabangą, 
įsitikinęs, kad atėjus laikui užims tėvo 
vietą. Tačiau, visų nuostabai, savo 
įpėdiniu ir Egipto valdytoju Setis 
paskelbia dar paauglį jaunesnįjį sūnų 
Ramzį. Eidamas į sostą šis turi tik keletą 
draugų - ištikimąjį raštininką Amen, 
gyvačių kerėtoją Setau, moksladraugį 
hebrają Mozę... Į jaunuolio širdį 
pasibeldžia meilė: ką jis rinksis - gražiąją 
Izetę ar paslaptingąją Nefertarę?.. Tuo 
metu klastingasis Senaras kantriai rengia 
perversmą. Ar mirus tėvui Ramzis 
atsispirs rezgamoms intrigoms?.. 


